
„Dumnezeu nu joacă zaruri.“ 


A. Einstein 


CE S-A ÎNTÂMPLAT ÎNAINTE 


După presupusa sinucidere a colegului său, Hugo 
Elvin, Fabian Risk descoperă o serie de însemnări în 
biroul lui din sediul poliţiei din Helsingborg. Însem- 
nările sugerează că Ingvar Molander, colegul lor din 
laboratorul de criminalistică, nu numai că l-a omorât 
pe Elvin, dar a săvârşit și alte crime. Fabian începe, pe 
ascuns, să cerceteze dacă bănuielile lui Elvin au vreun 
sâmbure de adevăr şi, tocmai când scoate la lumină 
dovada definitivă a vinovăţiei lui Molander, își dă 
seama că Molander l-a descoperit. 

În același timp, o serie de crime dintre cele mai 
brutale, aparent fără legătură între ele, sunt comise în 
Helsingborg şi în localităţile învecinate. Câteva anchete 
dificile duc în cele din urmă la arestarea a doi făptași. 
Însă ceva nu este în ordine, iar Fabian nu poate alunga 
impresia că le-a scăpat ceva crucial. 

Fiica lui Fabian, Matilda, s-a însănătoșit după ce 
fusese rănită de un glonț cu o lună și jumătate îna- 
inte, când ucigașul pe care Fabian încerca să-l prindă 
a intrat cu forţa în casa lor. Însă trauma a avut un 
efect profund asupra ei şi lui Fabian îi este greu să-și 
recunoască propria fiică în fata care s-a întors de la 
spital. Relaţia cu soția sa, Sonja, este mai bună decât 

fusese multă vreme, dar ea continuă să ascundă cele 
petrecute atunci când iubitul ei s-a dovedit că nu este 
cel care crezuse ea. 

Fiul lui Fabian, Theodor, este foarte tulburat de când 
a fost martorul unui omor comis cu sălbăticie în Hel- 
singor de un grup de prieteni ai iubitei sale. Aceştia 
au fost arestați și așteaptă procesul în Danemarca. 
Vinovăţia îl face pe Theodor să încerce să se sinucidă, 
însă Fabian intervine în ultima clipă. Până la urmă, 
Theodor hotărăște să facă ceea ce se cuvine și acceptă 
să depună mărturie la tribunal. 

Între timp, un criminal necruţător, căruia nu i se 
pot desluşi motivele, dă cu zarul pentru a hotărî care 
va fi următoarea sa victimă și de ce fel de moarte o 
să aibă parte. 


Partea a treia 
24-27 IUNIE 2012 


Se spune că există un motiv în spatele fiecărui 
omor. Răzbunare pentru vechi suferinţe, o copilărie 
de coşmar care ne îmboldeşte să repetăm ceea ce 
ni s-a făcut nouă, orice care să explice oroarea de 
neînțeles. Cauză şi efect care, împreună, fac lumea 
mai uşor de înţeles şi ne ajută să ne simţim mai 
în siguranţă. 

Din păcate, în unele cazuri, asta este doar o 
părere. Răul pur n-a avut niciodată şi nu va avea 
niciodată nevoie de motiv. 


l 


Încuietoarea ușii din blocul cu trei niveluri aflat 
vizavi de gara din Klippan părea să nu fi fost unsă de 
douăzeci de ani. Prin urmare, uşa nu se închisese cu 
totul şi a fost deschisă ușor, fără cod, cheie sau violență. 

Leo Hansi fusese pe cale să renunţe. Dar când s-a 
strecurat în hol fără să aprindă lumina, s-a simţit 
încrezător, pentru prima oară în câteva ore, că acea 
noapte, absolut ultima înainte să se apuce, în sfârşit, 
cu seriozitate de schimbarea vieţii sale, ar putea, la 
urma urmei, să iasă bine. Nici nu-şi mai amintea când 
avusese o noapte bună, iar această noapte de iunie 
care se îndrepta cu iuţeală spre zori, fusese până în 
acel moment una dintre cele mai rele. 

Până în acel moment, fusese pe teren, muncind 
din greu timp de şase ore încheiate. Verificase una 
după alta casele de pe Bjersgâărdsvăgen, Fredsgatan 
şi Vallgatan și nu reușise să pună mâna decât pe un 
cărucior de copil destul de nou și o bicicletă roz pentru 
copii, ceea ce spunea destul despre cât de jos ajunsese. 
Să fure de la copii şi de la părinţi de bebeluşi. Ce putea 
să fie mai jalnic? 

Laolaltă, puteau să-i aducă cel mult cinci sute de 
kronor, adică mai puțin de o sută pe oră. Dacă puneai 

la socoteală benzina, o pauză de cafea și absenţa plă- 
ţii pentru orele suplimentare, lucra în pierdere, şi 
dintr-odată revenirea la facultate, un împrumut acor- 
dat studenților și obținerea unei diplome de licență 
păreau singura perspectivă rezonabilă. 

Grătarul Weber a fost cel care l-a convins, după toți 
aceşti ani, că gata, nu mai merge așa. Că trebuia să 
facă ceva cu propria viață, ceva adevărat, care să con- 
teze şi nu se reduce la furișarea prin grădini din car- 
tierele mărginașe, spargerea de ferestre şi furtul unor 
mașini mediocre. 

Grătarul era de dimensiunile unei bucătărioare în 
aer liber și alimentat cu gaz, desigur, ceea ce, din punc- 
tul de vedere al mediului era, indiscutabil, cea mai 
proastă variantă. Însă, judecând după Jeepul 4x4 de pe 
alee, criza climatică gata să se abată asupra planetei nu 
era ceva de care să se sinchisească proprietarii. N-ar fi 
fost surprins dacă ei n-ar fi pus pe grătar nimic altceva 
decât carne roșie. Friptane zdravene, cu o amprentă 
de carbon enormă, pentru digerarea cărora stomacul 
lor avea să aibă nevoie, probabil, de săptămâni întregi. 
Ticăloșii ăştia probabil că erau și dintre cei care merg 
oriunde cu avionul. 

Date fiind toate astea, n-a simțit nici o umbră de 
vinovăţie când i-au căzut ochii pe grătarul strălucitor 
care stătea neancorat pe terasa de lemn din grădină. 
Nou, ar fi costat cel puţin treizeci de mii, aşa că ar fi 
trebuit să poată căpăta pe el câteva mii, poate cinci. 

Problemele au început când a pus piciorul pe terasă, 
sub forma a două spoturi puternice. Brusc, a fost ca 
şi cum ar fi fost interogat la Guantănamo. Însă asta 
n-a fost partea cea mai rea. Adevărata pacoste a fost 
afurisitul de câine care s-a trezit şi a început să latre 

ca turbat, trezindu-şi în cele din urmă stăpânii, care, 
fireşte, i-au dat drumul afară potăii. 

Singurul lucru mai rău decât cei care poluează me- 
diul erau câinii. Nu numai că se răhățeau peste tot, 
puțeau ca niște pubele îmblănite și, de cum îl vedeau, 
țineau morți să latre de parcă de asta atârna viața lor. 
N-avea importanţă cât de mici erau, sau dacă era în 
miezul zilei, sau dacă erau legați pe partea cealaltă a 
străzii. De cum dădeau ochii cu el, îşi ieșeau din minți. 

Cel puțin ajunsese înapoi la dubiță și o pornise de la 
a doua încercare, lucru care de obicei nu se întâmpla. 

Era uimit că reușise s-o țină așa atâția ani. În special 
dacă ne gândim la evoluţia cartierelor mărginașe. Nu 
erau decât câţiva ani de când nu era nevoie decât să 
izbeşti cu o piatră o fereastră, şi intrai. În ziua de azi, 
în toate blestematele de case era câte o alarmă care îţi 
făcea urechile să ţiuie, sau un câine îmbăloșat. 

De asemenea, mai mulţi oameni aveau seifuri, în 
care păstrau tot ceea ce înainte fusese uşor de furat. 
Nici televizoarele nu mai meritau să fie luate. În ziua 
de azi dura așa de mult până să le dai jos de pe perete, 
încât până să ajungă în dubiţă erau deja depășite. 

Totuși, apartamentele erau altă mâncare de peşte. 
Oamenii care trăiau în apartamente continuau, cine 
ştie de ce, să se simtă în siguranţă şi nu credeau că 
au nevoie de alarme. Unii erau chiar destul de naivi 
ca să-și lase uşa de la intrare descuiată. Cu un dram de 
noroc, puteai să-ți vâri brațul şi să scotoceşti în voie 
prin buzunarele jachetelor şi paltoanelor, căutând chei 
şi portofele. 

Cu toate acestea, nu puteai să contezi pe mai mult 
de o ușă descuiată din câteva sute şi, după cum era de 
aşteptat, toate cele trei uşi de la etajele unu și doi erau 
încuiate. $peraclul său simplu n-avea nici o șansă în 

fața noilor încuietori solide pe care și le instalaseră 
toți. La ultimul etaj nu erau decât două apartamente, 
ceea ce-i scădea și mai mult șansele. 

Prima ușă era încuiată, desigur. S-a dus la cealaltă 
şi s-a uitat la ea. 

Asta era ultima noapte pe care avea s-o petreacă 
umilindu-se în acest fel. Se hotărâse. Fie ce-o fi, asta-i 
ultima clădire și ultima ușă, și-a zis pe când punea 
mâna pe clanţa ușii lui Evert Jonsson, şi n-a trebuit 
decât să împingă un pic ca să se deschidă. 

După ce şi-a revenit din surprinderea de a da cu 
adevărat peste o ușă descuiată, a pășit în întuneric şi a 
stat câteva secunde înainte să închidă ușurel ușa 
în spatele lui și să asculte dacă e vreun zgomot făcut 
de Evert Jonsson sau, și mai rău, de un câine. Dar era 
liniște deplină. Ca și cum aerul stătuse nemișcat săp- 
tămâni în șir şi ajunsese atât de dens, încât i se lipea 
de față. Mai avea și un miros dulceag, ca de mucegai. 

A aprins lanterna și a îndreptat lumina spre cuier, 
unde două jachete și un blazer erau puse frumos pe 
umeraşe. Dar în afară de un pachet nedesfăcut de 
Fisherman's Friend!, un nasture de cămașă rătăcit 
pe acolo şi un pumn de bonuri vechi de la super- 
market, n-a găsit nimic interesant în nici un buzu- 
nar. Dulăpiorul pentru chei de pe perete era la fel de 
neinteresant. Nu se vedea nici o cheie de mașină sau 
vreun seif. 

A mers mai departe pe coridor și a încercat să scape 
de nervozitatea care era din ce în ce mai puternică. 
Dar, la fel ca aerul, era lipită de el. Ceva nu era în 
ordine. Ceva care l-a făcut să se gândească dacă n-ar 


1 Marcă de pastile mentolate produsă de compania Lofthouse 
din Marea Britanie 

trebui să facă stânga-împrejur şi să meargă acasă ca 
să-și înceapă chiar atunci noua viață. Dar n-avea de 
gând să se dea bătut așa de uşor. Un apartament des- 
cuiat. Ce pleaşcă! 

Prima ușă din stânga era închisă și așa avea să 
rămână deocamdată, deoarece probabil era a dormi- 
torului. Nu voia să rişte să-l trezească pe individ. Aşa 
că a intrat pe uşa din dreapta, care era întredeschisă 
şi dădea în bucătărie. 

Nici acolo nu mirosea prea frumos. Dar cel puțin 
era un miros pe care l-a recunoscut. Mâncare veche, 
gunoi şi canalizare. Soba era aprinsă și, fără să se gân- 
dească, s-a dus și a stins-o. Nu putea suporta să vadă 
electricitate prețioasă irosită. 

Pe măsuța rotundă din spatele lui erau o farfurie 
goală, un cuțit, o furculiță și un pahar la fel de gol. 
De asemenea, o sticlă de ketchup pe jumătate goală, 
un borcan cu amestec de condimente marca Piffi şi 
o cutie cu lapte. 

Laptele expirase pe 27 mai, cu aproape o lună îna- 
inte. Asta explica multe. Evert Jonsson era mort și 
probabil se afla încă în apartament. Văzuse cândva 
un mort, dar numai pentru o clipă, pe când trecea pe 
lângă un accident de circulaţie, în urmă cu zece ani. 
Oricât de rapid a fost, încă mai avea uneori coşmaruri 
cu multele amănunte întipărite în minte. 

Spera ca acest gen de scenă să nu se repete aici, 
probabil că bătrânul avusese un atac cerebral sau ceva 
de soiul ăsta. Pe de altă parte, habar n-avea cum arată 
un cadavru după o lună întreagă în această zăpușeală. 

S-a întors în hol, s-a dus la ușa închisă și și-a adunat 
tot curajul înainte s-o deschidă. Aşa cum se aștepta, 
încăperea era întunecată. Storurile erau trase, dar 
nu complet, îngăduind primei luciri a zorilor să se 

strecoare înăuntru și să se aștearnă ca o pătură vărgată 
peste o noptieră vârfuită cu cărți și un birou pe care 
era un computer. 

Şi pe pat. 

Patul gol. 

Leo Hansi nu pricepea. Să mai fi fost un dormitor? 
Ori Evert Jonsson izbutise să sune la salvare și acum 
era la spital? Asta se întâmplase? Pur şi simplu, nu 
putuse să încuie ușa la plecare? 

Computerul de pe birou era un Dell, nimic special. 
Dar părea destul de nou și, în funcție de RAM și de 
procesor, ar fi putut să ia pe el câteva mii. 

Când a dat deoparte mouse-ul ca să deconecteze tas- 
tatura, ecranul s-a însuflețit, arătând o imagine plină 
de fișiere şi documente. Prin urmare, nu era parolat, 
ceea ce este aproximativ echivalentul pe computer al 
unui apartament neîncuiat. S-a așezat pe scaunul de 
birou şi a cercetat fişierele, toate cu nume alcătuite 
doar din combinații indescifrabile de litere. 

În afară de unul. Bitcoin core. 

Auzise de bitcoin, care era un soi de monedă virtu- 
ală inventată de un oarecare japonez și care la fiecare 
tranzacție consuma o cantitate uriașă de energie. Se 
părea că rețeaua bitcoin folosea la fel de multă elec- 
tricitate ca Elveţia. Dar cum funcționa moneda și cum 
se folosea, asta nu ştia. 

A deschis programul și a rătăcit prin el până ce a dat 
de ceva care părea o fereastră principală cu două coloane 
separate. Pe una scria Portofel, pe cealaltă Tranzacţii 
recente şi, din cât şi-a dat seama, în ultima jumătate de 
an Evert Jonsson acumulase 2 400 de bitcoins. 

Asta nu-i spunea mare lucru. Putea însemna două 
sute sau două mii. Dar poate că până la urmă ar putea 

fi recompensat pentru munca grea făcută în această 
noapte. 

A găsit browserul, a intrat pe internet și a scris în 
fereastra de căutare „cursul bitcoin“. Pagina care a 
apărut era încețoşată de cifre care se schimbau rapid în 
diferite coloane. Părea un zid impenetrabil de matema- 
tică. Însă când pulsul i-a luat-o brusc la galop, a ştiut 
că inima sa îşi dăduse seama de ceva pe care creierul 
său avea să-l vadă abia peste câteva secunde. 

Un bitcoin valora șapte dolari. Şapte dolari, şi-a 
repetat, în vreme ce calcula rapid că bitcoinii bătrânului 
valorau peste o sută cincizeci de mii de kronor suedeze. 
Asta era o avere și putea să intre direct în buzunarul 
său. Fără intermediari şi, lucru și mai important, fără 
vinovăția de a fura de la părinți de bebeluşi și de la 
vreo fetiță care tocmai învățase să meargă pe bicicletă. 

A deconectat monitorul, l-a dus în hol și se pregătea 
să se întoarcă după restul, când i-a dat prin cap că nu 
aruncase nici o privire în living, care ar fi trebuit să fie 
în fundul coridorului, în spatele ușii cu sticlă. 

Ceea ce voia să facă era să ia computerul și să plece, 
dar acolo ar fi putut să fie vreo vază antică sau, la 
norocul pe care îl avea, o operă de artă. 

Însă în clipa în care a deschis ușa nu s-a mai gândit 
la obiecte de valoare, ci la mirosul dulceag-înțepător 
pe care izbutise până atunci să-l ignore, dar care l-a 
făcut să-şi tragă cămașa în sus, peste față. 

Doi paşi în încăpere, atât i-a trebuit ca să știe exact 
de unde vine mirosul. Dar era mai puțin clar ce e 
chestia aia. S-a apropiat şi a îndreptat lanterna spre 
drăcia cilindrică din mijlocul podelei. Avea lățimea de 
vreo şaizeci de centimetri şi lungimea cam de un metru 
optzeci, era de un cafeniu-verzui întunecat și făcută 
dintr-un soi de plastic bine întins. Ca un cort. Sau ca 


18 | STEFAN AHNHEM 


o seră. Din cele pe care oamenii le-ar putea folosi când 
pământul nu ar mai fi locuibil și ar fi vremea să colo- 
nizăm planeta Marte. 

A îndreptat lanterna spre capătul apropiat al cilin- 
drului. Privind mai bine, plasticul arăta ca fundul unui 
sac de gunoi transparent, şi când a atins uşor marginea 
rotunjită, şi-a dat seama că acel cadru de dedesubt este 
de fapt o roată de bicicletă, probabil că era o roată și 
la celălalt capăt, iar sacii de plastic erau uniţi la mijloc 
prin câteva straturi de bandă adezivă groasă. 

Chestia era, clar, înjghebată manual. Dar în ce scop? 

S-a aplecat mai mult spre cortul cilindric din plastic 
şi i-a luminat cu lanterna interiorul, dar n-a văzut 
decât diferite nuanţe de verde închis şi cafeniu. De 
parcă ar fi fost plin de alge sau așa ceva, care creșteau 
înăuntru. 

Dar lucrul care era ascuns sub stratul exterior, în 
spatele chestiei ăleia verzi, a fost ceea ce i-a atras aten- 
ţia, şi doar în acel moment și-a dat seama că se mişcă. 


Tot ce ştii e greşit... 

Un zid de netrecut alcătuit din picioare bloca vederea 
în toate direcţiile. Vreo douăzeci de oameni de diferite 
vârste, cu cărucioare de cumpărături, toți uitându-se 
la el. S-a ridicat în capul oaselor pe podeaua de piatră 
șlefuită şi s-a răsucit spre vocea de fetiță care venea 
din spate. Era Matilda, fiica sa. Şedea cu picioarele 
încrucișate, uitându-se la el cu acea privire nouă cu 
care el n-avea să se obişnuiască niciodată. Cea care nu 
era a ei și dovedea atât de clar că nu mai era ea însăși. 

- Ce ai spus? a întrebat el. 

Tot ce ştii e greşit... 

Vocea fragilă venea de la ea. Îi vedea buzele miş- 
cându-se pe măsură ce erau rostite vorbele. Dar nu era 
vocea Matildei, cel puțin nu a Matildei sale. 

- Fabian, mă auzi? 

Fabian a ridicat privirea și a văzut-o pe Sonja aple- 
cată spre el. 

- Ai leșinat. 

- Nu, Sonja. A scuturat din cap. N-am leșinat. 

Ea a încuviințat din cap cu hotărâre și a zâmbit. 

- Haide, te ajut să te ridici. A reușit să-l pună pe 
picioare şi s-a întors cu fața spre oamenii care se holbau 

la ei. Acum puteți să nu vă mai uitaţi și să vă întoarceţi 
la cumpărături. Spectacolul s-a terminat. 

Spectatorii s-au împrăștiat, dar Fabian a văzut cu 
coada ochiului un bărbat în haine închise la culoare 
care trecea pe lângă ei în drum spre raionul de carne, 
ceea ce l-a făcut să-şi dea brusc seama că se află la 
ICA Maxi din Hyllinge. 

Sonja i-a cuprins fața între palme și l-a silit să se 
uite la ea. 

-Tu şi Theodor. V-aţi certat și ați zbierat în aşa hal, 
încât toată lumea s-a oprit și s-a holbat. Am încercat 
să vă potolesc, însă... 

Şi-a scuturat capul. Nu mai rămăsese nici urmă din 
seninătatea ei dinainte. 

- Nu știam că e atât de puternic. Ai căzut și te-ai 
lovit cu capul de podea și acum el... Matilda și cu mine 
am încercat să-l facem să stea, dar n-a fost cu putinţă. 
Înţelegi ce zic? Şi acum trebuie să-l găsim înainte de 
a fi prea târziu. 

Era gata să izbucnească în plâns. 

- Sonja, nu-ţi face griji. 

A mângâiat-o pe obraz. 

- Sunt sigur că o să-l găsim. 

Tot ce ştii e greşit... 

S-a răsucit fulgerător şi a săgetat-o cu privirea pe 
Matilda. 

- Tu zici asta mereu? 

- De ce întrebi când cunoşti deja răspunsul? 

Greta. Stafia. Ea era cea care încerca să-i spună 
ceva? Despre asta era vorba? Nici măcar nu credea 
în stafii. Sau spirite, cum ținea Matilda să le zică. Şi 
bărbatul acela cu pielea întunecată de la raionul de 
carne, așteptând să fie servit. De ce nu-și putea lua 
ochii de la el? Ce era cu fața lui? 

Dintr-odată, bărbatul alerga spre tejghea. Apoi, cu 
o mișcare fluidă, a pus mâna stângă pe sticla rotunjită 
şi, practic, a zburat în cealaltă parte, unde a înhățat 
un cuțit de măcelar de pe un tocător și l-a înfipt în 
gâtul vânzătorului, pe care Fabian l-a recunoscut brusc, 
era Assar Skanăs, bărbatul cu jacheta bej a Partidului 
Democraţii Suediei şi blugii trași prea mult în sus. 

Skanăs a țipat de durere, în vreme ce se trudea să 
stăvilească sângele cu o mână, iar cu cealaltă lupta 
cu atacatorul. Însă sângele țâşnea din carotida lui cu 
atâta putere, încât a împroşcat tot ce se afla pe o rază 
de trei metri. Și atacatorul îl înjunghia iar și iar, de 
parcă n-avea să se oprească niciodată. 

Fabian nu mai văzuse niciodată așa sălbăticie. Şi 
totuși, părea ciudat de cunoscut. Ca ecoul a ceva mult 
mai rău. 

Tot ce știi e greşit... 

Şi vocea aceea fragilă de fetiță. De ce nu-l lăsa odată 
în pace? Matilda era cea care ceruse şi primise răspunsul 
criptic în ședința de spiritism. Sau... Fusese pentru el? 
De aceea se auzea fără încetare? 

- Nu, te rog, nu te duce. 

Sonja a încercat să-l rețină. 

- Trebuie să-l căutăm pe Theodor. Tu, eu şi Matilda, 
împreună. Altfel n-o să-l mai găsim niciodată. 

Însă el se smulsese deja din strânsoarea ei şi se 
îndrepta spre tejgheaua scăldată în sânge a raionului 
de carne, unde Skanăs se prăbuşea pe podea. 

- Fir-ar să fie, trebuie să mă asculţi, zbiera Sonja în 
urma lui. Fiul nostru a dispărut şi trebuie să-l găsim 
înainte să fie prea târziu! 

De el depindea să-l prindă pe făptaș, simţea asta. 
Nu era nimeni altcineva. Nici un superior. Nici o 
echipă. Doar el. 

Cățărându-se pe vitrină, a alunecat în balta tot mai 
mare de sânge din jurul lui Skanăs, care zăcea fără 
viață pe podea, cu o furculiță înfiptă în faţă. 

Era sânge peste tot. Pe mâinile, pe hainele, pe fața 
lui. Simțea pe limbă gustul de fier, dulceag, lipicios. 
Dar, în afară de ușa spre spaţiul rezervat personalului, 
care se legăna încet, nu era nici urmă de atacator. 

Tot ce ştii e greșit... 

A pornit în grabă după el şi s-a pomenit într-o spă- 
lătorie. Ucigaşul stătea în celălalt capăt al încăperii, 
lângă o mașină de spălat mare și galbenă, aplecându-se 
ca să apese pe un buton. 

- Hei! a strigat, vârând mâna sub haină ca să-și 
scoată pistolul. Culcă-te pe podea! Cu faţa în jos, cu 
braţele întinse în lături! 

Dar n-a dat de nici un pistol. Nici măcar de un toc. 
lar bărbatul ieșea pe o ușă masivă de metal. A fugit 
după el, însă ușa s-a trântit tocmai când a ajuns acolo 
și, oricât a tras de ea şi a bubuit cu pumnii, n-a putut 
s-o deschidă. 

Gâfâind, plin de sânge şi leoarcă de sudoare, s-a 
răsucit spre șirul de mașini de spălat și s-a dus la cea 
galbenă, care tocmai începuse programul și se umplea 
cu apă. 

Tot ce ştii e greşit... 

S-a aplecat şi s-a uitat prin geamul uşii, direct în 
întunericul rotitor, aproape hipnotic. 

De-abia atunci când o mână a izbit geamul în fața sa 
şi-a dat seama că e cineva în mașina de spălat. Cineva 
care se străduia cu disperare să iasă, în vreme ce cuva 
se tot rotea. Întâi într-o direcţie, apoi în cealaltă. 

Încercând să oprească programul, a apăsat pe toate 
butoanele și, când asta n-a dat rezultat, a început să 
izbească în ele. Însă cuva se tot învârtea, în vreme ce 

se umplea cu apă, iar mâna bătea tot mai disperat pe 
partea dinăuntru a geamului. 

A urmărit cablul gros de alimentare din spatele 
maşinii până la o priză cu comutator. Însă şi după ce a 
răsucit comutatorul putea să audă cum cuva se umple 
în continuare cu apă şi se învârteşte. 

Copleșit de disperare, s-a lăsat pe podea lângă gea- 
mul ușii şi s-a uitat în iadul negru, rotitor, din cealaltă 
parte, incapabil să ajute. 


Tot ce ştii e greşit... 

Nici măcar când și-a dat seama că faţa lui Theodor 
este cea apăsată pe geam n-a fost în stare să-l salveze. 
Propriul fiu. Iată-l acolo, luptându-se să supravieţu- 
iască, în vreme ce cuva rotitoare îi împingea capul sub 
apă, iar şi iar. 

Theodor ţipa. Fabian țipa şi el, din rărunchi. Și to- 
tușşi, singurele sunete erau apa care clipocea şi cuva 
care se învârtea tot mai iute, până ce fața lui Theodor 
care ţipa a devenit o pată încețoșată. 


Fabian a deschis ochii şi s-a pomenit privind lampa 
de pe tavan, pe care fostul proprietar al casei, Otto 
Paldynski, o lăsase acolo și care atârna încă în dormi- 
torul lor, cu toate că nu-i plăcea nici lui, nici Sonjei. 

A fost un vis, şi-a zis. Un coşmar. În viața reală, 
lucrurile stăteau mai bine decât în ultimii ani. Cu Sonja 
goală lângă el, în pat, cu „Ucigaşul de la orgii“, Eric 
Jacobsen, arestat şi cu tichetele de îmbarcare care 
au dărâmat alibiul din Berlin al lui Ingvar Molander 
ascunse într-un loc sigur, ar fi fost lăcomie din partea 
lui să-și dorească mai mult. 

Chiar și lui Theodor i-a venit mintea la cap şi a hotă- 
rât să treacă strâmtoarea chiar în acea după-amiază ca 

să meargă la poliția daneză, să spună adevărul și să se 
ofere să depună mărturie în procesul Bandei Smiley, 
care avea loc acum. 

Cu toate astea, își simţea inima bubuind în piept 
ca un cal care galopează. Ca începutul unui atac de 
panică, în care în orice clipă creierul i-ar putea fi păcă- 
lit că nu poate să respire şi e pe cale să moară. 

Era din cauza visului? Pentru că fusese un vis, nu-i 
aşa? Cu siguranţă fusese ciudat și destul de pervers ca 
să bănuiască asta cu mult înainte de trezire. Dar nu, 
şi-a dat acum seama că nu visul în sine era ceea ce 
l-a speriat. Ceea ce încerca el să-i spună îl umpluse 
de adrenalină. 

S-a dat jos din pat, în linişte, ca să n-o trezească 
pe Sonja, a ieşit repede pe coridor și a deschis brusc 
ușa dormitorului lui Theodor. Spre imensa sa ușurare, 
Theodor era în pat. Fiul său iubit, care răsufla greoi 
şi nici măcar nu s-a clintit când l-a sărutat blând pe 
frunte şi l-a învelit. Dovada solidă că Matilda şi per- 
soana aceea, Greta, și întregul său vis se înșelaseră. 
Nimeni din familia lor n-avea să moară. 

Ori poate că visul n-avea nici o treabă cu Theodor? 

A încercat să-şi amintească ce se întâmplase în el 
şi, în cele din urmă, a tras concluzia că visul fusese cu 
totul greșit. În realitate, victima din spatele tejghelei 
fusese Lennart Andersson, și nu pedofilul Assar Skanăs. 
Care era arestat pentru uciderea lui Moonif Ganem. 
Moonif, nu Theodor. 

Nimic nu fusese corect. Absolut nimic. 

Adică exact ceea ce tot repeta vocea fragilă de fetiță 
care venea din gura Matildei. 

Tot ce ştii e greşit... 

Şi acum, în cele din urmă, a înţeles de ce. 


ő 


Nu era decât șase fără un sfert dimineața când 
Fabian a intrat în sala de şedinţe de la ultimul etaj 
al secției de poliție din Helsingborg. În câteva ore, 
toată echipa avea să fie acolo ca să audă ceea ce avea 
de raportat Klippan despre înregistrările camerelor de 
supraveghere din ICA Maxi în săptămâna dinainte 
de uciderea lui Lennart Andersson. Îşi petrecuse ulti- 
mele zile uitându-se la ele şi sperau cu toţii că a găsit 
ceva care să ducă la un progres în anchetă, care până 
atunci bătuse pasul pe loc în ceea ce priveşte ambii 
suspecți şi indiciile solide. 

Dar nu de aceea se afla Fabian acolo. De fapt, în- 
cerca să-i evite pe ceilalți. Oricare ar fi fost părerea sa 
generală despre subconștient şi vise, nu putea să nege 
că cel mai recent pusese degetul pe o impresie pe care 
de o vreme se străduia din răsputeri s-o respingă, iar 
pereții cu table pline de însemnări erau singura com- 
panie de care avea nevoie în acest moment. 

Le-a studiat cu atenţie până ce a fost sigur că totul 
este încă acolo. Cu toate că două dintre anchete erau 
mai mult sau mai puțin încheiate, pereţii erau în con- 
tinuare plini de fotografii cu victimele, locul faptei și 
făptaşii. Listele posibilelor motive se înghesuiau alături 

de însemnări şi idei, unele tăiate cu o cruce, altele 
încercuite, și peste tot erau săgeți de diferite culori, 
legând totul la un loc. 

De aproape, se puteau face diferite înlănțuiri de 
idei rezonabil de logice. Însă de la distanță părea că 
nu-i nimic altceva decât haos pur, care, privind înapoi, 
părea ilustrarea perfectă a modului în care munca lor 
progresase în ultimele săptămâni. 

Dar, ce-i drept, avuseseră de-a face cu trei anchete 
importante simultane. Trei investigații criminalis- 
tice paralele care păreau să nu aibă absolut nimic în 
comun. Trei lumi fundamental diferite, fiecare cu vic- 
time și suspecți, indicii care să fie urmărite, locuri ale 
faptei care să fie analizate, teorii care să fie examinate 
din toate unghiurile, respinse și reluate. 

Nu mai ştia câte interogări făcuseră în ultima 
săptămână, sau câte casete video de la camerele de 
supraveghere examinaseră. Însă erau foarte multe şi, 
chiar dacă erau lucruri care le scăpaseră, desfășuraseră, 
per total, fiecare anchetă ca la carte, și în cele din 
urmă arestaseră doi făptași, care aveau să fie judecați 
şi condamnați. 

Dar, sincer, în ceea ce priveşte motivele, bâjbâiseră 
în beznă, şi oricât de greu le-ar fi fost s-o recunoască, 
încă mai bâjbâiau. 

Şi glasul firav de fetiță din visul lui îi repeta că tot 
ce ştiau este greșit. 

Nu încăpea îndoială că Eric Jacobsen, care avea o 
firmă în domeniul traficului de date, era vinovat de 
instalarea de camere video ascunse în diferite locuinţe 
de femei, sau că Molly Wessman fusese una dintre ele. 
De asemenea, era cum nu se poate mai limpede că, 
deghizat în alter egoul Columb, avusese relații sexuale 
cu Molly Wessman și îi tatuase pe pubis simbolul său. 

Recunoscuse acest lucru. Dar în privința otrăvirii cu 
ricin nu aveau nici dovadă, nici explicaţie. Cu atât mai 
puțin un motiv solid. 

Același lucru era valabil în privința lui Assar Skanăs. 
Nimeni nu se îndoia că omul este un pedofil care 
şi-ar fi dat toate degetele de la mâna stângă ca să 
poată duce la bun sfârșit netulburat violarea fetiţei 
de şase ani, Ester Landgren. Însă doar pedofilia nu 
explica nici pe departe de ce l-a îndesat pe băiatul 
sirian Moonif Ganem într-o maşină de spălat şi l-a 
ucis prin centrifugare. 

La fel și cu Lennart Andersson. Poate că ședința pe 
care o convocase Klippan avea să schimbe lucrurile, 
dar până atunci nu fuseseră în stare să găsească o 
explicație plauzibilă a motivului pentru care ar fi vrut 
cineva să-l înjunghie în fața unei mulțimi de martori, 
la ICA Maxi. 

Pentru că cele trei crime au fost săvârșite la un 
interval de câteva zile, au căutat peste tot un motiv 
care ar fi putut să lege între ele anchetele, un numi- 
tor comun. 

Când au eșuat, au trecut la căutarea a trei motive 
separate. S-au gândit la toate, de la xenofobie la depen- 
denţă de sex, răsucind pe toate părțile fiecare teo- 
rie, încercând să o facă se se potrivească cu faptele 
cunoscute. 

Motivul, motivul, motivul. În jurul lui se învârtiseră 
discuţiile. Ca și cum motivul ar fi fost cheia pentru 
toate celelalte enigme. Dacă ar putea să-l găsească, ar 
putea pune mâna pe făptaş. 

Fabian şi-a tras un scaun, s-a așezat în fața pereţilor 
cu table și a început să formuleze un gând pe care ar 
fi preferat să-l respingă. Un gând care mergea împo- 
triva tuturor lucrurilor în care credeau el și colegii lui. 

Împotriva experienţei lor de detectivi, câştigată cu 
trudă. Dar cu cât se uita mai mult la haosul de ima- 
gini şi însemnări, cu atât mai evident a devenit. 

După o vreme, haosul din fața lui dispăruse, ca şi 
cum n-ar fi existat niciodată. Dintr-odată, totul era 
atât de limpede. De exemplu, geografia şi intervalul 
de timp. Totul avusese loc în colţul de nord-vest al 
provinciei Skâne, într-o perioadă relativ scurtă. Ceea 
ce vedea acum în față era cu totul altceva. 

Asemănările ascunse în deosebiri. 

Fiecare crimă fusese atât de spectaculoasă și dife- 
rită de celelalte, încât poate că numitorul comun ar 
fi trebuit să fie căutat în deosebirile extreme. Gândul 
era copleşitor, dar, după încă un minut sau două, 
Fabian a simţit că începe să desluşească tiparul pe 
care îl căutaseră. 

- Măi, să fie. Munceșşti deja din greu, da? 

Era Klippan, care intra în încăpere având într-o 
mână o cafetieră şi în cealaltă, un laptop. 

- Ai ajuns devreme. 

A lăsat din mână carafa. 

- E de-abia șase și douăzeci. 

Fabian a ridicat din umeri. 

- Ştii cum sunt dimineţile de vară. 

Încă nu putea să-i spună. Încă nu. 

- Lumina m-a trezit şi n-am mai putut să adorm. 

Klippan a încuviințat din cap, însă ochii lui care 
fulgerau de la tablă la Fabian și înapoi, arătau că nu-i 
deloc convins. 

- Aşa că ai hotărât să vii şi să şezi tocmai aici. Inte- 
resant. 

- N-aveam nimic mai bun de făcut. 

Avea nevoie de mai mult timp ca să se gândească 
şi, mai presus de toate, să vină cu o poveste mai bună 

decât aceea că fiica lui făcuse o şedinţă de spiritism 
în pivniță şi chemase un spirit, care apoi s-a furișat în 
visele lui şi l-a făcut să vadă lucrurile limpede. 

-Şi tu? Nu ştiam că eşti așa de matinal. 

- Atunci nu mă cunoşti deloc. Spre deosebire de Berit, 
mă trezesc tot mai devreme. În weekend, după ce se 
scoală ea, eu sunt gata să mă culc la loc. Bănuiesc că 
de aceea încă mai suntem căsătoriți. 

Klippan a râs și a deschis laptopul. 

- Însă astăzi voiam doar să mă asigur că ajung aici 
la timp şi că tehnologia e gata de funcționare înainte 
de ședința noastră de dimineaţă. 

- Aşa e, ai cercetat casetele camerelor de supra- 
veghere. 

Klippan a încuviinţat din cap. 

-Şi am găsit lucruri interesante, dacă mi-e îngăduit 
s-o spun eu însumi. Dar mai multe despre asta când 
sunt toți aici. Ce-ar fi să-mi spui mai bine tu ce faci? 

- Pardon? 

- Fabian. Şezi aici uitându-te la anchete, dintre care 
două sunt, practic, încheiate. 

- Dar nu şi a treia. N-avem nici măcar un suspect. 

Klippan a oftat şi și-a scuturat capul. 

- Bine, nu trebuie să-mi spui dacă nu... 

Înainte să-și termine vorba, mobilul a început să-i 
vibreze. S-a uitat la el și s-a încruntat. 

- Da, sunt Klippan... Sverker Holm, aşa este. 

Nu dialogul lapidar a fost ceea ce i-a spus clar lui 
Fabian că se întâmplase ceva grav. 

- Da... Bine... Pornim într-acolo. 

A fost repeziciunea cu care lui Klippan i s-a scurs 
tot sângele din obraji. 


4 


Fabian nu simțea pentru prima oară mirosul dul- 
ceag, greţos, al putreziciunii, nici vorbă. În primii săi 
ani ca polițist la Stockholm răspunsese de multe ori 
apelurilor unor oameni care reacționau la duhoarea 
de cadavru pe palier, în special vara. În acest caz, era 
remarcabil cât de slab era mirosul. Mai ales dacă ne 
gândim că multe semne arătau că Evert Jonsson rămă- 
sese nedescoperit timp de mai mult de o lună. 

Faptul că aceasta era cea mai călduroasă peri- 
oadă a anului nu făcea decât să adâncească misterul. 
Duhoarea ar fi trebuit să fie copleșitoare, făcându-i 
pe vecini să observe şi să anunţe poliţia cel mai târziu 
în urmă cu trei săptămâni. Și totuşi, a durat până 
astăzi, iar motivul nu a fost mirosul, ci o scrisoare de 
la compania de electricitate Sydkraft adresată lui Evert 
Jonsson, pe care una dintre vecine o găsise pe covora- 
şul de la ușa ei când a ieşit să ia ziarul de dimineață. 

În locul tău, m-aş duce până la domnul Jonsson de 
alături, mâzgălise cineva pe plic. Și după asta poate că 
aş lua telefonul şi aş chema poliţia. 

Motivul pentru care mirosul era aşa de slab a deve- 
nit evident în clipa în care el și Klippan au intrat în 

cameră și au văzut în mijlocul acesteia coconul cilin- 
dric de plastic lung de doi metri. 

Klippan a intrat pe jumătate și s-a oprit, incapabil 
să facă altceva decât să scuture din cap. Fabian a făcut 
singur ultimii pași până la cortul de plastic verde închis 
şi s-a lăsat pe vine, încercând să vadă ce e înăuntru. 
Dar, cu toate că până atunci soarele ajunsese destul 
de sus ca să bată direct prin fereastră, n-a putut să 
vadă prin plastic. 

S-a întors cu fața spre Klippan, care era clar că-i 
citise gândurile și avea deja în mână briceagul elvețian, 
cu care Fabian a făcut în folia de plastic o gaură de 
vreo zece centimetri. 

Cu toate că gaura era destul de mică, duhoarea 
de putreziciune l-a izbit cu atâta forță, încât s-a tras 
înapoi instinctiv, încercând să se ferească. Dar era 
prea târziu. În câteva secunde, aerul din cameră 
era atât de plin de mirosul fetid, încât era bine că sărise 
peste micul dejun. 

Klippan, care reușise să-și pună o mască, i-a arun- 
cat şi lui una și, cu toate că simţea încă usturime și 
mâncărime în nări, mirosul a devenit suportabil. 

Cel puțin o duzină de larve se târâseră deja afară 
prin gaură şi căzuseră pe podea, unde porniseră în 
căutare de hrană. Cine ştie cum ajunseseră în coconul 
de plastic aparent închis ermetic. E adevărat, bacterii 
există peste tot, însă larvele nu pot să apară decât acolo 
unde muștele au depus ouă, și până acum nu văzuseră 
şi nu auziseră nici măcar o muscă, cu toate că era sigur 
că de acum mai aveau să treacă doar câteva minute 
până să le atragă mirosul, în roiuri. 

S-a aplecat și s-a uitat prin gaura din plastic, dar n-a 
văzut mare lucru în afară de două tibii și două picioa- 
re pătate cu toate nuanțele de verde, roșu și violet. 

Pe alocuri descompunerea era atât de înaintată, încât 
pielea devenise neagră. Ceva de un cafeniu-verzui creș- 
tea pe partea interioară a pereţilor de plastic, şi pe fund 
se acumulase un amestec cafeniu vâscos de umezeală 
şi fluide corporale. 

- Spune-mi şi mie, a zis Klippan. Ce vezi? 

-Cam ceea ce îţi închipui. E prea curând ca să ştim 
dacă acesta este Evert Jonsson, dar cu siguranţă este 
cineva. 

Fabian a vârât cuțitul în gaură și a făcut o tăietură 
orizontală de un metru, aşa că o mare parte din folia 
de plastic s-a răsucit spre exterior, decupând o fereastră 
mare în cocon. 

Klippan s-a apropiat cu un pas, s-a lăsat pe vine și 
a privit cadavrul, care era pe spate, cu braţele și gâtul 
legate de o țeavă de metal groasă așezată în cocon ca 
o osie, prinsă la ambele capete de două obiecte care 
păreau să fie roți de bicicletă. 

- Nu, asta-i prea de tot. 

Klippan a scuturat din cap. 

- Nu încă un caz. Nu când am reușit în cele din 
urmă să încheiem două anchete şi eram pe cale să ne 
concentrăm toate forțele pe crima de la ICA. 

Părțile din cadavru care nu erau acoperite de larve 
aveau diferite grade de negreală și umflare, de exemplu 
ochii şi limba, care era prea umflată ca să mai încapă 
în gură. Însă burta era cel mai rău, atât de umflată, 
încât părea că ar putea în orice clipă să crape şi să-și 
verse conținutul. 

- Dacă trebuie să omori pe cineva, a continuat 
Klippan, care părea că nu se poate opri din scutura- 
rea capului, de ce să n-o faci și gata, ca mai demult? 
De ce trebuie s-o faci într-un fel așa de pervers și al 
naibii de complicat? Ca asta. 

A arătat cu degetul una dintre încheieturile mâinilor 
victimei, unde legătura îi jupuise cea mai mare parte 
a pielii, dezvăluind o parte din schelet. 

-Îți dai seama cât de mult trebuie să se fi luptat 
să scape? 

A oftat. 

- Sincer, nu ştiu cum o s-o facem. Încă un caz pe 
birourile noastre o să ne pună capac. Și, după părerea 
mea, acesta arată cel puţin la fel de complicat ca restul. 

Fabian a încuviințat din cap, cu toate că era convins 
că Klippan se înșela amarnic. Acesta nu era alt caz. 
După cum se părea, era legat în același fel ca toate 
celelalte cazuri. 

Irene Lilja a scos storcătorul de fructe dintr-o cutie 
şi l-a pus pe blatul din bucătărie, lângă picurător. Nu 
era locul ideal. Însă era singurul aparat din bucătărie 
pe care îl folosea zilnic și nu exista altă suprafață liberă 
destul de apropiată de o priză. 

Într-un fel, asta rezuma despărțirea ei de Hampus 
şi de casa din Perstorp. Habar n-avea cum o să-și pună 
toate lucrurile într-un apartament mic din sudul 
Helsingborgului. Cu toate că despachetase deja vreo 
cincisprezece cutii, mai avea cel puţin încă atâtea. 

Dar avea să se descurce, și tot ce nu putea să înghe- 
suie acolo avea să fie aruncat sau depozitat până ce 
îşi va putea permite ceva mai mare. Important era să 
se asigure că lui Hampus nu-i rămâne nici măcar un 
fir de păr de-al ei, iată de ce până şi mănușa de bucătă- 
rie hidoasă, cu păsări flamingo, pe care i-o dăruise 
mama ei de Crăciun, era îngropată undeva, într-unul 
dintre mormane. 

Avusese noroc că a ajutat-o Klippan. Dacă nu era 
el, n-ar fi reușit. Nu s-a plâns nici măcar o dată, nici 
măcar atunci când totul a durat mult mai mult decât 
prevăzuse ea. N-a făcut decât să se asigure, calm și 

metodic, că totul e împachetat și încape în dubiţă, și 
chiar şi-a adus remorca, fără să i se ceară. 

Când ultima cutie a fost cărată în apartament, l-a 
invitat la Sam's Bar, peste drum, unde au comandat 
cotlete cu supliment de sauce béarnaise şi câte o halbă 
de bere. Apoi ea s-a întors în apartament ca să încerce 
să facă ordine, însă n-a trecut o jumătate de oră și a 
adormit printre mormanele de haine de pe pat. 

A dormit neîntoarsă până la opt dimineața, sur- 
prinsă că Hampus n-a încercat niciodată s-o sune de 
când s-a întors acasă de la cursa automobilistică din 
Knutstorp. Presupusese că o să pună mâna pe telefon 
de cum descoperă că ea și toate lucrurile ei au dispărut. 

Mai târziu şi-a dat seama că era exact ceea ce a 
făcut el, însă telefonul ei se descărcase. În clipa în care 
telefonul a pornit din nou a văzut că el sunase de mai 
multe ori în timpul nopții. Mai exact, de douăzeci și 
două de ori. Douăzeci şi două de mesaje vocale în care 
îşi vărsa furia împotriva ei. 

Acum blocase numărul lui și avea de gând să-și ia 
cât mai repede alt număr de telefon, secret. Hampus 
ieşise din viaţa ei şi ea ieşise din viața lui. În sfârșit, se 
terminase cu îngrijorarea că el bea prea mult. Cu cea 
legată de certuri şi cuvintele grele. În cele din urmă nu 
mai trebuia să zâmbească și să rabde. Nu mai trebuia 
să se sinchisească. 

Singura problemă reală cu mutarea era că îi trebu- 
ise atât de mult timp ca să apese pe trăgaci. Cu toate 
că nu revenise în oraș decât de vreo douăzeci și patru 
de ore, anii petrecuți cu Hampus începeau deja să 
pară o poveste veche. La fel și recentele pățanii cu 
neonaziștii fanatici care intraseră cu forța în casa lor 
şi desenaseră cu spray zvastici pe toţi pereţii. 

Totul părea să fi fost în altă viață, de care în curând 
avea să-și amintească doar vag. Ca şi cum nu ea ar fi 
fost cea care le-a dat foc clubului și a ameninţat că 
le va înscena tot soiul de lucruri dacă măcar se uită 
spre ea vreodată. 

Într-o bună zi o să creadă pe deplin explicaţia dată 
cu lehamite de poliția din Perstorp, că totul părea să fie 
rezultatul unor rivalități interne din lumea interlopă. 

Şi-a dus în baie paharul cu periuța de dinți și l-a așe- 
zat pe unul dintre rafturile dulăpiorului. Mirosea altfel. 
Nu urât, doar altfel. Întotdeauna era așa la mutare. 
Mirosuri şi sunete noi, cu care trebuie să te obișnuieşti. 

Semnase un contract pe doi ani. Era mult timp, 
având în vedere că apartamentul era cam mic şi nu se 
afla în partea bună a orașului. Sudul nu fusese nicio- 
dată preferatul său. Însă în acest moment orice era 
mai bun decât Perstorp, și poate chiar va ajunge să-i 
placă noile împrejurimi. 

Nu știa prea multe despre vecini, însă nu aveau cum 
să fie altfel decât vecinii de oriunde altundeva. Alături 
locuia o doamnă în vârstă care se oprise lângă ei pe 
când căra lucrurile împreună cu Klippan. Părea cum- 
secade, dar era surdă de-a binelea când nu-și punea 
aparatul auditiv, lucru pe care Klippan l-a descoperit 
când a încercat să stea de vorbă cu ea. 

De cealaltă parte locuia P. Milwokh. Nu știa ce în- 
seamnă. Și totuşi, numele avea ceva familiar, a reac- 
ționat la el când a venit prima dată în clădire, când 
triangulaţia făcută de Molander localizase telefonul 
lui Assar Skanăs pe undeva, pe acolo. 

Însă ieri, când s-a dovedit că și lui Klippan numele 
îi spunea ceva şi nici el nu putea înțelege de ce, după 
ce s-a trezit s-a dus acolo și a sunat la ușă. 

N-a răspuns nimeni și, de vreme ce ușa era blocată 
pe dinăuntru de o perdea groasă, neagră, s-a dovedit 
că privitul prin fanta pentru scrisori este inutil. A stat 
acolo cu degetul pe butonul mic timp de cinci minute 
încheiate, apoi s-a dat bătută și s-a întors la cutiile 
sale. La urma urmei, ele erau motivul pentru care se 
învoise o zi de la serviciu. 

Însă acum zgomotul a făcut-o să se răzgândească 
iar. Sunetul îndepărtat al apei trase la un WC. Auzea 
foarte clar, dar nu izbutea să-şi dea seama de unde 
vine. Nu auzea apa curgând prin ţevile din colţ, ceea 
ce însemna că nu e din apartamentul de deasupra. 
De asemenea, parcă își amintea vorbele lui Molander, 
că undele sonore se propagă mai uşor în jos decât în 
sus, aşa că putea elimina şi apartamentul de dedesubt. 

Rămânea doar apartamentul de alături. 

Cel pe a cărui ușă scria P. Milwokh. 

S-a dus în baie și și-a lipit urechea de peretele îmbră- 
cat în faianţă albă dintre ea și vecin. Dar n-a auzit 
decât propriul puls. 

De-abia când a tras de lănțişorul care deschidea 
capacul de fier alb al conductei de aerisire, aflat 
aproape de tavan, a dispărut orice îndoială. Nu numai 
că auzea apa curgând într-un rezervor aflat alături, iar 
peste câteva secunde scrâşnetul unui robinet închis, 
dar putea să audă chiar şi ultimele picături care loveau 
porțelanul, înainte să se lase din nou tăcerea deplină. 

Cu toate că Hallberg-Rassy era un iaht destul de 
mare, a ieșit sprinten în zigzag din portul de iahturi 
Råå și, după ce a părăsit portul, s-a răsucit în vânt şi 
şi-a desfăşurat vela mare. 

Ferindu-și ochii de soarele cocoțat sus pe cer, Fabian 
stătea pe pontonul de nord, la vreo treizeci de metri, 
privind cu mult interes vasul, unde echipajul orienta 
randa până ce a venit în vânt şi a preluat sarcina 
motorului, aproape ca prin minune. 

Zărise iahtul cel frumos din clipa în care cobo- 
râse din maşină, şi acum nu-și mai putea lua ochii 
de la el. Îi cunoscuse pe proprietari în seara trecută, 
în vreme ce căuta vasul Pettersson al lui Hugo Elvin, 
şi îi spuseseră că vor porni spre Humlebæk, pe partea 
daneză, de îndată ce se îmbunătățește vremea, iar după 
aceea au de gând să navigheze pe timpul nopții până 
la Göteborg. 

Părea un semn, şi undeva, în adâncul lui, a hotărât 
că o să cedeze rugămințţilor copiilor şi o să investească 
într-un iaht, când lucrurile se vor linişti. 

A luat cutia cu lucrurile aflate în sertarul lui Elvin 
şi a pornit spre vasul vechi de lemn, părăsit, care 
stătea singuratic pe suport, al colegului său dispărut. 

Deocamdată, nici un semn de la Hillevi Stubbs, ceea 
ce era remarcabil. 

Ea nu întârzia aproape niciodată. Dimpotrivă, obiş- 
nuia să vină cu mult înaintea oricui altcuiva. Nici 
nu mai știa de câte ori, pe când lucrau împreună la 
Stockholm, ea îl întâmpinase dându-și exagerat ochii 
peste cap pentru că minutarul trecuse de ora stabilită 
pentru întâlnire. 

Pe de altă parte, de la secţia de poliție din Malmö 
până acolo era un drum de treizeci de minute, şi ea 
spusese cât se poate de clar că nu are nici timp, nici 
chef să vină, şi a acceptat să se întâlnească doar pentru 
că el era cel care o ruga. 

Hillevi nu era nici pe departe o persoană cu care 
să te înţelegi uşor, dar el n-avea de ales. Era eficientă 
şi, indiscutabil, unul dintre cei mai buni tehnicieni 
criminaliști din Suedia, iar el ajunsese în punctul din 
investigarea colegului său, Ingvar Molander, în care 
nu mai putea să continue singur. 

Avea nevoie de cineva cu care să se consulte, cineva 
din afara echipei din Helsingborg, fie și numai ca să se 
asigure că are suficiente dovezi înainte de a pune cărțile 
pe masă. În plus, începea să pară tot mai important să 
se asigure că ceea ce făcuse deja nu se pierde în cazul 
în care lui i se întâmpla ceva. 

Nu că s-ar fi uitat în spate în fiecare secundă. 
Dar, în acelaşi timp, nu se putea trece peste faptul 
că Molander l-a omorât pe Elvin atunci când şi-a dat 
seama că fostul său coleg era pe cale să-l dea în vileag. 

Cu cutia sub braţ, a urcat scara proptită de pupa 
vasului și a dat peste Hillevi cea bondoacătolănită în 
cabina de pilotaj, la soare. 

- Aici erai, a zis el şi a păşit pe punte. 

- Unde altundeva să fiu? În întârziere? a ripostat 
ea fără să deschidă ochii. 

- Nu, de ce ai fi? 

- E o întrebare aproape la fel de bună ca „De ce 
sunt aici?“. 

A deschis ochii şi s-a ridicat în capul oaselor. 

- Da, am ghicit că ăsta e vasul vechi al lui Elvin, a 
continuat înainte ca el să fi putut scoate o vorbă. Și 
sunt perfect conştientă că vrei să-l cercetez, așa cum 
am făcut şi cu apartamentul lui. Dar de ce? 

- Cred că ar trebui să vezi cu ochii tăi. 

Fabian a scos una dintre cele două chei cu albastru 
pe care le găsise în sertarul lui Elvin și s-a dus la ușa 
prin care se ajungea jos, în cabină. 

- Păi, n-aş vrea să te dezamăgesc, dar nu mă aflu 
aici ca să văd ceva. Nu de aceea mi-am luat liber și 
am venit cu mașina până aici. A fost ca să te fac să 
pricepi că trebuie s-o laşi baltă. Crede-mă, nimic din 
apartamentul lui Elvin nu sugerează că moartea lui 
a fost altceva decât sinucidere. În afară, desigur, de 
ceea ce s-ar putea numi cu generozitate teoriile tale 
ştiințifico-fantastice cusute cu aţă albă. 

- De fapt, te înșeli în această privință. 

Fabian a băgat cu atenţie cheia în broască și a 
răsucit-o. 

- Dar o să revenim la asta. 

-Am impresia că nu auzi ce-ţi spun. Nu există nimic 
la care să ne întoarcem. Am la Malmö nenumărate 
delicte cu împușcături de care să mă ocup şi, în afară de 
cazul în care sunt informată greșit, tu tocmai ţi-ai găsit 
un nou caz în localitatea Klippan. Şi totuși, iată-te aici, 
jelind un vechi coleg și cerându-mi să-i cercetez vasul. 

Şi-a azvârlit braţele în sus. 

- Adică, auzi şi tu cum sună asta, nu? 

-Sigur că da. 

Fabian a împins ușile batante și a dispărut sub punte. 

- De aceea ar trebui să-i dăm drumul imediat. Peste 
o oră și jumătate am ședință de lucru cu echipa. 

Hillevi a scos un oftat pe cât de sonor, pe atât de 
lung, apoi a coborât, în sfârșit, după el. 

- Ştiu deja de când am lucrat împreună la Stockholm 
că ești o pacoste, dar, Dummnezeule mare, ești ca un 
țânc căpos de doi ani... 

A amuţit când s-a uitat prin cabina strâmtă, în 
care fiecare suprafață era plină de teancuri de dosare, 
fotografii şi carnete, cutii de plastic etichetate și pungi 
pentru probe, aparatură electrică din care țâșneau 
cabluri de toate culorile cunoscute de om, un compu- 
ter lângă care era o întreagă colecție de hard diskuri 
externe, un microscop și diferite alte lucruri. Încăperea 
era atât de ticsită, încât n-aveai cum să te mişti pe 
acolo fără să dărâmi ceva. 

Fabian a apăsat pe un comutator și a aprins câteva 
lămpi mici care luminau tabla acoperită de fotografii 
şi însemnări și teancurile de documente din jurul com- 
puterului. Era exact reacția pe care spera să o obțină 
şi a așteptat în tăcere ca Hillevi să absoarbă totul. 
După câteva minute, s-a întors, în cele din urmă, cu 
fața spre el. 

- Bine. Să auzim. 

A mutat un teanc de cărți de pe una dintre banchete 
şi s-a aşezat. 

Fabian a făcut loc pe masa din fața ei și a scos o serie 
de fotografii alb-negru ale unei femei într-o rochie de 
vară care mergea spre un automobil Saab şi urca pe 
locul pasagerului. 

- Până în vara lui 2007, Molander a avut o aventură 
cu această femeie. O chema Inga Dahlberg și locuia în 


42 | STEFAN AHNHEM 


casa de lângă el. Însă, cu un an înainte ca aventura să 
se încheie, socrul lui Molander, Einar Stenson, a deve- 
nit bănuitor şi a mers până acolo încât i-a urmărit și 
a făcut fotografii, cele la care te uiţi acum. 

Hillevi a examinat fotografiile, în vreme ce Fabian 
scotea un raport de la locul faptei. 

- Stenson a murit pe 21 aprilie 2007, în bucătă- 
ria casei sale de la ţară, în Ringsjostrand. Conform 
anchetei, poliția din Eslöv a tras concluzia că a fost un 
accident tragic. Se presupune că Stenson a alunecat pe 
podeaua ceruită de curând și a căzut peste sertarul tras 
afară al mașinii de spălat vase, în care un cuțit fusese 
pus cu vârful în sus în coșul pentru tacâmuri. Însă, 
dacă e să-l credem pe Elvin și însemnările lui, n-a fost 
un accident și, după ce am studiat și eu cazul, înclin 
să fiu de acord. După patru luni, Inga Dahlberg a fost 
ucisă, în cazul care a fost numit „Crima din Ven“. 

-Ea a fost cea prinsă cu şuruburi pe un palet care 
a plutit de pe râul Råå până la Ven? 

Fabian a încuviinţat din cap. 

- Parcă îmi amintesc că a fost condamnat cineva 
pentru asta. 

-Te gândeşti la violatorul danez Bennie Willumsen, 
care la vremea aceea a terorizat partea suedeză a strâm- 
torii. Se pare că brutalitatea crimei era atât de asemă- 
nătoare cu modul în care acţiona el, încât atunci când 
a fost arestat, în cele din urmă, i s-a pus în cârcă și 
crima din Ven. Singura problemă a fost că Willumsen 
avea un alibi pentru acea zi și, prin urmare, au fost 
retrase acuzaţiile împotriva lui. 

- Bun, deci îşi omoară socrul ca să păstreze secretul 
aventurii, aici sunt de acord cu tine. Dar de ce s-o 
omoare pe ea? 

Fabian a ridicat din umeri. 

-Poate că ea se săturase să se tot furișeze și l-a ame- 
nințat că vorbește dacă el n-o părăsește pe Gertrud. 

- Gertrud. E nevasta lui? 

- Aşa-i, şi în acest moment ai crede că el s-a potolit. 
Problema fusese îngropată, ca să zicem așa. Însă peste 
trei ani, în vara lui 2010, loveşte din nou. Tocmai mă 
mutasem aici și eram în mijlocul unei anchete în care 
victimele erau colegii mei de clasă din şcoala primară. 

- Da, am auzit de asta. Trebuie să fi fost groaznic. 

Fabian a încuviințat din cap şi a așteptat un pic 
înainte să continue. 

- Chestia e că tentativa de asasinare a lui Ingela 
Ploghed, care îmi fusese şi ea colegă de clasă, era dife- 
rită de celelalte. 

- În ce fel? 

- Nimic important, dar destul ca eu să observ. A fost 
răpită şi supusă unei histerectomii, i s-a scos uterul. Şi 
în acest caz modul de operare se potrivea foarte bine 
cu celelalte crime. Singura deosebire a fost că ea a fost 
violată înainte de operație, lucru care nu i s-a întâm- 
plat nici uneia dintre celelalte victime. 

- Şi ce a crezut restul echipei? 

- Nimeni n-a fost de acord cu mine, iar Molander 
s-a împotrivit foarte vehement, din motive evidente. 
lar după ce făptașul a fost identificat și arestat, toată 
treaba a fost uitată. Cel puțin, am crezut că a fost. 
După cum a reieșit, totuși, Hugo Elvin era cu ochii 
pe Molander şi a început propria anchetă, ale cărei 
rezultate au dus, în cele din urmă, la uciderea lui, iar 
acum sunt împrăștiate prin această cabină. 

- Şi crezi că poți aduce dovezi pentru toate astea? 

- Presupun că tot ce îmi trebuie se află aici. 

Fabian și-a desfăcut larg braţele. 

- Şi sper că o să fii de acord să mă ajuţi să examinez 
totul. 

Hillevi s-a uitat în jur. 

-Cu siguranţă sunt aici o mulţime de chestii. Dar 
asta nu înseamnă că vreuna dintre ele este decisivă. Dacă 
ar fi fost, Elvin n-ar fi folosit-o ca să facă public cazul? 

- Poate că se pregătea s-o facă. 

-Şi de unde știm că Molander nu are un alibi? 
Întocmai ca acest Willumsen. Păi, asta ar distruge 
imediat tot cazul. 

- De fapt, are un alibi pentru ziua în care a fost 
ucisă Inga Dahlberg. În acel weekend sărbătorea la 
Berlin împreună cu Gertrud aniversarea lor. Dar uită-te 
la asta. 

Fabian a scos biblioraftul pe al cărui cotor scria 
Berlin şi a căutat prin el până a dat de copia xerox a 
două tichete de îmbarcare. 

- Acestea dovedesc că a zburat de la Berlin la Co- 
penhaga și înapoi, cu destul de mult timp la dispoziție 
ca să comită crima. 

- Asta-i bine, dar e destul de bine? Dacă ar fi să fac 
pe avocatul diavolului, aș zice că poate nu Molander 
a fost cel care a cumpărat tichetele. Ar fi putut să fie 
altcineva, care voia să-i facă o înscenare. Dar hai să 
presupunem că el a fost. Că el a mers chiar până acolo 
încât s-a înregistrat la aeroport. Asta nu dovedește că 
a urcat în avion. Şi chiar dacă a făcut-o, ar fi putut să 
fie din alt motiv decât ca s-o omoare pe Inga Dahlberg. 

- Sigur, ai dreptate. Nu e inatacabil. Dar sunt deplin 
convins că pot, cu ajutorul tău, să găsesc mai mult 
decât destul ca să poată fi închis pe viață. Uite, de 
exemplu, asta. 

Fabian a ridicat o figurină translucidă, înaltă de 
câțiva centimetri, în formă de bufniţă. 

-Arată la fel ca bufniţele de cristal pe care le colec- 
ționează Gertrud. Însă e din plastic și Elvin a făcut o 
găurică în soclu, destul de mare ca să cuprindă un 
microfon cu transmițător şi baterie. 

- Habar n-aveam că se pricepe la bricolaj. 

- Nici eu. De fapt, cred că a furat ideea chiar de la 
Molander, pentru că a folosit acelaşi soft audio. 

Fabian s-a dus la computer, l-a pornit și a dat clic 
până a ajuns la ultimul dintr-o serie de fişiere audio. 

- Asta a fost înregistrat noaptea trecută, la 23.49, 
când s-a nimerit să fiu aici. 

A dat clic pe triunghi și bara de progresie a început 
să se deruleze. 

-Stai un pic. Despre ce aţi vorbit? s-a auzit vocea lui 
Molander. Gertrud, am zis să stai! 

- Ingvar, mă înspăimânţi. 

- Vreau să ştiu despre ce ați vorbit! 

- Trebuie să-ţi cer să te linişteşti. 

- Sunt liniştit! Trebuie doar să... 

- Nu, nu eşti! Și apoi, e târziu. Va trebui să discutăm 
asta altă dată, pentru că mă duc să mă culc în camera 
de oaspeţi. Și ți-aş fi recunoscătoare dacă mi-ai respecta 
intimitatea. 

-O să-ți ofer toată intimitatea pe care o pofteşti, de 
îndată ce-mi spui ce Dumnezeu căuta aici Fabian Risk! 

Au auzit-o pe Gertrud oftând. 

- Dacă chiar vrei să ştii, a fost aici pentru că eu i-am 
cerut să vină. Și am făcut asta pentru că el şi cu mine 
o să încercăm să găsim ideea unei surprize pe care să ţi-o 
facem la serviciu de ziua ta, la iarnă. Nu-i nevoie să iei 
aerul ăsta neîncrezător. La urma urmei, împlineşti şaizeci 
de ani. Şi, după cum ştii, nu-mi place să las lucrurile până 
în ultima clipă, aşa că, de fapt, am înaintat mult cu pla- 
nurile unei mari petreceri pentru toţi prietenii şi colegii 

tăi. Dar presupun că n-o să fie o surpriză. N-o să mai fie. 
Şi acum, dacă nu ţi-e cu supărare, mă duc la culcare. 

L-au auzit pe Molander bătând din palme. O dată, 
de două ori, de trei ori, rar. 

- Oho! Un spectacol uluitor. Eşti mare actriţă. Aproape 
că te-am crezut. 

- Ce vrei să zici? Ingvar, ce... 

- Minţi! Crezi că nu-mi dau seama când minţi? Vreau 
tot adevărul, şi până nu mi-l spui nu te duci nicăieri! 

- Despre ce adevăr vorbeşti? Cel despre adevăratul 
motiv al călătoriei noastre la Berlin? La acest adevăr te 
referi? 

- Nu văd ce are de-a face călătoria noastră la Berlin 
cu... 

- A, nu? Eşti sigur de asta? 

- N-am nici cea mai mică idee despre ce vorbeşti şi, dacă 
crezi că poţi să te fofilezi schimbând subiectul... 

- Ingvar, nu ştiu ce ai de gând. 

Vocea lui Gertrud se frângea. 

- Dar ştiu un lucru. Dacă e cineva nesincer aici, tu 
eşti acela. 

Au auzit-o izbucnind în plâns. 

- Of, Dumnezeule mare, şi se presupune că eşti soțul 
meu... 

- Gertrud, opreşte-te. 

Vocea lui Molander părea mai îndepărtată. 

- Gertrud, nu pleca. Să nu îndrăzneşti să pleci când 
vorbesc cu tine! 

Au auzit cum se trântește o ușă. Apoi tăcere. 

Fabian a ridicat privirea de la computer și a aşteptat 
reacția lui Hillevi. 

-Te-ai asigurat că ea e bine? 

- Am sunat de câteva ori de dimineaţă și ea a răs- 
puns, în cele din urmă, cu un mesaj în care îmi cerea 

s-o las în pace și spunea că trebuie să-l caut pe Ingvar 
dacă mai am întrebări. 

-E speriată, și nu-i de mirare. Cel mai ușor pentru 
ea acum este să-și våre capul în nisip şi să pretindă că 
nu s-a întâmplat nimic. 

Fabian a încuviințat din cap. 

- În altă ordine de idei, a continuat Hillevi, răsu- 
cindu-se spre Fabian. Recunosc că moțăiam acolo sus, 
în cabina de pilotaj, și poate că n-am auzit bine, dar 
mi s-a părut că aud o mașină parcând în apropiere cu 
doar câteva minute înainte să apari. Erai tu, poate? 

- Probabil. 

- Aşadar, ai venit direct la vas? 

- Da. De ce? 

Hillevi a închis ochii şi și-a scuturat capul. Apoi a 
ieşit şi, înainte ca Fabian să ajungă la cabina de pilo- 
taj, ea coborâse deja scara şi se îndrepta în trap spre 
mașina lui, parcată la o aruncătură de băț. 

Tocmai voia s-o strige şi s-o întrebe ce face, dar apoi 
i-a picat fisa și a pornit repede spre pupa. Dintr-odată, 
greşeala sa dezastruoasă era atât de orbitoare, încât rănea. 

De cât timp? 

Întrebarea îi răsuna în minte pe când alerga spre 
mașină. Când a ajuns acolo, Hillevi era deja pe spate, 
vârându-și capul sub partea din spate a mașinii. O în- 
grijorare vagă se acumula în el de o vreme, și în ulti- 
mele zile se intensificase ca o furtună care se apropie. 
Şi totuși, nu-i dăduse prin cap. 

Nu știa cât timp a stat acolo, așteptând, înainte ca 
Hillevi să termine, în sfârșit, şi să se ridice în picioare. 

- Întocmai aşa cum credeam, a zis ea sec. 

El a simțit fiecare cuvânt ca pe o palmă peste obraz. 
Patru palme date repede. 

Ea a ridicat micul puc de hochei din plastic negru. 

- Zău că nu ştiu ce-a fost în capul tău. 

El s-a uitat la dispozitivul de urmărire cu baterie 
din mâna ei și întrebarea care îi răsuna în cap de când 
coborâse ea de pe vas a ajuns un crescendo. 

De cât timp? 

De cât timp era acolo? 

De câtă vreme știa Molander? 

A examinat fotografia pudelului alb tuns frumos, 
care stătea în două labe, privind spre aparatul de foto- 
grafiat cu ochii lui negri şi cu căpșorul înclinat într-o 
parte. Conform instrucțiunilor de pe site, posesoarea - 
aproape întotdeauna era o femeie - îl aşezase pe un 
fundal uni. 

Nu că ar fi avut ceva împotriva câinilor, în general, 
însă pudelii erau, probabil, rasa care îi plăcea cel mai 
puțin. Singurul lor scop în viață era să țopăie cu o 
mutriță dulce, şi nici măcar asta nu reuşeau să facă. 
Şi totuși, în fotografiile pe care le primea, numărul 
lor depăşea cu mult numărul exemplarelor din cele- 
lalte rase. lar el, fără să se plângă, îi decupa şi îi așeza 
pe unul dintre numeroasele fundaluri disponibile pe 
site-ul său. 

Serviciile sale costau patru mii de kronor. Clienţii 
care doreau ca fotografiile să fie printate și puse într-o 
ramă aurită mai scoteau din buzunar cel puţin încă 
o mie cinci sute, în funcție de mărime. Așa că nu, 
nu se plângea. De fapt, per total, avea foarte puține 
motive să se plângă. 

De când aruncase pentru prima oară zarurile, acum 
cinci săptămâni şi o zi, viața fusese o lungă călătorie 

palpitantă, adică exact ceea ce-şi dorea. Fiecare misi- 
une pe care i-o dăduseră zarurile o îndeplinise cât 
putea el de bine şi, cu toate că unele păruseră practic 
imposibile, le îndeplinise. 

Câteodată i se păruse că zarurile au greşit, au dorit 
prea multe pe loc, au complicat lucrurile inutil sau au 
fost prea răutăcioase și nedrepte. 

Şi totuşi, acum putea să vadă limpede că avuseseră 
dreptate de fiecare dată. Dacă n-ar fi fost toate X-urile 
care adăugaseră atât de multe misiuni suplimentare, 
probabil că poliția ar fi ajuns mai departe cu ancheta. 
Ar fi putut să fie deja arestat. 

Singurul eşec de până atunci a fost copila de şase 
ani, Ester Landgren. Ar fi trebuit să fie înecată, dar era 
încă în viață. Problema era că zarurile îi porunciseră să 
lase pe altcineva să îndeplinească misiunea. Dacă 
ar fi fost lăsat el s-o facă, acum părinţii acelei fetițe ar 
fi făcut planurile pentru înmormântare. 

Și totuși, găsise candidatul perfect în Assar Skanăs, 
care în acel moment era căutat de poliție. Ajutat de cea 
mai improbabilă șansă norocoasă, cu soarta clar de 
partea lui, izbutise să-l găsească înaintea polițiștilor. 
Până în acel moment, totul îi fusese favorabil. 

Dar apoi lucrurile au început s-o ia razna. Printre 
altele, polițista aia, Irene Lilja, cea care îl chemase la 
o discuție, se înființase brusc la ușa lui, apăsând pe 
sonerie, în vreme ce Skanås era legat pe pat, ascultând 
vocile din capul lui. 

Nu pricepea cum îl găsiseră și, după ce a recapitulat 
tot ce a făcut şi a spus sau nu a spus în acea discuţie, 
a tras concluzia că singura explicaţie rezonabilă era 
mobilul lui Skanăs. 

Îi scăpase acest amănunt până în clipa în care l-a 
ajutat pe Skanăs să coboare din mașină în fața clădirii. 

Bateria era aproape descărcată, dar se pare că mai 
avusese destul curent ca poliția să-i găsească ultimul 
loc cunoscut. 

A avut grijă ca telefonul să fie complet încărcat și 
deschis atunci când l-a trimis pe Skanâs să ducă la înde- 
plinire însărcinarea. Ideea fusese ca poliția să-l locali- 
zeze din nou şi, de această dată, să-l găsească şi să-l 
aresteze. Dar numai după ce a terminat cu fata. Nu la 
jumătatea faptei. De unde să ştie că monstrul pedofil 
avea nevoie de mai mult de două ore ca să ducă treaba 
la bun sfârşit? 

Oricum, fusese o eroare de judecată din partea lui, 
un eșec care îl supăra ca o pietricică în pantof, de aceea 
nu reușea să scape de gândul că trebuia să fie îndreptat. 
Dar nu exista o regulă care să spună că ar putea, pur și 
simplu, să se întoarcă după aceea și să facă rânduială. 
Şi apoi, la nivel fundamental, nu fusese misiunea lui, 
acesta era însuși rostul adaosului din carnetul X. 

Pe de altă parte, n-ar fi fost nici o problemă dacă 
întreba zarurile, să vadă ce au de spus, nu-i așa? La 
urma urmei, ele erau la conducere și ar fi putut să fie 
de acord cu el că trebuie făcut ceva înainte să poată 
trece mai departe. 

A încercat să se gândească la altceva și şi-a reluat 
lucrul la pudel, a cărui stăpână hotărâse să-l așeze în 
fața Palatului Versailles. Însă în clipa în care fotografia 
a fost făcută şi trimisă, gândurile i-au revenit cu încă- 
pățânare la misiunea neîndeplinită şi a acceptat, în cele 
din urmă, faptul că doar un lucru le-ar amuţi, aşa că a 
scos colecția de zaruri de precizie din aluminiu eloxat. 

Unul dintre ele îi va spune dacă trebuie sau nu să 
facă ceva. Unu, doi sau trei însemnau „da“, patru, cinci 
sau șase însemnau „nu“. După ce l-a scuturat mult 
timp, l-a rostogolit pe fetrul verde. 

Doi. 

Cu alte cuvinte, zarurile voiau să fie consultate. L-a 
luat din nou, a închis ochii și l-a scuturat mult timp 
înainte să-l rostogolească. Acum nu mai trebuia decât 
să deschidă ochii și să vadă dacă da sau nu. Nu că ar 
fi fost un fleac, a cugetat, cu ochii încă închişi. La 
urma urmei, în privința lui Ester Landgren miza fusese 
copilăria şi cea mai mare parte a vieţii. 

Tocmai dădea să deschidă ochii când sunetul iritant 
al soneriei s-a auzit în apartament, pătrunzând până 
în încăperea secretă. Nimeni nu suna la ușa lui și, cu 
toate că ar fi putut să nu dea importanţă și să-și vadă 
de treabă, momentul a fost stricat. 

Avea nevoie de liniște şi pace ca să savureze rezulta- 
tul zarurilor. Dacă era un lucru făcut în pripă, n-avea 
sens să-l facă. S-a ridicat şi s-a dus prin dormitor spre 
hol, unde soneria suna agresiv. 

A tras cu ochiul de după perdeaua care bloca ușa și, 
când s-a asigurat că persoana din partea cealaltă nu 
se uită prin fanta pentru scrisori, s-a strecurat între 
perdea și ușă și şi-a lipit ochiul de vizor. 

De cum auzise soneria a avut bănuieli. Probabil de 
aceea nu şi-a putut continua jocul cu zarurile. Acum, 
acele bănuieli se confirmau, dar asta nu-l făcea să se 
simtă nici un pic mai bine. 

Era din nou afurisita aia de polițistă, Irene Lilja. 
Pentru a doua oară astăzi stătea acolo și suna la ușa lui, 
ca şi cum ar fi fost hotărâtă s-o țină tot aşa până ce îi 
deschide. Nu pricepea cum l-a găsit. Bun, fusese odată 
acolo, căutându-l pe Skanăs. Dar acesta fusese arestat 
acum două zile. 

Toată chestia era tare ciudată. Dacă poliţia îl bănuia, 
de ce n-au trimis câţiva agenţi în uniformă în loc de 
un singur detectiv? 


X FELURI DE A MURI | 53 


După ultima ei vizită s-a gândit să deconecteze sone- 
ria, însă asta putea fi considerată dovada că se află 
în apartament și i-ar stârni și mai mult interesul. Așa 
că s-a retras din hol şi s-a culcat pe canapea, așteptând ca 
ea să se lase din nou păgubașă. Dacă mai continuă să-l 
terorizeze, va fi silit să facă ceva în această privinţă. 

Peste câteva minute liniștea a revenit în apartament 
şi, de îndată ce și-a regăsit calmul, s-a ridicat de pe 
canapea și s-a întors la zar. 

Şi iată-l acolo, răspunsul. Verdictul lui. 

Unu. 

A chicotit ușor şi și-a șters transpiraţia de pe frunte. 
Zarul îi dăduse un „da“ răsunător. În sfârșit, era din 
nou de partea lui. Greșeala avea să fie, în sfârșit, corec- 
tată și ordinea restabilită. 

În sfârşit. 

Fabian şedea singur în sala de ședințe, încercând 
să ia un aer calm înainte să vină ceilalţi, lucru mai 
uşor de zis decât de făcut. Dispozitivul de urmărire 
cu baterie pe care Hillevi îl găsise sub mașina lui îl 
făcuse în mod foarte eficient să priceapă amenințarea 
iminentă la adresa lui. 

Nu mai încăpea îndoială că Molander era conștient 
de investigaţie şi era pe urmele lui. Întrebarea deve- 
nise, în schimb, care avea să fie următoarea mișcare 
a colegului său, când și cum plănuia să atace şi dacă 
va fi destul timp ca ei să facă rost de dovezi decisive 
împotriva lui. 

Primul lui impuls când a văzut dispozitivul de urmă- 
rire mic și negru a fost să-l arunce jos şi să-l calce în 
picioare. Însă Hillevi l-a oprit, insistând că era cel mai 
prost lucru posibil. Nu numai că Molander ar ști că a 
fost descoperit, dar ar putea să vadă exact unde a fost 
întrerupt semnalul, ceea ce l-ar putea îndemna să cer- 
ceteze acel loc. 

Înşiruind un argument după altul, a reușit în cele 
din urmă să-l convingă că lucrul cel mai bun pe care 
putea să-l facă este să pună la loc dispozitivul şi să-și 
folosească mașina ca și cum nu s-ar fi întâmplat nimic. 

Singurul lor avantaj în acel moment era faptul că 
Molander nu știa că ei știau că îi descoperise. 

Pentru cazul în care el făcea triangulația mobilului 
lui Fabian, au convenit să-și cumpere cât mai curând 
telefoane noi cu cartelă. Trebuia, de asemenea, ca vasul 
lui Elvin să fie mutat și, de vreme ce Hillevi conducea 
un Jeep mare echipat cu bară de remorcare, s-a oferit 
să-l ducă la prietena ei, Mona-Jill, din Harlösa, la est 
de Lund. 

- Măi, să fie, eşti matinal! a exclamat Astrid Tuves- 
son, păşind în încăpere cu ochelarii de soare pe creștet 
şi cu o cană cu cafea în mână. 

Arăta proaspătă ca o floare, mai ales dacă te gândeai 
că recăzuse în patima băuturii și fusese beată turtă 
seara trecută, când a sunat-o să-i spună de Molander. 

- Da, voiam să mă asigur că ajung la timp. De vreme 
ce trebuie să plec pe la trei. 

- Da, ia zi, despre ce-i vorba? 

- Merg cu Theodor la procurorul danez, îți aminteşti? 

- Aşa-i. Sper să meargă totul bine. Dacă e ceva ce pot 
să fac, trebuie doar să zici. Bine? 

Fabian a încuviințat din cap. 

-Irene și-a luat și ea liber azi, așa că o să vedem 
cum merge treaba. 

A sorbit din cafea și a lăsat cana jos. 

- Din ce mi s-a spus, această crimă din Klippan nu 
seamănă cu nimic din ce am văzut până acum. 

Şi-a scuturat capul. 

- Şi eu care credeam că o să avem în sfârșit un strop 
de linişte. Dacă știam ce urmează, nu v-aş fi dat liber 
ție şi lui Irene. Apropo, în cu totul altă ordine de idei, 
de vreme ce suntem singuri aici. 

A închis ușa și s-a întors spre el. 

- Am vorbit la telefon aseară? Pentru că îmi amin- 
tesc vag că ai sunat şi m-ai trezit. 

Fabian s-a gândit cum să răspundă înainte să-și dea 
seama că făcea deja semn cu capul că nu. 

- Nu-mi amintesc, a zis, ridicând din umeri. De ce 
să te sun? 

- Asta mă întrebam și eu. 

- Poate că a fost un vis. 

- Un vis? 

- Ziceai că te-am trezit. Poate că n-a fost decâtun vis. 

- Da, poate. 

Astrid i-a aruncat o privire plină de neîncredere. 

- Sau poate că există altă explicaţie. Una în care, 
de fapt... 

Vorba i-a fost tăiată de uşa care s-a deschis în fața 
lui Klippan şi Ingvar Molander. 

- Hei, ați ajuns amândoi devreme. 

Klippan a pus laptopul pe masă. 

-Poate că avem timp pentru imaginile camerelor 
de supraveghere de la ICA, pe care le-am cercetat eu. 

-Hai să începem cu crima din Klippan, și după aceea 
vedem cum stăm. Fabian trebuie să plece pe la trei, 
aşa că s-ar putea să lăsăm ICA pe mâine. 

Klippan a oftat şi şi-a scuturat capul. 

- Oftează cât poftești, a zis Astrid. Însă mâine e 
mai bine, de fapt, pentru că o să se întoarcă și Irene. 

- Care-i graba? 

Întrebarea lui Molander aproape că nu s-a auzit, iar 
pentru Astrid și Klippan, care nu știau nimic, părea 
cu totul nevinovată. 

În realitate, era o săgeată înveninată trasă spre cea- 
laltă parte a încăperii. 


X FELURI DE A MURI | 57 


-Mă duc împreună cu fiul meu la o întâlnire, a răs- 
puns Fabian, și nu s-a putut abține să adauge: De ce 
întrebi? 

-Vai de mine, azi ne-am sculat cu fața la cearșaf? 

Molander a zâmbit cu gura până la urechi. 

- Ingvar, poate că nu-i treaba ta, a intervenit Astrid. 

- Nu, poate că nu, a zis Molander, fără să-l slăbească 
din ochi pe Fabian. 

- Aşa că haideţi să-i dăm drumul. 

Astrid a așteptat ca Klippan și Molander să se aşeze, 
apoi a continuat. 

- După cum știți cu toții, ne-am pricopsit cu altă 
crimă. Care nu arată ca nici una dintre celelalte. Toc- 
mai am vorbit cu Flătan, care mi-a spus că Evert Jons- 
son a murit cu vreo patru săptămâni în urmă din cauza 
asfixierii provocate de mediul închis ermetic din cocon, 
sau cum vreţi să-i ziceţi. 

- N-a fost nimic altceva? a întrebat Klippan. Asta 
nu face decât să confirme ceea ce ştim deja. 

-Ați văzut cadavrul. După spusele lui Flătan, des- 
compunerea este atât de avansată, încât n-a putut să 
efectueze o serie de analize standard. Însă o fractură 
gravă a craniului arată că victima şi-a pierdut cunoştin- 
ţa din cauza unei lovituri înainte să fie legată de acea 
drăcie și nu s-a trezit decât după închiderea ermetică. 
Există, de asemenea, semne clare că a încercat să iasă 
şi s-a luptat aprig să rămână în viață. De exemplu, 
unul dintre umeri a fost luxat, iar unele dintre legătu- 
rile de la încheieturile mâinilor l-au tăiat până la os. 
Dacă e să-l credem pe Flătan, trebuie să fi durat aproa- 
pe trei ore până să-și piardă cunoștința definitiv. 

- Cu alte cuvinte, un mod foarte neplăcut de a trece 
pe lumea cealaltă, a intervenit Molander. 

- Asta, eufemistic vorbind. Dar haideţi să începem 
cu victima. Ce ştim despre ea? 

- În acest moment, nu mare lucru în afară de faptul 
că se numea Evert Jonsson și că a lucrat ca şofer de taxi 
în Ängelholm până acum un an, când s-a pensionat, a 
răspuns Klippan. Soţia lui, Rita Jonsson, a murit de 
cancer la sân în 2008. 

- N-are alte rude? 

- Nu, n-a avut copii, nici frați sau surori, iar părinţii 
sunt morți de peste două decenii. 

- Asta explică de ce n-a fost descoperit atâta vreme. 

Astrid s-a dus la tablă, a pus o fotografie a lui Evert 
Jonsson și a scris fără rude. 

- Şi, că veni vorba. Mesajul acela pe care l-a primit 
vecina lui. 

- Vrei să zici ăsta? 

Klippan a ridicat o pungă pentru probe în care era 
plicul de la Sydkraft. 

- Exact. Ce ştim despre el? 

- Ingvar a reușit să ridice nişte amprente pe care 
le-am trecut prin baza de date și, să nu-ți vină să crezi, 
am găsit o potrivire. Iată-l pe tipul nostru. 

Klippan a făcut să treacă din mână în mână fotogra- 
fia făcută la poliție a bărbatului care a intrat nepoftit în 
apartamentul lui Jonsson, ţinând în mâini un carton 
cu numele său. 

-Se numeşte Leo Hansi și pun pariu că nici nu mai 
ştie de câte ori a fost arestat pentru spargere. 

- Însă nu crezi de-a binelea că e el, nu? 

Astrid a luat punga pentru probe şi a studiat mesajul 
scris de mână pe plic. 

- De ce un simplu spărgător ar face un om să treacă 
prin aşa ceva şi apoi să se întoarcă peste câteva săptămâni 

ca să lase un mesaj scris de mână în cutia de scrisori 
a vecinei? 

Klippan a ridicat din umeri. 

- După spusele lui, a fost pură întâmplare. Ușa era 
descuiată, așa că a intrat. 

- Ce, l-ai interogat deja? 

-M-am gândit că mi-aş folosi mai bine timpul decât 
să stau cu braţele încrucişate. După cum știți, am 
terminat cu examinarea benzilor video ale camerelor 
de supraveghere de la ICA. 

Klippan a zâmbit, ca să îndulcească remarca. 

- În orice caz, mi-e greu să cred că e el, în afară de 
cazul în care este cel mai talentat actor încă nedescope- 
rit din lume. Încă era zguduit profund și m-a asigurat 
de mai multe ori că n-o să mai spargă în viața lui o 
casă. Începe o nouă viață. 

- Ba bine că nu, a spus Molander, scuturându-și 
capul. 

-A luat ceva? Din apartament, vreau să zic, a între- 
bat Astrid. 

- După spusele lui, nu era acolo nimic de valoare 
şi, din puţinul pe care l-am văzut, sunt înclinat să-l 
cred. Dar poate că Ingvar a observat că lipsește ceva. 

Klippan a ridicat din umeri. 

Astrid a încuviințat din cap. 

- Bine. Aşadar, întrebarea pe care trebuie să ne-o 
punem acum este ce anume determină pe cineva să 
vrea să-i facă așa ceva altui om. 

Lângă fotografia lui Evert Jonsson a pus o fotografie 
a cadavrului său, care se descompunea în cocon. 

- Pentru că, oricât ar fi de greu să-i dăm de capăt, 
trebuie să fi fost un motiv. Dacă l-am putea găsi, am 
putea găsi şi... 

- Dar dacă nu există vreunul? 

Astrid şi ceilalți s-au răsucit spre Fabian. 

- Dacă nu există ce? 

- Un motiv, a zis el, în ciuda faptului că nu era decât 
un pic mai mult decât o teorie bazată pe un vis confuz 
pe care îl avusese. De ce trebuie să existe un motiv? 

- Pentru că întotdeauna există, a zis Klippan. În 
spatele fiecărei acțiuni există un motiv. 

- Da, am auzit de multe ori truismul ăsta vechi, a zis 
Fabian. Și dacă nu este cazul aici? Ce facem atunci? 

S-a lăsat tăcerea. 

- Uite, nu cred că înţeleg, a zis Astrid, în cele din 
urmă. Vorbeşti serios că nu există un motiv? 

-Nu ştiu. Ar putea să existe, dar nu sunt convins că 
e unul care să ne ajute să înaintăm cu ancheta. Aşa 
că propun să lăsăm deoparte o vreme discuţia des- 
pre motiv. 

S-a ridicat și s-a dus la tablă. 

- Mi se pare că am fost atât de concentrați pe o 
mie de motive diferite, încât nu mai vedem pădurea 
din pricina copacilor. Să luăm, de exemplu, crima din 
spălătorie, sau otrăvirea lui... 

- Stai un pic, l-a întrerupt Klippan. După cum știi 
foarte bine, cunoaștem motivele asasinării lui Moonif 
Ganem și a lui Molly Wessman. 

- Le cunoaștem? Cum poți fi atât de sigur? 

- Haide, Fabian, am arestat făptașşii, a zis Astrid. 
Chiar în vreme ce vorbim, Stina Hogsell pregăteşte 
acuzarea. 

- Ştiu, dar nu mai sunt convins că am arestat pe 
cine trebuie. Să-l luăm pe Assar Skanăs. E pedofil şi e 
limpede că e atras de fetițe. Cum explică asta faptul că 
a vârât un băiat sirian într-o maşină de spălat? 

-A fost acolo, Fabian, a zis Molander. Amprentele 
lui erau pe uşa maşinii de spălat. 

- Sigur, însă amprentele şi motivul sunt lucruri dife- 
rite. Amprentele sunt dovezi criminalistice care ar fi 
putut să ajungă acolo în alt fel. Din câte am înţeles, 
cunoştea pe cineva din clădire. Tipul cu toate păpușile 
alea, nu? Poate că a fost acolo în vizită şi a observat că 
uşa subsolului e deschisă și a coborât să arunce o privire. 

Fabian a ridicat din umeri. 

- Aceeași poveste și cu Eric Jacobsen. A recunoscut 
că a instalat camere ascunse în mai multe locuinţe 
de femei. De asemenea, a făcut de multe ori sex dur. 
Dar asta nu este ilegal şi nici nu e un motiv plauzibil 
ca s-o omoare pe Molly Wessman. Mai ales dacă ne 
gândim că ea a fost otrăvită cu ricin. Îmi pare rău, dar 
pur şi simplu nu se leagă. 

- Prin urmare, după părerea ta, suntem înapoi în 
prima căsuță, a zis Astrid. Şi cu Moonif Ganem, și cu 
Molly Wessman. 

- Nu în întregime. 

Fabian a înghiţit în sec și şi-a ales cu grijă vorbele. 

- Pentru că eu cred că, de fapt, toate sunt legate 
între ele. 

- Cum adică, toate? 

-Toate crimele, toate cazurile noastre din ultimele 
săptămâni. Tot ce am lucrat. 

Fabian a făcut semn cu capul spre tablele înțesate 
de documente. 

Ceilalți s-au uitat, dar nimeni n-a spus nimic până 
ce Astrid s-a întors cu fața spre Molander și Klippan. 

- Voi ce credeţi? 

- Nu prea ştiu ce să zic. 

Klippan a oftat. 

- Fabian, uneori am impresia că trânteşti pur şi 
simplu teorii fără nici un temei. Să nu mă înţelegi 
greşit. Pricep ce spui, însă... 

- Eu aş zice chiar că nu există nimic care să sugereze 
vreo legătură, așa cum stau lucrurile, l-a întrerupt 
Molander. Mai întâi de toate, cazurile sunt complet 
diferite. Să luăm, de exemplu, metoda. Avem de toate, 
de la cuțite şi otrăvire până la o mașină de spălat. Şi 
acum, colac peste pupăză, un cocon închis ermetic. 
La fel și în privința victimelor. 

-Aşa gândesc şi eu, a zis Astrid. Și apoi, nici nu e 
o idee nouă. Ne-am gândit deja dacă nu cumva ar putea 
să fie legate între ele, dar n-am reușit să găsim un 
numitor comun. 

-Asta-i adevărat, și asta-i ideea. Eu cred că motivul 
pentru care sunt atât de diferite este, de fapt, numi- 
torul comun. 

Kim Sleizner a sorbit din sucul care în Laura's 
Bakery, o cafenea pentru hipsteri din Nørrebro, Copen- 
haga, era botezat în mod ironic „Stimulator de sănă- 
tate“, căci era mai dulce decât Jolly Cola. Aproape că 
vedea cum creşte cu fiecare sorbitură afurisitul de colac 
de grăsime din jurul taliei sale. 

Trecuseră săptămâni de când se cântărise. În ultima 
vreme, cântarul și oglinda din hol erau zone interzise. 
Dar nu putea nega faptul că se îngrăşase. Lipsa exerci- 
țiilor fizice începea să-și arate efectul și, dacă nu făcea 
ceva rapid, exista riscul ca acel colac care tresălta să 
devină permanent. 

Dar asta trebuia să mai aștepte. Avea alte lucruri de 
făcut. Alte lucruri care erau atât de importante încât, 
pentru prima dată în viață, s-a pus pe sine pe locul 
doi. Motivul se numea Dunja. Sau Dunja „Ştoarfa“ 
Hougaard, ca să-i spună pe numele întreg. 

Se pitise într-o vizuină şi o făcuse cu așa obrăznicie 
sfidătoare, că el nu mai dormise de zile întregi. 

Dacă ea s-ar fi mulțumit să stea în ascunzătoare, 
măcinată de toate prin câte a făcut-o el să treacă, 
atunci s-ar fi simţit liniștit. Atunci ar fi putut să-și facă 
alergarea obișnuită pe lângă Operă până la peninsula 

Revshalvân și înapoi. Ba chiar ar fi putut să-şi reia antre- 
namentul de forță, şedinţele de yoga și aşa mai departe. 

Dar nu aşa aveau să se petreacă lucrurile. 

Ea îi voia pielea. O simţea, ca primele simptome vagi 
ale gripei, ale unei viroze pe cale să izbucnească. Și când 
a găsit mesajul pe care i l-a lăsat în apartamentul ei, 
avertizându-l că o să-l doboare cu orice preţ, şi-a dat 
seama că ea împinge lucrurile la alt nivel. Un nivel la 
care singura lui opțiune era s-o spulbere de-a binelea. 
Hărțuirea ei nu avea să mai fie suficientă. Vremea 
pentru asta trecuse demult. 

De această dată trebuia s-o strângă de blestematul 
de gât până ce i se albăstrește limba și ochii îi ies din 
cap ca mingile de ping-pong. Trebuia să-i taie limba și 
s-o descăpățâneze. Să-i izbească trupul mutilat cu un 
baros şi să-i arunce unei afurisite de scroafe flămânde 
ceea ce mai rămânea. 

Dar nici măcar după asta n-ar fi terminat cu ea. 
N-avea să se destindă decât după ce porcul o să fie 
măcelărit, fript și pus pe farfuria lui. De-abia după 
ce a mestecat-o, a înghiţit-o și a dat-o afară pe partea 
cealaltă va fi terminat cu adevărat treaba. 

Nu trebuia decât să dea de ea. Iar asta, în ciuda rețe- 
lei sale largi de relații și căilor de investigație aflate 
la dispoziţia sa, ca şef al Serviciului Omucideri din 
Copenhaga, se dovedise mult mai greu de făcut decât 
crezuse la început. Târfuliţa părea să-şi fi făcut pla- 
nurile cu mare grijă. 

Deja o găsise o dată. Sigur, doar timp de câteva 
secunde, pe o casetă video de la camerele de securitate 
ale unei bănci din Malmö. Dar asta era destul ca să 
rămână pe urmele ei. 

lată de ce era acum instalat pe terasa unui restaurant 
din centrul Copenhagăi, la câţiva metri de apartamentul 

ei de pe Blågårdsgade, nr. 4, încercând să se topească 
în această afurisită de țară a hipsterilor prin faptul că 
soarbe din ridicol de coloratul „Stimulator de sănă- 
tate“, după ce şi-a schimbat costumul și cămașa cu o 
pereche de blugi, un hanorac cu glugă și o șapcă de 
baseball la fel de ridicolă. 

Ba chiar şi-a cumpărat o bicicletă. Cu toate că dis- 
prețuia tot ce avea de-a face cu bicicletele şi îi detesta 
şi mai tare pe cei care mergeau cu ele. Pentru el, erau 
lepădături, aproape că nici nu meritau să fie puşi în 
şir şi împușcați în zori. 

Şi nici măcar n-o aştepta pe Dunja, ci pe obrăzni- 
cătura de chinez cu elefanţi care locuia în apartamen- 
tul ei. El susținea că îl cheamă Qiang Who, dar nu 
exista nici o persoană cu acest nume în nici o bază 
de date, în ciuda faptului că a căutat şi „Qiang“, și 
„Who“, separat. 

Cine mama dracului se credea? Doctor Who? Era 
ca o blestemată de glumă. El și afurisitul lui de fetiş, 
elefanții. 

Nimic nu sugera că are vreo legătură cu Dunja, 
însă în acel moment chinezul era singura lui pistă. 
Din acest motiv și-a petrecut întreaga zi, în afară de 
câteva minute, supraveghind din diferite cafenele uşa 
clădirii lui. 

Şi-a scos telefonul și s-a uitat la căsuţa poștală. Avea 
încă un e-mail de la Michael Rønning de la serviciul 
IT despre o actualizare a setărilor de securitate ale 
telefonului său. 

Însă în acest moment n-avea timp pentru tâmpenii 
tehnologice. Cu câteva luni înainte, același departa- 
ment a lucrat la serverul de e-mail, ceea ce a avut ca 
urmare faptul că a fost inutilizabil timp de două zile. 
A scris despre asta în ziare și... 

Sleizner nu şi-a terminat gândul, pentru că nimeni 
altcineva decât însuşi chinezul umflat ieşea în stradă. 
Cu imagini de elefanţi pe şapca de baseball şi tricou, 
nu încăpea îndoială că era el. Avea un rucsac şi un soi 
de cutie rotundă, neagră. 

Sleizner a dat pe gât sucul şi s-a dus la bicicletă, înă- 
bușindu-și impulsul să sară pe ea şi să-l urmărească. Ar 
fi fost prea bătător la ochi. Şi apoi, chinezul nici măcar 
nu ajunsese încă la bicicleta sa, ci stătea acolo în mij- 
locul străzii pietonale, aplecat peste cutiuța rotundă, 
ca şi cum ar fi căutat ceva. Probabil un elefant de pluș 
fără care nu putea să plece de-acasă. 

Dar apoi a alunecat, brusc, înainte, părând că plu- 
teşte la câțiva centimetri de pământ. Ce mama dra- 
cului? Și se mișca repede. Sleizner n-a priceput până 
ce chinezul a trecut ca fulgerul pe lângă el, cu picioarele 
de amândouă părțile cutiei negre, care se pare că nu era 
nici un fel de cutie, ci un afurisit de monociclu electric. 

Nu mai văzuse niciodată așa ceva și, până să poată 
reacționa, gălbejitul cu elefanţi se îndepărta rapid de 
el, cu o viteză care ar fi trebuit să fie ilegală în zona 
pietonală. Mult prea târziu, s-a aruncat pe bicicletă 
şi a pedalat după el. 

Însă bicicleta s-a dovedit a fi mult mai puţin efici- 
entă decât un monociclu pe strada înțesată de lume și, 
când a ajuns în sfârşit pe Nørrebrogade, bărbatul nu 
se mai vedea, dar peste câteva secunde i-a zărit mutra 
urâtă în partea din spate a unui autobuz 3A care gonea 
zgomotos prin oraş. 

După șapte intersecții a ajuns la gara Nørreport, 
unde a stat destul de mult ca Sleizner să-l prindă din 
urmă și să se odihnească un minut. Gâfâia ca un câine 
închis într-o mașină parcată și avea nevoie cu disperare 

să bea ceva. Dar curând autobuzul a semnalizat că 
porneşte şi chinezul n-a dat nici un semn că va cobori. 

Când au ajuns la Gara Centrală, Sleizner era așa 
de obosit și însetat, că ar fi dat orice pentru un strop de 
apă. Până și alt „Stimulator de sănătate“ ar fi fost 
primit cu recunoştinţă. Dar, înainte să poată ajunge 
la autobuz, l-a văzut pe imbecilul grăsan că se dă jos 
şi urcă iar pe monociclu, care a țâșnit imediat în sus 
pe rampa pentru fotoliile rulante și a dispărut în gară. 

Sleizner a pornit repede după el prin ușile deschise 
târându-și bicicleta și l-a văzut pe chinez plutind prin 
mulțime ca vodă prin lobodă. Sleizner și-a folosit bici- 
cleta ca pe un scuter, ignorând strigătele paznicului 
şi clopoțind tot timpul ca să le dea oamenilor o șansă 
să sară deoparte. 

Coborârea pe scara rulantă spre trenul S a fost mai 
complicată. Pe când chinezul putea, pur şi simplu, 
să-și ia în mână monociclul şi să se strecoare pe lângă 
coadă spre peron, el n-avea nici o şansă să se strecoare 
cu bicicleta. Oamenii nu voiau să se dea deoparte, cu 
toate că el clopoțea și le izbea afurisitele de bagaje 
cu roata din față. În cele din urmă, n-a văzut altă 
soluție decât să abandoneze bicicleta şi să se înghesuie 
prin uşile trenului S spre sud înainte să plece. 

Chinezul a coborât în Gara Sydhavn și, după ce a 
coborât scările până pe trotuar, s-a urcat iar pe bles- 
tematul de monociclu și a șters-o. Sleizner a trebuit 
să alerge ca să țină pasul. 

I-a dat prin cap că omul se juca cu el. Că îl zărise 
pe Blågårdsgade și acum îl făcea să alerge de colo colo, ca 
un picador care obosea taurul înainte ca matadorul să 
vină să-i dea lovitura mortală. 

Sleizner s-a oprit pe refugiul de pe Teglholmsgade 
şi s-a uitat în jur. Dar nu era nici urmă de Dunja. Pe de 

altă parte, chinezul aluneca spre clădirea mare aflată 
drept în față și, dintr-odată, speranţa a renăscut. 

Clădirea aparținea lui TDC Group, al cărui preşedinte, 
Stig Paulsen, era nu numai unul dintre cei mai buni 
prieteni ai lui Sleizner, ci și unul dintre cei mai activi 
membri ai Clubului. Dacă se dovedea că Qiang Who, 
ori cum l-o fi chemat, lucrează la TDC, putea să tot 
umble pe jucărioara lui cât poftea de iute. N-avea să 
poată scăpa de el. 

Fabian a intrat în piața Kungstorget, în fața Gării 
Knutpunkten din Helsingborg, şi a parcat într-un spa- 
țiu în care o pancartă anunța că durata maximă a 
staționării este de zece minute. A luat una dintre cele 
şapte cartele SIM anonime pe care tocmai le cumpărase 
şi a pus-o în vechiul său Nokia, ale cărui funcțiuni 
erau limitate la apelare, trimitere de sms-uri şi ceas. 

Apoi a găsit numărul lui Gertrud Molander în 
iPhone şi l-a tastat pe Nokia. E adevărat, îi ceruse s-o 
lase în pace, dar voia să vorbească cu ea şi să-i audă 
vocea, ca să fie sigur că e bine. 

„Ai sunat la Gertrud Molander. Din păcate, în acest 
moment nu sunt disponibilă, dar lasă un mesaj după bip 
şi te sun eu mai târziu. “ 

De ce nu răspundea? Ar fi fost de înţeles dacă s-ar 
fi aflat în aceeași încăpere cu soțul ei. Dar nu se afla. 
Nici vorbă. Molander era în laboratorul poliției, prins 
cu analizarea amprentelor, firelor de păr și mostrelor 
de AND de la diferite locuri ale crimelor, şi probabil 
avea să termine târziu. 

Evident, era posibil ca telefonul să i se fi descărcat 
sau să fi fost dat atât de încet, încât să nu-l fi auzit. 

Sau poate că avea lucruri mai bune de făcut decât să 
se uite toată ziua la telefon. 

Şi-a deblocat iPhone-ul și a intrat pe Facebook, unde 
avea o pagină, cu toate că nu postase nimic. Crease 
contul mai ales pentru ca să vadă cum funcționează 
şi, dacă îşi amintea bine, Gertrud îi trimisese o cerere 
de prietenie prin primăvara trecută. 

N-o acceptase. Nu accepta aproape niciodată. Cere- 
rea ei a stat fără răspuns într-un şir tot mai lung de 
cereri de la oameni care, Dumnezeu știe de ce, voiau 
să țină legătura cu el. Unii erau foşti colegi şi prie- 
teni din Stockholm; alții, prieteni din copilărie, din 
Helsingborg, şi alții, complet străini. 

N-ar fi putut spune de ce, dar, chiar dacă nu împăr- 
tăşea niciodată ceva despre viața lui, avea impresia 
că se vinde și că oferă cheile casei sale ori de câte ori 
accepta o cerere de prietenie. 

Nici Gertrud nu păruse prea activă pe rețelele soci- 
ale, cu toate că posta câte ceva din când în când, mai 
ales fotografii de mâncăruri, flori şi pisici. Dar în această 
zi părea să fie multă activitate pe pagina ei. Era un 
şuvoi de mesaje de felicitare cu imagini de flori, inimi 
şi sticle de șampanie de la prietenii de pe Facebook. 

Tocmai azi se nimerise să fie ziua ei. 

De aceea nu răspundea la telefon? Poate că ieșise 
să sărbătorească, răsfățându-se cu o ședință la spa sau 
aşa ceva. În vreme ce parcurgea lista felicitărilor, în 
mintea lui prindea contur încetul cu încetul o idee. 
Când a văzut Laaa muuuulţi aaaani din Hörby, trimis 
de Hjalmar Bergfors, s-a hotărât să încerce. 

Şi Gertrud era din Hörby, așa că nu părea tras de 
păr să presupună că Hjalmar Bergfors era un prieten 
din copilărie. A scos din nou Nokia și a început să 
compună un sms. 

Salut, Gertrud, de vreme ce nu eşti foarte activă pe 
Facebook, m-am gândit să-ţi trimit şi pe această cale un 
mare Laaa muuuulţi aaaani. Sper că ai o zi minunată. 
Nu te-am văzut de un car de ani, dar s-a nimerit să fiu 
chiar acum în drum spre Helsingborg pentru o întâlnire. 
Ceea ce mă face să te întreb: pot să-i ofer astăzi sărbă- 
toritei o cafea, mai încolo? Cu drag, Hjalmar Bergfors. 
P.S. Dacă nu recunoşti numărul, este pentru că acum 
câteva zile mi-am pierdut telefonul. 


Cu doar zece taste și maximum 160 de semne per- 
mise, a fost nevoie de patru sms-uri, mult timp și multă 
concentrare ca să trimită tot mesajul. În consecință, 
a fost luat cu totul prin surprindere de un ciocănit 
puternic în geamul din dreptul său și n-a avut timp 
decât să ridice privirea când portiera a fost smucită. 

- Salut! i-a zâmbit Sonja și și-a fluturat mâna. 
Suntem aici. 

- Bună. 

S-a asigurat că ultimul sms a fost trimis, a ieşit din 
mașină și s-a întors cu fața spre Theodor, care se tun- 
sese și era îmbrăcat cu o cămașă albă proaspăt călcată, 
un blazer albastru şi pantaloni de bumbac. 

- Măi, ce fercheş eşti! 

S-a apropiat ca să-l îmbrăţișeze, însă Theodor s-a 
ferit şi a pornit spre cealaltă parte a mașinii. 

- Ar trebui să plecaţi, ca să nu întârziați. 

Fabian a încuviințat din cap şi a îmbrăţișat-o pe 
Sonja. 

- Baftă! 

L-a sărutat pe gură și s-a dus în cealaltă parte a 
mașinii, unde Theodor își punea centura de siguranță. 

- Hei. Nu primesc o îmbrățișare? 

Theodor n-a zis nimic, privea drept înainte. 

- În ordine. O să încerc din nou când te întorci, 
diseară. Ca să se ştie, fac lasagna. Nu-i grozav? 

A aşteptat în zadar o reacţie. 

- Of, bine, şi dacă vrei ceva special ca desert nu 
trebuie decât să spui. 

- Sonja. 

Fabian i-a prins privirea peste plafonul mașinii. 

- Cred că trebuie să facem asta și gata. 

Sonja a încuviințat din cap şi s-a tras deoparte, ca 
Theodor să poată închide portiera. 

- Hei, va fi bine, o să vezi. 

Fabian și-a prins centura de siguranță și a răsucit 
cheia în contact. 

- Şi nu-ți face griji, o să fiu cu tine tot timpul. 

Theodor a răspuns cu tăcere în vreme ce Fabian 
pornea mașina, semnaliza şi o vedea în oglinda retro- 
vizoare pe Sonja ștergându-și lacrimile, apoi a ieșit de 
pe Kungstorget şi a mers mai departe pe Järnvägsgatan. 

Fabian a oprit motorul și s-a uitat la construcția din 
fața lor, care arăta ca un laborator de cercetare secret, 
cu grupul lui de clădiri din gresie portocalie, joase, 
legate între ele, cu acoperișuri de metal strălucitor 
şi ferestruici care păreau să fi fost puse la nimereală. 

Theodor şedea lângă el, privind în gol. Călătoria 
păruse un film mut. A dat să vorbească de câteva ori, 
dar s-a înfrânat, convins că fiului său îi era destul de 
greu deja cu propriile gânduri. 

- Cum te simţi? a întrebat, în cele din urmă. 

- Nu prea ştiu, a zis Theodor fără să ridice privirea. 
Cum ar trebui să mă simt? 

Ce putea să răspundă la asta, când propriile senti- 
mente erau talmeş-balmeș? Se simțea mândru și ușurat 
că fiul său luase, în sfârșit, hotărârea grea, dar corectă, 
de a spune adevărul. Însă el fusese cel care l-a presat. 
El era cel care a vorbit despre lege şi, cu argumente 
simple, irefutabile, i-a convins pe Sonja şi pe Theodor. 
Şi acum, că erau acolo, convingerea sa era subminată 
dintr-odată de o îngrijorare sâcâitoare. 

Presiunea fusese oare prea mare? 

-Cred că lucrul important este că asta-i ceea ce 
vrei tu să faci. Că tu crezi că aşa este bine pentru tine. 


74 | STEFAN AHNHEM 


- Cred. M-am hotărât. 

Era exact ceea ce spusese acasă. Că vrea să o ia de la 
capăt, mergând în Danemarca și spunându-le exact ce 
s-a întâmplat. Și Fabian nu-și dorea decât să-l creadă. Că 
hotărârea fusese cu adevărat a lui, că nu era doar singura 
cale pe care o găsise ca să facă pisălogeala să înceteze. 

- Dar, dacă te-ai răzgândit, acum e momentul să... 

- Hai să mergem odată. 

Theodor l-a întrerupt, ieşise deja din maşină şi era 
pe drum spre intrare, la vreo cincizeci de metri, îna- 
inte ca Fabian să fi apucat măcar să-și desfacă centura 
de siguranţă. 

Procurorul danez îi aștepta la recepție. 

- Salut, sunt Peter Lange. Iar voi trebuie să fiți Fabian 
şi Theodor Risk. 

Au încuviințat şi au dat mâna cu procurorul. 

- Mama era suedeză, așa încât înțeleg şi vorbesc 
suedeza aproape fluent. Şi îmi plac Kalles kaviar! şi 
julmust?. Nu cunosc nimic mai bun, a continuat, chi- 
cotind. Theodor, te rog să-ți scrii pe acest formular 
numele, adresa și codul numeric personal. Bun, și ai 
un pașaport sau alt act de identitate cu fotografie? 

Fabian i-a dat pașaportul, iar Theodor a completat 
şi a semnat formularul. 

- Minunat. Acum vă rog să veniţi cu mine. 

Peter Lange a trecut prin cititor cardul de acces, 
a ţinut uşa deschisă și i-a condus pe un coridor lung, 
cu ferestre pe o parte și uși închise pe cealaltă. 

După vreo treizeci de metri, coridorul făcea un 
unghi de nouăzeci de grade şi au mai mers încă pe-atât 


1 Marcă suedeză de pastă tartinabilă pe bază de icre de morun 
2 Băutură nealcoolică acidulată consumată în Suedia mai 
ales de Crăciun 

până ce Lange s-a oprit, în cele din urmă, și a deschis 
ușa unei încăperi în care se afla un birou, iar în fața 
lui, două fotolii aşezate de o parte şi de alta a unei 
măsuţe cu sticle de apă gazoasă şi două pahare. 

-Vă rog să luaţi loc. 

Lange a închis ușa și s-a așezat la birou. 

- Mai întâi vreau să vă spun cât de bucuros sunt că 
ai ales să ne spui ceea ce ştii. Este un lucru neobișnuit 
ca martorii să răsară din senin în toiul unui proces. 

- Din câte am auzit, n-aţi prea avut martori. 

- Corect, şi este unul dintre motivele pentru care 
ne-a fost atât de greu. Nici una dintre victime n-a 
rămas în viață ca să depună mărturie. lar acuzații dau 
vina unul pe altul, în vreme ce jură că habar n-au cine 
a făcut şi ce anume. 

- Am întâlnit aceeași strategie în Suedia, în câteva 
cazuri de viol în grup, și toți acuzații au fost eliberați, 
deoarece vinovăția lor n-a putut fi dovedită deplin. 

- Întocmai. Dacă vreau să am cea mai mică șansă să 
fie condamnați, trebuie să arăt că a existat o intenție 
împărtăşită. Și cum pot să fac asta când nimeni nu 
mărturiseşte şi nu există martori? 

Peter Lange și-a azvârlit braţele spre tavan. 

- De aceea sunt bucuros că eşti aici, Theodor. Cu 
ajutorul mărturiei tale, sper că vom putea să le spargem 
pactul și să ne dăm seama cine ce anume a făcut. Dar 
hai s-o luăm de la început. Vrei, te rog, să-mi spui cu 
propriile cuvinte ce s-a întâmplat? 

Theodor a înghiţit în sec, a încuviinţat din cap şi 
apoi, tremurând, a luat una dintre cele două sticle, şi-a 
umplut paharul și l-a golit pe nerăsuflate. 

- Acesta nu este un interogatoriu ca la poliție, doar 
o conversație obișnuită, așa că nu-i nici o presiune, 
nu te grăbi. 

Theodor a încuviințat din cap din nou, și-a mai 
turnat un pahar cu apă şi l-a băut. 

- Ea mergea la școala mea. Alexandra, vreau să zic. 
Eram de o vreme îndrăgostit de ea, dar nu îndrăznisem 
să-i vorbesc. 

-Cu siguranță poate fi înspăimântător. Şi eu eram 
foarte timid la vârsta ta. 

- Mă rog, nişte tipi s-au purtat urât cu ea şi i-au luat 
şapca de baseball, aşa că... aşa că m-am înfuriat şi am 
ajutat-o să şi-o ia înapoi și, ei bine... 

Theodor a ridicat din umeri. 

- După o vreme am început să ne vedem. 

- Bună treabă. 

- Atunci i-am întâlnit pentru prima dată prietenii. 
Făceau cu toţii parte din același club de arte marți- 
ale ca ea. Henrik era unul dintre ei. Nu-mi amintesc 
numele celorlalți doi. 

- De ce nu? 

Theodor a ridicat din umeri. 

- Nu-mi plăceau și nu voiam să-mi petrec timpul 
cu ei. Dar Alexandra voia, și într-o dimineaţă, după ce 
fusesem în Danemarca, am găsit pe telefonul ei un 
clip video. 

A întins mâna spre sticlă să-și mai toarne apă, dar 
era goală. 

- Uite, ia-o pe-a mea. 

Fabian și-a umplut paharul din sticla sa şi i l-a 
dat lui Theodor, care din nou l-a băut pe nerăsuflate 
înainte să continue. 

- Era de pe autostradă, când l-au împins în trafic pe 
bărbatul din căruciorul de supermarket. Eram acasă 
la ea şi nu am vrut decât să plec de acolo, s-o pără- 
sesc pe ea și pe blestemaţii ei de camarazi. S-a dovedit 
că nici Alexandra nu mai voia să facă asta. Nu voise 

niciodată să participe. La început nu și-a dat seama ce 
îi cereau să filmeze, iar după aceea a fost prea târziu. 
Tipul ăla, Henrik a silit-o să continue. 

- Aşadar, zici că Henrik este creierul operaţiunii. 

Theodor a încuviințat din cap. 

- El dictează. Mă rog, Alexandra și cu mine am dis- 
trus telefonul pe care era clipul şi l-am sunat și i-am 
spus că ea iese din acea treabă. Că nu mai vrea să par- 
ticipe. Dar el a refuzat și a zis că ea rămâne până spune 
el. Apoi a zis ceva despre faptul că exista un martor, 
sora uneia dintre victime. 

- Sannie Lemke? 

- Da, ea e, așa că ne-a silit s-o facem pentru ultima 
dată. Eu n-am vrut, însă... 

-Stai aşa. 

Lange şi-a îndreptat spatele. 

- Vrei să zici că ai fost de față când Sannie Lemke 
a fost omorâtă? 

Theodor a înghițit un nod mare şi a încuviințat 
din cap. 

- Dar n-am făcut nimic. Tot ce am făcut a fost să... 

- Dar erai acolo ca unul dintre ei, purtând o mască 
smiley? 

- Da, dar tot ce am făcut a fost să țin de şase. 

Peter Lange luase deja telefonul şi apăsa tasta de 
apelare rapidă. 

- Mulţumesc. Cât de repede puteţi. 

- Tati, ce se întâmplă? 

-Stai liniştit. 

Fabian l-a prins de mână pe Theodor. 

- Ceea ce încearcă să spună fiul meu este că a fost 
la fața locului, dar n-a jucat nici un rol activ în ceea 
ce s-a petrecut. 

-Este exact ceea ce susțin și ceilalți patru. Dacă e 
să-i credem, Sannie Lemke și-a vârât singură petarda 
pe gât şi a aprins fitilul. 

Uşa a fost deschisă de doi agenţi de securitate care 
au intrat și s-au dus la Theodor. 

- Tati, ce mama dracului? 

- Hei, ia staţi un pic. 

Fabian s-a ridicat în picioare. 

- Ce faceţi? 

-Fă ceva! Trebuie să faci ceva! 

- Trebuie să fie o neînțelegere. Doar nu-l arestați, nu? 

- Îmi pare rău, însă nu știam că fiul dumneavoastră 
a participat ca unul dintre ei. Asta îl face vinovat de... 

- Vinovat? Fir-ar să fie, a fost silit să meargă ca să 
țină de şase. 

- Asta se numeşte complicitate şi îl face să fie sus- 
pect în aceeași măsură ca ceilalți patru. Va trebui să 
facem o anchetă completă, cu interogatorii amănun- 
tite, în timpul căreia, evident, are dreptul să fie repre- 
zentat de un avocat. Până ce se poate aranja asta, 
n-avem de ales, trebuie să-l ținem în arest. 

- Tati, trebuie să-i oprești! a zbierat Theodor, care 
era scos din încăpere de cei doi agenți. 

- Pentru numele lui Dumnezeu, are șaisprezece ani! 

Fabian și-a plimbat privirea de la procuror la agenți 
şi înapoi. 

- Asta e cu totul intolerabil! Fiul meu a venit aici 
de bunăvoie ca să depună mărturie. Să vă ajute. Şi îl 
arestați de parcă ar fi cine ştie ce monstru. 

- Îmi pare foarte rău, însă... 

- Vă pare rău? 

- Tatil 

- Hei, uite, puteți aștepta doar un minut? 

Fabian s-a dus repede la ușă și l-a prins pe Theodor, 
silindu-i pe agenţi să se oprească pe jumătate afară 
din cameră. 

- Nu puteţi, ce naiba, să-l târâți afară așa! 

- În mod normal, ar fi fost în ordine să stea acasă, 
sub supraveghere, şi să vină doar la discuţii, însă, dată 
fiind gravitatea delictului, nu-l putem lăsa să iasă din 
țară, a zis Lange. Sunteţi polițist, știți cum merge treaba. 

- Știu, şi vă cer să lămurim asta înainte să faceți ceva. 

- Lămurirea este exact ceea ce o să facem, şi de în- 
dată ce ne-am asigurat că nu există vreun risc ca el 
să recidiveze, să împiedice ancheta sau să dispară, 
i se va permite să se întoarcă acasă ca să aştepte redes- 
chiderea procesului. Ceea ce, să sperăm, se va întâmpla 
chiar mâine. 

Lange le-a făcut semn cu capul agenţilor, care l-au 
silit pe Fabian să se îndepărteze de Theodor şi au mers 
mai departe pe coridor. 

Fabian era pe cale să obiecteze din nou, dar şi-a dat 
seama că nu poate decât să se uite cum cei doi agenți 
de securitate îl târăsc pe fiul său. Ar fi vrut să-l strige, 
ca să-şi arate sprijinul, sau să spună ceva care l-ar 
putea îmbărbăta cât de cât, dar, înainte să poată des- 
chide gura, ei au dat colțul și au dispărut. 

La al doilea etaj de pe Kărngrânden, nr. 4, în centrul 
Helsingborgului, un comutator licărea roșu, încercând 
să atragă atenţia. Dar el lăsase luminile stinse. Ochii săi 
aveau nevoie să se adapteze. Peste zece minute a intrat 
în apartament şi a închis încetişor uşa în urma lui. 

Era același apartament, şi totuși complet diferit. 
Însă, atunci când fusese acolo ca să afle cine locu- 
ieşte în spatele ferestrei din extrema stângă, fusese 
ordine, toate la locul lor. Acum se vedeau semne clare 
de neglijare. 

Faptul că existența lor perfectă de oameni din clasa 
de mijloc fusese zguduită zdravăn de ceea ce îi făcuse 
Assar Skanâs fiicei lor era de înţeles, într-un fel. Dar 
să le pice așa de rău încât nici măcar nu mai spălau 
vasele și lăsau lucrurile vraişte părea chiar prea de tot. 
Era ca şi cum ar fi fost atât de ocupați să se simtă rău 
şi să-și plângă de milă, încât nu mai aveau timp de 
nimic altceva. 

S-a oprit în dreptul ușii dormitorului părinților. 
Data trecută fusese întredeschisă. Acum era închisă. 
Ca să se asigure că n-o să scârțâie sau să se înțepe- 
nească, a scos cutia cu unsoare pentru încuietori și 
i-a montat ajutajul roşu, lung de zece centimetri, pe 

care l-a introdus în gaura cheii. A stropit de câteva ori 
încuietoarea și balamalele. 

Uşa s-a deschis fără nici un sunet, el a intrat şi s-a 
uitat în jur. După ce văzuse holul şi părți din bucătărie, 
n-a fost surprins să vadă podeaua plină de haine şi 
ambele noptiere acoperite cu şerveţele, pahare cu apă 
şi cutii de Zolpidem și Imovane desfăcute, ceea ce l-a 
asigurat că dormeau buștean. 

Poate că nici faptul că dormeau cu spatele unul 
la altul, pe marginile saltelei, nu era surprinzător. N-ar 
fi fost prima dată când o relaţie s-a stricat după ce un 
copil a fost molestat. Mai remarcabil era faptul că acea 
fetiță nu era culcată între ei. Măcar asta ar fi fost 
de aşteptat. 

Fir-ar să fie! Nici măcar nu-i dăduse prin cap asta, 
şi acum stătea acolo fără să aibă habar ce să facă mai 
departe. Şi dacă ea nu era acolo? Ce va face? Dacă o 
trimiseseră la bunici, din cauză că nu erau în stare să 
aibă grijă de ea? Ce mama dracului avea să facă atunci? 

S-a întors în hol, a trecut de uşa pe care litere de 
lemn alcătuiau cuvântul Ruben și s-a oprit în faţa uşii 
din capăt, la stânga, pe care era scris cu litere de lemn 
Ester, între câteva desene colorate lipite acolo, cu flori, 
inimi şi, dacă era să ghicească, prințese. 

A uns bine încuietoarea și balamalele, apoi a deschis 
ușa şi a intrat. Spre marea sa ușurare, ea era acolo, 
culcată pe o parte, cu genunchii strânși la piept, cu 
degetul mare în gură, înconjurată de o armată de ursu- 
leți de pluș. 

După ce a închis uşa, s-a dus la marginea patului, s-a 
lăsat pe vine şi a început să-și golească rucsacul. A pus 
deoparte cele două sticle cu apă și vasul. Dintr-o pungă 
de plastic a scos o cârpă înmuiată în diluant pentru 

vopsele şi a ținut-o destul de aproape de faţa ei ca s-o 
facă să inhaleze vaporii. 

A stat aşa câteva minute, până a considerat că ea 
este destul de inconștientă, apoi i-a scos cu blândeţe 
degetul mare din gură şi i-a acoperit nasul și gura cu 
cârpa. N-a urmat nici o reacţie, nici cea mai mică 
tresărire sau încercare de împotrivire, pe când ea se 
scufunda tot mai mult în negura inconștienţei. 

Probabil că el îi făcea o favoare. Nu că i-ar fi păsat. 
De fapt, nici un pic. Singurul lucru care îl interesa era 
ca misiunea încredințată de zaruri să fie îndeplinită 
întocmai. Faptul că micuța Ester nu trebuia să se tre- 
zească şi să-și dea seama că orele petrecute cu Assar 
Pedofilul nu fuseseră un coșmar era mai degrabă un 
efect secundar pozitiv. Judecând după dormitorul 
părinților, probabil că ea ar fi crescut într-o casă dis- 
trusă, fără limite clare, şi ar fi ajuns o drogată gata să 
facă orice pentru următoarea doză. 

A deşurubat capacele sticlelor şi a golit apa în vas 
până ce a ajuns la vreo trei centimetri de margine. A în- 
tors-o pe fata inconștientă pe burtă și a răsucit-o până 
ce capul a ajuns să-i atârne afară din pat. Apoi a luat 
vasul, l-a ridicat încet până la fața ei şi l-a ținut acolo. 

Nici la asta n-a fost nici o reacție. 

Nici un sunet. Nici o împotrivire. Nimic, în afară 
de câteva bule de aer. 

Fabian nici nu mai știa câte încercări i-au trebuit ca 
să-și înghesuie mașina în locul de parcare liber aflat 
vizavi de locuința lui, pe Pålsjögatan. Mă rog, încă 
era un pic strâmbă şi una dintre roțile din spate era pe 
trotuar, dar trebuia să se mulțumească cu asta. 

A trecut strada și şi-a dat seama că îl părăsise simțul 
echilibrului. Dar, cel puţin, n-a căzut, şi a găsit aproape 
imediat cheia potrivită. 

Nu mai condusese niciodată beat. Uneori urca la 
volan după un pahar sau două, destul ca să apară la tes- 
tul de alcoolemie, dacă l-ar fi oprit poliția. Dar nu con- 
dusese niciodată când era aşa de beat ca acum. 

Ce-i drept, călătoria în Danemarca fusese un dezas- 
tru. În loc să se întoarcă acasă cu Theodor, ca să-l îmbăr- 
băteze şi să-l pregătească pentru depunerea mărturiei 
la tribunal, după câteva ore în care a încercat să-l 
convingă pe procurorul danez să se răzgândească a 
fost silit să se întoarcă peste strâmtoare singur. Fusese 
incredibil de naiv. Se păcălise pe sine și pe familia sa să 
creadă că totul va fi în ordine. Nu trebuia decât să facă 
ceea ce se cuvine ca până la urmă totul să fie bine. De 
parcă asta ar fi fost o lege a firii, o justiție universală. 

Nici că putea să se înșele mai mult. 


84 | STEFAN AHNHEM 


O sunase pe Sonja de pe feribot, la întoarcere. 
Ea a primit veştile surprinzător de liniștită, părea că e 
cu mintea aiurea. A întrebat-o la ce se gândeşte, dar ea 
nu i-a spus decât că poate să-și ia tot timpul de care 
are nevoie. 

Alcoolul a fost de ajutor, cu siguranță. După doar 
câteva pahare, toate gândurile despre Theodor au deve- 
nit confuze și vagi. După alte câteva, neliniştea i s-a 
evaporat aproape cu totul și a reușit să se convingă 
că totul avea să fie bine. Dar când a intrat în casă şi 
a fost întâmpinat de mirosul de lasagna, neliniştea 
legată de viitor s-a prăbușit din nou peste el. 

Ca să n-o trezească pe Sonja, s-a dezbrăcat la parter, 
s-a spălat pe dinţi şi a făcut duș în baia pentru oaspeţi, 
a urcat în dormitor şi s-a strecurat sub pătură. Însă 
când s-a rostogolit spre mijlocul patului ca s-o îmbră- 
țişeze pe Sonja şi să-i şoptească la ureche că a ajuns 
acasă, a descoperit că partea ei e pustie. 

S-a ridicat în capul oaselor şi s-a uitat în jur prin 
întuneric, trudindu-se să se trezească din beţie. Oare 
a renunțat și a plecat? Şi-a făcut bagajul de îndată ce 
Matilda a adormit şi i-a părăsit, pur și simplu? După 
toate cele întâmplate, nu l-ar fi surprins. 

Îşi tot spusese că, în sfârșit, le merge bine. Că toate 
încercările şi greutăţile aveau, în cele din urmă, să-i 
apropie unul de altul, să-i aducă înapoi la ceva care, 
în timp, avea să fie cu adevărat bun. În ultima vreme 
nu se mai certaseră deloc. Erau de acord, practic, în 
orice privinţă. În mijlocul haosului, rămăseseră uniți 
şi, pentru prima dată de o grămadă de timp încoace, 
mergeau amândoi în aceeași direcție. 

Poate că era prea frumos ca să fie adevărat. O mas- 
caradă. O fațadă falsă pusă lucrurilor ca să-l amăgească 
pe el, făcându-l să creadă că e în siguranță, astfel încât 

ea să poată să dispară cu prima ocazie, lăsând totul în 
urmă. Să-şi ia tot timpul de care are nevoie. 

Dacă n-ar fi fost muzica îndepărtată, ar fi adormit în 
mijlocul acestui gând. Dar așa, a coborât din pat și s-a 
întors pe palier. Muzica se auzea încă prea slab ca să-și 
dea seama ce este. Însă o lumină pâlpâitoare care se 
vedea pe scări l-a îndreptat spre atelier. 

Atelierul îi aparţinea Sonjei şi era unul dintre moti- 
vele pentru care el cumpărase casa. Ea își dorise întot- 
deauna un atelier acasă. O încăpere care să fie doar a 
ei, în care să creeze ori de câte ori îi venea inspirația, 
fără să trebuiască să ia mai întâi metroul, aşa cum 
fusese la Stockholm. În vreme ce gătea cina, înainte 
ca restul familiei să se trezească sau până la orele mici 
ale nopții. 

Dar nu mai fusese acolo, sus, de mai bine de o lună. 
De când iubitul ei, care se dăduse drept colecționar de 
artă, se dovedise a fi ucigașul pe care îl vâna el, refu- 
zase să pună piciorul la etajul doi. Se arsese atât de 
rău, încât acum arta era pentru ea un capitol încheiat. 

El trăsese nădejde că este o criză temporară, că era 
doar o chestiune de timp până când ea avea să-și tragă 
salopeta țeapănă de la petele de vopsea uscate și să se 
întoarcă la artă. Însă ea n-o făcuse. 

Nu până acum. 

Pentru că acolo era. Pe spate, cu ochii închiși, în 
mijlocul încăperii, nemișcată, îmbrăcată cu halatul 
de baie alb. Vreo treizeci de lumânări pastilă pâlpâiau 
în jur şi din difuzoare se auzea Nebraska lui Bruce 
Springsteen, unul dintre albumele ei preferate, pe care 
nu-l asculta decât atunci când era foarte tristă. Doar 
atunci îl asculta. Când nimic altceva nu era de ajutor. 

- Sonja... a zis el şi a păşit în încăpere. 


86 | STEFAN AHNHEM 


Însă ea n-a răspuns. Zăcea acolo, pe spate, cu braţele 
întinse pe lângă corp. 

- Ce faci? a continuat el, încercând să alunge gân- 
dul că poate Greta se referise la ea. E unu și jumătate 
noaptea. 

Dar n-a avut succes şi, în cele din urmă, neliniştea 
frenetică a răzbătut prin negura alcoolului. A făcut 
ea asta? 

- Sonja... 

Când s-a ridicat, el n-a fost sigur dacă se întâmplă 
cu adevărat sau nu-i decât un vis alimentat de băutură 
răsărit din cele mai adânci fantasme ale sale. A vrut să 
întrebe, dar a rămas tăcut în vreme ce ea s-a apropiat 
cu degetul lipit de buze și a lăsat halatul să cadă. 

Mirosea minunat și, când s-a aplecat să-l sărute, 
a simţit cum picăturile din părul ei, încă ud de la duș, 
i se preling pe picior ca şi cum ar fi fost adevărate. 
Sărutul a fost la început lent şi nesigur, însă a devenit 
repede tot mai intens și flămând. 

Dar de ce acum? Nu pricepea. Oare stătuse acolo 
culcată în așteptarea lui, chiar dacă era mijlocul nopții 
şi fiul lor fusese arestat? Sau nu era deloc sub controlul 
ei? Oare dorinţa a înflorit brusc, pur şi simplu, din 
sentimente care fuseseră reprimate dar niciodată nu 
dispăruseră de-a binelea? Pentru că trecuse destul timp. 

Îl dorea. Pentru prima oară după multă vreme și ca 
niciodată înainte, îl dorea. 

I-a răspuns la sărutare şi a încercat să-i întâmpine 
buzele nesățioase cu ale lui, în vreme ce își mișca mâna 
în sus ca să-i cuprindă sânul și să-i dezmierde sfârcul. 
Asta era mișcarea lui obișnuită. Între timp, îşi plimba 
încetişor mâna cealaltă în jos, pe abdomenul ei. 

Dar nu de această dată. Fără să întrerupă sărutul, 
ea l-a plesnit peste mâini, îndepărtându-le, l-a înșfăcat 

de păr și l-a împins în jos. În jos pe gât, spre sâni, pe 
care l-a lăsat să-i dezmierde cu vârful limbii. 

- Linge, a zis. Linge-i. 

Şi el a lins. lar şi iar, i-a încercuit sfârcurile, ungân- 
du-le cu salivă. 

- Suflă, a zis ea. Vreau să sufli peste ei. 

El s-a supus și a simţit cum o străbate un fior când 
l-a împins în jos, între picioare. 

Fusese acolo de multe ori. Dar nu aşa. Niciodată 
cu atâta intensitate. Cu mâinile strângându-i părul ca 
într-o menghină, l-a silit să pătrundă tot mai adânc în 
locuri în care nu mai fusese. Îi plăcea, şi îi plăcea și ei. 
Gemea din ce în ce mai tare. Muşchii ei s-au încor- 
dat, făcându-i trupul să tremure, așteptând mai mult. 
Părând că nu se mai poate sătura. 

Ea era întotdeauna atât de reținută. Dorea întot- 
deauna să stingă lumina și totul să fie cuminte. În- 
totdeauna fugea în baie, ca să se spele, de îndată ce 
terminau. Acum părea cu totul alta. 

- Ațâțată... Eram atât de ațâțată, a zis, împingându-l 
în jos pe podeaua de lemn tare, dar caldă. Atât de 
afurisit de ațâțată... 

I-a cuprins mădularul care zvâcnea, l-a strâns și a 
început să-şi miște mâna în sus și în jos. 

- Şi eu, a zis el, dorindu-și ca ea să nu se mai oprească. 

- Dar nu de tine, a continuat ea și a început să-și 
plimbe limba peste gland. Nu te doream deloc. 

Apoi l-a luat în gură, și el încerca să priceapă ce se 
întâmplă. Ce vrea ea să spună. Însă aceste întrebări 
au rămas fără răspuns și, curând, toate gândurile sale 
s-au învârtit din nou în jurul dezmierdărilor ei. La felul 
în care înghițea mădularul mai adânc ca oricând, ca 
apoi să-l sărute şi să se joace cu el, de pară ar fi vrut 
să-i guste fiecare părticică. 

Dacă mai continua aşa, el n-avea să se mai poată 
stăpâni prea mult. Vârful limbii ei care îi tachina mar- 
ginea glandului, împreună cu mâna care strângea așa 
de tare mădularul... era pe cale să explodeze, era tare 
ca piatra. O simțea acum. Se acumula, și n-avea să se 
mai poată stăpâni multă vreme. 

- În acel moment erai ultima persoană pe care 
voiam s-o primesc în mine, a zis ea şi a apăsat cu 
degetul mare punctul aflat imediat sub gland, blocând 
încărcătura. Oricine, numai să nu fii tu. 

El s-a pomenit aruncat din nou în confuzie. Deza- 
măgit, și totuşi nu. Încărcătura era încă în el, zvâcnind 
cu fiecare bătaie a inimii. Când l-a încălecat, el s-a 
rugat să nu se mai facă niciodată dimineaţă. 

- Când el a pătruns în mine..., a continuat ea, în 
vreme ce începea alene să-l călărească. N-am simțit 
niciodată o satisfacție mai mare. 

S-a aplecat şi l-a lăsat să-i guste sânii. Întâi unul, 
apoi celălalt. 

- Era ca şi cum m-ar fi eliberat... de toate lucrurile 
care crezusem că sunt. 

Şi-a îndreptat din nou spatele şi a început să se 
împingă mai tare, în sus și în jos, ca şi cum nu putea 
ajunge destul de adânc. 

- El avea o duritate care nu știusem că mi-a lipsit 
în toţii anii cu tine. O forță primară mai puternică 
decât orice... 

A crescut ritmul și el a ajutat-o, cu mâinile sub fun- 
dul ei tare, ridicând-o atât de sus încât aluneca afară 
din ea şi trăgând-o în jos atât de adânc, că trebuie să 
o fi durut. Dar ea a gemut de plăcere și a cerut mai 
mult, aşa că el a împins mai tare și şi-a lăsat mâna să 
ajungă pe pipăite mai aproape de deschizătura ei, până 
ce a putut să se simtă alunecând înăuntru și afară. 

- Mi-a plăcut până și când m-a lovit... Durerea 
care zvâcnea şi goana sângelui. Chiar și atunci... Era 
ca și cum aş fi fost adormită ani întregi și mă tre- 
zeam, în sfârșit... Când mi-am dat seama cine este, 
era prea târziu... 

Fără nici un avertisment, s-a dat jos de pe el și s-a 
aşezat în patru labe, o poziție care ei nu-i plăcuse nici- 
odată şi i se păruse prea pornografică. Acum o cerea, 
cu fundul în aer și degetele desfăcându-și labiile, iar 
în clipa în care a pătruns-o a gemut atât de tare, încât 
el a fost sigur că au putut să audă și vecinii. 

Dar nu-i păsa, se mulțumea s-o străpungă tot mai 
aprig şi tot mai iute, în vreme ce furia clocotea în 
el. De atâtea ori dorise ca ea să-i spună, ca să poată 
alunga toate tainele care clădiseră un zid între ei. Şi 
acum, că ea o făcuse, în cele din urmă, nu-și dorea 
decât ca ea să înceteze. 

- Am încercat să fug..., a continuat ea, și el a ples- 
nit-o cu palma peste o fesă atât de tare, încât s-a 
înroșit. Să ies de acolo... 

I-a tras iarăși o palmă zdravănă și a auzit-o că izbuc- 
neşte în plâns. Însă gândul să înceteze le părea și ei, 
şi lui la fel de îndepărtat. 

- Dar n-am putut... 

Era ca și cum trupurile lor preluaseră controlul. 

- Nu însemnam nimic pentru el... 

Ca și cum nu mai depindea de ei. 

- Eu nu eram decât un mijloc de a ajunge la tine... 
Era vorba doar despre tine... 

Au accelerat ritmul, gonind spre culme. 

- După ce eram folosită, avea să se debaraseze de 
mine... 

De câte ori se împingea în ea, ea se împingea în el 
şi mai tare. 

-Aşa că m-a silit să intru în propria mea operă de 
artă... Ca şi cum ar fi fost un sicriu... Auzeam cum 
şurubelnița strânge fiecare șurub din capac... 

Începutul sfârșitului a fost un tremur din vocea ei. 

- Groapa fusese deja săpată... El pregătise totul... 

Apoi s-a răspândit ca o cutremurare prin tot trupul ei. 

- Avea de gând să mă îngroape... 

Şi a trecut la el. 

- De vie... 

Până ce, în cele din urmă, s-a dezlănțuit cu atâta 
putere, că au țipat amândoi. 


14 


Fabian a luat o gură din cafeaua clocotită și şi-a 
frecat genunchii, care, în ciuda unei doze duble de 
paracetamol, îl dureau de parcă ar fi alergat la mara- 
ton. De dimineaţă, la trezire, nu și-a putut da seama 
de ce îl dor. Dar de îndată ce a descoperit juliturile 
sângerânde, totul i-a revenit în minte. 

Nu-l deranjau nici rănile, nici durerea persistentă. 
Dimpotrivă, erau printre puținele lucruri în favoa- 
rea lui în acest moment. O amintire că eforturile de 
noaptea trecută cu Sonja pe podeaua atelierului ei nu 
fuseseră un vis. 

În sfârșit, îi spusese totul, umplând lacunele din 
povestea celor petrecute în acele zile dezastruoase în 
care l-a părăsit pentru noul ei iubit. Fusese o mărtu- 
risire grea pentru amândoi. Lui îi fusese limpede că 
există un fel de traumă. Dar faptul că fusese îngropată 
de vie, închisă în propria operă, Cutia atârnată, era 
greu de digerat, cu toate că explica motivul pentru 
care colegii lui insistaseră să confiște lada de lemn 
pentru investigații. 

De asemenea, explica brusca ei aversiune față de 
artă. Chiar şi motivul pentru care ea îl așteptase în 
atelier, dintre toate locurile posibile, şi în acea noapte, 

dintre toate nopțile, fusese explicat prin faptul că în 
acea zi, mai devreme, fusese informată de poliţie că au 
terminat examinarea cutiei și că are la dispoziţie cinci 
zile lucrătoare să și-o recupereze, apoi va fi distrusă. 

Şi totuși, însuşi gândul îl făcea să se simtă mânjit. 
Ca şi cum toată noaptea fusese mânjită din cauză 
că zăcuseră acolo, învăluiţi în ei înșiși şi în propriile 
neliniști, îngăduindu-și să simtă plăcere, în vreme ce 
fiul lor îşi petrecea prima noapte în arestul poliției. 
Asta nu-l reprezenta pe el, şi cu siguranță n-o repre- 
zenta pe Sonja. 

- Măi, măi, ia te uită. Domnul Risk ajunge primul 
din nou. 

Molander s-a uitat în jur pe când intra în sala de 
şedinţe. 

- Cine s-ar fi gândit? 

- Mă bucur să vă ţin în alertă, a răspuns Fabian, 
intrând în joc, cu un zâmbet. 

- Cu toate că pari cam întors pe dos. Te-ai culcat 
târziu? 

- Un pic. Sunt multe de făcut. 

- Da, cu siguranţă sunt. 

Molander a pus pe masă un teanc de documente 
şi s-a așezat. 

- Aşadar, fără „excursii personale“ astăzi, să înţeleg? 

- De fapt, vor fi, dar de-abia după-amiază. 

- Theodor din nou? 

Fabian a încuviinţat din cap. 

- Şi tu? 

Ultimul lucru pe care și-l dorea era să discute cu 
Molander despre Theodor. 

- Ai înnebunit? Cum aş putea să fac escapade per- 
sonale când se întâmplă toate astea? 

Molander a arătat spre restul încăperii. 

- De fapt, mă gândeam la seara trecută, dacă și tu 
ai stat până târziu. A fost ziua lui Gertrud, nu-i aşa? 

- Eh... Da... 

Molander a părut că e scuturat de un cutremur. 

- Scuze, ce ziceai? Eram cu mintea în altă parte... 

- Gertrud, soția ta. Am observat pe Facebook că ieri a 
fost ziua ei. Sper că ţi-ai făcut timp să sărbătorești și nu 
ţi-ai petrecut toată noaptea muncind. 

- A, da... Ei bine. 

Molander s-a silit să zâmbească și a râs fără veselie. 

- Speranţa nu moare niciodată, presupun. Mă 
tem că te-am dezamăgit. Din fericire, Gertrud ştie la 
ce să se aştepte și ştie cum sunt când ne aflăm în toiul 
unei anchete. 

- Voilă! V-am zis eu, a exclamat Astrid, care a intrat 
împreună cu Klippan și Irene. Uite-i aici. Perfect. Hai 
să-i dăm drumul. În afară de cazul în care erați ocu- 
paţi cu ceva. 

- Nici vorbă, a răspuns Molander. Discutam doar 
despre muncă. Și, că tot veni vorba, vă pot spune că 
mi-am petrecut toată noaptea în laborator, comparând 
probele luate de la locurile crimelor. Și am făcut asta 
cu toate că, așa cum tocmai a subliniat Fabian, ieri a 
fost ziua lui Gertrud. 

- Cu alte cuvinte, o să dormi pe canapea, a zis 
Klippan și şi-a conectat laptopul. 

- Se întâmplă să am o nevastă foarte înțelegătoare, 
aşa că cred că n-o să pățesc nimic. 

- Şi ce ai descoperit? a zis Astrid. 

- Că Fabian avea dreptate cu faptul că anchetele 
sunt legate între ele și că nu sunt mai mulți făptaşi 
cu motive diferite, ci o singură persoană. 

A ridicat un deget. 

- Fabian, nu trebuie să arăţi așa de surprins. Până 
şi tu ajungi să ai dreptate uneori. 

I-a aruncat lui Fabian un zâmbet tăios şi i-a făcut 
cu ochiul înainte să se răsucească înapoi spre ceilalți. 

-A reieşit că am adunat, fără să ne dăm seama, urme 
de ADN sub forma unor fragmente de piele, fire de păr 
şi salivă de la o singură persoană prezentă la toate trei 
locurile faptelor. 

- Asta înseamnă că putem lega concret această per- 
soană de uciderea lui Moonif Ganem, Lennart An- 
dersson și Molly Wessman? a întrebat Astrid. 

Molander a încuviințat. 

- Şi, foarte probabil, Evert Jonsson, de asemenea, 
cu toate că în acest caz n-am reușit decât să găsesc 
pe cocon o amprentă care se potriveşte cu cea din 
spălătorie. 

- Asta e o veste uluitoare. Dar de ce descoperim 
asta abia acum, când probele au fost tot timpul în 
laboratorul tău? 

-Sunt câteva motive pentru asta. Rezultatele testelor 
de ADN abia au început să sosească, şi nimeni nu s-a 
gândit serios că ar putea să fie un singur făptaş până 
ieri, când Fabian... 

- Ba da, ne-am gândit, l-a întrerupt Irene. Doar că 
n-am putut să găsim un motiv care să se potrivească. 

- Exact. Şi, de aceea, n-am dat prioritate compa- 
rării tuturor amprentelor şi probelor colectate. Dar, 
fireşte, dați vina pe mine dacă asta vă face să vă simțiți 
mai bine. Daţi-i drumul. De parcă aș avea la dispo- 
ziție douăzeci şi cinci sau, de ce nu, douăzeci și șase 
de ore pe zi. 

- De fapt, chiar cred că o mare parte din vină pentru 
asta este a ta. 

Astrid a închis uşa. 

-Asta nu înseamnă că tu, și noi ceilalți, nu ne-am 
dat peste cap în ultimele săptămâni. Dar, cu mâna pe 
inimă, nu ești de acord că e un pic ciudat că de-abia 
acum, după patru crime, ne dăm seama că nu sunt 
delicte separate, ci opera unui criminal în serie? Un 
criminal în serie care probabil că în clipa asta plănu- 
iește a cincea crimă. 

- Dacă e să vorbim de ciudăţenii, a zis Molander 
ridicând din umeri, aş zice că tot ce-i legat de cazurile 
astea a fost și încă este extraordinar de ciudat. Totul, 
de la metodele diferite până la alegerea victimelor. 
Să luăm, de exemplu, momentele. Evert Jonsson s-a 
sufocat în cocon cândva, în jurul lui 25 mai... 

- Ingvar, eu... 

- Lasă-mă, te rog, să termin. Apoi trec aproape două- 
zeci de zile până ce Moonif Ganem e ucis în centrifugă. 
Peste trei zile, Molly Wessman moare otrăvită. În ace- 
eaşi zi, Lennart Andersson este înjunghiat mortal în 
fața unei mulțimi de martori la ICA Maxi. 

Molander și-a azvârlit mâinile în sus. 

- Aşa că, nu, date fiind circumstanţele, aș înclina, 
de fapt, să spun că noi am acţionat destul de repede 
şi eficient. 

- Sunt cu totul de acord că această investigaţie se 
deosebeşte de tot ce am mai văzut şi că NFC!, în ciuda 
faptului că aveam prioritate, nu ne-a dat până acum 
rezultatele testelor de ADN. Dar amprentele, de exem- 
plu - ai avut tot timpul acces la ele. 

- Da, însă, cum spuneam, noi n-am avut... 

- Nu-i vorba despre care au fost teoriile noastre. 
Sau cât de ocupat se întâmplă să fii, sau câte ore sunt 

într-o zi. Eu am muncit presupunând că tu compari 
în permanență tot ce primeşti, fără să trebuiască să 
i-o cer. În special în aceste împrejurări. Cine ştie unde 
am fi putut să fim astăzi dacă tu ţi-ai fi dat seama 
acum o săptămână că una dintre amprentele din spă- 
lătoria din Bjuv a fost găsită și în apartamentul lui 
Molly Wessman? 

- Ce ai vrea să spun? 

- Nu trebuie să spui nimic. Cu toţii facem greșeli și 
tuturor ne scapă unele lucruri. Doar că, în mod nor- 
mal, asta nu ţi se întâmplă ție. Mă face să mă întreb 
de ce acum. Ai probleme acasă? S-a întâmplat ceva 
care te face să nu te poți concentra cum trebuie asupra 
muncii? Ar trebui să cer mai mulți oameni? 

- Nu, nu, sunt bine. În stare perfectă. 

- Eşti sigur? Pentru că aș înțelege dacă ai funcționa 
de prea multă vreme cu ultimele puteri și ai avea nevoie 
de o pauză. Trebuie doar să știu cu ce am de-a face. 

Fabian s-a uitat la Molander care dădea din cap ca 
un câine cu coada între picioare. Oare păcatele l-au 
ajuns, în sfârșit, din urmă? 

- Uite ce-i, eu zic să trecem mai departe, a spus 
Irene, răsucindu-se spre ceilalți. Ceea ce mă întreb eu 
este: dacă există un singur făptaș, trebuie să fie bine 
organizat și pregătit, ca să nu zic mai mult, aşa-i? 
Prin urmare, nu e ciudat faptul că lasă atât de multe 
urme? Câte un fir de păr pe ici, pe colo, mai merge. 
Dar salivă, amprente şi mai știu eu ce? N-are sens. 

- Vrei să zici că e o parte dintr-un plan mai mare? 
a zis Astrid. 

- Nu știu. 

Irene a ridicat din umeri. 

- Însă, dacă nu-i așa, el e incredibil de neglijent. 

- Sau poate că are prea mare încredere în sine, a 
intervenit Fabian. De vreme ce crimele sunt atât de 
diferite între ele în toate privințele, nu există elemente 
să se lege între ele cazurile. În această privință sunt de 
acord cu Ingvar că nu-i surprinzător faptul că n-am 
făcut-o până acum. 

- Şi apoi, nu se poate spune că a lăsat amprente 
peste tot, a zis Molander. Doar în spălătorie și acasă la 
Evert Jonsson. Dacă nu vrei să lași în urmă nici un pic 
de ADN trebuie, practic, să umbli îmbrăcat cu un cos- 
tum de scafandru. 

- Şi încă ceva, a continuat Irene. Dacă nu există la 
bază un motiv, atunci de ce s-o facă? Și de ce metodele 
și victimele sunt diferite? 

- Dacă ar fi să ghicesc, aş zice că e parte dintr-un joc. 

- Un joc? 

Astrid s-a răsucit spre Molander. 

- Sigur, de ce nu? 

Molander a ridicat din umeri. 

- Dar nu înţeleg. Cum adică, un joc? 

- Nu m-ar surprinde dacă ar face-o doar ca să se 
distreze, și cu cât sunt crimele mai variate, cu atât e 
mai pasionant. Așa-i? Pentru el, vreau să zic. 

Molander a fost înconjurat de priviri întrebătoare. 

- Mă rog, nu ştiu. A ridicat din umeri. N-a fost decât 
o idee. N-am nimic în sprijinul ei. A făcut un gest 
nepăsător. Așadar, hai să trecem mai departe. 

- Da, ne-au mai rămas pe listă destule, a zis Klippan. 
Şi, cine ştie? Poate că o să găsim nişte răspunsuri aici. 

A deschis laptopul. 

Fabian a fost surprins să se pomenească încuviin- 
țând din cap. Nu spre Klippan, ci tocmai spre Molan- 
der. Reușise să găsească răspunsul exact, dar aproape 
imediat a încercat să dea înapoi. Ca și cum și-ar fi dat 

seama că este singurul membru al echipei care îl înțe- 
lege cu adevărat pe făptaș. Poate chiar putea să se 
regăsească în el. 

- Klippan, ce ne arăţi? 

Astrid s-a uitat la ceas. 

-Să nu-mi spui că ați uitat! a zis Klippan, fără să 
încerce să-și ascundă iritarea. 

- Scuze, ce să uităm? a zis Astrid. 

Klippan a oftat. 

- Că am parcurs fiecare bandă video de la camerele 
de supraveghere de la ICA Maxi din săptămâna dina- 
intea uciderii lui Lennart Andersson și că trebuia să 
vă spun și vouă ce am găsit. Ştii asta. Trebuia s-o fac 
ieri, dar m-a împiedicat Evert Jonsson, așa că cred că 
ar trebui să termin asta chiar acum. 

- Înţeleg, dar aş prefera în continuare să mai stăm 
până mâine, sau ce puțin până mai târziu, după-amiază. 
Pentru că avem alte lucruri de discutat. Apoi trebuie 
să mă văd cu Stina Högsell şi să-i spun că acuzaţiile 
la adresa lui Eric Jacobsen și Assar Skanăs trebuie să 
fie revizuite complet. 

- Nu, am așteptat destul. Cred că ar trebui să facem 
asta. 

- Klippan, tot respectul pentru tine şi truda ta, dar 
am hotărât că... 

Astrid a fost întreruptă de sunetul mobilului său. 

-Sunt Astrid, în mijlocul unei şedinţe. Despre ce 
este vorba? 

Fabian și ceilalți au văzut-o pe Astrid pălind tot mai 
tare în vreme ce secundele se transformau în minute. 
N-a spus aproape nimic până când a venit vremea 
să închidă. 

- A lovit din nou. 

A înghiţit în sec, încercând să-și țină firea. 

- Ticălosul a făcut-o iar. 

- Of, Dumnezeule mare! 

Irene a oftat adânc. 

- Cine-i victima? 

- Ester Landgren, fetița pe care ai salvat-o de Assar 
Skanăs acum câteva zile. 

Astrid nu-și putea stăvili lacrimile. 

- Ce? Despre ce vorbeşti? 

Irene și-a scuturat capul, ca și cum ar fi vrut să se 
convingă singură că n-a auzit bine. 

- Vorbeşti serios? 

- Da. Nu știu ce să spun. 

- Dar de ce să... Ce-a făcut ea ca să... Nu pricep. 

- Când a murit? a întrebat Molander. Și cum? 

- Din ce mi s-a spus, e moartă de câteva ore. 

Astrid şi-a şters lacrimile şi a respirat adânc, ca să 
se liniștească. 

- Părinţii nu și-au dat seama decât acum vreo oră 
că ea nu doarme, ci s-a înecat. 

- Înecat? a exclamat Irene. Ce mama dracului? Doar 
nu se putea îneca în patul ei, nu? 

- Ştiu, dar trebuie să aşteptăm până vedem ce are 
Flătan de zis. După spusele părinţilor ei, îi curgea apă 
din gură când au încercat s-o trezească. Şi, cum spuneai 
tu, Fabian, este prea spectaculos şi diferit de celelalte 
crime ca să nu fie o legătură. 

- Dar cum? Nu pricep, zis Irene, luptând să-și stă- 
vilească sentimentele. Poate să-mi spună cineva ce 
are de-a face Ester Landgren, o copiliță nevinovată, 
cu ucigașul nostru? 

- Irene, nu ştiu. Asta trebuie să aflăm, a răspuns 
Astrid. Tot ce ştiu este că trebuie să-l prindem pe tică- 
losul ăsta bolnav la cap înainte să mai omoare pe 
cineva. Ingvar, vreau să te duci acolo și să cercetezi 

locul faptei, şi de această dată presupun că nu mai 
trebuie să-ți amintesc să compari orice găseşti cu ceea 
ce avem deja. 

- Desigur. 

Molander a început imediat să-și adune dosarele. 

- Irene, vreau să vorbeşti cu părinţii, şi Fabian, stai 
pe capul lui Flătan, chiar dacă încă n-a terminat. Klip- 
pan, tu ai sarcina să baţi la uși și să iei declarații de la... 

- Nu. 

Klippan şi-a scuturat capul. 

- Cum adică, nu? 

- Nu mă duc pe la uși. Cel puţin, nu în clipa asta. 

- De ce nu? Ce te-a apucat? 

- Şi asta-i valabil și pentru voi, ceilalți. Rămâneţi 
cu toţii aici până ce eu... 

- Fir-ar a dracului de treabă, Klippan! 

Astrid s-a dus la el și l-a țintuit cu o privire calmă. 

- Eu conduc această investigație! 

- Aşa o fi, a ripostat Klippan, roşu ca racul și cu vocea 
încordată. Dar în acest moment nu-mi pasă nici cât 
negru sub unghie și îți spun ţie şi tuturor celorlalți că 
o să staţi încă cincisprezece minute și o să ascultați 
ce am eu de spus. 

Hillevi Stubbs era culcată pe spate pe podeaua cabi- 
nei din vasul lui Elvin. Nu măsura decât un metru cinci- 
zeci şi trei, și totuşi abia încăpea, cu tot ce vechiul său 
prieten, Hugo Elvin, izbutise să înghesuie în cabina mică. 

Transportarea bărcii Pettersson fusese neașteptat de 
ușoară. Remorca avea cauciucurile destul de umflate și 
nu găsise pe ea și pe Jeepul său nimic care să semene 
nici măcar pe departe cu un dispozitiv de urmărire. 
Până şi Mona-]ill, care de obicei murea de curiozitate, 
îi acceptase fără prea multe întrebări băgărețe explica- 
ţia că vasul unui vechi prieten avea să stea în grădină 
câteva săptămâni. 

Şi acum stătea culcată în cabină, pătrunzându-se de 
indiciile, gândurile, dovezile şi ideile pe care le adunase 
Elvin. Asta făcea întotdeauna când ajungea prima dată 
la locul unei crime. Pe podea, în mijlocul încăperii, cul- 
cată pe spate, cu ochii închişi sau uitându-se în tavan. 
În acel fel putea să respire aerul şi să lase atmosfera şi 
starea de spirit, care sălășluiau în pereţi, în mobilier 
şi în bibelouri, să-i impregneze simțurile. 

Vasul lui Elvin era ca o concentrare de locuri ale 
crimei, cu toate că nu fusese comisă nici o crimă la 
bordul lui. Nu mai văzuse niciodată atât de multe 

indicii, probe şi însemnări într-un spaţiu atât de mic. 
Probabil că erau acolo mai mult decât suficiente dovezi. 
Întrebarea era cum să le găsească ei prin zgomotul 
alb al amănuntelor lipsite de relevanță înainte să li 
se termine timpul. 

Probabil că Molander deja plănuia următoarea miş- 
care împotriva lui Fabian şi trebuia ca ei să găsească 
destul ca să-l aresteze înainte să poată acționa. Doar 
Molander ştia exact cât de mult timp au la dispoziție. 
O săptămână, câteva zile, sau poate doar câteva ore. 

S-a ridicat și a aşteptat până i-a trecut ameţeala, 
apoi a început să se răsucească încet pe loc, lăsându-și 
ochii să cutreiere pe sus și pe jos, examinând cât mai 
mult posibil din cabina ticsită. 

Fabian lansase ipoteza că tichetele de îmbarcare din 
Berlin fuseseră ceea ce l-a împins pe Molander să-l 
omoare pe Elvin. În ceea ce o privea, nu era sigură că 
asta ar fi fost destul. Sigur, aruncau în aer alibiul lui 
Molander. Dar nu prea dovedeau faptul că el o omorâse 
pe Inga Dahlberg. Într-adevăr, în lumina dură a unui 
proces, erau foarte departe de asta. 

Prin urmare, Elvin trebuie să fi găsit altceva. Ceva 
absolut inatacabil. Ar fi trebuit să fie unul dintre ulti- 
mele lucruri pe care le descoperise înainte de moarte, 
de vreme ce nu avusese timp să arate nimănui altcuiva 
din echipă sau să se asigure că Molander este arestat. 
Ar decurge din asta că, orice o fi fost, se afla deasupra 
unuia dintre nenumăratele mormane. 

După ce s-a mai răsucit o dată, i-au căzut ochii pe 
o foaie de hârtie făcută sul care se afla lângă o sticlă 
pe jumătate goală de votcă Explorer. A scos banda de 
cauciuc care o ținea strânsă și a desfăşurat-o. 

Era o hartă scoasă la imprimantă, evident descăr- 
cată de pe site-ul Registrului Cadastral. Nu erau pe ea 

nume, doar câteva simboluri care arătau poziția unor 
clădiri, linii de demarcaţie între proprietăți și câteva 
mâzgălituri indescifrabile ă la Elvin. 

S-a hotărât să se abțină de la o examinare mai atentă 
şi să-și îndrepte în schimb atenţia spre cutia de pantofi 
deschisă care se afla alături. În ea erau câteva bufniţe 
transparente din plastic pe care Elvin, după spusele lui 
Fabian, le folosise ca să instaleze microfoane în casa 
lui Molander. 

A luat una dintre bufniţe şi a cercetat cavitatea din 
soclu, pe care Elvin o lărgise ca să pună înăuntru un 
microfon cu transmiţător şi baterie. A recunoscut echi- 
pamentul de supraveghere chinezesc. Era cel mai mic 
de pe piață şi putea să transmită până la treizeci de 
metri, ceea ce însemna că exista un receptor cu cartelă 
SIM undeva, în apropierea casei. 

A pus bufnița la loc şi a luat câteva dintre fotogra- 
fiile puse în teanc alături de cutia de pantofi. 

Toate păreau să fi fost făcute la același loc al unei 
crime. Un living cu acuarele pe pereţi, pictate de cineva 
care făcuse unul sau cel mult două cursuri de pic- 
tură pentru amatori, şiruri lungi de suvenire pe polița 
şemineului și un vechi televizor cu tub catodic în fața 
unei ferestre cu ochiuri plumbuite. Pe un perete era o 
canapea uriaşă din piele bej, iar pe podea, lângă măsuța 
de cafea din sticlă fumurie, zăcea victima, o femeie. 

Din nou, o femeie. 

Hillevi a oftat și a clătinat din cap. În tinereţe nu se 
gândise prea mult la acest aspect anume, ci le privea 
doar ca pe încă o victimă. Încă un loc al faptei pe care 
ea îl interpreta, astfel încât colegii ei să poată găsi și 
aresta încă un făptaș. Care era întotdeauna un bărbat. 

Faptul că aproape întotdeauna victimele erau femei 
ori de câte ori exista o relaţie strânsă între ucigaș şi 

victimă era un lucru de care devenise conștientă de-abia 
în ultimii ani. Adevărul era că în Suedia, la fiecare trei 
săptămâni, o femeie era ucisă de o rudă apropiată. 

Această femeie părea să aibă vreo șaizeci de ani. Era 
un pic supraponderală și, în afară de șosetele care îi 
acoperea pulpele groase, era goală. Alături de ea erau 
aruncate o bluză cu imprimeu floral sfâșiată, o fustă 
de blugi care fusese tăiată și o pereche de chiloți rupți. 

Partea dinăuntru a coapselor era neagră de la sân- 
gele care se scursese pe covor, sub ea, şi din vagin îi 
ieşea ceva care trebuie să fi fost un vătrai. 

Într-o mapă de plastic pe care scria Crima la beţie, 
aşezat sub teancul de fotografii, a găsit dosarul din 
luna aprilie a acelui an. Însărcinaţi cu ancheta au 
fost Sverker „Klippan“ Holm și Irene Lilja, şi nu părea 
să fie legată de nici unul dintre cazurile de care vor- 
bise Fabian. 

Victima era Kerstin Ohman, care locuia pe Ostra 
Storgatan din Munka-Ljungby, foarte aproape de 
Ängelholm, împreună cu soțul ei, Conny Öhman. 

Conform anchetei, ea a făcut de mai multe ori plân- 
geri la poliție împotriva soțului care o maltrata și de 
fiecare dată s-a răzgândit și şi-a retras acuzaţiile. Însă 
în noaptea de 5 aprilie era clar că lucrurile au mers 
atât de departe, încât n-a mai avut timp de plângere 
sau de răzgândire. 

În schimb, Conny Ohman însuşi sunase la poliţie 
după ce a dormit pe canapea până i-a trecut beţia. 
Criminaliştii i-au găsit sânge pe mâini și secreţii din 
vaginul ei pe penis. Per total, un caz cât se poate de 
clar, care în lumea presei din ziua de azi n-a atras prea 
multă atenţie. 

Şi totuşi, Elvin fusese interesat, dintr-un motiv 
oarecare, și, în afară de cazul în care Hillevi se înșela 

în privința lui, se baza pe ceva mai substanţial decât 
simpla intuiție. 

Desigur, Molander a fost cel care a condus investi- 
gaţia la locul crimei, însă asta nu însemna că el săvâr- 
şise crima. Poate că felul în care s-a purtat l-a făcut 
pe Elvin să reacționeze. 

Asta i-a dat o idee, şi s-a dus la cutia în care erau 
lucrurile din sertarul lui Elvin de la secția de poliție, 
i-a găsit agenda din acel an și a răsfoit-o până la prima 
săptămână din aprilie. 

Ziua de 5 fusese joi, şi Elvin notase sec două ore, 
8.12 şi 16.18, care, după părerea lui Fabian, însem- 
nau momentul în care Molander ajunsese la secția de 
poliţie și cel în care plecase. 

Ziua următoare conținea mai multe informaţii. 
A ajuns de-abia la 9.17, cu mai mult de un ceas mai 
târziu decât în ziua precedentă. Nu era trecută a doua 
oră, probabil din cauză că Molander fusese la locul 
faptei, lucrând până târziu. Însă exista un singur rând, 
cu abrevierile caracteristice ale lui Elvin. 

Kerstin O, agres, viol, crimă beţie, soț Conny (?), 
Klipp, Ir & M anch. 

Nimic din însemnare nu i-a sărit în ochi. Însă sem- 
nul smiley de alături, da. Mai erau smiley-uri pe alocuri 
în agendă, erau unul dintre lucrurile pe care Fabian 
nu reușise să le înțeleagă. Dar în clipa în care i-a căzut 
privirea pe el, a ştiut ce simbolizează. 

Smiley-ul din ziua de după crimă era atât de fericit, 
încât gura îi depășea, literalmente, capul. 

Cu alte cuvinte, Molander fusese într-o dispoziţie 
bună. 

O dispoziție remarcabil de bună. 

Uciderea lui Ester Landgren schimbase totul. După 
ce se simţiseră amorţiți față de răul cu care se confrun- 
tau, și aproape blazaţi, acum erau din nou în aceeași 
situaţie dificilă. Lăsând deoparte celelalte crime, uci- 
gaşul depăşise orice limită, ceea ce l-a zguduit până 
şi pe Molander. 

Atmosfera era tensionată și, totodată, reținută, și 
cu toții, în afară de Klippan, păreau că vor să plece, ca 
să poată începe investigația. Stăteau acolo cu capetele 
plecate, anesteziindu-se cu propriile telefoane, în vreme 
ce Klippan se străduia să-și pună laptopul în legătură cu 
proiectorul de pe tavan. 

Nimeni n-a numărat minutele, dar ştiau cu toții 
că a durat mult prea mult până când aparatul a înviat 
pâlpâind, în sfârșit, și a început să proiecteze imaginea 
de fond a lui Klippan, cu câinele Einstein alergând 
după o minge de tenis. 

-În sfârşit, a zis Klippan, ştergându-și fruntea asu- 
dată. Să începem. 

- O întrebare rapidă înainte să începi. 

Molander s-a uitat la ceas. 

-Cât o să dureze? Nu te aprinde. Nu plec. Dar 
suntem aici de ceva timp deja şi vreau doar să le spun 
băieților, de vreme ce așteaptă deja în dubă. 

-O să dureze atât timp cât este nevoie. Aşa că vă 
propun să nu mai irosim timpul nimănui. 

Klippan i-a aruncat un zâmbet lui Molander și s-a 
răsucit spre ceilalți. 

- După cum știți, Lennart Andersson a fost înjun- 
ghiat mortal în plină zi, sâmbătă, 16 iunie, pe când 
lucra în spatele tejghelei raionului de carne din ICA 
Maxi, Hyllinge. 

-Te rog, nu-i nevoie să repeţi lucruri pe care le știm 
cu toții, a zis Irene. 

- Am nevoie să fac ceea ce am nevoie să fac. Nici 
mai mult, nici mai puțin. Așadar, spre binele tuturor, 
ce-ar fi să mă lăsaţi să termin? Și promit să vă spun 
când am terminat. Bine? 

Klippan s-a uitat pe rând la fiecare şi a fost întâm- 
pinat de o tăcere împietrită. 

- Minunat, atunci poate că reuşim să continuăm. 

A dat pe gât restul cafelei care acum era rece. 

- Unde rămăsesem? 

- Andersson a fost înjunghiat mortal la tejgheaua 
raionului de carne, a zis Irene, dându-și ochii peste cap. 

- Aşa, şi am văzut cu toţii o dată sau de două ori 
imaginile camerei de supraveghere care arată cele petre- 
cute. Aşa că ceea ce am făcut eu a fost să examinez 
toate casetele din săptămâna dinainte, până la crimă. 
Am pus laolaltă câteva secvenţe cu oameni al căror 
comportament îmi pare suspect. Însă, de vreme ce 
stăm prost cu timpul, sunt de acord să merg direct la 
suspectul principal. 

Lui Fabian i-a trebuit o secundă ca să-și dea seama 
de unde este vibrația din buzunar, dat fiind că iPnone-ul 
era pe masă, în fața lui. Era vechiul Nokia. 

Klippan a derulat fişierul numit Vineri 15 iunie 2012 
şi a deschis un clip video în care era un bărbat scund 

intrând agale pe uşile din ICA Maxi, din perspectiva 
simultană a câtorva camere de supraveghere. Purta 
blugi jerpeliți, teniși albi murdari, un hanorac cu fer- 
moar și glugă, cu logoul Adidas, și o șapcă de baseball 
cu logoul Biltema, trasă mult pe frunte. 

În vreme ce Molander și ceilalți priveau cum bărba- 
tul ia un coș şi merge mai departe prin supermarket, 
Fabian și-a scos Nokia pe sub masă și a deschis mesa- 
jul, care era de la Gertrud Molander. 

-Şi ce-i aşa de suspect la el? a zis Astrid, și s-a pome- 
nit pe dată ținta unei fulgerări din ochii lui Klippan. 
Zău așa, ce te-a apucat? Trebuie să putem pune întrebări 
şi să discutăm. Altfel, chestia asta n-are nici un rost. 

-Aveam impresia că suntem grăbiţi. Dar, prea bine, 
departe de mine gândul să fac mofturi. Să vă explic. 


Salut, Hjalmar! Mulţumesc că ţi-ai amintit de ziua 
mea şi îmi pare rău că nu ţi-am răspuns mai repede. Ar 
fi fost drăguţ să ne întâlnim la o cafea şi un taifas. Să-mi 
dai de ştire când te mai încumeţi să ajungi în oraşul 
cel mare. ;) 

Cu salutări prieteneşti, 

Gertrud 


- Ceea ce mi-a sărit în ochi mai întâi a fost felul în 
care se mişcă prin magazin, a zis Klippan. 

- Ce fel? 

Irene s-a uitat cu atenţie la bărbatul care trecea prin 
raionul cu ustensile de bucătărie. 

- Mie îmi pare normal. 

Era o invitație sau un „nu, mulțumesc“? Fabian nu 
ştia cum să interpreteze mesajul lui Gertrud, dar tot 
a tastat pe sub masă un răspuns scurt. 

De fapt, chiar mă întorc şi azi în Helsingborg şi mi-ar 
plăcea să reînnoiesc invitaţia pentru această după-amiază. 
Ce zici? 


- Aş zice că, practic, fiecare detaliu e suspect, i-a 
spus Klippan lui Irene. Uită-te numai la felul în care 
se mișcă prin raioane. Apoi compară-l cu ceea ce fac 
ceilalți şi o să vezi că-i cu totul nefiresc. 


Mulţumesc, dar mă tem că m-am pricopsit cu o răceală 
de vară şi sunt în pat, cu febră, aşa că trebuie să lăsăm 
pe altădată. Dar hai să ne auzim curând. 


Gertrud era acasă. Aşa că ar putea să dea o raită pe 
acolo, s-o convingă să depună mărturie și să-i ofere o 
cameră la hotel până ce se termină toate astea. 

- Vezi cum își ţine faţa ascunsă, privind tot timpul 
în jos și întorcându-se cu spatele? a continuat Klippan, 
în vreme ce în imagine bărbatul stătea lângă raionul 
Tex-Mex, cu spatele spre camera de supraveghere. Vezi? 
Indiferent unde este camera. 

- Klippan, cred că am priceput ce vrei să spui, a zis 
Molander. Sau, tu ce zici, Fabian? 

- Absolut. N-am întrebări. 

Şi-a îngăduit să zâmbească în vreme ce îşi băga 
Nokia la loc în buzunar. 

- N-ai? Asta-i ciudat, a zis Astrid, pentru că eu cu 
siguranță am. Cum ar fi, de exemplu, ce anume te face 
să fii sigur că e tipul nostru? 

- Am zis că bănuiesc. Nu că sunt sigur, a ripostat 
Klippan. Dar adevărul este că totul la el e suspect. 
Uitaţi-vă un pic la asta. 

Bărbatul de pe ecran s-a dus la frigiderul cu heringi 
în oțet. 

-Tocmai a fost la raionul Tex-Mex şi a luat lipii şi 
guacamole. Nu ştiu ce vă place vouă să puneţi în lipii, 
dar mă îndoiesc că e vorba de heringi în oțet. 

- Cine spune că acele lucruri sunt pentru aceeași 
masă? a obiectat Irene. Lipiile pot fi pentru seară și 
heringul pentru... 

- Chestia e că, de fapt, el nu cumpără nimic, a între- 
rupt-o Klippan. Nu există vreo direcție a mișcărilor sale 
şi nici un plan pentru ce pune în coş. După o vreme o să 
scoată dintr-un congelator chiftele vegetale, ca apoi 
să cumpere o jumătate de kilogram de carne tocată. 

- Poate că iubita lui e vegetariană. 

- Poate. Dar cum explici faptul că a fost deja la 
raionul de legume și fructe, unde a ales roşii organice 
extrem de scumpe, dar apoi se întoarce acolo şi ia un 
castravete normal, plin de pesticide, deşi castraveţii 
organici nu costă decât cu două kronor mai mult? 

- Bine. 

Astrid a încuviințat din cap. 

- Prin urmare, nu se află acolo la cumpărături. 

- Dacă el este făptaşul nostru, poate că cercetează 
locurile, a intervenit Fabian, încercând să dea impresia 
că participă. 

- Asta am presupus, a zis Klippan. Însă, dacă așa 
ar sta lucrurile, ar trebui să se uite după camerele de 
supraveghere, şi în cele douăzeci și două de minute pe 
care le petrece în magazin nu ridică niciodată privirea. 
De asemenea, nu-și scoate telefonul ca să fotografieze 
şi nici nu dă atenţie căii de evadare din spatele tejghelei 
raionului de carne, pe care a folosit-o în cele din urmă. 

- Aşadar, ce anume face? a zis Irene, care începea 
să dea semne de nerăbdare. 

-Îți mulțumesc că întrebi. Exact la asta am cugetat. 
Şi, după ce am studiat această secvenţă de nu mai știu 
câte ori, am tras concluzia că el caută. 

-Ce vrei să spui cu „caută“? Ce anume? a zis Astrid. 

- O să ajungem la asta. 

Klippan a ridicat mâna ca să stăvilească alte între- 
ruperi. 

- Dar mai întâi vreau să întreb dacă vreunul dintre 
voi a observat că acum o vreme a stat lângă cartofii 
noi holbându-se la alt client. O doamnă mai în vâr- 
stă îmbrăcată complet în albastru care pipăia fiecare 
mango din magazin. 

- Da, am văzut-o, a zis Irene. Până şi ochelarii erau 
albaştri. Dar n-am observat ce făcea bărbatul. 

-Însă eu, da, și chiar în acest moment face același 
lucru. 

Klippan a arătat spre peretele pe care suspectul lor 
stătea lângă frigiderul cu heringi, uitându-se la un 
bărbat care pleca repede de la un munte de căpşune 
spre raionul de carne. 

- Şi ce înseamnă asta? a zis Astrid. În afară de faptul 
că se holbează la lume. 

- Cum ziceam, cred că este în căutare. 

- Da, aşa ai zis. Întrebarea este ce anume... 

- Victima, a zis Klippan, tăindu-i vorba. Îşi caută 
următoarea victimă. 

Starea de spirit s-a schimbat pe dată. Nimeni n-a 
vorbit, tăcerea era aproape palpabilă, în vreme ce 
Fabian și ceilalți își aminteau ceea ce văzuseră și încer- 
cau să digere ideea că teoria lui Klippan ar putea să 
aibă un oarecare merit. 

- Dar stai așa, a zis Astrid, după o vreme. De ce 
să-şi caute o victimă? 

- Bine, poate că alegere este un cuvânt mai bun. 

- Căutare sau alegere. 

Astrid a ridicat din umeri. 

- Lennart Andersson e acolo, la raionul de carne. 
Tot ce ai de făcut ca să-l găseşti este să te duci acolo. 

-Ce vreau eu să spun este că nu pare să fie conştient 
de asta în acest moment. Cred că, pur şi simplu, încă 
nu hotărâse cine avea să fie. 

Klippan a scurs ultimele picături de cafea din carafă. 

- Şi apoi, schimbul lui Lennart începe abia peste trei 
minute și jumătate. Dar uitaţi-vă la asta. 

A făcut semn cu capul spre clip, în care bărbatul 
încă zăbovea lângă heringi. 

- La început am crezut că alege între diferitele pro- 
duse. Dar nu asta face. Nici măcar nu se uită la peşti, 
îl urmărește pe bărbatul cu pantaloni scurți albi și 
mocasini care stă acolo cu fiul lui. 

-Stai un pic, nu-i Eric Jacobsen? 

Astrid s-a întors cu fața spre Fabian, care a încuvi- 
ințat. 

Cu siguranță erau Jacobsen și fiul său, Rutger, 
părând să n-aibă habar că sunt în pericol să devină 
următoarele victime ale ucigașului. Cu alte cuvinte, 
drumurile lor se încrucișaseră atât aici, cât și în legă- 
tură cu Molly Wessman. 

- Dacă este adevărat ce spui, că se află aici ca să-şi 
aleagă o victimă, a zis Astrid, atunci ce l-a făcut în 
cele din urmă să se oprească la Lennart Andersson de 
la raionul de carne și nu la altcineva? 

- Asta-i o întrebare bună. Și, sincer, n-am nici cea 
mai mică idee. Ce știu eu, poate că alege pe oricine se 
nimereșşte să-l calce pe bătături. 

- Aş pune pariu că are un plan pentru felul în care 
trebuie să fie executată crima, a zis Molander, în vreme 
ce suspectul scotea un obiect din buzunarul din dreapta. 

Un obiect care a sclipit înainte să-și strângă pumnul 
în jurul lui. 

- Şi ceea ce face el aici este să se preumble, căutând 
victima cea mai potrivită. 

- Atunci n-ar trebui să caute pe la raionul de carne 
în loc de întregul magazin? a zis Astrid. 

- Sau poate că e în căutarea unei persoane care să 
fie cât mai diferită de celelalte victime, a zis Klippan. 

Astrid a încuviințat din cap. 

- Fabian, tu ce crezi? 

Fabian a încetat să se întrebe ce anume scosese 
din buzunar suspectul și se răsucea spre Astrid când 
a intervenit Irene. 

- Scuze, dar vedeți şi voi ce văd eu? 

A arătat spre suspect, al cărui braţ drept se mișca 
un pic înainte și înapoi. 

- Aproape că arată ca şi cum... ar juca ping-pong 
în buzunar. 

- Din nefericire pentru el, nu asta este, a zis Klippan. 
Cea mai bună presupunere a mea este că-i un soi de tic 
ca să-l menţină calm. De fapt, face asta de mai multe 
ori, şi alteori e clar că mâna nu e în pantaloni. 

- Aşadar, Klippan, vreau doar să mă asigur că am 
priceput bine, a zis Astrid. Ne spui că umblă prin lume 
alegându-și victima complet la întâmplare? 

- Da, din păcate, așa arată. 

Klippan s-a răsucit spre Fabian. 

- Şi nu exact despre asta vorbeai? Că s-ar putea să 
nu existe un motiv? 

Fabian a încuviințat din cap, cu toate că îi suna şi 
lui ciudat. Dar nu vedea altă explicație. 

- Pur şi simplu nu pricep de ce ar omori cineva fără 
motiv, a zis Astrid. 

- Poate pentru că el crede că e amuzant şi se dis- 
trează. Cel puţin, asta ai spus tu. 

Fabian s-a întors spre Molander. 

- Eu? Nu, când să fi spus asta? 

Molander și-a scuturat capul. 

- Bine, dar alegerea trebuie să se bazeze pe ceva, a zis 
Astrid. Că există ori nu un motiv. Adică, doar nu poate 
fi la întâmplare. 

- Dacă ne gândim mai bine. De ce nu poate? a zis 
Molander. 

-Pentru că se pare că ceva îl face să aleagă o victimă 
sau alta, şi dacă ne dăm seama ce, am putea chiar să 
prezicem cine va urma. Tu ce crezi, Fabian? Eşti neo- 
bişnuit de tăcut astăzi. 

- Sunt? a zis Fabian, cu gândurile din nou fixate pe 
ceea ce ținea în mână suspectul în clip. 

Aceea să fi fost cheia? 

- Şi tu. 

Astrid s-a întors cu fața spre Irene, care şedea cu 
gura deschisă, privind în gol. 

- Nici tu n-ai spus nimic de o vreme. 

S-a aplecat în față și şi-a fluturat mâna în dreptul 
ochilor lui Irene. 

- Hei, cu tine vorbesc. 

Irene a reacționat, dar când a vorbit, a fost cu Klip- 
pan, nu cu Astrid. 

- Poţi să mai rulezi o dată clipul? 

- Sigur. De la început sau...? 

- Nu, de unde stă lângă heringi şi se răsucește spre 
bărbatul bărbos. 

- Sigur. Nici o problemă. 

Klippan a dat înapoi marcajul timpului și clipul a 
pornit puțin înainte ca suspectul să privească peste 
umăr spre bărbatul din spatele lui. 

- Opreşte și măreşte-i fața. 

- Irene, ştiu ce urmăreşti. Dar n-are rost. Am încer- 
cat deja. 

S-a aplecat spre laptopul deschis şi a mărit fața sus- 
pectului, care era pe jumătate ascunsă sub cozorocul 
şepcii de baseball. 

- Sigur, zărim o parte din fața lui, care, dacă e să 
ghicesc, aş zice că e asiatic, dar în afară de asta... 

-E el. 

Irene s-a ridicat în picioare. 

-E el. Îl recunosc. 

- Cine? a zis Astrid. Despre ce vorbeşti? 

- Am discutat cu tipul acela în biroul meu acum o 
săptămână și jumătate. 


17 


Sleizner tocmai își scosese şperaclul și se pregă- 
tea să-l strecoare în încuietoarea apartamentului din 
Valby, lângă Copenhaga, când telefonul l-a anunțat 
că are un e-mail. 


De la: michael. ronning@politi. dk 
Pentru: kim.sleizner@politi.dk 
Subiectul: Actualizarea setării de securitate a mobilului 


După cum ați aflat din mesajele precedente, suntem în 
cursul instalării unei serii de actualizări ale securității 
mobilelor unor membri de maximă importanță ai Poliției 
Municipale Copenhaga. Dat fiind că sunteți unul dintre 
cei vizați, mi-am rezervat timp în această miercuri la 
ora 13. Dacă nu mă contactaţi până atunci, mă bazez 
pe faptul că ne vom vedea la acea oră în biroul meu. 
Actualizarea va dura circa 120 de minute. 

Al dumneavoastră, 

Michael Rønning, şef serviciu IT 


După cum aţi aflat. I se urcase la cap tipului de 
la IT. Mi-am rezervat timp. E adevărat, primise câteva 
mesaje despre blestemata de actualizare a securității, 

şi e adevărat, le ignorase ca mesaje din cele nedo- 
rite, aşa cum erau. Dar asta nu-i permitea acestui 
terchea-berchea să fie nesupus. Mă bazez pe faptul că 
ne vom vedea la acea oră în biroul meu. Cine mama 
dracului se credea? 

Avea de gând să-l lase să instaleze actualizarea, bine. 
Dar asta avea să se întâmple când îi convenea lui, nu 
unui afurisit de lacheu IT-st. Nu că și-ar fi închipuit că 
va veni vreodată vremea să se poată lipsi de telefon 
timp de două ore. Şi apoi, trebuia să-i facă o copie de 
rezervă pe computer, ca să poată şterge toate chestiile 
care erau doar pentru ochii lui. 

Sleizner și-a îndesat telefonul la loc în buzunar și 
s-a apucat să lucreze cu șperaclul. Trecuseră cel puţin 
patruzeci de ani de când nu-l mai folosise. Şi totuși, era 
ca şi cum de-abia ieri își golise puşculița și schimbase 
fiecare bănuț pe care îl avea în mărci germane înainte 
de călătorie. 

Planul fusese să-și cumpere în taină un stilet. Nu 
pentru că ar fi avut de gând să-l folosească. Avea să-l 
țină doar în buzunar și să-l scoată din când în când 
ca să se asigure că e în stare bună. În Karlsruhe a reu- 
şit, în cele din urmă, să scape de părinți și a găsit o 
prăvălie în care era cea mai mare colecție de cuțite 
pe care o văzuse în viaţa lui. Nu numai stilete, cuțite 
de aruncat și macete. Aveau până și karambituri, care 
fuseseră întotdeauna cuţitele lui preferate. 

Dar în loc de asta, i-a atras privirea un șperaclu 
şi, după ce s-au întors din călătorie, i s-a părut că 
umblă cu o baghetă fermecată în buzunar. În cea mai 
mare parte a copilăriei a putut să treacă de orice ușă 
avea chef. Intra pe furiş în casele vecinilor, unde erau 
întotdeauna dulciuri şi uneori chiar și bani. A iubitei 
sale, când a avut una, ca să-i scotocească prin lucruri. 

Sau în cancelarie, noaptea, ca să copieze întrebările 
care aveau să fie în extemporalul de a doua zi. 

Apoi, brusc, într-o zi, vecinul a stat la pândă şi l-a 
prins asupra faptului, scormonind prin cutia din partea 
din spate a debaralei, în care își țineau economiile. 

După câteva palme zdravene, i s-a dat de ales. Fie se 
duce și îi spune tatălui său totul în momentul în care 
se întoarce de la lucru, fie îşi trage fermoarul panta- 
lonilor şi și-i dă jos pe loc. Fusese o alegere uşoară, cu 
toate că luni întregi după aceea s-a simțit mânjit. 

De atunci n-a mai folosit șperaclul. Până acum. 
Dar era ca mersul cu bicicleta. După ce ai învăţat să 
mergi cu ea, se pare că nu mai uiţi niciodată. 

Broasca a scos un clinchet și a putut să deschidă 
încet ușa, să intre în micul apartament și să închidă 
ușa la loc. 

Pe uşă scria Thor Rindflygt, însă din clipa în care a 
pășit pe holul îngust, întunecat, şi-a dat seama după 
miros că se află în locul potrivit. Aceasta era adevărata 
adresă a chinezoiului cu elefanții, Qiang Who. Sau 
Qiang-Wei Hitomu Oisin, cum apărea în registrul de 
evidență a populaţiei, ceea ce explica de ce fusese atât 
de greu de găsit. 

Însă totul a ieșit bine până la urmă. De fapt, cele 
mai multe lucruri au ieșit aşa cum îşi dorea şi, chiar 
dacă încă mai simţea o vagă îngrijorare în privința 
intențiilor Dunjei, era destul de ușor de înlăturat. 
Preluase controlul şi era din nou un jucător de care 
trebuie să se țină seama, după ce petrecuse prea mult 
timp pe banca rezervelor. 

Aşa cum bănuise, chinezul era un mic sclav IT gră- 
san în subsolul bunkerului TDC. Bunul său prieten Stig 
Paulsen fusese bucuros să-i dea lista angajaţilor. Peste 
o oră şi jumătate, găsise mutra urâtă inconfundabilă, 

a cărui adresă reală nu era Blågårdsgade, ci un apar- 
tament în Valby, pe Sylviavej, nr. 22, etajul patru. 

A mers mai departe până în bucătăria mică, dar 
plăcută, şi a observat că probabil nu există baie în 
apartament, de vreme ce exista o cabină de duș lângă 
chiuvetă. Ca la căminul studenţesc, și fermecător, dacă 
aveai douăzeci de ani şi credeai în pace pe Pământ. 
Jalnic, dacă erai un gălbejit grăsan care merge pe un 
monociclu electric. 

Sperase că aceasta era ascunzătoarea Dunjei. Că făcu- 
seră un schimb temporar de apartamente, ea și chinezul. 
Atunci povestea asta lungită avea să ajungă, în sfârșit, 
la finalul meritat. Dar nu era nici urmă de ea. Nu mor- 
mane de haine pe podea, nu vase murdare sau coşuri 
de gunoi care duhnesc. Totul era curat și ordonat. La 
fel ca multele feluri de ceai, care nu numai că erau 
aranjate perfect la perete pe unul dintre blaturile din 
bucătărie, dar mai erau şi puse în ordine alfabetică. 

Nu putea să explice de ce, dar dintr-un anumit 
motiv schimbarea de locuri între Ginger Guru Chai 
şi Ginger Lemongrass l-a făcut să se simtă un pic mai 
bine. Apoi a mers mai departe prin apartament, care, 
cu toate că chinezul nu mai locuia aici, încă era plin 
de tâmpenii cu elefanţi. Cum era covorul din hol, sau 
lustra din living, care era alcătuită din cinci trompe 
de elefant terminate cu becuri. 

Platouri cu bețişoare parfumate erau împrăștiate 
prin odaie, ceea ce trebuia să fie alt semn că Dunja 
nu locuieşte aici. Sigur, nu putea să bage mâna-n foc, 
dar ar fi fost surprins să afle că ea se dă în vânt după 
beţişoarele parfumate. 

Ajunsese într-un punct mort. N-avea rost să nege. 
Hotărâse să se dea bătut și să plece din apartament 

când, la ieşirea din living, a zărit un rucsac în culori 
țipătoare pe un fotoliu aflat în colțul cel mai îndepărtat. 
Era unul dintre cele mai urâte pe care le văzuse în 
viața lui, de aceea își amintea clar că îl mai văzuse, pe 
caseta de la camerele de supraveghere din filiala lui 
Danske Bank din Malmö, de unde Dunja își retrăsese 
toți banii. În acel moment îl purta indianul costeliv 
care o ajuta. Așadar, el era cel care locuia aici. 
Piesele începeau, în sfârşit, să se aşeze la locul lor 
şi simțea cum îi revine buna dispoziţie. Chinezul ținea 
legătura cu indianul, care ţinea legătura cu Dunja, 
ceea ce însemna că este cu un pas mai aproape de ea. 
Un pas mai aproape de a pune capăt poveștii ăsteia. 
A cercetat conținutul rucsacului, dar a fost silit 
că tragă concluzia că nu sunt bani în el, doar o cutie 
lungă, îngustă, de beţişoare parfumate, pe care a scos-o 
şi a deschis-o. În ea era un teanc de fotografii cu gra- 
nulație mare, unele complet neclare, şi toate arătau 
același apartament. 
Apartamentul lui. 

lrene scormonea cu disperare printre dosare și 
bibliorafturi, și documente așezate în teancuri pe podea 
când Klippan a intrat în biroul ei împreună cu Astrid 
şi Molander, toți trei având în mână căni cu cafea 
proaspătă. 

- Unde s-a dus Fabian? 

Klippan s-a răsucit și a scos capul pe uşă. 

-A trebuit să plece şi nu se întoarce până mâine, 
a zis Astrid și a închis ușa. 

- Să plece? Nu poate să dispară când suntem în 
toiul unei... 

-Are motivele lui, l-a întrerupt Astrid şi s-a întors 
cu fața spre Irene. Cum te descurci? 

- E pe aici, pe undeva. 

Irene a scos cu o mână un dosar dintr-un teanc, 
folosind-o pe cealaltă ca să se asigure că restul tean- 
cului nu se prăbușește. 

-Ştiu că e pe aici. 

- Presupun că s-a dus să-şi viziteze fiul, care e în 
spatele gratiilor, în Helsingør, a zis Molander. 

- Theodor? Arestat? Vorbeşti serios? 

Klippan s-a răsucit spre Molander. 

- De ce? 

- N-ai auzit? A fost arestat în legătură cu procesul 
bandei Smiley... 

-A fost acolo ca să depună mărturie, asta-i tot ce 
ştim, a intervenit Astrid. Irene, vrei, te rog, să ne spui 
și nouă ce cauţi? 

Fără să răspundă, Irene s-a uitat repede la primele 
documente din dosar, apoi l-a lăsat să cadă pe podea 
şi a început să se plesnească peste cap. 

- Irene, suntem cu toții foarte ocupați. 

- Așa-i. 

Irene s-a dus repede la biroul pe care era aceeaşi 
harababură. 

- Uite. Ăsta-i el. 

Le-a dat un dosar pe care scria Interviuri (ne) inte- 
resante. 

Astrid a deschis dosarul şi s-a uitat la copia Xerox 
a permisului de conducere. 

- Pontus Holmwick. Și cine este? 

- L-am chemat să vorbesc cu el. Maşina i-a apărut 
pe camerele de supraveghere din Bjuv, la o aruncătură 
de băț de spălătoria în care a fost ucis Moonif Ganem. 
Mi se pare chiar că se vede mașina lui plecând la vreo 
jumătate de oră după crimă. 

-E asiatic? 

Irene a încuviințat din cap şi s-a răsucit spre Klip- 
pan. 

- Nu-ţi amintești de el? 

Klippan şi-a scuturat capul. 

- Nu? Păi tu ai fost cel care a insistat să-l aduc la 
secție. 

- Am făcut asta? 

- Da, când Astrid era la dezintoxicare şi tu erai la 
conducere. Nu pricep cum ai putut să uiţi. Tocmai 
reuşiseşi să-l identifici pe Assar Skanăs. 

- Aşa-i, asta îmi sună cunoscut. 

Klippan s-a luminat la față. 

-Voiam să-i aducem la secție pe toți cei cu com- 
portament fie și un pic suspect. Şi tu erai bosumflată 
şi împotriva acelei idei, ca să nu zic mai mult. 

- Ai avut dreptate. Eu am greşit. Putem s-o lăsăm 
baltă şi să trecem mai departe? 

Molander li s-a alăturat. 

- Nu că ar avea cea mai mică importanță, dar eu 
am fost cel care s-a întâmplat să observe maşina și, 
dacă nu mă înșel, am verificat plăcile cu numărul de 
înmatriculare și am observat că este închiriată, ceea 
ce a făcut-o să fie extrem de interesantă. 

- Aşa-i. De la Hertz de pe Gustav Adolfsgatan din 
Söder. 

- Gustav Adolfsgatan. 

Astrid s-a întors spre Molander. 

- Asta nu-i în apropiere de strada Carl Krooks, unde 
ai localizat mobilul lui Skanås? 

-Cu siguranță nu-i departe. 

- Vreți să ziceți că Pontus Holmwik şi Assar Skanăs 
erau în legătură? a zis Irene. 

- Ar putea să fie o coincidență. 

Astrid a ridicat din umeri. 

- Dar hai să vedem dacă putem găsi o adresă. 

Irene s-a așezat la computerul său. 

- CNP-ul lui este 790825-3324, a continuat Astrid. 

Irene a tastat cifrele, dar a ridicat repede privirea. 

- Nu există nimeni cu acest CNP. 

- Ciudat. 

Klippan s-a dus să vadă cu ochii lui. 

- N-ar fi trebuit ca Hertz să descopere asta când 
l-au introdus în sistem? 

-Aşa se presupune, a zis Molander. Dar, ce-i drept, 
noi n-am făcut-o. 

-E vina mea, a zis Irene. 

- Probabil că au făcut actele de mână, asta-i tot. 

Molander a luat dosarul și l-a frunzărit. 

-Şi apoi, nu mulți oameni pot să deosebească un 
permis de conducere fals de unul real. 

- Ce, e fals? a exclamat Irene. 

-Trebuie să fie, nu?, cu acel CNP. Cea mai bună cale 
de a afla este să-i dai drumul din mână de la câțiva 
centimetri și să asculți sunetul pe care îl scoate când 
ajunge jos. 

-Cum adică, să asculți sunetul? Care sunet? 

- Plasticul e diferit. La unul real sună mai puternic, 
mai aproape de metal. 

- Fals sau nu, tu trebuie să fi dat cumva de el, a zis 
Astrid. 

- Da, am sunat la Hertz, de unde mi s-au dat numele 
şi numărul de telefon. 

Irene a arătat spre însemnările sale. 

-Asta apare aici. 

Astrid, Klippan şi Molander s-au uitat unul la altul. 

- Vreţi să ziceţi că ar trebui să-l sun? 

- Nu, e mai bine să-i determinăm locaţia şi să-l 
înconjurăm. Ce crezi? 

Astrid s-a răsucit spre Molander. 

- Sigur, putem să facem asta. Dar nu mă aştept la 
prea mult. Dat fiind că a reuşit să scape până acum, 
pare destul de isteț ca să se fi descotorosit de acea 
cartelă SIM de îndată ce Irene a terminat cu el. Și, în 
plus, am un loc al faptei care așteaptă să fie cercetat, 
şi asta o să dureze ore întregi. 

- Bine, însă, de cum ai timp, vreau să încerci s-o faci. 

Astrid s-a întors spre Irene. 

- Când ai vorbit cu el, care era motivul prezenţei 
sale în Bjuv în acel moment? 

- Se ducea să fotografieze diferite fundaluri, sau 
cam așa ceva. 

Irene a luat înapoi dosarul şi l-a frunzărit. 

- Aşa-i, iată. PetFrame. Din ce mi-a spus, lumea îi 
trimite poze cu animalele de companie și el le pune 
pe alt fundal. 

- Şi are tupeul să ceară patru mii de kronor pentru 
asta, a zis Molander, cu ochii la telefon. 

-Ai găsit site-ul? 

Molander a încuviințat din cap. 

- Lucru deloc surprinzător, nu există un număr de 
la Registrul Comerţului, adresă sau număr de telefon. 
Singurul lucru pe care îl văd este o adresă de e-mail 
anonimă info. 

- Poate că îi putem urmări încasările, a propus 
Klippan. 

- După informațiile din site, foloseşte sistemul ram- 
burs, ceea ce face greu de urmărit încasările, de vreme 
ce nu cunoaştem numele pe care îl foloseşte când 
trimite coletele. Cel mai bine ar fi dacă am putea avea 
acces la adresa de e-mail și să începem din capătul 
celălalt, de la clienţii lui. 

-Asta o să dureze cel puțin o săptămână, a zis Klip- 
pan. Întrebarea este cu câte alte victime și anchete 
o să ne pomenim până atunci. Propun să-l dăm în 
urmărire generală. 

-Ar însemna să dăm cărţile pe față și, în plus, există 
riscul să afle şi să plece din țară, a ripostat Astrid. 
Nu ştiu ce credeţi voi, ceilalți, dar eu simt că suntem 
foarte aproape. 

- N-aș prea crede, a zis Molander. Avem un chip şi 
un CNP fals. Și cam atât. 

- O să discut asta cu Stina Hogsell, să vedem ce 
crede ea. Dar aș fi surprinsă să nu fie de acord cu 
mine că, în acest moment, cel mai bun lucru pe care 
îl putem face este să păstrăm tăcere. 

Astrid a dat să plece. 

- Încă ceva înainte să încheiem. 

Klippan s-a răsucit spre Irene. 

- Vecinul ăla al tău, cum îl cheamă? 

- Care vecin? 

-Ştii tu, cel de alături, al cărui nume l-am recunos- 
cut amândoi, dar nu știam de unde să-l luăm. 

- A, da. P. Milwokh cu „w“ și cu „h“ la sfârșit. Ce 
te-a făcut să te gândești la el? 

- Sunt aceleași litere, dar în altă ordine. 

- Cum? 

Irene şi-a plimbat privirea de la Klippan la ceilalți 
şi înapoi. 

- Aşa e. P. Milwokh și P. Holmwik. 

- Cum, tipul cu mașina închiriată? Şi el își scrie 
numele cu „w“? 

- Da. 

Klippan s-a dus la tablă, a scris un nume deasupra 
celuilalt și a tras linii între litere, până ce s-au împe- 
recheat toate. 

Irene s-a uitat la cele două nume, nevenindu-i să 
creadă, ca și cum nu era cu putinţă să fie adevărat. Însă 
era. Klippan avea dreptate. Aveau aceleași litere. Un 
„h“ aici şi un „h“ acolo. Un „k“ aici și un „k“ acolo. 
Un „w“ aici şi un „w“ acolo. 

Oricât ai fi vrut, n-aveai cum să faci din asta o 
coincidență. 

Gertrud Molander o spusese foarte clar. În nici 
un caz nu voia să-l întâlnească sau să intre în con- 
tact cu el. Lui Fabian nu-i era greu să înțeleagă de ce. 
O căutase ca să-i pună întrebări și îi zguduise întreaga 
existență până în străfunduri. De la credinţa că totul 
este absolut în ordine, fusese silită să-și dea seama cu 
cine este măritată. 

Acum era în pat, bolnavă, și el avea din nou să dea 
năvală fără să fie poftit. Asta era şansa lui, și poate 
că ultima, s-o facă să priceapă că nu este în siguranță 
în propria casă. Că trebuie să plece de acolo cât mai 
curând. Așa că a fugit de la serviciu cu o oră mai 
devreme decât plănuise. 

Ingvar Molander avea să-și folosească telefonul ca să 
urmărească mașina lui Fabian, şi trebuia să presupună 
că îi urmăreşte și mobilul. Prin urmare, a lăsat mașina 
acasă, cu telefonul aflat în siguranță în torpedou, și a 
pus-o pe Sonja să i-o ducă la feribot pentru prima lor 
călătorie ca să-l vadă pe Theodor, la Helsingør. 

S-a dus pe jos până în Kopparmâlleplatsen ca să ia 
autobuzul 2, din care a coborât peste douăzeci și cinci 
de minute la Ramlösa Brunn. A pornit pe poteci şi 
a trecut de Ramlösa Wok-Express, unde, cu numai 

o săptămână înainte, se întâlnise întâmplător cu 
Gertrud, pe când discuta cu vecinul ei despre moartea 
soției, Inga Dahlberg. 

A fost cel mai prost moment cu putință. Gertrud 
a reacționat pe dată la faptul că ancheta a fost redes- 
chisă și a întrebat de ce nici ea, nici soțul ei n-au fost 
informați. De atunci, nu fusese decât o chestiune de 
timp până ca Molander să-şi dea seama ce se petrece. 

Lindhultsgatan era la doar câteva sute de metri, și 
când a cotit, și-a dat seama că nu-i mai rămân decât 
douăzeci de minute până să trebuiască să se întoarcă 
în oraș ca să se întâlnească cu Sonja. 

A mers mai departe spre casă şi a observat că de pe 
alee lipseau și mașina, și bicicleta lui Gertrud. Când a 
ajuns la ușă, a sunat şi a aşteptat. Poate că ea dormea. 
S-a aplecat peste balustrada verandei ca să se uite pe 
fereastra bucătăriei. Lumina era stinsă şi totul arăta 
curat și în bună rânduială. Nu se vedea mâncare, 
nici farfurii sau pahare. Nimic. Blaturile erau atât de 
curate, că le puteai lua drept oglinzi. 

Gertrud era întruchiparea gospodinei devotate, 
dereticând tot timpul. Probabil că una dintre ultimele 
din generaţia ei. Și totuși, ceva din bucătăria curată 
ca în reclame îi dădea o senzaţie neplăcută. Și-a pus 
mănușile de piele și a scos inelul cu chei pe care îl 
găsise în sertarul biroului lui Hugo Elvin. 

Deja găsise uşile pe care le descuiau trei dintre ele, 
ceea ce însemna că alte patru erau posibile candidate. 
Două dintre ele erau marcate cu bandă adezivă pânzată 
verde pe care erau scrise de mână semne de întrebare. 
Celelalte erau marcate cu bandă albă, cu un peşte 
desenat pe una şi un cod din șase cifre: 759583, pe 
cealaltă și, de vreme ce pe peretele de lângă ușă era 


X FELURI DE A MURI | 129 


o tastatură dreptunghiulară cu două coloane de cifre, 
a început cu a doua. 

A intrat ca unsă. Cel puţin la început. După o vreme, 
a părut că se înțepenește, dar cu un pic de scuturare a 
intrat până la capăt. Însă n-a putut să o răsucească. 
A încercat în ambele sensuri, forțând cât de mult a 
îndrăznit, pentru că nu voia să rişte ca cheia să se rupă 
în broască. Cealaltă cheie marcată cu alb nu s-a potrivit 
deloc, şi nici vreuna dintre cele cu verde. 

S-a dat bătut şi a ocolit prin spatele casei, până pe 
terasa podită cu lemn, dincolo de grătarul care, în 
adevăratul stil Molander, era acoperit şi stătea lângă 
scaunele de grădină rezemate de masă, pentru cazul 
în care ar fi plouat. 

Nimic nu fusese lăsat la întâmplare. Nici măcar 
zumzetul electric care a pornit brusc sub picioarele lui. 
A dus instinctiv mâna la pistol până să-şi dea seama 
că era o cositoare-robot care ieșea din locașul ei de 
alimentare de sub treapta de la poalele scării. 

S-a dus la ușa terasei și și-a umbrit ochii cu mâi- 
nile ca să se poată uita înăuntru. Livingul arăta ca 
întotdeauna. Covorul, mobilierul și perdelele, în dife- 
rite nuanțe de bej, iar pe pereţi, tablouri cu peisaje 
banale care se înghesuiau printre tablouri cu păsări 
şi cu flori uscate. 

Cheia albă cu codul din șase cifre se potrivea și în 
această încuietoare, însă acum a putut s-o răsucească. 
După ce s-a strecurat înăuntru a închis încet ușa și a 
ascultat cu atenţie. Nu era decât tăcere. 

Colecţia de bufniţe a lui Gertrud era pe un raft al 
vitrinei, la fel ca ultima dată când fusese el acolo. Și 
în mijlocul parlamentului de cristal a zărit bufnița de 
supraveghere a lui Elvin. Din multe puncte de vedere, 
amplasamentul sărea în ochi, dat fiind că obiectivul era 

să pună un microfon în casa unui expert criminalist 
uns cu toate alifiile. Însă probabil că acea colecţie de 
bufnițe era în așa măsură domeniul lui Gertrud, încât 
lui Molander nici nu i-a trecut prin minte s-o verifice. 

A mers mai departe spre dormitor şi a bătut uşurel 
la ușa închisă, în vreme ce se gândea ce să zică. În cele 
din urmă, văzând că nu primeşte nici un răspuns, a 
apăsat pe clanță şi a deschis uşa. 

N-ar fi putut spune la ce se aştepta, în afară pro- 
babil de Gertrud adormită. Patul era făcut și pernele 
umflate ca într-o cameră de hotel. Nu erau haine pe 
scaunul din colț, nici șerveţele, nici un pahar cu apă, 
nici altceva, dacă-i pe aşa. Și nici urmă de Gertrud. 

În mesaj ea spusese clar că e acasă, în pat. Oare se 
odihnea altundeva în casă, sau totul nu era decât o... 
Să fi fost Molander cel care îi răspunsese la mesaje? Să 
fi luat telefonul ei și şedea acolo, de cealaltă parte 
a mesei, tastând răspunsuri ca să se asigure că nu 
observă nimeni dispariţia ei? 

Locul părea extrem de curat. 

S-a dus la ceea ce părea să fie partea de pat a lui 
Gertrud și a tras sertarele noptierei. Mai întâi pe cel 
de sus, apoi pe cel de jos. Amândouă erau goale. La 
fel şi comoda şi cele două dulapuri din partea ei de 
încăpere. Nici o haină, pe nicăieri. Camera mirosea 
a produse de curăţenie și, când şi-a plimbat degetul 
pe partea de jos a dulapului, n-a văzut nici un firicel 
de praf. 

Să fi făcut el curăţenie? La asta se uita acum? Ca și 
cum ea n-ar fi existat niciodată. Dar când să fi avut 
timp? Trecuseră mai puțin de două zile de la cearta 
lor din living și, dacă era să-l creadă pe Molander, își 
petrecuse întreaga noapte în laboratorul poliției. 

Judecând după ce auzise din înfruntarea lor, Molan- 
der fusese luat prin surprindere de câte știa Gertrud, 

ceea ce făcea mai puțin plauzibilă ideea că ar fi plănuit 
deja ce să facă cu ea și mai probabilă ideea că a fost 
silit să improvizeze. 

Fabian s-a dus la cealaltă noptieră. Pe ea era un 
manual de fizică vechi, pe care l-a recunoscut de când 
era elev. O hârtie ieşea dintre pagini. A întors filele până 
la cea marcată, la jumătatea capitolului despre teoria 
electricității, pagină după pagină plină cu grafice, ecu- 
aţii și tot soiul de calcule. Mai erau şi câteva însemnări 
scrise în grabă pe margine. 

Autoionizare. Conductor. Hidroniu: HO- (hidroxid), 
H,O+ (trihidroxid) 

Era, fără îndoială, scrisul lui Molander. 

2001/24h=8,331/h/60=0,141/min 

Însă era mai greu de descifrat ce anume însemna. 

Impedanţa corpului omenesc = rezistenţa pielii + rezis- 
tenţa internă = aprox. 10000 

Să fi avut de-a face cu planul lui pentru Gertrud? 

>5OmA. X sec — ț 

A ieşit repede din dormitor şi a smucit toate ușile 
pe care le-a găsit. Una ducea la o mică debara ticsită 
cu haine de iarnă, pantofi și ustensile pentru curățe- 
nie; alta, la o mică baie pentru oaspeţi, cu un suport 
magnetic pentru săpun, lângă chiuvetă; a treia, la un 
mic birou care era și cameră de oaspeţi, în care se aflau 
un pat, un birou şi un computer. 

În pivniţă a găsit o încăpere pentru centrală şi o 
cameră cu utilaje care dădea direct în grădină. Pe lângă 
o mașină de spălat și un uscător, mai era şi o chiuvetă 
la fel de curată ca restul casei. O pereche de pantaloni 
grosieri pentru pescuitul la muscă atârna pe un perete, 
iar de-a lungul altuia erau rafturi pe care se afla o 
colecție de vinuri impresionantă. 

Ultima ușă din pivniță era din metal și nu avea nici 
clanță, nici gaură pentru cheie. 

- Hei! Gertrud, eşti acolo? a strigat și a bătut în ușă 
din toate puterile. Sunt Fabian! 

Şi-a lipit urechea de metal, dar n-a auzit nimic. 

Răsucindu-se, a descoperit o găurică în perete, la 
dreapta, şi când a vârât cu grijă un deget, şi-a dat 
seama că este un capac care se putea deschide. În spate 
era o tastatură cu cifre de la Ola 9. 

A scos cheia cu codul din șase cifre și, după ce l-a 
tastat, s-a produs un mic curent de aer, când ușa meta- 
lică a alunecat într-o parte, dispărând în zid. Încăperea 
din spate amintea de un mic muzeu, plină de rafturi, 
vitrine și tejghele de sticlă. 

Îi văzuse interiorul cu doi ani înainte. Molander și 
Gertrud invitaseră la un grătar întrega echipă, împre- 
ună cu partenerii de viață, în ciuda faptului că erau în 
mijlocul unei anchete foarte dificile. Irene îl dusese în 
pivniță, unde ușa de metal era deschisă. Înăuntru erau 
de toate, de la pistoale la cuțite şi fiole cu substanțe 
toxice. Ba chiar i-a arătat o colecţie de gloanţe turtite, 
care fuseseră extrase din victime. 

El deschisese un congelator încastrat în zid și îl 
găsise plin de recipiente din plastic, punguțe trans- 
parente şi alte obiecte, toate etichetate cu combinaţii 
de litere și cifre. 

Irene îi spusese că toate astea sunt de la anchete 
încheiate și susținuse că nevoia de a colecționa, com- 
binată cu pura obsesie față de ştiinţă era ceea ce-l făcea 
pe Molander să fie un tehnician criminalist atât de 
priceput. Probabil că era adevărat, dar explica și de ce 
devenise ucigaș în serie. 

l-ar fi trebuit ore întregi ca să examineze totul, şi în 
acel moment prioritatea sa era Gertrud. Din păcate, 
ea nu era în încăpere și, din cât își dădea seama, nu 
era nici urmă de ea nicăieri. 

Ajunsese prea târziu. O simțea. Singura întrebare 
era când își găsise Molander timp s-o ducă din casă. 
Dacă asta era ceea ce a făcut. 

Garajul. Cum de nu se gândise la asta? 

Gândul a declanşat un potop de imagini, una mai 
cumplită decât alta. Orice i-o fi făcut Molander neves- 
tei, era limpede că o făcuse în garaj. Acolo îşi avea ate- 
lierul. Acolo își ținea uneltele și acolo putea să lucreze 
până noaptea târziu fără să stârnească bănuieli. 

A ieşit repede din încăpere şi a urcat scările, a traver- 
sat livingul spre terasă, imaginându-și cum Molander 
intră cu mașina în marşarier în garaj suficient de mult 
ca să încarce sacii de gunoi negri, plini cu părți de 
cadavru, fără să fie văzut. 

După ce a încuiat ușa, a alergat pe terasă și a cobo- 
rât pe peluză, unde robotul se lupta în continuare cu 
iarba. A constatat că ușa laterală a garajului e descuiată 
şi, aşa cum bănuise, era acolo un banc de lucru uzat, 
cu o menghină. Mai erau fierăstraie, ciocane și clești, 
toate atârnate la locurile lor, iar pe un raft, a văzut 
un burghiu, alături de o drujbă și câteva suluri de saci 
de gunoi negri. 

Dar nu se vedea sânge. Nici pe bancul de lucru, nici 
pe podea şi nici pe vreuna dintre lamele fierăstraielor. 
Nici măcar ca stropi uscați, pe undeva. Ceea ce a văzut 
a fost o foaie de hârtie mototolită pe bancul de lucru, 
alături de un sul de cablu electric alb. S-a dus acolo, 
a netezit-o şi a început să citească. 


Ingvar, 

N-am ştiut unde să pun această scrisoare ca să fiu 
sigură că o vei găsi cât mai repede posibil. In ultima vreme 
ai fost atât de ocupat, încât aproape că nu ne-am văzut, 
iar cele câteva ore în care ai fost acasă le-ai petrecut fie 
în pivniţă, fie aici, în atelierul tău. 

În acest moment, probabil că te gândeşti ce laşă sunt 
pentru că n-am îndrăznit să-ţi spun în faţă ce am de 
spus. Dar adevărul este că mi-e frică. Da, mi-e frică de ce 
ai putea să-mi faci. 

Ai avut întotdeauna întunecimea asta în tine, accese 
de mânie care apăreau brusc şi uneori te-au dus până în 
pragul violenţei. E un lucru de care am fost conştientă 
încă de când ne-am cunoscut. Tata m-a prevenit în această 
privinţă şi voia să te părăsesc. Dar nu i-am luat în seamă 
îngrijorarea şi vreau să ştii că nu m-am simţit niciodată 
ameninţată. Până duminica trecută. 

N-ai făcut nimic, dar te-ai gândit la asta. O vedeam în 
ochii tăi şi n-am fost niciodată în viaţa mea mai speriată. 
Probabil crezi că exagerez și că sunt isterică. Dar, oricum 
ar fi, mi-am dat seama că era, probabil, exact ceea ce îmi 
trebuia ca să fac în cele din urmă acest pas. 

Poate că o să te surprindă, dar, de fapt, este ceva la 
care m-am gândit mult în ultimii ani. Insă, la fel ca pe 
îngrijorarea exprimată de tata, n-am luat-o în seamă 
şi am continuat să pretind că totul e în ordine. Că îngri- 
jorarea permanentă, sâcâitoare, legată de cine este cu 
adevărat bărbatul cu care m-am măritat era exact aşa, 
exagerată şi isterică. z 

Insă nu mă mai pot preface că nu văd. In ciuda tuturor 
anilor frumoși pe care i-am petrecut împreună tu şi cu 
mine. Cu toate că ai fost cel mai important bărbat din 
viața mea şi o parte din mine încă te iubește, am hotărât 
să te părăsesc. 

Aşadar, plec pentru o vreme. Nu contează unde. 
Important este că am nevoie de timp și spaţiu ca să-mi 
găsesc drumul înapoi spre cine sunt eu. Aşa că te rog, 
Ingvar. Nu încerca să mă cauţi ca să „stăm de vorbă“. 

Crede-mă. Știu ce fac. 

Gertrud 


RO 


De-abia atunci când s-a lăsat în patru labe şi a înce- 
put să frece podeaua și-a dat seama cât de murdară este, 
de fapt. Că nu mai era albă, ci stropită cu murdărie. 
Îi plăceau lucrurile curate și ordonate. 

Citise undeva că, în ciuda credinţei populare, po- 
deaua și uneori chiar și WC-ul sunt printre cele mai 
curate lucruri de prin case. Cele mai murdare și mai pli- 
ne de microbi se pare că sunt mobilele, telecomenzile și 
tastaturile, urmate îndeaproape de, chiar așa, plinte. 

Misiunea din noaptea trecută fusese şi ea un soi 
de curăţenie. Totul se petrecuse conform planului, 
şi s-a simțit cu câteva kilograme mai uşor. Misiunea 
a fost îndeplinită și dezastrul, sau oricum i-ar fi zis, 
dinainte nu mai era o rană deschisă, inflamată. A fost 
dezinfectată și curățată și, cu timpul, avea să devină o 
cicatrice de toată frumuseţea. 

Se ducea din nou mâine, dar nu se simţea stresat 
din cauza asta. În cea mai mare parte era sub control. 
A făcut turele de bazin în dimineața aceea și, pentru 
prima dată, a reuşit să le facă în mai puţin de două 
ore. De asemenea, rezervase o bărcuţă de cauciuc cu 
motor suspendat, a cumpărat provizii şi a împachetat 
cea mai mare parte a echipamentului. 

Tocmai atunci, ca și când ar fi fost o lege a naturii 
să existe întotdeauna bețe în roate, s-a auzit soneria. 
De această dată nici măcar n-a tresărit. Poliţista aia 
trecuse deja pe acolo de atâtea ori, că ar fi fost aproape 
surprinzător dacă n-ar fi continuat să-l deranjeze. 

Însă ea devenea o problemă. Armonia și concentra- 
rea de care avea nevoie ca să se apuce de treabă erau 
distruse de zgomotul acela care îi zgâria timpanele. 
Dacă ar fi fost în stare să nu-l bage în seamă, ar fi putut 
s-o lase să continue la nesfârșit. Dar nu era în stare. 
Nu-și putea termina gândurile. Nu putea nici măcar 
să termine de frecat afurisita de plintă. 

Poate că ar fi mai bine să termine cu asta. S-o pri- 
mească înăuntru, să audă ce are de spus și apoi să-i 
facă felul folosind orice metodă alegeau zarurile. 

Nu era mult timp, așa că a început cu o întrebare 
simplă, da sau nu, ca să stabilească dacă trebuie să se 
ocupe de asta acum sau să lase lucrurile cum sunt. 
Şi-a dat jos mănușile de cauciuc, a scos unul dintre 
zarurile cu şase fețe pe care le avea întotdeauna la el, 
l-a scuturat și l-a rostogolit pe podea. 

Trei. 

Alături de unu și doi, reprezenta „da“, ceea ce însem- 
na că zarurile sunt din nou de partea lui. Acum mai 
trebuia doar să hotărască în ce fel trebuie s-o facă, 
apoi va fi gata să deschidă ușa. A dat din nou cu zarul, 
ca să afle cu ce categorie are de-a face. Ca de obicei, 
numerele fără soț însemnau armele morții, iar cele cu 
soț, felul de a muri. 

Cinci. 

Cunoştea pe de rost lista armelor, de la unu la doi- 
sprezece, așa că s-a putut duce direct la aruncarea pre- 
liminară, pentru a hotărî dacă alegerea armei trebuie 
să fie stabilită de unul sau de două zaruri. 

Trei. 

Asta însemna că folosește un zar. În acompania- 
mentul sunetului ascuţit al soneriei, a luat zarul, l-a 
scuturat, l-a lăsat să cadă înapoi pe podea și l-a privit 
cum se rostogolește până s-a oprit. 

Doi. 

Zarul grăise, și hotărârea lui era, fără îndoială, pru- 
dentă. Trebuia să folosească o funie, care, dat fiind 
că era acasă, trebuia să fie considerată arma perfectă. 
Ea nu va putea să țipe sau să facă prea mare zarvă. Şi 
nu vor fi nici sânge și mizerii care să-i dea peste cap 
curăţenia. Și, mai mult, deja cumpărase funie și o 
împachetase împreună cu restul echipamentului pe 
care îl lua cu el în seara asta. 

Ştia exact în care buzunar o pusese, aşa că nu i-au 
trebuit decât câteva secunde ca s-o găsească înainte 
să ajungă în hol. 

Prin vizor ea părea mai musculoasă decât îşi amin- 
tea de la discuţie. Cu alte cuvinte, n-avea rost să aștepte 
ca ea să acționeze prima. Ar trebui, pur și simplu, s-o 
tragă în apartament cât mai repede posibil și să-i secere 
picioarele, înainte ca ea să-și dea seama ce se întâmplă. 

A pus funia pe podea, ca să poată ajunge cu ușurință 
la ea când venea momentul. Apoi a răsucit numeroa- 
sele încuietori și a deschis ușa. Dar înainte să facă 
mai mult de o jumătate de pas pe palier sau să ridice 
mâna ca s-o înşface de jachetă, creierul său a reușit să 
proceseze stimulii vizuali transmiși de ochi suficient 
de mult ca să-i spună că ceva nu-i în ordine. 

- Oh. Așadar, sunteţi acasă, a exclamat femeia care 
stătea în fața lui. Tocmai voiam să renunţ. 

Avea aceeaşi înălțime și coafură ca poliţista. Însă 
această femeie era de la poștă, nu de la poliție. A zâmbit 
şi i-a întins un pachet mare. 

-Ce bine că n-aţi făcut-o, abia aşteptam să primesc 
asta. 

A luat pachetul lung, ușurat şi dezamăgit în același 
timp. 

- Şi o semnătură aici, vă rog. 

- Sigur. Nici o problemă. Absolut nici o problemă. 

l-a aruncat un zâmbet și a semnat. 

-Vă doresc o zi bună. 

- Sunt sigur că va fi. Mai ales acum, când mi-a fost 
adus acesta. 

A ridicat pachetul, i-a mai aruncat un zâmbet și a 
intrat înapoi în apartament. 

După ce a încuiat, a desfăcut ambalajul și cutia din 
el. Apoi și-a înfășurat degetele în jurul mânerului, a scos 
încet sabia și a cercetat lama șlefuită. 


Rl 


Portofelele, mobilele, cheile. Ba chiar fuseseră siliți 
să lase din mână sacoșa pe care Sonja o burduşise 
cu dulciurile preferate ale lui Theodor, ca să treacă 
prin controlul de securitate de la închisoarea daneză. 
De ce se temeau? Că îndesaseră în dulciuri droguri 
şi șperacluri? 

În clipa în care au coborât de pe feribot în por- 
tul Helsingør i-a copleșit o senzaţie de scufundare. 
O senzaţie că toți şi toate erau împotriva lor. Felul 
dispreţuitor în care gardienii, care refuzau să înțeleagă 
limba suedeză, s-au uitat la ei când Fabian a întrebat 
dacă chiar trebuie să fie percheziționați până la piele. 
Bubuitul din ce în ce mai puternic al porţilor care se 
închideau în spatele lor pe când pătrundeau tot mai 
adânc în clădire. Lumina orbitoare albastră, rece, a lăm- 
pilor de pe tavan, împreună cu ecoul pantofilor lor pe 
podea, pe când erau conduși de pe un coridor pe altul. 

Îi era aproape imposibil să înțeleagă faptul că fiul 
lor petrecuse douăzeci şi patru de ore aici. Teama pe 
care trebuie s-o fi simţit pe când zăcea pe priciul tare 
din celula care probabil nu era mai mare de o treime din 
camera lui de acasă, de pe Pålsjögatan. 

Mai gravă era decizia neașteptată a procurorului de 
a-l ține în arest până la încheierea procesului. O deci- 
zie care le fusese comunicată fără nici o explicaţie, în 
afară de aceea că au motive să-l țină închis. 

Fusese atât de sigur. Atât de sigur că are dreptate. 
Că adevărul este singura cale de înaintare și că nu con- 
tează nimic altceva. Acum nu mai ştia. Dacă toate astea 
sunt o greşeală. Greșeala lui. Dacă ar fi trebuit să as- 
culte protestele inițiale ale Sonjei, înainte ca ea să cedeze 
şi să treacă de partea lui. Sau să-l asculte pe Theodor, 
care fusese pregătit să meargă până la a-și lua viața ca să 
scape de asta. Nu știa. Tot ce putea să facă era să spere 
că va fi bine. Să spere că totul avea, cumva, să iasă bine. 

Sala de vizite în care au fost duși era mobilată sără- 
căcios, cu o canapea și un fotoliu îmbrăcate în bleu cu 
picăţele, o masă rotundă cu patru scaune și un pat 
cu salteaua acoperită cu folie de plastic. Lumina fluo- 
rescentă nu făcea nimic ca să îndulcească impresia de 
mohoreală. Nici un tablou pe perete. Nici o oglindă. 
Nici măcar un covor pe podeaua cu linoleum urât. 

După șase minute de la ora stabilită, uşa s-a deschis 
şi Theodor a intrat, între doi gardieni. Privea în jos și 
salopeta cenușie de închisoare îi era prea mică. Încă 
un lucru care să-i facă să se simtă prost. Însă cătușele 
erau cele mai rele. Fabian cunoştea regulile, iar faptul 
că i le puseseră lui Theodor era o vădită încălcare a lor. 

- De ce i-aţi pus cătuşe? 

Unul dintre gardieni s-a răsucit spre celălalt şi a zis 
în daneză: 

- Tu pricepi ce spune? 

Celălalt şi-a scuturat capul. 

- The handcuffs. What's the point? He's not a killer.! 

- Well, that we don't know yet, do we?? 

- Dragul meu, n-are rost. 

Sonja i-a pus mâna pe genunchi, ca să rămână așezat. 

- Nu faci decât să înrăutățeşti lucrurile. 

- Mintoasă doamnă, a zis în daneză primul gardian 
şi a desfăcut cătușele. 

- Şi mai e şi arătoasă, a mormăit celălalt. 

Fabian a auzit și a înţeles fiecare cuvânt, însă, de vreme 
ce părea că nu și Sonja, i-a urmat sfatul și i-a lăsat pe 
gardienii care rânjeau să iasă din încăpere. 

Theodor s-a așezat în fața lor și s-a uitat la tăblia 
mesei. Fabian dorea să se ridice, să se ducă la el şi să-l 
ia în braţe. Să-i arate cât de mult îl iubește şi să-i dea 
toată căldura, energia și afecțiunea pe care le putea 
dovedi. În loc de asta, a șezut acolo, pur și simplu, con- 
tribuind la tăcere. 

- Bună, Theodor, a zis Sonja, în cele din urmă. S-a 
aplecat în față. Cum îţi este? 

A aşteptat un răspuns care n-a venit. 

- Theodor, să nu crezi că nu înţeleg că te simţi 
groaznic şi simți că toată situaţia asta e incredibil de 
nedreaptă. Și eu simt la fel. Mă doare că ești închis 
aici, cu gardieni care îți pun cătuşe când vii să ne vezi. 
Şi e limpede că e cu mult, mult mai rău pentru tine. 
Dar, te rog, vorbeşte cu noi. Cum a fost noaptea? Ai 
reușit să dormi un pic? 

A aşteptat, dar n-a fost nici o reacție. 

- Felul în care se poartă cu tine, cu noi, toată situa- 
ţia asta, e pur și simplu cumplit, a zis Fabian. Dar o să 


1 Cătuşele. Pentru ce sunt? Nu-i un ucigaș. (în limba en- 
gleză în original) 
2 Asta încă n-o ştim, nu-i aşa? (în limba engleză în original) 

facem față, îţi jur. O să mă asigur că ai cel mai bun 
avocat care există şi o să facem tot ce ne stă în puteri 
ca să te aducem acasă cât mai curând posibil. Mă auzi? 
Orice se întâmplă, suntem întotdeauna alături de tine. 

- Şi încă ceva, a zis Sonja. Când te întorci acasă și 
toate astea vor fi lăsate în urmă, tati și cu mine am 
hotărât să cumpărăm un iaht, așa cum ați vrut tu 
şi Matilda. 

S-a întors spre Fabian şi a zâmbit. 

-O să fie distractiv, nu-i așa? 

Fabian a încuviințat din cap şi a simţit cum îi revine 
energia. 

- Ceea ce încercăm să spunem este că nu ești singur. 

S-a ridicat și s-a dus la Theodor. 

- Înțelegi? Suntem împreună în asta. 

S-a aplecat și l-a îmbrățișat. 

- Tu, eu şi mami. 

Dar părea greșit, cu totul greșit. 

-Şi în doar câteva săptămâni asta va rămâne în 
urmă și vom porni pe mare împreună. 

Înţepeneala îngheţată a lui Theodor l-a făcut să 
pună capăt îmbrățișării, din pur instinct de conservare. 

Apoi a apărut, în sfârşit, o reacţie. Theodor și-a 
îndreptat spatele. 

- Cred că am terminat discuţia, a zis. N-o să faceți 
decât să spuneţi iar și iar aceleași lucruri. 

- Cum adică, am terminat? a zis Sonja. Abia am 
ajuns, au rămas mai mult de patruzeci de minute. 
Cum? Vrei să plecăm? 

Theodor a încuviințat. 

- Şi v-aş fi recunoscător dacă m-ați lăsa în pace şi 
n-aţi mai veni. 

S-a ridicat, le-a întors spatele, s-a dus la ușa din 
oțel şi a apăsat pe un buton. 

- Dar, Theodor, ce spui? 

Fabian s-a dus după el. 

- Am venit să te vedem, nu poți să pleci așa! 

- De fapt, unul dintre puţinele lucruri pe care pot 
să le fac este să plec. 

Uşa s-a deschis şi a intrat unul dintre gardieni. 

- Am terminat, a zis Theodor. 

Gardianul a încuviințat din cap și i-a pus iar cătu- 
şele. Singurul lucru pe care l-a putut face Fabian a 
fost s-o ia în brațe pe Sonja, în vreme ce Theodor era 
condus afară din sala de vizite. 


RR 


Să-i zică fobie ar fi fost o exagerare, însă lui Irene 
nu-i plăcuseră niciodată lifturile. Mai ales cele din 
soiul vechi, strâmt, care ar putea să se strice când te 
aştepţi cel mai puțin. Însă hotărârea fusese luată. Lua 
liftul, iar ceilalți urcau pe scări, așa că acum nu-i mai 
rămânea decât să se roage ca vechitura scârțâitoare să 
nu-şi dea duhul până la etajul trei. 

Noua sa locuință, cu temporara bucată de bandă 
adezivă pe care era numele său, era drept în față când 
a ieşit din lift. Dar nu mergea acasă. Nu curând. De 
fapt, probabil că aveau să treacă ore întregi până să fie 
gata de mers acasă. 

S-a dus la ușa pe care scria P. Milwokh, a răsuflat 
adânc de câteva ori, ca să se liniştească, și a apăsat 
butonul gri de lângă ușă, declanșând în cealaltă parte 
o sonerie furioasă. 

Era absurd, zău aşa, ca el să fie cel pe care îl căutau, 
propriul vecin. Dar, mulțumită numelui neobişnuit, 
identificarea lui a fost floare la ureche și, cu toate că 
el avea barbă în fotografia de paşaport, cu toții căzu- 
seră de acord că el era cel care căuta prin ICA Maxi 
din Hyllinge. 

Conform Agenţiei Suedeze pentru Migraţie, era un 
cetățean chinez care primise azil pe 9 august 2010. 
Lucru destul de neobişnuit în sine. Dar, ca membru 
al mişcării politice Falun Gong, inspirată din qigong, 
putuse să ceară statutul de refugiat politic. 

Povestea înfiorătoare pe care o spusese, că a fost 
arestat de autorităţile chineze pe 15 septembrie 2002 
şi trimis în lagărul de muncă forțată Masanjia din dis- 
trictul Yuhong, în apropiere de Shenyang, în nord-estul 
Chinei, părea că a fost suficientă pentru a convinge 
Agenţia pentru Migraţie. 

Lagărul era una dintre multele fabrici de organe 
vii din China, iar el și mii de alți membri Falun Gong 
fuseseră închişi şi siliți să efectueze ceea ce putea fi 
descris doar ca muncă de sclavi, în condiţii îngrozitoare. 

Clienţii care plăteau gras pe piața neagră a organe- 
lor puteau, prin intermediul site-urilor chinezeşti, să 
comande organe care apoi erau prelevate de la prizo- 
nieri. În cei șapte ani petrecuţi în lagăr el şi-a pierdut 
rinichiul stâng. Când a fost anunţată hotărârea de 
a-i vinde inima și restul organelor, a reușit să pună 
la cale o evadare violentă și să fugă din ţară până în 
Suedia, unde i-a fost acordată în cele din urmă cetă- 
țenia sub numele un pic ciudat pe care și l-a luat, 
Pontus Milwokh. 

Irene şi-a luat degetul de pe sonerie şi s-a uitat la 
adâncitura rotundă de pe vârful degetului, în vreme 
ce țârâitul din apartament se oprea. 

- Aşa cum era de așteptat, a zis şi s-a răsucit pe 
călcâie. N-o să deschidă. 

- Foarte bine, atunci intrăm, a răspuns Klippan, 
ivindu-se de pe scările întunecoase împreună cu un 
lăcătuș și o echipă de trei poliţişti în uniformă. 


146 | STEFAN AHNHEM 


Irene i-a făcut semn cu capul lăcătușului, care a în- 
ceput imediat să perforeze cu burghiul încuietoarea de 
sus. În vreme ce așteptau, Irene și Klippan şi-au pus 
veste antiglonţ, şi-au verificat armele și s-au pregătit 
să-i urmeze în apartament pe polițiștii în uniformă. 

N-a trecut mult și prima încuietoare a fost spartă, 
apoi a doua, moment în care lăcătuşul s-a tras într-o 
parte, făcându-i loc conducătorului echipei de arestare, 
care a pus mâna pe clanță și a apăsat-o, ca să-i lase 
pe ceilalți doi să intre. Însă uşa nu s-a clintit. Părea 
să fie în continuare încuiată. 

- Ce se întâmplă? 

Irene s-a întors cu fața spre lăcătuș, care a dat din 
umeri şi s-a dus înapoi la uşă, Nu era bine. Nu era 
bine deloc. Acesta era momentul să-l aresteze. Acum, 
înainte să se poată baricada înăuntru cu toate armele, 
să se arunce în aer sau orice altceva o fi avut în minte. 

- Ciudat. Ciudat de-a binelea, a mormăit lăcătușul, 
în vreme ce își deschidea trusa de scule și scotea un 
băț telescopic cu o oglinjoară dreptunghiulară, pe care 
a introdus-o în fanta pentru scrisori. Măi, măi, ca să 
vezi. Interesant. Foarte interesant. 

- Poţi să te apuci de treabă? N-avem la dispoziție 
toată ziua. 

Lăcătușşul a tras înapoi oglinjoara și s-a întors spre 
Irene. 

- Sunt cremone. 

-Şi ce înseamnă asta? Că ușa e blocată pe dinăuntru? 

- Se poate spune şi aşa. 

Lăcătușul a încuviințat din cap. 

- Bine. 

Klippan s-a răsucit spre echipă. 

- Cel puţin ştim că e înăuntru. 

- Asta înseamnă că trebuie să dărâmăm ușa? a între- 
bat Irene. 

- Nu cu totul, dar va trebui să fie înlocuită și nu 
ştiu cine plăteşte pentru... 

- Lasă asta, i-a tăiat vorba Irene. Ne ocupăm noi. 
Fă doar ce ai de făcut. Și repede, dacă nu te superi. 

-Cel puțin nu-i o ușă blindată, a zis lăcătușul în 
vreme ce schimba, cu o mişcare îndelung exersată, capul 
burghiului şi începea să găurească mijlocul ușii. Slavă 
Domnului pentru asta. 

Apoi a scos un fierăstrău, a introdus lama în gaură 
şi a lărgit-o până ce a putut să-și bage mâna prin ea și 
să deschidă cremonele pe dinăuntru. 

Toată treaba a durat ceva mai mult de un minut, 
apoi s-a dat deoparte şi i-a lăsat pe poliţişti să dea 
în lături ușa și să năvălească în apartament, urmați 
îndeaproape de Irene și Klippan. 

Irene nu ştia la ce se așteptase. O ambuscadă. Bari- 
cadă dintr-un morman de mobile. Existența unui osta- 
tic, care să nu le dea altă opțiune decât să-l lase să 
plece. Dar singurul lucru care i-a întâmpinat a fost 
tăcerea. O tăcere care, împreună cu lipsa mobilieru- 
lui, tavanul negru şi pereții complet goi din hol, arăta 
limpede că nimic nu era aşa cum se așteptau. 

Poliţiştii în uniformă păreau să fie copleșiți de ace- 
eaşi tulburare, așa că au mers mai departe prin apar- 
tament într-un ritm mult mai lent şi având grijă să se 
acopere între ei. Toate comunicările erau prin semne, 
în vreme ce verificau pe rând fiecare cameră. 

Tavanul, pereţii şi podeaua erau vopsiți în negru 
şi în baie, la fel cu cada, chiuveta și WC-ul. Totul era 
gol şi curat, nu se vedeau decât o periuţă și un tub de 
pastă de dinți. La fel şi în bucătărie. Totul era negru, 

nu era nici un obiect așezat la vedere, iar blatul, uşile 
dulapurilor și mânerele erau imaculate. 

Irene s-a dus la ușa balconului, care era încuiată pe 
dinăuntru, a deschis-o și a ieșit pe podeaua de ciment 
neagră a balconului. În afară de un taburet și o măsuţă, 
era gol. S-a întors în apartament și i s-a alăturat lui 
Klippan în living, care, în ciuda dimensiunilor şi a mobi- 
lierului extrem de redus, părea cu totul claustrofobic 
cu tavanul lui negru, pereţii negri și podeaua neagră. 
Până şi canapeaua, perdelele, masa de sufragerie și 
scaunele erau negre. 

-Nu-i nimeni aici, a zis conducătorul echipei, ieșind 
din dormitor. Locul e gol. 

- Dar cum? Nu pricep. 

Irene s-a uitat în jur. 

-Uşa era încuiată pe dinăuntru. La fel și ușa bal- 
conului. Trebuie să fie aici. 

Polițistul a ridicat din umeri. 

- Nu știu. Dar el nu-i aici. Am cercetat întregul 
apartament. Aşa că, în afară de cazul în care mai aveţi 
nevoie de ceva, noi plecăm. 

- Staţi un pic. 

Irene a ridicat mâna. 

-Ați verificat chiar peste tot? 

S-a întors în bucătărie și a deschis pe rând dulapurile. 

- Cum ar fi aici, aici. Sau, de ce nu, aici? 

A deschis frigiderul, care era negru până și pe 
dinăuntru. 

- Irene, zău așa, a oftat Klippan. Chiar crezi că tipul 
s-ar ascunde în frigider? 

- Dacă vrei părerea mea, tipul e în stare de orice. 
Cum ar fi să-și dea osteneala să vopsească în negru inte- 
riorul frigiderului. Cine mama dracului face aşa ceva? 

- Irene, nu ştiu. 

- Nici eu. Ceea ce ştiu e că trebuie să fie aici. 

- Dar se pare că nu este. 

Klippan s-a întors spre comandantul echipei. 

- E în ordine. Puteţi pleca. 

Omul a încuviințat din cap și a ieşit din apartament 
împreună cu ceilalți doi. 

-Ar fi în ordine dacă aș pleca şi eu? a zis lăcătu- 
şul, ițindu-și capul cu sfială. Am pus încuietori noi, 
aşa că puteţi să încuiaţi ușa în vreme ce așteptați să 
fie reparată. 

- În ordine. 

Klippan a luat cheile pe care i le-a întins lăcătușul 
şi a așteptat să plece, după care s-a răsucit spre Irene, 
care cerceta conținutul frigiderului. 

-Ştiu la ce te gândești, a zis Irene, în vreme ce trăgea 
sertarul cu legume. Dar avem dreptate. Ştiu că avem 
dreptate. E omul nostru. Păi, uite. Guacamole, heringi 
în oţet, o jumătate de kilogram de carne tocată, câteva 
roşii organice și un castravete îmbibat cu pesticide. 

S-a răsucit spre Klippan. 

- Este exact ce a cumpărat în caseta video pe care 
ne-ai arătat-o. 

- Irene... 

- Nu lipsesc decât lipiile, şi bag mâna-n foc că sunt 
pe aici, pe undeva, proaspăt vopsite în negru. 

-lrene, nu zic că ne-am înșelat. Dar chestia e că nu-i 
aici. Aşa că propun să ne uităm pe aici să vedem dacă 
dăm de ceva interesant. Dacă nu, tot ce putem face este 
să aşteptăm ca Molander să aibă timp să vină încoace. 

- Însă, dacă nu-i aici... 

Irene şi-a scos telefonul și a tastat un număr. 

- Cum explici faptul că ușa era încuiată pe dinăuntru? 

- Nu ştiu. 

Klippan şi-a desfăcut mâinile. 

-Să sperăm că lui Molander îi vine în minte o expli- 
cație. Pe cine suni? 

Irene a pus telefonul pe difuzor şi l-a ridicat. 

Aţi sunat la Ingvar Molander de la Serviciul Omucideri 
al Poliţiei din Helsingborg. Vă rog să lăsaţi un mesaj 
după bip. 

A închis, oftând. 

- Nu mai răspunde la telefon. 

- Presupun că e ocupat până peste cap, la fel ca 
noi, ceilalți. 

- Făcând ce, mai exact? S-a apucat de camera lui 
Ester Landgren acum mai bine de trei ore și, în afară 
de cazul în care a găsit ceva deosebit de captivant, ar 
trebui măcar să poată răspunde la telefon. 

- Sunt sigur că există un motiv serios. 

Klippan s-a întors și s-a dus la canapea. 

- Hai să ne uităm prin casă și să începem de aici. 
Bine? 

Irene nu s-a clintit. Nu era pregătită să-și coboare 
garda. Încă nu. Totul se desfăşurase prea repede. Nu 
le trebuiseră nici măcar zece minute ca să tragă con- 
cluzia că Milwokh nu era în apartament, cu toate că 
nu exista o explicație evidentă a felului în care ar fi 
putut să plece. 

După o vreme, s-a dus în dormitor, unde pereţii, 
ce surpriză, nu erau tot negri, ci acoperiţi cu un tapet 
albastru-cenușiu din anii '60. Era limpede că aceasta 
este singura încăpere pe care nu avusese timp s-o rede- 
coreze ca să arate ca al nouălea cerc din iad. 

În afară de o mică noptieră, un şifonier şi un 
suport pentru haine aflat la fereastră, patul făcut 
frumos ocupa aproape toată încăperea. Nu trebuia 
ca dormitoarele să fie spațioase, desigur, însă acesta 

era neobişnuit de mic. Ea ar fi intrat în panică dacă 
de-abia ar fi avut loc să umble în jurul patului. 

Brusc, i-a revenit senzația de neliniște. O simțea 
peste tot. Răspândindu-se din capul stomacului. Ca și 
cum ar fi ajuns prea aproape şi era în primejdie. Ca şi cum 
l-ar fi putut auzi cum respiră, dacă ar fi stat destul de 
liniștită. Dacă inima i-ar fi bătut mai încet. 

S-a uitat în jos, la încălțările sale Dr Martens, aproa- 
pe invizibile pe podeaua neagră. Era o idee stupidă, 
desigur. Echipa de polițiști cercetase încăperea. 

Şi totuşi, nu putea să alunge ideea că poate s-au 
grăbit și le-a scăpat ceva. Că el se ascunde sub pat. Că 
în orice clipă niște mâini pot s-o înşface de glezne și 
să-i tragă picioarele de sub ea. 

El ar fi peste ea înainte să poată să strige. Pulsul, 
afurisitul de puls îneca toate celelalte sunete atunci 
când, în cele din urmă, s-a lăsat în genunchi și, înce- 
tişor, s-a aplecat să se uite sub pat. 

Era întunecat și nu vedea până la perete, însă după 
ce și-a scos telefonul și a aprins lanterna, a văzut 
clar că nu-i nimeni acolo. Dar nu s-a simţit uşurată. 
Unde era Milwokh? N-avea cum să dispară, pur și 
simplu, ca Houdini. 

Şi-a împins braţele sub pat cât de departe a putut și 
a pipăit cu un deget podeaua. Nici un firicel de praf. 
El nu doar curățase. Frecase şi răzuise întregul apar- 
tament, îndepărtând şi ultimul fir de păr. Probabil că 
nu se găsea aici nici o amprentă, iar pe periuţa de dinţi 
din baie probabil că nu exista nici un strop de ADN. 

S-a ridicat şi a oftat din greu. Singurul loc care 
mai rămăsese de verificat era şifonierul. Dar era la fel 
ca patul. De ce nu putea, pur și simplu, să creadă că 
echipa de poliţişti își făcuse bine treaba? 

Strângând într-o mână pistolul, a prins cu cealaltă 
butonul mic şi a deschis şifonierul. La ce se așteptase? 
Ca el să șadă acolo, în spatele hainelor, ca şi cum s-ar 
fi jucat de-a v-aţi ascunselea? 

În şifonier erau umerașe cu haine. Dar numai câteva. 
De fapt, arăta remarcabil de gol. Și nu erau coşuri cu 
şosete și lenjerie de corp, doar o bară în partea de sus. 

Fără să ştie prea bine ce caută, a împins umerașele 
într-o parte și a aprins din nou lanterna telefonului. 

- Irene! Unde eşti? a strigat Klippan. 

- Aici! În dormitor! 

- Cred că mi-am dat seama cum a ieșit! Vino să vezi! 

Irene a stins lanterna și s-a întors la Klippan, care 
stătea în ușa bucătăriei, făcându-i semn cu mâna să vină. 

- E un balcon acolo. 

- Ştiu, l-am verificat deja. Uşa era încuiată pe dină- 
untru. 

- Ușa balconului, da. Dar fereastra, nu. 

Klippan a arătat spre fereastra de lângă ușă. 

- Vezi? E închisă, sigur, dar nu încuiată. 

A împins rama cu arătătorul și s-a deschis. 

- După ce a ajuns pe balcon, probabil că a împins-o 
cât de tare a putut ca să se închidă și a coborât pe 
burlan, câte un balcon pe rând. Până și eu aș putea să 
reuşesc asta, dacă aș fi mai ușor cu câteva kilograme. 

Închizătorile ferestrelor, asta îi scăpase ei. Asta în- 
semna că el e încă în libertate. Cu toate astea, s-a 
simțit întrucâtva ușurată. 

- Poate că ne-a văzut pe fereastră când am venit cu 
mașina, a zis Klippan, și ea a încuviințat. 

Cel puţin piesele de puzzle se potriveau. Nu vânau 
o făptură supranaturală, era un om în carne și oase, 


supus acelorași legi naturale ca ei. 
+ 

Vocea lui Irene și cea a lui Klippan erau tot mai 
înăbușite pe măsura depărtării față de bucătărie. Din 
dormitor se auzeau ca un murmur îndepărtat, cuvin- 
tele erau imposibil de deslușit. 

Uşa șifonierului era deschisă, așa cum o lăsase Irene, 
şi cele câteva umerașe erau încă împinse într-o parte, 
lăsând la vedere partea din spate și găurica destul de 
mare încât să poți băga degetul, să ajungi la placa 
îngustă de deasupra orificiului și s-o împingi, ca să 
deschizi ceea ce era în realitate o ușă secretă. 

Acolo, de cealaltă parte a orificiului, în spatele unor 
straturi duble de material izolator și a unui stor de 
camuflaj tras în jos, care nu lăsa lumina fluorescentă 
dură să se strecoare, era un spațiu fără ferestre de doar 
câțiva metri pătrați. 

Pe podea era un rucsac plin. Lângă el era un birou 
cu un computer, o agendă cu un X mare pe copertă și o 
scândură rotundă cu marginea înălțată cu câţiva cen- 
timetri, acoperită cu fetru verde. Pe perete era prinsă 
o hartă a provinciei Skâne, împărțită într-o grilă de 
douăsprezece pe douăsprezece pătrate, câteva dintre 
ele fiind marcate cu simboluri mici. 

Peretele opus era acoperit aproape în întregime cu 
o bibliotecă încastrată. Unele dintre rafturi erau goale, 
pe altele erau presărate de toate, de la o colecție mare 
de zaruri și seringi, până la păr omenesc prins într-o 
coadă de cal retezată și o mască de piele negricioasă, 
extrem de realistă. 

Sub bibliotecă, pe un pat pliant îngust, era culcat pe 
spate Pontus Milwokh, așteptând, complet nemișcat, 
cu ochii deschişi și sabia odihnindu-i-se pe piept. 


RÓ 


Dispozitivul a alunecat nestingherit în fanta pentru 
scrisori şi el a reușit să prindă butonul dinăuntru de 
la a doua încercare. Apoi n-a mai trebuit decât să-l 
răsucească, să deschidă ușa şi să intre. 

N-avea cum să știe sigur, dar ceva îi spunea că 
acesta s-ar putea să fie ultimul său strigăt de victorie. 
Că ceea ce începuse ca o reacție exagerată necugetată 
şi apoi încet, dar sigur, a devenit o dependență gravă, 
ajungea în mod irevocabil la sfârșit. 

Apartamentul arăta aşa cum se aștepta. Două ca- 
mere, baie şi bucătărie. Celor mai multe dintre încăperi 
le-ar fi prins bine o renovare. Mobilier de la IKEA, 
o bibliotecă fără cărți în ea și pe pereţi, câteva postere 
din filmele lui Tarantino. Un televizor cu o consolă 
pentru jocuri, o pereche de gantere şi o saltea de izo- 
pren pentru exerciții, rulată. 

Exact de aceea era așa de important să nu greşească 
nimic. Nu doar în mod superficial și general, ci până 
la cel mai mic amănunt. Planul său era complicat şi 
plin de paşi care puteau să iasă prost. Dar, dacă reușea, 
nu numai că ar fi oferit o eliberare energiei acumu- 
late care clocotea în el, la urma urmei trecuseră mai 
bine de două luni, dar avea să se elibereze de orice 

bănuială. Nici măcar lui Risk nu i-ar da prin cap să 
se gândească la el. 

Tabloul cu siguranţe era în hol și, cu toate că si- 
guranţele nu erau marcate, n-a durat mult până s-o 
găsească pe cea pentru baie. 

Motivul era că nu avea cu adevărat timp să facă 
asta. Cu toate că se înnoptase, avea atâtea de făcut, 
încât era, practic, imposibil să planifice şi să execute 
ceva de această amploare și, într-un fel, asta îl făcea 
imun la suspiciuni. 

După ce a deşurubat siguranţa și a înlocuit-o cu 
cea modificată de el, s-a dus în bucătărie și a căutat 
prin dulapuri şi prin cămară până ce a găsit ce căuta. 

În ceea ce privește alegerea victimei, şi-a impus un 
singur criteriu, să fie destul de diferită de Moonif, 
Molly şi toţi ceilalți ca să se înscrie în tipar, și după 
ce a căutat prin diferite baze de date, a identificat 
candidatul perfect. 

O treime din găletușă era plină. A vărsat jumătate 
din praf în chiuvetă, a clătit chiuveta și a pus praful 
pregătit de el. Apoi a închis la loc capacul și a pus 
găletușa înapoi pe raftul de jos din cămară. 

Mattias Larsson de pe Tryckerigatan, nr. 27B. Adresa 
era în Planteringen - un cartier uitat de lume din sudul 
Helsingborgului, înconjurat de autostrăzi şi aflat lângă 
portul industrial sudic. Apartamentul era la etajul 
doi al unei case pătrate din cărămidă, cu balcoanele 
de tip logie. 

Nu era nici o priză lângă chiuveta din baie, așa că 
a trebuit să tragă un cablu de la fasungul lămpii de pe 
tavan până în spatele căzii. 

Mattias Larsson era un instalator în vârstă de două- 
zeci şi şapte de ani. Nu reușise să găsească un profil de 
Facebook activ și, oricum, nu avusese timp să încerce 

să se strecoare prin intermediul unei cereri de prie- 
tenie. Trebuia să se întâmple astăzi sau, mai degrabă, 
în seara asta. 

A curăţat de înveliş ultimii doi metri de cablu și 
a scos izolația de la capătul firelor maro și albastru. 
Apoi l-a fixat pe unul cu bandă adezivă solidă la câțiva 
centimetri de picioarele căzii și pe celălalt, la aceeași 
înălțime, la cap. 

Din fericire, reuşise să-l găsească pe Mattias Larsson 
pe Instagram. Și mai bine, avea un profil public pe care 
obișnuia să posteze la nesfârşit selfie-uri penibile de 
la exerciţiile fizice. Dacă era să credem Instagramul, 
practic, îşi supunea trupul la cazne în fiecare zi, iar în 
serile de marți tema erau picioarele. 

Împământarea în baie a fost un pic mai complicată, 
din pricină că podeaua era acoperită cu un strat de 
plastic verde închis, iar țeava care ducea la scurgere 
era din plastic. N-a avut altă soluţie decât să conecteze 
firul verde la împământarea din fasung și să prindă cu 
bandă adezivă celălalt capăt pe fundul căzii. 

După ce a astupat preaplinul căzii cu silicon, n-a 
mai trebuit decât să amestece adezivul din două com- 
ponente, să lipească bucla de metal pe fundul căzii și 
să verifice cât de mult trebuie să răsucească robinetul 
pentru ca debitul să fie de aproximativ trei litri pe 
minut. Apoi a putut să se aşeze pe podeaua nu tocmai 
curată şi să aştepte. 

În această seară anume, Mattias Larsson plănuia s-o 
ducă pe iubita lui, Hanna Brahe, la cină în oraș ca să 
serbeze cea de-a treia aniversare a logodnei. Cel puțin 
dacă era să-i dea crezare iubitei, care părea că locuieşte 
în sala de sport și avea şi ea un cont de Instagram. 

N-a trebuit să aștepte prea mult pe podeaua băii. 
După numai şase minute și jumătate a auzit răsucirea 

unei chei în ușa apartamentului, urmată de deschide- 
rea uşii și, după o secundă, închiderea şi încuierea ei. 

Mattias Larsson venise acasă cu douăzeci de minute 
mai devreme decât se așteptase. Poate că avea nevoie 
de mai mult timp ca să se pregătească pentru întâlnire. 
Sau poate că nu reușise să-și termine setul de exerci- 
ţii pentru picioare. N-avea importanţă. Era pregătit 
pentru el. 

Cel puțin venise acasă singur. Nu se auzeau voci, 
doar o bufnitură când geanta de sport a lovit podeaua 
şi o versiune fredonată fals a lui „Someone that I used 
to know“. 

Prima dată când a auzit-o la radio i-a plăcut. Lucru 
remarcabil în sine, deoarece de obicei nu-i plăcea 
muzica scrisă după secolul al XVIII-lea. Însă după ce 
a mai auzit-o de câteva ori s-a săturat atât de tare 
de ea, încât doar partea de început, cu chitara, era 
destul ca să-i strice dispoziția. 

Dar nu de această dată. De această dată melodia fre- 
donată, care se auzea din ce în ce mai tare, pe măsură 
ce Mattias Larsson mergea mai departe prin aparta- 
ment, îl umplea de bucurie pură. 

Părea că s-a oprit în dreptul ușii băii. Dar n-a intrat. 
În schimb, judecând după sunet, s-a dezbrăcat de hai- 
nele de sport în hol şi le-a aruncat pe podeaua băii. 
Şi-a scos până și lenjeria de corp urât mirositoare. 

Dar, se pare, nu și căştile, pentru că fredonatul a 
continuat în vreme ce se ducea în bucătărie, unde uşa 
cămării a scârțâit şi găletușa cu praf de proteine a fost 
luată și pusă pe blat. 

De-abia atunci s-a oprit din fredonat. Probabil că 
era reacția la faptul că praful aproape se terminase. 
Însă trebuie să fi tras concluzia că nu-și mai amintea 
bine, pentru că destul de curând şi-a reluat fredonatul 

şi s-a auzit cum o sticlă e umplută cu apă și zeâlțâită. 
Apoi a ridicat capacul cu un mic pocnet şi a băut atât 
de zgomotos, încât înghițiturile se auzeau până în baie. 

După aceea n-a mai trecut mult şi a auzit pocnetul 
sticlei pe podea, urmat la câteva secunde de prăbuşirea 
unui corp musculos de 95 de kilograme. 


R4 


Fabian era din nou în abis. Într-un întuneric adânc, 
în care n-avea importanță dacă închidea sau deschidea 
ochii. Nu era nicăieri vreo lumină. E adevărat, reuşise 
să dea de Astrid, care promisese că o să ia legătura 
cu un avocat bun, dar asta era tot. Acum, singura sa 
speranță era că Theodor nu fusese în apele lui după 
primele douăzeci și patru de ore după gratii şi, cumva, 
totul avea să iasă bine și să rămână în urma lor cât 
mai curând. 

Nu putea decât să bănuiască ce simte Sonja. Tăcerea 
dintre ei nu fusese întreruptă pe drumul de întoarcere 
peste strâmtoare. Când au ajuns înapoi a întrebat-o 
dacă n-are nimic împotrivă ca el să se întoarcă la lucru, 
iar ea i-a răspuns că poate să facă orice are nevoie ca 
să-şi amuţească îndoielile. 

Ca de obicei, îl cunoştea mai bine decât se cunoştea 
el însuși. Oricât de mult și-ar fi dorit el să nu fie așa, 
munca era tot ce putea să-i schimbe gândurile destul 
de mult timp ca să se stingă neliniștea. 

Însă în acest moment, a fi la serviciu era ca şi cum 
ar fi dansat pe un teren minat în care fiecare pas 
putea să fie fatal. Cu dispozitivul de urmărire GPS de 
sub mașină, risca să atragă bănuiala lui Molander, 

indiferent ce făcea. Bănuială care n-ar avea cum să 
fie înlăturată când va observa că maşina lui a fost 
parcată în afara casei de pe Pålsjögatan aproape două 
ore înainte să-l viziteze pe Theodor în închisoare. 

Molander îl împunsese deja cu insinuări despre 
faptul că a fost absent din anchetele lor, și nu greșea 
cu totul. Propria investigație secretă era acum într-o 
fază atât de intensă, încât i se părea, practic, imposibil 
să stea la ședințe în fața lui Molander prefăcându-se 
că nu se petrece nimic. 

Dar trebuia să se prefacă. Să pretindă că atenţia îi 
este îndreptată asupra cazului la care lucrau cu toții 
şi că totul e în ordine cu echipa. 

lată de ce şi-a parcat mașina pe Kărngrânden, în 
fața clădirii în care locuia Ester Landgrens, a urcat 
scările și a intrat în apartament, cu toate că era opt şi 
jumătate seara. 

Ar fi putut să fie locuinţa oricui. O locuință abso- 
lut neremarcabilă, caracterizată în principal prin acel 
haos inevitabil care însoțește toate familiile cu copii 
mici. O locuinţă în care copiii au adormit, în sfârșit, 
în paturile lor, după spălatul pe dinți, mersul la WC 
și poveşti. În care părinţii dereticau după cină, ca apoi 
să se poată ghemui pe canapea cu o cană cu ceai și să 
se uite la ştiri. 

Însă foliile de plastic care acopereau podeaua holu- 
lui până la uşa pe care era scris cu litere de lemn colo- 
rate numele Ester dezvăluiau faptul că aceasta nu era 
o locuinţă ca toate celelalte. 

După spusele lui Astrid, părinții nu erau în sta- 
rea potrivită pentru interogare și era îndoielnic că ar 
exista vreun motiv pentru a-i face să treacă prin asta. 
Făptaşul fusese deja identificat şi acum nu mai trebuia 

decât să fie obținute probe materiale pentru a-l lega 
de locul faptei. 

Însă asta era partea uşoară. Cum aveau să-și dea 
seama unde va lovi el în continuare, înainte să fie 
iarăși prea târziu, era cu mult mai greu. 

Când a ajuns la ușa închisă a dormitorului s-a oprit 
câteva secunde ca să se liniștească, înainte s-o deschidă, 
gata să dea ochii cu Molander și să-i poată susține 
privirea netulburat. 

Problema era că nu se vedea nici urmă de Molander 
în camera aflată un pic în dezordine. 

- Salut, unde-i Molander? i-a întrebat pe cei doi 
asistenţi criminaliști cu salopete de protecţie albe, care 
colectau probe și făceau fotografii. 

- Bună întrebare. Cu siguranţă nu aici, totuși, a zis 
unul dintre ei, care punea cu penseta un fir de păr 
într-o punguţă pentru probe. 

- Bun. Tocmai a plecat? 

- Nu, n-aş zice asta. A plecat aproape de îndată ce 
am ajuns aici, după-amiază. Aşa-i, Fredde? 

Asistentul s-a răsucit spre colegul său, care fotogra- 
fia patul desfăcut, unde era un cerc uscat pe cearșaf. 

- Da, a zis ceva în genul că trebuie să se întoarcă la 
laborator ca să rezolve o chestie, şi că ar trebui să ne 
apucăm de treabă fără el. 

- Bine. 

Nu era în firea lui Molander să lase o întreagă cer- 
cetare a locului crimei în seama asistenţilor săi, dar 
presupunea că există o mulțime de chestii criminalis- 
tice de care se puteau ocupa. 

- Şi ați găsit ceva? 

- Presupun. Ca de obicei. 

Asistentul a pus punga pentru dovezi într-o trusă. 

- Nişte amprente și fire de păr de mai multe feluri. 
Dar nu-ți pot spune dacă sunt sau nu relevante până 
ce nu le analizăm. 

- Şi aveţi o teorie utilă pentru felul în care s-a în- 
tâmplat? 

- Nu mai mult decât că el trebuie s-o fi înecat şi ar 
fi putut, practic, să folosească orice pentru a face asta. 
Însă bănuiesc că a făcut-o aici, la marginea patului. 
Dacă te uiţi de aproape, este o adâncitură rotundă aici. 

S-a lăsat pe vine și și-a îndreptat lanterna spre covor. 

- Cred că e de la un soi de lighean sau castron pe 
care l-a umplut cu apă. 

-Am găsit urme de apă şi sub pat, a adăugat asis- 
tentul cu aparatul de fotografiat. A lăsat urme vizibile 
în praf. 

Fabian nu mai asculta. Zărise cu totul altceva, ful- 
gerând din talmeș-balmeşul de markere, coli de hârtie 
şi plăcuţe perforate pentru jocurile cu mărgele. Ceva 
care i-a adus în minte casetele video de la ICA, unde 
ceva fulgerase exact aşa în mâna ucigașului. 

S-a dus la masă, a luat obiectul cu o batistă și l-a 
cercetat. Spre deosebire de toate zarurile pe care le 
folosise în copilărie când juca Monopoly, „Nu te su- 
păra, frate“ sau yams, acesta nu era din plastic, ci din 
metal polizat. 

- Acesta a stat pe masă tot timpul? 

- Nu, a zis asistentul cu aparatul de fotografiat. 
L-am găsit sub pat, dar a trebuit să-l mut ca să foto- 
grafiez urmele de apă din praf. 

Norocul. Ar fi putut să fie atât de simplu? 

Şase feţe. Şase rezultate posibile. 


25 


Nici că şi-ar fi putut dori o vreme mai bună. Nici 
un nor pe cerul albastru închis. Doar nenumărate 
stele care se oglindeau în apă. Însă cel mai grozav era 
vântul. În doar câteva ore se schimbase cu 180 de 
grade și acum bătea dinspre sud-est cu o viteză de şase 
metri pe secundă, având ca rezultat o ieşire perfectă 
prin strâmtoare şi spre Göteborg. 

Frank Kăpp nici măcar n-a trebuit să pornească 
motorul ca să plece din portul Humlebæk. Doar a 
desfăcut parâma de la prova şi a scos vasul cu ajuto- 
rul funiei ancorei. Apoi a putut să ridice randa şi să 
alunece în linişte afară din golfuleţ. 

N-aveau nici o grabă, ba dimpotrivă. Asta însemna 
aventura lor în jurul lumii. Să se elibereze de obliga- 
ţii şi să lase vântul şi vremea să hotărască viteza cu 
care înaintau. De aceea stabilise cursul spre est, spre 
Glumslöv de pe partea suedeză. După ce treceau de 
insula Ven, avea de gând s-o ia spre nord, să slăbească 
focul şi să pună pilotul automat pe un curs direct prin 
gâtuitura dintre Helsingborg și Helsingør. 

Era întocmai lucrul după care tânjise şi la care visase 
în ultimii ani petrecuţi la birou. Să fie una cu vântul și 

să simtă sarea pe față, înconjurat de infinit. Era mira- 
culos. Acesta era cel mai potrivit cuvânt. Miraculos. 

Spre deosebire de situația din timpul zilei, aproape 
că nu mai erau alte vase. În afară de câteva cargouri, 
nu vedea decât o lumină laterală verde, aproape de apă, 
la babord. Însă nu vedea vreo lumină de catarg, ceea 
ce însemna că trebuie să fi fost vreo barcă cu motor 
cu înălțime mai mică de șapte metri. 

Era greu să-și dea seama de la acea distanţă, dar se 
putea să fie pe o traiectorie de coliziune. A luat bino- 
clul şi se pregătea să se uite, când Vincent a ieșit din 
cabină în pijama. 

- Bună, Vincent. E vremea de culcare? 

- Da, dar, tati, mami zice că ar trebui să te întreb 
dacă pot să dorm cu voi în noaptea asta. 

Era tipic pentru Klara să-l silească să fie tipul cel rău. 
Vorbiseră despre asta de o mie de ori. 

- Nu, Vincent, nu sunt de acord. 

Dacă aveau să cedeze acum pisălogelii, avea să 
doarmă între ei pe toată durata călătoriei. 

- Dar, tati, te rog... 

- Vincent, ascultă-mă. Ai petrecut ultimele două 
nopți în cabina de la pupa și a fost în ordine, nu? 

- Da, dar atunci eram în port. Acum suntem pe mare. 

-Ai face bine să te obişnuieşti cu asta. O să navigăm 
mult noaptea în lunile următoare. 

- Da, dar... 

- Bine, uite, ai întrebat, și răspunsul este „nu“. 

Frank s-a uitat în noapte, căutând felinarul, dar 
nu-l mai zărea. Nu era nici o lumină laterală verde. 
Şi nici o lumină albă de la pupa. 

- Frank, chiar trebuie să fii așa de neînduplecat? 

Capul Klarei s-a ițit din cabină, alături de Vincent. 

- E chiar așa o problemă dacă doarme cu noi? 

- Nu sunt neînduplecat. 

A ridicat binoclul și s-a uitat spre babord, dar n-a 
văzut nimic nici măcar apropiat de lanterna verde care 
fusese acolo cu doar câteva minute înainte. 

- Ba cred că eşti. Mai ales dacă ne gândim că tu ești 
cel care a insistat să călătorim noaptea, când am fi putut 
la fel de bine să plecăm mâine, după micul dejun. 

- Toată chestia era să facem o călătorie în toată legea 
noaptea, înainte să plecăm din Suedia. Așa cum stabili- 
serăm. Și totuşi, amândoi ați refuzat de fiecare dată, și 
asta e ultima noastră ocazie. După Göteborg, pornim 
spre Oslo. 

S-a mai uitat o dată în jur prin binoclu. Dar nu se 
vedea nici o barcă, de nici o parte, și asta era ciudat, 
ca să nu spună mai mult. N-avea cum să dispară. 

- Şi ce-i așa de rău în asta? Ce contează dacă facem 
totul pe îndelete? 

- Bine, serios acum. Care-i problema? 

Frank s-a întors cu fața spre Vincent. 

-Îmi dau seama că ești foarte obosit. Du-te la cul- 
care și gata. Îți garantez că o să adormi în câteva se- 
cunde. Și apoi, când te trezeşti, soarele o să strălucească 
şi o să fim în Bohuslăn, în drum spre Lilla Bommen, de 
unde putem, practic, să mergem pe jos până la Liseberg. 

- Problema, dacă întrebi, este că îl silești să doarmă 
în cabina de la pupa, a zis Klara. 

- Bun, Vincent, poți să-mi spui de ce nu vrei să 
dormi acolo? 

- E înspăimântător. Noaptea trecută am avut un 
coşmar cu un monstru care a intrat şi m-a omorât. 

- Un monstru? 

Vincent a încuviințat din cap. 

- A fost super-înspăimântător. 

Frank s-a răsucit spre Klara. 

- Dacă vrei părerea mea, asta n-are nimic de-a face 
cu dormitul în cabina de la pupa. Sunt toate jocurile 
alea pe computer pe care le joacă. Uită-te în jur. 

A făcut un gest larg. 

- E apă peste tot în jurul nostru și curând o să fim 
în largul mării. Ce soi de monstru ar putea să ajungă 
la tine aici? Am auzit de Monstrul din Loch Ness, dar 
de Monstrul din Kattegat aud prima dată. 

- Frank, nu cred că-i momentul să faci băşcălie. 

- Nu, îmi pare rău, am greșit. 

S-a dus la Vincent şi l-a îmbrățișat. 

- Îmi pare rău, amice. Uite, treaba e că tati a cheltuit 
mult timp şi s-a străduit mult ca să facă acea cabină 
de la pupa confortabilă și plăcută pentru tine și, de 
fapt, mă cam întristează gândul că nu vrei să stai în ea. 

- Dar eu cred că e grozavă. Chiar cred. Doar că e un 
pic înspăimântătoare. 

- Ce zici de asta? a propus Klara. Vincent, merg cu 
tine în cabina de la pupa și promit să stau cu tine până 
ce dormi buștean. 

Vincent a chibzuit și, în cele din urmă, a ridicat 
din umeri. 

- Bine. Dar trebuie să promiţi că o să stai mult de tot. 

- Sigur că da. Haide. 

Klara l-a luat pe Vincent de mână, l-a condus prin 
cabina de pilotaj şi apoi au dispărut împreună în 
cabina de la pupa. 

Frank a pornit radarul, atât pe cel vechi, a cărui 
lumină verde se rotea pe ecran, cât și pe cel nou, digi- 
tal. Însă barca, sau ce o fi fost, n-a apărut pe nici 
un ecran. 

Ar fi putut să fie o barcă de cauciuc. Ele treceau 
uneori neobservate de radar. Dar cine să fi ieşit cu o 
barcă de cauciuc în plină noapte? Nu, trebuie să se fi 

înşelat. Era singura explicaţie rezonabilă. Că nu fusese 
decât vreo altă lumină reflectată în valuri. 

Da, asta trebuie să fie. 

Trebuia să fie. 


286 


Un ucigaș care, nu se știe din ce motiv, îşi alegea 
victimele la întâmplare, cu ajutorul zarurilor. Părea 
absurd, și nu mai auzise niciodată aşa ceva. Dar putea 
foarte bine să fie ceea ce făcea el de fiecare dată când se 
oprea şi îşi mișca mâna înainte și înapoi la ICA Maxi 
din Hyllinge. Poate că toată treaba era dictată de noroc. 

Încă nu era decât o teorie, dar ar fi explicat multe 
lucruri. Totuși, chiar dacă asta însemna că s-au apro- 
piat cu un pas de arestare, treaba era departe de a 
fi evidentă. Chiar dacă ajuta la explicarea crimelor 
dinainte, nu-i ajuta cu nimic să prevadă ce va urma. 

Poate că Molander era destul de priceput la mate- 
matică pentru a găsi informaţiile disponibile şi a ana- 
liza în ce fel au putut fi folosite zarurile. El era ultima 
persoană cu care Fabian dorea să aibă de-a face, dar, cu 
ajutorul crimelor precedente și cu un strop de noroc, 
ar putea să restrângă numărul variantelor posibile și 
să găsească un tipar care să poată fi aplicat în viitor. 

Însă, în ciuda celor spuse lui Fabian de asistenții lui 
Molander, laboratorul poliției era pustiu și întunecat, și 
nu era vreun semn că tocmai plecase de acolo. A încer- 
cat de trei ori să dea de el și n-a răspuns. Nu era nici sus, 

in sala de şedinţe sau în biroul lui Astrid Tuvesson. În 
peneral, serviciul părea surprinzător de liniştit. 

Cel puţin în biroul lui Irene era aprinsă lumina, cu 
toate că și el era pustiu. Însă computerul era pornit 
şi imprimanta de pe podea scuipa document după 
document. 

S-a dus și a luat unul dintre printuri, care părea să 
fie de la Paygoo prepaid Mastercard şi avea o coloană 
lungă de cumpărături făcute în tot soiul de locuri, de 
la un ștrand din Helsingborg până la Lockpicks.se. 

- Hei, ia uite peste cine dăm. 

Fabian s-a răsucit pe călcâie şi i-a văzut intrând pe 
Irene şi Klippan, cu două cutii de la Planet pizzeria 
& grill. 

- Fabian, ce cauţi pe aici atât de târziu? 

Irene şi-a pus pe birou o sticlă de Coca Cola şi una 
de apă minerală gazoasă Ramlösa. 

- N-ar trebui să fii cu ai tăi? 

- Da, a încuviințat din cap Fabian. Și am fost. V-a 
spus Astrid? 

- Molander, a răspuns Irene. 

Firește că Molander. Dumnezeu ştie cum desco- 
perise. 

- Trebuie să fie groaznic, a zis Klippan, clătinând 
din cap. 

- Este. 

- Dacă putem face ceva, nu trebuie decât să spui. 

- Mulţumesc, dar sunt sigur că o să fie bine. În acest 
moment Sonja și Matilda dorm, așa că n-am mare 
lucru de făcut pe acasă. 

Fabian s-a uitat în jur. 

- Dar par să fie multe de făcut pe aici. 

- Mare dreptate ai. 

Irene a tras cutia de pizza de dedesubt şi a deschis-o. 

-Ai auzit că el locuieşte chiar lângă mine? 

Fabian a încuviințat din cap, bucuros să schimbe 
subiectul. 

- Mi-a spus Astrid. Incredibil. 

- Nu-i așa? Păi, câte șanse erau? 

Irene a luat o felie de pizza marinara, a îndoit-o şi a 
început să mănânce, iar Klippan a luat o felie de pizza 
cu kebab şi s-a dus la imprimantă. 

- Apropo, ştie vreunul dintre voi unde-i Molander? 

- Da. 

Irene a luat o înghiţitură de apă. 

-E pe Kărngrânden, cercetând camera lui Ester 
Landgren. Cel puţin, sper că este, pentru că a promis 
că se ocupă de bârlogul lui Milwokh de îndată ce ter- 
mină acolo. 

- Atunci o să vă dezamăgesc. 

- Cum, zici că nu-i acolo? 

Fabian și-a scuturat capul. 

-Tocmai vin de acolo și, după spusele asistenților 
lui, a plecat după-amiază și nu s-a mai întors. 

- Zău aşa, ce mama dracului... lrene a oftat. M-am 
săturat până-n gât de asta. 

A mai mușcat o dată din pizza, a lăsat din mână 
restul și şi-a scos telefonul. 

- N-are rost. Am încercat deja de trei ori. 

-Trebuie să răspundă odată și odată, a zis ea, ducând 
telefonul la ureche. 

-Cât aștepți, îți pot spune că se pare că nu ne-am 
înşelat, a zis Klippan, care stătea lângă imprimantă, 
răsfoind printurile. 

- A folosit cardul Paygoo la cumpărături? a întrebat 
Irene. 

-Cu siguranță. A cheltuit cu nemiluita. Totul e aici, 
absolut totul. 

- Salut, sunt Irene. Poţi să mă suni imediat? Și, da, o 
să tot sun până ce răspunzi sau mă suni. Așa că apasă 
pe simbolul ăla mic, verde, și du telefonul la ureche. 

Irene a închis telefonul şi a mai luat o felie de pizza. 

-Şi ce-i asta? 

Fabian a făcut semn cu capul spre teancul de docu- 
mente de lângă imprimantă. 

- Cam tot ce am putut găsi despre Pontus Milwokh, 
a răspuns Irene, sunându-l din nou pe Molander. 

Klippan a ridicat teancul. 

- Avem tot, de la contractul de închiriere a locuinţei 
până la ultimele cumpărături. De exemplu, primeşte o 
subvenție pentru azilanţi, care este de 6 800 de kronor 
pe lună. În plus, primeşte 3900 pentru locuinţă. Prin 
urmare, venitul lui total este de 10700 pe lună, virat 
într-un cont de la Swedbank care, la rândul lui, este 
legat de un card Maestro. Se pare că îl folosește pentru 
toate cumpărăturile obișnuite, cum ar fi hrană, îmbră- 
căminte, chirie şi aşa mai departe. Cu alte cuvinte, 
nimic neobișnuit aici, în afară de o cumpărătură care 
ne-a atras atenția. Anul trecut, pe 23 septembrie, într-o 
vineri, s-a dus la magazinul de materiale de construcție 
Skânska, în nordul orașului. 

- Nu e un magazin obișnuit pentru cei care se ocupă 
cu bricolajul? a zis Fabian. 

- Surpriză, sunt tot eu, a zis Irene la telefon. Și, așa 
cum spuneam, o s-o țin tot aşa până răspunzi. 

- Este, dar ascultă aici, a răspuns Klippan. Am luat 
legătura cu ei ca să văd dacă mă pot ajuta să-mi dau 
seama ce a cumpărat, şi au fost de mare ajutor. Printre 
altele, a fost o cantitate mare de materiale de izolare, 
plăci de rigips, scânduri, vopsea şi grund, precum și o 

grămadă de şuruburi, balamale, garnituri, o şurubel. 
niță electrică, o drujbă și câteva alte unelte. 

- La ce îi trebuiau toate astea în apartamentul lui mic? 

- Exact ceea ce ne-am întrebat noi. Nu există nimic 
care să indice că deține altă proprietate, dar asta nu 
înseamnă că nu are acces la o căbănuță pe undeva. 
Terenurile din afara orașelor sunt presărate cu căsuțe 
nefolosite. Dacă vrei părerea mea, a construit un soi 
de cutie izolată fonic sau așa ceva. Poate ca să răpească 
pe cineva, ce ştiu eu? 

Klippan a ridicat din umeri. 

- Dar asta e pură speculație, a intervenit Irene, cu 
telefonul încă lipit de ureche. 

- Adevărat, dar am făcut niște calcule legate de 
cerinţele materiale, şi ceea ce a cumpărat ar ajunge 
cu ușurință pentru o cutie cu laturile de un metru 
şi jumătate. 

-Ceea ce e cam înghesuit, aș zice. N-ai putea să te 
ridici în picioare. Dar nu asta ne-a făcut să reacționăm, 
ci preţul. Nu-i aşa? 

- Aşa-i. 

Klippan s-a răsucit spre Fabian. 

- Ştii cât a costat toată chestia? 

- Nu. 

Fabian a ridicat din umeri. 

- 2253 de kronor. 

- Bine. 

Şi-a dat seama că se aşteptau la o reacție mai puter- 
nică. Dar nu știa de ce fel. 

- Nu te-ai ocupat niciodată cu bricolajul, din câte 
văd. Ştii care ar fi preţul real? 

Fabian şi-a scuturat capul. 

- 7253 riksdaler!. Mai mult decât triplu. Reiese că 
a folosit alt card ca să plătească o parte. Un aşa-numit 
card Paygoo din Mastercard, care nu numai că e pre- 
plătit, dar mai e şi complet anonim. 

- Aşa că am luat legătura cu Mastercard, a continuat 
Irene. Şi se pare că acel card e legat de un cont anonim 
Paypal, ia ghiceşte care. 

- Exact, a zis Klippan înainte ca Fabian să poată des- 
chide gura. Vorbim despre același cont pe care îl are 
PetFrame. Pentru că aceea este mica sa activitate supli- 
mentară din care adună banii pentru lucrurile ciudate 
pe care vrea să le cumpere. 

- N-aş spune că-i mică, a zis Irene. În timpul pri- 
măverii a adunat în medie patruzeci de mii pe lună, 
fără taxe, ceea ce este mai mult decât ce duc eu acasă. 

-Însă în acest iunie n-a făcut decât câteva mii. Ce-i 
drept, era prins cu altele, a zis Klippan. Oricum, cardul 
Paygoo are o limită de cheltuieli la 5 000 de kronor, 
de aceea a trebuit să-şi folosească şi cardul obișnuit. 
Şi suntem norocoși că a făcut-o, altfel n-am fi ştiut 
că-l are. 

- Prin urmare, ce aveţi acolo este ceea ce a plătit 
cu cardul anonim. 

- Corect. 

Klippan a continuat să se uite peste printuri. 

-Şi din ce văd, cea mai mare parte este aici. Cum 
ar fi maşina închiriată pe care a luat-o de la Hertz de 
pe Gustav Adolfsgatan pe 12 iunie, ziua dinainte de 
crima din spălătoria din Bjuv. Sau 22 aprilie, când 
a cheltuit 2495 la Lockpicks.se. 

- Şi ce a cumpărat? 


1 Veche monedă suedeză, a cărei denumire este folosită co- 
locvial pentru moneda actuală 

- Dat fiind preţul, bănuiesc că este un șperaclu 
electric. 

Klippan a luat alt document din imprimantă. 

- Şi asta este, probabil, masca pe care a folosit-o la 
ICA Maxi. A cumpărat-o toamna trecută de la Real- 
fleshmasks.com cu 4 867 de kronor. 

- Real flesh maskst, a zis Irene, părând consternată. 
Chiar așa se numeşte magazinul? 

Klippan a încuviinţat. 

- Ce-i drept, era foarte realistă. 

- Şi care este cea mai recentă cumpărătură? a între- 
bat Fabian. 

Klippan a parcurs rapid coloanele. 

- Miercurea trecută a cheltuit la Trueswords.com 
3487 de kronor. 

- True swords?? 

Irene s-a întors spre Klippan. 

- Aşadar, a cumpărat o sabie? 

Klippan s-a uitat din nou și a ridicat din umeri. 

- Așa se pare. 

- Păi, de ce nu? 

Irene și-a scuturat capul. 

- Dacă poţi folosi o mașină de spălat, de ce nu o 
sabie? Mai ales dacă vrei să te joci de-a ninja. Ce alt- 
ceva mai ai? 

- Păi, s-a dus la ștrand aproape în fiecare zi în săp- 
tămâna trecută. 

-Ar putea să fie următorul loc al faptei? a întrebat 
Fabian. 

- Nu-i imposibil. Sau poate că face doar ture de 
bazin. Ieri şi alaltăieri s-a dus și la centrul de închiriat 


1 Măşti din carne adevărată (în limba engleză în original) 
2 Săbii adevărate (în limba engleză în original) 

bărci din Helsingborg și a cheltuit mai întâi patru mii, 
apoi trei mii şi jumătate. Probabil ca să evite depăşirea 
limitei tranzacţiilor. 

- Bun, vreau doar să mă asigur că am înţeles bine, a 
zis Irene, sunându-l din nou pe Molander. Prin urmare, 
a cumpărat o sabie și a închiriat o barcă, în vreme ce 
mergea zilnic la ștrand. 

Klippan a încuviinţat din cap. 

- Altceva? Poate un costum de clovn, sau, de ce nu, 
un submarin nuclear, dacă-i pe-așa? 

Klippan a ridicat privirea de pe printuri. 

- Nu, dar, că veni vorba, ar trebui să punem ştran- 
dul sub supraveghere de cum se deschide, dimineață. 

- Sigur. 

Irene a încuviinţat din cap și o voce din hola ajuns 
brusc la ei. 

-Potolește-te naibii! a exclamat Molander, intrând. 
N-ai nimic mai bun de făcut decât să mă hărțuieşti 
pe mine? 

- Ba da, multe, multe lucruri. 

Irene s-a răsucit spre Molander. 

-Asta-i problema. Așa că, în loc să te prefaci că n-ai 
auzit telefonul, ce-ar fi să răspunzi? 

- Dacă aş răspunde la telefon ori de câte ori sună, 
n-aş mai reuși să fac nimic. 

-Şi iată de ce te sunam. Ai promis că o să cercetezi 
apartamentul lui Milwokh de îndată ce termini la Ester 
Landgren și, din ce mi s-a spus, nici măcar nu te-ai 
apucat acolo. 

Molander a oftat. 

-Ce vrei să zic? A durat mai mult decât m-am aştep- 
tat, bine? 

A ridicat din umeri. 

- Göran și Fredrik sunt amândoi băieți ambițioși şi 
încântători, dar nimeni n-a zis vreodată că lucrează 
repede. Și mă cunoşti. 

I-a privit pe rând în ochi. 

- Am aceeaşi părere ca voi - acest caz este prea 
important pentru mine ca să plec de la locul faptei și 
să trag doar nădejde că cei doi vor face treabă bună 
lăsaţi de capul lor. 

- Bine, poate că am înţeles greşit. 

- Probabil. 

Molander i-a oferit un zâmbet tăios. 

- Pentru că, din ce mi s-a spus, exact asta ai făcut, 
a răspuns Irene cu un zâmbet și mai tăios. 

Fabian şi-a dat seama prea târziu încotro se îndreap- 
tă asta. Nu aşa voia să se întâmple. Încă mai aștepta 
ca Hillevi Stubbs să-i spună că au destule dovezi ca 
să-l aresteze pe Molander. După ce-i dădea ea mână 
liberă avea s-o informeze pe Astrid, ca să poată face 
împreună un plan de arestare. 

- Cum? 

Molander s-a întors cu faţa spre Fabian şi Klippan 
şi, brusc, a părut descumpănit. 

- Ştiţi despre ce vorbeşte? 

-Propun să lăsăm asta şi să încercăm să continuăm 
investigația, a zis Fabian. Pentru că se pare că el a închi- 
riat o... 

- Nu, eu vreau să știu ce mama dracului se petrece, 
i-a tăiat vorba Irene. Cum adică, n-ai pleca de la locul 
faptei? După spusele lui Fabian, ai plecat din aparta- 
mentul familiei Landgrens acum câteva ore. 

Erau trei la unu. Cu sau fără plan, poate că ar trebui 
să termine odată cu asta. 

- Așa că întrebarea mea este unde ai fost toată ziua? 
a continuat Irene. Și ce te ține așa de al dracului de 
ocupat când nu răspunzi la telefon? 

Molander s-a răsucit spre Fabian. 

- Scuze, dar cum se face că tu... 

- M-am dus acolo. 

Fabian simțea cum corpul i se pregătește. 

- De îndată ce Sonja și Matilda au adormit, m-am 
dus să văd dacă ai găsit ceva interesant. Dar nu erai 
și, după spusele asistenţilor tăi, ai plecat imediat după 
ce aţi ajuns acolo. 

Molander s-a uitat la Fabian fără să spună nimic. 

- Şi, la fel ca Irene, am încercat să te sun. Nu doar 
o dată, de mai multe ori. 

Molander continua să nu spună nimic, doar stă- 
tea acolo, răsuflând greu pe nări. Pentru prima dată, 
părea zguduit. Pălise, şi mărul lui Adam îi tresălta în 
vreme ce, din ce în ce mai disperat, încerca să-și 
înghită neliniştea. 

Poate că Fabian se înşela. Dar nu era aşa. Ochii lui 
Molander erau umezi, se umpleau de lacrimi, și dacă 
nu le ştergea repede, aveau să se reverse. 

- Ingvar. 

Klippan s-a dus la colegul lui și i-a pus o mână pe 
umăr. 

-Ce-i cu tine? 

Buza de jos a lui Molander a început să tremure, în 
vreme ce prima lacrimă i se prelingea pe obraz. 

- Doamne, Dumnezeule, Ingvar. Spune-ne. 

Irene a tras un scaun și l-a ajutat pe Molander să 
se aşeze. 

- Nu ştiu, a reușit în cele din urmă să spună, încer- 
când în continuare să-și rețină lacrimile. Nu știu de 
unde să încep. 


178 | STEFAN AHNHEM 


- Poate că te ajut eu, a zis Fabian. 

- Ce? A vorbit cu tine? 

Molander a ridicat privirea spre Fabian. 

- Cine? 

Fabian nu pricepea. 

- Gertrud. Nu mi-a spus nimic. După treizeci și patru 
de ani... 

- Ingvar. 

Klippan s-a lăsat pe vine în fața lui Molander. 

- Spune-ne ce s-a întâmplat. 

- M-a părăsit. 

Molander a izbucnit în plâns. 

- Gertrud m-a părăsit. 

- Ce? Stai un pic. Vrei să zici că Gertrud vrea să 
divorțeze? 

Molander a încuviințat din cap şi a scos o batistă 
ca să-și sufle nasul. 

- leri, când am ajuns acasă de la lucru, casa era 
goală. N-am ştiut ce se întâmplă. Toate lucrurile ei 
dispăruseră. Haine, încălțăminte, totul. Şifonierul 
ei era gol. Am încercat s-o sun să văd despre ce e vorba, 
dar n-a răspuns. Apoi am găsit o scrisoare în atelierul 
meu. Vă închipuiți? După treizeci și patru de ani de 
căsnicie, mă părăsește şi singura explicație este un 
bilet enigmatic. 

Şi-a scuturat capul și şi-a şters ochii. 

- Aşa că, dacă vă întrebaţi de ce am fost un pic 
absent astăzi, este pentru că aveam nevoie de un timp 
în singurătate ca să diger asta. Am crezut că o să fiu în 
stare să muncesc şi să mă port ca de obicei, dar... 

Molander s-a întrerupt și şi-a scuturat capul. 

În spatele lui s-a deschis ușa și a intrat Astrid, care 
tocmai își băga în gură o gumă de mestecat. 

- Aşadar, aici vă ascundeați. Mă bucur că sunteţi 
cu toții aici, pentru că... 

Astrid a șovăit când l-a observat pe Molander. 

- Ingvar, ce...? 

- Gertrud l-a părăsit. 

Klippan s-a ridicat în picioare. 

- Cum? Serios? 

Molander a încuviințat și părea că se străduiește 
să-și stăpânească emoțiile. 

- Îmi pare foarte rău. 

Astrid s-a aplecat și l-a îmbrățișat. 

-Am trecut prin așa ceva în urmă cu câţiva ani, după 
cum ştii, și, dacă vrei, ți-aş povesti cum a fost pentru 
mine și ţi-aş spune că acum mă simt mult mai bine. 

Molander a încercat să zâmbească și și-a şters ochii 
cu batista. 

- Dar, mai înainte, vreau să te rog să faci ceva, a con- 
tinuat Astrid. Și îmi pare cu adevărat rău să fac asta, 
dar, dacă crezi că eşti în stare, aş vrea să-ți laşi deoparte 
o vreme sentimentele. 

- Astrid, a zis Irene. Au fost căsătoriți treizeci și 
patru de ani, și el tocmai a fost... 

- Ştiu. Nu-s surdă. Și, Ingvar, înțeleg deplin dacă 
nu te poți descurca, și dacă-i aşa, găsim noi altă cale. 
Dar dacă tu... 

- Spune-mi, pur şi simplu, ce s-a întâmplat, a între- 
rupt-o Molander. 

Astrid s-a oprit din mestecat guma și s-a răsucit ca 
să se uite pe rând la fiecare. 

-Ce s-a întâmplat este altă crimă. Altă crimă fără 
sens, de neînțeles. 


R? 


În vreme ce Tom Cruise se chinuia trăind de azi pe 
mâine și încerca să-şi convingă unul dintre jucători 
în Jerry Maguire, Frank Käpp a prins de picior paharul 
de vin şi l-a rotit de câteva ori înainte să-l înalțe ca să 
examineze frumoasa culoare roşie în lumina lămpii 
cu kerosen. Era o sticlă de Domaine du Vieux Lazaret 
proaspăt destupată, servită la temperatura perfectă. 

Şi-a apropiat paharul de față, a vârât în el nasul 
cât de departe a putut şi a adulmecat aroma. Ea însăşi 
era dumnezeiască. Încă și mai bine era să guste vinul, 
sorbind aerul înainte să înghită. Echilibrul dintre cele 
patru soiuri, Grenache noir, Syrah, Mourvedre şi Cin- 
sault, era desăvârşit. 

Așa cum era de aşteptat, Klara ațipise după treizeci 
de minute de la începutul filmului și, prin urmare, 
nu băuse decât acel Rioja deschis ieri și care era deja 
atât de oxidat, încât de-abia ar fi fost bun pentru gătit. 
Dar cel puţin se împăcaseră după cearta despre locul 
în care trebuie să doarmă Vincent. 

Nu era nimic mai rău decât o ceartă cu Klara. Era 
convins că e o chestie carcinogenă și nu pricepea de ce 
se întâmplă atât de des. Era ca și cum frustrarea mocnea 

mereu undeva, în adâncul lor, şi dacă nu deschideau 
supapa din când în când, riscau o explozie totală. 

Şi totuşi, în mod fundamental, erau de acord în 
cele mai multe privințe. Bun, poate că el a fost cel care 
a insistat să navigheze în jurul lumii. Presupunea că 
era mai mult visul lui decât al Klarei și al lui Vincent. 
Dar cineva trebuia să ia inițiativa, altfel nu s-ar fi 
întâmplat niciodată nimic. Ar fi fost pe veci prinşi în 
capcana birourilor lor din Kalmar, chinuiți de gândul 
că nu profită niciodată de ocazii. 

Nu era prima dată când auzea sunetul. Totuși, a tre- 
sărit şi aproape a vărsat vinul pe Klara. Părea că ceva 
apasă carena. Până atunci a presupus că e un val mare 
care făcuse vasul să se legene şi care putea stârni felu- 
rite zgomote. 

Dar de această dată n-a observat vreo legănare. 
În plus, alarma radarului nu l-a avertizat de trecerea 
vreunei nave destul de aproape ca să stârnească valuri. 

Poate că era filmul. La fel ca brusca bubuitură care 
l-a alarmat până şi-a dat seama că nu-i decât unul 
dintre jucătorii lui Jerry Maguire care izbea uşa unui 
dulap din vestiar. Asta trebuie să fie. Ce altceva ar 
putea fi? A mai sorbit o dată din vin, a pus paharul 
pe masă și a întins mâna după telecomandă. Oricum, 
pusese filmul mai mult de dragul Klarei. 

Tăcerea care a urmat a fost departe de a fi tăcere. 
Auzea vântul în pânze și apa despicată de provă. Și 
uşorul scârțâit al carenei când o rafală de vânt a făcut 
vasul să se clatine un pic. Și totuși, Frank le percepea 
ca tăcere. O tăcere paşnică, armonioasă, care dovedea că 
zgomotul pe care îl auzise trebuie să fi venit de la ecran. 

Ar fi bine să se ridice şi să se asigure că totul e în 
ordine, și avea s-o facă. Chiar n-ar trebui să fie sub punte 
până ajung în largul mării. Dar nu voia să tropotească 

pe punte și să rişte s-o trezească pe Klara, și nici pe 
Vincent, care adormise, în sfârşit. 

Așa că şi-a luat o clipă de răgaz, ca să se bucure de 
felul perfect în care mergea totul. Ca televizorul și 
consola PlayStation, dispozitivul de recepție digital 
şi televizorul Apple, când aveau semnal de internet. 
Sau spaţiul de depozitare construit la comandă pentru 
sticlele de vin jos, în santină. Cabina de la pupa, sis- 
temul de sonorizare, cambuza. Ca să nu mai vorbim 
de pilotul automat, care, ca al patrulea membru al 
echipajului, menținea în acest moment cursul drept 
afară din Oresund spre Kattegatt. 

Cam într-o lună avea să fie pus la lucru ca să men- 
țină cursul zile în șir, poate chiar săptămâni, şi atunci 
el va îndrăzni chiar să doarmă, încrezător că totul 
merge cum trebuie. 

Apoi a auzit iar acel sunet. Nu putea să-și dea seama 
ce este. Era diferit de toate celelalte sunete, și de această 
dată parcă a fost mai tare. Nu mai putea să dea vina 
pe film, şi cu siguranță nu era un val. 

Într-un fel, acesta era exact motivul pentru care 
ținuse morțiş să navigheze noaptea în apele suedeze, 
unde întotdeauna erau relativ aproape de țărm. Cu 
toate acestea, se simţea tot mai neliniștit când a mutat 
capul Klarei din poala lui pe o pernă și a pornit în sus 
pe scară. 

Când a ajuns în cabina de pilotaj, a ridicat binoclul 
şi s-a învârtit la 360 de grade. Totul părea normal. Și 
Helsingborg, şi Helsingør erau acolo unde se presu- 
punea că sunt și fiecare cargou vizibil părea că stă 
departe de ei. 

Poate că se desprinsese un tranchet după plecarea 
din Humlebæk şi acum se târa după ei și, cumva, era 
împins în carenă? Proprietarii de bărci cu motor care 

umblă cu trancheţii fâlfâind erau mai degrabă regula 
decât excepția. Însă pentru un marinar era un păcat 
de moarte. 

A aprins lanterna, a păşit pe punte și s-a aplecat 
peste balustrada bordului de sub vânt, ca să cerceteze 
carena. Dar nu vedea nici un tranchet desprins. A tra- 
versat vasul și a repetat procedura pe bordul din vânt. 

Nici acolo n-a găsit nimic, şi ar fi fost ciudat să 
găsească, dacă se gândea că unghiul vasului ar fi împie- 
dicat orice tranchet trecut cu vederea să atingă apa. 
Dar a observat altceva. 

O frânghie neagră era legată de unul dintre bas- 
toanele balustradei şi dispărea în apa întunecată. N-a 
recunoscut-o. Frânghiile lor erau albe, ca să se asorteze 
cu carena. Şi apoi, n-ar lega niciodată o frânghie de 
un baston, care nu era construit pentru asta. 

Poate că Vincent s-a trezit şi a făcut ceva în vreme 
ce ei se uitau la film. Asta ar explica sunetul ciudat 
şi, într-un fel, era tipic pentru el să-și bage în cap că 
unul dintre multele animale de pluș pe care ţinuse 
să le ia cu el are chef să înoate. Dar unde găsise frân- 
ghia neagră? 

A început să tragă de ea și şi-a dat seama pe loc că 
lucrul care era ridicat nu putea fi unul dintre ursuleții 
lui Vincent. Ca să clintească măcar frânghia a trebuit 
să-şi folosească amândouă mâinile și să se proptească 
pe picioare atât de tare, încât în câteva secunde l-au 
trecut toate apele. 

Dacă nu s-ar fi mişcat cu o viteză de șase noduri 
şi jumătate, ar fi presupus că e o ancoră. Acum nu 
putea decât să se întrebe ce o fi, în vreme ce o parte 
din el respingea primul gând ca fiind imposibil şi cu 
totul improbabil. 

Dar se pare că nu era. 

Ca și cum s-ar fi întrupat din întuneric, conturul unei 
bărci mari de cauciuc a devenit tot mai clar în vreme 
ce trăgea de frânghie. Culoarea neagră era un camuflaj 
atât de eficient, încât, pentru o clipă, nu și-a crezut 
ochilor. Pe dată a început să desfacă nodul din jurul 
bastonului. Era ca și cum panica ar fi pus stăpânire pe 
mâinile lui înainte de restul corpului și, înainte să aibă 
timp să se gândească dacă este sau nu o idee bună, 
dăduse drumul bărcii în noapte. 

Era echipată cu motor suspendat, o canistră de ben- 
zină de culoare roşie, o pătură electrică și două genţi 
negre, burdușite, asta observase. Dar abia acum și-a dat 
seama că nu era în ea nici un pasager și, când şi-a dat 
seama de asta, panica a explodat în restul corpului său. 

Încercările de a striga cât îl țin plămânii s-au con- 
cretizat în văicăreli slabe, care s-au topit în vânt. 
Băga-mi-aş, a repetat în surdină. Băga-mi-aş, băga-mi-aș, 
băga-mi-aș... 

A pornit în grabă pe punte, dar s-a împiedicat de 
velă și s-a lovit cu capul de vinciul fungii randei. Poate 
că sângera. Sau nu. Nu-l interesa decât să se ridice în 
picioare cât de repede putea și să coboare în cabină. 
Nimic altceva nu conta. 

Doar Vincent. 

A apucat clanţa ușii cabinei de la pupa și a deschis-o 
brusc, iar priveliștea care l-a întâmpinat a fost una care 
ştia că-l va urmări tot restul vieţii. Până la sfârşitul 
zilelor avea să-i fie tatuată pe cornee, amintindu-i ori 
de câte ori închidea ochii de cea mai mare oroare de 
care a avut parte vreodată. 

Şi-ar fi dorit să poată cobori scara și să schimbe 
locurile cu fiul său. Și-ar fi dorit să se fi strecurat în 
sacul de dormit pentru copii și să-i ia locul. Însă rolul 

său era să stea acolo, sus, și să se uite în jos la Vincent 
în cabina de la pupa. 

În jos, în spaţiul claustrofobic în care îl silise să stea. 
Pe propriul fiu. 

Ochii lui Vincent erau împietriți. Ca şi cum s-ar fi 
uitat drept la cel mai urât coșmar. Sau ca şi cum s-ar 
fi trezit şi şi-ar fi dat seama că realitatea este infinit 
mai rea. 

Un bărbat în haine negre ascundea cea mai mare 
parte a scenei, însă sabia din mâna lui dreaptă, pe care 
o ţinea apăsată pe beregata lui Vincent, era incon- 
fundabilă. Mai greu de înţeles era ce făcea cu mâna 
stângă, care se mişca înainte și înapoi. Însă pentru a 
înțelege este nevoie de gânduri, iar în acest moment 
gândurile nu existau. Doar instinctul. Instinctul pur, 
fără nimic altceva. 

A înşfăcat ceva ce semăna cu o teacă așezată de-a 
curmezișul spinării bărbatului și l-a smucit în spate, 
departe de Vincent. În aceeași fracțiune de secundă 
a zărit cu coada ochiului un zar. Ca și cum timpul ar 
fi încremenit, zarul a căzut din mâna bărbatului şi 
a aterizat pe sacul de dormit. 

Frank a scos un strigăt pe care nu ştia că-l are în 
el, și poate că forţa lui l-a ajutat să-l tragă pe bărbat 
afară din cabina de la pupa. 

Între timp, bărbatul s-a răsucit și a repezit sabia spre 
el. Frank s-a azvârlit într-o parte, a aterizat brutal pe 
podeaua cabina de pilotaj și a văzut cum lama taie cor- 
donul de cauciuc care lega cârma de pilotul automat. 

În clipa următoare lama a fulgerat sus, deasupra lui, 
când bărbatul a apucat mânerul cu amândouă mâinile 
ca s-o înfigă în el. Chiar în clipa aceea vasul s-a smu- 
cit, ca şi cum valurile ar fi venit brusc din altă direcţie, 
ceea ce i-a îngăduit lui Frank să se răsucească destul 

de departe ca să audă vârful sabiei izbind podeaua de 
tec la câțiva centimetri de el. 

Fără să aibă nici măcar o umbră de plan, s-a târât ca 
la instrucția din armată cât de repede a putut în jurul 
mesei și în cealaltă parte a cabinei, unde timona se 
rotea de parcă ar fi prins viață. Mânerul vinciului era 
în locaşul lui, și în fine i-a venit o idee. A întins mâna 
spre bara de metal, a scos-o din locaș și se pregătea 
să se ridice în picioare, când un bocanc negru l-a 
împins la loc. 

- Ai face mai bine să te dai bătut, a venit vocea băr- 
batului de undeva, de deasupra. Zarul a grăit, şi nici 
unul dintre noi nu poate să schimbe asta. 

Nu pricepea despre ce vorbeşte bărbatul, doar că în 
câteva secunde probabil că avea să fie prea târziu. Dar 
n-avea să zacă acolo așteptând să simtă cum sabia i se 
afundă între omoplaţi. Fără să știe cum, a reușit să-și 
adune destulă energie ca să se răsucească și să arunce 
mânerul vinciului spre bărbat, care ridica sabia cu 
amândouă mâinile. 

Nici că putea să țintească mai bine. Cu toate aces- 
tea, bărbatul a reușit să se ferească de bară, care și-a 
continuat drumul şi a dispărut în mare. 

- Ți-am spus. N-are rost. 

Bărbatul şi-a ridicat din nou mâinile deasupra capu- 
lui, fără să-și dea seama că vasul se răsucise destul de 
mult ca să facă randa să ampaneze și să se balanseze 
în partea cealaltă cu toată forța. 

Ghiul l-a izbit în tâmplă și el s-a prăbușit pe balus- 
tradă cu sabia încă strânsă în mâini. Pe dată, Frank 
a sărit în picioare și, înainte ca bărbatul să-și poată 
veni în fire, l-a apucat de picioare și le-a ridicat şi pe ele 
peste balustradă. După aceea lucrurile şi-au urmat, pur 

şi simplu, cursul firesc şi, cât ai clipi din ochi, bărbatul 
a căzut peste bord și a dispărut în marea întunecată. 

Frank nu ştia cât a stat acolo, cu privirea ațintită 
asupra apei care licărea, cu întrebări îmbulzindu-i-se 
în cap. De ce ei? Care era rostul? De ce acum, aici, în 
întuneric? Ce s-a întâmplat? Oare s-a întâmplat măcar? 
Sau era încă jos, în cabină, dormind lângă Klara? 

Asta era, incontestabil, o idee ispititoare. Să închidă 
ochii și să-și vadă de treabă de parcă nu s-ar fi întâm- 
plat nimic. Însă șocul îşi croise drum în trupul său 
atât de adânc, încât tremura. N-avea importanță cât 
de improbabil sau ireal era. Câte întrebări avea la care 
n-avea să primească niciodată răspuns. 

Nu fusese un vis. 

Când, în cele din urmă, a îndrăznit să respire din 
nou și să se destindă, s-a înapoiat în cabina de pilotaj 
şi s-a dus la Vincent, care tremura de groază în sacul 
lui de dormit. S-a așezat lângă el și l-a strâns în brațe 
cu toată puterea. 

Nici unul dintre ei n-a vorbit. Poate că nu era nimic 
de spus. Nici un cuvânt n-ar fi putut să descrie nici 
măcar pe aproape ceea ce simţea. Asta ar fi fost destul 
ca cerere de iertare. În schimb, a plâns pentru prima 
oară de când își amintea. 

Şi totuși, în ciuda lacrimilor, singurul lucru pe care 
îl simţea era bucurie. 


R8 


-Tu eşti cel care a atacat-o, a torturat-o şi a violat-o 
pe soţia ta aseară, provocându-i moartea? 

Tăcere. Șovăială. 

- Nu-mi amintesc. Dar nu potsă spun că n-am făcut-o eu. 

Hillevi Stubbs a răsfoit mai departe interogatoriul 
pe care Irene Lilja i l-a luat lui Conny Ohman în ziua 
de după omorârea soției lui, pe 5 aprilie, anul trecut. 
Până atunci nu putuse să înțeleagă cu totul cazul, sau, 
de fapt, să-și dea seama ce l-a făcut pe Hugo Elvin să 
fie atât de interesat de el, în afară de faptul că a doua zi 
Molander fusese într-o dispoziție neobişnuit de bună. 

Ceea ce era limpede era că Ohman a avut o zi cu 
adevărat rea la lucru, în care intra și faptul că șeful 
a strigat la el în faţa tuturor colegilor. Apoi s-a dus 
la Harry’s din Ängelholm să bea ceva și, când a ajuns 
acasă, după vreo trei ore, l-a scos imediat din sărite 
mârțoaga, cum îi zicea mereu nevestei. După spusele 
lui, ea n-a arătat simpatie faţă de situaţia lui de la 
lucru, a fost grosolană şi, mai simplu spus, nu şi-a 
ştiut lungul nasului. 

- Aşadar, ce ai făcut? Te-ai apucat de băut? 

- De obicei ajută. 

- Ajută? În acest dosar am patru plângeri făcute de 
Kerstin, care te acuză de agresiune, şi asta doar în ulti- 
mele şase luni. 

În ziua dinainte nu putuse să lucreze decât câteva ore 
înainte ca Mona-Jill să-și piardă răbdarea și să-i aducă 
aminte că promisese s-o ajute la plivitul grădinii, și apoi 
trebuia să asculte împreună la radio Sommar! înainte 
să se plimbe cu bicicletele în jurul lacului Kărran. 

De-abia acum, mult după miezul nopții, când 
Mona-]ill era în momentul cel mai profund din ciclul 
de somn, a putut să se furișeze înapoi la vas și să-și 
continue lucrul. 

- Da, sunt beţiv, dacă asta întrebi. Nu neg. Dar ţin 
totul sub control. 

- Numeşti asta „sub control“? 

(Conny este confruntat cu fotografii ale soţiei bătute. 
Tăcere. ) 

-Ce vreau să zic este că eu hotărăsc când este deschisă 
sticla, nu invers. Nimeni nu poate zice că nu-i aşa. 

- Eu aş zice că aceste fotografii sunt o dovadă foarte 
limpede că aseară ţi-ai pierdut controlul. Nu ești de acord? 

(Tăcere. ) 

- Da. 

(Tăcere. ) 

- Dar n-am băut chiar aşa de mult. Știu că sună a 
minciună, dar e adevărat. 

- Prin urmare, zici că i-ai făcut asta soţiei când erai 
treaz? 

- Nu, zic că m-am îmbătat mult mai repede decât de 
obicei. Beat ca un porc, dacă asta a fost. Nu-mi amintesc. 
Nu-mi amintesc aproape nimic. Şi, ca să ştiţi, niciodată 


1 Unul dintre cele mai populare programe de radio din Suedia 

nu-mi pierd cunoştinţa. De fapt, e ciudat. Ca şi cum 
băutura ar fi fost... N-are importanţă, nu ştiu. 

Răspunsul lui Ohman era încercuit cu carioca roşu, 
iar ultima propoziție era şi ea subliniată. Era așa de 
tipic pentru Elvin să evidenţieze o mulţime de chestii 
fără nici cea mai mică explicație pe margine. 

- Ce ai băut? 

- Explorer. Întotdeauna, Explorer. 

Hillevi a ridicat privirea de pe transcrierea intero- 
gatoriului şi s-a uitat prin cabină până a găsit punga 
pentru probe cu sticla de Explorer într-unul dintre 
compartimentele de depozitare ale vasului, lângă cutia 
cu bufniţele de supraveghere. Așadar, Elvin s-a dus la 
locul faptei. Cu toate că nu lucra la acel caz, s-a dus 
acolo şi a luat sticla. 

Era plină un pic mai mult de jumătate și, dacă era 
singura din care Conny Ohman băuse după ce a ajuns 
acasă, ar fi putut foarte bine să fie adevărat că era 
departe de a fi destul de beat ca să-și piardă cunoştinţa 
şi să aibă amnezie totală. Elvin trebuie să se fi gândit 
la acelaşi lucru. 

Şi, dacă aşa stăteau lucrurile, însemna că Molander 
a fost acolo în seara dinaintea crimei ca să drogheze 
alcoolul. Probabil cu Xyrem sau alt compus GHB cu 
acțiune rapidă care produce o beţie puternică, similară 
cu cea provocată de alcool, dar dispare din organis- 
mul victimei în câteva ore și, prin urmare, nu se vede 
într-o probă de urină. Piesele se așezau, în sfârșit, la 
locurile lor. 

- Mai vrei să adaugi ceva? 

- Nu, doar că nu văd rostul acestui interogatoriu. E clar 
că ați decis deja că eu am fost. 

- N-a fost aşa? 

(Tăcere. ) 

- Aş putea să iau tăcerea ta drept mărturisire? 

(Tăcere.) 

-Ai putea. 

- Pentru că, dacă ai ceva de spus împotrivă, acum 
e momentul. 

(Tăcere.) 

- Presupun că aţi putea căuta în telefonul ei. Întot- 
deauna începea să filmeze când mă supăram un pic. 

- Am făcut-o deja şi, cum spuneai, sunt acolo niște 
lucruri acuzatoare. Însă, din păcate, nimic din seara tre- 
cută. Eu n-am fost acolo, evident, dar îmi închipui că 
au existat motive pentru care ea n-a putut să-şi scoată 
telefonul şi să filmeze. Ce zici? 

(Ridică din umeri.) 

De ce nu s-au gândit la asta? Hillevi a lăsat din mână 
transcrierea și şi-a ridicat pe creștet ochelarii de citit. 
Elvin trebuie să fi avut un telefon mobil. Ar fi trebuit 
să fie în apartamentul său. Dar nu era acolo şi nicăieri 
altundeva, din câte ştia ea. 

Să-l fi luat Molander? Și dacă da, de ce? 

Până acum nu se atinsese de computer. De obicei, 
computerul era unul dintre ultimele lucruri de care 
se apuca la locul faptei. Cele mai importante dovezi 
erau aproape întotdeauna fizice. În plus, în funcţie de 
mărimea hard-drive-ului, căutarea era adesea atât 
de dificilă, încât era nevoie de câteva zile de lucru, mai 
ales dacă n-aveai habar ce anume cauţi. 

Însă de această dată știa atunci când s-a așezat în 
fața computerului. L-a pornit şi a ajuns în fişierul 
DCIM. Acolo erau stocate imaginile. Nu conta dacă 
introduci un stick de memorie plin de fotografii sau 
conectezi un telefon prin intermediul unui port USB. 
Acolo ajungeau întotdeauna. 


192 | STEFAN AHNHEM 


Şi erau în el fotografii, aparent nenumărate, și într-o 
zi avea să aibă timp să se uite la toate, pe rând. Dar 
nu astăzi. Așa că a sortat fotografiile de la cele mai 
noi la cele mai vechi și a derulat până la joi, 5 aprilie. 
Însă nu existau fotografii din acea zi. Nici de vineri, 
6 aprilie, ziua în care Molander efectuase investigația 
la locul faptei, conform dosarului de caz. Și nici din 
weekendul următor. 

Dar exista un clip video. 

Duminică, 8 aprilie, 7.17 dimineața, Elvin înregis- 
trase un clip care avea patru minute și patruzeci şi trei 
de secunde. Era la două zile și jumătate după crimă și 
putea fi, practic, despre orice. Dar nu era. 

Nu trecuse cu mașina prin Munka-Ljungby decât o 
dată sau de două ori. Cu siguranță nu fusese la pizzeria 
Munka. Conform raportului, Kerstin și Conny Öhman 
închiriaseră firmei o parte din casa lor și, judecând 
după imagine, care tresărea ca și cum Elvin ar fi ţinut 
telefonul în vreme ce mergea, acolo se ducea. 

Probabil îşi parcase maşina undeva mai departe, 
ca să nu fie aproape de automobilul Audi albastru 
închis spre a cărui plăcuță de înmatriculare îndrepta 
acum Elvin telefonul. A oprit imaginea, a căutat rapid 
numărul şi bănuiala i s-a confirmat. 

Automobilul Audi îi aparținea lui Molander. 

Conform dosarului cazului, el terminase investi- 
garea locului crimei vineri, pe șase. Și totuși, iată-l 
acolo, după ce trecuse o zi întreagă. Sigur, nu era nimic 
neobișnuit ca un tehnician criminalist să se întoarcă 
pentru o ultimă trecere în revistă înainte să cheme 
echipa de curăţenie. Ea făcuse asta de nenumărate ori. 
Dar niciodată cu maşina personală și cu siguranță nu 
fără să-l informeze pe cel care conducea ancheta, în 
acest caz, lrene Lilja. 

Elvin a trecut de maşina lui Molander și a mers 
pe pietriș spre spatele casei, unde a deschis încet ușa 
şi a intrat. De vreme ce ținea încă telefonul în mâna 
stângă, imaginea nu arăta mai mult de un covor verde 
murdar, pantofii lui ortopedici Ecco şi partea de jos 
a blugilor, în timp ce mergea prin casă. 

Dar erau multe sunete. Podeaua care trosnea, gâfâ- 
itul şi uşa scârțâitoare a livingului. 

- Salut, a zis vocea lui Molander, şi peste o secundă 
a apărut în imagine, în vârful unei scări, cu o mână 
în abajurul plafonierei. Ce faci aici? 

- A, nimic. S-a nimerit să fiu prin apropiere şi m-am 
gândit să arunc o privire. 

- Cum se nimereşte să fie cineva în Munka-Ljungby 
la şapte şi jumătate într-o duminică dimineaţa? a între- 
bat Molander, care a părut să strecoare ceva în buzu- 
narul hainei. 

- Poţi să crezi sau nu, de fapt am fost la pescuit în 
Skălderviken. Ba chiar am prins un cod care cântărește 
mai mult de trei kile. Și tu? Credeam că ai terminat acum 
două zile. 

-Ştii cum e. Ne-am grăbit şi n-am vrut să risc să-mi 
scape ceva. 

Molander a coborât iute de pe scară și a dispărut 
din imagine. 

Era limpede că e încordat, se purta de parcă Elvin 
ar fi dat buzna înăuntru și l-ar fi surprins asupra fap- 
tului. Dar de ce era acolo și ce scosese din plafonieră? 

- Nu, presupun că are sens, a răspuns Elvin, îndrep- 
tând acum telefonul spre podea, care părea să fi fost 
curățată de sânge - prin urmare, echipa de curățenie 
fusese acolo ca să înlăture orice dovezi rămase, ceea 
ce făcea ca vizita lui Molander să fie și mai ciudată. 

Presupun că nu mi-am dat seama că erau lucruri pentru 
care era nevoie de elucidare. 

- Cine a zis ceva de elucidare? Telefonul a fost răsucit 
în sus şi din nou îl arăta pe Molander, însă de această 
dată văzut de jos. Nu-i nimic de elucidat aici. 

- Aşadar, suntem siguri că tipul ăsta, Conny, ori cum 
l-o fi chemând, a făcut-o? 

Telefonul a fost îndreptat din nou spre podea, unde 
două dintre trusele de aluminiu ale lui Molander erau 
deschise, arătând instrumente așezate în locașurile lor 
proiectate anume. 

-Sigur că el a făcut-o. N-a fost niciodată vreo îndoială 
în această privinţă, din câte ştiu. Cine altcineva să fie? 
Nu există semne că ar fi fost prezentă a treia persoană. 
Sângele ei era pe mâinile, pe hainele şi pe vintrele lui. Și, 
după spusele lui Irene, el aproape că a mărturisit. 

- Nu te ambala. Nu-i nevoie să mă convingi pe mine 
de asta. 

- Nu încerc. Doar te pun la curent cu ce se petrece. 

-Atunci e în ordine. Cu alte cuvinte, totu-i bine. 

- Da, totu-i bine. Nu-i nevoie să te agiţi. 

S-a lăsat tăcerea și Hillevi a auzit cum trusele de 
aluminiu sunt închise, în vreme ce Elvin mergea mai 
departe prin încăpere și îndrepta telefonul spre sticla 
de Explorer pe jumătate goală de pe polița șemineului. 

- Și ai găsit ceva? 

- Să găsesc? Ce vrei să zici cu asta? 

- În plafonieră. Ce altceva făceai acolo, sus? 

- A, asta. Da, e o întrebare bună. Nu, mi-am dat seama 
că am uitat s-o verific şi, cum spuneam, voiam să mă asigur. 

- Presupun că trebuie să sperăm că i-a scăpat din vedere 
şi echipei de curăţenie. 

- Nici o grijă. Era aproape la fel de mult praf aici; sus, 
ca la tine acasă. Molander a scos un hohot de râs forțat, 

care s-a stins când Elvin a rămas tăcut. Ei bine, trebuie 
să ajung acasă. Aşadar, dacă ai binevoi să ieşi, ca să pot 
încuia uşa, ar fi minunat. 

- Te grăbeşti? 

- Presupun că poți să spui asta. Gertrud se trezeşte 
peste o jumătate de oră şi poate să facă urât dacă n-o 
întâmpin cu cafea şi cornuri. Doar ştii cum e. 

- De fapt, nu ştiu. Dar du-te, încui eu. 

- Deci, rămâi. Asta mă face curios. Pot să întreb de ce? 

- Nici un motiv, zău. Cum ziceam, s-a nimerit să fiu 
prin apropiere. Te deranjează dacă mai rămân pe aici? 

- Nu, de ce m-ar deranja? În ce mă priveşte, poţi să 
stai cât pofteşti. Nu sunt şanse ca Ohmann să se întoarcă 
prea curând. Molander a râs din nou forțat. Prea bine, 
deci, atunci plec. 

- Sigur, să nu întârzii. Și nu uita să-i transmiţi lui 
Gertrud de la mine toate cele bune. 

Molander şi-a luat trusele şi a ieşit din cameră, și în 
clipa în care s-a închis ușa din față, Elvin și-a îndreptat 
din nou telefonul spre polița șemineului. Nu la sticla 
de votcă, ci spre câteva obiecte mici din plastic negru 
înşirate acolo. 

Hillevi a recunoscut pe loc exact același model de 
microfoane de supraveghere pe care Elvin le folosise 
la bufniţe. Prin urmare, furase de la Molander însuși 
şi ideea, și echipamentul de supraveghere a livingului 
lui Molander. 

De asemenea, merita notat faptul că, de îndată ce 
Molander a deschis trusele, trebuie să-și fi dat seama 
că, în grabă, a uitat la locul faptei unele lucruri. Pro- 
babil că a simţit nevoia să se întoarcă, și şi-a dat seama 
că Elvin a luat și microfoanele, și sticla de votcă. 

Probabil că n-a avut nevoie decât de acest motiv ca 
să se descotorosească de el. 

Tensiunea de suprafață ascundea, în liniştea ei, 
o luptă tăcută, dar aprigă, aşa cum picătura de apă 
care tremură la capătul robinetului întârzie să cadă 
sub acțiunea forței de gravitație. Dar, aşa cum fusese 
cu fiecare picătură dinaintea ei, nu încăpea îndoială 
în privința sorții acesteia. 

Cu toate acestea, ori de câte ori forța de gravitație 
triumfa în cele din urmă, silind o picătură să se des- 
prindă de robinet și să cadă neputincioasă spre supra- 
fața ca oglinda a apei din cadă, era un eveniment unic. 

De fiecare dată, apărea cu încetinitorul un crater, 
trimițând unde concentrice care se răspândeau dinspre 
epicentru, la câțiva centimetri deasupra chipului cu 
ochii deschişi larg și nasului în care o bulă mică de 
aer zăbovea prinsă într-o nară. 

Încă o victimă. Încă o crimă fără sens și cu totul 
de neînțeles. 

Asta a gândit Astrid când a îndreptat lanterna spre 
cadavrul din cada care dădea pe dinafară. De această 
dată, un bărbat tânăr, pe cât de frumos, pe atât de 
musculos. Un bărbat care plănuise să-şi scoată iubita 
în oraș chiar în seara aceea, ca să sărbătorească aniver- 
sarea logodnei lor. Dar, după spusele ei, el nu a venit 

la întâlnire. După o jumătate de oră l-a găsit în casa 
lui, mort, în cadă. 

Ce făcuse ca să merite acest sfârșit prematur? Care 
era rostul? Și-a scuturat capul și a simţit că o parte tot 
mai mare din sine e pe punctul de a ceda și de a accepta 
ideea că s-ar putea să nu rezolve niciodată acest caz. 

Cel puţin Molander era şi concentrat, şi plin de ener- 
gie, în ciuda faptului că era miezul nopții și Gertrud 
tocmai îl părăsise. Umbla pe acolo cu curiozitatea 
sa caracteristică, băiețească, şi lumina cu lanterna 
podeaua, tavanul și pereţii, părând să ştie exact de 
unde să înceapă. 

- E prea devreme ca să afirm cu certitudine, dar 
cred că am găsit sursa penei de curent. 

Molander a întors raza lanternei spre un cablu pro- 
vizoriu care trecea în diagonală pe tavan şi cobora pe 
un perete, dispărând în spatele căzii. 

Din nefericire, ea însăşi nici vorbă să fie concen- 
trată. Mintea ei nu știa în ce parte s-o tragă și gândurile 
păreau că au de gând să se încâlcească așa de tare, încât 
curând aveau să fie imposibil de descurcat. 

- Cablul probabil că se desparte undeva, în spatele 
căzii, a continuat Molander. Pentru că avem nulul la 
picioare, acolo, iar la cap vine faza. 

Astrid a încuviințat din cap și a observat că un cablu 
maro și unul albastru au fost, într-adevăr, dezgolite și 
lipite la câțiva centimetri sub nivelul apei, la amândouă 
capetele căzii. 

- Vrei, te rog, să ţii asta? 

Molander i-a înmânat lanterna, a luat o perie de 
baie care era proptită de perete și a introdus încet coada 
de lemn în cadă. Apoi a împins cadavrul într-o parte 
cât a putut de mult şi s-a aplecat în față. 

- Întocmai aşa cum credeam. 

S-a întors spre Astrid. 

- Împământarea continuă până la fund. 

- Aşadar, a fost electrocutat? 

- Asta este una dintre teorii, cu siguranță. 

Molander a lăsat din mână peria. 

- Dar ar trebui să vedem ce are de zis Flătan. Nu cred 
că am întâlnit vreodată pe cineva mai alergic la con- 
cluziile pripite decât omul ăsta. 

- Şi care este altă teorie? 

- Că s-a înecat. Evident. 

Evident. Ce altceva să fie? Trebuia să-și adune gân- 
durile înainte să se facă de râs de-a binelea. 

- Ceea ce este neîndoielnic, totuși, este faptul că 
nivelul apei s-a ridicat deasupra firelor, a continuat 
Molander. Și, cu toate că apa poate să fie slab conduc- 
tor în sine, există în ea destulă murdărie și poluanți 
ca să schimbe acest lucru. 

- Destul încât să fie fatal? 

Bine, băuse un pahar. Băuse. Dar numai unul mic, 
cu siguranță nu destul ca să-i afecteze munca. 

- Aş zice că depinde. 

Molander a făcut cu mâinile un semn de cântărire. 

- Dar sunt 220 de volţi, nu? 

Probabil că era doar obosită și avea nevoie să doarmă. 
La urma urmei, trecuse cu mult de miezul nopții. 

- Da, dar nu volții contează, ci amperii, și trebuie 
să ajungi la cel puțin treizeci sau patruzeci de miliam- 
peri timp de circa un minut înainte ca musculatura 
respiratorie să paralizeze şi să facă victima să-și piardă 
cunoștința. 

- Aşadar, ceea ce spui în realitate este că-i prea 
curând ca să putem spune orice. 

Molander a încuviințat din cap. 

- Da. O să cercetez amănunțit totul, de la curentul 
din cabluri și conductivitatea apei, până la orice alte 
probe din restul apartamentului înainte să fim siguri 
de ceva. Și mai e şi Flătan, care n-o să sufle o vorbuliță 
până când n-a avut cel puțin timpul să-l taie și să-i 
examineze plămânii. 

- Bine, dar va trebui să-mi dai, totuși, o teorie validă, 
bine? Recunosc că toată chestia îmi pare confuză. Adică, 
dacă vrei să-ți omori victima cu un şoc electric, n-ar fi 
mai ușor s-o faci fără apă, lipind firele direct pe trupul 
lui? Sau mă înşel? 

Molander și-a scuturat capul. 

- M-am întrebat exact același lucru. Singura expli- 
cație pe care o găsesc este că acest aranjament electric 
este doar o parte a explicaţiei. 

- Spui că e altceva? Ce ar putea să fie? 

- Alt plan. Nu știu. 

Molander a ridicat din umeri. 

- Asta o să încerce să afle investigația mea. 

- Haide, zău. Ai o teorie. Îmi dau seama. Ai avut una 
de când ai intrat pe ușă. Ce mama dracului, Ingvar, 
te cunosc, nu uita. 

Molander a oftat. 

- Aş putea avea cel puţin o oră înainte să...? 

- Poți avea toate orele de care ai nevoie. Dar mai 
întâi vreau să-mi spui ce crezi că s-a petrecut aici. Ce 
gândeşti. Nu ce ştii. Dacă, mai târziu, dai peste dovezi 
care indică altă direcţie, o să ne ocupăm de asta atunci. 

- Bine. 

Molander a răsuflat adânc și s-a întors cu fața spre 
cadă. 

- Mai întâi, Milwokh trebuie să-și fi imobilizat vic- 
tima cumva. 

- Poate că l-a lovit sau l-a drogat. 

- Sigur, se prea poate să fi făcut asta, şi analizele 
toxicologice ale lui Flătan ne vor da răspunsul. Dar, 
oricum, asta a fost doar ca să-l dezbrace și să-l bage 
în cadă. 

-Să sperăm. Că, cel puţin, a fost adormit în ulti- 
mele sale clipe. 

-Speranța nu moare niciodată, presupun. Dar, din 
păcate, sunt sigur că nu așa s-a întâmplat. 

Molander a băgat iar coada periei în cadă și a împins 
într-o parte cadavrul. 

- Sunt semne care sugerează că era treaz. Uite aici. 

Astrid s-a aplecat şi a văzut o sârmă de oţel care 
făcea o buclă de pe fundul căzii și ajungea la spatele 
victimei. 

-Celălalt capăt este, probabil, legat de încheieturile 
mâinilor victimei, ceea ce nu ar fi fost necesar dacă 
era în continuare inconștientă. 

- N-ar fi putut să fie o măsură de precauţie, în cazul 
în care se trezea? 

- Sigur că da. În afară de cazul în care era prevăzut 
să se trezească. 

Molander a ridicat din umeri. 

- Poate că toată chichița era ca el să fie treaz la 
propria moarte. Cel puţin în acest fel cada are sens. 

- Nu înţeleg. 

- Cred, şi subliniez cuvântul cred, că Milwokh a lăsat 
victima să-și aleagă propria moarte. 

- Şi de ce să facă asta? Nu văd rostul. 

-Ce rost are să îndeși pe cineva într-o mașină de 
spălat? 

Molander a ridicat din umeri. 

- Asta ar putea să explice cada, sârma din jurul 
încheieturilor și, nu în ultimul rând, cablurile. 

Astrid era pe cale să intervină, dar a fost împiedicată 
de o fluturare exasperată a mâinii. 

-Te rog, lasă-mă să termin și nu mă mai întrerupe. 

- Scuze, doar că sunt aşa de... 

- Astrid, ştiu. Cu toții orbecăim aici. De aceea vreau 
să mă apuc de lucru cât mai repede cu putinţă. Așadar, 
dacă vrei să-mi auzi teoria, va trebui să asculți până ter- 
min înainte s-o faci bucățele cu o mie de obiecții. Bine? 

Astrid a încuviințat din cap. 

- După cum vezi, capetele firelor sunt așezate des- 
tul de sus, aproape de marginea căzii, a continuat 
Molander. Aşa de sus, de fapt, încât Milwokh a tre- 
buit să etanșeze preaplinul ca să se asigure că apa nu 
se scurge. 

A arătat spre preaplin, de unde ieșea un soi de chit 
cenuşiu. 

- Prin urmare, teoria mea este că şi-a sedat victima, 
a dezbrăcat-o şi a legat-o pe fundul căzii. Apoi a aştep- 
tat să se trezească. De-abia atunci a deschis robinetul 
şi a început să umple cada. Dacă e să ghicesc, aş zice 
că nici măcar nu l-a deschis la maximum, doar zece, 
sau poate cincisprezece, la sută. 

- Şi de ce să facă asta? 

- Poate ca să-i dea victimei destul timp să priceapă 
gravitatea situației. Cine știe? Poate că Milwokh a șezut 
chiar acolo, pe taburet, şi a explicat ce urmează să se 
întâmple. 

Molander a făcut semn cu capul spre un taburet de 
lemn de lângă perete. 

- Faptul că nivelul apei o să se ridice până la fire și 
că depinde de el dacă vrea să-și ia viața prin înecare, 
sau poate aștepta ca apa să-l electrocuteze, ceea ce ar fi 
un mod considerabil mai dureros de a pleca de pe lume. 

- Electrocutarea este cu adevărat mult mai dure- 
roasă? 

-Nu încape îndoială. Dacă aş avea de ales, aș alege 
de fiecare dată înecul. După durerea inițială, nu mai 
simți nimic, doar pluteşti într-o stare de impondera- 
bilitate. Electrocutarea este foarte departe de a fi plă- 
cută. În funcție de intensitatea curentului, practic, te 
prăjeşti pe dinăuntru. Muşchii, țesuturile, organele 
interne. Și poate să dureze. Zece- cincisprezece minute, 
dacă ești ghinionist. 

- Aşadar, trebuia fie să se înece, fie să aștepte să fie 
prăjit pe dinăuntru? 

Molander a încuviințat. 

- Dar întreabă-mă din nou când termin investigația 
şi Flătan şi-a făcut treaba. 

- Dar n-ar fi trebuit să sară siguranţa în clipa în care 
circuitul s-a închis? 

În sfârşit, îşi simţea mintea ceva mai limpede. 

- Aş fi mizat pe asta dacă aș fi fost eu în cadă. 

Astrid a apăsat pe comutator, dar nu s-a aprins 
lumina. 

-E clar că s-a întrerupt curentul, așa că apa n-ar fi 
trebuit să fie activă mai mult de o secundă sau două. 

- E adevărat. 

Molander a încuviințat din cap, părând dus pe 
gânduri. 

- Pe de altă parte, curentul s-a întrerupt nu doar 
în acest apartament, ci în întreaga clădire, ceea ce ar 
explica... 

A ieşit din baie, iar Astrid a rămas pe loc, neștiind 
prea bine ce să facă. 

Făcuse unele comentarii valabile, aşa e. Ba chiar 
semnalase unele lucruri la care Molander nu se gân- 
dise. Dar nu era în forma ei cea mai bună, nici vorbă. 

Trebuise să lupte pentru fiecare argument convingător, 
și chiar și așa se simțţise în cea mai mare parte confuză. 

Dar nu putea să dea vina pe alcool. Oricât de ciudat 
ar suna, de fapt, preluase controlul asupra problemei 
cu băutura. 

- L-am găsit, a strigat Molander din hol. 

- Ce? 

- Tabloul electric. 

- Şi? Ai aflat ceva? 

La fel ca toți oamenii normali, reuşise să se întoarcă 
la un echilibru, iar acum nu trebuia decât să se asigure 
că nu cade din nou în patima beţiei. 

- Evident, trebuie să examinez mai atent asta în 
laborator, dar se pare că ai dreptate. Din câte văd, una 
dintre siguranţe a fost înlocuită cu un soi de dispozi- 
tiv artizanal. 

- Bine. 

Astrid a ieşit din baie și şi-a luminat cu lanterna 
drumul prin hol până în living. 

Însă duminică, făcând prima încercare, a ajuns să 
exagereze. Nu putea nega asta. Era ceea ce s-ar putea 
numi o recidivă semnificativă. Dar, dacă-i pe așa, mai 
înainte fusese cuminte o lună întreagă, și dacă asta 
nu merita o recidivă, atunci ce merita? Şi poate că era 
exact ceea ce îi trebuia ca să găsească echilibrul pe care 
îl menținea acum. 

Dar era acea conversaţie la care nu se putea împie- 
dica să se gândească. 

-O să mă duc la subsol să verific dacă e la fel şi acolo. 
Asta ar putea să explice de ce curentul nu s-a întrerupt 
pe loc, ci cu o întârziere de cincisprezece minute. 

Nu-și amintea decât vag. Fusese cândva, în toiul 
nopții, şi adormise pe podeaua bucătăriei după ce 
a vomitat în chiuvetă, într-o încercare disperată de 

a face lumea să nu se mai învârtească. Nu-și amintea 
deloc să fi sunat telefonul, doar că dintr-odată era lipit 
de urechea ei și la celălalt capăt era o voce de bărbat. 
Curând după aceea convorbirea s-a încheiat și ea a 
alunecat înapoi în ceață. 

A doua zi, adică ieri, presupusese că apelul a fost 
un vis. Însă lista apelurilor a confirmat că luni, între 
0.15 şi 0.18, Fabian a sunat-o de nu mai puţin de trei 
ori. Se pare că ultima dată a răspuns și a urmat o con- 
vorbire de douăzeci şi una de secunde. 

Ceea ce lista apelurilor nu-i putea spune era despre 
ce au vorbit. Ea nu-și amintea. Dar avea niște bănuieli 
şi luase imediat măsuri. 

Cu toate că își pusese încă un pulover și aerul mării 
era blând, în mai puțin de o oră lui Fabian a început 
să-i fie frig. Era încordat. lată de ce. Întregul corp îi era 
în stare de alertă maximă și acum, după alte treizeci 
de minute, pe când ridica binoclul și privea peste apele 
negre ca tușul din Öresund spre Danemarca, frigul 
intrase atât de adânc în el, încât îi tremurau mâinile. 

Dar n-avea încotro. Cei doi bărbaţi de la paza de 
coastă din Helsingborg care erau echipajul vasului 
începuseră demult să cârtească, zicând că ar trebui să 
pună capăt unei misiuni care considerau că nu este 
altceva decât irosirea timpului şi resurselor. 

Așa încât, oricât de mult şi-ar fi dorit să coboare şi 
să li se alăture în cabina caldă, nu putea. Pentru ei ar fi 
un semn limpede că și el se dăduse bătut, și ar profita 
pe loc de ocazie ca să se întoarcă la Helsingborg şi la 
docul lor de dincolo de Parapeten. Însă câtă vreme era 
aici, cu mâinile tremurătoare încleștate pe binoclu, 
trebuia ca ei să-l lase să continue, 

Cel puţin reușise să vorbească cu Hillevi Stubbs, 
care i-a spus de un caz de crimă în Munka Ljungby, 
în primăvara trecută, și de care Elvin fusese interesat 
dintr-un motiv anume. Încercase să-i explice, dar n-a 

priceput deplin. În orice caz, ea urma să se întâlnească 
mâine cu un anume Conny Ohman, care executa o 
condamnare lungă pentru că îşi omorâse soția şi, dacă 
reieşea că ea are dreptate în privința nevinovăţiei lui, 
susținea că au toate dovezile necesare pentru a-l aresta 
pe Molander. 

Într-un fel, înţelegea de ce pe cei din paza de coastă 
nu-i trăgea inima să-l ajute. Îi silise să iasă într-o misi- 
une practic imposibilă. Și totuși, apartamentul în care 
ultima victimă a lui Milwokh încă era scufundată în 
propria cadă se afla la numai câteva sute de metri de 
Södra Hamnen’ din Helsingborg, iar închirierea bărcii 
sugera că era calea pe care intenționa să fugă. 

Unde fugise rămânea, totuși, o întrebare fără răs- 
puns. Ar fi putut să meargă oriunde. Nu revenise la 
portul pentru ambarcaţiuni mici din Râă şi la agen- 
ţia de închirieri de ambarcaţiuni din Helsingborg. 
Cercetaseră fiecare metru pătrat de acolo și din Södra 
Hamnen. Apoi cercetaseră toată coasta, de la Lands- 
krona în sud, până la Höganäs în nord şi, la insisten- 
țele lui Fabian, făcuseră chiar și niște incursiuni mai 
în largul strâmtorii. 

Fără îndoială, bâjbâiau în beznă. Şi totuși, nu putea 
să alunge gândul că Milwokh era acolo, pe undeva, și 
sălta pe valuri cu luminile de navigaţie stinse, aștep- 
tând ca ei să renunţe. 

Ştiau că închiriase barca doar pentru două zile, ceea 
ce sugera o excursie scurtă. Doi agenţi în uniformă 
din Landskrona au fost trimiși să țină sub suprave- 
ghere agenţia de închiriere de ambarcaţiuni, cu toate 
că erau conștienți că suspectul nu avea neapărat de 
gând să înapoieze barca. Însă asta ar fi însemnat că 

îşi încheiase definitiv treburile, şi în acest moment nu 
exista nimic în sprijinul acestei idei. Ba dimpotrivă. 

Mult mai probabil era ca el să fi ajuns în Danemarca 
şi să fi tras barca pe o plajă pustie. 

- Hei, a strigat unul dintre bărbaţii din cabină. Cum 
merge? Ai găsit ceva interesant? 

- Nu, însă, dacă am putea trage o fugă până în par- 
tea daneză... 

- Pentru că ar fi vremea să ne înapoiem, i-a tăiat 
vorba bărbatul. 

- Da, tot spuneţi asta, dar aş vrea să mai continuăm 
un pic. 

Fabian a întors binoclul spre sud, în direcția insu- 
lei Ven, şi şi-a folosit toată energia ca să nu tremure 
vizibil. 

- Îmi pare rău, nu se poate. Şi eu, și Bengan ieşim 
din schimb peste patruzeci de minute şi înainte de 
asta avem nevoie de timp ca să spălăm vasul şi să-l 
alimentăm şi să scriem un raport. Nu se poate. 

- Nu sunteţi plătiți pentru orele suplimentare? 

- Din nefericire, nu depinde de noi. Au fost reduceri, 
ştii, şi se vorbeşte că se va desființa întreaga unitate și 
se va comasa cu cea din Malmö. E o tâmpenie, după 
părerea mea. Dar aşa stau lucrurile când nu-i vorba 
decât de bani. 

Bărbatul s-a răsucit şi i-a făcut semn cu capul cama- 
radului său de la timonă, care a început să întoarcă 
vasul spre portul Helsingborg. 

- Aşteptaţi o clipă. 

Fabian a luat binoclul de la ochi și a intrat în cabină. 

- Uite ce-i, vă înțeleg. Dar avem de-a face cu un 
ucigaș care în puțin mai mult de o lună a omorât cel 
puţin șase oameni și există o mică şansă ca el să fie pe 
aici, pe undeva, aşteptând doar ca noi să renunțăm. 

- Mai există o şansă, şi încă una foarte mare, dacă 
vrei părerea mea, ca el să fie cu totul altundeva, a zis 
bărbatul de la timonă. Şi am scotocit toată coasta de 
la Höganäs până la Landskrona. Nu numai o dată, ci... 

- Nu pe partea daneză, l-a întrerupt Fabian. N-am 
fost acolo. 

- Danemarca? 

Cârmaciul s-a răsucit spre camaradul său, căutând 
sprijin. 

- Nu putem să mergem, pur și simplu, în apele teri- 
toriale daneze fără permisiune. 

- Dacă crezi că acolo este, ai face mai bine să vor- 
beşti direct cu danezii, a adăugat celălalt. 

- Bine, pe cine trebuie să sun? 

Fabian s-a străduit să-şi alunge din voce frustrarea. 

- Pentru plata orelor suplimentare şi posibilitatea 
de a trece strâmtoarea. 

- Păi, nu-i aşa de simplu, a zis unul dintre ei și s-a 
răsucit din nou spre camaradul său. Tu ce zici, Bengan? 

- Păi, sunt două chestiuni complet separate. În ceea 
ce-i priveşte pe danezi, există proceduri de rutină și 
ai nevoie de aprobarea Comandamentului Operativ 
Naval. Plata orelor noastre suplimentare ține de buget, 
aşa că este vorba de Gert-Ove Helin. 

- Atunci propun să începeţi cu Comandamentul 
Operativ Naval din Danemarca. 

Cei doi bărbaţi au oftat şi unul dintre ei s-a răsucit 
spre un panou de control, a ridicat un receptor cu firul 
spiralat şi a început să formeze numărul. 

-Poate că ar trebui să vorbesc eu, a zis Fabian și a 
luat receptorul, din care se auzea deja cum sună, pe 
linia cu pârâituri. 

- Ați sunat la Comandamentul Operativ Naval Danez. 

- Salut, numele meu este Fabian Risk, de la poliţia 
suedeză din Helsingborg. 

- Salut, cu ce te pot ajuta? 

- Sunt la bordul vasului KB202 al pazei de coastă 
suedeze, la nord de Helsingborg. Avem nevoie de per- 
misiunea de a trece pe teritoriul danez în urmărirea 
unui suspect. 

- Fabian Risk de la poliţia din Helsingborg. E corect? 

- Da, e corect. 

- Şi KB202. Bine, e în ordine. Însă, dacă se întâmplă 
ceva, aş vrea să iei din nou legătura cu noi. Bine? 

- Sigur, nici o problemă. 

Fabian a închis, și-a scos mobilul şi s-a întors spre 
cei doi. 

-Şi care-i numărul lui Gert-Ove? 

N-a primit răspunsul din cauză că tocmai atunci 
stația pe unde scurte de pe acelaşi panou de control 
a pârâit, trezindu-se. 

- Dispeceratul de urgenţe către KB202. Terminat. 

- Aici KB202. Terminat. 

- Am încercat să vă prind, dar linia era ocupată. 
Terminat. 

- Da, le ceream danezilor permisiunea să trecem pe 
partea lor. Despre ce e vorba? Terminat. 

- Am avut un apel de urgenţă de la un vas Hallberg 
Rassy la latitudinea 56 288 grade şi longitudinea 12 342 
grade. Nu cumva sunteţi prin zonă? Terminat. 

- Pare să fie undeva pe lângă Kullaberg. Dacă-i 
aşa, suntem doar la vreo douăzeci-douăzeci şi cinci 
de minute de acolo. Terminat. 

- Bine. Cred că aţi face bine să treceţi pe acolo să vorbiţi 
cu ei şi să vă asiguraţi că totul e în ordine. 

- Sigur. Care-i problema? Pană de motor? Terminat. 

- Omul a zis ceva de o barcă de cauciuc neagră care 
s-a izbit de ei şi ceva despre o sa... Ăăă, sincer să fiu, nu 
m-ar mira să fie drogat, aşa că i-aş lua probe de sânge şi 
l-aş pune să sufle în fiolă. Toată chestia suna tare confuz, 
după părerea mea. Terminat. 

- Bine, ne îndreptăm într-acolo. Încheiat transmi- 
siunea. 

- Hei, staţi un pic. 

Fabian s-a repezit și a smuls microfonul din mâna 
bărbatului. 

- Scuze, ce a spus, exact? 

A aşteptat un răspuns, dar n-a auzit nimic decât 
paraziții. 

-Terminat. 

- Cu cine vorbesc? Terminat. 

- Fabian Risk, de la poliția din Helsingborg. Ai zis 
că a pomenit de o barcă de cauciuc. Ce altceva a mai 
spus? Terminat. 

- Cum ziceam, era destul de incoerent şi confuz. Dar 
era ceva despre faptul că un om a urcat pe vasul lor şi i-a 
atacat cu o sabie. Terminat. 


ől 


„New Heaven OG Syvende Disneyland Sexomanisk 
Mickey Mouse“ al lui Jens Jørgen Thorsen nu era nici 
pe departe un tablou atrăgător. De fapt, arăta a ceva 
ce Sleizner însuși ar fi putut să facă la vârsta de patru 
ani. O explozie de culori vii, după toate aparențele 
împroșcate pe pânză, cu excepţia unei secțiuni în care 
ai fi putut, cu ajutorul unei imaginații considerabile, 
să deslușeşti un portret pueril al lui Mickey Mouse. 

Dăduse pe el 30 000 de kronor daneze, convins că 
valoarea îi va creşte imens. De aceea l-a mânuit cu 
delicateţe când l-a luat de pe perete şi l-a pus pe podea. 

A scotocit în spatele pânzei cu degetele și o lanternă, 
însă n-a găsit nici microfoane ascunse, nici altceva 
suspect. Verificase deja pernele canapelei. Şi ghive- 
cele cu plante, lămpile, biblioteca și patul. Ba chiar a 
stins toate luminile și a luminat cu lanterna fiecare 
oglindă. Ca să fie sigur că nu fuseseră schimbate cu 
unele transparente, cu camere video ascunse în spate. 

Dar n-a găsit nicăieri vreun indiciu că în aparta- 
ment este aparatură de supraveghere, ceea ce era un 
lucru bun. De fapt, de curând trecuse din victorie în 
victorie, nu numai că a reușit să-l identifice pe gră- 
sanul chinez, dar i-a găsit şi locuinţa și, astfel, a dat 

peste indianul care o ajutase pe Dunja la bancă. Cu 
alte cuvinte, era așa de aproape, că putea să adulmece 
duhoarea râncedă a femeii. 

Ar fi trebuit să se simtă ușurat și să se poată des- 
tinde pe canapea, cu un pahar de whisky și unul dintre 
cele mai recente filme de la Club. Dar era prea încordat 
şi, pe moment, simțea pe tot trupul mâncărimi din 
cauza frustrării. 

Fotografiile pe care le găsise nu erau cine știe ce. 
Cu granulaţie mare și unele complet neclare, făcute 
într-un apartament, apartamentul lui. Cum mama 
dracului reușise târfa jegoasă? Cheltuise mult pe un 
sistem de alarmă şi pe o ușă de siguranţă de cea mai 
bună calitate atunci când el şi Viveca se mutaseră în 
apartament, acum cinci ani. Acum ea plecase de acolo 
şi trăia cu un afurisit de porc bogătaș în Gentofte şi, 
într-un fel, el dădea vina pe Dunja și pentru asta. 

Şi totuşi, ea reușise cumva să intre. În unele foto- 
grafii era el, gol-puşcă, ieşind de la duș după exercițiile 
fizice. Asta zic şi eu violarea proprietății şi depășirea 
oricăror limite, şi cum de el nu observase? 

Şi mădularul îi părea aşa de afurisit de mic în foto- 
grafii! Era al dracului de jenant. Întotdeauna era așa 
după exerciţiile fizice, cu toate că, de obicei, trăgea 
de el sub duș, încercând să-l lungească. Sigur că ăsta 
era momentul pe care îl alesese ea pentru fotografii. 
Avea s-o facă să-l mănânce, la dracu'! Blestemata avea 
să sufere, la dracu'! 

S-a dus la dulapul din sticlă fumurie cu CD-uri, 
a luat un album al lui Sade şi a vârât discul în com- 
bina Bang & Olufsen montată pe perete. Dacă exista 
ceva care putea să-l facă să se liniştească, era vocea 
senzuală a lui Sade. 

„Smooth Operator“, preferata lui absolută din albu- 
mul The Best Of Sade. Nu-i păsa că e un album cu cele 
mai mari șlagăre. Oamenii n-aveau decât să-l privească 
de sus cât pofteau. Îl durea fix în cot. Întreaga lui colec- 
ție era alcătuită din albume cu cele mai mari șlagăre 
şi, ca să fie absolut sincer, n-a priceput niciodată ce e 
rău să alegi doar ce-i mai bun, să laşi deoparte tot ce 
este mediocru și care, oricum, nu-i decât umplutură. 

S-a așezat pe marginea canapelei, chiar în locul ideal 
pentru acustică, și a lăsat înregistrarea sexy al lui Sade 
să umple încăperea, în vreme ce el se străduia să-și 
readucă la normal respiraţia. 

Ăsta era război şi, în acest moment, erau prinşi 
într-un joc de-a șoarecele și pisica, în care amândoi 
încercau să fie pisica. Cel puţin asta era clar. Dar ea 
depăşise orice limită și acum mingea era în terenul lui. 

Avea de gând s-o urmărească îndeaproape şi s-o 
imobilizeze înainte să-și vestească prezenţa. Și ea avea 
să-şi dea seama că e deja prea târziu. Şi atunci avea să 
înceapă distracţia. Să termine totul de îndată ce dădea 
de ea ar fi fost la fel de neglijent și nedemn ca o ejacu- 
lare precoce. Oricât de mult o ura, era în continuare 
persoana preferată dintre cei pe care îi ura. 

Voia s-o lungească și să se delecteze cu fiecare etapă 
succesivă. Voia s-o amăgească să se simtă în siguranţă. 
Apoi, când era cu adevărat pregătit, avea să se năpus- 
tească şi să se desfete cu șocul din privirea ei. Să pri- 
vească, în vreme ce ea înțelegea că era pierdută. Că 
n-avea importanță cât strigă după ajutor, pentru 
că n-avea să fie acolo nici un indian și nici un grăsan 
chinez ca s-o salveze. 

Dar asta avea să fie mai târziu. Pe moment, avea 
nevoie să afle ce-i făcuse ea apartamentului său, și 
cum reușise să intre și să se furișeze pe acolo chiar 

şi când el era acasă. Şi-a deblocat telefonul ca să se 
mai uite o dată la fotografiile pe care le găsise în locu- 
ința indianului, dar în loc de asta a zăbovit la una cu 
Dunja care mergea prin holul din Danske Bank din 
Malmö ca să-și ridice în numerar compensațţia la rezi- 
lierea contractului. 

Era fotografia unei imagini dintr-o cameră de supra- 
veghere care fusese şi neclară, şi cu granulaţie mare. 
Dar iat-o acolo, cu tenişi mari, pantaloni de trening 
jerpeliţi şi tricou de camuflaj. Împreună cu cerceii mari, 
buzele de un roșu aprins şi capul ras, era foarte diferită 
de cum arătase înainte. Dispăruseră hainele fără gust, 
stilul nehotărât, privirea sfioasă şi ultimele grame ale 
rotunjimilor copilăreşti. 

Târfa îşi lepădase pielea şi, oricât de hidos era noul 
ei stil, trebuia să recunoască faptul că ea arăta mai 
apetisantă ca oricând. Asta îl făcea să fie în același timp 
mai ațâțat și mai furios ca înainte. 

Brusc, telefonul a început să-i vibreze în mâini și 
a văzut că a primit o înştiinţare despre o întâlnire de 
miercuri după-amiază. A dat clic pe ea şi și-a dat seama 
că era de la tipul ăla neobosit de la IT, Michael Røn- 
ning. Actualizarea sistemului de securitate a mobilului 
dumneavoastră, aşa cum a fost stabilit de comun acord, 
miercuri 27 iunie 2012, între 13.00 şi 15.00. Cu sigu- 
ranță el nu-și dăduse acordul pentru asta. 

Dacă n-ar fi fost vocea alinătoare a lui Sade, l-ar fi 
sunat pe tâmpitul ăla și ar fi zbierat la el până se apuca 
din nou să facă pipi în pat. Dar așa, a trecut peste 
asta și şi-a îndreptat atenţia spre fotografiile făcute 
de Dunja sau de micul ei indian acasă la el și, făcând 
asta, a observat brusc ceva ce ar fi trebuit să vadă de 
la bun început. 

Toate fotografiile fuseseră făcute aproximativ din 
același unghi. Adică de la ferestrele mari sau, mai 
degrabă, din afara lor. Cu alte cuvinte, n-au pătruns 
în apartament, au stat pe balcon și au folosit teleo- 
biectivul. Sigur, era destul de rău și de pe balcon, dar 
tot era considerabil mai bine decât să-și vâre ea nasul 
prin apartamentul lui. 

A chicotit și a scuturat din cap. Poţi spune orice, dar 
ea ştia cu siguranță cum să țină un bărbat în alertă. 
În sfârşit, era într-o stare de spirit mai bună. Crezuse 
că va trebui să se târască în patru labe toată noaptea, 
căutând camere ascunse. Brusc, noaptea era plină de 
promisiuni. Poate că ar trebui să facă la iuțeală niște 
exerciţii fizice acasă, câteva flotări, tracțiuni și ridi- 
cări cu gantere. Doar ca să-şi pună sângele în mișcare 
înainte să se spele și să se ducă la Club. 

A dat mai tare volumul la cântecele lui Sade și por- 
nise deja spre colțul pentru exerciţii fizice din fața 
peretelui cu oglinzi, când alt mesaj i-a făcut telefonul 
să zumzăie. Sperând că va putea să-l neglijeze, ca fiind 
neimportant, i-a aruncat o privire în vreme ce desfăcea 
salteaua de gimnastică și alinia greutăţile. 

Din nefericire, nu era ceva ce putea să fie ignorat. 
Asta era frustrant, fără îndoială, dar cel puţin era și 
ceva care l-a făcut să se simtă mai bine. 

Ca șef al serviciului Omucideri din Copenhaga, 
evident că avea acces din oficiu la toate bazele de date 
şi rapoartele poliției, precum și la nenumărate alte 
documente. Însă de vreun an sau doi se asigurase că 
există o funcţie de căutare care permitea marcarea 
unuia sau mai multor termeni căutaţi, și în clipa în 
care vreunul dintre ei era introdus într-o bază de date 
a poliției sau mai extinsă, guvernamentală, el era înști- 
ințat printr-un mesaj. 

Se înțelegea de la sine că principalii termeni cău- 
taţi în acel moment erau Dunja şi Hougaard, urmaţi 
îndeaproape de Qiang-Wei Hitomu Oisin. Dar nici unul 
dintre ei nu era în mesaj. În schimb, erau doi termeni 
care nu aveau nici o legătură și care deveniseră din ce 
în ce mai interesanţți pentru el de când salvase viaţa 
acelui bărbat, cu exact o săptămână înainte, în timpul 
unui raid al poliției în Snekkersten. 

Îi fuseseră semnalați deja o dată în ziua de luni. 
Atunci fusese vorba despre o vizită la închisoarea din 
Helsingør, care îl făcuse pe dată să înceapă să contac- 
teze oameni și să ia măsurile necesare. Acum, după 
două zile, aceleaşi două cuvinte apăreau din nou, 
şi n-avea de gând nici de această dată să le lase să 
treacă neobservate. 

Fabian şi Risk. 

Cele două cuvinte împreună. 

Nu-i trebuia mai mult. 

Huruitul puternicelor motoare diesel se rostogolea 
peste apele întunecate în vreme ce vasul KB202 al 
pazei de coastă se alătura vasului Hallberg-Rassy, care 
coborâse şi trinca, şi două treimi din randă. 

Au fost atârnate tranchetele. Parâme au fost arun- 
cate, trase şi legate de tacheţi, până ce navele s-au 
unit, cu toate că, de departe, în ciuda dimensiunilor 
lui, iahtul părea mărunt pe lângă vecinul lui. 

El stătea la vreo sută de metri, impresionat de noul 
său binoclu. Un Armasight Discovery 5X. Îl folosea 
pentru prima oară şi aici, pe întuneric, în mijlocul 
mării, îi arăta cu adevărat de ce este în stare. Gata 
cu vechea vedere de noapte verde, încețoșată. Cu 
Armasight-ul putea să studieze detaliile. Dacă n-ar fi 
fost absenţa sunetului, ar fi fost ca și cum s-ar fi aflat 
la bord, și a tras cu încântare concluzia că a meritat 
fiecare bănuț dat pe el. 

Într-un fel, avusese noroc. Ar fi putut la fel de bine 
să înoate încă, tot căutându-şi barca de cauciuc. Așa, 
îi trebuiseră patruzeci şi cinci de minute şi se pregătea 
să renunțe, când barca s-a ivit brusc, legănându-se 
încet spre el. Ba chiar reuşise să păstreze sabia, fie și 

numai pentru că se agățase de una dintre găicile de pe 
costumul de scafandru cât timp fusese fără cunoştinţă. 

Cu toate acestea, numai norocos nu se simțea. 

De-abia reuşise să deretice după dezastrul cu fetița şi 
reușise, în sfârșit, să se relaxeze şi să aştepte cu nerăb- 
dare următoarea misiune. O misiune care, oricum ai 
lua-o, nu putea fi descrisă decât ca un dezastru total. 

Nu se mai putea controla? Fusese prea ocupat ca să 
observe? Puterile, dacă le avusese vreodată cu adevărat, 
îl părăseau? Părea un pic că aşa este. 

Era conștient, desigur, că norocul are voinţa lui, 
şi poate că, dacă stai să cântăreşti, fusese cu adevărat 
norocos. Şi totuși, în aceste ultime zile era aproape ca 
şi cum zarurile lucraseră împotriva lui. 

La prima vedere, vasul Hallberg-Rassy fusese ținta 
perfectă. Zarurile grăiseră, şi pentru câteva minute 
fusese absolut convins că există un scop superior în 
faptul că li se încrucișaseră drumurile. 

Apoi totul a luat-o razna. Absolut totul. 

Până şi urcarea la bord a fost grea. Ca să nu fie 
detectat, a trebuit să oprească motorul la distanța 
de vreo treizeci de metri şi să alunece fără zgomot pe 
ultima parte a drumului. Dar își subestimase viteza 
şi, cu toate că s-a repezit să împingă cu mâinile, prova 
i s-a izbit de carena lor. 

Însă nimeni n-a părut să observe bufnitura. Şi-a dat 
seama de ce după ce a pășit peste balustradă şi a văzut 
prin ferestre licăririle luminii albastre. Se uitau la un 
film, ceea ce era cumva remarcabil, dat fiind că se 
aflau încă în mijlocul traficului intens din Oresund. 

Dar până acum toate bune, și-a zis pe când cobora 
în cabina de pilotaj cu zarul în buzunar și sabia în teaca 
atârnată pe spinare, complet nepregătit ca dracul ăla 

de copil să-şi ițească scăfârlia din cabina de la pupa și 
să se holbeze la el, pe jumătate adormit. 

Au rămas încremeniți în vreme ce se scurgeau 
secundele. L-a încercat gândul să sară înapoi în barca 
de cauciuc, să taie parâma și s-o şteargă de acolo. Dar 
a rezistat ispitei. 

Erau trei, fără să includă potențţialele animale de 
companie. Asta însemna că fiecărui membru al familiei 
trebuia să i se atribuie două cifre. Fiind cel mai tânăr, 
copilul a primit unu şi doi, mama, trei și patru și, în 
fine, tatăl, cinci şi şase. 

Problema era că n-avusese timp să scoată zarul și 
să-l rostogolească, o problemă pe care va trebui s-o 
rezolve pentru viitoarele situaţii de stres puternic. 
În schimb, de această dată a fost silit să aibă de-a face 
cu băiatul, care a tras aer în plămâni ca să slobozească 
un răcnet. 

Din trei pași repezi a ajuns la el, silindu-l să se îna- 
poieze în cabina de la pupa. Apoi a închis tambuchiul 
pe dinăuntru şi a încercat să-și scoată sabia, ceea ce 
s-a dovedit aproape imposibil în spaţiul strâmt. Mai 
ales cu un copil care dădea din picioare și se lupta pe 
viață şi pe moarte. 

Totuşi, în cele din urmă, a izbutit să scoată sabia 
şi vederea ei l-a potolit pe băiat, ceea ce însemna că 
putea să-și folosească mâna liberă ca să scoată zarul 
şi să-l scuture. Ce s-a întâmplat după aceea era ceva 
ce ar fi preferat să uite. 

Brusc, fusese tras cu spatele afară din cabină. Sigur, 
şi-a revenit iute şi s-a ridicat din nou în picioare, 
dar sabia n-a ţinut cu el. Dacă e să spunem adevărul, 
s-a dovedit cu totul nefolositoare. Cel puţin în ceea ce 
ținea de arme. Tot lovea cu ea şi tot rata ținta. 

Poate că nu exersase destul. Dar în acel moment 
s-a simțit ca o paiaţă, iar când ghiul l-a scos din luptă, 
umilința a fost deplină. Toată chestia a fost atât de 
jenantă, încât a meritat să cadă peste bord. 

Dar, cel puţin, ziua abia începuse, așa că avea destul 
timp să-și lingă rănile şi să-și revină. Dacă n-ar fi fost vizita 
bruscă a pazei de coastă, s-ar fi întins pe jos şi ar fi 
închis ochii o jumătate de oră. Ca să se liniştească. Așa, 
trebuia să vadă ce se întâmplă mai departe. 

Cel mai prost scenariu ar fi să ia cu ei familia la 
Helsingborg, în vreme ce un membru al echipajului 
conduce vasul înapoi la țărm. Din nefericire, era și 
cel mai plauzibil. Dacă se întâmpla așa ceva, trebuia 
să regândească totul. Dar asta dacă se întâmpla. Pe 
moment, tot ce putea să facă era să stea la pândă în 
întuneric şi să spere că vor fi din nou singuri în curând. 

Echipajul părea să fie alcătuit din trei bărbaţi. Și 
unul dintre ei era, lucru destul de ciudat, în haine 
civile. Lucru și mai ciudat, fusese primul care a pășit 
pe iaht şi era cel care vorbea cu familia. Făcea asta deja 
de patruzeci și cinci de minute. 

Poate că era detectiv. Poate chiar era unul dintre cei 
care lucrau cu acea Irene Lilja care l-a terorizat în 
ultimele zile, ceea ce era altă problemă. 

La început, a presupus că ea apăsa pe sonerie ori 
de câte ori se nimerea să se afle prin apropiere şi că n-o 
să treacă mult până să renunţe și să-l lase în pace. Dar 
atunci când a continuat să-l sâcâie de câteva ori pe zi, 
uneori sunând minute în șir, a devenit evident că ea 
nu-i soiul de problemă care dispare de la sine. Iar ieri, 
când a spart uşa şi i-a scotocit apartamentul, ajutată 
de o întreagă echipă de arestare, de-abia avusese timp 
să se ascundă. 

Nu era o coincidență nefericită. Chiar îi luaseră urma. 

Nu numai că au reușit să afle unde locuieşte, au 
adulmecat destul ca să ştie că următoarea lui lovitură 
avea să fie în Oresund. Cum altfel ar fi putut să ajungă 
aici aşa de repede? 

Nu avea un răspuns și, în ultimă instanţă, nici nu 
conta. Orice o fi, avea să-şi îndeplinească misiunea. 
N-avea să fie uşor. Dar, ce-i drept, de ce ar fi? Simplu 
era adesea sinonim cu plicticos și fără haz. Dacă pri- 
vea în urmă, întotdeauna lucrurile dificile, aproape 
imposibile, fuseseră cele care îl interesaseră. Ca atunci 
când era mic și a făcut imposibilul, a fugit de acasă cu 
amândouă pușculițele sale, a ajuns tocmai la Tivoli, în 
Copenhaga, şi a avut cea mai frumoasă zi din viaţa lui. 

În schimb, acum era culcat aici, în beznă, și a văzut 
cu binoclul cum sunt dezlegate parâmele și apoi navele 
se îndepărtează una de alta. 

Aşteptarea se terminase și simțea cum i se întoarce 
energia. Până și huruitul puternic, dar din ce în ce mai 
îndepărtat pe care îl scoteau motoarele vasului pazei 
de coastă era muzică în urechile sale. 

Şi mai bine era că nici unul dintre membrii familiei 
nu părea să fi părăsit iahtul. Stăteau toți trei în cabina 
de pilotaj, ţinându-se pe după umeri, ca într-un film 
cu happy-end, când se desfășoară genericul de final. 

Fără să aibă habar că filmul, de fapt, abia începuse. 


őő 


Întocmai ca norii pe cerul albastru, valurile întu- 
necate păreau în stare să ia o mie de forme în noapte, 
câtă vreme nu te uitai prea îndelung sau prea atent. 
Erau cam la fel, şi totuși fiecare era în același timp 
unic și prin binoclu se uneau într-un șirag nesfârşit 
de nuanţe de negru şi cenușiu ca oţelul. 

Într-un fel, ar fi trebuit să se simtă ușurat. Familia 
pe care, ironie a sorții, o întâlnise și cu care vorbise 
cu numai câteva nopți înainte era încă vie şi scăpase 
relativ nevătămată, în afară de şocul celor petrecute. 
Se cuvenea să-i mulțumească pentru asta ghiului 
care îl doborâse pe Milwokh. Fără îndoială, avuseseră 
noroc, și fără el călătoria lor în jurul lumii s-ar fi putut 
încheia cu totul altfel. 

Şi totuşi, numai liniștit nu se simțea. N-avea deloc 
rău de mare, însă măruntaiele îi fierbeau. Toate alar- 
mele dinăuntru se declanșaseră, fulgerau şi țipau 
că greşea dacă se întorcea la țărm și îi lăsa singuri 
pe iaht. 

Le oferise totul, de la a-i însoți înapoi la Helsingborg 
până la a sta el însuși cu ei până ce ajung în cel mai 
apropiat port. Însă bărbatul a refuzat fiecare propu- 
nere. În schimb, a jurat că va lua o nouă direcţie, spre 

Halmstad, şi va avea grijă să discute toți cu un specia- 
list în traume înainte să pornească spre Goteborg. 

Având în vedere prin ce trecuse, păruse remarcabil 
de calm. La fel și soția sa, care dormea când s-a întâm- 
plat totul. Dar erau cu toții în stare de șoc, nu încăpea 
îndoială. Mai ales băiatul, care a stat cuibărit în braţele 
mamei pe parcursul întregii discuţii, privind țintă în 
întuneric ca şi cum se aştepta să-l vadă în orice clipă 
pe Milwokh țâșnind din mare. 

Însă riscul să se întâmple asta trebuia să fie consi- 
derat minim. După spusele celor de la paza de coastă, 
cele mai multe semne arătau că se înecase și avea să 
apară, umflat, pe o plajă din Danemarca sau Suedia 
cândva, în următoarele zile. În afară de cazul în care 
cadavrul ar fi fost atras în elicea uneia dintre nume- 
roasele nave care treceau prin strâmtoare. 

Cei mai mulţi ar fi considerat asta o veste bună. 
Fabian era de părerea opusă. Nu numai pentru că era 
împotriva pedepsei capitale, dar și din cauză că, oricum 
ai fi luat-o, era un mare eşec al lor. Au făcut tot ce le-a 
stat în puteri, dar, dacă trăgeai linia, nu încăpea îndo- 
ială că nu-şi duseseră la bun sfârşit treaba, silind 
natura să intervină şi să facă dreptate. 

Încă şi mai rău era că niciodată nu avuseseră ocazia 
să-l interogheze despre ce se afla dincolo de nebunie. 
Într-un fel, asta era, de fapt, partea cea mai rea. Faptul 
că lipsa de sens avea să triumfe în cele din urmă, când 
răspunsul la de ce-ul celor care iubeau victimele era că 
totul a fost din cauza unui zar. 

După spusele băiatului, Milwokh dăduse şi de aceas- 
tă dată cu zarul. Se părea că a ieșit un cinci. Dar nimeni 
nu putea spune ce însemna el şi acum se părea că nu 
vor afla niciodată. O perspectivă atât de sumbră şi de 
deprimantă, încât prefera să nu se gândească la ea. 

Poate că de aceea a văzut ceea ce a văzut. O fulge- 
rare a imaginaţiei care s-a manifestat ca o imagine 
pe retină. O iluzie clădită pe dorinţa de a fi așa, fără 
nici o bază reală. Şi totuși, nu putea să ignore ceea ce 
arăta ca o barcă de cauciuc neagră care sălta pe valuri 
la câteva sute de metri. 

- Stop, a răcnit și s-a năpustit spre cabina de pilotaj. 
Trebuie să opriți şi să porniţi un proiector! 

- Şi de ce trebuie? a întrebat cel mai trupeș dintre 
cei doi. 

- Cred că am văzut barca de cauciuc. 

- Crezi? Uite ce-i... 

- Faceţi ce zic! i-a tăiat vorba Fabian. Înainte să ne 
îndepărtăm prea mult! 

Bărbatul mai trupeș a dat drumul aerului din plă- 
mâni și s-a răsucit spre colegul său, care, după ce 
şi-a mângâiat mustața timp de câteva secunde, în cele 
din urmă a încetinit și a aprins unul dintre proiec- 
toare, care a aruncat în noapte ca dintr-un tun o rază 
de lumină. 

Fabian s-a repezit la proiector și l-a îndreptat spre 
zona în care tocmai zărise barca. Din păcate, nu vedea 
nimic în afară de valuri care se iveau și se rostogoleau 
unele peste altele, într-un tipar care era în același timp 
sistematic și aleatoriu. 

- Eşti absolut sigur că ceea ce ai văzut era o barcă de 
cauciuc? a întrebat bărbatul trupeş, ieşind din cabina 
de pilotaj. 

- Nu, nu sunt. Dar era ceva acolo, a răspuns Fabian, 
încercând să pară calm și rațional. Ceva întunecat care 
plutea pe acolo, pe undeva. 

A lăsat proiectorul să cerceteze zona, dar nu se vedea 
nimic în afară de un întuneric unduitor. 

- Dacă te uiţi destul de mult timp, poţi să ajungi 
să vezi cam orice. 

-Se poate. Dar tot vreau să ne ducem acolo și să 
cercetăm zona, ca să fim siguri. 

- Da, sunt sigur că vrei. 

Bărbatul trupeș a chicotit. 

- Aşa sunt și odraslele mele. Vor să fie Crăciun în 
tot timpul anului, dar nu le pot da asta. Este exact 
același lucru... 

- Fir-ar a dracului de treabă! 

Fabian s-a întors cu fața spre bărbat, care n-a făcut 
decât să stea acolo, cu rânjetul ăla ridicol, aparent 
netulburat de izbucnirea lui. 

- Dacă afurisitele de ore suplimentare sunt ceea ce 
te îngrijorează, îți jur că vei fi plătit. Bine? Numai fă 
ce-ţi spun. 

- Oki-doki. S-a făcut. Dar pregăteşte-te să plăteşti 
din buzunarul tău. Cum ziceam, ne-au redus la maxi- 
mum bugetul, şi bag mâna-n foc că... 

-Se rezolvă. Întrebarea este ce mai aștepți? Trebuie 
să ajungem acolo acum, nu peste şase luni. 

Bărbatul i-a făcut camaradului un semn care l-a 
făcut să pornească cu toată viteza şi să vireze strâns 
spre zona respectivă. Peste aproximativ un minut, au 
încetinit din nou şi Fabian a putut să cerceteze cu 
proiectorul suprafața vălurită, întunecată. 

Dar nici măcar cu ajutorul unei imaginaţii bogate 
nu vedea ceva care să semene a barcă de cauciuc. 

- Ascultă, nu mi-e greu să pricep de ce vrei așa de mult 
să găseşti barca aia, sau ce o fi fost. Dar oricât de mult am 
vrea să te ajutăm, nu putem sta pe aici şi... 

- Vrei, te rog, să-i spui camaradului să oprească 
motorul? 

- Ăăă, ce? 

Trupeșul părea uluit. 

- Scuze, a sunat a întrebare. De fapt, îți ordonam 
să intri înapoi și să-i spui camaradului să oprească 
motorul. Imediat. 

Bărbatul se pregătea să obiecteze, dar s-a stăpânit și 
i-a făcut semn celuilalt să facă ceea ce ceruse Fabian. 
Motorul a fost oprit şi huruitul s-a stins. 

Fabian a stins proiectorul, a închis ochii și a respirat 
adânc de câteva ori, ca să-și încetinească pulsul care 
galopa şi îi bubuia în urechi încă de când fuseseră 
anunțați de atac de către dispecerul de la urgenţe. 

- Nu te supăra, n-ai vrea să explici ce facem... 

Fabian l-a ţistuit. 

Auzul lui nu era nici bun, nici rău. Pe cât de des 
trecea pe lângă el un comentariu care îi era adresat, pe 
atât de des prindea lucruri pe care nu le auzea nimeni 
altcineva. Putea fi orice, de la un zumzet slab, de frec- 
vență înaltă, a cărui sursă nu putea fi localizată, până 
la un sunet nou, ciudat, scos de mașină. 

Însă de această dată era foarte sigur ce este pe când 
se răsucea spre bărbat. 

- Auzi asta? 

- Ce să aud? 

- Motorul bărcii. 

Bărbatul a ciulit urechile, apoi şi-a scuturat capul. 

- Vine de acolo. 

Fabian a arătat spre vest, spre Danemarca. 

Bărbatul și-a scuturat din nou capul și a ridicat 
din umeri. 

- Ar putea să fie orice. Așa-i și cu copiii mei, când... 

- În clipa asta mi se rupe de copiii tăi. Singurul 
lucru care mă interesează este să merg acolo să văd 
ce anume scoate acest zgomot, până nu-i prea târziu. 

Fără să mai scoată o vorbă, bărbatul s-a întors cu 
spatele, a intrat în cabina de pilotaj și peste câteva 
clipe erau pe drum. 

Fabian a continuat să privească prin binoclu și, 
la intervale regulate, le spunea celor doi să oprească 
motorul ca să asculte sunetul motorului bărcii și să 
regleze traseul în mod corespunzător. 

Când a văzut-o din nou nu mai încăpea nici o îndo- 
ială. Era o barcă de cauciuc. Departe, dar cu siguranță o 
barcă de cauciuc. Prea departe ca să vadă altceva decât 
că era o formă întunecată care tăia valurile, lăsând în 
urmă o dâră albă de apă clocotitoare. 

- Vedeţi? a strigat spre ceilalți. Acolo. 

Bărbaţii din cabina de pilotaj au încuviințat din 
cap, şi l-a văzut pe cel mai trupeș că ia microfonul 
VHE şi spune ceva, în vreme ce camaradul lui men- 
ținea direcţia. 

În cele din urmă, se apropiau de el. Acest caz avea să 
fie finalizat, în sfârşit. Acest caz dezgustător, pervers, 
în care nimic nu semăna cu nimic altceva. Încă era 
prea devreme pentru dansul victoriei. Dar acum erau 
aproape. Atât de aproape, încât putea să deslușească 
şi fără binoclu spuma albă din urma bărcii. 

Şi-a scos pistolul și l-a verificat, ca să fie sigur că 
încărcătorul e plin. Nu-şi luase vestă antiglonț. Dar 
n-ar fi trebuit să fie nevoie de ea. Până acum, Milwokh 
nu folosise la nici o crimă o armă de foc, şi nimic nu 
sugera că de data asta ar avea la el vreuna. 

Telefonul i-a vibrat, spunându-i bun-venit în Dane- 
marca. A folosit ocazia ca să-i trimită un mesaj lui 
Astrid, că e la câteva minute de arestare. Însă când 
nava a încetinit brusc şi motorul a intrat în regim de 
ralanti, a pus telefonul înapoi în buzunar şi s-a dus 
repede la cabina de pilotaj. 

-Ce se întâmplă? Ce faceţi? 

- Mă tem că trebuie să ne întoarcem, a răspuns cel 
trupeş. 

- Ce? Cum adică, să ne întoarcem? Peste câteva 
minute îl ajungem din urmă. 

- E păcat, da, dar trebuie să... 

- Singurul lucru pe care trebuie să-l faceţi este ceea 
ce spun eu să faceți! 

- Scuze. Ni s-a spus „nu“ și nu putem... 

- Cum adică, „nu“? l-a întrerupt Fabian. Cine v-a 
spus „nu“? 

- Comandamentul Operativ Naval Danez. 

- Dar ne-au dat liber cu doar o oră înainte. Nu 
pricep. 

- Ei bine, suntem trei care nu pricepem. Însă ordinul 
a fost limpede. Vor să părăsim teritoriul danez imediat, a 
zis mustăciosul. Așa că am face bine să ne întoarcem 
înainte ca ei să-şi iasă de-a binelea din pepeni. 

A accelerat şi a rotit cârma până la capăt. 

- Nu, nu, nu! Liniștiţi-vă şi staţi așa o clipă. 

Fabian s-a înapoiat pe punte și a văzut la pupa un 
cargou mare care se îndrepta spre nord la vreo cinci- 
zeci de metri de ei. Nu pricepea în ruptul capului de 
ce danezii se răzgândiseră brusc. A scos telefonul şi se 
pregătea s-o sune pe Astrid când ecranul s-a luminat 
şi telefonul a vibrat. Primise un mesaj în daneză de la 
un număr ascuns. 


Aşa cum ţi-am zis la Snekkersten. Ultimul lucru pe 
care ţi-l doreşti este să mă dezamăgeşti. 


Din cele două propoziţii sărea în ochi Kim Sleizner. 
Nu putea să fie altcineva. Cu o săptămână înainte 
îl salvase de la înec într-un jacuzzi din Snekkersten. 

Se dusese acolo ca să-l aresteze pe Eric Jacobsen şi totul 
s-ar fi putut sfârși foarte rău dacă nu era Sleizner. 

Comisarul-șef danez nu pierduse nici o clipă după 
aceea, i-a spus clar lui Fabian că acum îi este îndatorat 
şi că ar aprecia enorm plata datoriei sub forma infor- 
mațţiilor despre locul unde se află Dunja Hougaard. 

Problema era că Fabian n-avea habar unde este ea. 
El însuși încercase să dea de ea, fără succes. I-a explicat 
asta lui Sleizner, care se pare că nu l-a crezut şi a găsit 
o cale de a face Comandamentul Operativ Naval Danez 
să-l silească să se întoarcă în apele internaționale. 

Toată treaba era absurdă și complet inacceptabilă, 
dar, din nefericire, se potrivea cu ce auzise despre 
Sleizner. S-o sune pe Astrid și să-i ceară să-l contacteze 
pe Sleizner sau, mai bine, pe unul dintre superiorii lui 
ierarhici, n-ar fi decât o pierdere de timp preţios, și 
Milwokh ar fi dispărut demult până să primească ei 
permisiunea să se întoarcă. 

A ridicat binoclul şi s-a uitat la cargoul sub steag 
suedez M/S Vinterland care trecea pe lângă ei, blocând 
în cea mai mare parte vederea cu carena lui de un 
albastru întunecat, enormă. Undeva, pe partea cea- 
laltă, era Milwokh, acum liber să dispară în aproape 
orice direcție. 

S-a gândit la Dunja, care cu doi ani înainte își 
pusese în joc întreaga carieră ca să-l ajute să cerce- 
teze mașina unui făptaş, sechestrată de poliția daneză, 
şi că mulțumită ei reușiseră, în sfârșit, să găsească o 
pistă în acel caz. 

Mai târziu n-avea să știe dacă a fost din acest motiv, 
sau pur și simplu din cauză că frustrarea se transfor- 
mase în furie pură. Dar în clipa în care a simţit oţelul 
rece în mână a ştiut că n-are de ales. 

- Întoarceţi vasul, a zis, părând mult mai calm decât 
se simțea. 

Ochii celor doi bărbaţi s-au îndreptat pe dată spre 
pistolul din mâna lui. 

-Ia stai. Ne amenințţi? a zis cel mai trupeș, arun- 
când o privire spre camaradul său. 

Fabian a încuviinţat din cap. 

-Vreau să întoarceţi vasul, şi vreau s-o faceţi acum. 

- Nu poți face asta. Nu-i vina noastră. Nu noi sun- 
tem cei care au hotărât să... 

-Sunt deplin conștient de asta. Idiotul care a făcut-o 
se numește Kim Sleizner și încearcă doar să-mi pună 
bețe în roate. Dar asta e problema mea. Voi nu trebuie 
decât să întoarceţi vasul și să treceţi de cargoul ăla cât 
mai repede posibil. Şi ăsta... 

A ridicat pistolul. 

- Gândiţi-vă că este un argument bun când va trebui 
mai târziu să-i explicaţi șefului vostru. 

Bărbaţii s-au uitat unul la altul şi, când celtrupeș a dat, 
în cele din urmă, din cap, celălalt a schimbat direcția. 
Peste câteva minute despicau siajul lui M/S Vinterland 
şi aveau din nou o vedere liberă spre vest. 

Fabian a zărit aproape imediat barca de cauciuc, 
care părea că se îndreaptă spre nord-vest, spre coasta 
daneză. 

- Uite-o, a zis, arătând cu braţul întins. Acum nu 
mai trebuie decât s-o ajungem din urmă și eu o să mă 
ocup de... 

S-a întrerupt când telefonul de pe panoul de comu- 
nicaţii a început să sune. 

- Mi-am închipuit, a zis cel trupeș. Sunt danezii. 
Ce vrei să le spun? 

- Nimic. Nu răspunde. 

- Dar nu putem să... 

- Putem, când eu țin în mână ăsta. 

Fabian a fluturat pistolul, deplin conştient că 
asta era împotriva tuturor regulilor și că i-ar putea 
aduce șase luni după gratii. Dar nu mai ținea de el. 
Milwokh trebuia să fie arestat. Avea să se ocupe mai 
târziu de urmări. 

- Comandamentul Operativ Naval către KB202. 
Terminat. 

- N-ar trebui să răspundem, ca să ştie că suntem 
bine? 

- KB202, ne auziţi? Terminat. 

- Nimeni nu vorbeşte cu ei până ce nu spun eu, a 
zis Fabian, cu binoclul ațintit asupra bărcii de cauciuc. 

-Am observat că v-aţi întors în apele teritoriale daneze. 
Care este motivul? Terminat. 

- Uite ce-i, pricep că încerci să-l arestezi pe tip, a 
zis mustăciosul. Dar nu putem să nu răspundem. Pur 
şi simplu nu se poate. E împotriva tuturor... 

- Bine, vorbesc eu. Voi aveţi grijă să păstrăm direcția. 

Fabian s-a dus la staţie și a luat microfonul fără să 
coboare binoclul de la ochi. 

- Sunt Fabian Risk la bordul navei KB202. Corect, 
ne-am întors în apele daneze. Motivul este că urmărim 
un suspect care încearcă să fugă cu o barcă de cauciuc. 
Se numește Pontus Milwokh şi este căutat pentru mai 
multe crime. Îl vom aresta cu sau fără permisiunea 
voastră. Dacă aveţi vreo problemă cu asta, vă sugerez 
să vă adresați superiorilor mei. Încheiat transmisiunea. 

- Am primit ordine stricte de la amiralul nostru și nu 
putem... 

- Ai face bine să taci, i-a tăiat vorba Fabian, cu bino- 
clul ațintit asupra unei forme întunecate care arăta ca 
un trup ghemuit cu genunchii la piept în barcă. Știu 
exact cine a dat ordinul. Numele lui este Kim Sleizner 

şi poți să-i spui că mi se rupe fix în paişpe de ridicola 
lui marcare a teritoriului. Și apoi, am crezut că încheiat 
înseamnă încheiat. Încheiat transmisiunea. 

A lăsat din mână microfonul și le-a aruncat o pri- 
vire severă celor doi bărbaţi din cabina de pilotaj, ca 
să se asigure că nu le vine vreo idee, după care a dus 
din nou binoclul la ochi. 

O bănuială vagă tot creștea de o vreme în mintea 
lui, însă a alungat-o, sperând că se înșală. Sperând că 
Pontus Milwokh chiar zace ghemuit, fără apărare, în 
barcă. Că toate astea se vor termina, în sfârşit. 

Dar s-a dovedit că intuiţia lui a fost corectă. 

Barca de cauciuc plutea la nimereală pe valuri, pără- 
sită, cu o pătură făcută sul și o sticlă de apă ca singurele 
semne că fusese vreodată în ea cineva. 

Era puţin înainte de două și jumătate dimineaţa, 
ceea ce însemna că Fabian era treaz de aproape două- 
zeci și patru de ore, aşa că nu-i de mirare că era obo- 
sit. Dar nu acesta era motivul pentru care era atât 
de neatent, încât n-a auzit nici o vorbă din ce ziceau 
Klippan și Irene. 

-Putea fie să-și bage capul sub apă și să se înece, fie 
să aştepte să se umple cada până la fire și să fie elec- 
trocutat, a zis Klippan, umplându-și iar cana cu cafea. 

Avea mintea în cu totul altă parte. 

-O să ştim ce a ales de îndată ce termină Flätan 
autopsia. 

Irene s-a întors spre Fabian și şi-a fluturat mâna 
spre el. 

- Salut. Eşti treaz? 

Fabian a încuviințat și a încercat să pară implicat. 

- Oricum, a continuat Klippan. Când am auzit că 
cele mai multe semne indică faptul că Milwokh s-a 
înecat, ne-am gândit că lucrul cel mai bun pe care 
îl puteam face era să prindem un pic de somn. 

- Aşa că tocmai stingeam luminile și plecam, a zis 
Irene. 

La început, gândul fusese atât de firav, încât a pre- 
supus că n-are de ce să se agațe. O intuiție pe care a 

respins-o ca fiind rezultatul faptului că era stresat şi 
dezamăgit şi, mai presus de toate, că nu pusese nimic 
în gură toată ziua. 

- Atunci m-a izbit gândul, a continuat Irene și s-a 
răsucit spre tablă, care era plină până la refuz de ace- 
leași şapte litere în tot felul de combinaţii. Reiese că 
Milwokh nu și-a anagramat numele doar o dată. 

Gândul îi venise în clipa în care paza de coastă le 
spusese de atacul asupra vasului Hallberg-Rassy, în 
plin Oresund. 

Irene a oftat. 

- Sunt singura trează aici, sau ce? 

- Nu, ascult. 

Fabian s-a străduit să-și dea deoparte propriile cu- 
getări. 

- Vorbeşti despre Milwokh, care, dacă te-am înţeles 
bine, şi-a schimbat din nou numele. Aşadar, nu este 
numele lui adevărat, sau ce? 

- Este. Sau, cel puţin, a fost de când i s-a acordat 
azil. Dar... 

-Şi aici devine cu adevărat interesant, a adăugat 
Klippan. 

Însă era greu, practic imposibil. Pentru că ceva nu 
era în ordine cu timpii relativi ai crimei din cadă și ai 
atacului din Oresund. 

- Treaba e că Milwokh nu venea pentru prima dată 
în Suedia, a continuat Irene. De fapt, a crescut în pro- 
vincia Skâne și a trăit aici cea mai mare parte din viaţă. 

- Irene, a zis Klippan. Cred că ar fi mai bine să începi 
cu începutul. 

- Bine, scuze. După cum știți, a închiriat o maşină 
care era parcată aproape de spălătoria în care a fost 
ucis Moonif Ganem, ceea ce ne-a făcut să-l chemăm la 

o discuţie. În acel moment îşi spunea Pontus Holmwik, 
şi asta scria şi pe falsul permis de conducere. 

Irene s-a întors cu fața spre tablă şi a arătat spre 
literele unite cu săgeți încrucișate. 

- Peste o săptămână, cam așa, Klippan şi-a dat 
seama că exact aceleași litere sunt pe uşa locuinţei de 
lângă cea în care tocmai m-am mutat. P. Milwokh. 
Mă urmăreşti până aici? 

Fabian a încuviinţat din cap. 

-A reieșit că mai sunt şi alte combinații. 

- Cinci mii patruzeci, mai exact, a intervenit Klip- 
pan. Și, de vreme ce vorbim despre calcule factoriale, 
termenul corect este „permutări“. 

- După cum îţi dai seama, am vorbit cu Molander, 
a zis Irene. Chestia este că există o „permutare“ un 
pic mai interesantă decât celelalte. Aceasta. 

A subliniat numele Wikholm. 

- Poate că sună cunoscut? 

Fabian n-a putut decât să-și scuture capul. 

-Ei, haide, Wikholm. Nu-ţi aminteşti? Soni Wikholm. 

Irene avea dreptate. Ceva din acest nume suna 
cunoscut. Dăduse peste el în unul dintre cazuri. 

- Soni Wikholm era numele fetei care distribuia 
presa şi care l-a descoperit pe fostul tău coleg Seth 
Kăârheden ucis în casa lui. Ştii, cel cu mustaţa jupuită. 

Fabian a încuviinţat din cap. 

-Nu e și cea care a filmat în jurul casei lui Johan 
Halen, în Viken? 

- Exact, și de aceea am găsit-o acum un pic mai mult 
de o lună într-o groapă puțin adâncă din apropiere 
de Mörarp. 

- Bun, dar ce are ea de-a face cu ucigașul nostru? 

-Sunt frate şi soră. 

Irene și-a desfăcut braţele. 

-Pe fratele lui Soni Wikholm îl cheamă, sau l-a che- 
mat, Pontus Hao Wikholm. Au fost adoptați împreună 
din China de Ing-Marie și Börje Wikholm din Påarp. 
Nu-i cu totul aiurea? Chiar am fost acum câteva luni 
în casa părinților lor, am cercetat cutiile din pivniță cu 
lucrurile lui Soni. Și una dintre cutii era a fratelui ei, 
şi ştii cu ce era în ea? 

Fabian și-a scuturat capul. 

- Zaruri. 

Irene a făcut o pauză de efect. 

- Zaruri, zaruri şi iar zaruri. O cantitate nebunească, 
alături de unele exemplare împrumutate de la biblio- 
tecă din cartea lui Luke Rhinehart, Omul zar, ferfenițite 
de atâta răsfoit. 

Şi-a desfăcut braţele și a răsturnat fără să vrea 
cafeaua lui Klippan, inundând biroul. 

- O, nu, îmi pare rău. 

- Nu-i nimic, a răspuns Klippan, ducându-se repede 
să salveze cât mai multe documente posibil. Cel puțin 
e o mare cotitură în anchetă. Aduc o cârpă. 

A ieşit din încăpere. 

- Nu pari foarte încântat. 

Irene s-a întors cu fața spre Fabian. 

- Nu pricepi? Ne-am dat seama, în sfârșit, de modul 
lui de operare. Foloseşte zarurile. Așa ia hotărârile. 

Fabian a încuviinţat din cap. 

- Ba pricep. Eu însumi am ajuns la această concluzie 
când am găsit asta în camera lui Ester Landgren, ceva 
mai devreme. A ridicat o pungă mică pentru probe, în 
care era zarul din metal polizat. lar băiatul de pe iaht 
mi-a spus că și acolo a folosit un zar. 

- Bun. Şi atunci de ce n-ai zis nimic? 

Irene i-a smuls punga din mână și a cercetat zarul. 

- Când să fi făcut asta? N-am fost în aceeași încă- 
pere până acum. 

- Fabian, ce e? 

Irene i-a înapoiat punga. 

-Cum adică, ce e? Ce vrei să zici cu asta? A ridicat din 
umeri. Nu-i nimic. 

- Nimic? 

Irene a încuviințat din cap și şi-a mușcat buza. 

- Păi, nimic, în afară de faptul că Theodor e arestat 
în Danemarca, Matilda vorbeşte cu duhurile şi Sonjei 
pare să-i meargă mai rău ca oricând. A, de fapt, mai 
e ceva. Sunt al dracului de obosit și curând o să tre- 
buiască să mă duc acasă să dorm un pic. 

- Sigur, toți suntem obosiţi și toți vrem să mergem 
acasă și să dormim. Irene a tras un scaun şi s-a așezat 
în fața lui. Ştiai că în această duminică sunt exact doi 
ani de când lucrăm împreună, tu și cu mine? 

- Nu, cum ziceam, am fost un pic ocupat, dar, sigur, 
cam aşa pare. 

- Pe atunci nu te cunoșteam. Îmi păreai un om 
dificil. Poate că nu era decât ceva legat de Stockholm, 
dar aveam impresia că ne ţii la distanță. 

Fabian a dat să vorbească, dar a fost amuţit de ridi- 
carea unei mâini. 

- Îmi amintesc că, de fapt, te consideram un ticălos 
arogant. Irene a chicotit. Pentru o vreme chiar te-am 
bănuit că eşti în spatele crimelor. Unele lucruri păreau 
să sugereze asta. Dar acum te cunosc mai bine. Și, 
cu toate că doi ani pot să nu fie chiar aşa de mult în 
marea schemă a lucrurilor, sunt mai mult decât destul 
ca să-mi pot da seama când ceva nu-i în ordine. 

- Irene, nu știu despre ce vorbeşti. 

Fabian a încercat să se uite la ea în aceeaşi măsură 
cu sinceritate și cu oboseală. 

- Îmi pare rău dacă relaţia noastră a pornit cu stân- 
gul. Dar poate ne ocupăm de asta altădată, când lucru- 
rile se mai liniştesc. În prezent, totul e în ordine. În 
afară de lucrurile despre care ţi-am spus deja. 

Irene a încuviințat din cap. 

-Cu tot respectul pentru ceea ce înfruntați acum 
tu şi familia ta. E groaznic în toate privinţele şi nu știu 
cum aș fi putut eu să merg mai departe dacă eram în 
locul tău. Dar să nu vii aici să-mi spui că asta-i tot. 
Că acele lucruri sunt ceea ce te frământă, pentru că, 
dacă o faci, o să mă înfurii de-a binelea pe tine. 

Ardea de dorinţa să-i spună, dar nu putea. N-avea 
să ştie decât mâine cum a decurs întâlnirea lui Hillevi 
Stubbs cu Conny Ohman. 

- Ce mama dracului? M-am săturat până-n gât. 
Irene s-a ridicat în picioare, oftând. Uneori nu mai 
ştiu de ce lucrăm împreună. 

Uşa s-a deschis și Klippan a intrat cu o cafetieră şi 
o cârpă de vase. 

- Am făcut cafea proaspătă dacă tot eram acolo, în 
cazul în care vrea cineva... 

A amuţit și și-a plimbat privirea între Irene și Fabian. 

- Ce mai e? S-a întâmplat ceva? 

- Nu. 

Irene s-a răsucit spre Fabian. 

- Fabian e un pic obosit și o să meargă acasă să 
tragă un pui de somn. 

- Bine, sau, cum ziceam, mai este cafea. 

Klippan a ridicat carafa şi a început să șteargă biroul 
lui Irene. 

- Nu cred că Milwokh, sau cum vreţi să-i ziceţi, 
a comis crima din cadă, a zis Fabian. 

Irene s-a întors spre Klippan și apoi din nou spre 
Fabian. 

- Ce te face să spui asta? 

-Câteva lucruri sugerează altceva. De exemplu, nici 
una dintre celelalte victime nu și-a putut alege moar- 
tea. În toate celelalte cazuri asta fost treaba zarurilor. 
Nu a victimei. 

- Bun, deci e diferită de celelalte. Dar toate sunt 
crime. Și apoi, toate au fost diferite între ele. Ai spus tu 
însuţi asta, nu mai departe de ieri. Că nu există numi- 
tor comun şi că asta este, de fapt, numitorul comun. 

- Ştiu. Şi poate că este adevărat. Cum spuneam, nu-s 
sigur. Dar alt lucru care mă deranjează este timpul. Nu 
văd cum ar fi putut să săvârșească și crima din cadă, 
şi atacul cu sabia la bordul vasului Hallberg-Rassy. 

- N-a fost la fel cu Molly Wessman şi Lennart An- 
dersson? a zis Klippan. Acele crime n-au fost și ele 
comise în aceeaşi zi? 

- Au murit în aceeași zi, da. Însă Molly Wessman 
a fost otrăvită cu o zi înainte. 

- Bine, dar, în afară de cazul în care am înţeles eu 
greşit, cea în cadă a fost seara şi pe iaht, noaptea târziu. 

Klippan şi-a umplut iar cana. 

- Milwokh ar fi putut, de exemplu, să ia barca de 
cauciuc cândva în timpul după-amiezii, s-o ducă în 
portul industrial din sud și să meargă de acolo pe jos 
la apartamentul din Planteringen. Apoi, când a ter- 
minat, a putut să meargă direct înapoi la barcă și să 
iasă pe mare cu sabia. 

- Ştii la ce oră a căzut curentul în clădire? a întrebat 
Fabian. 

- Nu, dar ar trebui să fie pe site-ul companiei Öre- 
sundskraft, la defecţiuni. 

Klippan s-a dus la computer şi a dat căutare. 

- Tryckerigatan, corect? 

Irene a încuviinţat. 

-Incendiu la cablu. Asta trebuie să fie şi, dacă e 
să-i credem, reparațiile vor fi terminate „în mai puţin 
de o oră“. 

-Scrie când s-a întâmplat? 

- Raportul a fost primit aseară, la șase și optsprezece 
minute. Așa că undeva, după șase, ar fi o estimare 
rezonabilă. 

-O să las în seama lui Molander cercetarea pro- 
priu-zisă a bărcii de cauciuc, dar am găsit asta într-unul 
dintre compartimentele de depozitare. 

Fabian a scos o învelitoare de plastic pentru docu- 
mente, împăturită, în care se aflau câteva foi de hârtie. 

- Ce sunt? 

Irene a luat învelitoarea. 

-Asigurarea și informaţii generale de la compania 
de închiriere de ambarcaţiuni. Şi există copii ale pri- 
melor două plăţi, pentru luni și marţi, alături de plata 
finală de trei mii opt sute, făcută ieri. 

- Şi când a fost făcută plata? 

-La şase şi paisprezece minute. Adică aproape ora 
la care a luat foc cablul. 

- Asta pune cruce teoriei că a luat mai întâi barca, 
a zis lrene. 

Klippan a încuviințat din cap. 

- Bun, așadar, trebuie să fi făcut întâi chestia din 
cadă şi apoi s-a dus la Râă să ia barca. 

-Cât ar dura să ajungi din Planteringen până la 
portul pentru ambarcațiuni mici din Råå? 

- Aş zice că nu mai mult de zece minute cu mașina, 
a răspuns Klippan. 

- Dar nimic nu sugerează că ar fi închiriat o mașină. 

- Bine, să zicem că a luat o bicicletă și mai punem 
cinci minute. Așadar, cincisprezece minute, nu mai mult. 

-Asta înseamnă că trebuie să fi părăsit apartamen- 
tul în nici un caz mai târziu de șase, a zis Fabian. 

- E strâns intervalul, dar posibil, a zis Klippan. În 
funcție de timpul necesar să se umple cada, ar fi putut, 
teoretic, să plece cu o jumătate de oră, patruzeci şi 
cinci de minute înainte. 

- Vrei să spui că n-a stat să se uite cum se umple 
cada și ce alege victima? a întrebat Irene. 

- Nu ştiu. 

Klippan a ridicat din umeri. 

-Presupun că, fiind puțin timp, a trebuit să renunțe 
la ceva. 

- N-o să pretind că ştiu cum îi funcționează mintea, 
dar n-ar trebui ca o parte din rostul de a plănui și de 
a executa o dilemă a morţii atât de complicată ar fi 
fost să stea și să vadă cum iese? 

- Sigur, dar, din nou, poate că n-avea timp. 

Klippan şi-a scos telefonul. 

- Poate că ceva a făcut ca toată treaba să dureze mai 
mult decât plănuise. Poate că victima a ajuns acasă cu 
o oră mai târziu decât era prevăzut. Și, cine ştie? Poate 
că zarul a zis „nu“, silindu-l să plece din apartament. 

- Oricum ar fi fost, trebuie să fi lăsat robinetul curgând 
dacă a plecat înainte să se termine, a zis Fabian. Însă, dacă 
a stat să privească, a putut să închidă robinetul când 
s-a terminat. Însă asta ar însemna că n-ar fi putut să 
ajungă la timp la compania de închiriere. 

- Ceea ce sprijină teoria ta despre al doilea ucigaș. 

Irene a oftat şi și-a scuturat capul. 

- Pur și simplu, mi-e greu să-mi imaginez că există 
al doilea lunatic în stare de aşa ceva. Ştiu că nu ești de 
acord, dar tot aş zice că e prea asemănător cu celelalte 


242 | STEFAN AHNHEM 


cazuri ca să indice un făptaş diferit. O mulțime de 
amănunte sunt diferite, cu siguranță, dar nu putem 
ignora faptul că există o temă care se repetă de la Evert 
Jonsson, care putrezea într-un cilindru de plastic închis 
ermetic, până la Mattias Larsson, care a fost fie înecat, 
fie electrocutat în cadă. 

-Ar putea să fie crimă la indigo inspirată de celelalte 
crime? a întrebat Klippan, cu telefonul lipit de ureche. 

- Bănuiesc că da, dar, practic, n-am dat publicității 
nici unul dintre amănunte. Dacă este crimă la indigo, 
trebuie să fie cineva care are acces la investigaţiile 
noastre. Şi apoi, n-ar trebui să existe o limită a numă- 
rului de criminali în serie pe care îi putem avea în 
această țară? Până acum doi ani n-am avut nici unul. 
Acum răsar din pământ ca ciupercile. 

Tăcerea care a urmat implora să fie umplută cu 
cuvinte. Însă Klippan avea din nou ochii ațintiți la tele- 
fon, iar Fabian era așa de preocupat, încât îi era greu 
să țină pasul. 

Nu exista decât o persoană cu acces la toate inves- 
tigaţiile care ar fi putut s-o facă. Ingvar Molander. Nu 
i-ar fi fost greu să plănuiască și să pună în scenă crima 
din cadă. Mai mult, se potrivea cu uciderea lui Inga 
Dahlberg şi, după câţiva ani, cu încercarea de ucidere 
a lui Ingela Ploghed. Ambele fuseseră asemănătoare 
cu alte cazuri aflate în cercetare, ceea ce a a făcut, de 
fapt, să fie atribuite altor făptași. 

Oare de aceea lipsise toată după-amiaza și seara? 
Oare suferința produsă de faptul că l-a părăsit Gertrud 
fusese o scuză, ca să nu trebuiască să spună pe unde 
a umblat? 

- Pe cine suni? 

Irene a spart tăcerea, și în clipa în care Fabian 
şi-a dat seama care avea să fie răspunsul lui Klippan, 
a realizat şi că era prea târziu. 

- Molander, a venit răspunsul lui Klippan, ca un 
ecou al gândurilor sale. El a fost primul la locul faptei, 
aşa că ar trebui să ne poată spune dacă robinetul era 
sau nu deschis. 

-Chiar trebuie să-l deranjăm în toiul nopții, dacă 
ne gândim prin ce trece? a zis, încercând să-i abată 
atenţia lui Klippan. 

- De când te sinchiseşti de astfel de lucruri? a zis 
Irene. 

-Tocmai mi-a dat prin cap că am putea mai bine 
s-o sunăm pe Astrid, de vreme ce era și ea acolo. 

- Salut, sunt Klippan. Sper că nu te-am trezit... Vai 
de mine. Înţeleg. 

Klippan s-a strâmbat la ceilalți și a făcut un gest 
de cântărire. 

- Chestia e că discutam despre crima din cadă și 
unele semne arată că a fost un al doilea făptaş. O crimă 
la indigo... Stai aşa, e mai bine să te auzim cu toții. 

A pus convorbirea pe difuzor şi a aşezat mobilul 
pe birou. 

- Salut, Ingvar, ne auzi? 

- Da, din nefericire, a răspuns Molander cu o voce 
obosită. 

- Doar o întrebare scurtă, și te poți înapoia la som- 
nul de frumuseţe. 

- Mai întâi aş vrea să ştiu exact ce lucruri arată spre 
al doilea făptaş. 

- Timpul relativ al atacului din Oresund. Nu putea 
să fie în două locuri deodată. 

- Cum adică, deodată? Un lucru s-a întâmplat seara 
şi celălalt, peste câteva ore. 

- Corect, însă avem chitanța plăţii finale pentru 
închirierea bărcii, poate că ar trebui să explice Risk. 
E teoria lui. 

Klippan i-a făcut semn cu capul lui Fabian. 

- Salut, Ingvar, a zis, şi şi-a dres glasul, ca să înlăture 
oboseala. Prin urmare, conform unei chitanţe pe care 
am găsit-o, a luat barca aproape în același moment în 
care a căzut curentul pe Tryckerigatan. 

- Şi? De unde ştim că ora de pe chitanţă e corectă? 
Poate că au uitat să regleze ceasul intern după ora de vară. 
Sau a putut să plece din apartament cu mult înainte ca 
apa să se ridice destul ca să scurtcircuiteze firele. 

-Asta spuneam şi noi, a zis Klippan. Aşa că ceea ce 
voiam să te întrebăm era dacă robinetul era deschis 
când tu și Astrid aţi ajuns acolo, sau fusese închis. 

Tăcerea care a urmat n-a fost lungă, dar sesizabilă. 

- Era deschis, a zis Molander, în cele din urmă. Nu 
complet, poate că pe jumătate. 

- Bine, grozav, a zis Klippan. Atunci totul s-a lămu- 
rit. Tu ce crezi, Fabian? 

- Absolut, a răspuns el, cu toate că răspunsul lui 
Molander nu schimba cu absolut nimic lucrurile. 

- De fapt, am presupus că scopul a fost să-i dea victi- 
mei mult timp să aleagă, a zis Molander. Dar poate că 
motivul real a fost că voia să facă două lucruri deodată? 

Ştia exact ce are de făcut acum. 

Dimineaţa se instalase deplin când Fabian a intrat 
cu bicicleta pe Tryckerigatan dinspre Văstra Fridhems- 
gatan și a văzut cum duba albă a companiei Öresunds- 
kraft iese din parcare şi porneşte în direcția opusă. 

Nu-şi dorea nimic mai mult decât câteva ore de 
somn. Dar asta trebuia să aștepte. De vreme ce Klippan 
l-a sunat pe Molander și a spus ce nu trebuia, era timpul 
să amorseze capcana. Nu peste câteva zile sau o săp- 
tămână. Acum era momentul. 

Ca întotdeauna, era vorba de probe. Dosarul împo- 
triva lui Molander trebuia să fie mai mult decât mul- 
țumitor. Dacă voia să aibă o șansă de a convinge restul 
echipei de vinovăția colegului lor, va trebui să nu existe 
nici o fisură, și încă ceva pe deasupra. 

Dacă se va dovedi că bănuiala sa este corectă, aceasta 
ar putea să fie dovada pe care o căuta. Și de această 
dată timpul era de partea sa. Spre deosebire de cazurile 
precedente, în care a trebuit să se mulțumească cu 
vechi dosare şi fotografii, acest loc al faptei era vechi 
de numai câteva ore. Cu alte cuvinte, erau şanse mari 
să mai poată fi găsite dovezi proaspete. 

Ca să fie sigur, lăsase mașina acasă şi luase bicicleta, 
care s-a dovedit a fi surprinzător de eficientă. Ajunsese 

în cincisprezece minute și, ca bonus, aerul curat alun- 
gase unele dintre pânzele de păianjen din minte. 

A intrat în clădire și a observat că oamenii de la 
Öresundskraft s-au ținut de cuvânt. Doi pași în hol au 
fost destul ca să se declanșeze senzorul de mişcare care 
controla lumina fluorescent pâlpâitoare de deasupra. 

A găsit la etajul doi uşa pe care scria M. Larsson. 
Încuietoarea fusese schimbată, așa cum era regula, aşa 
că a putut folosi cheia poliţiei ca să intre. 

Ca să nu atragă inutil atenţia, a lăsat luminile 
stinse şi s-a mulțumit cu o lanternă. Nu se afla acolo 
ca să examineze amănunţit apartamentul. Cel puţin, 
nu în acest moment. Crima fusese săvârşită în baie, 
şi acolo se ducea. 

Era la câțiva pași mai departe pe hol, la stânga. 
Flătan, sau unul dintre băieţii lui, luase deja cada- 
vrul. Dar n-avea importanţă. Că victima se înecase sau 
fusese prăjită pe dinăuntru nu conta absolut deloc în 
acest moment, în ceea ce-l privea pe Fabian. 

Singurul lucru care îl interesa era robinetul. 

În acest moment, totul se baza pe robinet. 

Ucigaşul l-a lăsat deschis sau a stat până ce cada 
s-a umplut, l-a închis și a plecat? După spusele lui 
Molander, era încă deschis când a ajuns acolo cu 
Astrid. Dacă se dovedea a fi adevărat, cele mai multe 
lucruri indicau că este lucrarea lui Milwokh. Dacă nu, 
avea tot ce-i trebuia ca să facă o arestare. 

S-a aplecat mai mult spre cadă și a luminat cu lan- 
terna cele trei fire dezgolite lipite înăuntru. Unul pe 
fund și celelalte două la câțiva centimetri de margine, 
la ambele capete. 

Faptul că au fost puse mai sus de preaplinul căzii, 
care, în consecinţă, a trebuit să fie astupat etanș, indica 
faptul că ucigașul voia să se umple cu totul cada înainte 

ca cele două fire de sus să intre în contact cu apa. Poate 
pentru a face ca victimei să-i fie mai uşor să se înece. 
Sau, mai probabil, ca să tărăgăneze totul, așa încât 
victima să aibă destul timp să se chinuiască să decidă. 

Însă acestea erau mai mult sau mai puţin vari- 
ante posibile. Lucrul neîndoielnic era faptul că, dacă 
ucigașul a lăsat robinetul deschis, apa trebuie să se fi 
revărsat peste margine și să inunde podeaua în orele 
care au urmat. 

S-a lăsat pe vine şi a examinat deschizătura îngustă 
dintre cadă și panoul decorativ atârnat dedesubt. Dar n-a 
văzut şi n-a pipăit vreo urmă de umezeală, ceea ce poate 
că nu era de mirare, de vreme ce trecuse destulă vreme 
de atunci. Molander a pretins că a închis robinetul. 

A pus lanterna pe podea, a desprins cu grijă panoul 
şi l-a rezemat de perete. Apoi s-a lăsat în patru labe şi 
s-a aplecat până a dat cu capul de podea, ca să vadă 
la lumina lanternei podeaua până la perete. 

La câteva zeci de centimetri de la marginea căzii 
era o scurgere în podea, prin care trecea apa din cadă, 
printr-o țeavă. Așa ar explica de ce baia şi zone mari din 
apartament nu fuseseră inundate, însă nu scurgerea 
era ceea ce-l interesa. 

Ci praful. 

Era mult praf. Pe alocuri se strânsese în rotocoale 
mari care se rostogoleau pe podea împinse de răsu- 
flarea lui. 

Bănuielile păreau să i se adeverească. Şi ca să fie 
absolut sigur, a luat telefonul, l-a îndreptat spre spațiul 
de sub cadă şi a făcut o serie de fotografii pe care a 
putut să le mărească și să le studieze amănunțit. 

Un strat de praf gros, neatins, acoperea aproape toată 
zona de sub cadă și nu era nici un semn că pe undeva 
s-ar fi prelins apă. 

Asta arăta că ucigașul a rămas acolo și a închis robi- 
netul după ce firele au produs scurtcircuitul și s-a ter- 
minat totul. Lucru care, la rândul lui, arăta că ucigașul 
nu putea să fie Pontus Milwokh. 

Molander i-a minţit pe toți trei și fotografiile de pe 
telefon o dovedeau. Probabil că ideea fusese să facă 
crima să arate ca una dintre ale lui Milwokh, şi ar fi 
reușit dacă Milwokh însuși n-ar fi atacat din nou, 
practic, în același timp. 

A găsit numărul lui Astrid, l-a tastat și a ascultat 
sunetul. Nu exista nici un motiv să mai amâne. 

Probabil că Molander era acasă, adormit. Avea che- 
ile, aşa că n-ar fi fost o problemă să intre în casă și 
să-l surprindă cu garda coborâtă. 

Ai sunat la căsuţa vocală a lui Astrid Tuvesson. Nu 
pot să răspund chiar acum... 

Fabian a închis şi a sunat din nou. Avea să mai 
încerce de trei ori. Dacă nu răspundea, n-avea de ales, 
se va duce acasă la ea și... 

- În locul tău, aş închide cât de repede pot. 

A recunoscut vocea, dar nu știa de unde s-o ia. 
Înţelegea, şi totuşi nu. Nu, până s-a răsucit și a privit 
drept în cilindrul lung al amortizorului de pe pistolul 
din mâna lui Molander. 

- Da, alo... s-a auzit bălmăjeala lui Astrid din tele- 
fon. Cine-i acolo?... Ce mama dracului, e miezul... Alo... 

Bicicleta. Îşi luase blestemata de bicicletă. Gândul 
îi stârnea ecouri în cap, din ce în ce mai puternice, 
în vreme ce se uita la Molander, care îi făcea semn cu 
pistolul spre telefonul din mână. Era uluit și se simţea 
ca un petrolier care trebuie să facă brusc o întoarcere 
de 180 de grade ca să nu eșueze pe uscat. Dar era 
deja prea târziu. Cu mult înainte ca el să fi avut vreo 

şansă să inverseze direcția de rotaţie a motoarelor şi 
să înceapă să se răsucească, era prea târziu. 

- Tu eşti, Fabian? lar mă suni? Alo? 

Să ţipe? Asta trebuia să facă? Să țipe şi să spună cât 
de mult poate înainte ca Molander să golească încăr- 
cătorul? Dar cât de mult ar putea ea să priceapă? De 
dimineață și-ar aminti măcar că a sunat-o? 

A ridicat telefonul în întuneric și a apăsat pe sem- 
nul roșu. 

- Aşa mai merge. Ce băiat cuminte. Zău, n-a fost 
chiar așa de greu, nu? 

Molander i-a aruncat un zâmbet. 

-Ce-i drept, ştiam deja că eşti băiat cuminte. Altfel 
n-ai fi fost aici. 

A tras dintr-un colţ un taburet. 

-Ia loc. 

Fabian s-a uitat la taburet și apoi la Molander, care 
avea pistolul în mână. Fusese tot timpul în aparta- 
ment? Aşteptând în întuneric ca el să apară. Ca să 
pună capăt. 

Într-un fel, era încheierea logică a poveștii. El venea 
la rând. Și Hillevi Stubbs. Oare o descoperise deja și 
îi făcuse de petrecanie? De aceea n-a răspuns când a 
sunat-o, mai devreme? 

Oricum ar fi fost, nu putea să se dea bătut, pur și 
simplu. Orice se întâmpla, orice plănuise Molander, 
era vremea ca asta să se termine. Problema era că 
stăteau prea departe unul de altul ca să lovească pis- 
tolul lui Molander fără să facă întâi un pas în faţă. 
lar propriul pistol era în tocul de sub haină. Oricât de 
repede s-ar fi mişcat, n-avea cum să reuşească. 

- N-are rost. Eu nici nu m-aş gândi la asta. 

Molander a ridicat pistolul și l-a îndreptat spre 
capul lui Fabian. 

- Nu-ţi fie cu supărare, dar nu voi șovăi. Sigur, nu aşa 
plănuisem s-o fac. Dar n-ar fi o problemă prea mare. 
Așa că îţi spun din nou, pentru ultima oară. Te rog, 
ia loc. 

- N-o să ieşi basma curată din asta. 

Fabian s-a supus şi s-a așezat. 

-Ştii asta, nu? 

- Şi telefonul, te rog. 

Molander a întins mâna liberă şi Fabian i-a dat 
telefonul. 

- Aşa cum eu am mers pe urmele lui Elvin, cineva 
o să vină după mine. 

-Şi în ultimul rând, dar nu cel mai puţin important, 
pistolul ăla de jucărie. Vrei, te rog, să-ți deschei haina 
cu mâna stângă, cu dreapta ridicată deasupra capului. 

Fabian l-a lăsat pe Molander să-i deschidă tocul de 
pe piept, să ia pistolul şi să-l golească, apoi să şi-l våre 
sub curea, la spate. 

- Aşa. Mult mai bine! Gata cu încordarea inutilă. 
Nu? Acum, să ştergem acele fotografii care ocupă 
memorie prețioasă. Care e pin-ul? 

- Ingvar. N-ar fi mai bine să renunți? Nu poți să 
continui așa. 

- Pin-ul. 

Molander a făcut un pas în față şi i-a înfipt țeava 
pistolului în tâmpla stângă. 

- Dacă binevoieşti. 

-7 385. 

Molander a deblocat telefonul și a șters fotografiile 
cu praful de sub cadă. 

-Şi acum? Ce ai de gând să faci? 

- Nu-ţi face griji. O să afli la momentul potrivit. 
La momentul potrivit. 

Molander s-a dus la cadă, a luat capul dușului și l-a 
atârnat peste marginea căzii. Apoi a deschis robinetul, 
care a început să împroaşte apă pe podea și sub cadă. 

- Sincer, nu m-am gândit la praful de sub cadă. Și 
de obicei mă gândesc la toate. 

S-a îndepărtat, ca să nu fie stropit, şi a trecut în spa- 
tele lui Fabian. 

- Dar tu te-ai gândit, şi chiar ai venit aici în toiul 
nopții ca să vezi dacă teoria ta este corectă. E impre- 
sionant, trebuie să recunosc. Foarte impresionant. 

- De ce? a zis Fabian, în vreme ce Molander îi scotea 
haina. Nu eşti primul care calcă pe de lături. Și sunt 
sigur că nu ești primul care a fost prins de socru. 

- Probabil nu sunt nici primul care și-a omorât 
socrul, a chicotit Molander, în vreme ce îi desprindea 
şi îi scotea tocul pistolului. Nici vorbă. Dar vrei să știi 
adevărul, nu-i aşa? 

-Te rog, a încuviințat din cap Fabian, pe când 
Molander îi trăgea brațele la spate. Explică-mi cum 
au luat-o razna lucrurile așa de grav. 

Peste câteva clipe a simţit cum un cablu e legat 
strâns peste încheieturile mâinilor. 

- Ce te face să fii așa de convins că lucrurile au 
luat-o razna? 

Molander l-a ocolit și s-a lăsat pe vine în faţa lui 
Fabian. 

-În afară de câte un amănunt pe ici, pe colo, aş zice 
că în cea mai mare parte lucrurile au mers conform 
planului. 

- Poate că nu ești cel mai îndreptăţit să faci această 
evaluare în mod obiectiv. 

- Spune-mi. 

Molander a mai scos din buzunarul hainei câteva 
cabluri. 

- Ce culoare de Ahlgrens bilar! preferi? Alb, verde 
sau roz? 

- Şi ce are asta de-a face cu restul? 

- Răspunde-mi. 

Molander a îndreptat încă o dată pistolul spre capul 
lui Fabian. 

- Alb, verde sau roz? 

- Nici una. Au exact același gust. Singura diferență 
este un strop de vopsea alimentară. 

-Aşa este. Dar uiţi ceva important. Impresia vizuală 
afectează în mod real percepția aromei. Cel puţin în 
acest caz. În ce mă priveşte, prefer verde. Cele albe sunt 
în ordine, dar cele roz, nici să n-aud de ele. 

- Şi în ce fel justifică asta uciderea socrului tău? 

- Discutam despre cine greşeşte și cine este mai 
obiectiv. 

Molander a legat picioarele lui Fabian de taburet. 

- Tu, care nu poţi simți diferența de gust, sau eu, 
care le pot deosebi şi legat la ochi? 

Întâi dreptul, apoi stângul. 

- În ceea ce-l priveşte pe Einar Stenson, şi-a căutat-o 
cu lumânarea. 

Molander s-a ridicat în picioare şi și-a pus pistolul 
înapoi în toc. 

- Ştiai că a avut îndrăzneala să mă cheme în casa 
lui de vară și să-mi vâre sub nas un teanc de fotografii 
cu mine şi Inga? Apropo de a face ce nu trebuie. Să se 
furişeze, spionându-mă. De parcă viața mea ar fi fost 
treaba lui. De parcă el n-ar fi sărit pe toate fustele în 
călătoriile alea în care mergea. 


1 Bezele moi în formă de maşină produse de firma suedeză 
Ahlgrens 

Molander și-a scuturat capul ca să se calmeze şi 
apoi a continuat. 

- Ba chiar a încercat să mă șantajeze să divorțez de 
Gertrud. A ameninţat că-i spune tot dacă mă împo- 
trivesc. Mi-am pierdut capul și l-am înjunghiat cu un 
cuțit de bucătărie. 

Fabian a dat să spună ceva, dar a fost redus la tăcere 
de o mână ridicată. 

- Ştiu exact ce gândești şi, dintr-un anumit punct 
de vedere, ai dreptate. E clar că a fost o reacție exa- 
gerată. Dar, privind înapoi, nu simt nici un strop de 
remușcare. Şi ştii ceva? 

S-a aplecat până ce faţa i-a ajuns în dreptul feței 
lui Fabian. 

- Sunt convins că tu te-ai fi simțit la fel în locul 
meu. Einar Stenson a fost un ticălos. N-ai fi zis când 
te uitai la el, dar în spatele acelui zâmbet cald, priete- 
nos... O brută nesuferită, e tot ce am de spus. 

S-a ridicat, s-a întors cu spatele la Fabian și s-a dus 
la cadă, unde a aşezat altfel capul duşului, ca să facă 
apa să inunde alte părţi ale podelei. Apoi a întins mâna 
spre unul dintre cele trei fire lipite de cadă. 

Poate că asta era șansa lui. Acum, când Molander 
era cu spatele și se concentra asupra firelor. Gândul i-a 
venit sub forma unei întrebări, însă hotărârea fusese 
luată deja. S-a aruncat pe jos şi a început să izbească 
taburetul de podea cu toată puterea, iar şi iar. 

L-a văzut cu colţul ochiului pe Molander că se răsu- 
ceşte. Poate că și-a scos și pistolul. Nu-și dădea seama și 
n-avea importanță. Trebuia, pur şi simplu, să continue 
să izbească taburetul de podea. Dacă îl putea sparge, 
ar fi trebuit să fie în stare să-i secere lui Molander 
picioarele și să fugă pe palier. 

Însă taburetul nu voia să se spargă și apoi Molander 
a fost peste el, țintuindu-i picioarele până ce acidul 
lactic le-a făcut inutile. 

- Uite, Gertrud, de exemplu, a continuat Molander, 
făcându-i semn cu capul să se ridice la loc. A supus-o 
unui abuz psihologic din ziua în care m-a cunoscut. 
O desconsidera total. Și asta-i nimic pe lângă felul în 
care se purta cu mine, deși am făcut tot ce ar fi trebuit 
să facă un ginere perfect. Tot. 

Fabian a încercat să se ridice, însă cu mâinile legate 
la spate şi picioarele legate de taburet era imposibil și, 
în cele din urmă, Molander a trebuit să-l ajute. 

- M-am dus la fiecare afurisită de cină duminicală. 
Am stat în mijlocul lor, am încuviințat din cap şi m-am 
prefăcut că ascult vorbăria lui plictisitoare. Am lucrat 
prin casă împreună cu el şi i-am înlocuit tot acoperi- 
şul. Într-o vară am săpat cu mâinile mele afurisita de 
fundație, pentru că trebuia să instaleze canalizarea, dar 
era prea zgârie-brânză ca să angajeze un profesionist. 
Spatele meu nu și-a mai revenit niciodată. 

Molander s-a întors spre o trusă de toaletă care 
atârna de un cârlig în spatele lui și a scos o seringă 
mică şi un flacon. 

- Şi crezi că mi-a mulțumit vreodată? Ţi-ai găsit, 
fir-ar să fie. 

A vârât acul în flacon, a umplut seringa şi a dat 
afară câțiva stropi, ca să scoată bulele de aer. 

- Ce-i în seringă? 

- Formula chimică e foarte complicată și ar fi nevoie 
de o tablă de mărime mijlocie ca să-ți explic. Așa că 
va trebui să te mulțumești să știi că e o substanță 
pe care speram că nu va trebui s-o folosesc. Totuși, 
din nefericire, comportamentul tău nu-mi dă de ales. 
Unde rămăsesem? 

-A fost nerecunoscător, a zis Fabian, fără să scape 
seringa din ochi până ce Molander a dispărut în spa- 
tele lui. 

- Aşa-i. Mulţumesc. Așa că am stat acolo, privindu-l 
cum se zvârcoleşte pe podea cu cuțitul de bucătărie 
înfipt în burtă, şi cu cât se lățea balta de sânge, cu atât 
eram mai fericit. 

Fabian simţea cum Molander îi scoate cămașa din 
pantaloni, bagă mâna rece în acel spaţiu și îi pipăie 
ultimele vertebre. 

- După ce babalâcul a dat ortul popii, am făcut 
curăţenie și am aranjat altfel scena. De exemplu, am 
lustruit podeaua de nu mai puţin de trei ori, ca să mă 
asigur că e extrem de alunecoasă. Apoi l-am pus cu 
fața în jos peste ușa deschisă a maşinii de spălat vase, 
peste coşul cu tacâmuri. Am adunat cât de mult sânge 
am putut şi l-am ținut în blenderul pornit, ca să nu 
se închege până ce îl puteam turna peste mașina de 
spălat vase. Acum nu te mişca, te rog. 

A fost o înțepătură când acul a pătruns între ver- 
tebre, urmată aproape imediat de o durere arzătoare, 
care a sporit repede în intensitate. Ca şi cum ar fi fost 
un fel de acid care ardea totul în cale. 

- Într-un fel, a fost asemănător cu felul în care abor- 
dez eu locurile crimelor, ca om de știință criminalist, 
a continuat Molander, pe când scotea din trusa de 
toaletă alt flacon şi umplea seringa. Numai că invers. 
A fost unul dintre cele mai distractive lucruri pe care 
le-am făcut în viața mea. De această dată dețineam 
complet controlul şi știam exact ce să fac. 

Durerea a scăzut, prefăcându-se într-o amorțeală 
care zvâcnea monoton. 

-Era ca și cum aș fi putut să văd viitorul, când 
Ragnar Söderström de la poliția districtului Götaland 
avea să vină la locul crimei. 

Molander s-a răsucit iar spre trusa de toaletă. 

- Aproape că puteam să-l aud cum trage concluzia 
că a fost un accident tragic, în care Einar Stenson a 
alunecat pe podeaua proaspăt ceruită și a căzut peste 
coșul cu tacâmuri, unde cuțitul de bucătărie s-a nime- 
rit să fie cu vârful în sus. A fost magnific. 

Când Molander s-a întors cu fața spre el, ținea în 
mână o pensetă cu vârfurile ascuţite și l-a împuns 
brusc pe Fabian în coapsă, fără să-l avertizeze. 

- Şi ştii cum e. După ce ai luat o îmbucătură din 
acel măr, e greu să nu mai iei una. Gata. 

A scos penseta, zâmbind, şi a şters-o de sânge pe 
pantalonii lui Fabian. 

Fabian s-a uitat la sângele care înflorea într-o pată 
întunecată ce se tot lărgea. Dar nu simțea aproape 
nimic și și-a dat seama că nu-și poate mișca picioarele. 

-Ce păcat că nu ești gravid. Atunci am fi putut să 
te ajutăm să naști, dacă tot suntem aici. 

O epidurală. Sigur că asta era ceea ce îi făcuse. A ridi- 
cat privirea spre Molander. 

- Aşadar, îți omori socrul, îți dai seama că îţi face 
plăcere și continui să omori oameni, a zis, în vreme 
ce-și simțea partea de jos a trupului din ce în ce mai 
amorțită. Ce naiba e cu tine? 

Molander a râs şi s-a dus la cadă, unde a desprins 
cu atenţie cele trei fire, unul după altul. 

- Habar n-ai ce uşor e să treci de partea cealaltă. 
Există un hotar, nu încape îndoială. Dar, spre deosebire 
de ceea ce cred cei mai mulți oameni, nu e nici lat, 
nici nu e marcat de un zid înalt pe care trebuie să te 
urci. Nu, de fapt, e incredibil de subțire. 

- Poate pentru tine, Ingvar. Pentru noi, ceilalți, 
pentru oamenii sănătoşi, acel hotar e foarte limpede. 

- Se întâmplă să fiu cel care a trăit în ambele părți, 
a ripostat Molander, în vreme ce studia cele trei fire, 
şi a mai îndepărtat un centimetru de izolaţie, cu aju- 
torul unui cuțitaș. Și îți jur că ştiu despre ce vorbesc. 
Diferenţa este minoră. 

A scos din geanta care atârna lângă trusa de toaletă 
o rolă de bandă adezivă groasă și a dispărut din nou 
în spatele lui Fabian. 

- Din perspectiva mea, sunt aceleaşi trupuri şi aproa- 
pe aceleași scenarii. Aceeaşi suferință. Sigura diferență 
este că asta-i cu mult mai distractiv. 

-Şi Inga Dahlberg? a zis Fabian, auzindu-l pe Molan- 
der cum rupe o bucată de bandă. A amenințat și ea că 
dă la iveală mica voastră aventură? 

Apoi a simțit cum o sârmă rece îi este apăsată pe 
încheietura mânii drepte și lipită acolo cu bandă 
adezivă. 

- Într-un fel, chiar asta a făcut, a răspuns Molander, 
lipindu-i celălalt fir de încheietura mâinii stângi. Ştii 
cum merge. 

L-a ocolit şi s-a oprit în faţa lui, ținând ultimul fir. 

- La început e o noutate și e excitant. Apoi începe să 
pară tot mai mult o corvoadă și, fără să-ți dai seama 
cum ai ajuns acolo, te pomeneşti într-un soi de căsă- 
torie poligamă. 

A oftat și şi-a scuturat capul. 

- Am încercat să-i pun capăt în mod amiabil. Dar ea 
s-a agăţat cu ghearele de mine şi a devenit tot mai, cum 
să-i zic, fanatică și turbată, așa că, în cele din urmă, 
n-am avut de ales. 

- Dar n-ai părăsit-o, pur şi simplu. Nici măcar nu 
te-ai mulțumit s-o omori. Se pare că ai simţit nevoia 
s-o violezi și s-o torturezi. 

- Da, poate că am sărit peste cal, dar tot sunt foarte 
mulțumit de asta. Am izbutit să transpun în fapt un 
plan, practic, imposibil, fără să fac nici o greșeală. 

- Trebuie să fi făcut o greşeală. Dacă nu, de ce ar fi 
început Elvin să facă investigaţii în legătură cu tine? 

Când a pomenit numele lui Elvin, ochii lui Molan- 
der s-au întunecat brusc. 

- Cel care trebuia să fie țapul ispăşitor s-a nimerit 
să aibă un alibi, un alibi ridicol de mic, care nu era nici 
pe jumătate la fel de bun ca alibiul meu cu Berlinul. 
A fost un ghinion și presupun că a fost ceea ce i-a atras 
atenţia lui Elvin. 

Molander și-a scuturat capul. 

- A fost prima dată când ceva n-a mers după plan. 

- Şi a doua oară? 

- Ingela Ploghed. Dar aceea a fost în întregime vina 
mea. 

Molander s-a ghemuit şi a tras în sus cu vreo treizeci 
de centimetri cracul stâng al pantalonilor lui Fabian. 

- A fost ceva prostesc și inutil, însă ce pot să zic? 

Şi-a desfăcut braţele într-un gest de resemnare. 

- Nu-s nici eu decât un om. 

A tras în jos şoseta și a rupt o bucată de bandă 
adezivă. 

- Problema este că am fost neglijent, lucru care a 
alimentat bănuielile lui Elvin. Nu ştiu dacă îți amin- 
teşti, dat tu însuți ţi-ai exprimat bănuiala că nu se 
potriveşte cu celelalte crime. 

- Ba îmi amintesc, a zis Fabian, pe când Molan- 
der îi lipea ultimul fir pe pielea dezgolită. Şi acum ce 

urmează? Ce ai de gând să faci? O să mă omori şi pe 
mine? Cum l-ai omorât pe Elvin? 

- Să nu începi niciodată cu desertul, aşa cum îi 
plăcea mamei mele să spună. 

Molander s-a ridicat în picioare și şi-a scuturat 
capul. 

- E adevărat, aş putea s-o fac acum, nici o problemă. 
Doar o apăsare rapidă pe acel comutator de acolo. 

Molander a arătat cu capul spre comutatorul de 
pe perete. 

- Doar atât ar trebui pentru a începe zece minute de 
chinuri ale iadului care te-ar preface în nimic altceva 
decât o amintire în mintea celor dragi. 

- Şi chiar te aştepţi ca toată lumea să înghită asta 
pe nemestecate? Că am venit aici în crucea nopții și 
m-am sinucis legându-mă de cablul electric? Sau că 
întâi m-am legat singur? Și cum o să explici faptul 
că am izbutit să ajung la comutator de aici? 

Molander a răspuns cu un zâmbet. 

- Praful de sub cadă. Pentru asta, jos pălăria. Dar e 
singurul lucru care mi-a scăpat din vedere. De unde 
să ştiu că micul nostru prieten asiatic avea de gând să 
dea din nou lovitura noaptea trecută? Dacă n-ar fi 
fost asta, praful n-ar fi avut importanţă. 

A ridicat din umeri. 

- Dar tot restul, vreau să zic absolut tot restul, a fost 
plănuit până la cel mai mic amănunt. S-a uitat intens 
în ochii lui Fabian. În ultimele zile ţi-am dirijat fiecare 
mişcare. Practic, fiecare gând care ţi-a venit a fost pus 
în capul tău de mine. Sau credeai că ai venit aici din 
proprie inițiativă? A chicotit. Nimic n-ar putea să fie 
mai departe de adevăr. 

-Am venit aici din cauza prafului. Greşeala ta. 
Nimic altceva. 

- Eşti sigur de asta? Fireşte, evenimentele din Ore- 
sund te-au făcut să pui sub semnul întrebării tim- 
pul, lucru care, la rândul lui, a dus la întrebarea dacă 
robinetul a fost lăsat deschis sau închis. Însă singura 
deosebire a fost că ai ajuns aici în noaptea asta în loc 
de cândva, în cursul zilei de mâine, cum plănuisem eu. 
Din fericire, telefonul lui Klippan m-a avertizat, așa 
că am ajuns aici la timp. 

- De ce aş fi venit mâine, dacă nu erau cele întâm- 
plate în Oresund? 

- Poate pentru că faptul că victimei i s-a dat de 
ales ţi-a alertat antenele? Molander a aşteptat câteva 
secunde, studiind reacţia lui Fabian. Da. Mă gândeam 
eu. Irene, Klippan și Astrid au înghiţit asta pe nemeste- 
cate. Dar nu și tu, și nici nu trebuia s-o faci. Te cunosc 
destul de bine acum. Acel gând te-ar fi râcâit și, în 
cele din urmă, ţi-ai fi amintit acele note şi formule 
electrice şi calcule pe care le-ai găsit pe noptiera mea 
când ai venit ieri la mine acasă. 

Molander ştia că a fost acolo. Cu toate că își lăsase 
acasă mașina, ştia. 

- Așa. Îți pică, în sfârșit, fisa. Ba chiar cred că am 
scris ceva despre impedanţa trupului omenesc, nu-i 
aşa? Nu-i nevoie să arăţi așa de şocat. Dacă te gândești 
un pic, sunt sigur că nu crezi cu adevărat că aș lăsa 
aşa ceva la vedere. Haide, doar mă cunoşti. 

Molander și-a desfăcut braţele. 

- Dar hai mai bine să ne gândim la faptul că eu şi 
ceilalți membri ai echipei noastre te vom găsi aici peste 
câteva zile, prăbușit peste marginea căzii, cu câte un 
fir strâns în fiecare mână. 

- Cum o să le explici asta celorlalți? 

- Explicaţia logică este că ai venit aici, din proprie 
inițiativă, ca de obicei, şi examinai aranjamentul 

electric cu mânuțţele tale băgărețe chiar în clipa în care 
Oresundskraft a reparat pana de curent. 

- Şi rana asta? Fabian a arătat cu capul spre coapsă, 
pe care acum pata de sânge măsura vreo zece centime- 
tri. Nu crezi că Flătan o să observe? Sau firele de păr 
smulse când desprinzi banda adezivă? 

- Îmi pare rău că trebuie să te dezamăgesc. Dar n-o să 
ajungi pe masa lui Flătan. O să mă asigur că va fi cole- 
gul lui mai puțin meticulos, Arne Gruvesson, cel care 
te examinează, la capacitatea sa maximă, să sperăm. 

Molander avea, probabil, dreptate. Nimeni n-avea 
să creadă că a fost altceva decât un accident tragic, că 
el se încăpățânase să acționeze de unul singur, fără să 
informeze pe nimeni din echipă, ca de obicei. 

- Aşadar, ce mai aştepţi? a zis. De ce nu te duci să apeşi 
pe acel comutator și să termini cu asta? 

Molander s-a luminat la față. 

-A, da. În sfârșit, facem oarece progres. Hai să-ți 
explic. După cum știi foarte bine, suntem în miezul 
unei investigaţii criminale complexe, cu un făptaş care 
nu se dă în lături să omoare un copil nevinovat ca să 
se distreze, și, dacă am dreptate în privinţa ta, vrei s-o 
vezi încheiată cu orice preț. 

- Ei bine, atunci pot să te informez că acest caz este 
deja aproape încheiat, de vreme ce majoritatea sem- 
nelor arată că el s-a înecat. 

-Asta-i adevărat. Cel puțin, așa arată. Dar nu știm. 
Nu cu siguranță. Nu-i aşa? Și până ce vom ști, până ce 
îi găsim cadavrul, sau cel puţin o parte din el, aruncat 
pe o plajă de aici sau din Danemarca, vreau să conti- 
nuăm să lucrăm împreună. 

Fabian nu era sigur că auzise bine. Chiar era serios 
când propunea să lucreze în continuare împreună 
după asta? 

YOYA 


- Fabian, ești, fără îndoială, cel mai inteligent mem- 
bru al echipei noastre. Poate că eul meu nu-mi îngă- 
duie s-o arăt prea mult, dar adevărul este că adesea mă 
surprinzi şi mă impresionezi la ședințele noastre. Tragi 
concluzii și vezi legături care nouă ne scapă, și sunt 
cu totul convins că nu vom putea termina fără tine. 

- După toate astea tu chiar crezi că o să mă duc cu 
bicicleta acasă și o să mă culc? 

- Sigur că da, ce altceva poți să faci? 

Molander a zâmbit. 

-Şi când te trezeşti mâine, o să-ți mănânci micul 
dejun, o să-ți îmbrățișezi frumoasa soție și o să-ți pupi 
fiica pe frunte, cum obișnuiești, după care o să te urci 
în maşină și o să mergi la secția de poliție. 

-Şi ce te face să crezi că n-o să le spun celorlalți şi 
n-o să pun să te aresteze cu prima ocazie? 

Molander a răspuns cu un zâmbet. 

- Oricât de multă nevoie ar avea această investigație 
de tine, n-o să aibă succes fără mine. 

- O să punem mâna pe el, cu sau fără tine. 

- Sigur că da. Însă nu va fi condamnat. Nu-l puteți 
ține în arest decât trei zile. Apoi Stina Högsell o să-și 
dea seama că nu există dovezi decisive şi va cere să-l 
eliberați imediat. 

Molander s-a aplecat spre el. 

- Fiecare amprentă şi fiecare probă de ADN. Fiecare 
firicel de păr pe care l-am găsit și care îl leagă de dife- 
ritele locuri ale faptei. Puf! 

A făcut cu o mână gestul unei mici explozii. 

- Aşa că depinde de tine dacă el va continua sau nu 
să-și facă mendrele. 

- Cum ziceam, multe lucruri arată că s-a înecat. 

Molander a fornăit cu dispreţ. 

- Nici tu însuți nu crezi asta. Că a căzut „acciden- 
tal“ din barca de cauciuc după ce a redus viteza şi a 
izbutit şi să-și ia tot echipamentul cu el. Nu, lucrul 
la care ar trebui să te gândeşti acum este propria viață. 
Şi a Sonjei, desigur. Ca să nu mai vorbim de cea a micu- 
ței Matilda. 

- Dacă te atingi de un fir de păr de-al lor, o să... 

- O să ce? Spune-mi. Ce o să faci când o să fii într-un 
congelator, așteptând să fii dus la crematoriu? Cum 
o să mă oprești să mă distrez cu ele? Corectează-mă 
dacă greşesc, dar nu cumva Matildei i-au înmugurit 
deja sânii? 

Fabian a început să se zbată, furios, în legături. 

- Şi mai este şi Theodor, a continuat Molander. 
Ce o să se întâmple cu el când iese şi tu nu eşti acolo? 
Adică, dacă mai iese vreodată. 

Cu braţele legate la spate şi partea de jos a trupului 
care nu-i mai aparținea, Fabian era neajutorat. 

- Sau, stai așa, am o idee. Molander a ridicat un 
deget. Și e chiar bună. Și Sonja, și Matilda cred în stafii, 
nu? Aşa că poate vei fi în stare să le ajuţi de pe tărâmul 
duhurilor. 

Fabian s-a uitat atent la Molander, care râdea de 
propria glumă. Dinţi galbeni atât de deși, încât aproape 
că n-aveau loc unii de alții. Ochi cu privire atât obo- 
sită, cât şi dementă. Victoria pe care o savura deja. 

Cum ajunsese aici? Cum lăsase lucrurile să ajungă 
în punctul în care tot ce putea să facă era să fie de 
acord, indiferent ce ar fi cerut Molander? 

- Şi după aceea? a zis. După ce îl arestăm. Ce se 
întâmplă după aceea? 

- Aşteptam să întrebi. Molander a tăcut și a încu- 
viințat din cap, ca și cum trebuia să-și aleagă vorbele 
cu mare grijă. Ai făcut tu însuţi aluzie la asta adineaori. 

Şi-a încrucișat braţele și a oftat. Nu pot să continui 
aşa la nesfârşit. Știu și eu asta. 

Fabian a dat să spună ceva, însă Molander a ridicat 
mâna preventiv. 

-Ştiu ce gândești. Că mi-am pierdut minţile și trebuie 
să fiu considerat nebun de legat. Dar nu-i aşa. Deloc, 
de fapt. Sunt deplin conştient că ceea ce am făcut e 
greșit şi odios din toate punctele de vedere. Că este 
împotriva oricărei valori solide și a tuturor lucrurilor 
în care am crezut cândva. 

- Şi totuși, ai mers mai departe. 

- Da. Molander a încuviinţat din cap. Ca un bețiv 
care vrea să se lase, dar nu poate rezista ispitei. Nu 
mi-am dat seama pe moment, însă în clipa în care 
am înfipt acel cuţit în Einar m-am deschis la un lucru 
mai puternic și mai creator de dependenţă decât orice 
altceva. Şi cea mai bună cale, probabil singura, de a mă 
purifica este, de fapt, să mărturisesc şi să-mi înfrunt 
pedeapsa, oricare ar fi ea. Sunt complet pregătit pentru 
o condamnare pe viaţă. 

- Şi atunci de ce nu te predai şi ne dai probele? 

Molander a încuviințat din cap. 

-Aş putea s-o fac, sigur. Și, din perspectiva ta, evi- 
dent că nu există vreun inconvenient. Totuși, chestia 
e că nu vreau. Cum ziceam mai înainte, am investit 
prea mult în acest caz ca să părăsesc corabia pe ultima 
sută de metri. 

S-a lăsat pe vine și s-a rezemat de picioarele lui 
Fabian. 

-Nu ştiu dacă ţi-ai dat seama, dar acesta este cazul 
pe care îl întâlnești o dată în viață. Întrece orice altceva 
şi, când vom spune presei în ce fel sunt legate aceste 
cazuri, o să se dezlănțuie iadul pe pământ. Poţi să mă 

crezi, se vor scrie cărți despre asta. Teze de doctorat. 
Filme. Nimeni nu știe cât de mare va fi vâlva. 

- Bine, presupun că asta contează, dacă eşti genul 
de om care vrea să ajungă în emisiunile de dimineață 
şi să fie celebru. Dar singurul lucru pe care eu... 

- Fabian, ce încerc să-ți spun este că trăim ceva care 
n-o să se mai întâmple niciodată. Dacă crezi că nu-s 
întreg la minte când zic asta, fie, poate că nu-s. Dar să 
ştii de la mine că ești la fel. A împuns cu un deget piep- 
tul lui Fabian și apoi pe al său. Tu şi cu mine, cu toate 
că în clipa asta mă urăști cu înflăcărare, suntem din 
acelaşi soi. Când mă uit la tine, văd pe cineva la fel de 
nebun ca mine. Ai acea viziune îngustă pe care o recu- 
nosc la mine când sunt pe cale să-mi șterg din minte 
orice în afară de investigația la care lucrez. Închipuie-ți 
că tu ai fi cel care trebuie să plece acum, tocmai când 
totul se aşază la un loc... Molander și-a scuturat capul. 
Nu poți, nu-i aşa? Așa că nu cer decât să terminăm ce 
am început. Nici mai mult, nici mai puțin. 

- Prin urmare, se presupune că lucrăm, pur şi 
simplu, în continuare ca și cum nu s-ar fi întâmplat 
nimic? 

- Cam așa ceva, da. Cu toate că ar trebui să fim în 
stare să ne concentrăm mult mai bine acum, că s-a 
limpezit atmosfera şi știm cum stăm. l-a zâmbit lui 
Fabian și s-a ridicat. De ce altceva aș face toate astea? 
Şi-a desfăcut brațele. Dacă n-aș fi vrut decât să te 
omor ca să pot ieşi basma curată, n-ar trebui decât să 
apăs pe comutatorul de acolo. Şi motivul pentru care 
nu vreau să fac asta nu este că o să-mi fie dor detine, 
sau că m-aș simți vinovat. Poate că ar trebui, însă, din 
păcate, nu mă simt. Nu, singurul motiv este că sunt 
convins că este nevoie de tine ca să se încheie acest caz. 

Fără supărare pentru Klippan, Irene și Astrid, dar fără 
tine nu vom rezolva asta. 

-Şi cum fac să am încredere în tine? Cum pot să 
fiu sigur că o să-ți respecţi partea din înţelegere şi o 
să te predai când se termină asta? 

- Răspunsul simplu este că nu poți. Pe de altă parte, 
ce alegere ai? 


Partea a patra, 
27-28 IUNIE 2012 


La câteva ore după atacul cu grenadă, ratat, asu- 
pra Prințului Moştenitor al Austro-Ungariei, Franz 
Ferdinand, pe 28 iunie 1914, drumul pe care trebuia 
să-l urmeze şoferul lui ca să-i ducă pe Arhiduce şi pe 
soția lui de la primăria din Sarajevo a fost schimbat. 
Însă, în tulburarea acelui moment, şoferul a luat-o, 
din greșeală, pe strada care nu trebuia. 

În același timp, Gavrilo Princip, unul dintre cei 
câțiva naționaliști sârbi bosniaci care voiau să-l 
omoare pe Ferdinand, hotărâse să ia prânzul la cafe- 
neaua Moritz Schiller, când maşina cu Arhiducele a 
apărut şi a fost blocată în circulaţie chiar în faţa lui. 

Cele două împuşcături fatale care au urmat au 
fost rezultatul norocului pur? Și, dacă da, evenimen- 
tele ulterioare ar trebui să fie şi ele considerate pură 
întâmplare? Cu alte cuvinte, izbucnirea Primului 
Război Mondial, care, la rândul lui, l-a modelat pe 
Adolf Hitler şi, care astfel, avea să ajungă să afecteze 
toate aspectele istoriei europene a secolului XX. 

A fost totul doar o coincidenţă? 

Dacă e să-l credem pe Charles Darwin, şi noi 
suntem produsul întâmplării la nivel molecular. 
Am evoluat și ne-am dezvoltat prin mutații alea- 
torii şi selecţie naturală. Întrebarea pe care trebuie 
să ne-o punem este dacă nu cumva totul, încă de 
la începutul Universului, este la marea nimereală. 


86 


Beata Sandström stătea pe punte, privind marea 
prin binoclul pe care i-l dăruise soțul înainte de această 
primă călătorie a ei în chip de căpitan al M/S Vinter- 
land. În fața sa, insula Anholt apărea la orizont ca niște 
linii trase la iuțeală cu creionul, iar în spate, Suedia 
se topea într-o pâclă albăstruie. 

N-ar fi trebuit să fie singură pe punte, asta încălca 
regulamentul unui cargou de această mărime. Însă 
comportamentul secundului, Piter Grynhoff, fusese 
atât de enervant, încât, în cele din urmă, nu-i rămăsese 
decât să-l trimită înapoi în cabina lui cu o jumătate 
de oră înainte de terminarea cartului. 

S-a uitat la ceas și și-a dat seama că mai erau cinci- 
sprezece minute până venea vremea să i se alăture 
navigatorul. Iar de el îi plăcea. Jan-Ove Bengtsson era 
la polul opus față de Grynhoff şi, slavă Domnului, 
se abținea de la marcarea teritoriului, pe care atât de 
mulți bărbaţi se simțeau siliți s-o facă doar pentru că 
era o femeie de ale cărei ordine erau siliți să asculte. 

Poate că ar trebui să-l cheme pe unul dintre mari- 
nari să stea cu Bengtsson, ca ea să prindă câteva ore de 
odihnă. Dar, oricum, n-ar fi fost în stare să doarmă. 

Oricât de obosită era după stresul din ultimele ore, 
încă era prea tensionată. 

Poate că nu era de mirare. La urma urmei, era prima 
sa călătorie în calitate de căpitan şi, cu toate că avusese 
de-a face cu conflicte și probleme, condusese nava 
printr-una dintre cele mai dificile și mai circulate 
strâmtori din lume fără să se întâmple nimic grav. 

Sigur, aveau o întârziere de două ore față de orar, 
ceea ce, indiscutabil, era mai mult decât putea fi con- 
siderat acceptabil și, chiar dacă acum mergeau cu opt- 
sprezece noduri, n-aveau să poată recupera mai mult 
de treizeci de minute înainte de momentul acostării 
în Fredrikshamn. 

Două ore. În marea schemă a lucrurilor, nu însem- 
nau nimic, însă în lumea ei erau, dacă nu o catastrofă 
totală, cel puțin una mică. La fel ca în transporturile 
aeriene, încărcarea şi descărcarea erau asociate cu 
costuri mari. Taxele portuare exorbitante, închirierea 
macaralelor și spaţiile de descărcare a containerelor. 
Ca să nu mai vorbim de costurile mâinii de lucru. 
Acolo curgeau milioanele și, în mai puţin de douăzeci 
de minute de acum, urma să înceapă să curgă direct în 
vistieria portului, unde toți muncitorii angajați stăteau 
cu brațele încrucişate, așteptând să sosească nava. 

Dar avea să se descurce. De fapt, simţea deja că 
începe să lase asta în urmă şi să regăsească drumul 
spre stăpânirea de sine. Ca și cum această călătorie 
prin strâmtoare i-ar fi dat mai multă experiență decât 
toate celelalte la un loc. 

Neliniştea începuse în clipa în care au zărit vechiul 
far din Falsterbo şi, ca la un semnal, a simțit primele 
semne de reflux acid şi crampe stomacale, care au 
făcut-o să-şi pună la îndoială competenţa. Ea, care își 
văzuse în sfârşit împlinit visul de a fi ofițerul superior 

pe un cargou de 160 de metri lungime și deplasament 
de peste 10000 de tone, care trecea printr-o strâmtoare 
foarte circulată. Brusc, îşi pierduse toată încrederea 
în sine și îşi dorise să fie oriunde altundeva, numai 
acolo, nu. 

Când nava înaltă de 37 de metri a trecut pe sub 
spațiul de 55 de metri al Öresundsbron, sudoarea îi 
picura de pe frunte din cauza încordării, care nu avea 
să dispară decât peste câteva ore. 

Grynhoff îi simţise neliniștea, desigur. Poţi să mă 
crezi. N-o să ne lovim de pod, i-a spus cu un zâmbet atât 
de condescendent, încât a simțit că-i vine să-l pedep- 
sească aspru. Însă lăsase atacul să treacă fără nici un 
comentariu, ştiind că drumul prin strâmtoarea îngustă 
probabil că avea să implice situaţii în care va avea 
nevoie de el. 

Cum ar fi trecerea prin cea mai puţin adâncă zonă din 
Flintrănnan, curând după aceea. Adâncimea nu depășea 
în medie 8,4 metri și, dacă se gândea că nava încărcată la 
capacitatea maximă avea un pescaj de 6,82 metri, marja 
de 1,58 metri era cam mică. Și, dat fiind că nivelul apei 
era neobișnuit de scăzut, fusese îngrijorată de-a binelea 
că vor eşua şi va trebui să fie tractați. 

Dar totul mersese bine și, mai târziu, pe când tre- 
ceau prin gâtuitura dintre Helsingborg și Helsingør, 
îşi îngăduise o scurtă vizită în cabina căpitanului, 
ca să se spele la subsuori, să-și dea din nou cu deodo- 
rant şi să-și schimbe cămașa. Strâmtoarea s-a lărgit, 
în cele din urmă, în Kattegatt. Avea să poată respecta 
orarul și să-și pună la loc șapca de căpitan fără să-și 
ceară scuze. 

Însă nici măcar n-a avut timp să facă asta, când 
huruitul monoton al motoarelor s-a schimbat brusc, în 
momentul în care viteza a scăzut la jumătate. L-a sunat 

imediat pe Grynhoff şi i-a cerut o explicaţie. Însă n-a 
primit nici una. În loc de asta, el i-a cerut să se prezinte 
pe punte. Să se prezinte. Exact acelea au fost cuvintele 
lui. De parcă el ar fi fost la comandă, nu ea. 

Când a ajuns înapoi pe punte, viteza lor scăzuse 
deja cu un nod și i-a dat imediat lui Grynhoff ordinul 
să restabilească viteza motoarelor. Dar el a refuzat, 
spunându-i că paza de coastă a trimis un mesaj urgent 
tuturor navelor să încetinească. 

Privind în urmă, era clar că fusese o încercare de 
a produce o întârziere. Lucrurile merseseră prea bine 
și el era în stare să-i pună bețe în roate. Însă în acel 
moment l-a crezut. Chiar și când el a susținut că era 
ceva legat de un suspect de crimă care a fugit după ce 
a atacat cu sabia o familie în mijlocul Oresund, a pre- 
supus că el spune adevărul și a ordonat echipajului să 
fie cu ochii-n patru. 

Dar, evident, nimeni n-a zărit un nebun într-o barcă 
de cauciuc şi, când ea a pus, în sfârșit, capăt căutării, 
Grynhoff s-a împotrivit atât de vehement, încât a fost 
silită să-l trimită sub punte. În acel moment se depla- 
sau deja atât de încet, încât le-a trebuit mai mult de 
o oră ca să ajungă din nou la viteza normală. 

Bengtsson avea să urce peste cinci minute și, după 
vreo oră, aveau să reducă din nou viteza și să se pregă- 
tească să tragă la dană. A hotărât să cheme un mari- 
nar să-l asiste. Nu ca să doarmă, ci ca să aibă timp să 
scrie un raport amănunțit al evenimentelor. Spera că, 
dacă este făcut cum trebuie, o să preîntâmpine unele 
dintre critici. 

S-a dus la panoul de comunicaţii, a luat telefonul 
interior şi tocmai forma numărul din cabina lui Axel 
Johnsson când o umbră a părut să fulgere prin lumina 

reflectată de una dintre ferestre. S-a răsucit, instinctiv, 
şi a încremenit. 

Cum a intrat fără cel mai mic sunet? Cum a ajuns la 
bord? Ce-i drept, Grynhoff redusese considerabil viteza, 
dar în nici un moment nu s-au apropiat de oprire. 

Nu crezuse că el există, şi nici nu-l văzuse. Și totuși, 
ştia exact cine este. Acel costum de scafandru mulat, 
negru. Nu i-a trebuit mai mult de atât. Ochelarii de 
scufundare care îi atârnau la gât. Gluga strânsă din 
care se vedea doar fața. Acei ochi, acei ochi hipnotici, 
care o sfredeleau. Știa. 

- Da, sunt Johnsson, a zis o voce somnoroasă. 

-E aici, a strigat ea când și-a venit, în sfârşit, în fire 
şi s-a întors spre telefonul interior. Aici, sus, pe punte! 
Este... 

Atât a apucat să zică înainte ca umbra pe care o 
vedea cu coada ochiului să se repeadă. Sunetul răsu- 
flării lui în ureche și braţul lui ca o menghină în jurul 
taliei. Nici măcar nu-l auzise mișcându-se prin încă- 
pere. Singurul sunet pe care l-a scos el era ciudat de 
metalic, ceea ce a fost explicat când i-a apăsat lama 
rece pe gât. 

- Căpitane Sandström, tu eşti? s-a auzit vocea mari- 
narului. Alo? 

- Ai format numărul din greşeală, i-a şoptit umbra 
la ureche. 

- E totul în ordine? 

- Totul e bine, totul e sub control, a continuat băr- 
batul, și ea a simțit tăișul sabiei gata să-i despice pielea. 

- Alo? Beata, vorbeşte. E totul în ordine? 

- Da, a izbutit ea să îngaime, în cele din urmă. Am 
format numărul din greşeală. Scuze. Voiam să-l sun 
pe Bengtsson, trebuie să urce în câteva minute. 

- Eşti sigură? 

- Da, voiam să-l zoresc un pic, pentru că sunt sin- 
gură aici în acest moment. Dar totul e sub control. 
Culcă-te la loc, a zis şi a închis. 

- Aşa. Ce fată cuminte. Ştii să te porți. 

- Cum ai ajuns la bord? a șuierat ea. Te-a ajutat 
cineva? 

Trebuia să ştie. 

- Te-a ajutat cineva de pe vas? 

- Asta-i o poveste lungă și timpul e mult prea scurt. 

O durere de-a curmezișul gâtului i-a amintit că 
lama era la milimetri de a-i tăia beregata. Și totuși, 
nu se ştie de ce, nu era speriată. Poate din pricină că 
toată chestia părea atât de neverosimilă. 

-Cine eşti? a zis, observând că șocul i se transformă 
în furie. Şi ce vrei? 

- Prea multe întrebări care nu vor primi niciodată 
răspuns. E mai bine să asculți şi să te supui. 

Ea a încuviințat din cap și a simţit cum scade un 
pic apăsarea lamei. 

- Așa. Dacă putem continua în felul acesta, o să 
scapi doar cu o cicatrice pe gât. Gândește-te la ea ca 
o mică amintire a faptului că norocul a fost de partea 
ta de această dată. 

Sabia a dispărut de la gâtul ei și, odată cu ea, o parte 
din durere. Dar simţea sângele, îl simțea prelingân- 
du-se din tăietură pe guler și în sutien. 

-Şi dacă nu mă supun? 

- O s-o faci. De exemplu, în acest moment o să-l 
suni pe tipul ăla, Bengtsson, și o să-i spui să rămână 
în pat. 

- Trebuie să fim doi pe punte. N-o să fie de acord. 

-Sunt sigur că găsești tu ceva. Şi apoi, suntem doi 
pe punte. 

Ea a luat telefonul şi a început să formeze numărul, 
în vreme ce se gândea cum să-l ia prin surprindere 
cu un brânci brusc. Sigur, trecuseră ani de când nu 
mai făcuse arte marțiale, însă dacă reușea să-și mute 
greutatea pe piciorul drept, ar fi trebuit să poată. El 
n-ar fi fost pregătit deloc și, continuând cu o lovitură 
puternică de picior spre spate, l-ar fi dezechilibrat. 

- Da, sunt Bengtsson. Mă pregătesc să vin sus. Trebuie 
doar să... 

- Jan-Ove, nu-i nevoie, l-a întrerupt ea. De aceea 
te sun. Îl am aici pe secund, așa că tu rămâi în pat. 

- Grymhoff? Nu pricep. De ce e el acolo? Doar tocmai a... 

-Piter și cu mine avem de discutat niște lucruri, 
bine? 

- Presupun că asta-i puțin spus. Vreau să ştii că ai tot 
sprijinul meu. El e cel care trebuie să-şi ceară scuze, nu tu. 

- Mulţumesc, Janne. Vorbim mai târziu, a zis ea şi 
tocmai era pe cale să termine convorbirea când a auzit 
din nou sunetul metalic. 

Şi, ca și cum ar fi fost semnalul pe care îl aștepta 
subconștientul său, s-a împins cu toată forța în spate. 

- Janne, e aici! a răcnit și şi-a continuat mişcarea 
cu o lovitură de picior, aşa cum plănuise. Tipul cu 
sabia e aici! 

L-a auzit căzând. 

- Cheamă toată lumea pe punte! 

Plină de adrenalină, s-a răsucit și s-a repezit la el 
dintr-o singură mișcare fluidă. 

Când şi-a dat seama că sabia are vârful în sus, era 
deja prea târziu. 

Durerea i-a fulgerat prin corp ca o explozie de flă- 
cări de sudură când oţelul a alunecat prin ea şi a ieşit 
pe partea cealaltă. 

Cumva, era mai mult surprinsă decât şocată. Totul 
era atât de neașteptat. Nici măcar nu-și înțelegea pro- 
pria reacție. Era ca și cum ar fi ieșit din corpul său. 
Ca şi cum nimic din toate astea nu se întâmpla în 
realitate. 

Cel puţin, încă era în viață. Durerea făcea ca acest 
lucru să fie cât se poate de limpede. Poate că sângele 
îi vopsise părți mari din cămașă, dar ea respira. 

- Salut, Jan-Ove Bengtsson, l-a auzit pe bărbat 
zicând la telefon. Acum ascultă-mă. 

Ca şi cum ea ar fi preferat să se golească încet de 
sânge, nu să se termine totul repede. 

- Cine sunt eu nu-i important. Ba dimpotrivă. 

Şi de ce se gândea acum la asta? În ultimele sale 
clipe. 

-Singurul lucru pe care o să-l faci, Jan-Ove, e să stai 
în cabinuțţa ta, la fel ca toți ceilalți de pe vasul ăsta. 

Nu crezuse niciodată în supranatural sau în viața 
de apoi. După ce se termină, se termină de-a binelea. 
N-avea importanță cu câtă bucurie îşi aşteptase restul 
vieții. S-ar putea să aibă doar câteva secunde înainte 
să se întunece totul. Ar trebui să se gândească la soțul 
său iubit și la copiii despre care vorbeau atât de mult, 
dar nu avuseseră timpul să-i și facă. 

- Singurul lucru pe care pot să-l spun este că, dacă 
simt că încerci să te furișezi aici, căpitanul tău n-o să 
supraviețuiască. Aşa încât, de dragul ei, stai deoparte. 

A închis telefonul și s-a întors spre Beata, care zăcea 
pe podea într-o baltă de sânge, străpunsă de sabie dea- 
supra șoldului drept. 

- Zău, asta a fost un picuţ inutil, nu crezi? 

S-a lăsat pe vine în fața ei, a apucat sabia de mâner 
şi a tras-o afară. 

Apoi a şters-o de sânge pe pantalonii ei, s-a ridicat 
în picioare şi a vârât-o în teaca prinsă de-a curmezişul 
spinării. 

Putea încă să vadă tot ce face el. Să-i urmărească 
fiecare mişcare, cu toate că imaginile erau tot mai înce- 
țoșate. Aproape că nu mai simţea durerea, şi aproape că 
îi plăcea să zacă acolo, simțind cum responsabilitatea 
se scurge din ea. 

Apoi el i-a intrat iar în câmpul vizual. Nici măcar 
nu-și dăduse seama că dispăruse. Cămaşa ei. De ce 
trăgea de ea? Viol? Despre asta era vorba? Poarte că 
după ce murea. Erau astfel de oameni. Necrofili, le zice, 
da. Şi totuşi. Nu... Era prea... Ce făcea el acum? Trusa 
de prim-ajutor. Nu pricepea. De ce scotea foarfecele? 
Nu putea s-o lase, pur și simplu, în pace? Oricare o fi 
fost scopul lui, câștigase deja. 

A văzut foarfecele sclipind. L-a văzut tăind. Dar 
n-a durut-o. Nu simțea aproape nimic. Poate că așa e 
când te stingi. Mai întâi amorțeşti. Ca un ultim semn 
de îndurare la sfârșit. 

Sau n-o tăia pe ea. Acum nu mai era sigură. Nu, 
era o compresă care îi acoperea rana. 

- De ce? a bolborosit. 

- Nu eşti cea care trebuie să moară, a răspuns el în 
vreme ce înfășura un bandaj în jurul taliei sale, ca să 
oprească sângerarea. 

- Mulţumesc... 

Nu se terminase. 

- Mulţumesc mult... 

Avea să supraviețuiască, și simțea deja cum îi revine 
puterea și negura se împrăștie. 

- Nu-i nevoie să-mi mulțumeşti, a zis el, legând ban- 
dajul. Nu ești decât un pion în joc. Unul care nu este 
sacrificat. 

- Dar nu înţeleg. Ce vrei? De ce... 

-Treaba ta nu este să înţelegi, ci să te supui. 

- Bine. 

Ea a încuviințat din cap. 

- Ce vrei să fac? 

El a zâmbit, și-a trecut braţul ei peste umeri și a 
ajutat-o să se ridice. 

- Vreau să te întorci la muncă. 


ó7 


Fabian s-a chinuit să se trezească şi, după ce a des- 
chis ochii, n-a priceput unde se află, în afară de faptul 
că era undeva afară şi zăcea pe ceva tare. Dale. Dale de 
ciment pătrate sub el. Pavaj. S-a ridicat în capul oase- 
lor, s-a întors spre cea mai apropiată casă şi şi-a dat 
seama că e a lui. 

Era departe de a-şi fi recăpătat echilibrul și încă își 
simţea picioarele ca și cum n-ar fi fost ale lui când s-a 
prins de balustrada verandei și s-a ridicat. A făcut-o cu 
mare trudă, şi durerea surdă din coapsa în care fusese 
înțepat cu penseta s-a făcut simțită când a urcat cele 
şase trepte până la ușă. 

Cum ajunsese pe pavajul din fața propriei case, 
cât timp a fost inconştient şi ce îi făcuse Molander? 
Ultimul lucru pe care și-l amintea era o bruscă înțe- 
pătură pe gât, într-o parte, apoi totul s-a întunecat. 

Cel puțin avea încă telefonul, şi acesta arăta ora 
şase şi douăzeci dimineaţa, după aproape trei ore de 
când intrase în cursa întinsă de Molander. Trei ore 
şterse cu totul din amintirea lui. 

Şi pistolul era din nou în toc, cu încărcătorul plin. 
Molander avusese toate ocaziile să-l ucidă în acea baie, 

însă a ales să-l lase în viață. Pentru cât timp, asta 
rămânea de văzut. 

Toată povestea i-a spus două lucruri. Unul, că Mo- 
lander avea încredere că el n-o să spună ce știa nimă- 
nui altcuiva din echipa lor cât timp continua ancheta 
legată de Pontus Milwokh. Al doilea, că era serios când 
spunea că nu crede că acest caz poate fi rezolvat fără 
ajutorul lui. 

Dacă, la rândul lui, putea să aibă încredere în Molan- 
der, asta nu era nici pe departe limpede. Și ideea că își 
va respecta partea sa din înţelegere şi se va preda de 
bunăvoie după ce Milwokh era arestat suna prea bine 
ca să fie adevărată. 

Uşa era încuiată, însă avea cheile în buzunar, așa 
că a descuiat și a intrat. 

Din câte îşi amintea, Molander n-a pomenit-o nicio- 
dată pe Hillevi Stubbs în discuţia lor, dar pentru asta 
ar fi putut să fie mai multe motive. Poate că nu voia să 
dezvăluie cât de mult știe. Poate că avea un plan cu totul 
diferit pentru ea. Însă scenariul ideal era că nu ştie că 
este implicată și că nu ştie nimic de vasul lui Elvin. 

În orice caz, avea s-o sune pe Hillevi ca să-i spună 
ce s-a întâmplat şi, împreună, va trebui să analizeze 
această nouă situație și să hotărască ce măsuri să ia. 
Ar trebui să mute iar vasul lui Elvin? Își pot folosi tele- 
foanele cu cartelă preplătită, sau trebuie să găsească 
altă metodă de comunicare? 

De asemenea, aveau nevoie de un plan ca să desco- 
pere unde ținea Molander ascunse probele materiale. 
Fără ele, Milwokh nu putea fi condamnat. Întreba- 
rea era dacă va fi măcar acuzat, dat fiind că nu reu- 
şiseră să arate nici o legătură între el și crime, în afară 
de noroc sub forma zarurilor. Sigur, existau dovezi 

circumstanțiale. Dar totul se baza pe probele mate- 
riale. Fără ele, erau în aer. 

Casa era adormită și singurul sunet era murmurul 
ventilației. Ca să nu le trezească pe Sonja și Matilda, s-a 
dezbrăcat la intrare. Când și-a scos cămașa, a observat 
o picătură de sânge la jumătatea spatelui ei. Văzând-o, 
şi-a dat seama și că simte o mâncărime într-un punct 
anume, între omoplaţi și, cu cât se gândea mai mult 
la asta, cu atât sporea mâncărimea. 

Poate că înțepătura de la epidurală se făcea mai 
puternic simțită acum, când dispărea anestezia. Dar 
nu era acolo unde îi făcuse Molander injecţia, aceea 
fusese mult mai jos. Cel puţin, din câte își amintea, 
în măsura în care se putea încrede în amintire. Sigur, 
ar putea să fie doar o înțepătură de insectă. La urma 
urmei, dormise în aer liber. 

A încercat să se scarpine, dar n-a putut să ajungă la 
acel loc și, după ce a renunțat, s-a aşezat pe un taburet, 
ca să nu cadă când își scoate pantofii și pantalonii. 
Apoi a mers mai departe prin casă şi în sus pe scări 
cu telefonul în mână. 

Încă mai avea nevoie să se țină de balustradă, cu 
toate că echilibrul îi revenea. Partea proastă era că și 
durerea din coapsă creştea, treptat, iar între omoplați 
simțea o mâncărime tot mai mare. Oricât de mult ar 
fi preferat să n-o facă, trebuia s-o trezească pe Sonja 
ca să se uite acolo. 

A deschis ușa dormitorului și a intrat în camera pe 
care storul o ținea întunecată. 

- Sonja, a șoptit după ce a închis ușa. Sonja, eu 
sunt. Trebuie să te trezeşti. 

A pipăit marginea patului, dar numai după ce s-a 
aşezat ca s-o mângâie și-a dat seama că patul era gol. 

Frica l-a cotropit, făcându-i stomacul să se încleş 
teze. Și-a deblocat telefonul cu mâinile tremurătoare, 
a găsit numărul ei și a sunat, dar a văzut lumina tele- 
fonului ei printre hainele îngrămădite pe fotoliu. 

Să fi fost Molander? Le-a răpit, ca să-l silească să sc 
țină de cuvânt? Sigur, amenințase că le face tot soiul 
de lucruri celor din familia lui dacă nu-și respectă 
partea din înţelegere. Dar asta ducea lucrurile la cu 
totul alt nivel. 

În timp ce se întorcea pe palier, l-a sunat pe 
Molander. 

- A, eşti treaz. Sper că nu te deranjează că te-ai trezit pe 
stradă. Voiam să te las în grădina din spate. Însă vecinul 
tău şedea deja pe terasă, citindu-şi ziarul, aşa că mă tem 
că n-am avut de ales. 

-Ce-ai făcut? a şuierat pe când deschidea ușa came- 
rei Matildei. Ce mama dracului ai făcut? 

-Ba una, ba alta, a râs Molander. Dar nimic pe 
care ar trebui să-ți iroseşti energia în acest moment. 

Camera se schimbase cu totul de ultima dată când 
fusese acolo. 

-Ce-ar fi, mai bine, să dormi un pic? 

Dispăruseră perdelele viu colorate cu animale, dese- 
nele făcute de ea. Ca să nu mai vorbim de colecția de 
ursuleți de pluș de pe pat. 

- La urma urmei, mai sunt câteva ore până la întâl- 
nirea noastră de dimineaţă. 

Fabian se uita la patul frumos aranjat, încercând 
să priceapă ce s-a întâmplat. 

- Nu-ţi fie cu supărare, dar arătai cam jalnic când 
te-am părăsit şi, dacă ne gândim la genul de treabă care ne 
aşteaptă, nu pot sublinia destul importanţa de a fi odihnit. 

- Aşadar, crezi cu adevărat că mai putem lucra 
împreună? 

Fabian s-a întors pe palier şi s-a repezit spre ușa 
inchisă a lui Theodor. 

- Sigur că da. Mai ales acum, când cărţile au fost puse 
pe masă. 

Fabian a deschis uşa și a intrat în camera lui Theo- 
dor, care era la fel de ordonată și neatinsă ca ultima 
dată când intrase. 

- Ne putem concentra, în sfârşit, pe ceea ce este im- 
portant, ca o echipă de elită ce suntem, a continuat 
Molander. 

Dar Fabian nu-l asculta. Un semn de pe peretele 
scărilor care duceau în atelier îi atrăsese privirea. Nu 
putea să bage mâna-n foc, dar i se părea nou. 

Semnul era cam la un metru de colțul în care scările 
făceau un unghi drept şi, când s-a apropiat, şi-a dat 
seama nu numai că semnul era, de fapt, o crestătură 
adâncă în perete, ci şi că mai este unul ceva mai sus. 

Ajuns sus, a deschis ușa de la atelierul Sonjei și ochii 
i-au căzut imediat pe opera ei, Cutia atârnată. Cutia 
dreptunghiulară de lemn era în mijlocul podelei. Opera 
de artă, care trebuia să fie atârnată de tavan, ar fi 
trebuit să fie marea ei inovație, în schimb aproape că 
devenise coşciugul ei. 

De atunci nu mai vrusese să aibă de-a face cu ea și 
ar fi preferat să fie distrusă după ce criminaliștii și-au 
încheiat examinarea. 

Şi totuşi, uite-o acolo, şi era prima dată când vedea 
cutia de lemn gălbui cu capacul un pic strâmb, lăsând 
un gol la capătul îndepărtat. 

- Tu ai fost? a zis la telefon în vreme ce trecea pra- 
gul şi se apropia, ca să vadă mai bine. Tu ai adus aici 
coșciugul? 

- Vrei să zici Cutia atârnată. O operă incredibilă, 
după părerea mea. Și nu-i un noroc că ea a hotărât s-o 
păstreze, totuşi? 

Fabian n-a trebuit să facă decât câțiva pași în încă- 
pere ca să-și dea seama că totul se sfârşise şi nimic 
nu mai avea importanță. Nu existau cuvinte care să 
explice sau să schimbe asta. Totul fusese spus deja. 

Matilda avusese dreptate. Și Greta. Amândouă știu- 
seră că cineva din familia lor avea să moară și încer- 
caseră să-l prevină. Să-l trezească. Dar el respinsese 
asta ca fiind o absurditate și acum uite-l aici, privind 
consecințele. 

A închis telefonul şi l-a lăsat să cadă în vreme ce 
traversa încăperea către cutia deschisă. A îngenuncheat 
şi a dat deoparte cu grijă capacul, ca să vadă cât mai 
mult posibil din Sonja, care era culcată pe spate, goală, 
cu brațele întinse pe lângă trup. 

A pus cu blândeţe o mână pe ochii ei închiși și, cu 
toate că era evident din clipa în care i-a atins pielea, 
i-a trebuit o vreme ca să-și dea seama că încă e caldă. 


88 


Frank Käpp a ridicat la ochi binoclul și a cercetat 
orizontul. În afară de două cargouri, linia era neîn- 
treruptă. Așa îi plăcea. Fără să fie încărcată cu lucruri 
lipsite de importanţă, o linie neîntreruptă acolo unde 
marea se unea cu cerul, de jur împrejur. Îi dădea o 
stare de linişte. 

Însă liniștea era ultimul lucru pe care îl simțea în 
acest moment. Era încă șocat şi nici măcar nu-și putea 
întinde mâinile în față fără ca ele să tremure. Imagini 
din noaptea trecută îi fulgerau prin fața ochilor, ca 
tortura prin apă care, încet dar sigur, distruge victima 
picătură cu picătură. Scena din cabina de la pupa, în 
care Vincent stătea încremenit cu o sabie apăsată pe gât, 
avea să-l urmărească pe vecie, oricât de ireală şi de neîn- 
teles era. 

Klara luase un somnifer şi Vincent primise şi el o 
jumătate de pastilă, şi acum dormeau amândoi în com- 
partimentul etanș de la prova. Nimic nu l-ar fi putut 
adormi pe el. Dar, ce-i drept, el era la conducere. În- 
treaga călătorie fusese inițiativa sa, şi jurase pe tot 
ce avea mai sfânt că totul o să meargă bine şi că el, 
indiferent ce se întâmplă, o să aibă grijă de ei. 

Asta zic și eu promisiune exagerată. 

A oftat şi, încercând încă o dată să-și schimbe gân- 
durile, a întors iar binoclul spre orizont şi s-a uitat 
la cele două cargouri, dintre care unul, cel cu carena 
albastră, părea că e mult mai aproape acum. Însă 
curând imaginile cu atacatorul cu costum de scufun- 
dare şi sabie i-au abătut iar atenţia. 

N-avea cum să evite faptul că vina era a lui. El îi 
silise să navigheze noaptea. De fapt, le ignorase obiec- 
tiile și, dintr-un motiv pe care nu-l putea desluși, chiar 
l-a silit pe Vincent să doarmă în cabina de la pupa. 

Privind în urmă, era aproape la fel de inexplicabil 
ca teama lui Vincent de monştri în mijlocul mării. Ce 
şanse erau să se întâmple asta tocmai atunci? Era doar 
o coincidență nefericită, sau era altceva la mijloc? 
O forță superioară, care voia să-i pună la locul lor. Să le 
demonstreze că nu conta cât de departe navighează el. 
Că nu va putea niciodată să scape de propriii demoni. 

Cu un chicotit fără veselie, a respins asta ca fiind 
pură fantezie în stil Bergman și și-a îndreptat aten- 
ţia spre cargou, care trebuie să-şi fi schimbat cursul, 
pentru că arăta în acelaşi timp mai scurt și mai mare. 
Singura explicaţie era că se îndreaptă direct spre ei. 

Probabil că mergea tot la Halmstad. Era un port 
comercial mare alături de portul pentru ambarcațiuni 
mici. Totuși, era un pic ciudat ca o navă atât de mare 
să-şi schimbe cursul aşa de brusc. 

Ar putea să schimbe și el cursul și să omită abate- 
rea prin Halmstad. Klara și Vincent n-ar ști care este 
diferența şi lui nu i-ar displăcea să continue drumul 
spre Goteborg, aşa cum plănuiseră inițial. 

Însă avea de gând să facă ceea ce-i promisese de- 
tectivului și să se oprească la Halmstad ca să se asi- 
gure că primesc toate îngrijirile necesare. Probabil că 
aveau nevoie de ele mai mult decât era el pregătit 

să recunoască. Îi era atât de caracteristic să se năpus- 
tească mai departe, fugind de toate greutățile! Ca şi 
cum ar dispărea dacă el ar fugi, pur și simplu, destul 
de repede. Într-o anumită măsură, exact despre asta 
era vorba în această călătorie în jurul lumii. 

Nu încercase niciodată să facă terapie. Klara dorise 
să meargă împreună mai înainte, când lucrurile stăteau 
cel mai prost, și de fiecare dată el respinsese ideea, invo- 
când argumente tot mai jalnice. 

Însă poate că terapia era exact ceea ce le trebuia, 
chiar și fără a pune la socoteală evenimentele din noap- 
tea trecută. Să discute cu calm ce a fost și ce așteptau 
de la ceea ce se aşternea în fața lor. Mai simplu spus, 
să limpezească atmosfera, să se asigure că acesta este 
începutul de care aveau atât de mare nevoie. Dacă era 
să arate o parte bună din toată oroarea asta, era faptul 
că îşi dăduse seama cât de mult a greșit. 

Încă mai era o distanță destul de mare între ei şi 
cargou, însă nu mai încăpea nici o îndoială că sunt 
pe un curs de coliziune. Așa încât Frank a cârmit spre 
est şi a redus viteza. Avea să-i coste o jumătate de oră, 
însă n-aveau nici o grabă. 

Ar putea să oprească motorul și să ridice pânzele. 
Vântul era perfect pentru a merge încet în Laholms- 
bukten. Însă, dacă o făcea, Klara și Vincent aveau să se 
trezească imediat. 

În program erau acum odihna şi terapia, atât timp 
cât era nevoie. Când se simțeau pregătiți cu toții, aveau 
să navigheze în tihnă spre Goteborg și apoi să petreacă 
o zi întreagă în Liseberg. 

Mulţi oameni trecuseră prin lucruri mult mai rele, 
aşa că nu încăpea îndoială că până la urmă vor fi bine. 
Era vorba, în principal, să lase timpul să treacă şi, încetul 

cu încetul, dar sigur, asta va deveni o anecdotă pe care 
n-o s-o creadă nimeni când o vor povesti. 

Dar ce era cu nava aceea? Cu doar treizeci de minute 
înainte fusese un punct în zare. Acum era din nou evi- 
dent pe un curs de coliziune, și atât de aproape, încât 
putea să citească numele de pe carenă. M/S Vinterland. 
Îşi schimbase cursul și redusese viteza. Nu putea decât 
să vireze și să încetinească și mai mult. 

- Ce se întâmplă? 

Klara, somnoroasă, şi-a ițit capul din cabină. 

- Nimic. Totul e în ordine. Trebuie doar să ies din 
calea acelui vapor. 

Klara a urcat în cabina de pilotaj și s-a uitat la 
cargou. 

- Ai dormit bine? a continuat el, şi Klara a încu- 
viințat din cap. 

- Când ajungem acolo? a zis, căscând şi întin- 
zându-se. 

-Cu cel puţin o oră mai târziu decât era prevăzut 
dacă vaporul ăla continuă să ne hărțuiască. 

A arătat cu capul spre cargou şi a îmbrățişat-o. 

- Ce bine că nu ne grăbim. 

Klara a zâmbit şi și-a scuturat capul, în vreme ce el 
o strângea şi mai tare. 

- O să fie în ordine. Totul o să fie bine din nou. 
Îți jur. 

Ea a încuviinţat din cap şi i-a dat un pupic care s-a 
adâncit curând într-un sărut. 

Nici unul dintre ei n-a observat că M/S Vinterland 
şi-a schimbat din nou cursul şi a încetinit, inversând 
turația motoarelor. 


39 


Fabian stătea sub duș, privindu-și labele picioarelor, 
care erau aproape acoperite de apă. Semn că era vremea 
să desfunde scurgerea, înainte să dea pe dinafară şi să 
inunde baia. Dar asta va fi altă dată, într-o altă viață, 
după ce avea să se termine totul. 

Adormise pe podeaua atelierului, alături de Sonja 
în coşciugul ei. Opera care o făcuse să se îndoiască de 
sine și de arta sa. De întreaga sa viață. Acum făcuse o 
întoarcere la 180 de grade, o adusese acasă și intrase 
în ea. Goală și vulnerabilă, în întuneric. 

Când s-a trezit, cutia era goală, în afară de un bile- 
țel scris de mână în care ea îi spunea că este la o 
întâlnire importantă, iar Matilda petrecuse noaptea 
acasă la Esmaralda. A coborât împleticit până în baie și 
a intrat sub duș. 

A stat aproape o oră sub jetul fierbinte. Timpul, 
oricât de important ar fi, acum era în plan secundar. 
Trebuia ca medicamentele cu care îl îndopase Molander 
să-i iasă din organism, și cu fiecare strop de apă care 
îi lovea pielea se simțea un pic mai curat. 

După ce s-a şters și şi-a pus sângele în mișcare, şi-a 
dat seama că durerea din coapsă aproape că dispăruse. 
Însă mâncărimea dintre omoplaţi era tot acolo, poate 

chiar mai rea. Nu mai putea să spere că e o înțepătură 
obișnuită de insectă. Asta era altfel. Dacă era vreo 
insectă, părea mai degrabă un parazit care își croia 
drum sub pielea lui. 

Mai încercase o dată să ajungă la locul acela cu mâna, 
însă mai lipsea cam un centimetru. A putut să se scar- 
pine cu periuţa de dinţi, dar asta nu l-a făcut să ştie mai 
mult, așa că și-a făcut o fotografie cu telefonul peste 
umăr. Se vedea clar că este ceva între omoplați. A mărit 
imaginea și şi-a dat seama că sunt câteva fâșii de leu- 
coplast care acoperă o mică ridicătură. 

Trebuia să fie opera lui Molander. A deschis dulă- 
piorul din baie, căutând o unealtă mai eficientă decât 
periuța de dinți. Cea mai bună soluţie a fost pila pen- 
tru călcâie a Sonjei. Cu ea a îndepărtat leucoplastul, 
oricât de încet și de greu a mers, până ce a putut să 
facă altă fotografie. 

Aceasta arăta o mică rană deasupra ridicăturii, 
o tăietură cam de un centimetru, închisă cu trei cusă- 
turi simple. Molander trebuie să-l fi tăiat pe când era 
sedat. Dar de ce? Ce soi de operaţie îi făcuse? Și de unde 
mâncărimea asta afurisită? 

Ar fi trebuit să meargă la un doctor, însă avansul 
lui Molander era deja prea mare ca să stea să-și aștepte 
rândul la Urgenţă. Așa că a luat cea mai mare pensetă 
pe care a găsit-o, a dezinfectat-o cu alcool pentru frecţii 
şi a întins-o cu băgare de seamă spre locul dintre omo- 
plați. După câteva încercări, a reuşit să-i vâre vârful 
sub cusătura de sus și s-o smulgă. 

A simţit cum sângele îi şiroieşte pe spate. Durerea 
era considerabilă și, în mod normal, n-ar fi putut să 
continue. Însă era aşa de concentrat să afle ce îi făcuse 
Molander, încât de-abia simțea cum penseta scormo- 
neşte prin rană căutând următoarea cusătură. 

Tocmai atunci telefonul a vibrat pe rezervorul din 
fața sa şi a văzut că e un mesaj de la Molander. 

Răspunde şi spune că nu te-ai putut trezi la timp, dar 
eşti pe drum. 

Înainte măcar să fi putut înţelege ce vrea să spună, 
ecranul telefonului s-a luminat din nou. De această 
dată era un apel. 

- Alo, tu eşti, Fabian? a zis Astrid. Sunt Astrid. Alo? 

- Da, eu sunt, a zis. 

- Unde ești? Te aşteptăm cu toţii să ne dai raportul 
despre cele petrecute noaptea trecută în Oresund. 

- Îmi pare rău, nu m-am putut trezi la timp, s-a auzit 
zicând. Am stat până târziu și... 

- Bine, sigur, înţeleg, l-a întrerupt Astrid. Cât timp te 
în fiinţezi aici în cel mai scurt timp posibil. Avem multe 
de care trebuie să ne ocupăm şi, mai presus de toate, vreo 
două lucruri de explicat. 

- Sunt pe drum, a zis. Ajung cât de repede pot. 

- Bine. Și, apropo, i-am găsit lui Theodor un avocat, 
Jadwiga Komorovski. După spusele lui Stina Hogsell, este 
expertă în procedura juridică daneză şi, din ce mi s-a spus, 
este deja în Helsingør. 

- E grozav. Îți mulţumesc. Îți mulțumesc din suflet. 

Fabian simțea cum una dintre multele poveri s-a 
micșorat un pic, dar abia a închis telefonul și acesta 
a vibrat iarăși. 

Ei, a mers foarte bine, nu crezi? Dar ai face bine să 
sterilizezi rana aia, să nu se infecteze. Și pune un plas- 
ture mare peste ea, să nu înceapă să sângereze. Și nu-ţi 
face griji. Nu-i decât un mic dispozitiv de urmărire GPS, 
ca să pot fi cu ochii pe tine. 

Oare ticălosul acela chiar fusese în casa lui, insta- 
lându-și blestematele de camere video? Oare el... 
Fabian s-a uitat repede prin baie, care la prima vedere 

părea neschimbată. Dar, stai așa. Brusc, nu mai era 
sigur. Pot-pourri nu era de obicei cu două rafturi mai 
jos? Şi tabloul acela. Fusese întotdeauna acolo? 

Nu ştia. În ultima vreme fusese atât de absent, încât 
Sonja ar fi putut să zugrăvească jumătate de casă și el 
să nu ştie sigur ce e schimbat. 

Desigur, Molander putea, pur și simplu, să fi pre- 
supus că a găsit rana dintre omoplațţi şi a început 
să scormonească prin ea. Dacă nu, instalase, cumva, 
o cameră video în baia lor. O cameră care ar trebui să 
fie aşezată undeva, mult deasupra lui. 

S-a uitat la plafoniera ca o farfurioară. La fel ca cea 
din dormitor, fusese acolo când s-au mutat, şi nu s-a 
gândit niciodată la ea. Acum l-a izbit frumuseţea ei, 
cu faţetele de sticlă elegante şi butonul de alamă din 
mijloc, care o fixa acolo. 

Poate că era doar praf, sau insecte moarte, dar ceva 
bloca lumina pe fundul bolului de sticlă. S-a urcat pe 
capacul WC-ului, a deșurubat butonul de alamă şi a 
scos cu grijă abajurul. 

Un strat de praf acoperea fundul. Dar n-a văzut 
vreo cameră video. Sau fire, sau un microfon. Ce a 
găsit a fost o hârtie îngălbenită, împăturită, pe care a 
luat-o şi a despăturit-o. O cheiță ruginită a aterizat 
undeva, pe podea. Dar, în loc să coboare s-o caute, 
a citit mesajul scris de mână. 


Tata s-a înfundat sub glie. 

Trudind de zor la temelie. 

Multe lucruri lipsi-vor curând. 

Într-o cameră ce n-a fost nicicând. 
Pasăre, peşte, sau ceva la mijloc să fie? 

O poezie. Sau un limerick! în formă de ghicitoare? 
Şi cine a scris-o? Matilda? Nu, nu era scrisul ei. Pe 
de altă parte, ea se schimbase mult de la accident 
încoace, așa că de ce nu și scrisul? Ar putea fi prie- 
tena ei, Esmaralda. Un soi de joc de-al lor, poate? Însă 
hârtia era veche şi galbenă, şi fusese îngropată sub un 
strat de praf. 

Primele rânduri despre un tată care s-a dus să lu- 
creze sub pământ s-ar fi putut referi la el, fără îndo- 
ială. În ultima lună trăise, practic, în pivniţă. Şi, cu 
siguranță, contracronometru. Totuși, făcuse asta. Dar 
ce era cu camera care n-a fost nicicând? Să fie biroul 
său improvizat din pivniță, sau cu totul altceva? 

Gândurile i-o luau într-o direcție cu care nu voia să 
aibă nimic de-a face. Însă n-avea puterea să le oprească, 
îl ameţeau și, pentru a doua oară în acea dimineaţă, a 
trebuit să se rezeme de ceva ca să nu-și piardă echili- 
brul, de această dată de perete. Acela a fost momentul 
în care a văzut-o. În pot-pourri, întocmai așa cum se 
gândise la început. 

Minicamera ascunsă, cu transmițătorul. 


1 Formă poetică umoristică, din cinci versuri, care a apărut 
în Anglia la începutul secolului al XVIII-lea 


40 


Hillevi Stubbs aștepta deja în camera de interogato- 
rii când Conny Ohman a fost condus acolo de un gar- 
dian și s-a aşezat în fața ei. Nu voise să-i vorbească și 
a trimis vorbă că tot ce are de spus este în transcrierea 
interogatoriului. Dar s-a nimerit ca ea să-l cunoască 
destul de bine pe ofițerul cu gradul cel mai înalt de 
la închisoarea Fosie de lângă Malmö ca să aibă loc o 
întâlnire, cu sau fără voia lui Conny Ohman. 

- Salut, Conny. Numele meu este Hillevi Stubbs, 
a zis zâmbind, observând că el își lăsase barbă şi se 
îngrăşase de când fusese arestat, în primăvară. 

- Ce vrei? 

Conny s-a aplecat peste masă, cu bărbia înfiptă în 
piept, şi a început să-și scarmene coama nețesălată 
de păr morcoviu. 

-Vreau să-mi spui ce i-ai făcut soției tale, Kerstin 
Ohman, în noaptea de 5 aprilie, anul acesta, a zis, uitân- 
du-se cum mătreaţa cade pe masă. 

-Şi de ce aş face-o? a zis Conny, continuând să-și 
scarpine ţeasta. Am răspuns deja la toate întrebările alea. 

- Dar poate binevoieşti să mai răspunzi o dată? Cu 
siguranță mă voi gândi să-ți dau o bilă albă dacă vei 

coopera. Şi dacă te porți în continuare bine, ai putea 
chiar să fii eliberat mai devreme. 

- De ce să vreau să ies? Am tot ce-mi trebuie aici. 
Sală de sport, un tip care face tatuaje, reviste porno. 
Până şi crăpelnița îi mai bună ca a mârțoagei. 

Conny a chicotit. 

- Din ce mi s-a spus, vei fi mutat la închisoarea 
Tidaholm, unde este maximă securitate, și poți să mă 
crezi că e mult mai puțin distractiv. 

Conny n-a zis nimic, doar a început să adune 
mătreața într-o grămăjoară pe masă. 

- Ţi-ai violat soția în noaptea aceea? 

-Aşa se pare. 

- Şi de ce ai făcut asta? 

- Cum adică, de ce? 

Conny și-a lins vârful degetului. 

-Ce dracu’ de întrebare mai e și asta? 

Apoi și-a apăsat degetul pe grămăjoara de mătreață 
şi l-a băgat în gură. 

- Erai supărat pe ea? Sau se întâmplase ceva? 

- Nu, din câte îmi amintesc. Eram beat și în dispo- 
ziție proastă. O combinaţie foarte puternică, dacă vrei 
să ştii părerea mea. 

-Să înţeleg din asta că nu era prima dată când ai 
violat-o? 

Conny a izbucnit în râs şi a încuviințat din cap. 

- Da, poţi. 

- Dar asta a fost prima dată când violul a ucis-o. 
De ce? 

Conny a ridicat din umeri și a început să-și curețe 
unghiile. 

- Presupun că a căpătat ce a meritat. Sau poate că 
eram într-o dispoziție deosebit de proastă. 

- Se pare că ai agresat-o şi ai torturat-o. Şi asta era 
ceva obișnuit pentru tine? 

- Pariez că eşti una dintre afurisitele alea de femi- 
niste, a zis el, uitându-se la ea pentru prima dată. Din 
soiul care halesc păsărică ori de câte ori au prilejul. 

-Ți-aş fi recunoscătoare dacă te-ai mulțumi să răs- 
punzi la întrebările mele. 

- Dacă răspunzi mai întâi tu la a mea. 

- Da, sunt lesbiană. 

- Păi, n-ai gustat niciodată din mine. 

I-a aruncat un zâmbet și a început să adune mur- 
dăria de sub unghii într-o grămăjoară. 

- E rândul tău, a zis ea, fără nici o expresie. 

Conny a oftat. 

- Sigur, presupun că am plesnit-o câteodată, dacă se 
purta urât. Femeile sunt ca niște copii, trebuie să fie 
puse la locul lor din când în când, că dacă nu, le vin 
idei şi încep să-ți răspundă obraznic. 

- Şi ce idei i-au venit lui Kerstin în noaptea aceea? 

- Cine ştie? Avea tot soiul de chestii în cap. 

Conny a ridicat din umeri și și-a lins din nou ară- 
tătorul. 

- Cum ziceam, eram mangă, aşa că memoria mea 
nu-i ca briciu'. 

- Eşti sigur că nu-ți aminteşti? Adică, n-ar fi trebuit 
să se obrăznicească mai mult decât de obicei, dat fiind că 
ai omorât-o în bătaie? 

-Aşa s-ar zice, nu? 

Conny și-a apăsat degetul pe murdăria de sub unghii 
şi l-a băgat în gură. 

- Sunt sigur că trebuie s-o fi făcut. 

- Dar nu-ți amintești. 

Conny şi-a scuturat capul. 

- Nu. 

- Nici o imagine care să-ți fulgere prin cap când te 
gândeşti la asta? 

Conny și-a scuturat din nou capul. 

-Nu ţi se pare un pic ciudat? E o mare diferenţă între 
a plesni pe cineva și a-l arde cu un vătrai înroșit. 

Conny a lăsat ochii în jos şi a frecat o pată de pe 
masă. 

- Conform dosarului, i-ai vârât vătraiul în vagin. 
Trebuie să se fi obrăznicit rău de tot ca să merite așa 
ceva, nu crezi? 

Conny n-a zis nimic, doar râcâia pata. 

- Şi, de parcă asta n-ar fi fost destul, ai... 

- Nu ştiu, a zis Conny, tăindu-i vorba. 

- Ce nu ştii? 

- Nu ştiu. 

- Nu ştii sau nu-ți amintești? 

Conny a izbit cu pumnul în masă. 

- Nu pot răspunde la toate întrebările astea bleste- 
mate! Eram beat, bine? Pe altă lume! Așa că nu știu, 
sau nu-mi amintesc, sau cum naiba vrei să-i zici, nimic 
din afurisita aia de noapte! 

- Aşadar, ceea ce zici e că s-ar fi putut întâmpla 
orice? 

- Da, și se pare că s-a întâmplat. 

-S-ar fi putut să fie acolo o a treia persoană? 

- Cum adică, a treia persoană? 

Conny a ridicat din nou privirea de la masă. 

- Despre ce mama dracului vorbești? Cine să fie? 

-Nu știu. Hillevi a ridicat din umeri. Poate cineva 
care i-a făcut soției tale toate acele lucruri în vreme 
ce tu erai dus de pe lume pe canapea. 

Conny s-a uitat lung la ea. 

- Ce mama dracului vrei de la mine? 

- Doar adevărul. Asta-i tot. 

- Am mărturisit totul. Ce dracu’ mai vrei? Am fost 
deja condamnat pe viață. 

- E adevărat. 

Ea s-a aplecat în față. 

- Şi sunt convinsă că ești un om îngrozitor, care 
merită cu vârf şi-ndesat să putrezească aici, indiferent 
ce s-a întâmplat în noaptea aceea. Dar, după cum stau 
lucrurile, există posibilitatea ca tu să execuți condam- 
narea altcuiva. 

- Nu ştiu ce urmărești. Dar nu mă duci pe mine 
de nas. 

Bărbatul s-a ridicat în picioare. 

-Nu mă duci de nas, la dracu’. Am terminat discuţia. 

- Bărbatul acesta. Hillevi a pus pe masă o fotografie 
a lui Molander. Îți pare cunoscut? 

Conny s-a oprit și s-a uitat mult timp la fotografie, 
după care şi-a scuturat capul. 

-Chiar ești sigur? Vreau să te uiţi bine de tot. 

Conny n-a băgat-o în seamă și a mers mai departe 
spre ușă. Dar, chiar când dădea să apese pe interfon 
ca să cheme un gardian, s-a răzgândit şi s-a întors. 

Fabian a pus borcanele de sticlă pline cu diferite 
feluri de paste făinoase înapoi în cămară, a coborât de 
pe taburet şi s-a uitat în jur. Verificase deja cărțile 
de bucate de pe raft şi plafonierele. Ba chiar demon- 
tase şi curățase ventilatorul din bucătărie, fără să 
găsească nimic. 

Însă camera ascunsă în baie nu putea să fie singura. 
Ceva îi spunea că trebuie să fie peste tot în casă. Şi 
totuşi, nu reuşise să mai găsească nici una. 

Poate că Molander n-a avut timp decât de baie. 
Poate că îşi închipuise că e singurul loc în care are 
nevoie să pună una. Știind că el avea să stea în fața 
oglinzii și să-şi scormonească spatele. Sau poate căuta 
prin locurile nepotrivite. 

- Bună, iubitule. Eşti încă aici. 

Fabian s-a răsucit spre Sonja, care venea din hol. 

- Cum te simţi? a continuat ea. Arăţi groaznic. Am 
încercat să... 

- Sunt bine, a întrerupt-o și a încercat să-și vină 
în fire. Am dormit mai mult decât trebuia și tocmai 
plecam. 

Avea atât de multe să-i spună, încât nu ştia de unde 
să înceapă. 

- Fabian. S-a dus la el şi i-a cuprins fața în mâini. 
Ştiu că ai o mulțime de întrebări și te întrebi ce am 
de gând. Și promit să-ți spun. Dar mai întâi vreau să 
ştiu ce se petrece. 

- Nu acum, Sonja. Nu pot. Trebuie să... 

- Fabian, i-a tăiat ea vorba. Singurul lucru pe care 
trebuie să-l facem este să vorbim unul cu altul. 

- Ştiu. Dar asta va trebui să aștepte până eu... 

- Până tu ce? Te întorci? Dacă o vei face vreodată. 
Ai lipsit toată noaptea. Știu că e doar munca. Nu asta-i 
problema. Când te-am văzut azi-dimineaţă cu tăieturi 
adânci în coapsă și pe spinare, evident că am ştiut că 
s-a întâmplat ceva și sunt îngrijorată. Foarte îngrijo- 
rată. Am încercat să te trezesc, dar n-am putut. Era 
ca şi cum ai fi fost drogat. Și acum - a făcut un pas 
înapoi şi l-a măsurat din cap până-n picioare -, arăţi 
de parcă ești pe punctul de a leşina. 

- Sonja, nu pot face asta acum. Nu acum. Va trebui 
să aştepte. Bine? 

-E vorba de Theodor? A sunat, vrea ca noi să... 

- Nu. Tot ce ştiu e că are acum un avocat bun, care 
va fi cu el la interogatorii, în vreme ce așteaptă relu- 
area procesului. 

-Mă gândesc la el în fiecare clipă. 

-Şi eu. Dar acum tot ce putem face e să aşteptăm 
şi să sperăm că va fi bine. Oricum, va trebui să vorbim 
mai târziu, iubito. 

A sărutat-o pe frunte şi a pornit spre ușă. 

- Am hotărât să-mi expun din nou opera. 

El s-a oprit şi s-a întors cu fața spre ea. 

Sonja a oftat. 

- Ştiu. Nu asta am spus în ultimele săptămâni. Însă 
cei de la Dunkers au sunat ieri ca să întrebe dacă vreau 

să particip la o expoziție. Chestia e că se deschide joi. 
Se pare că unul dintre artişti s-a retras. 

- Joia asta? Mâine? 

Sonja a încuviințat din cap. 

- Nu prea știu cum o să reușesc. Dar, cel puțin, 
am o idee. 

- E grozav. Fabian a încercat să-și stoarcă un zâm- 
bet. Felicitări. 

- Nu-s sigură că-i așa de grozav. Dar cred că e sin- 
gura cale pentru mine ca să, cum să-i zic, mistui și să mă 
împac cu tot ce s-a întâmplat. Dar, cine ştie? A ridicat 
din umeri. S-ar putea să mor încercând. 

Fabian s-a apropiat și a luat-o în brațe. Dar, cu toate 
că voia doar s-o îmbrăţișeze scurt, ca îmbărbătare, 
Sonja s-a agăţat de el ca și cum, de fapt, ea îl îmbărbăta. 

N-a știut dacă a fost îmbrăţișarea sau faptul că 
ultimul rest de droguri i-a ieșit, în cele din urmă, din 
organism. Oricum ar fi fost, şi-a regăsit echilibrul și, 
pentru prima dată după mult timp, n-a mai simțit că 
i se clatină pământul sub picioare. Poate că amândoi 
căzuseră atât de adânc, încât venise, în sfârșit, vremea 
să ajungă la fundul abisului. 

- De fapt, la început am refuzat, a zis ea peste umă- 
rul lui. Dar aveau nevoie de răspunsul definitiv cel mai 
târziu astăzi. De aceea am adus acasă cutia, ca să văd 
cum mi se pare și, când m-am trezit azi-dimineaţă, 
toate îndoielile în dispăruseră. Apropo, trebuie să-ți 
trimit salutări de la Ingvar. 

- Molander? 

I-a dat drumul din braţe. 

- El a fost cel care te-a ajutat să duci cutia sus? 

- Da, de ce? Cineva trebuia să mă ajute, și tu, evi- 
dent, nu erai... 

A întrerupt-o. 

-Cât timp a stat aici? 

- Mai întâi vreau să-mi spui ce... 

- Sonja, cât timp? Vorbim de minute sau de ore? 

- Nu ştiu ce crezi că s-a întâmplat. Dar îţi jur. N-ai 
de ce să-ţi faci griji. 

- Ai fost cu el tot timpul? Sau l-ai lăsat să umble 
de capul lui? 

- Fabian, e Ingvar Molander cel despre care vorbim. 
Colegul tău. Ce crezi... 

- Te rog, răspunde doar la întrebare. 

Sonja a oftat din greu. 

-Nu ştiu exact cât timp a stat aici. Şi nu, n-am fost 
cu el tot timpul. M-a ajutat să duc sus cutia și apoi a 
avut nevoie să meargă la baie. Nu ştiu dacă avea pro- 
bleme cu stomacul sau ce. A stat acolo mult timp și, 
în cele din urmă, a trebuit să plec. 

- Cum, l-ai lăsat singur în casa noastră? 

De-abia acum i-a venit acest gând şi, când i-a venit, 
pământul i-a fugit iar de sub picioare. 

- Da. A trebuit doar să pună la plecare cheile de 
rezervă în cutia de scrisori. 

Pivnița. Evident a fost în pivniţă şi i-a văzut toate 
ideile şi indiciile. Sigur, pe cele mai multe i le dăduse 
lui Hillevi, dar... 

- Fabian, de ce nu răspunzi? 

- Ce? 

- Telefonul. N-auzi că sună? 

A scos Nokia, a respins apelul lui Hillevi și a trimis 
rapid un mesaj. 

Nu pot vorbi acum. 

- De ce nu răspunzi? Şi de ce foloseşti telefonul 
vechi? 

Hillevi i-a scris: 

Bine. Când şi unde ne putem întâlni? 

- lubito, n-am timp să-ți explic. 

Tocmai am terminat întâlnirea cu Ohman, care a fost 
de acord să depună mărturie împotriva lui M, ceea ce 
înseamnă că avem destul ca să-l arestăm. 


48 


- Kim. 

Persoana de la celălalt capăt a oftat și Sleizner ştia 
deja încotro o ia convorbirea. 

- Te înţeleg. Dar, îmi pare rău, nu pot să fac asta. 

- De ce nu? Sleizner s-a ridicat de pe scaunul de la 
birou. Care-i problema? 

Întotdeauna emana mai multă forță şi solemnitate 
când era în picioare şi umbla de colo colo. 

- Nu trebuie decât să printezi documentul anexat 
e-mailului pe care tocmai l-ai primit și să-l semnezi. 
Mă ocup eu de restul. 

S-a dus la fereastră și s-a uitat la niște oameni care 
mergeau zoriți prin curtea secției de poliţie, în vreme 
ce respirația interlocutorului îi arăta că acesta șovăie. 

- Kim, îmi pare rău, pur şi simplu nu pot. 

Îți pare rău pe dracu’, muierușcă ce eşti. S-a silit 
să-şi stăpânească oftatul care ar fi dezvăluit mai mult 
despre starea lui de spirit decât voia să se ştie. 

- Ingolf Bremer... Trebuie să recunosc că mă dezamă- 
geşti. 

- Îmi pare rău să aud asta, dar nu-i nimic de făcut. 
La urma urmei, eu răspund de Comandamentul Operativ 
Naval. Nu tu. 

la te uită, acum se dă mare sculă pe basculă, da? 

- Sigur, Ingolf. Tu eşti la comandă. Şi n-am zis nicio- 
dată altceva. Dar s-ar cuveni s-o lași mai moale și să 
asculți ce am de zis. 

A făcut o mică pauză, ca să arate cât de calm și de 
stăpân pe sine este. 

- Pentru că, dacă îmi amintesc bine, de fapt îmi 
datorezi o mică... Ei bine, cum să-i zic? Favoare? Nu s-a 
auzit decât tăcerea, semn limpede că bătălia e aproape 
câştigată. Nu-mi pasă, câtă vreme nu sunt făcut să 
aştept prea mult. 

- Dar, Kim, te-am ajutat deja aseară. Trebuie să recu- 
noşti că am făcut-o, nu? 

Acum era agitat. Era evident. Aproape că-i auzea 
sudoarea prelingându-i-se pe frunte. 

- Când am fost de acord să refuz accesul pazei de coastă 
suedeze în apele daneze, am încălcat toate regulile din 
manual. Și totuşi, am făcut-o. Pentru tine. 

- Da, ai făcut-o şi apreciez asta. Dar consider că asta 
e mai degrabă prima rată. Una bună, fără îndoială. 
Dar, considerând ce am făcut eu pentru tine, mai e 
cale lungă până să fim chit. E aritmetică simplă. Plus 
şi minus. 

- Kim, mi-ar plăcea să te pot ajuta, ştii asta. 

Nemernicul se ţinea tare. 

- Dar aseară am mers mult prea departe. Şi ceea ce-mi 
ceri acum ar fi lipsit de etică şi perturbator pentru cultura 
cooperării în Oresund, pe care ţările noastre au reuşit s-o 
creeze de-a lungul anilor. 

- Ingolf, lasă-mă să-ți explic. Cel mai puțin sem- 
nificativ aspect al acestei belele este ce crezi tu despre 
hotărâre. Am motivele mele și asta ar trebui să fie mai 
mult decât suficient pentru tine. Ce este semnificativ 
este faptul că suedezii au nesocotit cu totul faptul că 


306 | STEFAN AHNHEM 


nu li s-a dat permisiunea. Şi-au continuat, pur și sim- 
plu, drumul pe teritoriul suveran danez. Asta e de-a 
dreptul o încălcare gravă şi, aşa cum am fi făcut-o 
în cazul Rusiei sau altei țări, trebuie să depunem un 
protest oficial. 

- Te rog, Kim, gândeşte-te la situaţia mea. În primul 
rând, noi suntem cei care am acţionat în mod necuve- 
nit. Dacă ne susţinem acum acţiunile, nu facem decât să 
turnăm gaz pe foc. 

- Ingolf, asta nu numai că îţi depăşeşte cu mult 
competența, îți depăşeşte cu mult și capacitatea. Am 
luat deja legătura cu Steinbacher de la Ministerul de 
Externe şi mă susține sută la sută. Singurul lucru pe 
care îl așteaptă este un raport oficial al incidentului, 
cu semnătura ta. 

La capătul celălalt s-a auzit un oftat adânc. Spunea 
clar că Ingolf Bremer era, în cele din urmă, pe cale să 
se dea bătut. 

- Şi, în ce priveşte situaţia ta, mi se pare că eu sunt 
cel care am înţeles deplin gravitatea ei. În afară de cazul 
în care nu te deranjează ca o anumită casetă video să 
devină publică, desigur. 

- Kim, te implor... 

- Treisprezece ani. Prea tânără ca măcar să-i iasă 
coşuri și, dacă nu mă înșel, mai tânără decât fiica ta 
cea mică. Cum o să-i explici asta lui... Cum o cheamă? 

S-a auzit un ciocănit în ușă și un bărbat și-a ițit capul. 

- A, scuze, deranjez? 

Sleizner a oftat și a închis ochii. 

-Tu ce crezi? 

Tocmai pusese ipochimenul la podea. 

- Te sfătuiesc să închizi uşa imediat, să te târăști 
înapoi în gaura din care ai ieşit şi să te prefaci că asta 
nu s-a întâmplat. 

Sleizner i-a făcut semn cu mâna să iasă şi a dus din 
nou telefonul la ureche. 

- Sorry, unde rămăsesem? 

Dar, în loc să plece, bărbatul a intrat și a închis 
uşa după el. 

- Uite ce-i, nu vreau să fiu pisălog, dar am stabilit 
să ne întâlnim astăzi. E deja trecut de ora zece și tre- 
buie să... 

- Ingolf, două secunde. Trebuie să mă ocup de ceva. 
Ce întâlnire? N-am stabilit nici o întâlnire. 

- Ba da, uită-te în agenda ta. De ce altceva aș fi aici? 

Bărbatul s-a apropiat. 

- Ar trebui să-i spuneţi că sunați peste două ore. În 
afară de cazul în care aveţi alt telefon pe care... 

- Fir-ar a dracului să fie de treabă! Sleizner s-a dus 
spre el. În primul rând: cine mama naibii eşti? În al 
doilea rând: ce dracu’ de întâlnire? 

- Numele meu este Michael Rønning. De şapte ani 
lucrez la serviciul IT. 

Numele suna cunoscut, dar prea vag şi îndepărtat 
ca Sleizner să-și amintească unde îl mai auzise. 

- Mă ocup, printre altele, de actualizarea sistemelor 
de securitate ale telefoanelor noastre mobile. Am luat 
legătura prin e-mail şi am stabilit să instalez actuali- 
zarea în această după-amiază. 

- Ingolf, trebuie să te las. Te sun mai încolo. 

A închis. 

- Aşadar, tu ești cel care m-a bombardat cu e-mailuri 
în ultima săptămână. 

- Îmi pare rău dacă așa vi s-a părut. Încerc doar 
să-mi fac treaba. 

-Nu eşti singurul, şi exact de aceea aş vrea să mă 
laşi în pace. 

- Credeţi-mă, aş vrea eu, a răspuns Rønning. Dar 
aceasta este o actualizare foarte importantă, nu doar 
pentru dumneavoastră, ci pentru securitatea națională. 
Acoperă multe lacune semnificative ale securității, de 
aceea nu vrem să amânăm. 

- Sigur, înţeleg asta. Dar... Sleizner a oftat. Cât ziceai 
că durează? 

- Ceva mai mult de o oră, în funcţie de câtă memo- 
rie aveţi. 

- Bine, atunci te aştept nu mai târziu de ora trei. 

I-a întins telefonul. 

-S-a făcut. 

Michael Rønning a încuviințat din cap. 

- Îmi mai trebuie doar PIN-ul. 

- Da, aşa ai zis. Sleizner a zâmbit. Dar asta înseamnă 
că-mi poți vedea toate fotografiile și clipurile personale. 

-E adevărat. În afară de cazul în care le-aţi trans- 
ferat pe computer, aşa cum vă propuneam într-unul 
dintre e-mailuri. Dar, dacă asta vă face să vă simțiți 
mai bine, am lucruri mai bune de făcut decât să mă uit 
la pozele dumneavoastră din concediu. Și puteţi veni 
cu mine ca să vedeţi ce fac. 

-Asta n-o să se întâmple. PIN-ul este treizeci și opt 
patruzeci... 

Sleizner a fost întrerupt de telefonul care s-a lumi- 
nat şi a sunat. 

- Stai un pic, să văd ce e. 

Şi-a luat înapoi telefonul și a citit mesajul de la Stig 
Paulsen, președintele TDC. 

Ți-am găsit micul indian în arhivă. Din păcate, treaba 
n-arată bine. Sună-mă. 

Așadar, Paulsen a reușit să-l identifice pe indian, 
ceea ce însemna că este şi el legat cumva de TDC. Poate 
că așa se cunoscuseră, el şi grăsanul chinez. Dar ce 

problemă putea fi atât de gravă încât Paulsen să-i ceară 
să-l sune? De obicei nu voia să facă nimic la telefon. 

- Ştii ceva, îmi pare rău, dar se pare că va trebui 
totuși să lăsăm pe altă dată, i-a spus lui Rønning, în 
vreme ce-i răspundea lui Paulsen. 

Care-i problema? 

- Aşadar, am crezut că am spus destul de clar de ce 
este atât de important să... 

- Ai spus cum nu se poate mai clar, i-a tăiat vorba 
Sleizner. Însă n-avem încotro. Nu va fi astăzi. Haide, 
pleacă. 

L-a condus pe Rønning spre ieșire şi, în clipa în care 
a închis uşa în urma lui, telefonul i-a vibrat în mână. 

Aşa cum spuneam: sună-mă. 

- Măi, măi, ca să vezi. Molander și-a desfăcut larg 
brațele. Zău dacă nu-i chiar fiul risipitor, care ne feri- 
ceşte în cele din urmă cu prezența sa. 

Fabian a încuviințat din cap în vreme ce intra în 
sala de şedinţe. 

- Aşa-i, în toată strălucirea mea, a zis, nelăsând să-i 
şovăie zâmbetul pe care îl exersase în oglinda liftului 
cât timp a urcat şi mai făcând și cu ochiul, cireaşa de 
pe tort. 

- De fapt, arăţi cam mototolit, în ciuda faptului că 
probabil ai prins mai multe ore de somn de frumu- 
sețe decât noi ceilalți la un loc, a continuat Molander. 
O noapte grea? 

Fabian s-a răsucit spre Molander, care îi zâmbea cu 
acea expresie provocator sarcastică pe care o arbora de 
atâtea ori. Înainte o interpretase ca un soi de farmec 
inofensiv şi, în miezul lui, cordial. O modalitate de a 
destinde atmosfera când risca să devină prea apăsă- 
toare. Ochii lui arătau la fel, dar acum, când Fabian i-a 
prins privirea, a perceput în spatele lor o întunecime 
care nu-și dorea nimic mai mult decât să mai răsu- 
cească cuțitul în rană de câteva ori, de amorul artei. 

- Într-adevăr, după cum ar trebui să știi mai bine 
ca oricine, a zis, și a văzut cum zâmbetul lui Molander 
se stinge o clipă, înainte să şi-l pună stângaci la loc, 
cu buza de sus tremurând un pic. 

- Ce vrei să zici? Nu pricep prea bine. 

- Nu? 

Fabian continua să se uite în ochii lui Molander 
și a aşteptat până ce tăcerea din încăpere a devenit 
palpabilă. 

- Din câte mi s-a spus, tu ești cel care a ajutat-o pe 
Sonja să ducă la noi acasă acea operă de artă, după 
ce ai amenințat că o distrugi dacă nu vine să și-o ia 
înapoi, a zis, în cele din urmă. Dar, date fiind expe- 
riențele ei cu acea operă anume, n-ar trebui să fie un 
şoc pentru tine, și, dacă-i pe-aşa, pentru nimeni din 
această încăpere, faptul că revederea ei a avut câteva 
repercusiuni emoţionale care ne-au ținut treji în cea 
mai mare parte a nopții. Așa că, nu, n-aş zice că am 
dormit mult. 

- Îmi pare rău. Ar fi trebuit să ştiu. Molander a 
încuviințat din cap. Nu pot decât să dau vina pe pro- 
pria mea lipsă de somn. 

Fabian n-a răspuns. Avea de gând să se angreneze 
în mascarada lui Molander, însă doar atât cât trebuia, 
şi avea să se asigure că Molander ştie asta, altfel avea 
să-l mănânce de viu cu prima ocazie. 

- Bine, poate că ar trebui să ne punem pe treabă 
cât e încă lumină afară, a zis Astrid. După cum știți, 
suntem deja în urmă față de program și eu trebuie să 
plec curând. S-a răsucit spre Fabian. Așa că va trebui 
să mai ţii pentru tine cele petrecute în Öresund în 
noaptea trecută. Din câte ştiu eu, încă nu e clar dacă 
Milwokh s-a înecat sau a izbutit să înoate până la țărm. 

-Aşa este, a zis Fabian, încuviințând din cap. Aproa- 
pe că aș zice că cele mai multe lucruri arată... 

-Promit să-ți spun când am terminat, l-a întrerupt 
Astrid. Să sperăm că, dacă e în viață, o să stea potolit 
după evenimentele din noaptea trecută. Dar asta nu 
înseamnă că avem timp să fim leneși sau să ne culcăm 
pe o ureche. Suntem în urmă, practic, cu fiecare dintre 
cazurile noastre, așa că hai să ne gândim la asta ca la 
şansa noastră de a recupera timpul pierdut. 

S-a răsucit și a arătat cu amândouă mâinile spre table. 

- Interogările care ar fi trebuit să fie făcute demult 
nu mai pot să aștepte. Trebuie să fie cercetate locurile 
faptelor şi trebuie să fie strânse dovezile. 

Astrid avea dreptate, desigur. Aveau de muncit zdra- 
văn înainte să se răcească pista. Dar nimic din toate 
astea nu era nici pe departe important, în comparație 
cu găsirea locului în care ascunsese Molander pro- 
bele. Fără ele, nimic din ce ar fi făcut ei nu ar duce 
la un rezultat. 

- Irene, a continuat Astrid. Vreau să vorbeşti cu 
părinții adoptivi ai lui Milwokh. 

Irene a încuviințat. 

- Ştiu că ai fost acolo cu numai câteva luni înainte. 
Însă atunci a fost vorba despre fiica lor, şi există o 
posibilitate vagă ca el să-i fi contactat acum, când nu 
poate merge acasă. Și, Klippan. Te trimit să vorbeşti cu 
cei din agenţia de închirieri de ambarcaţiuni. 

- Sigur. E în ordine. 

- Pot să pun o întrebare? a zis Fabian. 

- Dacă o faci repede. După cum spuneam, suntem 
în urmă. 

- Cum merge în sectorul tehnic? 

- Corect. 

Astrid s-a răsucit spre Molander. 

-Aş zice ca pe roate. Molander a zâmbit. Cu excepția 
celei mai recente crime, îl putem lega pe Milwokh de 
aproape tot. Și nu-mi fac griji că n-o să găsim ceva 
care să-l lege și de crima din cadă. 

- Aproape tot? a zis Fabian. Poate că e vremea să 
spui un pic mai clar. 

- Uite ce-i, totul e sub control. Nu-i nevoie să te agiţi. 

- Cine zicea ceva de agitație? Cred doar că e cu ade- 
vărat vremea să revedem așa cum se cuvine lucrurile 
pe care le ai și cele care încă lipsesc. În acest fel, ştim 
la ce să dăm prioritate. Așa încât propun să ne con- 
tinuăm ședința jos, în laboratorul tău, presupunând 
că acolo ţii probele. 

- Grozav, să mergem. 

Astrid s-a uitat la ceas. 

- Oricum mă îndrept într-acolo. 

- Stați un pic. 

Molander a ridicat mâinile. 

- Îmi cer scuze dacă nu m-am exprimat limpede. 
În condiţiile de față, avem dovezi care îl leagă de toate 
locurile faptelor, în afară de apartamentul din Plan- 
teringen. Cu alte cuvinte, pe asta ar trebui să mă con- 
centrez. În loc să vă ţin o prelegere jos, în laborator. 
Asta va trebui să aștepte. 

- Bun, ce credeţi, ceilalți? a zis Astrid. O facem mai 
târziu? 

- Sunt de acord. 

Klippan a ridicat din umeri. 

- Şi eu, a zis Irene. Dar aș vrea să ştiu când o să te 
duci la apartamentul lui. Asta pare să fie o prioritate. 
-Şi barca de cauciuc, i-a ținut isonul Klippan. 

-De îndată ce pot. Păi, ascultaţi-vă singuri, a răs- 
puns Molander. Sunt multe de făcut. Aşa că ce-ar fi 
să punem punct acum, ca să ne apucăm de treabă? 

- Bun. S-a făcut, a zis Fabian, fără să-l scape din 
ochi pe Molander. 

- Bine. Cred că putem avea încredere că Ingvar ştie 
ce are în congelator, a zis Astrid. 

A început să-și strângă hârtiile, în vreme ce Molan- 
der şi ceilalți s-au ridicat să plece. 

- A, şi, Fabian. Vreau să te duci să vorbeşti cu Hanna 
Brahe. 

- Cine-i? a zis, cu gândurile gonind înapoi spre casa 
lui Molander şi spre pivniţa cu congelatorul încastrat. 

-Iubita lui Mattias Larsson. Ea este cea care l-a găsit 
în cadă și ne-a chemat. Aseară nu era într-o stare care 
să permită interogarea. Dar ne-a sunat ca să spună că 
acum e pregătită. 

Cum de nu s-a gândit la asta înainte? Acolo trebuie 
să-și țină Molander probele. Asta a văzut când a fost 
acolo ultima dată. 

- Bine. 

S-a ridicat şi i-a urmat pe ceilalți spre ușă. 

- Trimite-mi datele ei de contact și iau legătura cu 
ea astăzi. 

Trebuia să ajungă acasă la Molander cât mai curând 
posibil. Molander putea să-l urmărească prin GPS cât 
poftea. N-avea importanţă. 

- Nu, nu astăzi. Acum, te rog. 

Fabian a încuviințat din cap și a ieşit. Din păcate, 
fusese de acord să se întâlnească cu Hillevi. Dar asta 
trebuia să mai aştepte. În acest moment, orice alt- 
ceva trebuia să mai aștepte. 


44 


Unde eşti? N-am zis Preem de pe Sodra Hunne- 
torpsvagen? 

Fabian a intrat pe aleea lui Molander, a oprit moto- 
rul și a răspuns la mesajul lui Hillevi Stubbs. Hotărâseră 
să se întâlnească la o benzinărie, ca lui Molander să 
i se pară că face plinul. Acolo mai erau și o spălătorie 
auto şi o pizzerie, ceea ce ar trebui să le dea cel puțin 
douăzeci de minute înainte să pară prea suspect. 

Nu pot să ajung. 

Dar n-avea rost acum să-și parcheze mașina altun- 
deva şi să ia bicicleta sau autobuzul. Oricum, Molander 
ar şti exact unde se află. Și, dacă avea dreptate în pri- 
vința probelor, ar putea să aranjeze arestarea imediat. 

Ce s-a întâmplat? Pot să te sun? 

S-a dus repede în spatele casei și a băgat cheia cu 
alb, cu codul pe ea, în ușa terasei. Se părea că Molander 
observase ultima lui vizită în casă și trebuie să fi ştiut 
că exista riscul să intre din nou nepoftit. Și totuși, cheia 
s-a potrivit şi s-a răsucit cu ușurință. 

N-am timp să explic. Ne vedem peste 40 de minute pe 
Skaragatan, la nr. 12. 

Poate că n-a avut timp. Poate că şi Molander lucra 
contracronometru. Probabil că nu era așa de pregătit 

cum voia să pară. Ambuscada din noaptea trecută 
putea foarte bine să fi fost o încercare disperată de a 
stinge incendiul provocat de faptul că Milwokh a atacat 
aproape în același timp în care Molander se uita cum 
Mattias Larsson se zbate în cadă. 

Ideea că plantase indicii pe noptieră ca să alimenteze 
bănuielile lui Fabian trebuie să fi fost o explicaţie la 
care s-a gândit după aceea, în disperare. 

Pe de altă parte, instalarea unor dispozitive de ur- 
mărire în casa lui Fabian era altă poveste, și probabil 
fusese plănuită demult, la fel ca amenințarea că va 
distruge probele împotriva lui Milwokh, ceea ce era un 
semn clar că era conştient de o vreme că bănuielile la 
adresa lui nu muriseră odată cu Hugo Elvin. 

A privit repede prin living, care arăta la fel ca ultima 
dată când îl văzuse. Sigur, nu trecuseră decât douăzeci 
şi patru de ore de atunci, aşa încât întrebarea reală 
era dacă Molander trecuse măcar pe acasă de atunci. 

Şi-a continuat drumul în jos, pe treptele pivniţei, 
deplin conștient de riscul ca Molander să-i urmărească 
fiecare pas pe un ecran aflat pe undeva. Să sperăm că 
era prea ocupat ca să ajungă aici la timp şi să intervină. 
Când a ajuns în pivniţă, și-a vârât degetul în micul 
orificiu din perete, a deschis capacul şi a tastat codul, 
făcând ușa de metal să se deschidă. 

Desigur, aici păstra probele împotriva lui Milwokh. 
Încăperea cu multele ei rafturi şi vitrine pline cu arme 
confiscate și tot soiul de probe din cazuri mai vechi 
era, practic, făcută anume pentru asta. 

S-a dus la congelatorul încastrat care se afla în 
partea din spate a încăperii și l-a deschis. 

Nu era gol. Nici pe departe. Și totuși, ceva nu era 
în ordine. Arăta la fel ca înainte, cu o mulțime de 
cutii de plastic şi borcane de diferite forme şi mărimi, 

cu etichete pe ele. Sau poate nu? Simţindu-se brusc 
nesigur, Fabian a luat una dintre cutii. 

Pateul de ficat al lui Gertrud. 

A scos capacul şi a descoperit că era, într-adevăr, 
plină cu ceva care arăta a pateu făcut în casă. Dar nu 
avea nici un miros. A atins ușor suprafaţa pateului. 
Era îngheţat. Însă când a apăsat mai tare, degetul a 
pătruns ușor până la fund. 

Prin urmare, pateul nu era îngheţat deplin. Asta nu 
putea să însemne decât că acele cutii pe care le văzuse 
înainte, în care erau probele, fuseseră schimbate de 
curând cu resturile de mâncare lăsate de Gertrud în 
frigider. A cercetat alte câteva cutii și toate erau la 
fel. Dacă nu era Cartofii gratinaţi ai lui Gertrud, era 
Lasagna lui Gertrud, şi nimic nu era complet congelat. 

Vocea de departe părea să fie a unei fete care trecea 
pe lângă casă vorbind la telefon. Sau, de fapt, nu, nu 
era o fată oarecare. Vocea părea cunoscută. Prea cunos- 
cută. S-a răsucit, încercând să vadă de unde vine, și 
şi-a dat seama că nu se aude din afara încăperii, ci 
dinăuntru, sau, mai exact, de pe unul dintre nume- 
roasele rafturi. 

-... eşti aici? a auzit când a ajuns destul de aproape. 

- Hei? a strigat spre raft. Sunt Fabian Risk. E cineva 
acolo? 

- Te rog, răspunde-mi dacă eşti aici. 

Suna aproape ca a propriei... Dar nu, nu putea fi 
adevărat. 

- Greta, ştiu că eşti aici. Poate că nu vrei să vorbeşti 
fără Esmaralda. 

Ea era. În afară de cazul în care îşi pierduse cu totul 
mințile, Matilda era cea care vorbea. Propria fiică. 

- Dar te implor. Te rog să-mi răspunzi. Trebuie să ştiu. 

Numai că nu pricepea cum sau de ce. 


318 | STEFAN AHNHEM 


- Greta. Dacă eşti aici, te rog să te arăţi. 

A început să cerceteze raftul, dând deoparte câteva 
toporişti şi o serie de sticluțe cafenii pline cu tot soiul 
de lichide. Dar n-a găsit nimic care să explice vocea. 

- N-o să dureze mult. Îți jur. 

Nu până ce s-a uitat mai bine la marginile raftului, 
care s-a dovedit a nu fi deloc încastrat. 

- Dă-mi doar un semn. Orice. Nu contează ce. 

Pe lângă faptul că partea dreaptă a raftului s-a miş- 
cat cu unul sau doi milimetri când l-a zgâlțâit, pe 
ambele părți se vedea o linie subțire între raft şi perete. 

- N-am decât o întrebare. Răspunde-mi, şi jur că te 
las în pace. 

Fără să ştie cum, trebuie să fi împins raftul în direc- 
ţia potrivită, pentru că s-a auzit brusc un țăcănit și 
raftul s-a deschis ca o uşă. 

-Te rog, fă-o pentru mine. Nu pot să mai stau aşa, 
fără să ştiu. 

Spaţiul fără ferestre din spatele rafturilor n-avea 
decât câțiva metri pătrați și era mobilat cu un scaun 
de birou vechi, o bibliotecă plină până la refuz şi un 
birou pe care stătea un computer cu difuzoare de 
o parte și de alta. 

- Te rog, Greta. Te implor. 

Pe ecran apărea același soft audio ca în compu- 
terul lui Elvin. Un program care fusese declanșat de 
vocea Matildei și acum înregistra pe hard disk ceea 
ce spunea ea. 

- Nu poți să spui A şi apoi să nu te mai sinchiseşti 
de B. Zău că nu se cuvine. 

A studiat undele care oscilau pe canalul numit 
Pivniţa. 

-Aşa că te mai întreb o dată, a continuat Matilda. 
După asta, jur că n-o să te mai chem niciodată. 

Celelalte canale purtau numele Coridor sus, Coridor 
jos, Living, Baie, Bucătărie, Dormitor, Cameră copil 1, 
Cameră copil 2 şi, în cele din urmă, Atelier. 

- Cine din familia mea... o să moară? 

Timpul, gândurile lui, încăperea în care se afla. 
Totul se învârtejea, pământul i-a fugit de sub picioare 
încă o dată, şi a trebuit să se așeze pe scaun înainte 
să i se înmoaie genunchii. 

- Cine, Greta? Spune-mi doar cine. 

Scotocise, practic, întreaga casă, fusese peste tot. Şi 
totuși, n-a observat că în fiecare încăpere erau micro- 
foane. A încercat să deruleze axa temporală, ca să vadă 
cât de vechi sunt înregistrările. Dar se părea că acea 
funcţie este dezactivată când programul înregistra. 

În schimb, a observat simbolul video în colțul de 
sus, dreapta. Nu-şi amintea să-l fi văzut în versiunea 
softului pe care o avea Elvin și, când a dat clic pe el, s-a 
deschis o nouă fereastră, împărțită în nouă părți egale. 
Nouă imagini în mișcare care arătau câte o încăpere 
din casa lui. 

Aici locuieşte familia Wikholm, scria pe o placă 
de pe cutia de scrisori din fața casei din Påarp unde 
Irene s-a oprit şi şi-a parcat motocicleta Ducati. Aici 
locuiau părinții lui Pontus Milwokh. Sau Pontus Hao 
Wikholm, aşa cum era cunoscut pe atunci. Într-o casă 
din cărămidă netencuită, cu o antenă de satelit, cu 
un şopron pentru mașini și o peluză mică, tunsă 
cu migală, pe care nu era nici o buruiană. 

În primăvară venise aici să le spună că fiica lor, 
Soni Wikholm, care distribuia presa, fusese omorâtă. 
Asta era una dintre cele mai rele părți ale muncii sale. 
Copiii ar trebui să trăiască mai mult decât părinții. 
Punct. Acum era acolo ca să-i facă să treacă prin ceva 
şi mai rău, spunându-le că singurul lor fiu era, foarte 
probabil, un criminal în serie. 

Nu era nimic normal în cazul acesta. Nimic. Coinci- 
dențele aparenr aleatorii tot apăreau și, cu toate că era 
perfect logic ca ea să dea vestea, își dorea cu înflăcărare 
ca Astrid să-i fi cerut asta altcuiva. 

Nu vestea în sine dorea s-o evite, ci pe părinți și, 
înainte chiar să fi coborât cricul motocicletei şi să-şi fi 
scos casca, a fost copleșită de aceeași nervozitate 
pe care o simţise data trecută când fusese aici. Starea 

de spirit după ce le-a spus de moartea fiicei lor o făcuse 
să-și dorească să fie oriunde altundeva, numai acolo nu. 

- lată-tel a strigat o femeie cu pielea albă ca laptele 
şi părul cârlionțat roșcat, care părea să fi fost periat 
ore în şir în așteptarea acestei vizite. Salut, bine ai 
venit! a continuat, făcându-i semn cu mâna din prag. 
Borje te aşteaptă. 

- Salut, Ing-Marie. 

A intrat în hol, unde totul era într-o nuanță de 
cafeniu. 

- Aşadar, ne întâlnim din nou. 

Femeia s-a strecurat pe lângă Irene şi a întins mâna 
spre uşă, ca şi cum nu putea fi închisă destul de repede. 

- Descalță-te aici şi apoi te rog să intri. 

A chicotit, agitată, şi şi-a șters fruntea, care îi stră- 
lucea. 

Şi livingul era cafeniu. Podeaua era acoperită cu un 
covor bej care prinsese şi timpuri mai bune, iar pereții 
erau lambrisați cu plastic care imita lemnul. Cele două 
ferestre erau ascunse după plante verzi enorme, care 
efectiv opreau cea mai mare parte a luminii de afară. 
Un televizor atât de mare, încât Irene a trebuit să se 
întrebe cum l-au adus înăuntru, era centrul de interes 
firesc al încăperii. 

Soțul era tolănit într-un fotoliu și n-a dat semn 
că vrea să se ridice și să-i strângă mâna. În schimb, a 
apăsat unul dintre butoanele de pe braţul fotoliului 
ca să pornească funcția de masaj, făcând fotoliul să 
zbârnâie și să vibreze. 

- Dragă, poliţia e aici. 

Femeia s-a răsucit spre Irene. 

-Ei bine, te rog să iei loc şi să te servești. 

Irene a ocolit măsuţa de cafea, pe care erau cafea, frişcă 
şi chec marmorat, și s-a aşezat pe marginea canapelei 

de pluş, neștiind dacă să treacă direct la subiect sau 
să încerce să amortizeze lovitura. 

- După cum sunt sigură că v-aţi dat seama, de data 
aceasta sunt aici pentru Hao. 

Femeia a încuviințat. 

- Da. Nu mai știm nimic de el de mult timp. 

- Nu. Şi mă tem că am veşti proaste. 

La fel ca la ultima ei vizită, bărbatul avea ochii fixați 
asupra unui punct aflat la câteva zeci de centimetri 
de fața lui şi, dacă n-ar fi clipit din când în când, ea 
ar fi avut motive serioase să creadă că el este o statuie 
de ceară incredibil de realistă. În schimb, femeia tot 
înghițea, cu toate că nu pusese nimic în gură, şi ochii 
îi fugeau în toate părțile. Spre soț. Spre cafea. Spre 
checul marmorat. Spre eczema de sub verigheta care 
îi era prea strâmtă. 

- Înţeleg, a zis femeia, în cele din urmă. Așadar, 
a fost ucis şi el? 

- Nu, a răspuns Irene, uluită de întrebare. Cu toate 
că nu suntem siguri că e în viață. Dar ceea ce am venit 
să vă spun este... 

- Börje, vrei să-ți toarne mămica o ceaşcă de cafea? 
i-a tăiat vorba femeia, adresându-se bărbatului, care a 
încuviințat din cap scurt. Doar nu vrem să se răcească, 
nu-i așa? 

A râs din nou, nervos, şi-a șters cu un şerveţel 
transpiraţia de pe buza de sus şi a pus într-o cană 
cafea, un pic de frişcă şi patru bucățele de zahăr. 

- Poftim, dragă. 

A împins spre el cana cu mâna tremurătoare. 

- Scuze, unde rămăsesem? 

- Fiul vostru, a zis Irene, observând că era clar că ea 
n-avea să fie servită, ceea ce n-avea importanţă, dat 
fiind că nu mai avea chef de cafea, iar checul marmorat 


X FELURI DE A MURI | 323 


nu era preferatul ei. Totul indică faptul că în ultima 
lună a omorât cinci persoane. 

Femeia a înghiţit din nou în sec. 

-Poate că ați citit în ziare despre unele dintre crime. 

- Nu prea citim ziarele. Nu-i aşa, Börje, nu le citim, 
nu? Sunt aşa de pline de prostii și minciuni, că întrec 
măsura. Nu asta tot spui tu? 

Bărbatul și-a sorbit cafeaua ca și cum nu şi-ar fi 
dorit nimic mai mult decât să se termine toate astea 
ca să se poată întoarce la viaţa lui în fața televizorului. 

- Bine, păi, totuși, așa stau lucrurile. Fiul vostru a... 

- Ne-am închipuit că asta o să se întâmple, a zis 
brusc bărbatul şi a apăsat pe un buton, care a făcut 
din nou fotoliul să nu mai scoată nici un sunet. 

La fel ca ultima dată când fusese acolo, în primă- 
vară, reacția lui Irene a fost surprinderea. Nu la ceea 
ce a spus bărbatul, sau pentru că a vorbit. Nu, a fost 
vocea subțire, stridentă, atât de nepotrivită la un bărbat 
atât de corpolent. 

- Da, e adevărat, a încuviințat femeia, turnându-și 
cafea în ceașcă. 

- De ce? 

Irene s-a răsucit spre femeie. 

- O, nu ştiu. 

Femeia a ridicat ceașca să bea, dar a pus-o la loc, 
din cauză că mâna îi tremura prea tare. 

- El era, pur și simplu, prea... Cum să-i... 

-El a fost întotdeauna un delincvent, a intervenit 
bărbatul. 

-Aşa e, delincvent era cuvântul pe care îl căutam. 

- În ce fel era delincvent? 

Irene şi-a imaginat un pitic prins în capcană în 
trupul masiv care se revărsa de-a binelea din fotoliu. 

- Întotdeauna era pus pe rele. 

Bărbatul s-a răsucit spre ea. 

- Era doar o chestiune de timp până să devină grav. 

- Da, e absolut adevărat. 

Femeia a încuviinţat din cap cu convingere. 

- Nu, nu putem zice că suntem prea surprinși. 
Apropo, vrei nişte cafea? 

- Nu, mulţumesc, am băut deja prea multă astăzi, 
a minţit Irene, fără să priceapă cum de ăştia doi au pri- 
mit aprobarea de adopţie. Asta înseamnă că ați bănuit 
ceva de un timp încoace? Aţi știut după prima crimă, 
băieţelul din Bjuv, că este implicat fiul vostru? 

-Aşa cum zicea nevastă-mea, nu citim ziarele. 

Bărbatul a lăsat cana din mână, calm. 

- Îmi dai o felie de chec? 

- Sigur, dragă. Îți dă mămica. 

Femeia a pus o felie de chec marmorat pe o farfurie 
şi i-a dat-o. 

- Nu, nu ne dăm în vânt după știri. 

-Păi, atunci vă pot spune că fiul vostru a îndesat 
un băiețel într-o mașină de spălat și a pornit ciclul, 
ceea ce înseamnă că după douăzeci de minute a fost 
ucis prin centrifugare. 

Femeia a rămas tăcută, dar buza de jos care-i tre- 
mura spunea o mulțime de lucruri. Bărbatul continua 
să nu aibă nici o reacţie, doar își molfăia liniștit checul. 

-Când aţi avut ultima dată vreo veste de la el? 
a continuat Irene. 

l-a părut rău că a refuzat cafeaua. Nu pentru că și-ar 
fi dorit-o, dar ar fi fost un semnal clar că n-au termi- 
nat discuţia. 

-A dispărut în clipa în care a terminat școala, a zis 
femeia, luându-și şi ea o felie de chec. 

- Aşadar, și fiul a dispărut, la fel ca fiica? 

Şi-a plimbat privirea de la unul la altul, așteptând 
un răspuns care nu venea. 

- Cred că o să mai fac niște cafea. 

Femeia a dat să se ridice. 

- Ing-Marie, aş prefer să stai aici şi să-mi răspunzi 
la întrebări. 

- N-aş zice că a dispărut, a spus bărbatul. Citise o 
carte despre un tip care dădea cu zarul. A încercat și 
el, și zarul i-a spus să ne părăsească și să nu se mai 
întoarcă niciodată. Şi bine că am scăpat de el, dacă 
mă întrebi pe mine. 

-Dar nu te întreb pe tine, ci pe soția ta. 

Irene s-a răsucit spre femeie, a cărei buză de jos 
tremura din nou. 

- N-ai mai avut nici o veste de la el de atunci? 

Femeia a înghiţit în sec și s-a uitat în jur după ceva 
sigur pe care să-și fixeze ochii. 

-N-ar trebui să-i spui de momentul în care a luat 
legătura cu tine și că erai pe cale să-i transferi toate 
economiile noastre? a zis bărbatul. Sau ai ales să uiţi 
asta? În acel moment era în Asia, jucând pocher. 

- Așa-i. 

Femeia a încuviințat din cap. 

- Însă... 

- Cum ziceam, n-avem habar unde este acum. Nici 
măcar nu ştiam că s-a întors în țară, a continuat băr- 
batul, întrerupând-o. 

- Şi ceea ce nu știi nu-ți poate face rău, a adăugat 
femeia. Nu-i așa, Börje, nu asta tot spui tu? 

Irene voia s-o întrebe pe femeie cum suportă să-și 
petreacă mai mult de o oră în aceeași casă cu soțul ei. 
Dacă o lovea. Dacă și-a molestat copiii. Şi dacă da, de 
ce nu a făcut plângere. Voia să sape până ce găseşte 
ceva destul de grav ca el să fie închis pentru mult timp. 

- lată numărul meu, în cazul în care se hotărăște 
să ia legătura cu voi. 

A împins cartea de vizită peste masă, spre femeie. 

-Sau dacă vă mai gândiţi la ceva ce aţi vrea să-mi 
spuneți. 

- A, nu, n-o să mă mai gândesc la nimic altceva. 

Femeia s-a uitat la soț. 

- Dar presupun că nu ştii niciodată ce gânduri îţi 
pot trece prin cap. Tu ce zici, Börje? 

- În afară de cazul în care vrei cutia din pivniță cu 
lucrurile lui. Poţi să le iei liniștită. 

- Da, asta-i o idee bună, Börje. 

Femeia a bătut din palme. 

- Acum, că ne-am descotorosit în sfârşit de lucrurile 
lui Soni, putem scăpa și de cele ale lui Hao. Minunat. 
Cum se zice? Win-win.! 


1 „Câştig-câştig“, „toată lumea câștigă“ (în limba engleză în 
original) 

Suntem la interogatoriu. Răspunsul a venit după ce 
Fabian a încercat pentru a treia oară să dea de avo- 
cata lui Theodor, Jadwiga Komorovski. Sun de îndată 
ce terminăm. Avem multe de vorbit. 

Fabian era deja foarte îngrijorat de situația lui Theo- 
dor, iar mesajele de la Jadwiga nu-l ajutau cu nimic 
să se liniştească. Dacă ar fi fost ceva ce putea să facă, 
orice, ar fi făcut cât ai clipi. Fără să stea pe gânduri, ar 
fi lăsat baltă orice şi ar fi dat fuga să ajute. Dar nu putea 
să facă nimic. În afară de așteptarea ca ea să-l sune. 

A intrat în parcarea de lângă clădirile cu trei nive- 
luri de pe Skaragatan. Un pic mai departe a zărit silu- 
eta durdulie a lui Hillevi Stubbs sub un stejar uriaș. 
Judecând după felul în care umbla de colo colo cu 
braţele încrucișate, era prost dispusă. 

Fabian nu ştia la ce distanţă se află de apartamentul 
de la etajul doi, la numărul 12, unde Hanna Brahe, 
iubita lui Mattias Larsson, locuia împreună cu părin- 
ţii ei. Interogarea ei era motivul său oficial pentru 
a se afla aici. Acestea fiind spuse, nu ştia ce precizie 
are dispozitivul de urmărire GPS dintre omoplaţii lui, 
aşa că, în ultimă instanţă, nu putea decât să spere că 
Molander n-o să-i considere ciudată poziția. 

A intrat cu spatele într-un loc rezervat vizitatorilor 
şi tocmai oprea motorul când telefonul a început să-i 
vibreze. 

Numărul nu era în agenda lui, dar l-a recunoscut 
din noaptea trecută, când era în legătură cu paza de 
coastă. A respins apelul, a ieşit din maşină şi s-a dus 
la Hillevi, care se oprise și se uita urât la el. 

Nu trebuia să fii un geniu ca să-ți dai seama pentru 
ce sunau cei de la paza de coastă, și nu-i era greu să 
priceapă de ce sunt supăraţi și, probabil, pe cale să-i 
facă raport la poliție. Ar fi fost ciudat să n-o facă. Cu 
toate că pistolul a avut tot timpul piedica pusă, cu 
siguranță comisese un delict grav când i-a ameninţat. 

- Salut, a strigat. Îmi pare rău că am întârziat, însă... 

- Salut, i-a tăiat vorba Hillevi. Ţi se pare că sunt un 
confesional sau aşa ceva? 

- Ăăă, poftim? 

- Nu, e în ordine. Aşa că fă-ne amândurora un bine 
şi scuteşte-ne de partea cu „iartă-mi mie păcatele“. 
Spre deosebire de ceea ce par să creadă unii, n-avem 
la dispoziţie tot timpul din lume. Uite care-i treaba. 
Tocmai am fost la... 

Cu toate că telefonul său era pus pe vibrații, a reușit 
s-o întrerupă pe Hillevi, care şi-a azvârlit mâinile în 
aer, într-un protest tăcut, pe când el respingea din nou 
apelul celor de la paza de coastă. 

- Continuă. 

Fabian şi-a pus telefonul înapoi în buzunar. 

-Cu siguranţă pot să încerc. 

Hillevi i-a oferit un zâmbet foarte tăios. 

- Mi-am petrecut dimineața la închisoarea Fosie, 
vorbind cu Conny Oh man. Şi în restul zilei am bătut 
pasul pe loc, așteptându-te pe tine. 

- Şi cine-i Conny Ohman? 

-Un beţiv din Munka Ljungby care își bătea nevasta 
şi e în închisoare pentru că a omorât-o în primăvara 
asta. Cel puţin, pentru asta a fost condamnat. Dar, în 
realitate, Molander a fost în spatele crimei. 

- Şi care-i legătura lui Molander cu acest tip, Conny, 
sau cu soţia lui, dacă-i pe-așa? 

- Probabil că nu există. 

Hillevi a ridicat din umeri. 

-În afară de faptul că era un ţap ispăşitor perfect, 
de vreme ce soția făcuse deja câteva plângeri la poliție 
pentru lovituri grave. Chestia e că am izbutit să-l fac 
pe Conny să vadă că a fost folosit, și a acceptat să de- 
pună mărturie împotriva lui Molander. 

- Foarte bine, dar tot nu pricep. Dacă nu există nici 
o legătură, de ce... 

- Poate că avea simptome de sevraj, ce ştiu eu? 

Hillevi a ridicat din umeri. 

- La fel ca în cazul lui Ingela Ploghed. Din câte ştiu, 
a fost foarte cuminte aproape doi ani, aşa că, probabil, 
nu şi-a mai putut înfrâna nevoile. Trebuia să dea frâu 
liber energiei acumulate și frustrării. În cazul copiilor, 
se spune că au furnici în pantaloni. Dar să lăsăm asta 
în seama psihiatrilor. Ideea este că avem destul ca 
să-l arestăm. Așa că vreau să te duci direct la secția de 
poliție şi să intri într-o cameră cu Astrid, ca să poți... 

- Îmi pare rău, a întrerupt-o Fabian. Nu pot. 

- De ce? Cum adică, nu poți? Sigur că tu... Bleste- 
măția aia a început din nou. 

Hillevi a arătat spre buzunarul lui, unde ecranul 
luminat al telefonului se vedea prin țesătură. 

Din nou paza de coastă. 

- Poate să aștepte, a zis Fabian. Acum ascultă-mă. 
Chestia e că Molander... 

- Nu, n-o să stau aici luptându-mă pentru atenția 
ta cu un blestemat de telefon. Ori îl închizi de tot, ori 
răspunzi şi termini cu asta. 

Fabian a încuviințat din cap şi a respirat adânc 
înainte să răspundă. 

- Sunt Fabian Risk. 

- Iar eu sunt Gert-Ove Helin de la paza de coastă din 
Helsingborg. 

- Da, mi-am închipuit și, înainte să începi, vreau 
doar să ştii că înțeleg dacă eşti supărat pentru cele 
întâmplate noaptea trecută. 

S-a întors cu spatele la Hillevi, încercând să nu-i 
mai audă oftaturile furioase. 

- Da, nu cred că am mai auzit aşa ceva în toţi anii 
petrecuţi aici la... 

- Gert-Ove, i-a tăiat vorba Fabian. Nu vreau să fiu 
nepoliticos. Dar s-a nimerit să fiu în mijlocul unei 
întâlniri importante, așa că, în afară de cazul în care 
mai ai și altceva de spus, cred că ar trebui să faci, pur 
şi simplu, acel raport la poliție şi poți conta pe deplina 
mea colaborare. Bine? 

- Da, da, sunt sigur că totul va fi bine. Uite, îi cunosc 
destul de bine pe Bengan şi Sylen după douăzeci şi doi de 
ani de lucru cu ei, şi tipii ăştia pot fi mari cârcotaşi când 
îi apucă. Îmi place să-i numesc „adevărata ameninţare 
climacterică “. Te-ai prins? Nu „climatică“, „climacterică “. 
Ştii, menopauza. 

Îl auzea pe Gert-Ove chicotind la propria glumă. 

Hillevi i-a apărut în față şi a bătut cu degetul în 
ceas, nerăbdătoare. Fabian i-a răspuns semnalându-i 
cu cealaltă mână că bărbatul de la celălalt capăt nu se 
mai oprește din trăncăneală. 

- Chestia e că am luat legătura cu colegii noştri da- 
nezi, ca să pricep mai bine cele întâmplate, a continuat 

Helin. Și poţi spune multe despre danezi, dar se întâm- 
plă să mă tutuiesc cu Ingolf Bremer, marele ştab de la 
Comandamentul Operativ Naval şi, citind printre rân- 
duri, ordinul de a vi se refuza accesul la apele teritoriale 
daneze a venit de mai sus. 

- Ştiu foarte bine cine a dat ordinul, de aceea am 
acționat în acel fel. Nu este o scuză, dar în acel moment 
n-am văzut nici o altă cale. 

- Te înţeleg. Dar trebuie să-mi înţelegi poziţia. 

- Uite ce-i, Fabian, destul. 

Hillevi a oftat adânc, demonstrativ. 

- E ridicol. Tu fă în continuare orice o fi ceea ce faci, 
iar eu mă întorc la ale mele. 

- Nu, stai. 

Fabian a prins-o de braț. 

- Altfel unde am ajunge? a continuat Gert-Ove. 

- Exact, de aceea îţi propun să faci ce crezi că trebuie. 

- Da, până acum cincisprezece minute chiar nu vedeam 
cum aş putea să nu-ţi fac raport. Dar când s-a dovedit 
că ai avut tot timpul dreptate, am hotărât să bag toată 
povestea într-un sertar. Asta voiam să-ţi spun. 

- Nu prea înţeleg. 

Fabian a ridicat cealaltă mână ca să împiedice o 
izbucnire a lui Hillevi, care părea gata să explodeze. 

- Cu ce am avut dreptate? 

- N-ai auzit de vapor? 

- Ce vapor? 

- Fir'aş al naibii. Am presupus, pur şi simplu, că v-au 
fost transmise acele lucruri. 

- Ce lucruri? 

Fabian îşi dădea seama că trupul urma să-i fie inun- 
dat de adrenalină. 

- Nu ştiu dacă ai observat azi-noapte, dar un cargou 
cu numele M/S Vinterland trecea prin Oresund în vreme 
ce făceai giumbuşlucuri cu băieţii. 

- Da, mi-l amintesc bine. 

Simţea încotro se îndreaptă conversaţia și a pornit 
înapoi spre mașină. 

- De fapt, a trecut destul de aproape de noi ca să 
ascundă câteva minute barca de cauciuc. 

- Fabian! l-a strigat Hillevi. Cred că glumeşti! 

-Îți explic în mașină, a strigat spre ea. Haide, gră- 
bește-te. N-avem timp! 

- Nu-i treaba noastră să supraveghem lucrurile la 
acea depărtare spre nord. Dar n-am priceput de ce după 
câteva ore s-a abătut brusc de la cursul spre Fredrikshamn, 
virând mult spre est. Așa că i-am contactat, dar n-am 
primit răspuns. 

Hillevi încă nu se clintise de sub stejar când Fabian 
a ajuns la maşină și a deschis portiera din partea șofe- 
rului. Dar apoi s-a înduplecat, în sfârșit, şi a pornit 
în grabă spre el. 

- N-au raportat decât după câteva ore. Sau, mai exact, 
acum cincisprezece minute. 

Drumul spre Halmstad ar fi trebuit să dureze cel 
puțin o oră, însă Fabian s-a oprit la Gara Centrală ca 
s-o lase pe Hillevi, care lua trenul înapoi spre Helsing- 
borg, la doar patruzeci și cinci de minute după ce ple- 
caseră din parcarea de pe Skaragatan. Chiar și aşa, o 
voce din el striga că putea să conducă oricât de repede 
poftea. Oricum era prea târziu. 

În adâncul său, nu crezuse nici o clipă cu adevărat 
că Milwokh s-a înecat. Dar cu siguranță nu s-a aşteptat 
să ajungă la bordul unui cargou şi să-l silească să-și 
schimbe cursul. 

Cu numai câteva ore înainte, asta era exact ceea ce 
nădăjduia. Ca Milwokh să fie încă în viață, să poată 
răspunde la întrebări. Dar acum, când trebuia ca acele 
răspunsuri să fie puse în balanţă cu riscul altor crime, 
ar fi preferat, fără discuţie, un făptaș mort şi un milion 
de întrebări fără răspuns. 

Pe drum a încercat de câteva ori să dea de Frank 
Käpp, pe iahtul Hallberg-Rassy, dar în zadar. Între timp, 
a pus-o la curent pe Hillevi cu evenimentele din noap- 
tea trecută, când Molander a ameninţat că distruge 
probele împotriva lui Milwokh dacă este arestat înainte 
să fie încheiat cazul. 

După ce au dezbătut o vreme problema, au căzut 
de acord să amâne arestarea până ce probele sunt în 
siguranță. Ceea ce a făcut ca principala prioritate să 
fie găsirea lor. 

-Bine, iau legătura cu tine după ce mă uit mai bine 
la harta aceea pe care am găsit-o în barca lui Elvin, 
a zis Hillevi pe când cobora din mașină. Dacă suntem 
Norocoși, se va dovedi că locul îi aparţine lui Molander. 
Dacă suntem și mai norocoși, acolo are ascunse pro- 
bele și, dacă avem culmea norocului, s-ar putea chiar 
ca tu să răspunzi data viitoare când te sun. 

A trântit portiera şi a pornit repede spre tren. 

Fabian a pornit mașina şi a luat-o spre Slottsbron, 
din centrul orașului Halmstad. La un stop a încercat din 
nou să dea de Frank Käpp, însă a fost trimis din nou 
la căsuţa vocală, unde vocea lui voioasă zicea că e mai 
bine să i se trimită un mesaj scris. 

Într-o lume ideală, Frank s-a ținut de cuvânt şi şi-a 
închis telefonul, pentru că se aflau într-o şedinţă de 
terapie. Sau poate că a uitat să-l deschidă când au ter- 
minat şi au plecat la o plimbare, sau poate chiar şi-au 
îngăduit un pahar de vin la unul dintre numeroasele 
restaurante din Halmstad. 

A ajuns la portul pentru ambarcaţiuni mici, care la 
prima vedere era mult mai mic și mai uşor de cercetat 
decât cel din Råå. Sigur, era destul de plin, dar n-ar fi 
trebuit să-i ia mai mult de treizeci- patruzeci de minute 
să caute peste tot. 

-Ce-i asta? a zis cineva în spatele lui pe când încuia 
mașina. Nu poți să parchezi aici. 

Când s-a întors cu fața, Fabian a văzut un bărbat 
mai în vârstă cu cârjă, salopetă și o şapcă de căpi- 
tan cu logoul Portului pentru ambarcațiuni mici din 
Halmstad. 

- Nu? Era singurul loc liber pe care l-am găsit. 

- Nu mai spune. Bărbatul, cu siguranță căpitanul 
portului, și-a potrivit şapca. Ăsta-i soiul de informații 
pe care le clasific la litera I, de la „inutile“. 

- Dacă există un loc unde să pot plăti, aş fi mai 
mult decât bucuros s-o fac. 

Fabian s-a dus spre el și și-a scos portofelul. N-avea 
timp de asta, trebuia să ajungă la ponton cât mai 
repede posibil. 

- Cât costă? O să stau cel mult o oră. 

-E gratis şi, din partea mea, poți sta acolo toată 
ziua. Câtă vreme ești handicapat, vreau să zic. 

- E parcarea pentru persoanele cu handicap? 

- Bingo. 

Bărbatul s-a luminat la față. 

- Toţi cei de pe aici știu asta și, după câte văd, n-ai 
nici măcar o băşică în talpă. 

Fabian s-a uitat în jur, dar singurul indicator pe 
care îl vedea era un P evident făcut de mână. 

- Da, ştiu, semnul fotoliului rulant a dispărut, a 
continuat bărbatul. A fost pictat cu vopsea care nu 
dăunează mediului și chestia aia nu ține prea mult. 

- Înţeleg. Ei bine, pot să te informez că este un delict 
să pui indicatoare făcute de mână și să modifici fără 
permisiune locurile de parcare ale municipalităţii. 

Fabian i-a arătat legitimaţia de polițist. 

- Deci, eşti de la poliție? 

A încuviințat. 

- Dar nu-ţi face griji, nu sunt aici ca să... 

- Ştii, e doar de când am început să folosesc asta, 
l-a întrerupt bărbatul, fluturând cârja. E înghesuială 
pe aici şi într-o zi rea trebuie să parchez tocmai lângă 
macara. Şi asta nu-i bine, cu şoldul meu. Singurul 
lucru bun în zilele astea este că pot să prevăd cum va 

fi vremea. Că veni vorba, în câteva ore o să avem o 
zonă de presiune joasă. 

Fabian a ridicat privirea spre soare, care nu părea 
să fie ameninţat pe cerul fără nori. 

- De fapt, caut un vas. Un Hallberg-Rassy, la o dană 
pentru vizitatori. 

- Hallberg-Rassy? 

Fabian a încuviințat din cap. 

- Unul dintre modelele mai mari? 

Fabian a încuviințat din nou. 

- E la dana 128. 

- Aşadar, e aici? 

-A venit azi-dimineaţă. O pereche cu un copil. 

- Un fiu cam de zece ani? 

Căpitanul portului s-a luminat la față și a încuvi- 
ințat din cap. 

Nu i-a fost greu să găsească vasul la unul dintre 
cele patru pontoane care se întindeau în port. Spre 
deosebire de prima dată când îl văzuse, în portul Râă, 
acum era ancorat cu prova spre ponton. În rest, arăta, 
din câte îşi amintea, la fel. 

Focul era înfășurat în jurul straiului prora, velele 
fuseseră desprinse şi randa era strânsă meticulos şi 
acoperită, întocmai cum trebuia să fie. Toate erau la 
locul lor, curate și ordonate. De parcă atacul din noap- 
tea trecută nu avusese loc. 

Fabian s-a ridicat în vârful picioarelor ca să vadă 
dacă e cineva în cabina de pilotaj, însă copertina rulată 
îi bloca vederea în cea mai mare parte. 

A prins parâma de la prova, a tras vasul mai aproa- 
pe şi a bătut cu cheile în cabina pilotului. N-a auzit 
aproape nimic, însă ştia că zdrăngănitul metalic s-a 
răspândit în carenă, ca atunci când loveşti un calorifer 
dintr-un bloc de locuințe. 

Nici o reacție. 

A urcat la bord și a pornit pe puntea de tec spre 
cabina de pilotaj. Şi ea era curată și ordonată. Uşile spre 
salon şi spre cabina de la pupa erau încuiate, și a bătut 
la ele mai mult ca să nu poată spune că n-a făcut-o. 

Când i s-a spus că Milwokh a preluat controlul 
asupra cargoului și l-a silit să vireze spre est, a presu- 
pus că merge după familia Kăpp. Dar poate că, pur şi 
simplu, dorise să folosească una dintre bărcile lor de 
salvare pentru a ajunge înapoi la țărm, ca să-şi poată 
linge rănile şi să lase zarurile să aleagă o nouă victimă, 
la timpul potrivit. 

Totuşi, asta era speculație pură, şi cea mai bună 
opțiune în momentul de față era să se aşeze undeva, 
să-i aștepte să se întoarcă şi să se asigure că sunt în 
siguranță până ce Milwokh poate fi arestat. 

Însă asta s-a dovedit a fi mai uşor de zis decât de 
făcut. Să şadă acolo fără să facă nimic era, practic, insu- 
portabil. Tăcerea şi lipăitul leneș al valurilor pe prova 
au ajuns repede să-l irite pe Fabian, și liniștea pe care 
o simţise când a găsit vasul a fost înlocuită repede de o 
senzație din ce în ce mai intensă de nervozitate. 

Poate că nu sorbeau vin și se bucurau de vremea 
frumoasă. Poate că n-au ajuns nici măcar să ia legătura 
cu un terapeut ca să stabilească o întâlnire. 

S-a ridicat şi a început să caute prin numeroasele 
compartimente din cabina de pilotaj. Mai mult ca să 
aibă ceva de făcut. Însă când a găsit o cheie pe fundul 
unuia dintre soclurile vinciurilor nu s-a putut stăpâni 
să descuie ușa cabinei de la pupa, s-o deschidă și să-şi 
vâre capul. Înăuntru a văzut un sac de dormit făcut sul 
sub un raft plin de cărți și benzi desenate. Pe peretele 
opus era un ecran de televizor plat, iar pe un raft de 
alături era o consolă de jocuri PlayStation. 

Dar nici un băiat de zece ani. Ori vreo urmă de luptă 
cu sabia. A plecat din cabină și s-a dus în salon, unde 
l-a uimit faptul că este mult mai mult spațiu decât se 
aştepta. Cambuza arăta ca și cum ar fi avut tot ce i-ar 
trebui cuiva, iar tavanul era cu cel puţin treizeci de 
centimetri deasupra creştetului său. 

Şi în salon era ordine. Aproape prea multă ordine. 
Sigur, pe un vas totul trebuie să fie ținut închis, însă 
cei din familie nu-i păruseră obsedați de rânduială. 
Ba chiar dimpotrivă. 

Uşa spre compartimentul etanș de la prova era în- 
chisă şi, în drum spre ea, lui Fabian i-a dat brusc prin 
cap că probabil ar trebui să-și scoată pistolul și să 
tragă piedica înainte să meargă mai departe pe lângă 
masă şi canapeaua de colţ. Când a ajuns la ușă, şi-a 
lipit urechea de ea și a fost întâmpinat de acea tăcere 
care exploda pe dinăuntru şi pe care o detesta din tot 
sufletul. În cele din urmă, a pus mâna pe clanţă și 
a smucit uşa. 

Compartimentul etanș de la prova era gol. 

Gol și foarte ordonat. 

Şi, dintr-odată, gândul l-a izbit ca o tonă de cără- 
mizi. Înțelegerea faptului că vocea interioară care stri- 
gase până la răgușeală avusese dreptate tot timpul. 

Că a ajuns prea târziu. 

Pontus Milwokh ajunsese acolo primul, folosind 
barca de salvare luată de pe M/S Vinterland. Îndeplinise 
poruncile zarurilor şi apoi a curățat vasul până ce n-a 
mai rămas nici măcar o amprentă. 

Dar ce a făcut cu cadavrele? Le-a azvârlit în mare 
sau... Fabian s-a uitat la covorul de sub tenișii Converse 
roșii, uzați, și, după ce şi-a pus pistolul înapoi în toc, 
s-a aplecat, a apucat covorul de o margine și l-a tras 
într-o parte. 

Podeaua de lemn lăcuit de sub covor era însăși ima- 
ginea măiestriei unui meşter. Nimic nu fusese lăsat la 
voia întâmplării și, cu toate că era păcat să fie acoperită 
cu un covor ieftin, înțelegea de ce cineva ar vrea să 
protejeze lemnul de uzură şi zgârieturi. 

Însă era mai interesat de cele trei trape care duceau 
în jos, la santină, care probabil că era și ea neașteptat 
de încăpătoare. 

Tocmai vârâse arătătorul prin mânerul tambuchiu- 
lui când i-a sunat telefonul. 

-Cum merge? a întrebat Astrid. 

- Sincer să fiu, nu ştiu. 

-I-ai găsit? 

- Încă nu. 

S-a uitat în jos, la trapa închisă. 

- Dar le-am găsit vasul. 

- Şi? 

-E prea curând ca să mă pronunț, dar mă tem de 
ce e mai rău. 

- Bine. Să sperăm că te înşeli. Motivul pentru care sun 
este că Molander tocmai a terminat o triangulaţie pentru 
telefonul lui Frank Käpp şi, din ce vedem, nu-i nicăieri 
în apropiere... 

Bufnitura de deasupra capului său a fost atât de 
puternică, încât a auzit-o până și Astrid. 

- Ce a fost asta? 

-A urcat cineva pe vas. Te sun mai târziu. 

A închis şi s-a răsucit spre salon, în vreme ce paşii 
se îndreptau spre pupa. 

- Ce mama dracului? Uite! a exclamat cineva și 
apoi un bărbat a păşit în cabina de pilotaj și a astupat 
toată lumina. 

Un bărbat pe care nu-l mai văzuse niciodată. 

- Cine mama dracului ești? a întrebat, holbându-se 
la Fabian. Şi ce naiba cauţi pe vasul meu? 

Şi cu asta, totul s-a lămurit. 


48 


Când Irene i-a întâlnit prima oară pe soții Wikholm, 
era concentrată pe Soni Wikholm și s-a ocupat cu 
precădere de cutiile pe care era scris numele ei. Dar 
s-a uitat şi într-o cutie pe care scria Hao şi i-a atras 
atenția numărul mare de zaruri din ea. Măcar de-ar 
fi ştiut atunci ce avea să se întâmple. 

Acum a deschis din nou cutia, pe podeaua biroului 
său de la secţie, şi iat-o. Cutia dreptunghiulară de lemn 
plină cu zaruri de toate formele și culorile. Erau zaruri 
obișnuite de yams din plastic alb. Erau zaruri de lemn 
cu puncte aurii şi zaruri roşii transparente, de cazinou. 
Erau zaruri cu simboluri ciudate și douăzeci de fațete. 

Zaruri despre care nici măcar nu șştiuse că există. 

În cutie mai erau o „stea a morţii“ din plastic, 
o colecţie de cuțite, două cărți cu coperte cartonate 
şi două DVD-uri, cu fişe de la biblioteca publică din 
Påarp în suporturi din plastic de pe partea interioară 
a copertelor. 

Hotărâse să nu citească niciodată American Psycho 
a lui Bret Easton Ellis. Auzise că e mult mai înspăi- 
mântător decât filmul, care fusese un pic prea mult 
pentru ea. Filmele Lost Highway şi Mulholland Drive 
erau amândouă în regia lui David Lynch și, la fel ca 
mulți din generația ei, trecuse printr-o fază Lynch. 

Însă nu reușise să vadă până la capăt nici unul dintre 
ele, pentru că i se păruseră prea ciudate. 

Totuși, citise cartea lui Luke Rheinhart, Omul zar, 
şi, dacă își mai amintea bine, avea ambele versiuni, 
suedeză și engleză. 

La fundul cutiei a găsit un album cu fotografii deco- 
lorate ale lui Milwokh și ale surorii lui pe când erau copii, 
alergând prin grădină, construind din Lego și jucând 
Monopoly. Dar spre sfârşit fotografiile s-au schimbat și, 
cu toate că el nu arăta de mai mult de unsprezece-doi- 
sprezece ani, părea să fi intrat în faza adolescenţei difi- 
cile, cu dermatograf și veşnică încruntare. 

Între ultimele două file era un plic vechi de la 
PhotoQuick. L-a deschis şi a scos un teanc de foto- 
grafii, toate făcute în timpul unei vizite la Tivoli din 
Copenhaga. 

Pontus Milwokh nu părea să aibă mai mult de opt 
sau nouă ani și era, practic, în toate fotografiile. Făcuse 
el însuși cele mai multe dintre ele în fața diferitelor 
atracţii. Însă pentru unele trebuie să fi cerut ajutor, 
pentru că erau făcute de la distanţă şi el îşi flutura 
mâna spre aparat. 

Nu era nici urmă de părinți sau de soră în nici 
una dintre fotografii. Desigur, ar fi putut să meargă 
cu o rudă îndepărtată sau cu un prieten. Dar, după ce 
a studiat imaginile până la cel mai mic detaliu de două, 
apoi de trei ori, Irene a trebuit să tragă concluzia că, 
de fapt, se părea că fusese acolo singur. 

Dată fiind vârsta lui, era bizar. Chiar cunoscân- 
du-i părinţii, era ciudat. Dar cu siguranță el nu părea 
necăjit. 

Dimpotrivă, ochii îi erau atât de plini de încântare 
şi de fericire, încât era cu neputinţă să înţelegi cum 
devenise un astfel de monstru. 

Motorul semidiesel era mult prea mare şi atât de 
zgomotos, încât ai fi putut crede că te afli pe un pes- 
cador de tonaj mediu și nu pe un schif mic, de lemn. 
Însă căpitanul portului n-avea nevoie să fie îmboldit 
ca să explice foarte amănunțit de ce această drăcovenie 
înjghebată de el era ingenioasă. 

După câteva minute, Fabian nu l-a mai ascultat, 
s-a dus la prova, departe de motor și de căpitan, și 
şi-a folosit căştile telefonului pe post de dopuri pentru 
urechi. Ceea ce dorea era tăcere. Dar, de vreme ce să 
nu asculți nimic la căști înseamnă orice, numai tăcere 
nu, a deschis albumul de muzică ambientală a lui Brian 
Eno, Thursday afternoon, care a ajutat la crearea unui 
spațiu pentru gândurile sale înainte de ceea ce urma. 

De-abia după ce au ieşit în larg și-a dat seama că 
se simţise așa toată săptămâna. Că totul în jurul său 
era doar liniștea dinaintea furtunii, înainte ca abisul 
să i se deschidă în față. Ca şi cum nimic nu conta cu 
adevărat, din cauză că totul era predestinat. 

Era un sentiment care se împotrivea naturii sale 
şi tuturor lucrurilor în care credea, și ar fi preferat să-şi fo- 
losească toată energia în direcția complet opusă. Să-şi 
spună că, desigur, se pot face schimbări și să conteze 

ceea ce faci. Exact asta încercase să-l facă pe Theodor să 
înțeleagă. Însă nu reușise, și acum nu știa dacă măcar 
el însuși mai crede asta. 

După ce a reușit să liniștească familia alarmată și 
să explice de ce urcase nepoftit pe iahtul lor, s-a dus 
la căpitanul portului să-l întrebe dacă știa pe cineva 
dispus să-l ducă imediat cu o ambarcaţiune. Bărbatul 
l-a prevenit din nou în privința presiunii joase care, 
după cele ce-i spunea şoldul, era pe cale să vină, dar în 
cele din urmă s-a oferit să-l ducă el însuși cu schiful. 

Cu Laholmsbukten la babord, mergeau spre sud, 
spre Hallands Väderö de lângă peninsula Bjäre. Vizi- 
bilitatea nu putea fi descrisă decât ca mediocră şi, 
practic, nu era nici un pic de vânt. Cu toate aces- 
tea, ambarcaţiunea se bălăbănea pe valurile rămase 
după vremea vântoasă de ieri, care, chiar dacă erau 
la intervale egale şi netede ca oglinda, erau în același 
timp lungi şi adânci. Cu alte cuvinte, era o zi făcută 
să provoace rău de mare, însă Fabian era așa de con- 
centrat să analizeze ce vedea prin binoclu, pe când 
cerceta orizontul vag, încât n-a observat. Pe ici, pe 
colo vedea câte un cargou, de mărimea unei cutii de 
chibrituri. Din când în când o şalupă trecea ca fulge- 
rul, în contrast deplin cu iahturile care săltau pe apă, 
așteptând briza de seară, ca niște firimituri împrăștiate 
pe o imensă față de masă. 

Zona identificată de Molander se baza pe numai 
două relee. Unul în Torekov și celălalt în Hallands, 
care, cu o înălțime maximă de zece metri, era aproape 
invizibil în pâcla care se îngroşa. Era o zonă mult prea 
mare şi, dată fiind deteriorarea vizibilităţii, timpul era 
un factor important. 

Viteza maximă a micului schif era de șase noduri, 
ceea ce însemna că erau depășiți cu ușurință de orice 

navă cu motor. Pe de altă parte, iahturile, cu pânzele 
ridicate, nu le făceau concurenţă. Însă nu acelea îl 
interesau pe Fabian, ci le examina pe cele care stăteau 
pe loc, cu pânzele coborâte. 

O parte din el spera că vor fi siliți să se întoarcă la 
Halmstad cu misiunea neîndeplinită. Că Astrid o să-l 
sune și o să-i spună că Molander tocmai a identificat 
altă locaţie, mai la nord. Că telefonul era încă în miş- 
care, deoarece Frank Käpp își încălcase promisiunea și 
se îndrepta spre Göteborg, aşa cum plănuise. 

Dar senzaţia de neliniște din capul pieptului știa 
ea ce știa. Întotdeauna știuse. 

Punctul întunecat a apărut timp de câteva secunde 
înainte să piară din nou în pâclă. Ar fi putut să fie 
orice. O barcă de pescuit, o geamandură luminoasă 
sau doar un fir de nisip de pe lentila binoclului. Dar 
nu era şi, după ce a zărit-o a doua oară, a fost convins 
că este ceea ce căutau. 

l-a făcut semn căpitanului să schimbe cursul și a 
observat că şoldul bătrânului nu se înșelase. Condiţiile 
se înrăutățiseră treptat de la plecarea din port și o pâclă 
care se tot îngroșa apăruse din senin. Acum, după o 
jumătate de oră, nu vedeau mare lucru mai departe 
de treizeci de metri. 

-Ţi-am spus eu, a zis bărbatul de la cârmă, reducând 
viteza. Şoldul meu nu se înșală niciodată. Niciodată. 

Fabian a încuviințat din cap și i-a făcut semn cu 
degetul mare ridicat. Nici măcar n-a avut timp să 
cugete dacă exista o explicație științifică pentru asta, 
când din pâcla groasă a apărut un iaht cu pânzele 
coborâte. 

Vasul, cu dunga albastru-închis caracteristică pentru 
Hallberg-Rassy pe amândouă laturile, plutea în derivă 

pe valurile lungi, blânde, şi, chiar dacă n-ai fi știut ce 
s-a întâmplat, era o priveliște care prevestea ceva rău. 

Vălătuci de ceață tot mai groasă pluteau ca niște 
ghemotoace mari de vată, în diferite nuanţe de cenu- 
şiu, ştergând culoarea lumii și, din când în când, 
ascundeau cu totul iahtul. 

Părea murdar, și atât focul, cât și randa se târau 
prin apă. Nici şcota randei nu era prinsă de tachet, aşa 
încât ghiul se legăna odată cu valurile. Nu era nici un 
semn de viaţă la bord şi, în afară de ghiu și un tranchet 
rătăcit care se rostogolea pe punte, nimic nu se mișca. 

Când au ajuns la nu mai mult de douăzeci de metri, 
Fabian i-a făcut semn căpitanului să dea ocol iahtului, 
care era mult mai murdar pe partea cealaltă. Cu bino- 
clul, a văzut că ceea ce de la distanță părea murdărie 
erau, de fapt, pete vâscoase de un roșu întunecat care 
pe alocuri curseseră în jos pe carenă. 

Pontus Milwokh refuzase să îngăduie împrejură- 
rilor să fie mai presus de hotărârea zarului. În ciuda 
aşteptărilor, nu numai că supravieţuise, dar şi locali- 
zase, ajunsese din urmă și măcelărise o familie complet 
nevinovată. 

Răul din el părea să n-aibă limite. Această monu- 
mentală lipsă de sens părea că a sporit cu câteva tone 
povara de pe umerii lui Fabian. De-abia putea să respire 
sub apăsare şi, pentru prima oară, s-a întrebat cât de 
mult timp va putea să continue. La cât de mult era 
dispus să renunțe ca să meargă mai departe. 

Cu mai puţin de cinci minute înainte ar fi putut 
să renunţe și să se înapoieze cu mâinile goale. Ar fi 
putut să dea vina pe ceață şi nimeni nu s-ar fi îndoit. 
Dar acum era prea târziu, și n-avea să fie alt telefon 
de la Astrid despre o nouă poziție, mai la nord. Avea să 
urce la bord şi să facă o cercetare rapidă, apoi să lege 

o parâmă la prova, ca să poată remorca vasul înapoi 
la țărm. 

Mişcarea de la una dintre ferestre a fost aproape 
imperceptibilă. Însă a văzut-o, era sigur. Ceva se miş- 
case în cabină. S-a răsucit să vadă dacă a observat şi 
căpitanul, însă a fost întâmpinat cu o privire goală. 

- Hei? E cineva acolo? a strigat cât de tare a putut, 
în vreme ce-și scotea pistolul. Dacă da, ieşi cu mâinile 
deasupra capului! 

Nu s-a întâmplat nimic. Dar, cel puţin, căpitanul 
a ieşit din amorțeală și a dus schiful lângă iahtul în 
derivă. Valurile făceau ca operațiunea să nu fie deloc 
ușoară, însă, în cele din urmă, Fabian a putut să 
pășească pe puntea vasului Hallberg-Rassy și să coboare 
în cabina de pilotaj. 

Era sânge peste tot. Petele lipicioase de pe plasticul 
alb erau mărturia unei lupte îndelungate. 

- Hei! a strigat din nou, dar n-a primit nici un 
răspuns. 

Uşa cabinei se tot închidea și se deschidea în balan- 
sul vasului. Fabian s-a dus la ea, a răsuflat adânc, apoi 
a smucit-o și a ațintit pistolul spre salonul întunecat, 
complet nepregătit pentru țipătul care l-a întâmpinat, 
împreună cu un pumn care a venit în zbor drept spre el. 

A tras un foc și apoi altele, rapid, înainte să-și dea 
seama că nu-i decât un pescăruş ținând în cioc o mână 
retezată, care încercase să iasă și acum murea pe podea, 
printre o amestecătură de părți de cadavre din care se 
ospătau alți doi pescăruși. 

Era o baie de sânge. Aici un picior retezat, dincolo 
un antebraț. O ureche şi ceea ce părea o parte dintr-un 
trunchi. Unul dintre pescăruși a țopăit pe capul lui 
Frank Käpp, care era pe canapea, și a început să-i ciu- 
gulească una dintre orbite. 

La vreo treizeci de centimetri de el, Fabian a zărit 
capul copilului, ascuns aproape cu totul sub o pătură 
mânjită. Nu se vedeau decât o ureche, o parte dintr-un 
obraz și nişte păr și, chiar dacă ar fi dat orice să nu tre- 
buiască s-o facă, s-a dus și a ridicat încetişor un colț 
al păturii. 

Ochii care i-au întâlnit pe ai săi au schimbat totul. 

- Salut, Vincent, a zis. Îţi aminteşti de mine? 

Băiatul a încuviințat din cap și, cât ai clipi, senti- 
mentul de eșec și de lipsă de sens predestinată pe care 
îl cărase după el Fabian atâta timp a fost înlocuit de 
ceva care semăna cu speranţa. 

Poate că putea să schimbe ceva, la urma urmei. 

Ceaţa și amurgul. Ce s-ar fi făcut fără ele? 

Avându-le de partea sa, a putut să alunece prin 
portul Helsingborg ca și cum ar fi fost învăluit într-o 
mare mantie care te face invizibil. Vasul pazei de coastă 
care îl căuta de noaptea trecută încoace, KB202, acos- 
tase la nici douăzeci de metri la stânga lui, aproape 
de Parapeten. Dar nici măcar nu se vedea până acolo. 

Timp de aproape trei ore a săltat pe valuri în barca 
de salvare de pe M/S Vinterland, cu motorul oprit, 
ca să nu-și dezvăluie poziția. Uneori a fost cât pe ce să 
fie descoperit. Dar norocul a rămas de partea lui și 
n-a trebuit decât să stea nemișcat, lăsându-i să treacă 
pe alături în ceața lăptoasă. 

Sau poate că „noroc“ nu era cuvântul potrivit. Poate 
că era o răsplată pentru că muncise din greu. După 
toate prin care trecuse, merita ca lucrurile să iasă cum 
voia el și, pentru prima oară după mult timp, era sincer 
mândru de sine. 

A virat la dreapta după ce a trecut de primul ponton 
şi a mers mai departe, spre o mică plajă cu pietriș unde 
putea să tragă barca la mal şi s-o acopere cu o prelată. 

Aproape totul o luase razna şi, cu siguranță, avusese 
momente de îndoială. Nu-i era greu să recunoască asta. 

Însă întorsese înfrângerile, una după alta, în favoarea 
lui și, în cele din urmă, complicațiile fuseseră partea 
cea mai bună. 

Părea aproape că toată treaba a fost o mare încercare. 
O provocare să afle dacă este vrednic de îndurarea zaru- 
rilor. Acum nu mai încăpea nici o îndoială. Nu numai 
că îşi îndeplinise misiunea. O făcuse în mod glorios. 

Cursul lucrurilor se schimbase atunci când un car- 
gou mare l-a ascuns vederii polițiștilor. După ce a 
redus viteza, a putut să înainteze de-a lungul vasului, 
care se mișca neobişnuit de încet și, de parcă cineva 
i-ar fi desfăşurat covorul roșu, exista o scară sudată 
pe carenă. 

După vreo oră a ieșit din ascunzătoare și a urcat pe 
puntea de comandă, unde sabia a fost, în sfârșit, de 
partea lui atunci când femeia-căpitan s-a apucat să 
facă pe eroina. 

După aceea ea a dansat cum îi cânta el şi a făcut ce 
i-a cerut. N-a trecut mult până să vadă fără binoclu 
iahtul Hallberg-Rassy și, după ce a bandajat din nou 
rana căpitanului și s-a asigurat că n-o să sângereze 
de moarte, a parcurs ultima porțiune într-una dintre 
bărcile de salvare ale cargoului. 

Soarele era sus pe cer, iar ceața, care peste câteva 
ore avea să învăluie totul în vată de zahăr cenușie, încă 
nu-și anunţase venirea. Nu exista nici o şansă să se 
apropie nevăzut, aşa că a hotărât să stea în picioare 
în barca fără acoperiş, să zâmbească și să-şi fluture 
mâna spre iaht, ca în regăsirea tandră care era, de fapt. 

Bărbatul, după cum era de așteptat, a mărit viteza 
şi a încercat să sune la poliție. Dar se pare că mobilul 
lui n-a reușit să intre în contact cu un releu şi, înainte 
să poată pune în funcțiune stația de emisie pe unde 
scurte, barca de salvare a ajuns lângă iaht. 

I-a explicat, calm, bărbatului că zarul l-a ales pe el 
și că nici unul dintre ei nu poate să schimbe asta. Spre 
surprinderea sa, bărbatul l-a ascultat și l-a lăsat să 
urce pe vas, în vreme ce el îi spunea că cel mai bun 
lucru pe care îl poate face în această situație este să 
se predea fără împotrivire inutilă, care n-ar face decât 
să-i prelungească suferinţa și, poate, să atragă suferință și 
asupra alor săi. Bărbatul a încuviințat din cap fără să 
protesteze, iar după aceea totul a mers după cum voia 
el. N-au mai fost bâjbâieli cu sabia. Dimpotrivă, arma 
ascuţită părea o prelungire firească a brațului său, şi 
a putut s-o rotească nestingherit. 

Totul a fost ca un dans în care coregrafia vine de la 
sine. Fiecare rotire a nimerit exact acolo unde trebuia 
şi, pentru ca bărbatul să sufere mai puţin, a început cu 
capul. A fost nevoie de șapte rotiri, iar bufnitura care 
s-a auzit când capul a lovit, în cele din urmă, podeaua 
de tec și priveliștea sângelui care țâșnea din carotidele 
tăiate ale bărbatului l-au îmboldit să-l hăcuiască în 
continuare, până ce n-a mai rămas nici o parte de 
trup întreagă. 

Singura perturbare au fost zbieretele isterice ale 
soției, când s-a trezit și şi-a dat seama ce se petrece. 
Fusese atât de enervant, încât a trebuit, în cele din 
urmă, să se oprească pe la jumătate ca s-o pocnească, 
făcând-o să-şi piardă cunoștința. Cel puţin țâncul 
a fost destul de isteţ ca să rămână liniștit și să-l lase 
să-şi facă mendrele. 

Pe drumul înapoi spre Helsingborg şi-a spălat sân- 
gele de pe mâini și de pe față, însă hainele nu mai 
puteau fi salvate. Din fericire, portul era pustiu şi n-a 
văzut nici picior de om până ce a traversat calea ferată 
pe pasarelă spre Tingsrätten și a cotit în jos pe Carl 
Krooks gata, şi chiar şi atunci n-au fost decât umbre 

fugare prin ceața amurgului, care habar n-aveau pe 
lângă cine trec. 

Când era pe apă a chibzuit unde să se ducă acum, 
când fusese identificat de poliție. Nu era nevoie de un 
doctorat ca să pricepi că ei vor presupune că e fugar 
şi face tot ce-i stă în puteri ca să nu fie văzut, ceea 
ce era singurul lucru rezonabil. Poate că de aceea zarul 
hotărâse că ar trebui să procedeze exact invers. 

Ziua de lucru se terminase, însă seara era abia la 
început, aşa că s-ar putea să fie încă acolo, cercetân- 
du-i apartamentul. Între timp, dintr-un moment în 
altul, aveau să găsească iahtul, dacă nu-l găsiseră deja, 
şi atunci probabil că aveau să-şi deplaseze acolo toți 
oamenii. Dar va trebui să vadă. Avea să se ocupe de 
asta când venea vremea. 

După ce a intrat cu băgare de seamă în clădire, a 
lăsat lumina stinsă şi a pornit pe scări, urcând câte 
două sau chiar trei o dată. Când mai erau şase trepte, 
s-a oprit şi a aşteptat. Cel puţin, ușa sa era închisă, și 
nu vedea şi nici nu auzea pe nimeni care să pândească 
afară, supraveghind-o, ceea ce, în cele din urmă, l-a 
făcut să riște să urce restul treptelor. 

Așa cum observase când a plecat de acasă, cu două- 
zeci şi patru de ore înainte, gaura din ușă fusese aco- 
perită cu câteva straturi de bandă adezivă groasă şi, dat 
fiind că fuseseră schimbate şi încuietorile, a trebuit 
să-și folosească şperaclul electric. Aşa de repede şi de 
uşor, că ar trebui să fie ilegal era descrierea pe site-ul de 
pe care îl cumpărase și, până acum, nu-i putea acuza 
de publicitate falsă. Nu-l dezamăgise niciodată. 

După ce şi-a dus gențile în hol, a închis ușa și s-a 
uitat în jur. Ușa băii şi cea a debaralei erau închise, ca 
de obicei. Uşile închise pe jumătate îl deranjau întot- 
deauna. Dar, în afară de stricăciunile făcute ușii de la 

intrare, nu vedea nici un semn al cercetărilor poliției. 
Era în aer o urmă de miros ciudat, dar nimic ce n-ar 
fi putut să rezolve o fereastră deschisă. 

A mers mai departe până în living, unde a lăsat jos 
geanta de sport şi şi-a scos rucsacul, apoi s-a dus la 
fereastră şi s-a uitat cu fereală afară. Nimic de la vre- 
una dintre numeroasele ferestre de pe fațada de vizavi 
nu sugera că apartamentul îi era sub observaţie, lucru 
cu siguranţă ciudat, date fiind împrejurările. Poate că, 
pur şi simplu, poliția nu avea destui oameni și era ocu- 
pată până peste cap cu alte lucruri. 

Şi dormitorul părea neatins. Oare intraseră măcar 
aici? Nu era nimic evident. Poate că doar umblaseră 
cu pensetele, culegând fire de păr, sau poate că au fost 
grăbiţi şi au rasolit treaba. 

Şifonierul părea şi el neatins și, când l-a deschis, 
a avut confirmarea că hainele nu-i fuseseră mișcate. 

Însă de-abia după ce a intrat în șifonier, l-a închis 
pe dinăuntru, a băgat degetul mijlociu în orificiul din 
spate, a împins spre stânga placa îngustă de metal de 
pe partea cealaltă, a deschis ușa secretă și a intrat în 
încăperea ascunsă a îndrăznit, în sfârşit, să se destindă. 

În spatele lui Fabian s-a auzit clinchetul portierelor 
blocate când s-a îndreptat spre intrare, prin ceața serii. 
Mergea cu pași repezi, încercând să lase în urmă ima- 
ginile de pe iaht. Dar ele îl urmăreau cu încăpățânare. 

La orice se uita, se iveau şi bucăţile de corp din 
cabină. Picioare, brațe, capete. În acel moment erau 
presărate prin parcarea din fața închisorii din Helsin- 
gør, iar cu o jumătate de oră mai devreme, feribotul 
spre Danemarca arăta ca un abator. 

A traversat holul, i-a arătat actul de identitate băr- 
batului de la biroul de recepție cu geamuri de sticlă 
şi a aşteptat permisiunea lui ca să se ducă la locul în 
care se efectua controlul de securitate, unde şi-a lăsat 
telefonul, portofelul și cheile şi s-a lăsat scanat. 

Membrele tăiate erau peste tot pe iaht. A presu- 
pus că piciorul de femeie care ieşeau de sub o velă 
în compartimentul etanș de la prova fusese tăiat de 
undeva de pe la şold. Apoi, brusc, piciorul a tresărit. 
Puțin, aproape imperceptibil, dar destul cât să tragă 
învelitoarea de pe femeie, care se trezea încet. 

Gardianul în uniformă și-a trecut cartela prin citi- 
tor şi a tastat un cod care a făcut ușa din fața lor să 
se deschidă cu un bâzâit. Au mers mai departe pe un 

coridor fără ferestre, plin de ecouri, cu lămpi fluores- 
cente reci și podea laminată lustruită. 

Nu ştia dacă era sau nu o idee bună. Theodor spu- 
sese clar că nu doreşte vizitatori. Dar nu putea să stea 
pe margine şi să-și vadă fiul cum se afundă tot mai 
mult în probleme. 

Băiatul şi mama erau amândoi în stare de şoc pro- 
fund şi lipsiți complet de reacţie. Cu toate acestea, vor- 
bise tot timpul cu ei, încercând să le mențină atenția 
asupra amănuntelor. Cum ar fi că se află acolo ca să-i 
ajute, că vor urca în altă ambarcaţiune, că vor ajunge 
foarte curând înapoi pe uscat. 

Ca ei să nu vadă partea cea mai rea, a legat-o pe 
mamă la ochi cu o eșarfă și a tras o pălărie peste ochii 
băiatului. I-a ajutat să urce în cabina de pilotaj și să 
treacă pe schiful de lemn, apoi au așteptat să ajungă 
paza de coastă ca să remorcheze iahtul până în Helsing- 
borg, unde Molander și cei doi asistenţi ai lui erau 
pregătiți să înceapă investigarea locul crimei. 

l-a însoțit pe băiat şi pe mamă înapoi la Halmstad, 
unde o ambulanţă aștepta să-i ducă la spitalul din 
Helsingborg. 

Apoi a sunat Jadwiga Komorovski. 

Gardianul l-a condus pe câteva coridoare, dar n-a 
recunoscut nimic de la ultima sa vizită împreună cu 
Sonja. Nu trecuseră decât douăzeci şi patru de ore. Dar 
în acel răstimp îmbătrânise cu cel puţin un an şi, dacă 
o ţinea așa, peste câteva săptămâni avea să participe 
la propria îngropăciune. 

Cel puţin a recunoscut camera pentru vizite și 
aproape că auzea ecoul vocii lui Theodor. V-aș fi recu- 
noscător dacă m-aţi lăsa în pace şi n-aţi mai veni... 

Scaunele din jurul mesei erau goale, ca și fotoliul 
şi patul pliant acoperit cu folie de plastic. Cel puţin 

dispăruseră pe moment bucăţile de corp, însă îngrijora- 
rea sâcâitoare persista. Oare făcea ce trebuie, sau vizita 
de seară care nu fusese cerută era o greşeală imensă? 

O bătaie cu pumnii spusese la telefon avocata. La 
început, Fabian a presupus că alt prizonier l-a atacat 
pe fiul său, însă după o vreme a devenit limpede că 
era invers. Și faptul că nu vorbeau despre o mică încă- 
ierare, ci de atac deosebit de grav, nu îmbunătăţea cu 
nimic situația. 

Nu era cine ştie ce surpriză că el suporta cu greu 
închisoarea. Dar, după spusele lui Jadwiga, nu voia 
să coopereze nici cu ea, nici cu poliția daneză. Starea 
lui mentală arăta și ea semne clare de deteriorare, de 
aceea a insistat ca Fabian să vină și să încerce să-i bage 
mințile-n cap. 

S-a aşezat pe un scaun și şi-a ațintit privirea asupra 
ușii, aşteptând să se deschidă, ceea ce a durat încă vreo 
câteva minute. Cu toate acestea, a revenit la realitate 
cu o tresărire când Theodor a fost adus înăuntru cu 
cătuşele la mâini. 

- Bună, Theodor. 

Aproape că a zburat de pe scaun ca să-şi îmbrăţişeze 
fiul. Însă Theodor l-a ocolit și s-a aşezat, iar îmbrăţi- 
şarea s-a transformat într-o bătaie stângace pe umăr. 

- Sunt bucuros că ai acceptat să mă vezi. Foarte 
bucuros. 

Singurul răspuns a fost tăcerea şi și-a dat seama că 
propriul zâmbet forțat e pe care să se fisureze. 

- Scuzaţi, i-a spus gardianului, încercând să preia 
controlul situației. V-aş fi recunoscător dacă i-ați scoa- 
te fiului meu cătuşele. 

- Mă tem că nu pot, a zis gardianul, scuturându-și 
capul, nesigur. 

- Ba da, cu siguranţă puteţi. Nu sunt doar tatăl lui, 
sunt și polițist, așa încât consider că amândoi putem 
presupune fără riscuri că nu sunt în nici un pericol, 
în cazul în care siguranța mea vă stârneşte îngrijorare. 

- Dat fiind ce s-a întâmplat, sunt obligat să... 

-Nu sunteţi obligat la nimic. Iar în ce-l priveşte pe 
fiul meu, vă informez că nu este o persoană prea vio- 
lentă. Aşa încât, indiferent ce s-a petrecut aici, sunt sigur 
că există o explicaţie şi am de gând să aflu care este. 

Gardianul a încuviinţat, oftând, s-a dus la Theodor, 
i-a desfăcut cătușele şi a ieșit. 

-Acum e mai bine. Nu-i așa, Theodor? 

A aşteptat un răspuns, dar, văzând că nu primeşte 
nici unul, s-a așezat în fața fiului său şi a încercat să-i 
prindă privirea. 

- Hei... Cum te simți, în realitate? 

Dar nici asta n-a mers. 

- Am auzit că ai fost implicat într-o bătaie. E ceva 
despre care vrei să-mi spui? 

Din nou a așteptat, dar nu s-a ales decât cu tăcere. 

- Theodor, te cunosc şi ştiu că nu sari la cineva fără 
vreun motiv. 

Theodor s-a uitat la degetele sale, care băteau dara- 
bana pe tăblia mesei. 

- Avocata ta, doamna Komorovski, spune că refuzi 
să cooperezi. E adevărat? a continuat Fabian, și din 
nou n-a primit nici un răspuns. Hei, de ce nu vorbeşti? 
Încercăm cu toții să te ajutăm. 

Bătaia pe masă a degetelor lui Theodor era singurul 
sunet. Unul câte unul loveau tăblia, ca o numărătoare 
inversă nerăbdătoare până la încheierea întâlnirii lor. 

Fabian a oftat din greu, încercând să-și alunge frus- 
trarea. 

- Nu înţeleg. 

Dar era deja prea târziu. 

- Sincer. Ce îţi închipui că faci? Nimeni nu intră din 
întâmplare într-o încăierare destul de gravă ca să fie 
etichetată „atac deosebit de grav“. Și chestia asta pe care 
o aud, că nu colaborezi cu avocatul. Ce se întâmplă? S-a 
ridicat și a dat ocol mesei. Şi de ce nu vorbeşti cu mine? 
Sunt aici pentru tine, nu pentru mine. Theodor, cu tine 
vorbesc! L-a înșfăcat și l-a zgâlțâit. Trezeşte-te dracului 
odată! Spune ceva! Despre tine este vorba. Despre tine 
şi despre viața ta, nu pricepi? I-a dat drumul și s-a lăsat 
pe vine. Îmi pare rău, dar mă simt așa de... Încerc, pur 
şi simplu, să te ajut. Uite... A închis ochii și a încercat 
să se calmeze. Înţeleg dacă eşti furios şi dezamăgit, zău 
că da. De mine, de toţi cei de aici, de întregul sistem, 
dar n-am putea cel puţin să încercăm să vorbim unul 
cu altul? Îţi jur că o să te simţi mai bine. 

Theodor s-a întors cu fața spre Fabian. 

- Suntem împreună, nu? a continuat Fabian. Tu şi 
cu mine. Suntem în aceeași echipă. Ţine minte asta. 

Theodor s-a uitat la Fabian în tăcere timp de câteva 
secunde lungi. 

- Ăsta ar putea fi cel mai siropos lucru pe care l-am 
auzit vreodată. Ca o replică dintr-un film de categoria 
B din anii '80, în care în scenariu scrie că trebuie să 
ne îmbrățișăm. 

-Ei bine, îmi pare rău că ai ales s-o iei așa. Dar, 
oricât de siropos ţi s-o părea, este exact ceea ce simt, 
şi de aceea eu... 

-Te rog, încetează, fă-ți un bine și încetează. Theo- 
dor s-a ridicat și a făcut un pas înapoi. Fă un bine 
pentru amândoi și pleacă, şi să uităm că s-a întâmplat 
vreodată. E pur şi simplu jenant. 

- Şi? a ridicat din umeri Fabian. Presupun că vom 
trăi cu jena asta. 

- Nu crezi nici măcar tu, fir-ar a dracului! 

Theodor s-a răsucit spre uşă. 

- Theo, aşteaptă. 

Fabian s-a repezit după el și l-a prins de braţ. 

- Orice ai crede, sunt aici ca să... 

- Eşti aici dintr-un motiv, unul singur. Afurisita ta de 
conştiinţă încărcată! 

Theodor şi-a smucit braţul din strânsoarea lui 
Fabian şi a apăsat butonul, chemând gardianul să-l 
ia de acolo. 

-Nu poți să faci nimic, şi ştii asta la fel de bine ca 
mine. 

Fabian a oftat și a încuviințat din cap. 

- Asta nu-i ceea ce am crezut noi că se va întâmpla, 
sunt primul care s-o recunosc. 

Uşa s-a deschis şi gardianul a intrat. 

- Dar ai un avocat bun. Dintre cei mai buni. Pro- 
blema e că nu te poate ajuta decât dacă vrei să coope- 
rezi. Nu pricepi? Trebuie să faci ce îți spune ea şi să 
încerci să rabzi. N-o să treacă mult până se termină 
toate astea și... 

- Se termină? Cum adică, se termină? Theodor a 
întins mâinile spre gardian, care a început să-i pună 
iar cătuşele. De-abia a început. 

- Am putea, vă rog, să așteptăm un minut cu asta? 

Fabian s-a vârât între Theodor și gardian. 

- Ascultă-mă. În acest moment ești în fundul abisu- 
lui. N-are cum să fie mai rău. L-a prins pe Theodor de 
umeri. Să fii închis aici împreună cu toți delincvențţii 
doar din cauză că vrei să depui mărturie și să spui 
adevărul. Din cauză că vrei să ajuţi şi să faci ceea ce 
se cuvine. Trebuie să fie groaznic. Este groaznic. 

-Aşa o fi, dar acum trebuie să plec. 

Theodor a încercat să-l ocolească, așa încât gardi- 
anul să-i poată pune cătușele. Însă Fabian l-a ținut 
pe loc. 

- Te rog, nu face lucrurile să fie și mai rele decât 
sunt deja. Încearcă doar să-ţi ţii firea până ce se reia 
procesul. Dacă poți face doar atât, îţi promit că totul 
o să fie... 

-Cum mama dracului poți să-mi promiţi ceva? i-a 
tăiat vorba Theodor 

- Pentru că am o oarecare experienţă și știu cum 
aceste... 

-Nu ştii nici pe dracu’! Recunoaște! Eşti la fel de 
mult în ceață ca noi, ceilalți! 

-De fapt, nu sunt, și nici avocatul tău nu este. E orice 
în afară de „în ceață“ și, după spusele ei, îți sapi singur 
groapa cu felul în care te porți. 

Fiul său avea dreptate. N-avea cum să ştie ce avea 
să se întâmple în timpul procesului. 

- Theo, ştiu despre ce vorbesc. Trebuie să faci ce-ţi 
spune ea. 

Dar asta nu schimba faptul că Theodor n-avea de 
ales, trebuia să le spună sincer ce ştie și să spere că va 
avea parte de o judecată dreaptă. 

-Chiar stai aici promițându-mi că totul o să fie în 
ordine, cât timp o ascult pe ea, intru în boxa martorilor 
şi spun adevărul? Asta faci? 

Fabian era dureros de conştient câtă dreptate avea 
Theodor. Nu era în poziţia să promită nimic. În acest 
moment nu erau decât vorbe goale şi dorințe luate 
drept realitate. Dar, dacă era un lucru de care fiul lui 
n-avea nevoie acum, era ambiguitatea. 

Așa încât a încuviințat din cap și s-a străduit din 
răsputeri să zâmbească încurajator. 

- Theodor, n-a existat un mandat de arestare emis 
pe numele tău. Poliția nu căuta alți făptași. Te-ai dus 
la ei din proprie inițiativă, și motivul pentru care ai 
făcut-o a fost că doreai să depui mărturie şi să spui 
adevărul. Nimic altceva. Un adevăr care arată că nu 
ai nimic de ascuns. 

Theodor și-a scuturat capul, luptând acum cu lacri- 
mile. 

- Hei... 

Fabian l-a mângâiat pe obraz. 

-Chiar crezi că aș sta aici promițându-ți ceva de 
care nu sunt sigur? 

Theodor a ridicat din umeri. 

- Trebuie să ai încredere în mine. 

- Vorbeşti serios? Theodor nu-și mai putea stăpâni 
lacrimile. N-o spui doar ca să mă faci să mă simt mai 
bine? 

Fabian şi-a scuturat capul şi l-a îmbrățișat. 

- Ține-ţi doar firea încă o vreme și nici n-o să știi 
cum trece timpul până să fii înapoi acasă, şi vom putea 
lăsa asta în urmă o dată pentru totdeauna. 

- Juri? 

Theodor l-a îmbrățișat cu o înflăcărare pe care 
Fabian n-o mai simțise înainte. 

- Da, jur, Theo. Jur. 

Theodor a încuviințat din cap şi s-a retras din îm- 
brățişare cu lacrimile şiroindu-i pe obraji. Apoi s-a 
întors cu fața spre gardian și a întins mâinile ca să 
i se pună cătușele și să fie condus afară. 

Irene Lilja a închis robinetul şi a verificat tempera- 
tura. Cada avea o baterie de modă veche, cu robinete 
separate pentru apa rece și caldă, care uneori făceau 
imposibilă găsirea echilibrului corect. Nu părea să 
conteze nici cât de tare răsucea robinetele. Apa con- 
tinua să picure, și nici măcar într-un ritm constant, 
ceea ce făcea totul și mai iritant. 

Dar cel puțin acum avea o cadă, și când și-a lăsat 
picioarele să se acomodeze treptat cu căldura, și-a 
simţit întregul trup dansând de bucurie. Îi lipsiseră 
băile fierbinți. 

Nu exista cadă în casa din Perstorp. Pe lângă faptul 
în sine că a trebuit să trăiască acolo, ceea ce fusese, în 
general, groaznic, lipsa căzii, probabil, îi lipsise cel mai 
mult. Avuseseră o saună. Dar nu se dăduse niciodată 
în vânt după statul în pielea goală, transpirată și tru- 
dindu-se să respire. 

În schimb, lui Hampus îi păruse un mare avantaj 
când a hotărât să cumpere casa, şi perorase la nesfârşit 
despre faptul că noul său stil de viață sănătos avea să 
includă alergări pe timpul nopții, urmate de o şedinţă 
pe cinste la saună. Însă nu fusese nici o alergare de 
noapte, iar sauna a fost folosită mai mult ca depozit. 

Hampus... Aproape că nu se mai gândise la el de 
când îşi strânsese lucrurile şi plecase. În principal, 
deoarece n-avusese timp. În ultima săptămână fusese 
mereu pe fugă. 

Nu fusese niciodată înclinată să depună armele. 
Cel puţin, așa obișnuia să vadă lucrurile. Era dintre cei 
care înfruntau orice problemă se ivea, nu se culca pe 
o parte, cu genunchii strânși la piept. Dar asta a fost 
atunci, înainte de a fi acaparată de acest caz și îna- 
inte ca, mulțumită lui Sievert Landertz, din Partidul 
Democraților Suediei, să se pomenească în mijlocul unei 
bande de neonaziști hotărâți să-i facă viața un infern. 

Acum, nu mai ştia. Dar era, incontestabil, șubredă, 
mai mult ca oricând, şi era prima dată când îşi îngă- 
duia să se relaxeze şi să facă o pauză, cu toate că mai 
avea de despachetat un munte de cutii. Asta va trebui 
să aştepte, dacă nu voia s-o ia razna. O baie fierbinte, 
îndelungată, câteva ore de somn, şi spera că o să fie 
din nou gata de luptă. 

Întindea mâna după săpun când a auzit de departe 
sunetul apei trase la un WC. Nu suna ca data trecută, 
când şi-a dat seama, în cele din urmă, că vine din 
apartamentul de alături. De această dată auzea clar 
apa curgând prin ţevile din tavan. Cu toate acestea, 
a deschis ventilația și a tras cu urechea, dar n-a auzit 
nimic în afară de şuieratul constant al aerului. 

Câte şanse erau să se mute în această locuinţă, 
dintre toate, și să devină vecina lui Pontus Milwokh, 
dintre toți oamenii? Şi totuşi, reuşiseră să-l lase să 
fugă, lucru care, la rândul lui, însemna că s-au mai 
pricopsit cu o crimă înfiorătoare. 

Molander și asistenții săi examinau deja iahtul Hall- 
berg-Rassy şi, dacă cineva ar fi trebuit să fie aproape de 


364 | STEFAN AHNHEM 


depunerea armelor, el era acela. Dacă lucrurile continuau 
aşa, curând aveau să aibă mai multe locuri ale faptei 
decât puteau să numere. Din câte ştia ea, a trebuit să 
fie lăsată deoparte examinarea apartamentului din 
Planteringen, ca să se ocupe de navă. 

Nu știa cum mergea cu cercetarea apartamentului 
lui Milwokh. De fapt, nu auzise nimic despre asta, ceea 
ce era îngrijorător şi sugera că erau departe de a fi 
terminat, și poate că nici măcar nu începuseră. Chiar 
aşa să fi stat lucrurile? Cine răspundea de stabilirea 
priorităților? Astrid sau Molander însuși? 

Dacă ar fi fost după ea, apartamentul de alături ar 
fi fost primul pe listă. Ar trebui să fie acolo tot soiul 
de lucruri interesante, cu siguranță mai multe decât 
reușise ea să deducă din zarurile vechi şi albumele 
fotografice aflate în cutia din pivnița părinţilor lui. 

Apartamentul lui era copia în oglindă a celui în 
care locuia ea. Gândul îi venise de când a intrat acolo, 
dar apoi s-a pierdut în agitație și a revenit abia acum, 
când se destindea în cadă. 

Nimic ciudat în asta, ca atare. Din cauza ţevilor, 
bucătăriile erau adesea amplasate alături. În aceas- 
tă clădire băile erau conectate la aceleaşi conducte. 
Bucătăriile erau la capetele opuse. Totul ieșea la so- 
coteală, în afară de dormitor, care, nu se ştie de ce, 
păruse mult mai mic în apartamentul de alături. 

Patul lui Milwokh ocupa aproape întreaga încăpere. 
Ea putuse să pună fără probleme şi un fotoliu, şi un 
birou mare la fereastra din dormitorul ei. Totuși, pro- 
babil că exista o explicaţie logică. Acum, că se gândea, 
tapetul din dormitorul lui era întunecat, iar tavanul 
fusese vopsit negru, ceea ce avea rolul de a contribui 
la senzaţia de claustrofobie. 

Îşi dorea mai mult ca orice s-o lase baltă, să se 
scufunde în sine și să lase somnul, de care avea mare 
nevoie, să pună stăpânire pe ea. Dar se cunoştea destul 
de bine ca să-și dea seama că, oricât ar fi încercat, ches- 
tia asta avea s-o sâcâie până la găsirea unei explicaţii. 

A deschis cutia ca și cum ar fi fost pentru prima 
oară, a luat icosaedrul de marmură albă, vechi de două 
sute de ani, și l-a cântărit în palmă. Așteptase cu sufle- 
tul la gură acest moment, şi nu o dată în ultimele zile 
fusese convins că n-o să mai vină. 

Trecuse o săptămână de când l-a ținut în mână 
ultima dată. Atunci greutatea lui păruse o povară, şi 
nu fusese sigur că era măcar vrednic să-l țină în mână. 
Însă această ultimă misiune îl transformase dintr-o 
omidă oarbă într-un fluture splendid. 

A cercetat cele douăzeci de fațete, douăzeci de triun- 
ghiuri echilaterale a căror geometrie perfectă alcătuia 
cel mai prețios dintre zarurile lui. Nu numai că stabilea 
ritmul, hotăra calea și determina programul pentru 
ceea ce urma. Cu cele nouăsprezece cifre gravate, plus 
zecele, care fusese înlocuit cu X, hotăra dacă avea să 
mai existe altă misiune. 

Dacă ieşea doi sau mai mult, avea numărul de zile 
până când trebuia să aibă loc următoarea ispravă, înce- 
pând de azi. Unu însemna că s-a terminat, nu doar 
acum, ci pentru totdeauna. 

Fuseseră momente când nu l-ar fi deranjat deloc 
acest rezultat. Dar nu de această dată. N-ar fi putut să 

explice de ce, însă i se părea că toate cele prin care tre- 
cuse și tot ce suferise n-au fost decât pregătirea pentru 
ceea ce avea să vină. De parcă fiecare dintre misiunile 
sale fusese, de fapt, o lecţie, creată anume ca să-l ajute 
să-și dezvolte aptitudinile de care avea să aibă nevoie. 

Zarul i se încălzea în mână şi simțea mâncărimi în 
tot corpul din pricina nerăbdării de a face prima arun- 
care. Ca să fie sigur că pe placa acoperită cu fetru verde 
nu există murdărie care ar putea să afecteze rezultatul, 
înainte să scuture zarul a netezit-o cu mâna până s-a 
convins că nu e nimic care să influențeze şansa. 

Apoi a lăsat zarul să cadă și l-a urmărit cum sare 
o dată pe fetru, înainte să se oprească. 

Doisprezece. 

A fost ușurat, dar şi un pic dezamăgit. Încă nu se 
terminase. Altă misiune urma să fie stabilită, dar aveau 
să treacă aproape două săptămâni înainte să o poată 
îndeplini. Întrebarea era dacă va fi în stare să aştepte 
atât de mult. Totuşi, poate că asta avea un rost. Poate 
că pregătirile aveau să fie atât de complicate, încât să 
aibă nevoie de acest timp. 

A trecut la pasul următor, ca să vadă cine va fi vic- 
tima de această dată. Pentru asta avea nevoie de colec- 
ţia de zaruri de precizie cu șase fațete, din aluminiu 
eloxat. A luat unul dintre ele, ca să stabilească dacă 
trebuie să folosească un zar sau două, și l-a scuturat 
în mână, după care i-a dat drumul pe fetru. 

Trei. 

Cu alte cuvinte, un singur zar. L-a luat iar în mână, 
l-a scuturat şi l-a rostogolit. 

Unu. 

S-a întors spre harta provinciei Skâne prinsă pe 
perete în fața lui. Harta era într-un pătrat care era şi 
el împărțit în 144 de pătrate mai mici, numerotate. 

Douăsprezece coloane numerotate de la vest la est 
şi douăsprezece rânduri numerotate de la nord la sud. 

Pentru prima dată avea să execute misiunea în 
prima coloană, care mergea spre sud de la Mölle, 
pe frumoasa peninsulă Kullaberg, din multe puncte 
de vedere un cadru perfect pentru o crimă. 

A luat din nou zarul, l-a scuturat și a făcut încă o 
aruncare preliminară. 

Patru. 

Asta însemna că rândul avea să fie stabilit de două 
zaruri. A mai luat unul, le-a scuturat pe amândouă și 
le-a dat drumul pe fetru. 

Doi de şase. 

Nici măcar n-avea nevoie să se uite pe hartă ca să 
ştie că în colțul cel mai sudic al primei coloane se afla 
Copenhaga. Ideea de a ajunge să acționeze în Dane- 
marca a fost acolo încă din ziua în care a desenat grila 
pe hartă, însă nu îndrăznise nici măcar să viseze că 
avea să fie ultimul pătrat din stânga. 

O cercetare online i-a arătat că în Copenhaga exis- 
tau în jur de 2 300 de nume de străzi și, ca să afle litera 
cu care începe numele străzii, a făcut iarăși o aruncare 
preliminară cu un zar. 

Cinci. 

De această dată putea să folosească până la şase 
zaruri, aşa că a luat cinci, le-a scuturat în căușul pal- 
melor și le-a aruncat. 

Trei, patru, cinci, unu, şase. 

Împreună dădeau nouăsprezece, care corespundea 
literei S. 

Coloana numelor de străzi care începeau cu S era 
prea lungă ca să încapă pe ecran, așa că a repetat pro- 
cedura până a obținut S T O L. Asta a redus căutarea la 

Stoltenbergsgade și, după alte câteva aruncări, a obți- 
nut numărul 9. 

Strada era aproape centrală şi, judecând după Google 
Maps, clădirea respectivă avea șase niveluri, inclusiv 
podul, care părea să fi fost transformat în apartamente. 
După câteva aruncări, zarul a ales apartamentul din 
extrema dreaptă a etajului 3, și a putut să facă o cău- 
tare pe Krak.dk pentru a afla cine e persoana care mai 
avea de trăit doar douăsprezece zile. 

La început n-a priceput ce vede. Cum putea ăsta să 
fie numele cuiva. Când și-a dat seama, după câteva 
secunde, că nici vorbă să fie numele cuiva, ci al unei 
agenții guvernamentale daneze, ceva din el s-a trezit 
la viață. 

Rigspolitiet.! 

Nu era de mirare că are nevoie de timp ca să se pre- 
gătească. Pentru a putea să hotărască cine este victima, 
trebuia să meargă acolo şi să lase zarul să hotărască 
la locul crimei. 

Pe iaht avusese de ales dintre numai trei persoane. 
La ICA Maxi fuseseră atât de multe victime posibile, 
încât a făcut culorile hainelor lor să corespundă cifre- 
lor de pe zar. Însă acolo putuse să umble neobservat. 

Repetarea procedurii într-o clădire plină de polițiști 
era cu totul altceva. 

Ca să afle cum trebuie să procedeze, a luat iar unul 
dintre zaruri și l-a scuturat. Mai întâi trebuia să ştie 
de ce categorie trebuie să se ocupe acum. Un număr 
fără soț însemna să scoată lista armelor, de la puşcă 
la praștie. Un număr cu soţ însemna lista cu felurile 
de a muri. 

Patru. 


1 Poliția Naţională Daneză 

A scos lista cu cele douăsprezece cauze posibile ale 
morții și a făcut o aruncare preliminară. 

Patru. 

Aşadar, trebuia să folosească două zaruri. 

Cinci şi patru. 

Conform listei, victima aleasă, oricine o fi fost, tre- 
buia să moară într-un incendiu peste douăsprezece 
zile. Ceva ce, la prima vedere, părea destul de simplu. 
Greutatea era să izoleze incendiul în așa fel încât să 
nu fie vătămat nimeni altcineva. Dar nu era ceva ce nu 
putea să fie rezolvat cu nişte pregătiri. La urma urmei, 
avea la dispoziție douăsprezece zile. 

Avea deja câteva idei despre cum să procedeze și era 
nerăbdător să înceapă. Dar înainte de asta avea nevoie 
de confirmarea finală din partea icosaedrului. Așa că a 
luat zarul de marmură, care se răcise, şi l-a încălzit în 
palme. Apoi l-a scuturat îndelung înainte să-l arunce. 

De această dată s-a rostogolit mult timp până să 
pară că se va opri la doisprezece, dar apoi, nu se ştie 
de ce, s-a răsturnat şi s-a oprit la X. Şansa, sau, dacă 
preferaţi, riscul, să se întâmple asta era de unu la 
douăzeci. Și totuși, era a patra oară când dăduse un X. 

Toate numerele de pe zar, în afară de X, însemnau 
că misiunea este bătută în cuie și se poate apuca de 
pregătiri. Însă acum trebuia să scoată carnetul în care 
scrisese 120 de misiuni suplimentare şi să rostogo- 
lească din nou icosaedrul. 

Douăzeci. 

Rezultatul însemna că trebuie să folosească nu mai 
puțin de douăzeci de zaruri cu șase fațete ca să afle 
care dintre misiunile suplimentare este cerută. Era 
numărul maxim. A luat altă cutie cu zaruri de precizie 
din aluminiu eloxat și a numărat douăzeci. 


X FELURI DE A MURI | 371 


De-abia încăpeau în căușul mâinilor și de câteva ori 
a scăpat pe jos unul în vreme ce le scutura și a trebuit 
s-o ia de la capăt. Însă după o vreme a fost convins că 
sunt destul de amestecate și le-a dat drumul pe fetru. 

S-a uitat la zaruri, ba nu, s-a holbat, amuţit. Ceea 
ce se afla în faţa lui pe fetrul verde era de neconceput. 
Părea că cineva aşezase anume fiecare zar. 

Toate douăzeci arătau numărul șase. 

Douăzeci de șase, adică 120. 

Nu mai auzise niciodată aşa ceva, cu atât mai puțin 
să i se întâmple lui. Dar iată-le acolo, fiecare cu cele 
şase puncte în sus, ca și cum ar fi fost cel mai firesc 
lucru din lume. Dar nici vorbă să fie. 

Individual, fiecare zar putea la fel de bine să arate 
un trei sau un unu, sau un şase, desigur. Însă puse 
laolaltă era cu totul altceva. Probabilitatea ca toate să 
arate șase dintr-o singură aruncare era neglijabilă. 
Câșştigarea marelui premiu la un cazinou era cu mult 
mai probabilă decât să dai douăzeci de șase. Şi totuși, 
asta făcuse el. 

Încă nu-i venea să creadă, dar iată-le, douăzeci 
de şase care făceau împreună 120, ceea ce îi porun- 
cea să execute ultima dintre misiunile suplimentare. 
O misiune pe care nu crezuse că va ajunge vreodată s-o 
îndeplinească. O misiune mai complicată și mai pro- 
vocatoare decât toate cele pe care le îndeplinise deja, 
luate laolaltă. Un scenariu de vis, care era prea frumos 
ca să fie adevărat și, ca să se asigure că n-o să se tre- 
zească și o să vadă că a fost doar un vis, s-a ciupit de 
braț așa de tare, că i-a dat sângele. 

Convins că este, într-adevăr, complet treaz, s-a dus 
la rafturi și a luat carnetul cu un mare X pe copertă. 
Apoi s-a așezat la loc, l-a deschis la misiunea 120 și s-a 

cutremurat în clipa în care i-a căzut privirea pe titlu, 
scris cu majuscule. 


UITĂ TOTUL 


Timpul, locul, victima, arma şi metoda. 
Uită totul. Asta este o misiune ca nici o alta. 

Imprimanta s-a trezit, în sfârşit, la viață, zumză- 
ind. Hillevi Stubbs, care era deja prost dispusă, nu 
putea decât să spere că n-o să dureze la fel de mult 
printarea unei pagini cât durase ca să pornească. Un 
lucru care nu-i plăcea deloc era să aștepte. Altul erau 
imprimantele leneșe, care nu voiau să se conecteze cu 
computerul ei. 

Al treilea, că tot se pornise, erau filmele muzicale. 
Nu reușise niciodată să priceapă de ce actorii trebuie 
să înceapă brusc să cânte fără mare har şi să încerce să 
danseze. Și cântecele nu erau niciodată destul de bune. 
Nu, dacă voia să vadă un film se ducea la cinemato- 
graf sau se uita la televizor. Dacă avea chef să asculte 
muzică, punea o înregistrare. Amestecarea celor două 
era ca şi cum ai amesteca ketchupul cu suporturile 
de pahare. 

Nici rucola nu se număra printre preferințele sale. 
Sincer, nu putea să priceapă cum de ceva așa de rău şi 
de dezgustător ca rucola mai este în vogă. Apăruse nu 
se ştie de unde, și dintr-odată orice micuță cafenea cu 
pretenţii trebuia să pună rucola în orice. În hambur- 
ger, în sendvișuri și, desigur, în salate. O vreme a avut 

impresia că nu poate nici măcar să comande o cafea 
care să nu fie împodobită cu buruiana aia scârboasă. 

Însă lucrul până târziu era, indiscutabil, pe primul 
loc al listei cu lucrurile pe care nu voia niciodată să le 
rabde, şi totuşi uite-o aici, făcând exact asta, a doua 
noapte la rând. Asta îi strica cheful mai mult ca orice 
şi, în vreme ce aştepta imprimanta, şi-a zis că, de fapt, 
Mona-Jill era direct răspunzătoare că i-a introdus în 
viață în acea seară toate relele alea. 

Planul ei fusese să scaneze harta de la Registrul 
Cadastral găsită în barca lui Elvin, folosind imprimanta 
multifuncţională, imediat după cină. Însă, când a des- 
coperit că chifteluţele de pe farfuria ei erau pline de 
rucola tocată mărunt, a întrebat-o pe Mona-jill cum 
a putut să uite că nu-i plăceau nici de frică afurisitele 
alea de frunzulițe. 

În timpul discuţiei care a urmat, a reieşit că Mona-Jill 
nu uitase. Dimpotrivă, anume a tocat mărunt ororile 
țepoase şi le-a amestecat cu carnea tocată, încercând 
s-o păcălească şi s-o facă să-și dea seama cât de gus- 
toasă este, de fapt, rucola. În acel moment cearta n-a 
mai putut fi evitată, iar ea a spus câteva lucruri pe care 
ar fi vrut să le retragă și pentru care și-a cerut scuze 
de îndată ce lucrurile s-au liniștit. 

Însă atmosfera era încă tensionată când au strâns 
masa, după cină, şi când Mona-Jill a propus să vadă 
Mamma Mia!, argumentând că e un film care creează 
bună dispoziție, n-a lăsat-o inima să zică nu. La urma 
urmei, Mona-]Jill o primise în casa ei, nu invers. 

După două ore oribile a putut, în sfârșit, să pună o 
pătură peste Mona-]ill, care adormise pe canapea, și 
să se aşeze la computer, încercând să facă blestemata 
de imprimantă să pornească. Prefera să nu se gândească 

la timpul pierdut. Dar, cel puţin, harta era scanată și 
umplea ecranul din faţa ei. 

De la început fusese limpede că era o parcelă. Între- 
barea era unde se află. Nu existau nume sau amiănunte 
care s-o îndrume. Singura aluzie erau câteva numere 
pe diferitele clădiri şi însemnările practic indescifra- 
bile ale lui Elvin. Dar n-avea să se dea bătută până nu 
mărea și examina fiecare milimetru, ca și cum ar fi 
fost un melanom. 

Dacă parcela era legată în vreun fel de Molander, 
n-avea de unde să știe. Dar de ce altceva l-ar fi intere- 
sat pe Elvin? O căutare în Registrul Cadastral dăduse 
un singur rezultat, casa lui din Ramlösa, iar repetarea 
căutării pe numele lui Gertrud nu dăduse nici un rezul- 
tat, aşa că, oricine o fi fost înregistrat ca proprietar, 
nu era Molander. 

Era o parcelă foarte neobișnuită, măcar de asta își 
dădea seama. Câteva pete albastre indicau un fel de 
bazine. Sau poate heleşteie, lucru ciudat în sine și, 
judecând după formele dreptunghiulare, mai păreau 
şi artificiale. Ca şi cum ar fi făcut parte dintr-o uzină 
de tratare a apelor, sau poate un soi de pescărie... 

I-a venit o idee și, ca să verifice dacă își amintea bine, 
a scos setul de chei pe care i-l dăduse Fabian. Avea şapte 
chei, iar pe una dintre cele două marcate cu bandă 
adezivă albă era desenat de mână un pește. Poate că era 
o coincidență, sau poate că dăduse de ceva important. 

În partea de jos a hărții şerpuia o linie albastră. 
Probabil că era un râu sau alt curs de apă și, conform 
hărții, alcătuia hotarul sudic al proprietății. Un drum 
roşu cu patru benzi trecea prin partea de sus a hărţii, 
tăiat în colțul din dreapta, sus, de o linie gri și albă 
care arăta ca o cale ferată. 


376 | STEFAN AHNHEM 


Cu alte cuvinte, parcela era mărginită de un curs de 
apă, şine de cale ferată şi o șosea. Trebuie să fi existat 
o mie de parcele descrise astfel, și putea să-şi petreacă 
restul vieții profesionale căutând-o pe cea cu pricina, 
fără vreo garanţie că o va găsi vreodată. 

Singura șansă era să facă niște presupuneri bazate 
pe niște informaţii. Cum ar fi, de exemplu, că este 
în Skåne. Molander era un băștinaș înfocat și chiar, în 
tinereţe, vorbise de desprinderea provinciei Skåne 
de Suedia. 

Erau multe cursuri de apă în Skâne, cele mai mari 
fiind râurile Kävlinge şi Helge. Însă, dacă era în apro- 
piere de Helsingborg, trebuia să fie Råå. Era lung de 
treizeci de kilometri şi se vărsa în portul pentru ambar- 
cațiuni mici Råå. 

A deschis Google Maps, a mărit râul Råå și a început 
să-i urmărească șerpuirea spre est, prin Skåne. 

Întotdeauna i se păruse că Stockholm, cu arhipe- 
lagul lui alcătuit din mii de insule, era de departe cea 
mai frumoasă parte a Suediei, și probabil continua 
să creadă asta. Însă partea de nord-vest a provinciei 
Skâne se apropia mult... 

A tresărit, cu ochii ațintiți la câteva petice verzi pe 
imaginea din satelit de pe Google. Ar fi fost ușor să 
le treacă cu vederea, ca fiind vegetaţie, şi să continue 
derularea spre est. Însă formațiunile verzi i-au atras 
atenția şi, când a mărit imaginea, a văzut clar că erau, 
într-adevăr, heleşteie. Heleşteie verzi din cauza algelor 
care le năpădeau, aproape identice cu cele marcate cu 
albastru pe harta de la Registrul Cadastral. 

Mai mult, se aflau pe o parcelă care, după Google 
Maps, era între o șosea cu patru benzi numită Raus- 
vägen, Råå şi calea ferată Păgatăgen. 

Irene Lilja şi-a vârât picioarele în sandalele Birken- 
stock uzate, și-a tras o pereche de mănuși de piele, 
a deschis ușa de la intrare și s-a dus la apartamentul 
lui Pontus Milwokh, hotărâtă să afle de ce dormitorul 
ei e mult mai mare decât al lui. 

A băgat în broască cheia pe care i-o dăduse lăcă- 
tuşul, a răsucit-o, a intrat şi, după ce a găsit comuta- 
torul, a închis ușa şi a mers în living. Se presupunea 
că Molander și oamenii lui au fost acolo şi au făcut ce 
aveau de făcut cu două zile înainte. Însă rucsacul negru 
şi geanta de hochei din mijlocul podelei arătau că încă 
nu terminaseră. 

Probabil că asistenții își lăsaseră acolo o parte din 
echipament. Cu siguranță nu Molander, de vreme ce 
el îşi lua întotdeauna gențţile acelea de aluminiu cu 
compartimente în care nimeni, în nici o împrejurare, 
nu putea nici măcar să se uite. Niciodată nu le-ar fi 
lăsat aşa, nici măcar pentru o noapte. 

A mers mai departe până la uşa închisă a dormi- 
torului, a deschis-o și a aprins plafoniera. Totul arăta 
exact aşa cum fusese. Poate că nu începuseră exami- 
narea dormitorului, ceea ce ar explica de ce Molander 
n-a reacționat la discrepanţa dimensiunilor. 

În dormitorul ei măsurase cinci metri și jumătate 
de la fereastră până la peretele din fața holului și băii. 
În această cameră, peretele exterior era la maximum 
un metru de la picioarele patului, ceea ce însemna o 
diferență între cele două camere de nu mai puţin de 
doi metri şi jumătate. 

S-a dus la peretele comun cu propriul dormitor și a 
mers în jurul patului până la mica noptieră din colț. 
Acolo a aprins lanterna telefonului și a cercetat colțul 
şi peretele interior de la căpătâiul patului. 

Molander o învățase că, dacă a fost adăugat ulterior 
un perete, semnele se găseau, cel mai probabil, de-a 
lungul marginilor și în colțuri. Putea să fie orice, de 
la un spațiu lăsat neintenționat care lăsa să treacă 
lumina până la muluri care nu coincideau. 

Dar nu era cazul aici. Din câte vedea, de jur împre- 
jur era aceeași plintă de un alb murdar. La fel și clasicul 
tapet albastru închis, care se suprapunea în colț. Cu 
alte cuvinte, nu era nimic care să sugereze că peretele 
nu era original. 

Ultima șmecherie pe care o învățase de la Molander 
era să asculte. A bătut în perete în câteva locuri. Cu 
siguranță, suna la fel ca peretele din dreptul dormito- 
rului ei. Dar asta era, probabil, în mare parte datorită 
faptului că erau pereţi de rezistență. Oricum, suna solid 
şi nici pe departe construit de un amator. 

A ignorat avertismentul că bateria e aproape des- 
cărcată şi a întors lanterna spre noptieră. Dar nici 
ea nu părea să ascundă vreo taină, așa că s-a dus la 
şifonierul aşezat între pat și peretele exterior. 

Începuse să-l cerceteze ultima dată când a fost aici, 
însă a fost întreruptă de Klippan. Acum l-a deschis 
iar și a observat că totul arăta ca înainte. Umerașe 
puţine, cu o jachetă, o pereche de pantaloni şi două 

cămăși. Nici mai mult, nici mai puţin. Era excepţi- 
onal de ascetic și, probabil, o indicație că el îşi ținea 
hainele altundeva. 

A împins umerașele într-o parte, s-a aplecat înăun- 
tru şi a început să cerceteze cu lanterna telefonului. Din 
nou, marginile erau cele care, în mod normal, dădeau 
la iveală ceva. Din nefericire, telefonul n-a mai rezistat 
şi s-a închis și, de vreme ce ea însăși bloca în cea mai 
mare parte lumina plafonierei, era prea întuneric ca 
să mai distingă ceva. Și-a scos una dintre mănușile 
de piele și şi-a plimbat degetele peste tăblia din spate 
a şifonierului. 

Era o fisură acolo, până sus, într-o parte. Dar asta 
putea să fie ceva nevinovat. Așa fusese tăblia din spate 
a şifonierelor de la IKEA pe care le-a montat împreună 
cu Hampus în casa din Perstorp. Panourile subțiri care 
ar fi trebuit să fie asigurate cu cuişoare de jur împrejur 
se tot desprindeau. 

A încercat să împingă tăblia din spate, dar nu s-a 
clintit. Nici măcar când s-a rezemat cu spatele n-a 
cedat nici măcar un milimetru. Nu, cu siguranță că 
părea mult mai solid decât porcăriile lor de la IKEA. 
Porcăriile lui Hampus. 

În mijlocul tăbliei din spate, cam la înălțimea taliei, 
a descoperit o gaură de doi-trei centimetri. S-a întrebat 
de ce este acolo și nu şi-a amintit dacă șşifonierele din 
Perstorp aveau sau nu același fel de gaură. Poate că 
era pentru a ajuta la asamblare, sau era pentru cablu- 
rile lămpilor. 

Ca să se asigure că n-a trecut nimic cu vederea, 
a intrat în şifonier, s-a aplecat şi s-a uitat prin gaură. 
Dar singurul lucru pe care l-a văzut a fost un întuneric 
de nepătruns, adică exact ceea ce te aştepţi să vezi în 

spatele unui șifonier. Cu toate acestea, nu putea scăpa 
de impresia că ceva nu-i cum trebuie. 

Însă o impresie nu era destul. Avea nevoie de ceva 
concret. Ceva care să susțină impresia. Și până ce găsea 
acel lucru, era blocată. În cele din urmă, nu i-a rămas 
decât să se dea bătută, să iasă din șifonier și să plece 
din dormitor. Spunându-și că poate se mişcase prea 
repede, a hotărât s-o ia de la capăt și s-a întors în hol, 
unde s-a oprit și s-a uitat în jur. 

În afară de intrarea în apartament mai erau două 
uși, amândouă închise. Una ducea în baie, care era 
exact copia în oglindă a propriei băi, cu cada, chiuveta 
şi WC-ul. A ciocănit în peretele comun cu dormitorul. 
Suna mai solid decât cel din dormitor. 

A ieșit iar pe hol și a deschis a doua ușă, care în apar- 
tamentul ei era a unei debarale mici pe care o umpluse 
cu cutiile de la mutare. În schimb, Milwokh împărțise 
spațiul în două zone separate. 

O jumătate conţinea o colecţie de unelte care l-ar fi 
făcut să plângă de fericire pe omul cel mai împătimit 
de uneltele electrice. Fierăstraie, burghie și șurubelnițe 
electrice îşi disputau spaţiul cu truse de unelte, fla- 
coane cu adeziv şi şuruburi de toate mărimile imagina- 
bile. Era acolo chiar și un pistol pentru cuie puternic, 
precum și bucăţi de lemn de diferite lungimi și alte 
obiecte. Așa cum presupuseseră după ce i-au văzut lista 
cumpărăturilor de la Bauhaus, era clar că Milwokh 
construise ceva. Dar ce anume și, mai important, unde? 

Cealaltă jumătate slujea de şifonier, în afară de 
aspiratorul și mopul dintr-un colţ. În spatele unei 
draperii se aflau rafturi cu pantaloni împăturiți frumos 
şi pulovere, un șir lung de cămăși, aşezate pe culori, şi 
sertare pline cu şosete și lenjerie de corp. 

Din cât vedea, spaţiul era la fel de mare ca în apar- 
tamentul ei, ceea ce n-a făcut decât să-i alimenteze 
bănuielile. A reușit să deschidă iar telefonul și a stors 
ultima picătură din baterie luminând peretele din 
spate, care era lipit de dormitor. Dar n-a văzut nici 
aici nimic ieşit din comun, aşa încât, când telefonul 
a dat ortul popii, a ciocănit în câteva locuri, dar şi-a 
dat seama că nu mai este în stare să-şi dea seama dacă 
este sau nu diferit de ceilalți pereți. 

Dar cu siguranță nu putea să fie același perete ca 
cel din dormitor, se deosebeau prea mult. Așa că s-a 
întors în dormitor, şi-a scos ruleta și a măsurat trei 
metri până la peretele exterior. Părea să concorde cu 
amplasarea peretelui interior din dormitor și lăsa doi 
metri și jumătate între el, hol şi debaraua-șifonier 
nejustificată. 

Doi metri şi jumătate care fuseseră luaţi din dormi- 
tor. O simțise din clipa în care a pus piciorul în încă- 
perea mică. Dar abia acum și-a dat seama că avusese 
tot timpul dreptate. 

În apartament mai exista o cameră. Acum nu mai 
încăpea nici o îndoială. O cameră care fusese atât de 
bine ascunsă, încât nici ea, nici Molander și echipa 
lui n-au reușit să găsească ceva care măcar să semene 
a intrare. 

S-a întors la debaraua-șifonier ca să se uite mai 
bine. Dar, oricât s-a străduit, n-a găsit nimic care să 
sugereze că există o trecere în partea din spate. Pro- 
babil că era prea obosită. Ar trebui să meargă acasă 
şi să doarmă, şi să aibă grijă ca, în ziua următoare, 
Molander să ajungă acolo cât mai devreme posibil. 

Hotărâse să facă asta, aşa că a ieșit din debara și 
se ducea în dormitor să stingă luminile, când dintr-o 
dată i-a picat fisa și a încremenit la jumătatea pasului. 

Nu debaraua era problema, ci şifonierul. 

Simpla lui prezență era ciudată. Într-un dormitor 
atât de înghesuit, încât era greu să te mişti fără să te 
lovești de ceva. Și faptul că în el nu erau decât câteva 
haine îl făcea şi mai suspect. Şifonierul nu era pentru 
haine. Avea cu totul alt scop. 

Tăblia din spate era cheia. Trebuia să fie. La început, 
şi-a închipuit că impresia de solid pe care a avut-o 
când a împins-o însemna că totul e în ordine. Dar, 
de fapt, era exact invers. 

A deschis din nou ușa șifonierului, a intrat în el, 
a găsit orificiul și a băgat în el arătătorul. Spre sur- 
prinderea sa, n-a dat de un zid, doar de aer. Șifonierul 
părea să fie lipit de perete. A încercat cu mijlociul, ca 
să ajungă mai departe. 

A pipăit prin gaură în spatele tăbliei, mai întâi de 
fiecare parte, apoi dedesubt, fără să descopere nimic 
interesant. De-abia când a împins degetul la maximum 
a descoperit ceva metalic, ceva ce a reușit să împingă 
spre stânga, după câteva încercări nereușite. 

S-a auzit un clinchet slab şi apoi tăblia din spate 
a alunecat într-o parte. Cu mâinile întinse în față, a 
pătruns în întunericul gros şi, cu sunetul propriei res- 
pirații stârnindu-i ecouri în urechi, a bâjbâit pe perete 
în căutarea unui comutator. 

Când l-a găsit, micul spaţiu a fost scăldat brusc 
într-o lumină atât de puternică, încât a trebuit să 
închidă ochii. 

N-a ieşit prea rău, i-a spus lui Fabian vocea din 
mintea lui pe când urca pe scara pliantă din mijlocul 
livingului și se apuca să examineze candelabrul de 
alamă cu opt braţe. De fapt, ieșise chiar bine. Atât 
de bine cât putea să spere, dacă nu chiar mai mult. 

Faptul că Theodor a vorbit cu el şi chiar i-a răspuns 
la îmbrățișare trebuia să fie considerat pozitiv. E ade- 
vărat, a plâns şi n-a fost în apele lui. Dar asta nu era 
surprinzător, dat fiind locul în care se afla și prin ce 
trecuse. Să sperăm că totul se va termina curând. 

Poate că a mers prea departe când a promis că totul 
o să fie bine. Dar ce ar fi trebuit să facă? La drept vor- 
bind, rezultatul era mai puţin sigur ca oricând. Mai 
ales după agresiune. De ce ar trebui să creadă cuvântul 
lui mai degrabă decât pe al celorlalți atunci când va 
păşi în boxa martorilor? 

De aceea îl durea capul? În mod normal, n-avea 
niciodată dureri de cap. De fapt, avea dureri şi o sen- 
zație neplăcută în tot corpul, de parcă n-ar fi fost al 
lui. Poate că era prețul plătit pentru că de săptămâni 
întregi n-a mai alergat şi nu s-a dus la sala de sport. 

Dar n-a avut pacea sufletească necesară ca să-și ia 
pantalonii scurți și să se ducă în pădurea Pålsjö. lar 

în acest moment trebuia să găsească și să elimine 
camerele de supraveghere pe care Molander i le insta- 
lase prin casă. Cel puțin era mai uşor acum, că văzuse 
unghiurile imaginilor. 

Baia, dormitorul şi holul erau deja rezolvate. La fel 
ca pivnița, palierul de la etaj şi bucătăria, unde camera 
s-a dovedit a fi ascunsă tocmai în ceasul de perete. 
În camerele copiilor fuseseră ascunse în niște cactuși 
pe care Molander i-a aranjat și i-a adus cu el. Pe mo- 
ment, Sonja era în atelier, ocupată cu pregătirea „lu- 
crării-spectacol“ de mâine şi nu trebuia să fie deranjată 
sub nici un motiv, aşa că acea cameră de supraveghere 
o lăsa deoparte, deocamdată. 

Singura care mai rămăsese era cea din living. 

Cercetase ramele tablourilor, vitrina, perdelele și 
plantele în ghivece de pe pervaz, fără rezultat. Ba chiar 
a examinat de două ori candelabrul de alamă. Dar 
exista undeva o cameră de supraveghere, văzuse pe 
ecranul din pivniţa lui Molander. Un ochi amplasat 
undeva, sus, înclinat spre mijlocul camerei. 

Poate că ar trebui să se lase păgubaș, pur și simplu. 
Oricum, el şi Molander îşi spuseseră aproape totul. Își 
scotociseră reciproc casele şi, foarte probabil, Molander 
îi cercetase biroul din pivniță, așa că nu mai rămăsese 
mare lucru de ascuns. 

Mai mult ca orice, avea nevoie să se destindă, fie 
şi doar câteva ore. Să uite de griji și de vinovăția în 
legătură cu Theodor. Să uite de Molander şi Milwokh. 
De sine însuși. 

A coborât de pe scară, s-a dus la colecţia de înre- 
gistrări care acoperea unul dintre pereți şi şi-a lăsat 
privirea să rătăcească pe cotoarele CD-urilor, căutând 
ceva care să-i abată atenția. 

În afară de Thursday Afternoon al lui Brian Eno, nu 
mai ascultase nimic de nici nu mai ştia de când şi, 
dintr-odată, și-a dat seama cât de mult îi lipsise asta. 

În faţa lui erau nenumărate albume pe care nu 
avusese niciodată timp să le asculte. Atâtea cântece 
care aşteptau şansa să umple încăperea. Împreună, 
alcătuiau un zid aproape impenetrabil de alegeri cople- 
şitoare, aşa încât nu reușea să se hotărască. 

Poate că de aceea a închis ochii și şi-a plimbat dege- 
tele pe cotoare și pe plasticul dur, colțuros. Cine ştie 
de ce, era plăcut, şi și-a lăsat mâna să rătăcească în 
continuare peste șirurile de albume, unele dintre 
ele, rupte și cu muchii ascuţite. Când a dat brusc de 
ceva care se ițea dintre două albume a deschis ochii 
şi a văzut camera miniaturală vârâtă între albumul 
de debut al The XX și al doilea, Coexist, în secțiunea 
indie electronic. 

Uşurat, a tras afară camera și a deconectat bateria. 
Apoi a scos albumul de debut și, după ce s-a uitat o 
vreme la X-ul alb în contrast dur cu fundalul negru, 
a pus discul în combină și a dat sunetul tare. 

Absolut, ultima misiune era aproape prea frumoasă 
ca să fie adevărată. Trecuse mai mult de un an de când 
o scrisese, dar își amintea de parcă ar fi fost ieri. Era cel 
mai lung dintre texte, și nu-și închipuise niciodată că 
avea să devină realitate. Dar apariția celor douăzeci 
de șase făcuse imposibilul posibil. 

Nu mai încăpea nici o îndoială că zarurile l-au iertat 
şi îl considerau demn de o nouă provocare. Dar să fie 
încă o misiune X şi numărul 120, peste toate, era atât 
de uimitor, încât a trebuit să iasă la o cină grozavă la 
Charles Dickens ca să mediteze la asta. 

Era destulă lume acolo ca să-și poată savura neob- 
servat cotletul şi halbele. Ba chiar putuse să citească 
ziarul de seară, observând că poliţiştii nu-și dezvălu- 
iau intenţiile. Nu exista vreo fotografie a lui, numele 
nu îi era menționat şi nu vedea nicăieri ceva despre 
evenimentele din Öresund şi despre crima de pe iaht. 
Totuşi, erau multe informații despre o oarecare crimă 
dintr-o cadă, și cel puțin găsiseră, în sfârșit, cadavrul 
din Klippan. 

În cele din urmă, s-a dus acasă, îndopat și cam cher- 
chelit. Dar era bine așa. Poate că asta avea chiar să-l 

ajute să aibă parte de o noapte de somn bun, de care 
avea atâta nevoie înainte să înceapă pregătirile. 

A intrat în hol, a închis ușa şi şi-a dat seama pe dată 
că ceva nu-i în ordine. Când se întorsese acasă, acum 
câteva ore, ușile din hol fuseseră închise. Acum erau 
deschise... Sau locul era bântuit, sau îşi bătea cineva 
joc de el. Sau... 

S-a uitat în baie. Părea neatinsă. Era foarte puțin 
probabil ca tehnicienii de la poliție să se întoarcă atât 
de târziu. În afară de cazul în care apartamentul era 
supravegheat şi întoarcerea sa fusese observată. 

Ușa debaralei se închidea greu și uneori se deschidea 
singură. Însă asta nu explica uşa băii. Poate că o lăsase 
el însuși întredeschisă, la urma urmei. 

A intrat în baie, a deschis robinetul ca să umple 
cada şi a început să se dezbrace. Aştepta cu nerăbdare 
asta. O baie fierbinte, în care să se bucure de nece- 
sara odihnă, cu perna plutitoare sub gât. Apoi, fără 
să deschidă ochii, va alcătui în minte o listă cu tot ce 
trebuie făcut înainte să plece. 

De exemplu, va trebui să construiască un dispozi- 
tiv care să-l ajute să rostogolească un zar în vreme ce 
aleargă. Deocamdată n-avea nici o idee, dar avea să-i 
vină. Întotdeauna îi veneau. De asemenea, va trebui 
să-și verifice toate armele şi să se asigure că sunt în 
stare bună. După ce începea, nu mai era loc de greșeli. 

La rândul lui, acest lucru însemna că va trebui să-și 
umple din nou rucsacul, de la zero. Trebuia să-l facă 
mai ușor cu câteva kilograme. Tot ce nu era absolut 
necesar va trebui să dispară. Cum ar fi suplimentul de 
provizii pe care îl luase în barcă. Masa de la Charles 
Dickens fusese destul pentru câteva zile, și va trebui 
să se descurce cu o sticlă de băutură energizantă. 

De o importanţă capitală era, de asemenea, și să 
aibă acces la cât mai mult echipament posibil fără să se 
oprească. Pentru că despre asta era vorba. Să se miște 
în continuu și să găsească fluxul. Un făgaș pe care să 
poată alege o persoană după alta, până ce zarul îi va 
spune să înceteze. 

Şi-a scos lenjeria de corp, a urinat şi a încercat apa 
din baie. Temperatura era perfectă și cada era aproape 
plină. S-a întors în hol şi a mers mai departe prin living 
să ia un pahar din bucătărie. 

Dar n-a ajuns până acolo. 

S-a oprit în mijlocul camerei, cu ochii țintă la lumina 
care se revărsa pe podea de la plafoniera din dormitor. 

SAL 


„Ea o să moară“, a intonat o voce de bărbat din difu- 
zoarele computerului. „Oricum, nu merită să trăiască. 
Singurul lucru pe care îl merită eşti tu.“ 

Irene a găsit fişierul audio pe când căuta prin com- 
puterul așezat pe micul birou din camera secretă, care 
nu putea fi mai mare de şase-şapte metri pătrați. Fusese 
numit Vocile lui Assar. 

„Poţi să-i faci ce vrei. Absolut orice vrei. Câtă vreme 
se termină cu moartea ei.“ 

Prin urmare, aşa îl convinsese Pontus Milwokh pe 
Assar Skanăs cel bolnav la cap s-o răpească pe Ester 
Landgren de pe terenul de joacă din Slottshagen și s-o 
molesteze. 

„Știm că vrei.“ 

Făcându-l să asculte voci înregistrate despre care 
Skanăs, în starea lui de confuzie, trebuie să fi crezut 
că sunt în mintea lui. N-am făcut decât ceea ce au zis 
vocile, le-a spus într-un interviu. Ele mi-au spus ce să fac. 

„Că abia aştepţi. Abia aşteptai să te descotoroseşti, în 
sfârşit, de toată inhibiţia. O meriţi cu adevărat. Tocmai tu.“ 

Ca să nu o facă el însuși, l-a atras în jocul lui per- 
vers pe pedofilul Skanăs, ademenindu-l cu ocazia de 
a molesta și de a viola. 

„Ştii că o să moară. Ăsta e lucrul cuvenit.“ 

Dar ce rost avea să apelezi la altcineva în loc s-o 
faci tu însuţi? Trebuie să fi fost incredibil de complicat 
şi cu eforturi mari. Ca să nu mai vorbim de riscurile 
mai mari ca lucrurile s-o ia razna, adică exact ce s-a 
întâmplat când ea l-a găsit, în sfârșit, pe Skanâs și l-a 
împiedicat să ducă până la capăt violul. 

„Ştii ce ai de făcut.“ 

Poate că avea rostul de a le abate lor atenţia. Să-i 
pună să alerge în direcția greşită. Nu încăpea îndoială 
că reuşise. 

„Şi chiar îţi plac copiii. Nimănui nu-i plac copiii la 
fel de mult ca ţie.“ 

Sau zarul hotărâse și asta? 

S-a uitat la fetrul verde de lângă tastatură. Zarurile 
de pe el erau de același fel ca acela găsit de Risk. La fel 
ca acela, erau din metal polizat lucios și păreau făcute 
pentru alegeri decisive. 

Cine ştie de ce, arătau toate cifra șase. Douăzeci, 
cu totul. Irene își amintea încă un moment, când avea 
nouă ani şi a dat cinci de şase la prima sa încercare 
la yams. Nu mai reuşise niciodată să ajungă măcar pe 
aproape. Să-ţi iasă de douăzeci de ori era incredibil. 

Chiar asta făcuse el? La fel ca în multe alte aspecte 
ale acestei investigaţii, norocul şi probabilitatea păreau 
strâmbe. Însă întrebarea pe care trebuia să și-o pună 
era ce însemnau douăzeci de şase, dacă însemnau ceva. 

A închis ochii. Scurta explozie de energie se topea 
acum. Sperase să descopere ceva care ar putea ajuta 
ancheta să înainteze şi, poate, să-i facă să fie cu un pas 
înainte. Însă tot ce găsise arăta înapoi în timp, spre 
lucruri care se petrecuseră deja. Lucruri pe care le ştiau. 
Sigur, existau aici răspunsurile la câteva dintre între- 
bările lor, dar nu la cea mai importantă dintre toate. 

Când și unde avea să fie următoarea lovitură a lui 
Milwokh? 

A ridicat privirea spre harta provinciei Skåne, prinsă 
pe perete în faţa ei. O examinase deja o dată. Însă fap- 
tul că a văzut însemnările și crucile care corespundeau 
aproape fiecărei crime săvârșite de Milwokh în ultimele 
luni a făcut-o să izbucnească în plâns. De această dată 
avea să încerce să fie mai analitică. 

A început cu crucea de pe coloana 6, rândul 3. Sem- 
nala orașul Klippan. Însemnarea de alături era 25 mai 
2012, Evert Jonsson, cauza morții: asfixiere, ceea ce cores- 
pundea cu raportul de autopsie primit de la Flătan. 

Crucea de pe coloana 5, rândul 4 era asemănătoare. 
13 iunie 2012, Moonif Ganem, arma: un aparat. Încerca 
să nu-și lase emoțiile s-o copleșească, dar era greu. 
În ciuda tonului rece, concret, al însemnărilor, tot o 
durea gândul la acea dimineaţă în care, fiind în drum 
spre secţia de poliție din Helsingborg, a primit apelul 
despre băiatul dispărut din Bjuv. 

A cercetat mai departe crucile și însemnările de ală- 
turi, care precizau data fiecărei crime, numele victimei 
şi ce armă sau cauză a morții fusese folosită. 

În unele dintre pătrate a observat și cruciulițe înso- 
țite de numere din două cifre, dar nu ştia ce reprezintă. 
Observase și că lipseşte uciderea în cadă a lui Mattias 
Larsson. Nu exista vreo cruciuliță în pătratul din sudul 
Helsingborgului şi nici vreo însemnare. 

Poate că Fabian avea dreptate, la urma urmei, că 
pe asta n-o săvârșise Milwokh. 

Altceva care i-a atras atenţia a fost pătratul din 
colțul din stânga, jos, care era ocupat aproape în între- 
gime de Copenhaga. În el erau o cruce mare, o cru- 
ciuliță și numărul 120. Asta era tot. Fără dată, fără 
vreo însemnare despre arma folosită sau cauza morții. 

Nu auzise nimic despre vreo crimă din Danemarca 
la fel de spectaculoasă ca acelea de pe partea suedeză 
a strâmtorii. 

Mai era şi crucea din Oresund, la nord de Insula Ven, 
cu însemnarea 27 iunie 2012, Frank Käpp, arma: sabie. 

Era astăzi. Pistele n-au cum să fie mai proaspete de 
atât. Crima avusese loc, din motive evidente, mai la 
nord de Ven decât fusese prevăzut, însă atât numele, 
cât și arma erau corecte. Faptul că ştiuse ce armă avea 
să folosească era de la sine înţeles. Însă faptul că și 
numele era corect era cam ciudat. Asta însemna că 
Milwokh știuse cine va fi victima înainte să pornească, 
sau reuşise, cumva, după aceea... Nu, probabil nu 
însemna decât că ei ştiau încă mult prea puțin despre 
felul în care acționa el. 

Şi-a masat tâmplele ca să pună sângele în mișcare. 
Orice ca s-o ajute să gândească. 

În fața ei, pe ecran, a pornit screensaver-ul și ea 
privea în gol, obosită, la formele fascinante. Ca și 
cum ar fi fost gata să ațipească. Dar nu era. Undeva, 
în adâncul ei, ceva se mişcase. 

S-a răsucit pe scaun şi s-a uitat la pat, care părea 
că a fost făcut în grabă. Încă mai era o adâncitură în 
mijlocul pernei, de la capul lui Milwokh, iar pilota 
avea ridicături şi adâncituri, ca atunci când Hampus 
era cel care făcea patul. În afară de un loc, unde arăta 
ca şi cum ar fi fost ceva dedesubt. 

Irene s-a ridicat, a tras deoparte pilota şi a dat cu ochii 
de un carnet galben cu un X pe copertă. Cu toate că 
n-avea cum să fie sigură, a ştiut pe loc că asta căutase 
tot timpul. A luat carnetul, a scos cu atenţie banda 
elastică și a început să-l răsfoiască. 

Pe fiecare pagină era ceva scris de mână, uneori 
umplând-o chiar până la jumătate. Însă de cele mai 

multe ori erau doar câteva propoziţii, iar în puţine 
cazuri erau doar câteva cuvinte. 

Trebuie să fii legat la ochi era, de exemplu, ceea ce 
scria pe pagina cu numărul 73. Pe pagina 111 scria aşa: 
Omoară-l şi pe cel mai apropiat coleg, vecin sau prieten 
al victimei. Zarurile hotărăsc pe cine şi cât timp trebuie 
să treacă între cele două misiuni, socotit în ore. 

Misiuni. Așadar, așa le vedea el. Misiuni pe care tre- 
buia să le execute cu orice preţ. A întors foaia. 


Înspăimântă victima înainte de acel moment. 

Pătrunde în casa ei noaptea. Adoarme-o cu gaz hexan. 
Apoi lasă zarurile să aleagă una sau mai multe dintre 
următoarele: 

1. Aranjează altfel lucrurile în dulapurile din bucătărie. 

2. la un trofeu de pe trupul victimei. 

3. Deschide combina stereo a victimei, pune muzica 
aleasă de tine în modalitatea „repetare“ şi dă sunetul tare. 

4. Tatuează ceva pe fruntea victimei. 

5. Lasă deschise toate ferestrele victimei. 

6. Fotografiază victima cu telefonul ei, piratează-l şi 
pune noua fotografie ca imagine de fundal. 


Era exact ceea ce i se întâmplase lui Molly Wessman. 
Milwokh îi tăiase bretonul și îi piratase telefonul îna- 
inte s-o otrăvească, după o zi sau două. Aşadar, asta 
era un soi de adaos la misiunea principală. 

I-a venit o idee și s-a întors la hartă să caute cru- 
cea de pe coloana 3, rândul 5, unde însemnarea era 
16 iunie 2012, Molly Wessman, cauza morţii: otrăvire. 
Însă de această dată o interesau mai mult cruciulița 
şi numărul asociat cu ea. 

X97 

Înapoi la carnetul deschis și, iată, numărul din josul 
paginii era 97. 

Poate că însemnarea nu era o cruciuliță, ci un X. 

A găsit pătratul în care era Hyllinge şi însemnarea 16 
iunie 2012, Lennart Andersson, arma: ceva găsit la locul 
crimei. Şi aici era un X urmat de un număr. 

X 28 

A căutat pagina 28 din carnetul galben. 

Misiunea trebuie să fie îndeplinită în faţa unor 
martori. 

Asta explica de ce și-a înjunghiat victima în plin 
ICA Maxi și nu într-un loc mai retras. De asemenea, 
explica de ce purta mască. Nu fusese o tendinţă rasistă 
sau xenofobă. Voia să-şi ascundă fața, pur şi simplu. 

De ce i-a omorât pe Molly Wessman şi pe Lennart 
Andersson pe 16 iunie era explicat de misiunea supli- 
mentară scurtă de pe pagina 13. 

Începe o nouă misiune şi execut-o în paralel cu prima. 

Până şi ciudata implicare a lui Assar Skanås în ră- 
pirea lui Ester Landgren era explicate dacă citeai pa- 
gina 47. 

Aceasta nu este misiunea ta. 

Alege pe altcineva, pe cine preferi, şi lasă acea persoană 
să îndeplinească misiunea în locul tău. 

N-ar fi putut să spună dacă a fost călăuzită de 
instinct sau de noroc. Însă, dintr-un motiv oarecare, 
ochii i-au fost atrași de zarurile de pe birou. Cele două- 
zeci de zaruri care, cumva, arătau toate şase şi făceau 
împreună 120. 

120... S-a întors la hartă și s-a uitat mai bine la mica 
însemnare din pătratul care cuprindea Copenhaga. 

X 120 

Apoi s-a uitat câte pagini sunt în carnetul galben 
şi şi-a dat seama repede că erau mult mai multe decât 
120. Însă pagina 120 era ultima cu o misiune supli- 
mentară. Ultima și, de departe, cea mai lungă. 


UITĂ TOTUL 


Timpul, locul, victima, arma şi metoda. 
Uită totul. Asta este o misiune ca nici o alta. 


Timpul: 

Nu va fi dat un alt timp. Fă toate pregătirile necesare, 
dar nu-ţi pierde vremea. Acţionează cât de repede şi de 
eficient eşti în stare. Dacă se poate, în următoarele zile. 


Locul: 

Ia ca punct de plecare locul misiunii abandonate şi 
alege cel mai mare spaţiu public pe care îl poţi găsi în 
apropiere. Un loc în care se găsesc cât mai mulţi oameni 
posibil într-o zonă restrânsă. 


Pregătirile: 

Dă cu zarul ca să stabilești victima, arma, înfăţişarea 
şi poziţia conforme cu criteriile. Doar atunci vei intra 
în zona desemnată şi vei executa prima misiune secun- 
dară, care va începe fără întârziere. De fiecare dată când 
ai terminat o misiune secundară, dai imediat cu zarul. 
Rezultatul va stabili care dintre cele şase criterii de mai 
jos se va schimba pentru următoarea misiune secundară, 
care va începe fără întârziere. 


Unu 
Misiunea a fost îndeplinită. Încheie acţiunea şi retrage-te. 

Doi 

Schimbă locul. Dă din nou cu zarul. 

1. Mergi mai departe. 

2. Foloseşte un mijloc de transport sau ceva aflat în 
mişcare. 

3. Ajungi în cel mai înalt loc pe care îl poţi găsi. 

4. Ajungi în cel mai jos loc pe care îl poţi găsi. 

5. Găseşte un loc retras. 

6. Amestecă-te în mulţime. 


Trei 

Schimbă arma. Dă din nou cu zarul. 
1. Cuţit 

2. Arbaletă 

3. Funie 

4. Puşcă 

5. Propriul corp 

6. Otravă 


Patru 

Schimbă culoarea victimei. Dă din nou cu zarul. 
1. Roşu 

2. Portocaliu 

3. Galben 

4. Verde 

5. Albastru 

6. Violet 


Cinci 

Schimbă-ţi înfăţişarea. Dă din nou cu zarul. 
1. Perucă 

2. Ochelari 

3. Jachetă 

4. Pantaloni 

5. Ceea ce porţi pe cap 
6. Încălţăminte 


Şase 
Nici o schimbare. Continuă. 


Irene a lăsat din mâini carnetul. Era unul dintre cele 
mai perverse, mai îngrozitoare lucruri pe care le citise 
vreodată. Totul era doar un joc, construirea unui joc. 
Ca un joc video cu ochelari VR, cu deosebirea esenţială 
că asta era real. 

Erau curmate vieţi reale. Oameni reali, nevinovați şi 
complet neștiutori că fuseseră reduși la simple trupuri, 
pradă care să fie aleasă, vânată și măcelărită din nici 
un alt motiv decât desfătarea jucătorului. 

Nu era nici pe departe sigură. Şi totuși, n-a sim- 
țit nici o îndoială când și-a plimbat privirea între 
zaruri, carnetul deschis și harta cu o cruce care marca 
Copenhaga în colțul din stânga, jos. 

Toate se legau. 

Văzuse asta în imaginile din albumul lui fotogra- 
fic şi o izbise chiar şi atunci. Bucuria aproape exta- 
tică din ochii lui. Emoţia puternică şi senzaţia că se 
poate întâmpla orice. Că asta încerca el să retrăiască. 
Senzaţia pe care o avusese când era copil. Acea energie. 
Desigur, despre asta era vorba. Așa încât exista un 
motiv, la urma urmei. 

Dar singurul lucru care conta era că acum ea știa, 
pentru că ştia. Ştia și unde, şi cum avea să lovească el. 

Dintr-odată, a observat cu coada ochiului o miş- 
care și s-a răsucit fulgerător. Însă tăblia din spate a 
şifonierului se închisese deja şi placa de metal a fost 
împinsă înapoi în suport cu un clinchet. 


398 | STEFAN AHNHEM 


- Hei! Cine-i acolo? a zbierat pe când se îndrepta 
spre şifonier, unde a apucat placa de metal, încercând 
să deschidă iar ușa. Hei, sunt încă aici! Dă-mi... 

Pocnetul a răsunat ca un pistol care trage de aproape 
şi, înainte să apuce măcar să tresară, a văzut cum 
un cui îi iese prin mâna stângă. Durerea nu s-a făcut 
simțită decât atunci când sângele cursese deja pe braț 
în jos până la cot. 

N-a avut timp decât să-şi smucească cealaltă mână 
până ce un cui a trecut prin lemn cu alt pocnet. Peste 
o secundă se auzea al treilea pocnet, şi Irene a fost 
silită să se retragă și să vadă cum cuiele pătrundeau 
unul după altul prin lemn în jurul tăbliei din spate 
a şifonierului. 

- Poţi să-mi explici ceva? 

Se auzea muzică. Nu înțelegea de ce. Și încă tare. 
Genul de volum care însemna de obicei Theodor. S-a 
codit până să deschidă ochii și și-a dat seama că e în 
propriul living. Aşa e, el însuși pusese muzica, The XX, 
care acum se derula din nou. Trebuie să fi adormit. 

- Fabian? Mă auzi? 

Era vocea lui Hillevi. Ştia asta, dar nu pricepea de 
unde vine. 

- Alo? a zis, în cele din urmă, și şi-a dat seama că 
este în continuare culcat pe canapea. Hillevi, tu ești? 

- Nu, e Sylvia Vrethammar!. N-ai vrea să binevoieşti 
să-mi explici ce rost are să ai un telefon în plus dacă nu 
răspunzi niciodată? 

S-a ridicat în capul oaselor și s-a uitat la Nokia 
din mână. 

- lartă-mă, trebuie să fi ațipit. Cât e ceasul? 

-Ce tot spui acolo, că ai aţipit? E nouă fără zece dimi- 
neața. Am stat trează toată noaptea, holbându-mă la 
harta lui Elvin până mi-au sângerat ochii. 


1 Celebră cântăreață suedeză de pop şi jazz 

Fabian s-a ridicat în picioare şi s-a dus la insula din 
bucătărie, unde își lăsase iPhone-ul. Aşa era. Nouă fără 
zece. Trebuie să fi dormit toată noaptea. 

- Alo? Mai eşti acolo? 

-Ai cercetat harta. Şi? Ai găsit ceva? 

S-a auzit un oftat adânc. 

- De ce altceva te-aş fi sunat? Ca să-ţi spun că Mona-]ill 
e bosumflată rău din pricină că mie nu-mi place... 

- Hillevi, i-a tăiat el vorba. Ce ai găsit? 

- Scuze, numai că sunt sleită după noaptea nedormită. 

Tocmai când Hillevi ofta din nou, Fabian a zărit pe 
cafetieră un bilet scris de mână. 

- Oricum, te-ai pus acum în locul meu. Eu sunt cea 
nerăbdătoare care se simte frustrată. Nu tu. 


Bună, Fabian, 

Ştiu că eşti ocupat şi te afli în toiul unei anchete impor- 
tante. Dar nu ţi-aş cere asta dacă n-ar fi important, şi 
de data asta e mai important ca oricând. Pentru noi. Din 
acest motiv, vreau să vii să-mi vezi „lucrarea-spectacol“ 
la Dunkers, la ora şapte seara. 

Sonja 


-S-a dovedit că am avut dreptate cu harta. Cred că ştiu 
unde este mica ascunzătoare a lui Molander. Cu toate că 
nu se ştie dacă acolo ţine probele, evident, a continuat 
Hillevi în vreme ce el citea biletul. Îţi sună cunoscut 
Rausvagen, nr. 28? 

Căsnicia lor depindea de asta. 

- Alo? Apel de la Houston! 

- Te ascult, a zis, repezindu-se pe scări în sus. Știu 
unde este Rausvăgen. Dar asta-i tot. Ce e? O casă? 

-În imaginile din satelit arată ca mai multe căsuțe sau 
barăci. Sincer, nu-mi dau seama ce fel de loc este. 

- Molander apare ca proprietar? a zis Fabian, urcând 
în goană al doilea șir de trepte spre atelier. 

- Nu, e o firmă numită Krigshammaren. 

- Şi cine e proprietarul firmei? 

- Dumnezeule mare, ce-i cu interogatoriul ăsta de gra- 
dul trei? s-a plâns Hillevi, dar o auzea cum tastează, 
căutând pe computer. Ai dreptate. Iată-l, sub forma lui 
Gertrud Lisbeth Stenson. Trebuie să fie numele ei de fată. 
S-ar zice că nu eşti aşa de tont cum arăţi. Când poți ajunge 
acolo? Aş sugera să fie cât mai curând posibil. 

- Nu pot. Nu pot să merg acolo. 

Şi-a lipit urechea de uşa închisă a atelierului. Nu 
voia decât s-o îmbrăţișeze pe Sonja și s-o asigure că va 
face tot ce-i stă în puteri ca să fie acolo, s-o sprijine. 

- Molander va ști imediat ce se petrece și nu știm 
care ar putea să fie consecinţele. 

Cum n-a auzit nimic, a deschis uşa și s-a uitat 
înăuntru. 

-Ar trebui să te duci acolo tu însăţi, şi o să fac tot 
ce pot ca să-l țin ocupat. 

Însă a descoperit că şi Sonja, și cutia de lemn dis- 
păruseră. 


60 


Bang! Sunetul unei conserve de ravioli care lovea în 
alta a vibrat în urechile lui Irene, cu toate că folosise 
umplutura pernei ca să-și astupe urechile. 

Bang! La început ratase ţinta de mai multe ori, 
izbind fie mâna care ţinea șurubelnița găsită într-un 
sertar, fie nimic. Bang! Dar acum nu mai rata. Era ca 
o mașinărie pusă pe pilotul automat. 

A închis ochii, oricum n-avea importanță, a dus 
conserva spre spate, ca pe o suliță, și apoi a izbit-o 
din răsputeri de cealaltă conservă, pe care o golise şi 
o pusese peste mânerul șurubelniței. Bang! 

Trecuseră câteva ore de când se lăsase întunericul 
peste lume. Timpul gonea ca și cum abia aștepta să 
ajungă în punctul în care Milwokh avea să-și înceapă 
jocul diabolic. Bang! 

Şi apoi, era întunericul. Întunericul sufocant, claus- 
trofobic, care o apăsa tot mai tare. Era mai întuneric 
chiar decât într-o noapte de iarnă, cu mască pentru 
somn și storuri de camuflaj, și, sincer, nu ştia cât avea 
să mai fie în stare să-și păstreze mintea întreagă. 

Asta o speria mai mult decât orice. Gândul că, în 
cele din urmă, o să se prăbuşească pe podea, plângând 
cu sughițuri, incapabilă să facă altceva decât să se culce 

pe o parte cu genunchii strânşi la piept şi să tremure 
fără să se poată opri. Dacă ajungea la asta, totul avea 
să se sfârşească. Dacă era doborâtă, el avea să fie liber să 
acționeze și, cu mult înainte ca ceilalți să-și dea seama 
de planul lui, avea să fie prea târziu. Bang! 

Încă nu trecuse peste uciderea lui Ester Landgren, 
copila nevinovată care, la șase ani, trecuse deja prin 
mai multe decât ar trebui să treacă cineva în întreaga 
viață. Nu vorbise despre asta cu nimeni din echipă și, 
într-un fel, de-abia acum îşi dădea seama deplin ea 
însăşi. Însă furia pe care o simțea față de soarta lui 
Ester o făcea să fie gata de orice ca să-l oprească. 

Pontus Milwokh. Trebuia să fie el. Și totuși, nu putea 
s-o creadă de-a binelea. Faptul că s-a întors acasă era 
una dintre cele mai neașteptate întorsături ale acestui 
caz, în care totul era neaşteptat. Era un lucru destul de 
obișnuit ca un răufăcător să se întoarcă la locul faptei, 
dar să se întoarcă acasă, în ascunzătoarea lui, după ce 
fusese descoperită de poliție, era cu totul ciudat. 

I-a strigat să înceteze, însă cuiele au continuat să 
străpungă tăblia din spatele șifonierului într-un şuvoi 
nesfârşit și, după ce pistolul pentru cuie a tăcut, i-a 
luat locul şurubelnița electrică, apoi a pornit un fierăs- 
trău circular, tăind o scândură după alta. 

l-au trebuit două ore ca să transforme ascunzătoarea 
într-o celulă de închisoare fără intrare sau ieşire. Apoi 
s-a lăsat tăcerea și, peste un minut, el a stins luminile 
de la tabloul electric şi totul s-a întunecat. Computerul, 
lumina orbitoare de pe tavan. Totul. Bang! 

După ce a priceput că nu poate să iasă, panica a 
făcut-o să țipe din rărunchi și, sperând că ar putea s-o 
audă un vecin, nu s-a oprit până ce i-au cedat corzile 
vocale. 

De-abia atunci a reuşit să-și vină în fire şi, după 
ce respiraţia i-a revenit la normal, a putut să facă un 
plan de acțiune. Bang! 

Era a treia conservă de ravioli pe care o folosea. Pe 
celelalte două le-a spart lovind direct mânerul șuru- 
belniţei şi, de fiecare dată, sosul de roşii a explodat 
şi a mânjit-o din cap până-n picioare. Cel puţin nu 
trebuia să se vadă, în întuneric. Bang! 

Primul lucru pe care l-a făcut a fost să sfâșie o 
bucată din cearşaful de pe pat şi să şi-o înfăşoare în 
jurul mâinii stângi, ca să oprească sângerarea produsă 
de cui. De-abia în acel moment, după ce reușise, în 
sfârşit, să se liniștească, a început durerea să se facă 
simțită de-a binelea. O durere arzătoare, ascuţită, care 
radia din mână în sus, pe antebraț. 

Apoi a bâjbâit prin beznă și a tras concluzia că atât 
de multe cuie și şuruburi străpunseseră atât șifonie- 
rul, cât şi peretele dinspre dormitor, încât i-ar trebui 
săptămâni, dacă nu chiar o lună întreagă, ca să facă 
o gaură destul de mare cât să se strecoare prin ea. O 
gaură mai mică, pentru a încerca să ajungă la o priză, 
ar fi fost inutilă, de vreme ce curentul era întrerupt 
în întregul apartament. lată de ce s-a întors spre zidul 
comun cu apartamentul său. 

Imediat deasupra plintei a găsit o priză și, cu aju- 
torul șurubelniţei, a slăbit şuruburile și a scos-o. Asta 
a lăsat în perete o adâncitură de câțiva centimetri 
şi, băgându-şi mâna acolo, şi-a dat seama că miezul 
zidului era din cărămizi. Şi-a concentrat atenţia asupra 
mortarului dintre ele şi s-a dovedit că e destul de uşor 
să sape cu şurubelnița. 

Cel puţin, la început. Dar ceea ce n-ar fi trebuit să-i 
ia mai mult de o oră s-a transformat într-o străda- 
nie interminabilă. Când mâna dreaptă a început să-i 

sângereze de la frecarea cu marginile conservei, a înfă- 
şurat-o şi pe ea în pânză. 

Însă era la capătul puterilor. În ciuda faptului că 
bubuise fără răgaz şi a mortarului pe care reușise să-l 
scoată, cărămida din zid refuza să se clintească. Era 
sigură că există o explicaţie pentru asta, dar era prea 
obosită ca să gândească. Prea obosită ca s-o ţină așa la 
infinit şi să izbească în şurubelniţă, cu fiecare fărâmă 
de putere pe care o putea strânge, pentru a cinci sute 
mia oară. Bang! 

Conserva i-a explodat în mână. Cu toate că pusese 
peste şurubelniţă una dintre cutiile golite, iarăși era 
împroşcată cu ravioli, şi de această dată ceva s-a rupt 
în ea. Ceva care a făcut-o să azvârle cutia și să atace, 
furibundă, zidul direct cu șurubelnița. 

Fâşiile din jurul mâinilor s-au desfăcut şi rănile 
s-au deschis la frecarea cu suprafaţa striată a mâne- 
rului, care a devenit alunecos de la sânge. Durerea era 
aproape insuportabilă, dar, în continuare, nimic nu 
se compara cu frustrarea tuturor acelor ore pierdute. 
Toată durerea și strădania din ce în ce mai disperată. 
Nimic n-avea să-l oprească pe Milwokh. 

A sunat ca un dinte care se rupe. Un pocnet slab, 
abia auzit, asta a fost tot. Însă pentru Irene sunetul 
a fost ceva nou. Ceva ce ar putea să schimbe totul. 

A lăsat jos şurubelnița și și-a șters mâinile pe panta- 
loni. Apoi a băgat mâna în gaură şi a pipăit marginile 
cărămizii de neclintit. Din nefericire, părea cam la fel. 
Sigur, destul de mult mortar din jurul ei dispăruse, însă 
n-a găsit explicația sunetului pe care-l auzise decât 
când degetele i-au ajuns pe suprafața cărămizii. 

Crăpătura era probabil mai mică decât un fir de păr, 
dar chiar și aşa a putut s-o simtă cu unghia cum merge 

în zigzag. A încercat să prindă marginile cărămizii, dar 
era la fel de înţepenită ca înainte să fi început. 

A luat iar șurubelniţa, i-a aşezat vârful în mijlocul 
cărămizii, a luat cu mâna liberă altă conservă de ravioli 
din grămada de sub pat și a lovit din nou mânerul. De 
această dată a fost mai degrabă un ciocănit uşor decât 
o izbitură. N-a fost nevoie decât de atât ca să rupă în 
două cărămida, și şurubelnița s-a înfundat brusc în ea, 
de parcă s-ar fi transformat în unt. 

Şi-a vârât mâna în gaură şi a simţit că spărtura era 
destul de mare ca să-şi poată strecura degetele. O jumă- 
tate de cărămidă era desprinsă, în sfârşit, și putea fi 
scoasă destul de uşor. Însă cealaltă jumătate era încă 
înțepenită şi, după alte treizeci de minute de trudă 
zadarnică, s-a dat bătută. Se părea că greutatea întregii 
clădiri se sprijinea pe ea. 

A găsit cablul prelungitorului de sub birou şi a îm- 
pins ştecărul în gaură. Apoi a încercat să-și bage mâna 
după el, dar oricât de tare a împins, nu era loc. 

S-a prăbușit pe podea și s-a gândit să închidă, pur 
şi simplu, ochii și să lase epuizarea s-o copleşească. 
N-ar putea zice nimeni că n-a încercat. Probabil că 
ar adormi în câteva secunde, și poate că ar visa ceva 
minunat, în vreme ce restul echipei ar încerca să afle 
unde este ea. 

Poate că ar fi făcut asta, în viața dinainte. O viață 
plină de dorinţe luate cu naivitate drept realitate, în 
care împărțise patul cu Hampus, fără să știe cine era 
el, şi nu i-ar fi trecut niciodată prin cap să dea foc 
unui club de neonaziști. O viaţă în care se dăduse 
bătută demult și îşi concentra toată energia pe lingerea 
rănilor, așteptând și sperând că, în vreun fel, lucrurile 
se vor îmbunătăți. 

Dar acea viață nu mai exista. Acea Irene nu mai 
exista. Acum își dădea seama de asta. Procesul înce- 
puse de câteva săptămâni şi vechiul său sine se stin- 
sese treptat, devenind tot mai difuz şi vag. Fusese un 
proces dureros, şi se simțise mai confuză ca oricând. 
Însă acum putea să vadă ce devenise. Aici, pe podeaua 
murdară, în întunericul de smoală, putea în sfârșit să 
vadă, limpede ca lumina zilei. 

Şi-a lăsat mâinile să se cerceteze una pe alta. După 
un minut sau două, a ales-o pe cea stângă. Era deja 
vătămată de cui, şi depindea de ea mai puţin decât de 
dreapta. Aşa că s-a ridicat în picioare, a găsit patul şi 
l-a tras de la perete. 

După ce patul a fost aşezat la peretele îndepărtat, 
s-a culcat pe burtă, şi-a proptit picioarele de marginea 
patului și şi-a împins mâna stângă cât mai departe în 
gaură. Era puternică, ştia asta. Dar să fie puternică nu 
era destul. Nici pe departe. Trebuia să meargă dincolo 
de asta, într-un teritoriu neexplorat, spre genul de forță 
primară de care este nevoie ca să salți un automobil 
atunci când fiica ta este prinsă sub el. 

N-avea o fiică. Dar o avea pe Ester Landgren, şi gân- 
dul la ea a făcut-o pe Irene să împingă atât de tare cu 
picioarele, încât mâna i-a înaintat cu un milimetru. 
Nu ştia dacă poate să împingă mai tare, însă n-avea 
de ales, aşa că a continuat până ce a auzit cum cevai 
se frânge în interiorul mâinii. 

O durere sfâșşietoare, de nedescris, i-a săgetat din 
mână spre restul corpului, când încheieturile degetelor 
i-au fost strivite între ele. Avea senzaţia că mâna ruptă 
i-a luat foc. Cu toate acestea, nu durerea avea să și-o 
amintească, ci scrâșnetul cartilajelor și oaselor. 

S-a oprit un pic şi a încercat să vadă în ce stare îi 
este mâna. Dacă se străduia, încă își mai putea mişca 

mijlociul și arătătorul, precum și degetul mare, însă 
n-avea nici un contact cu inelarul și degetul mic, și 
poate că de acum încolo aveau să se bălăngăne, pur și 
simplu, ca două relicve, amintindu-i acest moment. 

Acum putea să-şi îndoaie mâna, cu încheieturile 
degetelor şi restul, ca un pui dezosat și, lucru ciudat, 
când făcea asta n-o durea mai tare. Probabil că ajun- 
sese deja la maximum. Sau poate că endorfinele înce- 
puseră, în sfârşit, să netezească ascuțţişurile, pentru 
că începea să-şi simtă din ce în ce mai mult mâna ca 
pe o bucată amorfă, care în cele din urmă a răzbătut 
prin gaură. 

Trecuse dincolo. Trecuse cu adevărat. 

Timp de câteva secunde s-a concentrat pe respirație, 
apoi a explorat micul spațiu dintre zidul de cărămidă și 
zidul propriului dormitor. L-a estimat la câţiva centi- 
metri. Aproape alături, la stânga, era o placă de lemn, 
iar ştecărul prelungitorului aştepta lângă mâna ei. 
Drept în față simţea izolaţia veche, care putea să fie 
împinsă deoparte cu ușurință. 

Sperase că interiorul peretelui său va fi din ghips 
vechi, întărit cu stuf. Însă era dintr-un soi de rigips 
modern, instalat cândva, prin anii '90. Din fericire, 
şurubelnița îl găurise destul de mult ca să poată culege 
bucățile cu degetul mare și arătătorul. 

Când gaura a fost destul de mare ca lumina zilei 
din dormitorul ei să se poată strecura prin ea, a uitat 
pe moment de durere și a scos un strigăt de bucurie, 
care s-a auzit ca un șuierat sec. N-a fost prea greu să 
împingă ştecărul prin gaură, și mâna după el, şi după ce 
şi-a vârât şi antebraţul a reuşit nu numai să-l îndoaie, 
ci şi să găsească priza şi să bage ştecărul, ceea ce a făcut ca 
lampa de pe birou să se aprindă şi computerul să por- 
nească din nou. 

Hillevi Stubbs a oprit pe un loc de lângă ICA Maxi 
din Raus, a setat discul-parcometru şi l-a pus la vedere 
pe bord, apoi a coborât din Jeep, şi-a luat rucsacul şi 
a traversat repede parcarea. Avea la dispoziție trei ore 
până ce un supraveghetor al parcării peste măsură de 
zelos să-i dea o amendă grasă. 

Drumul cu mașina până acolo ar fi fost mai uşor, 
dar n-a vrut să rişte. Molander trebuie să fi instalat 
camere de supraveghere ca să vadă ce maşini şi pietoni 
trec pe lângă terenul lui. 

De aceea şi-a tras pe față căciula de schi, pe care 
i-o împrumutase Mona-Jill, de îndată ce a traversat 
drumul cel mare numit Rausvăgen până la drumul 
mult mai mic, paralel cu el, care era numit, în mod 
inexplicabil, tot Rausvăgen. 

A luat-o spre stânga şi a alergat uşor pe drum, care 
după vreo douăzeci de metri se îngusta considerabil, 
făcând-o să se simtă ca o persoană care intră nepof- 
tită, cu toate că era încă pe un teren public. O nepoftită 
transpirată. 

Mona-Jill cumpărase căciula de schi pentru o călă- 
torie în Laponia, ca să facă schi fond la temperaturi de 

minus optsprezece grade. La douăzeci și şase de grade, 
de te topeai, era cu totul altceva. 

În stânga, tufele și copacii alcătuiau un zid verde 
de frunziș care bloca vederea şi sunetele drumului mai 
mare. În dreapta, era un gard înalt din sârmă ghim- 
pată, iar dincolo de el, o zonă pavată. Nu vedea nici 
o cameră de supraveghere, cu toate că asta n-o făcea 
să se simtă mai ușurată. 

Nu numai că o treceau toate apele, dar mai şi gâfâia 
ca o babă de 110 ani. O auzea deja pe Mona-]ill ținân- 
du-i una dintre predicile din seria „ţi-am spus eu“, că 
ar trebui să înceapă să facă exerciţii fizice, să fie în 
formă şi, mai presus de toate, să slăbească. 

S-a oprit să-şi tragă sufletul la o poartă dublă care 
avea în partea de sus sârmă ghimpată și pe care era o 
pancartă despre interdicția de a intra nepoftit. Mesajul 
era subliniat de un lanţ gros și un lacăt solid. 

N-aveai de unde să ştii dacă aici era numărul 28 de 
pe Rausvăgen sau oricare alt număr. Dar a zărit două 
dintre heleșteiele pe care le văzuse în imaginile din 
satelit, şi ceva care arăta a bărcuță de pescuit rablagită, 
trasă pe țărm. 

A scos telefonul vechi suplimentar pe care Fabian 
insistase să-l folosească și a trimis un SMS în care 
spunea că e pe cale să intre pe proprietate. Nu vor- 
biseră în ultima oră şi, dacă el își îndeplinea partea 
din înțelegere, era ocupat cu distragerea atenţiei lui 
Molander. Probabil de aceea n-a răspuns imediat. Nu 
putea să-și scoată vechiul Nokia și să-l fluture prin fața 
colegului său, trebuia să aștepte momentul potrivit ca 
să se îndepărteze. 

Pe când aştepta, a scos cheile lui Elvin, a ales-o pe 
cea marcată cu bandă adezivă albă şi cu desenul unui 
peşte şi a încercat-o în lacăt. După spusele lui Fabian, 

era ultima cheie care mai trebuia să fie identificată. 
Bazine de pescuit, o barcă de pescuit veche şi imaginea 
unui pește. De ce nu? 

Din păcate, nu se potrivea. Nu reuşea nici măcar 
s-o bage până la capăt. A încercat restul cheilor. Mai 
degrabă ca să n-o întrebe nimeni după aceea de ce n-a 
făcut-o. Dar fără succes. Nici una dintre ele nu se potri- 
vea, nici pe departe. 

După alt minut de stat cu braţele încrucișate, nu 
s-a mai putut stăpâni, și-a dat jos rucsacul, a scos cleș- 
tele pe care îl luase cu ea şi a tăiat o gaură în gard. Nu 
putea să stea acolo, pur și simplu, pierzând timpul 
în aşteptarea unui mesaj de la Fabian care ar putea să 
nu vină niciodată. Dacă declanșa o alarmă, ei bine, 
asta era. 

Peste șase minute era înăuntru și gonea mai departe, 
cu transpirația curgându-i pe față în căciula de schi. 
Cunoștea planul de ansamblu de pe Google Maps şi 
din harta de la Registrul Cadastral: trei heleșteie la 
stânga şi cel un pic mai mare, la dreapta. Orele în care 
a stat cu privirea ațintită la ecran noaptea trecută își 
arătau, în sfârșit, roadele. 

Problema era că n-avea habar unde să se ducă. Tim- 
pul era prea scurt și terenul prea mare ca să umble la 
nimereală. Probele puteau să fie ascunse cam oriunde, 
dacă măcar acesta era locul în care le ținea Molander. 

Totuși, oriunde ar fi fost, probabil că probele erau 
congelate, ca să se asigure că mostrele rămân intacte 
şi nu se degradează. Asta sugera existența unui conge- 
lator sau așa ceva într-una dintre clădiri. Numărase pe 
hartă șase construcţii ca niște cabane. În plus, vedea 
acum câteva şoproane, un container mare și o barcă 
de pescuit abandonată, alături de un morman de echi- 
pamente de pescuit. 

Astea singure i-ar lua toată ziua ca să le cerceteze. 

Fără vreun plan anume, s-a dus spre capătul dru- 
mului și a cercetat zona dinspre cele trei heleşteie de 
la stânga, căutând ceva, orice, ca să-i dirijeze căutarea. 
Însă, în afară de un cântar mare, de exterior, o cadă 
şi o grămadă de ciurucuri, n-a văzut nimic care să-i 
facă pulsul să galopeze. 

A coborât privirea şi a început să studieze pietrișul. 
Erau câteva urme de cauciucuri, dar nici unul care să 
trecă de capătul drumului, în iarba înaltă de o jumătate 
de metru. Şi nu deslușea nici o urmă de picior. 

A mers mai departe spre unul dintre şoproane și s-a 
urcat pe o scară rezemată de acoperiş. De acolo avea 
o vedere mai bună şi putea să zărească ceva în iarba 
înaltă. Era prea devreme ca să spună dacă sunt sau 
nu urme. Ar fi putut să fie, pur și simplu, un sol mai 
sărac în acel loc. 

Oricum, iarba părea într-adevăr turtită și un pic 
îngălbenită. Cam ca un „cerc al zânelor“! desenat vag, 
doar că aici era o linie relativ dreaptă, care dispărea 
între două dintre heleşteie. 

S-a dat jos și a pornit după urmă prin iarbă, din- 
colo de heleșteie, spre o casă de lemn roşie, unde a 
găsit explicația sub forma unei roabe lăsate în poziţie 
verticală. Desigur, asta trecuse prin iarba înaltă și, 
judecând după unele porțiuni ale urmei, fusese grea. 

S-a dus la uşa verde şi a cercetat placa de email albă 
pe care scria Krizshammaren. Câteva găuri de şuruburi 
mai vechi și un cadru de vopsea verde din jur care 
arăta mai puțin decolorată decât restul ușii sugera că 


1 Fairy ring (în limba suedeză, hăxring, „cercul vrăjitoa- 
relor“), porțiune circulară pe care, în mod natural, nu creşte 
vegetație 

la un moment dat din ultimii ani, placa fusese înlo- 
cuită. Același lucru părea să fie adevărat și în privința 
încuietorilor și a clanţei. 

A scos cheile lui Elvin, în vreme ce se gândea ce ar 
putea să însemne „Krigshammaren“, dar n-a ajuns prea 
departe, deoarece cheia cu peştele pe ea a alunecat ca 
unsă în broască. 

Interiorul nu mirosea chiar urât. Un pic a stătut, 
poate, și a praf, dar mai era și un iz de cafea. Perdelele 
unicei încăperi erau trase, însă țesătura subțire şi spa- 
țiul dintre ele lăsa să intre destulă lumină ca să se 
uite în jur. 

În mod normal, cei ca Fabian și colegii lui ajungeau 
primii la locul faptei. Ea era chemată mai târziu, și 
niciodată nu i-a fost greu să o considere o meserie 
ca oricare alta. N-o deranjaseră niciodată sângele și 
victimele mutilate care zăceau în faţa ei. Întotdeauna 
fusese în stare să despartă lucrurile și să-şi abordeze 
munca în mod pragmatic. 

Însă de această dată era altfel. De această dată, 
era prima la fața locului și, chiar dacă încăperea nu era 
scăldată în sânge sau presărată cu bucăți omenești, tre- 
buia să-și stăpânească o senzaţie de nervozitate. Poate 
era din cauza a tot ce nu vedea, a tuturor lucrurilor 
ascunse, dar pe care subconștientul său le observase 
deja, iar acum creierul le punea cap la cap. 

S-a forțat să meargă mai departe în încăpere şi, 
dintr-odată, a auzit un țipăt îndepărtat, dar tot mai 
puternic, de undeva, de afară. A desfăcut perdelele 
şi s-a uitat pe fereastră, dar n-a văzut nimic care să 
explice sunetul. 

În schimb, ochii i-au căzut pe o masă de lucru aşe- 
zată lângă fereastră, pe care erau împrăștiate câteva 
pensule şi clești chirurgicali de diferite mărimi, un 

fierăstrău, o daltă, câteva seringi şi câteva foarfece. 
Mai erau și sticle de diferite mărimi, două borcane 
mici cu vopsea și vreo zece soldăţei de plastic. 

De aceea își numise firma „Krieshammaren“!? Parcă 
îşi amintea că, pe când erau la Academia de Poliţie, şi 
Molander, şi Elvin fuseseră obsedaţi de un joc numit 
Warhammer?. Să fi fost încă un hobby al lui, sau era 
doar o acoperire? 

Ţipătul de frecvenţă înaltă era acum atât de puter- 
nic, încât o dureau urechile. Peste câteva clipe a fost 
explicat de mugetul brusc al unui tren care trecea la 
doar câțiva metri de fereastră, de cealaltă parte a tufe- 
lor. Toate de pe masă se zguduiau și se deplasau, iar 
unul dintre borcănelele cu vopsea a alunecat peste 
margine și a căzut. 

Peste câteva clipe a revenit tăcerea, ca și cum n-ar 
fi fost întreruptă niciodată, şi ea s-a lăsat pe vine, 
a scos lanterna și s-a uitat sub masă. În afară de alte 
câteva borcane cu vopsea, erau câţiva soldăţei, în dife- 
rite stadii de lucru, un scalpel care avea pe el ceea ce 
părea să fie sânge uscat şi câteva foi de hârtie prinse 
cu o agrafă. 

Histerectomie vaginală - un manual. 

N-a avut nevoie să citească pentru a şti la ce fusese 
folosit patul din colțul îndepărtat, sau ce căutau acolo 
cei doi stâlpi cu un fel de suporturi pentru picioare. 
Nici măcar nu trebuia să se uite mai bine la pata de 
sânge uscat de pe saltea ca să ştie că acolo i-a fost furat 
Ingelei Ploghed uterul cu doi ani înainte. 

Prin urmare, aici a adus-o Molander ca s-o poată 
droga și să facă operaţia, înainte s-o arunce în Ramlösa 


1 Krig: „război“, hammare: „ciocan“ (în limba suedeză) 
2 War: „război“, hammer: „ciocan“ (în limba engleză) 

Brunnspark unde să se golească de sânge. Asta explica 
de ce a reacționat atât de violent la șinele care sco- 
teau acel țipăt şi la mugetul trenurilor, aşa cum scria 
într-unul dintre rapoartele din dosarul cazului. 

Hillevi s-a răsucit spre uşa de lângă pat, a deschis-o 
cu piciorul și a văzut o bucătărioară cu podea de lemn 
uzată, un preş vechi și murdar, uşi cafenii de dulapuri 
şi vopsea de pe tavan care se cojea. În colţul îndepăr- 
tat a văzut o lampă de sudură, iar pe o masă de lângă 
fereastră erau o cană de cafea, un castronel cu zahăr 
cubic și un pachet de Mariekex! desfăcut. Pe blatul de 
lucru erau o cafetieră veche, un termos și un pachet 
de cafea Zoegas Skânerost. 

A intrat, a luat termosul și l-a clătinat. Era pe jumă- 
tate plin şi, după ce a deșurubat capacul și a observat că 
e rece cafeaua, dar după miros pare destul de proaspătă, 
a tras concluzia că Molander fusese aici la un moment 
dat în ultimele zile. Dar de ce? S-a uitat la lampa de 
sudură din colț, însă nu i-a venit nici o idee. 

Un zgomot brusc a făcut-o să tresară. Un sunet atât 
de familiar, încât în mod normal nici nu l-ar fi băgat 
în seamă. Dar acum nu era ceva normal, așa că atunci 
când compresorul s-a trezit la viață în spatele ei, s-a 
răsucit spre frigiderul vechi şi s-a beştelit singură că 
a fost atât de neatentă, încât l-a trecut cu vederea. 

A deschis ușa și a văzut câteva supe gata preparate 
cu data de expirare în iulie și câteva sticle de apă. 
Ceea ce n-a văzut au fost probele. Nu, până ce a des- 
chis congelatorul. Acolo, în mici containere frumoase, 
marcate cu culori și etichetate, era ceea ce căuta ea. 

Uşurată, a scos telefonul Nokia să-l sune pe Fabian, 
dar, de emoție, l-a scăpat pe preșul pe care stătea. Din 


1 Biscuiţi dulci marca „Marie“ (Maria, Mariebon, Marietta) 

nou, sunetul a fost ceea ce i-a atras atenţia, pentru că 
era complet nepotrivit. A ridicat telefonul, a tras preşul 
într-o parte şi a descoperit în podea o trapă. 

A apucat mânerul trapei, a tras de el și a deschis-o. 
Ducea drept în jos, în spaţiul pentru lucrări de între- 
ținere de sub casă, până la altă trapă, aflată la vreo 
jumătate de metru. Aceasta era rotundă, de fier, şi 
părea să ducă drept în jos, în pământ. 

A apucat mânerul celei de-a doua trape. Era atât 
de grea, încât a trebuit să-și înfigă bine picioarele în 
pământ şi să tragă cu amândouă mâinile. 

Duhoarea a izbit-o cu atâta putere, încât n-a avut 
timp să se ferească. De ea, sau de roiul de muște care 
a țâşnit din gaură și i-a năpădit părul şi nările. Însă 
putoarea și muștele nu erau nimic pe lângă ceea ce 
zăcea în întunericul de dincolo de grătarul solid sudat 
pe marginea găurii. 

Nu deslușea ce este. Și totuși, știa deja. Că asta era 
povara pe care o cărase Molander cu roaba prin iarba 
înaltă. Pentru asta îi trebuise lampa de sudură. Că fuse- 
seră amăgiţi cu toții, că ea nu prinsese, în sfârşit, ocazia 
să-l părăsească, după toți anii petrecuţi împreună. 

lată de ce n-a fost deloc surprinsă când a reușit să 
se hotărască, în cele din urmă, să aprindă lanterna și 
să îndrepte raza spre pivniţa care fusese transformată 
în închisoare. Spre Gertrud, care zăcea nemișcată pe 
pământul bătătorit, cu ochii închiși. 


6R 


Semaforul de la intersecția Tågagatan și Drottning- 
gatan s-a făcut roşu, ca şi cum ar fi fost complet de- 
sincronizat cu restul intersecţiilor. Însă Fabian, care 
întârziase deja zece minute, a accelerat, silindu-i pe 
ceilalți șoferi să apese pe frâne când a trecut prin inter- 
secție și a virat pe Bogseraregatan, în Norra hamnen. 

În clipa în care a terminat convorbirea cu Hillevi a 
sunat-o pe Astrid ca să-i spună că nu poate să ajungă 
la ședința de dimineaţă. Ea a vrut să ştie de ce şi, spre 
surprinderea lui, nu i-a acceptat explicația că trebuie 
să fie cu familia lui. 

Chiar şi după insistenţe, nu i-a permis să-și ia liber 
mai mult de o jumătate de zi. Mai mult, l-a mus- 
trat pentru că în ultima vreme a fost atât de absent, 
arătând că nu mai departe de ieri dormise mai mult 
decât trebuia şi acum cerea să stea acasă, cu toate că 
investigația era într-o fază critică. Faptul că nici Irene 
nu apăruse și nu răspundea la telefon nu contribuia 
cu nimic la îmbunătățirea dispoziției lui Astrid. 

Discuţia continuase așa destul de mult, și el a fost 
pe punctul să-i spună. Dar, cu toate întrebările şi expli- 
caţiile, nu fusese timp. Ar fi fost nevoie de ore, poate 
zile, ca s-o convingă să facă arestarea. În cele din urmă, 

n-a văzut altă soluție decât s-o mintă de la obraz și 
a promis că se duce la serviciu de îndată ce închide 
telefonul. 

Dar, dacă-i pe aşa, întârziase deja şi, dacă o cunoștea 
pe Hillevi, nu era genul care să stea cu braţele încru- 
cişate, aşa că probabil intrase deja pe proprietate. Nu 
putea decât să se roage ca Molander să fie prea ocupat 
cu iahtul Hallberg-Rassy ca să aibă timp de altceva. 

Fabian a parcat mașina și a pornit repede pe jos spre 
pontoanele și debarcaderele din Norra hamnen, pe 
lângă restaurantul care avea toate mesele ocupate de 
vilegiaturiştii cu cămăși cu mânecă scurtă și pantaloni 
scurți în culori pastelate. 

A zărit iahtul Hallberg-Rassy la vreo cincizeci de 
metri, amarat la un ponton. Sigur, nu se vedea decât 
catargul, dar a recunoscut pe loc cele două antene 
de crucetă, anemometrul și radarul din vârf. Restul 
vasului era ascuns de barierele de la locul crimei, care 
blocau o parte din ponton. 

Fabian și-a scos legitimaţia, şi-a făcut loc cu coatele 
prin inevitabila îmbulzeală de gură-cască lacomi de 
senzaţional care stăteau acolo cu telefoanele pregă- 
tite de filmare, a trecut peste banda pusă de poliţie și 
s-a dus la un poliţist în uniformă, care l-a condus în 
spatele barierelor. 

De aproape, orice asemănare între Hallberg-Rassy 
şi restul ambarcațiunilor din port dispărea. Carena 
cândva albă era mânjită de sânge. Randa fusese cobo- 
râtă, însă era legată în pripă în jurul ghiului. La fel 
şi focul împroşcat cu sânge, care zăcea pe puntea din 
față, rulat neglijent. 

Era o privelişte sumbră și s-ar fi cuvenit ca vasul să 
fie distrus de îndată ce terminau cu el. Dar asta n-avea 

să se întâmple. Era prea valoros şi, la prețul corect, mulți 
cumpărători ar fi gata să-i ignore trecutul. 

Unul dintre asistenții lui Molander era în cabina de 
pilotaj, în echipamentul de protecție complet, culegând 
ceva de pe podea cu penseta. Celălalt, și el în echipa- 
ment complet, fotografia bucăţile de corp aliniate pe 
o masă pliantă așezată sub o umbrelă, înainte să le 
pună în lăzi frigorifice. 

Şi Molander era ocupat, însă nu cu iahtul. Stătea 
lângă dubă, cu jumătatea de sus a salopetei de protecție 
legată în jurul taliei şi ochii lipiți de telefon. 

- Ingvar, l-a strigat Fabian. 

Molander a ridicat privirea de pe telefon şi s-a răsu- 
cit spre el. 

- Nu-s decât eu, a continuat, și s-a pomenit că-și 
flutură mâna spre colegul său, ceea ce în mod normal 
nu făcea niciodată. 

Trebuia să se poarte firesc. Cel puțin, adoptase un 
mers calm. 

-Nu te subaprecia. Molander a reuşit să zâmbească. 
Cărui fapt îi datorez plăcerea? Credeam că ești prins 
în şedinţa de dimineaţă cu ceilalți. 

-A trebuit s-o amânăm. Se pare că Astrid nu poate 
să dea de Irene. 

Fabian s-a oprit în fața lui Molander şi şi-a concen- 
trat toată atenția asupra încercării de a-i zâmbi şi el. 

-Aşa că mi-am zis să trec pe aici şi să mă asigur că 
nu jucaţi Murder Snails! în timpul programului. 

Molander a râs și şi-a băgat telefonul în buzunar. 

- Aş vrea eu. 

- Credeam că-ți plac chestiile astea. Fabian a făcut 
semn cu mâna spre Hallberg-Rassy. N-ar trebui să 


1 Melcii ucigași (în limba engleză) 

fie exact pe gustul tău? Şi, că veni vorba, cum vă 
descurcaţi? 

- De asta eşti aici? Să întrebi cum ne descurcăm? 

- Printre altele. 

Fabian s-a uitat la asistentul din cabina de pilo- 
taj, care intra în cabina de la pupa. Trăgea de timp. 
Indiferent cum, dar trebuia să-l țină pe Molander ocu- 
pat cât mai mult timp cu putință. 

- Evident, m-ar interesa foarte mult dacă ați găsit 
vreo probă împotriva lui Milwokh. 

- Nu-i nevoie să te agiți. Sunt sigur că vom găsi pro- 
bele şi ne vom ocupa de ele. 

-Sunt cum nu se poate mai puțin agitat. 

Molander a chicotit. 

-Zici tu. Dar nu-i ceea ce văd eu. 

Oare ştia deja că Hillevi intrase acolo? 

- Dar aş zice că e așa cum era de aşteptat, a conti- 
nuat Molander. 

- Poftim? 

- Întrebai cum ne descurcăm. 

- Deci, n-aţi găsit nimic care să sară în ochi, ceva 
care să ne indice direcția corectă? 

Molander şi-a scuturat capul. 

- Dar cine ştie ce ar putea să apară? Suntem departe 
de a fi terminat. 

-Cât de mult crezi că va dura? 

-Cât de lungă e o bucată de sfoară? Şi, că veni 
vorba, cred că ar trebui să ne întoarcem la treburile 
noastre. În acest fel putem, la urma urmei, să fim de 
cel mare folos. 

-În acest moment, asta-i treaba mea. Ţi-aș fi recu- 
noscător dacă mi-ai arăta ce aveți până acum. 

- Cineva poate fi recunoscător pentru multe lucruri 
pe lumea asta. Eu, de exemplu, ți-aș fi recunoscător 

dacă mi-ai răspunde la întrebarea ce rost ar avea asta, 
în afară de irosirea unui timp preţios. 

-S-ar putea ca eu să văd ceva ce voi nu vedeți. 

- Mă îndoiesc. Dar, dacă n-ai nimic mai bun de 
făcut, cine sunt eu să-ți pun bețe în roate? 

Molander s-a răsucit spre asistentul de pe ponton. 

- Fredrik! Vrei, te rog, să-i arăţi rapid lui Fabian ce 
am găsit? 

- Sigur! Trebuie doar să-i trimit astea lui Flătan! 

- Nu-i nici o grabă. Fabian pare să aibă tot timpul 
din lume. Pe curând. 

Molander i-a făcut lui Fabian un semn scurt cu capul, 
apoi s-a întors cu fața spre dubă şi a întins mâna spre 
portiera din partea şoferului. 

-Stai un pic, unde te duci? 

- La Kjell & Company, pe Bruksgatan, a zis Molan- 
der, fără să se întoarcă spre el. Îmi cer scuze că nu-i 
ceva mai interesant. 

A deschis portiera. 

- Cardul de memorie al camerei de supraveghere 
e plin, ştii, şi... 

- Poate că ar putea să facă asta Fredrik? 

Molander a dat drumul portierei şi s-a răsucit pe 
călcâie. 

-Şi de când ești tu cel care hotărăște cum lucrăm 
eu şi personalul meu? 

- În afară de cazul în care nu-mi amintesc corect, 
tu erai cel care o ținea una şi bună cu importanţa de 
a lucra împreună, tu și cu mine, dacă vrem să avem 
o şansă de a-l aresta pe Milwokh și de a face să fie 
condamnat. E chiar aşa de surprinzător faptul că aş 
prefera ca tu să fii cel care îmi arată ce ați găsit, și nu 
asistentul tău? 

Molander n-a zis nimic, doar stătea acolo, ca și 
cum l-ar fi citit pe Fabian și ar fi ştiut exact despre ce 
este vorba cu adevărat. 

- Desigur, a spus, în cele din urmă, şi a încuviințat 
din cap. Ai dreptate. Hai să terminăm chiar acum 
cu asta. 

Fabian se pregătea să-i răspundă, zâmbind, când 
telefonul i-a sunat în buzunar. 

- Nu trebuie să răspunzi? 

Molander a făcut semn cu capul spre pantalonii lui. 

Din fericire, era iphone-ul, și de aceea a hotărât să-l 
scoată, iar când a văzut că e Hillevi, a dus telefonul la 
ureche cât de repede a putut, ca să nu se vadă ecranul. 

- Da, sunt Fabian. 

- Dacă te întrebi de ce nu sun la celălalt număr, nu 
pot să spun decât că ar fi inutil, de vreme ce nu răspunzi 
niciodată. 

- Scuze, cu cine vorbesc? 

Simțea cum ochii lui Molander îi sfredelesc capul şi 
singura soluție era să se întoarcă spre el şi să încerce 
să pară sincer nedumerit. 

- E un moment nepotrivit? a zis Hillevi. Oare e din 
cauză că tu... 

- A, tu erai. Bună, a întrerupt-o Fabian. Te superi 
dacă te sun mai târziu, să zicem peste o oră? 

- E vorba de Molander? Eşti cu el în acest moment? 

-Am putea spune așa, da. Prin urmare, cum ziceam, 
aş prefer să vorbim despre asta mai târziu, când ter- 
min aici. 

- Nu, nu poate să aştepte, a răspuns Hillevi. Aşa că 
ascultă aici şi să nu îndrăzneşti să închizi. Mă auzi? Să. 
Nu. Închizi. 

- Bine, dar grăbeşte-te. 

Fabian a ridicat din umeri, scuzându-se, spre Mo- 
lander, care acum îl privea ţintă, ca și cum nu i-ar fi 
fost greu să-i ghicească jocul. 

-Am găsit probele. Mă auzi, Fabian? Am găsit... 

- Scuze, nu ştiu dacă eu... 

- Probele împotriva lui Milwokh! Sunt aici, în faţa 
mea, în congelatorul unui frigider vechi. 

- Bine, prin urmare, zici... 

- Exact. Aşa că arestează-l, pur şi simplu. Nu există 
nici un motiv să aşteptăm. 

- Înţeleg. 

Fabian a încuviințat din cap și i-a zâmbit lui 
Molander. 

-Şi am găsit-o şi pe Gertrud. 

- Da, bine, ca să vezi. Şi? Totul era în ordine? 

- Mă tem că nu. Ticălosul a vârât-o într-o pivniţă şi 
problema e că nu pot ajunge jos, la ea. 

- Cum? Nu pricep... 

- Fabian, singurul lucru pe care trebuie să-l pricepi în 
clipa asta e că trebuie să-l arestezi. Nu peste câteva ore 
sau un pic mai târziu, chiar acum. 

S-a auzit un clic în urechea lui Fabian, când ea a 
închis telefonul. 

- Da, bun, de acord, a zis, ținând în continuare 
telefonul la ureche. Înţeleg, sună bine. Pa. 

Şi-a pus telefonul la loc în buzunar, fără să-l scape 
din ochi pe Molander. 

Prin urmare, Gertrud nu-l părăsise. A fost aruncată 
într-o pivniță în clipa în care a devenit un risc. Biletul 
scris de mână nu fusese decât altă perdea de fum, ca 
nimeni să nu o caute. 

Aproape că nu-i venea să creadă. Nici măcar din 
partea lui Molander. Faptul că cineva îşi putea sacrifica 
soţia ca şi cum n-ar fi însemnat nimic. 

Nici unul dintre ei n-a vorbit. Dar era limpede. 
Privirile şi tăcerea au săpat în piatră situația, trans- 
formând-o într-o amintire care avea să-i urmărească 
veşnic pe amândoi. 

Molander a știut. Şi-a dat seama. Poate că nu exact 
cine a intrat cu forța pe proprietatea lui și a găsit 
probele. Dar înţelesese deja că Fabian nu acționează 
singur, şi acum îşi trecea în revistă opțiunile. Aproape 
că i-o puteai vedea pe față, în ochi, care, cu toate că 
erau ațintiți asupra lui Fabian, erau în acelaşi timp 
întorși înăuntru, căutând cu înfrigurare o soluție. 
O cale de scăpare. 

Fabian n-avea nimic de chibzuit. Clipa pe care a 
aşteptat-o și, în acelaşi timp, de care s-a temut venise, 
în sfârșit, şi el trebuia să facă prima mișcare. El era 
cel care avea să pună capăt impasului, arestându-l 
pe Molander, colegul său. Avea să-i pună cătușele 
în faţa asistenţilor lui, în mijlocul investigației de la 
locul crimei. 

Dar n-avea încotro. Cu timpul, și ei aveau să înțe- 
leagă. Ei și oricine altcineva. Aveau să vadă că, oricât de 
ciudat li s-ar părea, Fabian avea dreptatea de partea sa. 

Măcar de-ar fi fost aşa ușor. În realitate, părea mai 
degrabă că se aruncă de pe o faleză legat la ochi, fără 
să ştie cât de lungă e căderea sau unde va ateriza. 

Cătuşele erau pregătite în buzunarul din dreapta 
al hainei. Nu trebuia decât să le scoată și să-i ceară 
lui Molander să întindă mâinile. Poate că va fi exact 
aşa de lipsit de dramatism, gata în câteva secunde. 
Acum, că se gândea la asta, Molander n-ar trebui să 
aibă nici un interes să facă scandal. Probabil că nici 
n-ar fi nevoie de cătușe, doar de o explicaţie şi o mână 
pe umărul lui. 

- Ingvar, a zis, spărgând tăcerea. 

Restul s-a petrecut în ordinea greșită. 

Primul lucru care l-a izbit a fost cât de greșite i-au 
fost presupunerile. Durerea a venit peste câteva secunde, 
radiind din plexul solar. Abia atunci, pe când stătea 
încovoiat, cu mâinile apăsate pe torace, și-a dat seama 
că Molander îl pocnise din răsputeri și acum urca la 
volanul dubei. 

Durerea sfârâia în el pe când se repezea la dubă, și 
aproape că se vedea cum sare de pe faleză și se prăbușește. 

Fără să ştie cum s-a întâmplat, a apucat piciorul lui 
Molander şi s-a ținut de el de parcă ar fi fost ultima 
salvare, încercând să-şi smulgă colegul din cabină, 
în ciuda loviturilor de picior care plouau peste mâi- 
nile şi faţa lui. În același timp, portiera îl pocnea 
mereu în cap, ca și cum ar fi prins viață şi ar fi ținut 
cu Molander. 

Ar fi trebuit să renunțe şi să-i dea drumul. Să-şi 
amintească toate lucrurile pentru care trebuia să tră- 
iască. Tot ceea ce însemna cu adevărat ceva. Dar nu 
putea. În ciuda loviturilor de picior care îi lăsau răni tot 
mai adânci pe frunte, în ciuda sângelui care îi intra în 
ochi și îi împâclea vederea, nu putea să-i dea drumul. 

Poate din cauză că durerea nu sporea, ci, mai degrabă, 
devenea mai îndepărtată. Ca și cum trupul lui ar fi 
eliminat tot ce îi distrăgea inutil atenţia, paraziţii, 
şi se închista în ideea că, dacă dă drumul piciorului 
lui Molander, avea să cadă în continuare și avea să 
piardă totul. 

Auzea strigătele îndepărtate ale celor doi asistenţi. 
N-avea să ştie niciodată dacă a fost pentru că încerca 
să se facă auzit peste strigătele lor, sau a fost un soi de 
forță primară. Dar, brusc, n-a mai auzit nimic decât 
propriul urlet, şi peste câteva clipe Molander zăcea pe 
spate pe asfalt, în fața lui. 

Reușise să-l smulgă din dubă și, timp de o clipă, 
a reuşit să-și vadă colegul că se întoarce pe burtă, 
încercând să se ridice în picioare, în vreme ce asistenții 
lui trăgeau de Fabian pe la spate. Dar era prea târziu 
pentru toți. El sărise deja. 

Când a aterizat, era peste Molander. Lupta se înche- 
iase, şi cu o mână a apăsat de asfalt fața colegului său, 
în vreme ce cu cealaltă scotea cătușele. 

- Hei! Fabian? 

Vocea asistentului a fost la început un murmur vag, 
vorbe răzlețe, dar curând a devenit mai limpede, ca şi 
cum auzul i-ar fi fost conectat la loc. 

- Ai înnebunit? 

Curând după aceea, a simțit două mâini care încep 
iar să tragă de el. 

- Dă-mi drumul! a răcnit, încercând să-l dea deo- 
parte și, în același timp, să încătușeze la spate mâinile 
lui Molander. 

- Fir-ar să fie. Ce mama dracului faci? a zis celă- 
lalt asistent, iar cele două mâini au devenit patru și, 
împreună, au reușit să-l dea jos de pe Molander și să-l 
tragă într-o parte, pe asfalt. 

Nu i-au dat drumul până nu și-a scos pistolul. 

- Ascultaţi-mă, a zis şi s-a ridicat în picioare, și-a 
şters sângele din ochi cu mâneca hainei şi a aruncat 
o privire spre Molander, ca să se asigure că e încă la 
pământ. Oricât de ciudat ar suna, Ingvar Molander, 
şeful vostru şi colegul meu, este bănuit de comiterea 
mai multor crime. Vă cer respectuos să vă daţi deo- 
parte, ca să-l pot aresta. Bine? 

Asistenţii s-au uitat de la pistolul din mâna lui la 
Molander și înapoi. 

- Ce spui acolo, crime? a zis unul dintre ei, în cele 
din urmă. Vrei să zici că Ingvar... 

- Da, mă tem că aşa e. Dar acum nu-i vremea de 
întrebări. Oricum, nu mai pot vorbi despre asta acum, 
a răspuns Fabian. 

Sângele continua să-i curgă în ochi. 

-Aşa că vă cer din nou. Daţi-vă deoparte și lăsați-mă 
să-mi fac treaba. 

Cei doi asistenți păreau că nu știu ce să facă. 

- Înapoi! a răcnit, și a îndreptat pistolul spre ei, ceea 
ce i-a făcut să-și ridice mâinile deasupra capului şi 
să se dea înapoi, în vreme ce el își ştergea din nou 
sângele din ochi cu mâneca hainei. Aşa. Bine. Acum 
vreau ca voi să... 

- Aruncă pistolul! l-a întrerupt o voce care nu-i 
aparținea vreunuia dintre asistenţi şi nici lui Molander. 
Am zis, aruncă-l! 

O cunoştea, dar nu știa de unde s-o ia până ce s-a 
răsucit și a văzut-o pe Astrid că se apropie cu propriul 
pistol ținut ferm cu amândouă mâinile. 

- Astrid, liniştește-te, a zis, ridicând mâna liberă. 
Lasă-mă să-ți explic. 

- Vreau să arunci pistolul! Şi vreau s-o faci acum! 

Astrid s-a oprit la câţiva metri de Fabian, cu pistolul 
ațintit asupra lui. 

-La dracu’, mă laşi să-ți explic... 

-Fă ce am spus sau trag! 

Fabian a pus pistolul pe pământ și şi-a scuturat capul. 

- E o greşeală, Astrid. Ca să știi. Cea mai mare pe 
care ai făcut-o vreodată. 

- Nu, zău? Eu sunt cea care greșeşte? Astrid a încu- 
viințat din cap. Aşadar, nu tu eşti cel care în ultimele 
săptămâni și-a urmat propriul scop, neglijând complet 
cel mai mare caz pe care l-am avut vreodată? Nu-i o gre- 
şeală când într-o zi ameninți cu pistolul pe cineva din 
paza de coastă și în ziua următoare pe propriii colegi? 

- Astrid, pot să-ți explic, a zis Fabian, în vreme ce 
Molander începea să se ridice. Dacă mă laşi doar să... 

- Ți-am spus de nu ştiu câte ori că lucrăm în echipă, 
i-a tăiat vorba Astrid. Că suntem sinceri unul cu altul 
şi ne împărtăşim gândurile și ideile. Şi totuşi, mă tot 
minți de la obraz. Zici că trebuie să ai grijă de familia 
ta, dar în realitate eşti altundeva. Sau, ca acum, când 
ai promis că vii direct la şedinţă, şi în loc de asta, ai 
venit aici. Da, nu trebuie să arăţi așa de surprins. În 
ultima vreme te-am urmărit cu un GPS pus pe mașina 
ta, şi a fost interesant, ca să nu zic mai mult. 

-Ai terminat? a zis Fabian, care revedea în minte 
ultimele zile, încercând să priceapă ce însemna faptul 
că dispozitivul de urmărire fusese al lui Astrid, nu al 
lui Molander. 

- Nu ştiu. Te întreb pe tine. Am terminat? Pentru că, 
sincer, n-am nici cea mai mică idee despre ce este vorba. 

- Este vorba despre Molander. Simplu, a răspuns 
Fabian. Nu este cine crezi tu că este. Adevărul este că 
i-a omorât şi pe Elvin, şi pe propriul... 

- Elvin? l-a întrerupt Astrid. Omorât? Despre ce 
vorbeşti? A fost sinucidere. 

- Nu. 

Fabian și-a scuturat capul. 

-A fost făcută să arate a sinucidere, şi mă tem că 
Elvin nu-i singura victimă a lui Molander. 

- Un moment. Chiar stai aici și îl acuzi pe Ingvar, 
un membru al echipei noastre, că a... 

- Astrid, dacă crezi că am fost cu gândurile în altă 
parte şi m-ai bănuit că îmi urmăresc propriul scop, 
ai perfectă dreptate. Încă de la înmormântarea lui 
Elvin lucrez la propria investigaţie despre Molander. 
O investigaţie pe care Elvin însuși a început-o acum 
câțiva ani. 

Astrid a scuturat din cap, ca şi cum nu era în stare 
să înregistreze ce spune el. 

- Jur, a continuat Fabian. Am vrut să-ți spun. Dar 
n-am putut. Nu până ce nu aveam destule dovezi, 
şi n-am avut, până acum. Astrid, a omorât cel puţin 
cinci oameni, probabil şase. Mă pregăteam să-l arestez 
când ai venit. Sun-o pe Hillevi Stubbs dacă nu mă crezi. 
Ea m-a ajutat și poate să confirme fiecare cuvânt pe 
care l-am rostit. 

Fața lui Astrid era cenușie și se ținea de pistol de 
parcă ar fi fost singurul lucru care o împiedica să se 
prăbușească. 

-E adevărat, Ingvar? a zis, răsucindu-se spre Molan- 
der. E adevărat ce spune el? Ingvar, răspunde-mi. Este? 

-Şi da, şi nu. E adevărat că Elvin începuse propria 
investigație secretă. Dar nu despre mine, ci despre 
Fabian, pentru că bănuia că Fabian a fost cel care a 
drogat-o pe Ingela Ploghed, fostă colegă de școală, şi 
i-a tăiat uterul, ceea ce a făcut-o, mai târziu, să se 
sinucidă. Mi-a spus asta de mai multe ori, dar, din 
nefericire, nu l-am luat în serios până ce a murit. 

Molander a înghiţit în sec. 

- Nu mă întreba cum, dar Fabian trebuie să fi găsit 
cumva dosarul cazului. 

Şi-a scuturat capul şi a părut că e pe punctul de a 
izbucni în plâns. 

- E îngrozitor. Elvin a fost unul dintre cei mai buni 
prieteni ai mei. 

- Astrid, zău așa, a zis Fabian. Cu siguranță nu crezi... 

-Stai unde eşti! i-a strigat Astrid lui Fabian. 

-Ce mama dracului? Pur şi simplu inventează! 
Nu-ţi dai seama că... 

- Am zis să-ți ţii gura! Nici un cuvânt! 

- Inventez? 

Molander și-a azvârlit mâinile în sus. 

- De ce aş inventa, când pot să dovedesc că i-a omo- 
rât pe Elvin și pe Ingela? 

Astrid s-a uitat de la Molander la Fabian și înapoi, 
cu mâinile încleştate în continuare pe pistol. 

- Gândeşte-te, a continuat Molander. Fabian e aici 
de doi ani. Doar de atât timp îl cunoaștem. Doi ani, ceea 
ce coincide cu începutul tuturor acestor probleme. 
Aşa-i? Nu ştiu cât cunoști despre povestea lui la 
Stockholm, însă doi dintre colegii săi cei mai apropiați 
de acolo au murit în împrejurări misterioase. După 
numai câteva luni s-a mutat aici. Și mai e şi fiul lui, 
care e în arest în Danemarca, bănuit că e membru al 
Bandei Smiley. 

- Dar, Ingvar, nu înţeleg. De ce n-ai spus nimic? 
a întrebat Astrid. Dacă ai știut toate astea, de ce n-ai 
spus nimic? 

Molander s-a întors cu fața spre Fabian, a înghițit 
în sec, apoi s-a uitat iar la Astrid. 

- Gertrud, a zis, în cele din urmă, cu buza de jos 
tremurând. Am spus că m-a părăsit, dar nu-i adevărat. 
E Fabian... El a luat-o. 

Şi-a scos ochelarii și și-a şters ochii. 

-Aşa că, ce era să fac? Tu ştii mai bine decât oricine 
cât de mult o iubesc. 

Astrid s-a gândit la asta câteva secunde, după care 
a încuviințat din cap, în cele din urmă. 

- Aşadar, de aceea ai sunat în toiul nopții, atât noap- 
tea trecută, cât și duminică? 

- Cum? Cum adică, am sunat? a zis Molander, îna- 
inte să-şi dea seama că Astrid se răsucise spre Fabian, 
care încuviința. 

- Astrid, de câtă vreme lucrăm împreună, noi doi? 
a continuat Molander. Trebuie să fie paisprezece-cinci- 
sprezece ani. Corect? 

- Şaisprezece, în august, a răspuns Astrid, răsucin- 
du-se iar spre el. 

- Am fost colegi și prieteni timp de aproape şai- 
sprezece ani. 

- Da, am fost. 

Astrid a încuviințat din cap și l-a aţintit cu o privire 
calmă. 

- Şi totuși, niciodată n-am putut să am deplină 
încredere în tine. 

- De ce? De ce n-ai putut să ai încredere în mine? 

Molander și-a desfăcut braţele. 

- Asta-i o întrebare bună. Dar n-am avut, acum, că 
mă gândesc la asta. Niciodată. 

- Astrid, când n-ai putut să ai încredere... 

- Întinde-te la loc pe asfalt, cu fața în jos, cu braţele 
şi picioarele desfăcute. 

- Vorbeşti serios? Ai de gând să... 

- Ingvar, te rog, i-a tăiat vorba Astrid, părând că 
trudeşte să-și țină firea. Nu face lucrurile mai grele 
decât sunt. 

Molander s-a gândit un pic, apoi a scrâşnit din 
dinți și s-a întins pe jos. Astrid i-a făcut semn cu 
capul lui Fabian să se ducă şi să-i prindă mâinile în 
cătuşe la spate. 

După toate cele prin care trecuse Fabian, a mers 
surprinzător de uşor şi, când a terminat, el și Astrid 
l-au săltat pe Molander în picioare și au pornit cu el 
în tăcere spre parcare. 

Nimeni n-a vorbit. Nici măcar asistenții lui Molan- 
der. Era ca şi cum fiecare cuvânt pe care l-ar fi putut 
spune dispăruse brusc, înlocuit de tăcere. O tăcere ca 

un vid, care s-a întins peste tot ce era în jur. Peste turiș- 
tii care și-au întrerupt pălăvrăgeala și peste mașinile 
care treceau pe stradă. Peste câinii care nu mai lătrau, 
chiar și peste pietrișul de sub tălpi, care nu mai scotea 
nici un sunet. Era ca și cum lumea întreagă şi-ar fi 
ținut respirația. 

Sunetul care a spart brusc tăcerea i-a făcut pe toți 
să se oprească și să se întoarcă unii spre alții. 

Trei sunete diferite deodată, din trei buzunare. 

Fabian și Astrid și-au scos telefoanele. 

Mesajul era de la Irene și fusese trimis întregii 
echipe, inclusiv lui Molander. Părea să conțină o mul- 
time de informații. Însă Fabian n-a trebuit să vadă 
decât că subiectul era Milwokh şi Tivoli ca să ştie că 
Astrid va trebui să-l ducă singură pe Molander înapoi 
la secție. 

Gertrud Molander așteptase o veșnicie. Printr-un 
infern de jale și durere fizică, așteptase să vină. Tânjise 
după asta. Dar nu s-a întâmplat decât după ce renun- 
țase la orice speranță de supravieţuire. Să vină cineva 
s-o salveze înainte să fie prea târziu. De-abia atunci 
a apărut, în sfârșit. 

Lumina. Lumina deasupra ei. Atât de sus deasu- 
pra ei. 

Arăta întocmai aşa cum își închipuise că va fi, şi 
făcea totul să pară ușor ca o pană şi minunat. Pieriseră 
foamea şi setea. Pieriseră toate lucrurile care răneau 
şi gândurile că fusese proastă și naivă. Că ar fi trebuit 
să ştie. Că, pe sub toate straturile de apărare, poate că 
ghicise. Nimic din toate astea nu mai conta acum. 

Conştiinţa încărcată, apăsarea din piept şi durerea 
de stomac permanentă se topiseră şi acum nu mai 
simțea decât o armonie îmbătătoare, care o făcea atât 
de ușoară, încât era gata-gata să plutească în sus de 
pe pământul bătătorit. 

Faptul că o picătură de apă a căzut de undeva, de 
sus, n-a însemnat pentru ea nimic. Nici că i-a aterizat 
pe buza de sus și i s-a prelins în gură. Era prea târziu. 
Trupul ei se dăduse bătut, în sfârşit, şi era pe drum 

spre altceva. Faptul că picătura a fost urmată de alta 
şi apoi încă una nu schimba nimic. 

Înainte fusese altfel. Când zăcea acolo, visând ace- 
lași vis iar şi iar, în încercarea de a se gândi la ceva 
care durea mai puţin. Cel în care începea să plouă. 
În care cerul se deschidea brusc, eliberând şuvoaie de 
apă care inundau pământul și reușeau să se strecoare 
prin crăpăturile mici din sol, până la gâtul ei pârjolit. 

Dar n-a venit nici o ploaie. Așa că picătura trebuie 
să fi fost alt vis, născocit de o parte a ei care încă refuza să 
se dea bătută. 

Şi totuşi, a mai simțit una. Chiar așa. A simțit-o 
aterizându-i pe nas şi continuându-și calea inutilă 
în jos pe obraz. Dar nu putea să fie adevărat. Pur și 
simplu, nu putea. 

De fapt, da, şi-a dat seama acum, ceva se întâmpla. 
Era ca și cum totul se mişca în direcția greșită. Îndărăt 
şi, cumva, departe de lumină. De-abia acum obser- 
vase. Nici nu-și dăduse seama că înainta. Sau poate 
îşi închipuise totul? Ca atunci când crezi că trenul în 
care te afli se mișcă și, de fapt, trenul de alături este 
cel care pleacă din gară. 

Nu, acum nu mai încăpea îndoială că era trasă 
înapoi de unde venise, chiar dacă tot timpul zăcuse 
în același loc. Nu ştia dacă e un lucru bun. Dar întot- 
deauna preferase să călătorească înainte, nu înapoi. 

Nu, nu voia să meargă înapoi. Nu înapoi la locul 
tare şi rece. La durere şi foame. La umilință şi oroare. 
La spaimă. Nu voia. 

Îşi amintea cum fusese. Durerea trebuie să fi scăzut 
treptat, nu exista altă explicație pentru faptul că nu 
observase schimbarea care, în cele din urmă, a făcut-o 
să se dea bătută și să se lase ridicată spre acea lumină 

încântătoare, caldă, orbitoare. Iar acum cobora din 
nou. Spre toate lucrurile care răneau așa de tare. 

Următoarea picătură de apă i-a lovit buza de jos, 
dar s-a prelins în direcția greşită, pe bărbie și gât, unde 
a cotit spre ureche. 

Înainte să aterizeze următoarea și-a deschis un pic 
mai mult gura şi, când picătura a lovit glaspapirul 
care fusese cândva limba ei, s-a convins nu numai că 
e apă, ci şi că e încă vie, indiferent dacă își dorea sau 
nu să fie. 

Nu mai fusese la Copenhaga de când era mic. Dar 
arăta la fel. Casele vechi cu bârne de lemn, viu colo- 
rate, străzile pietruite şi tot soiul de biciclete mergând 
în toate părțile. Nimic nu părea să se fi schimbat în 
anii care trecuseră. Fiecare piatră cubică arăta ca și 
cum fusese dintotdeauna acolo. Până și mirosurile se 
potriveau cu cele din amintire. 

Însă nu văzuse niciodată orașul aşa. De dedesubt, 
apărea mult mai liniştit decât de obicei. Stresul se 
limita la străzi. Acolo timpul zbura și oamenii se repe- 
zeau care încotro, ca niște găini cu capetele tăiate. Aici, 
jos, ritmul era încetinit, ca într-o realitate paralelă în 
care totul curgea cu încetinitorul. 

Respirația i-a devenit mai adâncă și mai înceată. 
Ca și cum ar fi intrat într-o fază de meditaţie, în care 
trupul și mintea erau în echilibru perfect, cu toate că se 
îndrepta spre inima unei metropole supraaglomerate. 

Dar, ce-i drept, era prima dată când venise pe mare 
şi a putut să alunece în tăcere pe lângă Mica Sirenă și 
hoardele de turiști care se îmbulzeau pe promenadă, 
mirându-se cu glas tare cât de mică e sculptura. Pe 
lângă noua clădire a operei și Nyhavn și de-a lungul 
canalelor de sub poduri. 

Starea de armonie nu era perturbată de nimic care 
să-i abată atenţia, și poate că asta era exact ce îi tre- 
buia ca să se pregătească pentru ce avea să vină. Un 
ultim moment de pace înainte ca fiecare parte a lui 
să trebuiască să funcționeze la capacitatea maximă. 

A trecut de un vaporaș pentru turiști plin cu asiatici, 
care i-au făcut semne cu mâinile de parcă era prima 
oară când întâlneau pe cineva care avea aceeași culoare 
a pielii. A fluturat şi el mâna, însă şi-a întors fața când 
au început să facă fotografii. După vreo douăzeci de 
metri, canalul cotea la nouăzeci de grade spre stânga, 
în întunericul de sub un pod, unde sunetul sălta între 
suprafața apei și cărămizile umede de deasupra capului. 

Când a ieşit din nou la lumină, la dreapta au apărut 
câteva locuri de acostare și a putut să se strecoare între 
celelalte bărcuţe, la pontonul de lemn aflat aproape 
de suprafaţa apei. 

Nici unul dintre pietonii sau bicicliștii care treceau 
la doar câțiva metri de el n-a reacționat. Nici măcar 
supraveghetorul parcării, care nota numărul de înre- 
gistrare al unui Nissan Primera, nu l-a observat când 
a amarat barca de salvare de pe M/S Vinterland în plin 
centru al orașului. 

În drum spre Copenhaga avusese grijă să se ţină 
aproape de coasta daneză, în caz că apărea vreo pro- 
blemă. Dar n-a văzut nici măcar o dată pe cineva care 
să fi părut că-l caută pe el. 

Singura piedică reală a fost polițista aia, Irene Lilja, 
care, cine ştie de ce, s-a întors în apartamentul lui și 
a izbutit să-i dibuiască încăperea secretă. Asta putea fi 
descris doar ca o lovitură grea și, oricât l-ar fi durut, 
trebuia să accepte faptul că nu va mai putea niciodată 
să se întoarcă acolo. 

Doar timpul avea să arate cât de mare ar putea să fie 
paguba. Din nefericire, de această dată zarul spusese 
„nu“ la întrebarea dacă să-i ia sau nu viața. Dar, cel puţin, 
îi rămăseseră destule scânduri ca s-o prindă în capcană 
atât de bine, încât avea să-i trebuiască mult timp ca să 
se elibereze, chiar și dacă primea ajutor din afară, şi 
până atunci el avea să-și fi îndeplinit demult misiunea. 

Şi-a verificat pentru ultima oară echipamentul. 
Purta pantaloni scurți largi, bej, teniși și o jachetă cenu- 
şie subțire, cu glugă, care îi ajungea mult mai jos de 
şolduri. De asemenea, îşi pusese o şapcă de baseball și 
ochelari de soare. Sigur, era îmbrăcat mult prea gros 
pentru o zi de vară ca aceasta, şi avea să transpire din 
belșug. Dar n-avea încotro. 

Îşi înlocuise rucsacul cu nu mai puţin de şase bor- 
sete, purtate în jurul pieptului, toate umplute până 
la refuz și la care putea să ajungă destul de uşor. Spre 
surprinderea lui, încă avea deplină libertate de mişcare, 
în ciuda echipamentului, și, cu jacheta care acoperea 
totul, arăta cu câteva numere mai voluminos decât era. 

Pușca fusese problema cea mai mare. Era o pușcă 
de vânătoare finlandeză, Tikka T3x TAC A1, cu lunetă 
pentru trăgători de elită, pe care o cumpărase cu un 
an înainte şi o ascunsese în spațiul de depozitare din 
pod al vecinului. Nu cântărea decât cinci kilograme, 
ceea ce însemna că este incredibil de ușoară pentru 
o puşcă de mărime normală. 

Însă când o vârâse în buzunarul interior al jachetei, 
căptușit, făcut anume, păruse mult mai grea şi mai 
stânjenitoare decât crezuse că va fi. Câteva ajustări ale 
tecii sabiei i-au permis s-o poarte pe spate. 

Şi arbaleta cântărea vreo cinci kilograme, dar, pliată 
şi învelită într-o cârpă, a intrat destul de ușor în tolbă, 
alături de săgeți, un schimb de haine și o sticlă de apă. 

Până și problema aruncării zarului din fugă fusese 
rezolvată. A tăiat fundul unei sticle de apă, a acope- 
rit cu bandă adezivă marginile tăioase, a făcut două 
găurele destul de mari ca să treacă prin ele un cablu 
şi a construit astfel un dispozitiv perfect pe când era 
în barcă, din lucrurile pe care le avea la el. 

Când s-a convins că toate celelalte sunt în ordine, 
şi-a legat dispozitivul cu capul în jos de încheietura 
mâinii stângi, cu un zar de aluminiu înăuntru, şi şi-a 
scuturat brațul, ca să se asigure că zarul nu poate să 
cadă. Apoi a coborât din barcă, a urcat treptele de lemn 
până în stradă şi i-a aruncat supraveghetorului parcării 
un zâmbet cald, apoi a pornit pe Fredriksholmskanal 
şi a cotit la stânga pe Stormgade. 

Ca să nu se deshidrateze prea tare înainte să înceapă 
măcar treaba, a avut grijă să meargă pe la umbra de sub 
galerie. Peste câteva clipe a traversat Vester Voldgade 
şi apoi H.C. Andersen Boulevard, iar acum era atât de 
aproape, încât auzea țipetele de încântare de la Turnul 
Auriu şi Demonul! din Tivoli. 


1 Turn care oferă cădere liberă de la înălțimea de 63 de metri 
şi, respectiv, montagnes russes 

Fareed Cherukuri. Nu numai că numele era imposi- 
bil de ținut minte, dar micul indian mai era și cel mai 
afurisit tip de hacker, după spusele lui Stig Paulsen de la 
TDC. În anii în care lucrase la TDC, Fareed reușise să 
treacă de toate softurile de protecţie, a pătruns până 
în miezul codului companiei, ceea ce i-a dat posibilitatea 
nu doar să tragă cu urechea la toate apelurile telefonice 
făcute prin rețeaua TDC, ci şi să efectueze triangulaţii, 
să citească SMS-uri și Dumnezeu știe ce altceva. 

În ultima lună avuseseră o întreagă echipă care lucra 
zi şi noapte ca să repare toate breșele din sistem şi să facă 
curățenie după el cât mai repede posibil. Dar se dove- 
dise a fi mai complicat decât au crezut, iată de ce încă 
nu puteau să spună la ce dată va fi rețeaua din nou 
sigură sută la sută. 

Dar ăsta era coşmarul lui Paulsen, nu al lui. El fo- 
losea Telenor. Şi apoi, căzuseră de acord să nu facă 
plângere la poliție, ci să se ocupe de asta pe plan in- 
tern. În parte, ca să protejeze renumele TDC, dar mai 
ales ca el să poată rezolva situaţia în orice fel pofteș- 
te. Lucru pe care îl aștepta cu mai multă nerăbdare 
decât oricând. 

Dintr-odată, n-o mai avea doar pe micuța Dunja 
de care să se ocupe. Mai avea un indian mărunţel 
şi un gălbejit obez căruia i se pusese pata pe elefanți, şi 
simțea deja că toată treaba o să fie o desfătare cum 
nu mai simțise vreodată. O desfătare care, dacă toate 
mergeau cum plănuise, era doar la un pas. 

Acum, că ştia unde locuieşte cu adevărat indianul 
şi aştepta în mașina lui în fața numărului 150 de 
pe Amagerbrogade, neslăbind din ochi prin oglinda 
retrovizoare intrarea dintre Synoptik și Punkt I, spera 
să primească rapid răspunsul la ultima sa întrebare 
fără răspuns. Teoria pe care mergea era că toți trei 
schimbaseră între ei apartamentele, ceea ce însemna 
că Dunja ar trebui să se ascundă în această clădire 
hidoasă de la jumătatea străzii Amager, şi acest fapt 
era destul ca să-l înveselească. 

Pentru că Amager era una dintre cele mai depri- 
mante zone din Copenhaga. Nu-i de mirare că insula 
era poreclită Skitân!. Odinioară fusese groapa de gunoi 
din Copenhaga și încă mirosea mai urât decât oriunde 
altundeva. De parcă săpunul n-ar fi ajuns până acolo. 
Toată lumea purta haine de la second hand, care duh- 
neau a mucezeală, și nicăieri nu vedeai groenlandezi 
mai beți şi mai împuțţiţi ca aici. 

Între Islands Brygge, unde locuia el, şi Amager exista 
o legătură geografică. Dar asta era tot. Din punct de 
vedere cultural, ca să nu mai vorbim de cel economic, 
cele două cartiere erau ca ziua şi noaptea, și era convins 
că lupta pentru a introduce codul poştal 2301 Islands 
Brygge avea să se încheie curând cu o victorie, tăind 
astfel singura legătură cu Skitân. 


1 „Gunoi“, „mizerie“ (în limba daneză în original) 

Dar gata cu asta. În prezent se ocupa de târfoștină 
şi era aproape sigur că în curând degetele sale aveau 
să fie înfăşurate în jurul gâtului ei. 

Şi totuşi, se simţea oricum, numai liniştit nu. În 
adâncul lui era furios. Chiar şi după o doză dublă de 
Omeprazol, încă simțea arsura cruntă ori de câte ori 
i se deschidea sfincterul esofagului, trimițându-i pe 
gât acid gastric. 

Zău că ar fi trebuit să uite, pur şi simplu, cele întâm- 
plate și să nu-i mai pese. Să se concentreze pe lucruri 
mai importante. Dar, așa cum era de așteptat, lăsase 
exasperarea să-și înfigă ghearele în el și, ca de obicei, 
n-avea cum să se descotorosească de ea. 

Fabian Rask. Sau era Risk? Tot aia. Miercuri seara 
bulangiul ăla chiar depăşise orice limită. Să intre pe 
teritoriul danez în ciuda faptului că i se refuzase acce- 
sul, asta era, pur și simplu, o declaraţie de război. 

Bun, poate că problema dacă avuseseră sau nu drep- 
tul să refuze accesul pazei de coastă suedeze în apele 
daneze era discutabilă, așa cum arătase Ingolf Bremer, 
de la Comandamentul Operativ Naval, în discuţia lor. 
Dar aici nu era vorba despre corect și greșit. Lasă-i pe 
suedezii iubitori de corectitudine politică să-și bată 
capul cu asta. 

Nu, era vorba despre un singur lucru, atât. Să i se 
dea acelui tip, Risk, care, colac peste pupăză, era prie- 
ten la cataramă cu Dunja, o palmă zdravănă, ca să 
vadă cine-i şeful. Dacă ar fi acceptat, şi-ar fi înca- 
sat pedeapsa și s-ar fi întors în Suedia cu coada între 
picioare, toată treaba ar fi fost terminată și echilibrul 
ar fi fost restabilit. 

Dar ţi-ai găsit. În loc de asta, bulangiul fusese 
copleșit de hybris şi încălcase suveranitatea daneză. 
Era limpede ca lumina zilei că le arătase degetul mij- 
lociu. Mi se rupe fix în paişpe de ridicola lui marcare a 

teritoriului, spusese pe înregistrarea conversației cu 
Comandamentul Operativ Naval. Nimeni nu vorbea 
cu el aşa scăpând nepedepsit. Cu atât mai puţin un 
afurisit de suedez. 

A încercat să trimită chestiunea în sus prin ierar- 
hie până la Morten Steinbacher, pentru o declaraţie 
oficială la nivel ministerial, care, la rândul ei, ar face 
ca ambasadorul Suediei să fie chemat la o discuţie. 
Asta ar agita apele și relația lor cu vecinii suedezi s-ar 
deteriora și mai mult. Și acesta era exact genul de 
mediu care îi pria de minune. Când lumea e cuprinsă 
de haos și toți ceilalți se simt ca dracu’. 

Dar avea nevoie ca Ingolf să fie de partea lui și, 
întrucât se arăta încăpățânat, a schimbat tactica. Avea 
să stea deoparte, prefăcându-se că n-a observat decla- 
rația de război. Ca şi cum ar fi trecut neobservată, fără 
ca măcar o sprânceană să se înalțe. 

Apoi, într-o bună zi, când totul va părea să fie al dra- 
cului de pașnic, avea să se năpustească. Atunci domnul 
Rusk avea să afle cum e să-l aibă pe el ca dușman. Avea 
să doară, ca dracu’ de tare. Sigur, făcuse deja pregăti- 
rile, dar încă nu știa cum și când avea să lovească pe 
bune. Poate mâine. Poate peste un an. Singurul lucru 
pe care îl știa era că, atunci când se va ivi ocazia, va 
fi gata să dezlănțuie un Armageddon care să-l șteargă 
de pe fața pământului pe ticălosul ăla și pe toți cei 
din jurul lui. 

În cele din urmă, telefonul lui a fost cel care a spart 
tăcerea și, când a văzut că e idiotul ăla util de Jan Hesk, 
a răspuns, mai mult ca să-și abată atenţia. 

- Da, ce e? 

- Salut, Kim, sunt eu, Jan. 

- Ştiu, și n-ar fi rău să treci la subiect. 

- Da, bine, motivul pentru care sun este că tocmai am 
vorbit cu Astrid Tuvesson de la poliţia din Helsingborg şi... 

- Stai, stai așa, l-a întrerupt, aruncând o privire în 
oglinda orientată spre intrarea clădirii. Ai fost în con- 
tact cu suedezii? 

- Da, dar nu eu am fost cel care... 

- Ei, ei, hai să ne calmăm și să dăm înapoi banda. 
N-am spus foarte clar că orice contact cu cealaltă parte 
a strâmtorii trebuie să fie făcut de mine și de nimeni 
altcineva? 

-Ai spus, dar, cum ziceam, ea m-a sunat pe mine. Eu 
nu i-am sunat şi, cum nu erai aici... 

-Ar fi trebuit s-o trimiţi la mine. 

- Asta am făcut. Dar ea a insistat şi, în cele din urmă, 
n-am avut de ales. 

- Jan, trebuie să spun că sunt dezamăgit. Tu, mai 
mult decât oricine, ar trebui să înţelegi că... 

- Kim, dacă ai chef de ciorovăială pe tema asta, foarte 
bine, i-a tăiat vorba Hesk. Însă dacă aş fi în locul tău 
aş asculta ce avea ea de spus. 

Nu se mai întâmplase niciodată ca Hesk să-l în- 
frunte sau să-l întrerupă. 

- Aşa ai face, da? a zis, şi a lăsat tăcerea dintre ei să 
se adâncească. Înţeleg. 

Lui Hesk nu-i plăcuse niciodată de el, măcar atât 
era sigur. De la acea petrecere de Crăciun de acum 
câțiva ani, când dăduse buzna în biroul lui Sleizner şi 
încercase să facă pe eroul smulgându-l de pe Dunja, 
pe canapea, îi purtase sâmbetele. 

- Dar uite că nu eşti eu, ești tu. Cel puțin, sper că 
aşa stau lucrurile. 

Hesk nu mai vorbise niciodată de asta, dar își ascun- 
sese aversiunea din ce în ce mai mare în spatele unui 
strat gros de slugărnicie linguşitoare. Până acum. 

- Şi, dacă aș fi în locul tău, m-aș gândi serios la chi- 
rurgie plastică, apoi m-aş gândi bine ce anume am spus 
şi, mai presus de toate, cui. 

- Uite ce-i, n-am vrut să fiu necioplit. Dacă așa a sunat, 
îmi cer scuze și, poţi să crezi sau nu, nu te-aş fi sunat dacă 
nu era important. 

Aşa. Marş înapoi în vizuină. 

- Bine, să auzim. 

- Din cât am înţeles, în ultimele săptămâni au urmă- 
rit un răufăcător de origine asiatică, suspect de uciderea 
câtorva victime luate la întâmplare. Şi acum ei cred că 
făptaşul a traversat strâmtoarea ca să atace aici, în Tivoli. 

- Aşa cred ei? 

- Da, i-au găsit însemnările şi, cu toate că n-a scris 
direct Tivoli, spun că e foarte probabil ca acolo să se întâm- 
ple. Problema este că ei nu ştiu exact când. Ar putea fi în 
seara asta, mâine sau poimâine. Ar putea să fie acolo chiar 
acum. Prin urmare, ce propun ei este să lucrăm împreună 
la elaborarea unui plan de acţiune ca... 

- Colaborarea noastră cu suedezii va fi menţinută 
la nivelul absolut minim. 

- Da, ştiu că aceasta este linia oficială, dar... 

- Absolut minim! Mă fac perfect înțeles? 

- Da, am înţeles, dar ce înseamnă în termeni reali? 
Nu putem să ignorăm asta, pur şi simplu. Din ce mi s-a 
spus, un detectiv pe nume Fabian Risk este deja pe drum 
încoace şi, dacă se dovedește că au dreptate în privinţa... 

- Risk? 

Sigur că bulangiul e vârât în treaba asta. Fantastic, 
la dracu'! 

-Spre ştiinţa ta, omul acela ne-a încălcat o dată 
graniţele. Așa că, dacă are de gând să se învârtă prin 
Tivoli fluturându-și pistolul, prioritatea noastră abso- 
lută este să fie arestat. Bine? 


446 | STEFAN AHNHEM 


- Bine, însă, cu siguranţă trebuie totuși să... 

- Nici un însă! Dacă vrei să-ți păstrezi vreo urmă de 
şansă la promovare, o să te asiguri că ticălosul ăsta e 
arestat! Cât despre cealaltă chestie, nu-i nici mai mult, 
nici mai puțin decât ghiceală. Ştii cum e. S-ar putea să 
fie în drum spre Tivoli sau s-ar putea să nu fie. S-ar putea 
să vină mâine, s-ar putea să nu vină niciodată. Nu știm, 
a zis, tocmai când a văzut că se deschide ușa dintre cele 
două magazine. Acestea fiind spuse, sigur că vom lua 
în serios amenințarea. 

Au ieşit nimeni alții decât indianul şi gălbejitul obez, 
care au cercetat strada ca doi imbecili cu ochelari de 
soare ieftini. Asta a fost aproape destul ca să-l facă să 
creadă că bănuiau că sunt supravegheați. 

- Bine, prin urmare, ce propui să facem? 

Dar nu era îngrijorat, nici un pic. Puteau să se uite 
în jur cât pofteau. N-aveau să-l dibuiască. 

- Kim, mai eşti acolo? 

Sigur, sperase s-o vadă pe Dunja însăși, dar asta 
aproape că era chiar mai bine. Faptul că jumătate din 
Asia tocmai fusese acolo și acum plecau care încotro 
sugera că în casa ei fusese un soi de întrunire. 

- Va trebui să te sun mai târziu, a zis și a coborât 
din mașină. 

lar acest lucru, la rândul lui, ar trebui să însemne 
că ea este încă în apartament. 

Acţionează cât de repede şi de eficient eşti în stare. 
Dacă se poate, în următoarele zile, sunau instrucţiu- 
nile, conform e-mailului trimis de Irene. Asta putea 
să însemne cam oricând. Cu toate acestea, Fabian a 
urcat în goană scările din parcarea de sub Industrins 
hust, de lângă Tivoli. 

A ieșit pe H.C. Andersen Boulevard și a dat în fugă 
colțul pe Vesterbrogade, unde mulțimea de turişti i-a 
încetinit înaintarea. 

Pe drumul cu mașina spre Danemarca a ținut aproa- 
pe tot timpul legătura cu Astrid, după ce ea l-a trimis 
pe Klippan împreună cu o echipă de agenţi în uniformă 
s-o ajute pe Hillevi şi s-a asigurat că Molander este 
închis până ce Fabian va putea să-și prezinte dovezile. 

Astrid i-a citit mesajul de la Irene, în care era schițat 
atacul iminent al lui Milwokh, cu ajutorul câtorva 
reguli despre datul cu zarul, care, la rândul lui, avea să 
stabilească cine va fi următorul ucis şi în ce fel. Toată 
povestea sugera un cinism și o răceală cu care nu mai 
avuseseră de-a face până atunci nici pe departe. 

Oamenii se uitau la el. E adevărat, îşi făcea loc 
cu violență prin mulțime. Dar nu era asta. Privirile lor 


1 Casa Industriilor (în limba daneză) 

erau temătoare, și nu-i era deloc greu să priceapă de ce. 
Fața lui, tăiată și învineţită după lupta cu Molander, 
probabil că arăta înspăimântător şi, cu toate că se 
spălase de sângele uscat într-o toaletă de pe feribotul 
spre Helsingør și pusese plasturi peste cele mai adânci 
tăieturi, era clar că nu era destul. 

Împreună cu Astrid, făcuse un plan care, simplu 
spus, era că ea avea să-i contacteze pe cei din poliția 
daneză ca să-i informeze și să inițieze cooperarea, în 
vreme ce el ajungea repede în parcul de distracţii și 
începea să caute cât de bine putea. 

Coada din dreptul intrării principale, cu arcada ei 
magnifică, era absolut monstruoasă. Fiecare familie 
din capitală trebuie să fi avut același gând când s-a 
trezit în această dimineaţă. Era un talmeș-balmeș de 
copii care urlau cu cornetele de înghețată scăpate 
pe jos, părinţi iritați, cârduri de fetișcane care zbierau 
şi cete de băiețandri care răcneau. Ca să nu mai vorbim 
de grupurile de turiști din toate colțurile lumii. Într-un 
cuvânt, curat balamuc. 

Dar cel mai rău era că paznicii din Tivoli nu păreau 
să controleze situația. Era ca și cum ar fi fost luaţi 
prin surprindere de asalt. E adevărat, făceau din când 
în când verificări, dar foarte sporadic și mai mult de 
ochii lumii. 

Oare de aceea vedea peste tot chipul lui Milwokh? 
Pentru că îl vedea. 

Ca în grupul de turiști asiatici de diferite vârste din 
fața lui care făceau selfie-uri cu prelungitoarele şi iPa- 
durile. Desigur, toți arătau diferit. Dar nu și pentru el. 
Fiecare dintre ei ar fi putut să fie Milwokh, și n-a găsit 
altă cale decât să se înghesuie prin coadă și să-i veri- 
fice pe rând. 

- Police. I'm from the police!, spunea mereu, arătân- 
du-și legitimaţia, în vreme ce îi pipăia și scotocea prin 
rucsacuri şi borsete. 

- Heil Tul a strigat la el unul dintre paznici, apro- 
piindu-se. Ce faci acolo? 

- Mă numesc Fabian Risk şi sunt de la poliția suedeză. 

- Eşti suedez? 

Fabian a încuviințat din cap. 

- Şefa mea, Astrid Tuvesson, urma să ia legătura cu 
polițiștii danezi ca să-i informeze că... 

Paznicul l-a întrerupt şi l-a înşfăcat de braţ. 

- Nu înţeleg ce spui, dar n-are importanţă. Oricum 
ar fi, n-am de gând să te las să deranjezi oamenii. Vii 
cu mine. 

- No, wait.? 

Fabian s-a împotrivit. 

- There's a killer coming here. Maybe today or...? 

S-a întrerupt, văzând un asiatic care trecea pe sub 
arcadă. 

Bărbatul avea o şapcă de baseball, o jachetă gri și 
pantaloni scurți şi largi bej şi, cu toate că nu-i vedea 
fața, şi-a smuls brațul și a luat-o la fugă. Era Milwokh. 
Toate alarmele din capul lui sunau nebunește. 

Paznicul a strigat la Fabian, care se înghesuia prin 
marea de oameni. Un copil i s-a ivit în cale şi a căzut pe 
asfalt, plângând. Mama a strigat la el şi tatăl l-a apucat 
de haină, sau poate că era altcineva. Dar nu conta. 
Singurul lucru care conta era să ajungă la Milwokh 
înainte să fie prea târziu. 


1 Poliţia. Sunt de la poliție. (în limba engleză în original) 

2 Nu, aşteaptă. (în limba engleză în original) 

3 Vine încoace un ucigaş. Poate astăzi sau... (în limba en- 
gleză în original) 

A reuşit să ajungă până la casele de bilete, unde a 
sărit peste barieră și, în cele din urmă, a luat-o la fugă 
după bărbatul care acum trecea cu pas vioi de oglinzile 
cu cap de elefant, spre Teatrul de pantomimă. 

- Police! a strigat din răsputeri. Stop! 

Însă bărbatul a mers mai departe fără să privească 
înapoi. 

-Stop or IIl shoot!! 

Şi-a scos pistolul din toc și a tras piedica. 

Auzea, vag, strigăte de panică de jur împrejur și cu 
coada ochiului a zărit oameni fugind în toate părțile. 
De-abia acum bărbatul a întors capul, uitându-se drept 
la el. Apoi a luat-o la fugă, la fel ca toți ceilalți. 

-I said stop!? a strigat iar Fabian și a tras un foc în 
aer, ceea ce l-a făcut pe bărbat să se oprească, în sfâr- 
şit, şi să ridice mâinile în aer. 

- Get on the ground, face down! Arms and legs out:, a 
strigat, însă în clipa următoare a simțit cum îl prind 
multe mâini şi îl împing pe asfalt. No! It's not me, 
it's him! a răcnit, în vreme ce paznicii îi smulgeau 
pistolul din mână. 

- Face down’, i-a strigat unul dintre paznici și i-a 
pus genunchiul pe cap. 

- Sorry, I don't speak Danish, l-a auzit pe Milwokh 
spunând, în vreme ce venea spre ei. Was it me he was 
after26 


1 Stai pe loc, altfel trag! (în limba engleză în original) 

2 Am zis să stai pe loc! (în limba engleză în original) 

3 Culcat, cu fața în jos! Braţele şi picioarele depărtate. (în 
limba engleză în original) 

1 Nu! Nu eu, el este! (în limba engleză în original) 

* Faţa în jos. (în limba engleză în original) 

* Îmi pare rău, nu vorbesc daneza. [...] Pe mine mă urmărea? 
(în limba engleză în original) 

Sau poate că nu era Milwokh? Să se fi înşelat? 

- Încă nu ştim, a răspuns unul dintre paznici. 

- Percheziționațţi-l! a zis Fabian, încercând să-și facă 
loc înainte cu capul. Auziţi? Trebuie să-l perchezițio- 
nați! Search him!" 

Cei trei paznici s-au uitat unul la altul şi unul din- 
tre ei s-a dus, în sfârșit, spre bărbatul care, cel puţin, 
semăna mult cu Milwokh și a început să-i pipăie hai- 
nele. Dar tot ce a găsit a fost un tanc de bancnote 
daneze într-unul dintre numeroasele buzunare ale 
pantalonilor scurți. Nu cuţit, nu puşcă, nu frânghie. 
Nici un fel de armă. 

- It's okay, you can go now, a zis paznicul şi băr- 
batul a încuviințat din cap, le-a întors spatele şi şi-a 
continuat drumul prin parcul de distracții. 


1 Percheziționaţi-l! (în limba engleză în original) 
2 E în ordine, puteţi pleca. (în limba engleză în original) 

Centrala electrică - interzis accesul neautorizat, scria pe 
singura placă de pe uşă. Fără nume şi fără cutie de scri- 
sori cu autocolante care spuneau că sunt interzise recla- 
mele. Nimic care să sugereze că acolo locuiește cineva. 
Dar el nu putea fi dus de nas așa de uşor. Aici fusese 
înregistrat micul indian acum nu mai mult de câteva 
luni, înainte să se dea la fund împreună cu Dunja. 

Funcționarea şperaclului s-a dovedit impecabilă și 
de această dată și, în clipa în care a intrat în hol și a 
închis încet uşa, Sleizner a fost sigur că se află acolo 
unde trebuie. 

Adevărat, holul arăta cam la fel cu toate holurile, 
un coridor dreptunghiular cu uşi pe amândouă păr- 
tile. Dar, în afară de un coș plin cu papuci de casă 
jerpeliți şi un cuier în care nu era decât o pelerină de 
ploaie transparentă, era gol. Practic, nu exista mobilă 
şi pereţii goi erau așa cum te așteptai din partea unui 
hacker dubios care nu se sinchisea de nimic în afară 
de lumina de la monitor. 

Ușa din stânga era întredeschisă şi dădea într-o baie 
fără ferestre. A aprins becul fără abajur de deasupra 
oglinzii, s-a uitat în jur şi a văzut imediat premiul cel 
mare pe marginea căzii, sub forma unui aparat de ras 

Venus roz și a unui flacon cu săpun pentru igiena 
intimă de aceeaşi marcă pe care o văzuse în baie la 
Dunja la una dintre vizitele sale. 

Aici locuia ea. Întocmai cum gândise el, Dunja, 
indianul și chinezul amator de elefanţi schimbaseră 
între ei apartamentele. 

Şi-a plimbat degetul pe partea dinăuntru a căzii şi 
a constatat că este încă udă. Era aproape. Nu încăpea 
îndoială. Cu un pic de noroc, ar fi putut s-o surprindă 
în dormitor, înainte să se fi îmbrăcat. 

A luat aparatul de ras, l-a adulmecat și a numărat 
vreo zece fire de păr pubian prinse între lame, plus un 
pic de cremă de ras. Așadar, târfoştina era proaspăt rasă. 

A scos cu o pensetă firele de păr pubian din apa- 
rat și le-a lăsat să cadă într-o punguliță care putea fi 
închisă etanș. Nu se ştie niciodată când ar putea fi de 
folos. Apoi s-a întors în hol, şi-a vârât capul pe ușa 
unei bucătării dezordonate, ale cărei ferestre mânjite 
dădeau spre o străduţă laterală față de Amagerbrogade, 
şi s-a răsucit spre ușa închisă aflată pe partea cealaltă. 

Nu era nici un semn pe ea, nimic anume care să 
indice că e ușa unui dormitor. Și totuși, era convins că 
este. Pur și simplu, știa, şi de ce n-ar ști? Până acum 
instinctul său se dovedise corect la fiecare pas. Totul 
era aşa cum gândise el că va fi. 

S-a dus direct la ușă, și-a pulverizat în gură câteva 
doze de spray bucal şi a așteptat până ce fiecare mușchi 
din trupul lui a fost încordat și pregătit de acțiune, apoi 
a deschis ușa cât de tăcut și repede a putut și a intrat. 

Aşa cum se așteptase, era un dormitor, cu patul 
nefăcut și o noptieră pe care stătea un teanc de cărți. 
Pe un scaun din colţ erau îngrămădite haine. Bluze, 
un sutien roșu și o pereche de chiloți care, din păcate, 

miroseau a curat, aşa că nu s-a ostenit să şi-i vâre 
în buzunar. 

Un cuier cu câteva umeraşe era pe un perete şi fie- 
care articol de pe el părea că a fost cumpărat dintr-o 
dugheană de mâna a doua, plină de molii. Erau blugi 
negri jerpeliți, câteva echipamente de gimnastică şi 
bluze cu diferite modele, unul mai țipător decât altul, 
ceea ce se pare că făcea parte din noul ei stil feminist, 
alături de capul ras, rujul roșu-aprins și cerceii mari. 

Şi-a scos telefonul şi a fotografiat fiecare articol 
de îmbrăcăminte, precum și tenișii şi bocancii grei de 
pe podea. Apoi s-a dus la noptieră ca să se uite mai 
bine la cărți, care păreau să fie toate despre instala- 
rea de aparatură de urmărire și despre supraveghere. 
Asta era îngrijorător, dar mai grav era că factura de 
lângă ele arăta că toate fuseseră cumpărate tocmai 
la Bog & Idé din Holbæk. Ar fi putut să fie o coinci- 
dență, evident, însă ceva îi spunea că ar trebui să fie 
cu adevărat îngrijorat. 

O pală de vânt de la fereastra care era întredeschisă 
i-a întrerupt visarea. Undeva se deschisese o ușă, ceea 
ce a creat un curent de aer care a dispărut la fel de 
brusc cum apăruse. S-a dus repede înapoi în hol, dar 
a constatat că e la fel de pustiu ca înainte. Oare târfu- 
lița chiar reuşise să se strecoare pe la spatele lui? Sau 
fusese deschisă o fereastră? La urma urmei, mai era 
o uşă închisă, la capătul coridorului. 

S-a dus acolo, şi-a lipit urechea de ea şi i s-a părut 
că aude în partea cealaltă pe cineva umblând și fluie- 
rând. Aşadar, acum avea să se întâmple. Clipa pe care 
o aştepta ca pe ghimpi de luni întregi venise, în sfârşit. 

Uşa a părut să se deschidă singură în clipa în care 
a pus mâna pe clanţă, cu rezultatul că intrarea lui 
n-a mai fost surpriza pe care o prevăzuse. A intrat 

împleticindu-se și aproape că a căzut înainte să reu- 
şească să-și recapete echilibrul. 

Încăperea era mult mai mare decât toate celelalte 
luate la un loc şi, în afară de o singură cutie pentru 
mutări aşezată în mijlocul podelei, era, practic, goală. 
Sau, mai exact, golită. Dar nu asta a făcut să-i fugă 
pământul de sub picioare. Nici faptul că nu era nici 
urmă de Dunja. A fost faptul că şi-a dat seama ce 
fusese acea încăpere. 

De-a lungul pereţilor se înșirau birouri, golite de 
computere, monitoare şi tot restul. Rămăseseră doar 
cabluri tăiate, prelungitoare rătăcite și câteva letcoane, 
iar pe unul dintre birouri un mic radio din care se auzea 
melodia fluierată pe care a recunoscut-o dintr-unul 
dintre excesiv de lăudatele filme ale lui Tarantino. 

Aici fusese un adevărat centru de comandă. Vedea 
asta. Computerele, monitoarele şi cutiile ciudate 
cu diode multicolore care clipeau. Mănunchiurile de 
cabluri, plăcile cu circuite lăsate la vedere și panou- 
rile de control. Totul ca să-l scoată din minți şi să-l 
lovească acolo unde doare cel mai tare. 

Afurisenia dracului... Cuvintele îi răsunau în minte. 
Afurisenia dracului de porcărie blestemată... A trebuit 
să se așeze pe podea, în mijlocul camerei, ca să nu se 
prăbușească și să încerce să-și potolească bătăile inimii 
prin respiraţie, aşa cum învățase la yoga. 

Când s-a ridicat din nou în picioare, şi-a dat sema 
că era în altă clădire decât cea în care intrase și că era 
o ușă în celălalt capăt al încăperii. S-a dus la ea, a 
deschis-o și a descoperit că este, de fapt, altă ușă de 
intrare şi dădea pe un palier care l-ar fi scos pe strada 
laterală. Și pe ea scria Centrala electrică - interzis acce- 
sul neautorizat. Oare pe acolo fugise ea în vreme ce el 

era în dormitor? Cu siguranță simțea aceeași pală de 
vânt ca atunci. 

A închis ușa și s-a uitat la încăperea părăsită. Trebuie 
să fi știut că vine. Nu exista altă explicație. Cumva, îşi 
dăduseră seama, fir-ar a dracului de treabă, că el avea 
să vină astăzi, chiar acum. 

Crezuse că este cu un pas înaintea lor. Că el con- 
trolează situația, cu mâna strânsă pe cârmă. lar în 
realitate fusese exact invers. Penibil, asta era. Așa de 
afurisit de penibil. 

Singura parte bună era cutia pentru mutări de pe 
podea. Sigur, putea să fie lăsată anume ca să-l ia peste 
picior. La urma urmei, asta era „Ștoarfa“ Hougaard, o 
târfă blestemată. A examinat, prudent, cutia din toate 
unghiurile înainte să se aplece, în cele din urmă, și 
s-o deschidă. 

Vederea grămezilor de plăci cu circuite, cabluri și 
telefoane mobile demontate a fost destul ca să-și dea 
seama că fuseseră atât de grăbiţi, încât pur și simplu 
n-au reușit să ia cu ei cutia. Orice ar fi fost, nu era ceva 
pe care și-ar dori să pună el mâna. 

A luat unul dintre telefoane, care era conectat la 
o placă cu circuite prin câțiva electrozi și fire subțiri. 
Pentru el nu însemna nimic, dar trebuie să fi existat 
cineva la sediu care să-i poată explica. Mai adânc era 
o punguţă de plastic resigilabilă cu vreo zece cartele 
SIM. Cel puţin ştia pentru ce sunt. 

Cele opt cifre scrise cu carioca pe pungă au făcut 
să-i cadă în sfârșit fisa și, pentru a doua oară în câteva 
minute, a trebuit să se așeze ca să nu se prăbușească. 

Ar fi putut să fie oricare opt cifre. Dar nu erau. 
Împreună, formau un număr de telefon. Numărul lui. 

Coada era dementă. Deja trecuseră patruzeci de 
minute de când înaintau ca melcul. Aproape că vedea 
dâra vâscoasă din urma lor, și totuşi aveau să mai 
treacă cel puțin cincisprezece minute până să ajungă 
înăuntru. Practic, o așteptare de o oră, în care aproape 
că îţi dădeai duhul, pentru un minut și cincizeci și opt 
de secunde de mașinuţe care se ciocnesc. La naiba, nu 
era în ordine. 

Mda, atât dura cu adevărat distracţia. Pe cât de ade- 
vărat era că îl cheamă Ib, pe atât de adevărat era că o 
cronometrase, și nu doar o dată, ci în toate cele trei- 
sprezece tururi câte fuseseră în vreme ce așteptau și, 
oricum ai fi socotit, media era de exact un minut 
şi cincizeci şi opt de secunde. 

Faptul că aveau tupeul să vândă bilete pentru o zi 
întreagă, la câteva sute de kronor bucata, într-o zi ca 
asta, nu era decât un jaf făcut pe față. 

Dacă era să fie cu totul sincer, niciodată nu înţe- 
lesese atracția exercitată de parcurile de distracţii. 
Acvaparcurile erau cele mai rele. Ar fi preferat să se 
despoaie, să se ungă cu miere şi să fie mâncat de viu 
de termite în locul unei zile petrecute în Lalandia. 
Şi nici Legoland, Backen și Tivoli nu erau mai grozave. 

Peste tot nu era vorba decât de un lucru - să mâne 
oamenii ca pe turme în nişte cozi lungi şi să le fure 
banii câştigaţi cu sudoarea frunţii. 

De două ori în viață era destul. Două vizite ca să-ți 
faci datoria, nu mai mult. O dată, când te sileau părin- 
ţii tăi şi o dată, când te sileau copiii tăi. Totuşi, asta era 
cel puțin a cincea vizită în Tivoli şi, ca de obicei, el a 
fost cel care a trebuit să irosească o mică avere pentru 
privilegiul de a sta la coadă o zi întreagă, înconjurat 
de o hoardă de mucoși urlători. 

Dar copiii, obişnuia Mette să zică. Ib, o facem pen- 
tru copii. Copiii... veşnic ajungea la asta. De parcă 
nu mergeau destul de des cu elicopterul. De parcă nu 
căpătau deja tot ce arătau cu degetul. Se întreba dacă 
erau măcar în stare să spună pe litere cuvântul „nu“. 

Nicăieri nu erau mai smiorcăiți decât la Tivoli. 
N-avea importanţă câtă îngheţată și vată de zahăr le 
cumpărai. Când, în cele din urmă, ziceai „nu“ la vreo 
acadea grotesc de mare, care în mod inevitabil avea 
să fie lăsată neterminată ca să mânjească tot şi să 
adune praful de acasă, se dezlănțuia tot iadul. Urma 
un scandal și trebuia să auzi că eşti cel mai zgârcit de 
pe planetă. 

Cel puțin le venise, în sfârșit, rândul. Nu că aștepta 
cu nerăbdare să-și îndese picioarele în maşina minus- 
culă și să fie izbit din toate părțile de o șleahtă de 
apucați. Nu, ar renunța bucuros la asta. Singura parte 
bună era că măcar n-o să mai stea la coadă timp de 
câteva minute. 

Ura asta din tot sufletul. Dar o făcea, oricum, și îşi 
păstra gândurile pentru sine. Nu putea spune nimeni 
că nu-i aşa. Ba chiar şi-a pus centura de siguranţă, 
după ce băieţelul acela de culoare i-a arătat cu degetul 
că n-o făcuse. Poate că zâmbetul lui nu era cu totul 

sincer, dar iată-l aici, răbdând, de dragul familiei, al 
copiilor, accelerând cât de tare putea într-o mașinuță 
care ținea morţiş să meargă în marșarier în diagonală. 

Cel puţin avea șapca de baseball. Mette l-a bătut la 
cap s-o lase acasă, desigur. Dar a refuzat, și cearta a fost 
inevitabilă. Mette începuse iar pomelnicul argumente- 
lor răsuflate. Că logoul lui Dansk Folkeparti! deranja 
lumea și că nu-i neapărată nevoie să le vâri pe gât altora 
propriile vederi politice. 

Ce nu pricepea ea era că acea șapcă cu logoul DF pe 
fond albastru era bastionul lui într-o zi ca asta. A făcut 
atât de multe compromisuri de când s-a trezit azi-di- 
mineață, încât fără asta n-ar mai fi rămas nimic din el. 

Şi apoi, nu înţelegea de ce era o problemă să-și facă 
ştiută afilierea politică. Dacă voia cineva să vină la el şi 
să discute despre ceva, de ce nu? Cum ar fi importanța 
de a păstra puritatea Danemarcei. 

Nu-l deranja să le explice oamenilor ce se întâmplă 
cu adevărat în lume. Că visul orgasmic al musulma- 
nilor era să vină la ei şi să le ia locurile de muncă 
şi pensiile, în vreme ce le impun tuturor valorile lor 
perverse. Astea erau faptele. Ca să nu mai vorbim de 
toți suedezii care în astfel de zile năvăleau peste strâm- 
toare şi făceau scandal. Fără ei, lungimea cozilor s-ar 
înjumătăți. 

Nu, afară cu ei, ca să poată avea parte de liniște și 
pace. Asta nu era greu. 

S-a auzit o bufnitură puternică şi maşinuța s-a 
zguduit când a fost lovită din spate, la câteva clipe 
după ce reușise în sfârşit s-o facă să nu mai meargă în 
marșarier. Şi, de parcă asta n-ar fi fost destul de rău, 


1 Partidul Popular Danez 

a simțit brusc o împunsătură pe gât şi apoi o durere 
puternică s-a întins spre umeri și spate. 

Să fi fost ca atunci când te ciocneai cu mașina la 
viteză mare? Aşa simțeai? Ar fi fost ghinionul lui să fie 
rănit într-o afurisită de maşinuţă electrică. S-a răsucit 
cât de mult a putut și a văzut cum trece pe lângă el un 
chinez voios, zâmbindu-i. 

Fireşte că era un gălbejit. Cine altcineva să fie? 

Asta era nebunie. Nebunie pură. 

În vreme ce aştepta ca cei doi paznici din Tivoli să ia 
legătura cu șeful lor, Fabian privea în jos. Aproape că 
putea să vadă cum timpul i se scurge printre degete, se 
revarsă pe masă și peste marginea ei. Cu fiecare secundă 
cu care fusese în avans era acum în întârziere. Şi asta 
în vreme ce mii de vizitatori care habar n-aveau de 
nimic roiau pe acolo fericiți, cu convingerea eronată 
că astăzi nu-i decât altă zi minunată de vacanţă, plină 
de soare și de căluşei care se învârteau. 

De trei ori s-a ridicat și le-a explicat danezilor 
că nu-i timp de birocraţie, că trebuie să cheme mai 
mult personal și, mai presus de toate, să ceară ajutorul 
competent al poliţiei. Ba chiar a pus-o pe Astrid să le 
explice gravitatea situației. Dar de fiecare dată i-au 
spus, pur şi simplu, să se potolească și au continuat 
să dea telefoane pe liniile de interior. 

- Ei bine? a zis când, în cele din urmă, s-au întors 
cu faţa spre el. Ați dat de el? 

- Mă tem că nu, a zis cel a cărei suedeză era măcar 
inteligibilă. Fiica lui are azi ceremonia de absolvire, 
aşa că probabil şi-a închis telefonul. 


462 | STEFAN AHNHEM 


- Bine. Dar atunci trebuie să fie altcineva la condu- 
cere, nu? Sau cum? Doar nu puteţi să lăsați deoparte 
securitatea ori de câte ori are ceremonia de absolvite 
fata cuiva, nu? 

- Bine, linişteşte-te, a zis celălalt paznic, ridicând 
o mână ca avertisment. 

- Nu, n-o să mă liniștesc, şi nici voi n-ar trebui, cu 
un ucigaș care poate în orice moment să atace acest loc. 

- Ştii cât de vechi este Tivoli? 

Paznicul şi-a desfăcut braţele. 

-O sută șaizeci şi nouă de ani. Aşa că ştim ce facem. 

- Ştiţi ce faceți? Şi atunci cum de stăm aici, în loc 
să fim acolo, afară, încercând să-l prindem? 

- Pentru că tu eşti cel care a dat buzna aici, trăgând 
cu pistolul și atacând unul dintre vizitatori. 

- Am crezut că este el, şi încă mai cred. 

- Da, ai spus clar asta. Dar în acea situație singurul 
înarmat erai tu. 

Fabian era pe cale să riposteze, dar s-a înfrânat. Încă 
mai credea că Milwokh fusese cel pe care l-a văzut, 
dar nu putea să fie sigur. 

- Bine, se poate să nu fi fost el și, de vreme ce nu 
l-am adus aici ca să fie interogat, nu putem decât să ne 
rugăm ca voi să aveţi dreptate și eu să mă înșel. Dar 
asta nu schimbă faptul că trebuie să fim pregătiți pen- 
tru momentul în care va ajunge aici, pentru că va 
ajunge. Vine încoace. Mă înţelegeţi? 

- Da, înţelegem, dar... 

-Şi atunci de ce nu faceţi ceva? De ce staţi, pur şi 
simplu, aici? Înțelegeți că el o să-i aleagă pe rând după 
cum îi spune zarul? Copii, bătrâni, femei şi bărbați. 
Nimeni nu va fi în siguranță. De-abia după ce dă cu... 

A renunţat, oftând. 

N-avea rost. Nu-l mai ascultau și, oricât de mult ar 
fi urât faptul că trebuie s-o recunoască, înțelegea de ce. 
Tot ce spusese suna a sminteală și, cu cât încercase mai 
mult să argumenteze și să-i facă să înțeleagă gravitatea 
situației, cu atât mai evident devenise că totul se baza 
pe presupuneri vagi. Nu băga mâna-n foc că el i-ar fi 
crezut, dacă rolurile ar fi fost inversate. 

- Şi acesta trebuie să fie Fabian Risk, dacă nu mă 
înşel, a zis o voce din spatele lui. 

S-a răsucit şi a văzut că intră în cameră un bărbat 
care avea pe chip un zâmbet hotărât. 

- Vă mulțumesc. Mă ocup eu mai departe. 

Paznicii au încuviințat din cap şi au ieşit din birou, 
în vreme ce bărbatul se așeza în fața lui Fabian. 

- Numele meu este Jan Hesk şi lucrez la Poliția din 
Copenhaga. 

- În sfârşit, cineva de la poliţie, a zis Fabian. Nu ştiu 
cât de multe cunoşti despre situație. Chestia e că avem 
un suspect de crimă care s-ar putea să fie pe punctul 
de a ataca... 

- Stop, stop, l-a întrerupt Hesk, ridicând o mână. 
Să le luăm pe rând. E adevărat că ai intrat cu forţa în 
parc înarmat cu un pistol și ai tras cu el? 

- Da, e corect, dar a fost un foc de avertisment, în 
aer. Ceea ce este important acum este să... 

- Trebuie să-ți cer arma. 

- Îmi pare rău, dar paznicii mi-au confiscat-o deja 
şi, cu toate că mi-ar plăcea s-o recapăt cât mai curând 
posibil, ceea ce este important acum este să aducem 
agenţi în civil şi să începem evacuarea vizitatorilor 
înainte ca... 

- Este adevărat și că tu ai fost cel care a intrat ieri 
în apele teritoriale daneze, în ciuda faptului că nu ai 
primit permisiunea? 

Fabian a încuviințat din cap, oftând din greu, şi 
era pe cale să explice, dar n-a apucat să spună nimic. 
- Bine. Atunci te-aş ruga să semnezi aici şi aici. 

Hesk i-a împins peste masă un document și a arătat 
spre linia punctată din josul paginii. 

Declaraţie prin care este recunoscută intrarea ilegală 
în apele teritoriale daneze şi posesia ilegală a unei arme 
de foc. 

Fabian n-a avut nevoie să citească mai mult decât 
primul cuvânt ca să-și dea seama că nu de Milwokh 
era interesată poliția daneză. 


7O 


Pontus Milwokh era în „Zborul printre stele“, lea- 
gănul care se rotea la 80 de metri deasupra solului. De 
aici, de sus, vedea nu doar Tivoli și pe fiecare dintre 
potențialele sale victime, ci toată Copenhaga așternută 
în fața lui. 

Când a venit aici, în copilărie, această atracție nu 
exista, aşa încât o încerca pentru prima oară și, tre- 
buia să recunoască, avea impresia că lanţurile subțiri 
de care era atârna scaunul lui ar putea să se rupă în 
orice clipă. 

Când au început să coboare, și-a scuturat brațul 
stâng şi a văzut zarul rostogolindu-se de parcă ar fi 
dansat, mânat de noroc, înăuntrul sticlei de apă modi- 
ficate. Până acum nu se putea plânge. Zarul oferise o 
secvență de încălzire perfectă cu misiuni secundare, și 
începea să se simtă pregătit să crească miza. 

Deja făcuse cinci. Cinci victime care în acel moment 
nu aveau habar că asta erau. Dacă mai continua așa, 
avea să i se termine ricinul. Dar era sigur că zarul con- 
trola situația. 

Patru - schimbă culoarea. 

Cel puţin nu era un unu. Sigur, n-ar fi trebuit să se 
întoarcă acasă cu mâinile goale dacă era, și cu siguranță 

s-a distrat. Mai mult decât distracţie, fusese o desfătare. 
Dar era departe de a fi terminat și de-abia aștepta să-și 
înfigă dinţii în următoarea sa misiune secundară. 

Şi-a scuturat iar brațul și a lăsat zarul să țopăie sub 
cupola de plastic, în vreme ce se dădea jos din lea- 
găn şi cobora scările. Asta era exact ceea ce urmărea. 
Senzaţia că totul este posibil. Că aventurile, una mai 
mare şi mai palpitantă decât alta, îi stau în față. Era 
îmbătător și îl ajuta să lase în urmă greutăţile pe care 
le înfruntase ca să intre aici. 

Fusese ideea lui să intre în parc fără echipament. 
Îl aruncase peste gard în spatele Demonului, cel mai 
mare montagnes russes din Tivoli, şi se dovedise a fi 
un lucru ingenios. Faptul că zarul îi comandase să 
folosească intrarea principală în Tivoli, nu una dintre 
cele laterale, mai mici, poate că nu era varianta ideală. 

Poate că a vrut doar să condimenteze un pic acțiu- 
nile, deoarece, brusc, cineva care susținea că lucrează la 
poliția suedeză începuse să-l urmărească și chiar trăsese 
cu pistolul. Nu era sigur, dar i s-a părut că îl recunoaşte 
din noaptea aceea, în Oresund. 

N-a putut să-și dea seama cum de au fost atât de 
aproape să-l prindă de acea dată. Era și mai nedume- 
rit astăzi. Cu adevărat impresionant, şi trebuia să-i 
mulțumească doar stelei sale norocoase că nu avea 
la el echipamentul. Ar fi fost arestat dacă l-ar fi avut, 
şi atunci n-ar fi ajuns să simtă nimic din distracţia 
care îl aştepta acum. 

Unu - roşu. 

O nouă culoare, noi victime. Erau atâtea dintre care 
să aleagă, încât a hotărât s-o ia pe prima pe care îi cade 
privirea, ca să nu mai fie nevoie de alegere. 

De îndată ce paznicii l-au lăsat să plece, s-a îndrep- 
tat cu nonşalanţă spre ieșirea din Demon şi, în liniștea 

dintre două trenuri, a urcat repede cele câteva trepte şi 
a sărit peste balustradă într-un petic de iarbă ferit de 
priviri, unde echipamentul îl aştepta alături de două 
tomberoane mari. 

În locul acela ascuns a putut să-și pună fără grabă 
teaca pe spate și toate borsetele, fără să fie văzut. Când 
a fost gata, pur şi simplu a descuiat poarta gardului de 
lemn roșu și a început jocul, şi de atunci totul a mers 
ca pe roate. 

Băiatul părea să aibă vreo zece ani și purta pantaloni 
scurți roșii. Era tot ce-i trebuia. A fost aproape ca şi 
cum s-ar fi urmărit pe el însuși în acea zi, cu aproape 
treizeci de ani în urmă, când a ajuns aici de unul sin- 
gur și a trăit cea mai grozavă zi din viaţa lui. Nimic, 
în ciuda tuturor încercărilor și experienţelor sale, nu 
s-a putut compara vreodată. 

Nu până astăzi. 

Nu se vedeau pe nicăieri părinţii. Poate că se pier- 
duse de ei. Dar nu părea necăjit, poate mai degrabă 
fusese lăsat de capul lui o oră sau două, așa încât adulții 
să poată face o pauză la soare. 

L-a urmat pe băiat la Grand Prix, o încăpere ro- 
tundă de la poalele roții mari, unde puteai să pariezi 
pe poştaşi care goneau împrejur pe biciclete. Când 
era copil, îi plăcuseră păpușile bicicliste, însă, la fel ca 
băiatul cu pantaloni scurți roșii, se temuse să-și riște 
banii la joc, aşa că a ieșit pe partea cealaltă și a mers 
spre Sagogrânden!. 

În realitate, se numea Smøgen, dar lui i se păruse 
întotdeauna că a pășit pe un tărâm de basm. Se afla 
dincolo de montagnes russes şi era uşor s-o treci cu 
vederea, însă acolo puteau fi găsite toate tarabele 


1 Aleea Basmelor (în limba suedeză) 

amuzante și se vindeau cele mai bune acadele. Dar, 
mai presus de toate, acolo puteai să ai impresia că 
nimeni altcineva nu ştie unde eşti. 

Băiatul s-a oprit la o tarabă unde puteai să tragi cu 
o puşcă laser în tot soiul de animale. Îşi amintea de 
parcă fusese ieri cum a stat în același loc, așteptându-și 
rândul, pe când un grup după altul de bărbați cher- 
cheliți se tot băgau în fața lui. 

Aproape că simţea frustrarea de atunci, când a stri- 
gat, în cele din urmă, că e rândul lui să se joace și a 
smucit de coada de cal a unuia dintre bărbaţi aşa de tare, 
că l-a făcut să cadă. Camarazii bărbatului, care purtau 
cu toții geci de piele cu același petic pe spate, au apla- 
udat și l-au urcat pe un taburet, ca să poată și el, în 
sfârşit, să împuște animale. 

Se întâmpla din nou, ca şi cum timpul ar fi fost 
distorsionat, făcând o buclă, băieţelul își aștepta rândul 
când un grup de idioţi beți s-au vârât în fața lui. Ar fi 
vrut să se ducă la ei şi să-i înjunghie, unul câte unul. 
Din păcate, nu era rândul lor. Așa că s-a dus la ei și 
l-a bătut pe umăr pe cel mai voinic. 

Bărbatul s-a răsucit și a încercat să-și concentreze 
privirea încețoșată asupra lui. 

-Ce dracu’ faci, chinez afurisit? 

- Regulile există ca să fie respectate, a răspuns el 
calm. Și una dintre ele este că fiecare trebuie să-și 
aştepte rândul. 

Bărbatul şi-a dres glasul. Putea să-i audă flegma cum 
urcă din plămâni spre gură. Dar pe undeva, în pâcla 
alcoolului, trebuie să fi simţit cât de gravă e situația, 
pentru că a scuipat pe pavaj şi a pășit într-o parte, ca 
băiatul să poată ajunge la pușcă. 

Când s-a terminat timpul şi pușca s-a stins, a întins 
o bancnotă de douăzeci de kronor, ca băiatul să poată 

trage din nou. Însă băiatul și-a scuturat capul și, îna- 
inte ca el să poată reacționa, s-a topit în mulțime. 

Milwokh s-a repezit după el și s-a ciocnit de câțiva 
oameni în drumul prin mulțimea care mișuna. Asta 
nu făcea parte din joc. Pur şi simplu, nu putea să se 
întâmple. Avusese câteva ocazii să ducă la îndeplinire 
misiunea. În loc de asta, şi-a îngăduit să se lase atras 
într-un vârtej de nostalgie siropoasă și a fost orbit 
cu totul. 

Ar putea să aleagă pe altcineva. Vedea peste tot în 
jur potenţiale victime care purtau ceva roşu. Regulile 
nu spuneau nimic despre asta sau ce să faci în situa- 
ţia care apăruse brusc. Dar în adâncul lui știa că nu 
asta era intenţia. Primul pe care îl văzuse era cel ales. 
Nimeni altcineva. 

Apoi, în cele din urmă, a zărit din nou pantalo- 
nii scurți roșii, pe când dispăreau în Skærsilden!. El 
şi-o amintea ca pe Casa Caraghioasă, cu scările care 
se mișcau, podurile suspendate și tunelurile care se 
învârteau. Cel mai grozav lucru era că puteai să stai 
oricât pofteai. Totuși, de această dată principalele sale 
preocupări erau aerul încărcat, țipetele asurzitoare ale 
hoardelor de copii şi băiatul. 

Părea mult mai mică decât ultima dată când fusese 
aici, dar tot era destul de mare încât să poată fi nevoie 
de ore întregi ca să-şi găsească ținta. 

- De ce te ţii după mine tot timpul? 

Vocea din spatele lui era mai înaltă decât se aștep- 
tase şi, când s-a răsucit, şi-a dat seama că băiatul ar 
putea fi chiar mai mic decât crezuse. La fel de brusc, 
n-a mai fost important să bâjbâie după cea mai cre- 
dibilă minciună. 


1 Skeersild: Purgatoriu (în limba daneză) 

-Îmi aminteşti de mine la vârsta ta. Cred că de aceea. 

Băiatul s-a gândit la asta şi a încuviințat. 

- Dar ar fi bine să încetezi acum, pentru că nu-mi 
place. De fapt, nu-mi place nici un pic. 

- Sigur, a zis, încuviințând din cap. Cu o condiţie. 
Să mă laşi să te îmbrăţișez. 

Instinctiv, băiatul a făcut un pas înapoi. 

- Poate că nu ești în stare să înţelegi asta, dar sunt 
aici ca să închid cercul şi, când te-am văzut, a fost ca 
şi cum m-am văzut pe mine. 

- Promiţi că-mi dai pace dacă te las? a zis băiatul, 
înghițind în sec. 

El a încuviințat din cap şi a zâmbit. 

- Promit. 

- Pe ce ai mai sfânt? 

- Pe ce am mai sfânt. 

- Bine. 

Băiatul a făcut un pas în față, l-a îmbrățișat şi, la o 
secundă după ce acul i-a străpuns bumbacul tricoului 
şi apoi pielea de deasupra șoldului, a tresărit. 

S-a terminat în câteva secunde, şi totuși a părut o 
eternitate pe când îl ținea strâns pe băiat atâta timp 
cât a fost nevoie ca să golească întreaga seringă înainte 
să-l lase să fugă de acolo. 

Fabian mergea cât de repede putea fără să dărâme 
pe cineva. Uneori fugea, alteori trebuia să ocolească 
grupuri mari, dar continua să meargă şi să-și rotească 
tot timpul capul, încercând să obțină cât mai multe 
informații cu putință. 

Trebuia să evite înnămolirea în amănunte nesem- 
nificative şi să se concentreze doar pe lucrurile care 
ieșeau în evidență. Oricare ar fi fost. Cele mai multe 
dintre lucrurile la care reacționa erau cu totul firești 
într-un parc de distracţii. 

Peste tot în jur oamenii țipau. De obicei din pură 
emoție, dar uneori de teamă sau chiar panicați. Unii 
copii plângeau și unii adulți strigau. Și mișcările oame- 
nilor erau diferite. Fie stăteau pe loc, în grupuri, fie 
rătăceau fără vreun scop limpede. Alţii alergau de parcă 
îi fugărea cineva. Trebuia ca toate astea să fie conside- 
rate normale. Nici măcar câte o bătaie cu pumnii, din 
când în când, nu făcea vreo sprânceană să se înalțe. 

Faptul că a hotărât să nu semneze declarația prin 
care ar fi recunoscut că deține o armă de foc ilegală, ci 
să se ridice și să plece din clădirea paznicilor n-a fost, 
la drept vorbind, o hotărâre. Pur şi simplu, n-avea de 
ales, şi n-avea timp în acest moment să-i pese de ce 

anume alegea să facă în această privință poliția daneză, 
sub conducerea lui Kim Sleizner. Jan Hesk păruse 
să fie, pe ascuns, de acord cu el, de vreme ce l-a lăsat să 
plece fără să rostească măcar o vorbă de protest. 

De atunci reuşise să dea de două ori ocol parcului. 
Acum era a treia oară când întorcea spatele peluzei din 
fața scenei principale și își continua drumul printre 
restaurantele Promenaden și Frikadellen. 

Însă până acum nu observase nimic ieșit din comun. 
Bărbatul pe care fusese gata să-l aresteze nu se vedea pe 
nicăieri. În acel moment fusese convins că e Milwokh. 
Acum se îndoia tot mai tare cu fiecare pas. Și dacă nu 
fusese el, dacă nu aici avea loc atacul? 

Şi el, și Astrid luaseră de bune concluziile lui Irene. 
Totuși, n-au văzut decât o descriere a misiunii și, de 
fapt, Tivoli nu fusese menționat niciodată. 

Ia ca punct de plecare locul misiunii abandonate, scria 
acolo. Un spaţiu public din apropiere cu cât mai mulți 
oameni posibil într-o zonă restrânsă. Cu Copenhaga 
marcată pe hartă cu o cruce, era rezonabil să presupui 
că trebuia să fie Tivoli. Mai ales de vreme ce Irene 
găsise fotografii din copilăria lui Milwokh făcute în 
parcul de distracţii. Însă nu puteai nega faptul că era 
la fel de posibil să plănuiască un atac la Grădina zoo- 
logică. Sau, de ce nu, în gara centrală, la o aruncătură 
de băț de Tivoli? 

Luase des legătura cu Astrid ca să-i spună ce se în- 
tâmplă. Când a avut probleme cu omologii danezi, ea 
l-a susținut cu fermitate, promițând să facă tot ce-i stă 
în puteri ca să ia legătura cu Sleizner și să se asigure că 
cineva de mai sus va înregistra un protest. 

De asemenea, au căzut de acord ca el să continue 
să caute prin parc până la închidere. Apoi vor avea la 
dispoziție noaptea ca să treacă în revistă indiciile găsite 

de Irene, şi sperau să le împărtăşească danezilor des- 
tule despre caz ca să-i convingă să ajute la patrularea 
prin Tivoli, Grădina zoologică și unele dintre celelalte 
locuri pe care ar fi putut să le aibă în vedere Milwokh. 

O izbucnire de țipete de la vechiul montagnes russes 
l-a făcut să se răsucească, însă o tarabă cu haine i-a 
blocat vederea. Nu era ceva neobișnuit să se audă țipete 
de pe montagnes russes, firește, însă țipetele în sine i-au 
atras atenţia. Acestea nu erau zbierete de încântare pro- 
vocate de emoțiile atracției. Erau ţipete de groază pură. 

A pornit repede spre montagnes russes prin mulțime 
şi a urcat scările până la peronul la care trenul oprea de 
obicei, ca să lase pasagerii să coboare. Însă de această 
dată și-a continuat goana și a izbit trenul oprit în față, 
în care oamenii tocmai se așezau pe locurile lor. 

Pe dată, peronul s-a transformat într-un infern 
de lume care țipa şi plângea. A izbucnit haosul, unii 
şchiopătau, alţii își frecau gâtul sau sângerau. Dar 
nimeni nu părea rănit grav, în afară de un bărbat care 
zăcea nemișcat între două dintre vagoanele trenului 
care venise prea repede. 

Un paznic din spatele lui striga că toată lumea tre- 
buie să coboare de pe peron, însă Fabian nu l-a băgat 
în seamă şi şi-a croit drum spre bărbatul nemișcat, 
care purta uniforma roșie şi verde din Tivoli. Treaba 
lui era să acţioneze frânele manuale ale trenurilor 
vechi şi, nu se ştie de ce, și-a pierdut cunoștința, ceea 
ce trebuie să fi fost motivul pentru care trenul scăpase 
de sub control. 

Fabian a verificat pulsul bărbatului, în vreme ce 
asculta voci care spuneau că trenul s-a oprit într-un 
tunel întunecat și a stat mai mult de un minut, după 
care şi-a continuat drumul cu viteza maximă. Dar n-a 
găsit nici un puls, şi omul nu părea să respire. Altă 

voce din spatele lui spunea că bărbatul care conducea 
trenul era lăsat într-o rână după oprirea în tunel și la 
următorul coborâş se prăbuşise de pe scaun. Era clar 
că bărbatul murise. Dar de ce? Nu se vedea sânge. Să 
fi avut un atac cerebral sau de inimă? 

De-abia după ce i-a ridicat bărbia și a văzut semnele 
vinete ale sugrumării cu o frânghie i-a fost clar. 

Milwokh era acolo. 

Trebuie să fi dat cu zarul trei, pentru frânghie. 

Fabian și-a îndreptat spatele și s-a uitat la viermu- 
iala pasagerilor șocați şi la personalul din Tivoli care 
încerca să facă un pic de ordine. Exista posibilitatea să 
fie acolo chiar acum. Prefăcându-se că face parte din 
mulțimea care era mânată departe de scena acciden- 
tului. Dar nu-l vedea. Nici pe peron şi nici jos, printre 
curioșşii care începeau să se adune. 

Cu ochii ațintiţi la un bărbat de vreo cincizeci de 
ani care umbla pe acolo, părând că nu-l interesează 
accidentul și toată agitația, şi-a scos telefonul şi a 
sunat-o pe Astrid. 

- Bună, Fabian, cum merge? a zis Astrid chiar când 
bărbatul s-a prăbușit la jumătatea unui pas. 

Părea să fie o împleticire după prea multe halbe de 
Carlsberg. Problema era că nu s-a mai ridicat. 

- Astrid, e aici, şi s-a pus deja zdravăn pe treabă, a zis 
Fabian. 

A închis telefonul şi şi-a croit drum spre bărbat, 
care era acum în centrul atenţiei tuturor. 

-I think he’s dead!, a zis o femeie care îi verifica 
pulsul. 


1 Cred că e mort. (în limba engleză în original) 

Fabian a încuviinţat din cap şi, ca să fie sigur, a săl- 
tat capul bărbatului ca să se uite la gât. Însă de această 
dată nu se vedeau urme. 

Apoi a observat o găurică în cămașa de un roșu 
închis, în dreptul pectoralului stâng. S-a uitat mai bine 
şi şi-a dat seama că pânza e complet udă, apoi şi-a 
răsucit mâna şi s-a uitat lung la palma sa, care era 
plină de sânge. 

Femeia a împins în sus cămașa bărbatului și a cer- 
cetat rana de ieşire cu margini neregulate din zona 
inimii, din care încă ieşea sângele în valuri. 

- Oh, my God, he's been shot!, a exclamat. 

- Yes, so everyone, please move away, a zis Fabian, l-a 
întors pe burtă și a găsit o rană de intrare mult mai 
mică chiar pe umărul drept. The best you can do is leave 
the park as quick as possible.? 

Prin urmare, împușcătura venise în diagonală de sus. 

Fabian s-a răsucit și a ridicat privirea spre vechiul 
montagnes russes, şi chiar în vârf, pe o parte a vârfului 
muntelui fals, a zărit silueta întunecată a unui bărbat 
care stătea pe vine. 


1 O, Dumnezeule, a fost împușcat. (în limba engleză în 
original) 

2 Da, aşa că vă rog pe toţi să vă îndepărtați. [...] Cel mai 
bine ar fi să părăsiți cât mai repede parcul. (în limba engleză în 
original) 

Jan Hesk s-a simţit ca un cerb. Un cerb îngrozit care 
a încremenit pe un drum, în toiul nopții, cu ochii ţintă 
la farurile unui camion care se apropie. 

Să pună așa-zisa declaraţie în fața detectivului sue- 
dez Fabian Risk și să-i ceară s-o semneze a fost un nou 
moment urât în cariera lui de polițist. Dar a făcut-o. 
Cu toate că ruşinea avea să-l urmărească tot restul 
vieţii, a îndeplinit ordinul direct al lui Sleizner. 

Însă când suedezul și-a scuturat capul, s-a ridicat şi 
a arătat clar că o să plece, pentru că există un om sus- 
pect de terorism care trebuie să fie arestat, n-a izbutit 
să facă nimic altceva decât să stea acolo, în mijlocul 
încăperii, holbându-se la faruri. 

lar acum stătea la masa de lucru din biroul cel 
mare, cu telefonul la ureche, copleșit de neliniște. El, 
căruia de obicei îi era tot timpul foame, nu putuse să 
pună nimic în gură de la micul dejun încoace. Până și 
câteva înghiţituri de apă l-au silit să dea fuga la baie, 
unde le-a vomitat, împreună cu o grămadă de fiere. 

Organismul lui era în grevă. Ce-i drept, era într-un 
mare rahat, pe cale să se înece. Și totuși, ar fi făcut din 
nou același lucru dacă ar fi avut prilejul. 

S-a dat bătut după a cincea încercare de a lua legă- 
tura cu Sleizner ca să-i spună ce s-a întâmplat, și şi-a 
sucit gâtul până a trosnit, ca să încerce să scape de 
durerea de cap. Născocirea unei poveşti în care paz- 
nicii din Tivoli n-au reușit să-l rețină pe suedez sau în 
care el şi-a scos pistolul ca să scape de ei n-ar fi făcut 
decât să înrăutățească lucrurile când adevărul avea să 
iasă la iveală. 

Nimeni nu putea să adulmece o minciună ca Sleiz- 
ner, şi atunci putea să-şi ia adio de la visul să promo- 
veze, să aibă propriul birou, să aibă mai mulţi bani şi, 
mai presus de toate, să se ocupe de cazurile interesante. 
Va trebui să amâne şi renovarea bucătăriei, și va tre- 
bui să aibă acea discuţie cu Lone despre închiderea 
magazinului ei de articole fără plastic pentru bebeluşi 
şi găsirea unei slujbe ca lumea. 

Cu siguranță că ei i-ar sări capacele și s-ar lansa 
direct în predica sa îndelung exersată, că ea a stat acasă 
cu copiii așa încât să nu aibă de suferit cariera lui, 
şi acum era rândul ei, fie și dacă trebuie să divorțeze 
pentru asta. 

Şi acesta nu era decât aspectul problemei legat de 
Sleizner. Catastrofa reală avea să se producă în cazul 
în care informaţiile pe care i le-a dat suedezul s-ar fi 
dovedit corecte. Atunci n-ar mai fi trebuit să-şi facă 
griji doar pentru o promovare ratată, ar fi trebuit să-și 
caute alt loc de muncă. 

Cel mai bun lucru la care putea să spere acum era 
ca din toate astea să nu iasă nimic. Să reiasă că n-au 
fost decât presupuneri, așa cum a zis Sleizner. Până 
la urmă, cele mai multe dintre alarme erau, de fapt, 
false. De exemplu, de nouăzeci și șase de ori la sută 
pompierii erau chemaţi inutil. 

La fel stăteau lucrurile și cu atacurile teroriștilor. 
Câte zvonuri false erau față de unul întemeiat? În 
același timp, absolut toate atacurile teroriste impor- 
tante din ultima vreme fuseseră precedate de un fel de 
avertisment, asta era incontestabil. Avertismente care 
fuseseră subestimate, trecute cu vederea și, din diferite 
pricini, puse în dosarul cu corespondență nefolositoare. 

Întrebarea era dacă acesta va fi sau nu încă unul 
dintr-o serie de atacuri în care, ulterior, va ieşi la iveală 
faptul că au ştiut de ameninţare, însă n-au luat-o în 
serios. Dacă se întâmpla asta, capul lui avea să cadă. 
Mai ales când s-ar afla că şi-a folosit energia pentru a 
încerca să-l aresteze pe singurul polițist care a încercat 
cu adevărat să oprească atacul. 

Dar toată treaba nu era decât un mănunchi de pre- 
supuneri vagi. Nu ştia nimic cu adevărat. Nu, până ce 
a văzut atitudinea stresată, şi totuși stăpânită, a cole- 
gului său, Morten Heinesen, care venea prin biroul 
cel mare spre masa lui de lucru. 

Nu mai era o presupunere vagă. 

Suedezul avusese dreptate. 

Se întâmpla cu adevărat. 

Orice o fi fost, se întâmpla chiar acum. 

Pontus Milwokh şi-a scuturat braţul în vreme ce pri- 
vea zona de sub montagnes russes. Paramedicii veniseră 
şi acum trăgeau concluzia că bărbatul cu cămașă roșie 
nu mai putea fi ajutat. Împușcătura fusese perfectă, cu 
toate că era în mișcare, și faptul că nimeni altcineva 
nu fusese rănit cu siguranță merita o stea aurie. 

Niciodată nu-i înțelesese pe cei care stăteau în jur, 
privind. Erau peste tot. De cum se producea vreo catas- 
trofă, răsăreau ca din pământ cu privirile lor obtuze 
şi telefoanele cu cameră video. Era ca şi cum le-ar fi 
produs plăcere faptul că nu lor li se întâmplase. Că nu 
ei erau cei acoperiţi şi duși pe targă. 

Cel puțin poliția daneză părea să fi priceput, în cele 
din urmă. Sirenele urlau pe străzile de lângă Tivoli, și 
putea chiar să vadă venind echipele de la operațiuni 
speciale. Dar nu-și făcea griji. Lăsa lucrurile în voia 
zarului. Ca acum, de exemplu, când şi-a oprit brațul 
şi a verificat rezultatul. 

Trei - Schimbă arma. 

Era a treia oară de când începuse. Dacă ar fi fost 
după el, ar mai fi folosit de câteva ori puşca. Era, fără 
îndoială, cea mai bună armă de acolo, de sus, din vâr- 
ful traseului de montagnes russes. 

Însă zarul a grăit și nu putea decât să spere că va alege 
arbaleta sau din nou pușca. N-avea habar ce va face 
dacă era cuțitul, sfoara sau otrava. Sau, și mai rău, dacă 
dădea un cinci, care însemna că trebuie să-şi folosească 
propriul corp. 

Era puţin probabil ca alt tren plin cu vizitatori să 
treacă pe acolo prea curând şi nu avea voie să-și schim- 
be poziția cum voia. În cel mai rău scenariu, va trebui 
să aştepte pe loc până vin poliţiştii să-l aresteze și în cel 
mai bun caz, să-l doboare pe unul dintre ei înainte să 
se sfârșească totul. 

Oare acesta era felul zarului de a-i spune că e vremea 
să termine? Că s-a săturat de el? Nu făcuse nici măcar 
o greşeală de când începuse misiunea. Dimpotrivă, a 
dat mai multe rezultate decât ar fi fost rezonabil să se 
aştepte, dacă ținem cont de greutățile situației. 

Doar băiatul îl deranjase. A fost pentru prima dată 
când a simțit o împotrivire instinctivă la îndeplinirea 
comenzilor zarului. Dar s-a controlat şi a făcut ce i s-a 
spus, şi, în mod ciudat, după aceea s-a simţit mai 
puternic ca oricând. 

Poate că aceasta era ideea. Aproape că părea să fie 
aşa. Ca și cum băiatul ar fi fost semnificativ. Ca şi cum 
zarul hotărâse că e vremea pentru închiderea cercului, 
ca el să poată trece mai departe. Exista oare o cale mai 
bună de a scăpa de copilărie decât să te distrugi pe tine 
însuţi în chip de copil? 

Şi-a scuturat din nou brațul stâng până ce a fost 
sigur că zarul e gata să ia o hotărâre. 

Doi - Arbaletă. 

Era a doua pe lista celor mai bune opţiuni, cu toate 
că o arbaletă era departe de a fi ușor de folosit. Mai ales 
de la distanţă. Sigur, importase o Revengeance de la 
Barnett din SUA, prin Amazon. Era relativ uşor de armat, 

în ciuda faptului că săgețile ajungeau la viteza de peste 
patru sute de kilometri pe oră. Însă de la această dis- 
tanță trebuia să ia în calcul vântul. Iar dacă ținta era 
în mișcare, exista un risc considerabil ca săgeata să 
rateze, ceea ce ieşea din discuţie în orice împrejurări. 

A desfăcut cele două brațe, a potrivit coarda groasă şi 
a aşezat săgeata în locaș. Apoi a sprijinit arma de mar- 
ginea de plastic cenușiu care avea rostul de a arăta ca un 
munte și şi-a aşezat picioarele pe șine, ca să se sprijine. 

A estimat distanța până jos, în spațiul deschis dintre 
roata mare și leagăn la circa o sută de metri şi a reglat 
luneta. În clipa în care și-a lipit ochiul de ea, a avut 
senzaţia că este acolo, în mulțime. 

Ca un duh nevăzut, plutea acolo, chiar în fața lor. 
Putea chiar să vadă spaima din privirile unora când 
şi-au dat seama că în apropiere fusese împușcat cineva. 

Ceea ce n-a văzut era panica. Nu erau mulțimi de 
oameni care să se calce în picioare în toate direcţiile, 
doborându-se între ei ca să se salveze, ca în timpul unui 
atac terorist. Doar o îngrijorare generală în privința 
celor întâmplate, ceea ce îi convenea de minune. Cu cât 
erau mai calmi, cu atât mai bine. 

Totuși, bărbatul care i-a atras în cele din urmă pri- 
virea nu era pe pământ, ci stătea singur într-una dintre 
gondolele roții mari, cu o batistă roșie în buzunarul de 
la piept. Părea să fie trecut bine de şaizeci de ani şi, spre 
deosebire de ceilalți vizitatori, era îmbrăcat în costum. 

A reglat luneta și l-a privit prin reticul pe bărbatul 
care se tot învârtea, până ce roata mare s-a oprit brusc 
şi gondola lui s-a legănat în cel mai înalt punct, în 
vreme ce aştepta ca gondola aflată cel mai jos să se 
golească și să se umple cu noii pasageri. 

Între timp, reticulul s-a dus la batista roșie din buzu- 
nar şi apoi arătătorul lui a apăsat pe trăgaci, eliberând 

opritorul corzii, care, ajutată de cele două braţe, a 
trimis săgeata în zbor. 

S-a terminat în mai puțin de o secundă, și i-a tre- 
buit o vreme ca să-și dea seama că săgeata ratase ținta. 
Judecând după surprinderea de pe chipul bărbatului, 
trecuse la vreo zece centimetri în stânga. 

Roata mare și-a reluat mersul, ceea ce i-a dat destul 
timp să încordeze arbaleta, să pună altă săgeată în 
locaș și să ia poziția. Bărbatul părea că s-a liniştit și că 
se bucură de priveliște când roata s-a oprit din nou, 
făcând gondola să se legene. 

De această dată și-a reglat ţinta la câteva zeci de 
centimetri la dreapta bărbatului înainte să elibereze 
săgeata care a străbătut aerul aproape neauzit, a stră- 
puns pieptul bărbatului în partea stângă și, judecând 
după șuvoiul de sânge care i-a inundat imediat cămașa, 
i-a pătruns drept în inimă. 

Sunetul se auzea invers. Toate frecvențele înalte din 
zarva din jurul lui Fabian deveniseră atât de joase, încât 
se transformaseră într-un huruit adânc, constant, ca 
un tunet îndepărtat. Singurul lucru pe care îl auzea 
era bubuitul propriului puls în vreme ce își făcea cu 
greu loc înapoi, spre peronul de la montagnes russes. 

Cu toate că trecuseră cincisprezece minute de când 
trenurile se ciocniseră, peronul era în continuare un 
infern de paznici, răniți și gură-cască. 

- Poliţia, a zis, ridicând legitimaţia în faţa unuia 
dintre paznici care îi împiedica înaintarea. 

- Pleacă de aici! a răcnit paznicul. Hai, du-te! 

- Sunt de la poliţie! Trebuie să ajung sus! 

Şi-a făcut loc pe lângă paznic. 

- Hei? Poţi să mă duci acolo? 

- Nu mergi nicăieri, a mugit paznicul, înșfăcându-l 
de la spate. Idiot afurisit, pleacă de aici, chiar acum! 

Fabian s-a răsucit și a plesnit paznicul peste braț. 
Până acum ajunsese de două ori în pragul arestării. 
N-avea de gând să piardă a treia ocazie. Însă paznicul 
nu i-a dat drumul. 

Totuși, s-a răsucit să vadă ce se întâmplă atunci 
când au izbucnit țipete dinspre roata mare, ceea ce 

i-a permis lui Fabian să se smulgă din strânsoare și 
să urce în trenul gol. Sperând că va fi bine, a eliberat 
frâna şi trenul a început să înainteze în tunel. 

În spatele lui, paznicii strigau, atât la el, cât şi unul 
la altul, dar cu cât pătrundea mai adânc în tunel, cu 
atât se îndepărtau vocile, iar după ce lanţul dintre 
şine s-a prins de vagoane şi a început să tragă trenul 
în sus, aproape că nu i-a mai auzit. 

Deja doi vizitatori îi căzuseră pradă lui Milwokh. 
Doi oameni cu totul nevinovaţi. Cel puţin doi. De data 
asta avea să-l prindă. Cu orice preţ. 

Trenul s-a oprit în mijlocul pantei, probabil că apă- 
sase cineva pe butonul de oprire de urgență. N-a văzut 
altă soluţie decât să iasă din vagon și să urce pe jos 
ultima porțiune. Dar era abruptă și era mult mai greu 
decât păruse. Curgeau apele de pe el, iar rănile din încă- 
ierarea cu Molander se făceau din nou simţite. Întregul 
corp striga că s-a săturat și are nevoie de odihnă. 

Când a ajuns în vârf, s-a împleticit de-a binelea pe 
pajiştea falsă cu vaci care păşteau, îndreptându-se 
spre Milwokh, care era cu spatele la el, scuturându-și 
brațul stâng. 

- Pontus Milwokh, a strigat. Sunt de la poliţie și 
îți ordon să ridici mâinile şi să te întorci spre mine! 

Milwokh și-a ridicat lent mâinile deasupra capului. 
Dar, în loc să se răsucească, a dispărut peste margine. 

Nu... nu, nu, repeta mereu Fabian în vreme ce se gră- 
bea să ajungă la margine, unde l-a văzut pe Milwokh, 
care aterizase pe un acoperiş aflat la trei-patru metri 
mai jos, iar acum se târa și peste câteva clipe a dispărut 
după un colț. 

Căderea era prea de sus, însă și-a dat seama de asta 
prea târziu și, la fel ca Milwokh, s-a aruncat peste mar- 
gine, fără să aibă habar cum să aterizeze în siguranţă. 

Când s-a prăbușit pe acoperiș, telefonul i-a căzut 
din buzunarul hainei și a sărit peste margine. Mai rău 
era faptul că, în ciuda faptului că a încercat din răs- 
puteri să-și îndoaie genunchii la impact, a simțit şi 
a auzit cum îi pocneşte ceva în șold. 

Dar n-avea importanţă. În clipa asta nu conta decât 
Milwokh, aşa că a coborât cu trudă de pe acoperiș pe 
o terasă mai mică, de pe care a putut să sară peste un 
gard şi să ajungă pe pământ alunecând pe o coloană. 

S-a uitat în jur, în vreme ce stătea pe jumătate culcat 
şi, în ciuda durerii, trăgea cât putea de tare de picior, 
sperând să-și pună la loc şoldul luxat. Însă Milwokh 
nu se vedea pe nicăieri. 

- În ce parte a luat-o? a strigat la câțiva oameni care 
stăteau în jur și se uitau la el cum se ridică cu greu în 
picioare. Answer me! Where did he go?! 

- Cred că a fugit pe acolo, a răspuns o femeie din 
spatele lui, tocmai când a zărit ceva şuierând la câțiva 
metri de el, aşa de repede că aproape era invizibil. 

Fabian n-a înţeles ce este decât după ce s-a înfipt 
în burta femeii, care se îndrepta spre el, dar acum 
s-a prăbuşit. 

S-a apropiat de ea şchiopătând. Zăcea pe spate, 
într-o baltă de sânge, cu săgeata ieşindu-i din burtă. 

- Ce s-a întâmplat? a zis ea. 

- Ai fost lovită în burtă de o săgeată de arbaletă, 
a zis el cât mai calm posibil. 

Apoi şi-a scos haina și a strâns-o cât mai bine în 
jurul taliei femeii și al rănii, în vreme ce curioşii au 
început să se adune în jurul lor. 

- Dar o să fie bine, a continuat. Totul o să fie bine. 
Trebuie doar să rămâi trează. 


1 Răspundeţi-mi! Unde s-a dus? (în limba engleză în original) 

Şi-a ridicat privirea spre mulțime. 

-Poate cineva să cheme o ambulanţă? Please! 
Someone! Call an ambulance!! 

- Sunt medic suedez şi i-am sunat deja, a zis un 
bărbat în pantaloni scurți, sandale și șapcă de base- 
ball cu logoul HIFZ, ieşind din mulţime cu un telefon 
la ureche, și imediat a îngenuncheat și a început să 
cerceteze ochii femeii, în vreme ce vorbea cu parame- 
dicii. Da, e conştientă. Dar presupun că e o sângerare 
internă gravă. 

- Poate să-l sune cineva pe soțul meu? a cerut femeia 
cu o voce vădit mai slabă decât înainte. Cineva trebuie 
să-l sune pe soțul meu. 

- Unde ţi-e telefonul? a întrebat Fabian. 

-În poşetă. 

- Ambulanţa o să ajungă aici foarte repede, a zis 
medicul, care examina deja zona însângerată din jurul 
săgeții. 

-Soțul meu mă așteaptă. O să se supere dacă nu-l 
sună cineva. 

- Nu-ţi face griji, totul o să fie bine. 

Fabian a deschis poșeta roşie pe care femeia o ținea 
în continuare în mână şi a scos telefonul. Atunci şi-a 
dat seama. Culorile. Milwokh își alegea victimele după 
culori. Bărbatul pe care îl strangulase în montagnes 
russes, cel care fusese împușcat imediat după aceea și 
acum această femeie. 

Cu toţii purtau ceva roșu. 

Cum ar fi uniforma roșu cu verde a angajaților din 
Tivoli, o cămaşă sau, în acest caz, o poşetă. 


1 Vă rog! Cineva! Chemaţi o ambulanţă! (în limba engleză 
în original) 
2 Helsingborgs Idrottsförening, club suedez de fotbal 

- Soțul meu, a zis femeia. Trebuie să-l sunați pe 
soțul meu. 

- Vrei, te rog, s-o ajuţi să-şi sune soțul? 

Fabian i-a dat telefonul unei tinere şi s-a răsucit 
spre cei care stăteau în spatele lui. 

-If you are wearing red, remove it immediately!, a 
strigat, în vreme ce îşi arunca din picioare tenișii roșii, 
dar a descoperit că și vârfurile șosetelor erau roșii. 

Oamenii s-au uitat la el şi unul la altul, neînţe- 
legând. 

- Listen to me! a continuat, în vreme ce își scotea 
şosetele. I'm a police officer. You have to take everything 
off that's red! And you have to do it now!? 

Apoi s-a ridicat, a smuls şapca de baseball roşie 
de pe capul doctorului, a început să-și facă loc prin 
mulțime și a pornit șchiopătând în direcția din care 
venise săgeata. 

Cele mai multe semne arătau că zarul îi coman- 
dase lui Milwokh să-și schimbe poziția de la cât mai 
sus posibil la mișcă-te în continuare sau, poate, vâră-te 
în mulţime. 

Ambele variante ar trebui să însemne că e încă 
prin apropiere. Dar nu-l vedea nicăieri și, încercând 
să găsească o poziție cu vedere mai bună, s-a urcat pe o 
bancă, sprijinindu-se pe piciorul care nu era vătămat. 
Dar tot nu era nici urmă de el. Poate că i se ordonase 
să-şi schimbe iar poziţia. Poate că dăduse un unu și 
chiar în clipa asta se îndrepta spre ieşire. 


1 Dacă purtaţi ceva roșu, daţi-l jos imediat. (în limba engleză 
în original) 

2 Ascultați-mă! Sunt polițist. Trebuie să daţi jos de pe voi tot 
ce e roşu! Şi trebuie s-o faceţi în clipa asta! (în limba engleză 
în original) 

Cel puţin câţiva oameni îi urmaseră sfatul și își 
scoseseră veșmintele roșii, cu toate că cei mai mulți 
filmau de zor cu telefonul ca și cum ar fi fost pe o plajă 
şi n-aveau habar că un tsunami se îndreaptă spre ei. 

Din nou Fabian a observat o mișcare prin aer aproa- 
pe imperceptibilă, invizibilă pentru cei mai mulți. De 
această dată și-a dat seama imediat că e altă săgeată de 
arbaletă şi, în loc s-o urmărească cu privirea până la 
victimă, s-a uitat în direcția opusă și a văzut un bărbat 
care stătea cu spatele la el, la vreo treizeci de metri mai 
departe pe cărare. Un bărbat cu părul negru lung până 
la umăr, care deja își scutura din nou braţul stâng. 


75 


Trei morți şi cineva grav rănit. 

Până acum, și-a zis în gând Jan Hesk, sumbru, când 
a primit cu o înclinare scurtă din cap informaţia de 
la unul dintre paznicii din Tivoli, după care a pornit 
singur spre pajiştea cea mare din faţa scenei princi- 
pale. Cine știe câte victime aveau să fie înainte să se 
termine asta. 

După ce se stingea primul șoc și se linișteau lucru- 
rile, aveau să fie o mulţime de întrebări. Măcar asta 
era sigur. Oamenii aveau să întrebe cum au lăsat să 
se întâmple un astfel de lucru. De ce publicul încă nu 
era în siguranță după tot ce se întâmplase deja și dacă 
au existat semne prevestitoare. 

Avea să fie cercetat fiecare ungher, iar jurnaliștii de 
investigație aveau să sape și mai adânc în rahat. Aveau 
să iasă la iveală teorii ale conspirației despre faptul că 
poliția a ştiut, însă a încercat să măture treaba sub 
preș şi, în parte, aveau să fie adevărate. 

Dar numai în parte. Nimeni nu avea să ţină cont 
deplin de faptul că toți cei implicați nu erau decât 
oameni. Cu defecte şi neajunsuri. Oameni obișnu- 
iți, care aveau de plătit chirii și împrumuturi pentru 
mașini. Care încercau să lucreze cât de bine puteau, 

în ciuda faptului că aveau un șef care avea interesele 
lui, complet diferite. 

Însă toate astea nu aveau să fie considerate circum- 
stanţe atenuante după ce devenea clar că suedezii au 
făcut tot ce le-a stat în puteri. Că au contactat poliția 
daneză și au informat-o în clipa în care au descoperit 
semne care indicau Tivoli. Că i-au tot căutat, încercând 
să lucreze împreună. 

Şi acum iată-l aici, vârât atât de adânc în rahat, 
încât risca să se scufunde la cea mai mică tresărire. 
Cea mai mică greşeală în acest punct, şi va trebui să 
plece în exil. 

Dar, oricât de sumbre arătau lucrurile, încă mai 
era o șansă să transforme asta în ceva pozitiv şi, dacă 
dădea greş, nu putea să dea vina decât pe sine. 

Nimeni nu ştia unde este Sleizner. În ultimele patru- 
zeci de minute refuzase să răspundă la telefon. În mod 
normal, asta ar fi zgândărit ulcerul lui Hesk, dar de 
această dată îi pica bine, deoarece îi dădea o şansă să 
intervină, să preia conducerea și să arate de ce este 
în stare. 

De fapt, cea mai mare parte din neliniştea pe care o 
simțise cu numai o oră înainte pierise. Era o ușurare să 
nu mai trebuiască să-și pună întrebări, ci să ştie că se 
dezlănţuise tot iadul și acum el era cel care hotărăşte. 

Starea de spirit din parcul de distracții era, cu sigu- 
ranță, diferită de cea obişnuită. Din fericire, încă nu 
era panică generală, dar mocnea aproape de suprafață 
şi risca să dea în clocot în orice clipă. 

Panica era un lucru pe care doreau să-l evite cu 
orice preț. După ce se dezlănțuia, nu mai exista cale de 
întoarcere, şi numărul morților putea să se ridice rapid 
la câteva zeci dacă douăzeci şi cinci de mii de vizitatori 
începeau să se calce în picioare ca să iasă de acolo. 

Din acel motiv lăsaseră în funcţiune cele mai multe 
dintre atracții, în afară de vechiul montagnes russes şi 
de roata mare. Era important să se efectueze o eva- 
cuare ordonată, în vreme ce se asigurau că ucigașul 
nu se poate furişa printr-unul dintre punctele lor de 
control. Era un număr dificil de echilibru pe sârmă, 
dar, după părerea lui, era singura lor opțiune în con- 
dițiile actuale. 

Cel puțin nu alerga nimeni pe acolo împroșcând 
mulțimea cu gloanţe dintr-o armă automată. Dacă 
aşa ar fi stat lucrurile, ar fi avut sute de morți din pri- 
mele cincisprezece minute. Partea proastă era că acum 
aveau în brațe un tipar mai prudent, cu un ucigaș care 
omoară pe furiş şi, ca atare, e mai greu de localizat. 

Aici intra în joc Fabian Risk. De fapt, acum era vorba 
doar despre el. Suedezul care năvălise cu pistolul scos, 
fără inhibiții și cu un comportament care spunea că 
nimic n-o să-i stea în cale. 

O simțţise din clipa în care a intrat în camera în 
care era ținut. Întunecarea și hotărârea neclintită care 
arătau că e gata să meargă până în pânzele albe, indi- 
ferent care ar fi fost consecinţele. 

Într-un fel, îl invidia pe Risk. Întotdeauna avusese 
tendința de a se gândi mai mult la consecinţe decât la 
scopul în sine. Nu era un erou și n-avea să fie nicio- 
dată. Adevărul era că era mediocru. Dar era isteţ, și de 
această dată n-avea nimic împotrivă să lase pe altcineva 
să facă pe eroul. 

Milwokh şi-a croit drum mai departe şi a avut grijă 
să se miște în continuare, aşa cum îi ordonase zarul. 
Mergea calm, ca să nu atragă atenția nedorită asupra 
lui, şi încerca să pară că este unul dintre toți vizitatorii 
neștiutori, care se bucură de soare şi nu-și pot închipui 
un loc mai bun în care să-și petreacă o după-amiază. 

Se părea că cei mai mulți nu știau nimic despre ceea 
ce se întâmplase, cu toate că a văzut unii care păreau 
că se luptă cu o senzație sâcâitoare că ceva nu-i în 
ordine. Câţiva își dăduseră seama și se grăbeau spre 
ieşiri, unde cozile se tot lungeau, târându-și după ei 
copiii care protestau, iar pe alocuri vedea aruncate 
şepci de baseball, rucsacuri și cămăși care erau toate 
cel puțin parțial roşii. 

Nu luase asta în calcul, și nu putea să facă nimic 
în această privință. O schimbare a culorii ar fi fost de 
folos, însă zarul alesese din nou schimbarea armei, cu 
un cuțit, ceea ce, într-un fel, era preferabil, deoarece 
mai avea puține săgeți pentru arbaletă. 

Îşi făcuse griji din pricina arbaletei, însă, privind 
înapoi, trebuia să recunoască faptul că fusese cea 
mai distractivă armă. Întrecea chiar și sabia. Era în 
construcţia ei ceva subtil care îi mergea la inimă. Fizica 

în cea mai bună formă a ei. Ca să nu mai vorbim de 
săgeți. Nu-i venea în minte nimic mai sexy decât felul 
în care călătoreau în tăcere prin aer şi pătrundeau în 
țintă fără permisiune sau scuze. 

S-a oprit lângă fântânile din fața sălii de concerte şi 
s-a uitat în jur. Poate că era doar în acest loc anume, 
sau poate că mai mulți oameni decât credea îşi scose- 
seră hainele roșii. În orice caz, adevărul era că nu mai 
văzuse pe nicăieri ceva roşu în ultimele patru minute. 
Evident, ar fi trebuit să fie în număr nelimitat, dar, 
cine ştie de ce, era ca și cum ochii săi nu mai perce- 
peau culoarea roşu. 

A mers mai departe pe lângă terasa Braseriei Nimb, 
unde o fetiță de vreo doisprezece ani şedea împreună 
cu părinţii, ținând un bulgăre mare de vată de zahăr 
roșu deschis. Impulsul s-a ivit pe loc, însă întrebarea 
era dacă vata de zahăr poate fi luată în calcul. Sau 
bricheta roșie aflată pe masă, dintre părinți. 

- Nu, cred că ar trebui să plecăm acum, zicea mama. 
Aici nu-i totul în ordine. 

Gândurile sale erau un semn clar al disperării cres- 
cânde. Ştia foarte bine că numai hainele și accesoriile 
contează, nimic altceva. Şi apoi, vata de zahăr era mai 
degrabă roz decât roșu deschis. Şi, în altă ordine de 
idei, nu pricepea cum un părinte responsabil poate să 
pufăie aşa în fața copilului său. 

- Nu fi isterică, a răspuns tatăl. Uită-te în jur. Totul 
e cum nu se poate mai liniștit. 

S-a gândit să stea prin preajmă până se ridică, să 
vadă cine ia bricheta. După ce o lua unul dintre ei, ar 
fi devenit cu siguranţă un accesoriu, iar copilei i-ar fi 
micșorată cu unu povara unor părinți iresponsabili. 

După câțiva pași a zărit, în cele din urmă, ceva roşu 
sub forma unei eşarfe din jurul gâtului unei bătrâne, 

la vreo douăzeci de metri. Stătea pe ghizdul „fântâ- 
nii dorințelor“ din parcul hotelului Nimb, cu aceeaşi 
expresie senină ca statuia de bronz din spatele ei. Nu 
părea să aștepte pe cineva, mai degrabă găsise locul 
perfect, la umbră. 

Cine ştie din ce motiv, îl observase deja și se uita 
la el fără cea mai mică urmă de teamă în priviri, ca 
şi cum n-o deranja deloc faptul că se apropie de ea. 
Era ca și cum ar fi ştiut ce o să facă el, cu toate că era 
zâmbitor și ținea cuțitul ascuns în mâneca hanora- 
cului cu glugă. 

Dar, ce-i drept, fiecare reacționează diferit la primej- 
die. Unii încep să țipe şi încearcă să fugă. Alții se pră- 
bușesc şi imploră, în genunchi, să fie cruţaţi. Această 
doamnă părea să înfrunte moartea cu un zâmbet. 

- Da? Cu ce îţi pot fi de folos? a zis ea, ridicându-se 
în picioare. 

- Cu nimic, a răspuns el și a mai făcut un pas spre 
ea. Cu nimic, doar să te relaxezi. 

Fără să-și dezlipească ochii de ai ei, a lăsat oţelul 
să se afunde în burta ei şi, în acel moment, și-a dat 
seama că o înţelesese cu totul greșit. 

Şocul din ochii ei l-a surprins, și a trebuit să-i pună 
o mână pe gură ca să-i împiedice țipătul să izbucnească, 
în vreme ce continua să sape în ea cu cuțitul. Dar, în 
cele din urmă, ea s-a potolit şi a putut, în sfârșit, s-o 
lase să alunece la pământ și să se îndepărteze în grabă 
de vocile agitate. 


T? 


Mergi mai departe. Nu exista nimic altceva. Mergi 
înainte, chiar dacă fiecare pas părea să-i mai jupoaie 
un strat de pe articulația șoldului, sporind durerea. 
Dacă n-ar fi fost durerea, ar fi putut să se miște mult 
mai repede. Așa, șontâcăia desculț, încercând să-și 
lase cât mai mult greutatea pe piciorul drept ca să 
poată înainta. 

Dar nu era destul de repede. Îl pierduse din vedere 
pe Milwokh de câteva minute, ceea ce însemna că ar 
fi putut să dea un unu și să plece din parc. 

A dat colțul Braseriei Nimb și şi-a dat seama pe loc 
că mai fusese o victimă când a văzut mulțimea de lângă 
„fântâna dorințelor“. Durerea din şold îl chinuia atât 
de tare, încât a avut nevoie de câteva minute ca să-și 
facă loc până la bătrână, care primise deja îngrijiri 
pentru oprirea hemoragiei. 

-Ați sunat la ambulanţă? a zis, observând eşarfa 
roşie de la gâtul femeii. 

- Da, sunt ocupați, dar vor ajunge aici de îndată ce 
pot, a răspuns cineva. Din câte am auzit, nu e singura 
victimă. 

- Ce, sunt mai multe? a spus cu voce pițigăiată alt- 
cineva. 

- Am auzit că cineva a fost lovit de o săgeată. 

- Mă auziţi? a zis Fabian, aplecându-se spre femeie, 
care a încuviințat din cap aproape imperceptibil. Unde 
s-a dus? Aţi văzut în ce direcţie a fugit? 

Gura ei s-a deschis, dar el n-a deslușit nici un cu 
vânt. Doar răsuflare întretăiată. În ciuda durerii, a 
îngenuncheat și și-a apropiat urechea la câțiva centi- 
metri de gura ei. 

- Scările... a zis ea, pe o expiraţie tremurătoare. În 
sus pe scări... 

Fabian s-a trudit să se ridice în picioare, a zărit scă 
rile, care păreau să ducă la partea interioară a Braseriei 
Nimb, şi a pornit șchiopătând spre ele. 

- Take these!, a zis cineva din spatele său. 

Fabian s-a răsucit și a văzut un bătrân cu cârje. 

-Thank you?, a zis, luându-le. 

Cârjele i-au permis să se miște mult mai repede. 
Durerea era departe de a fi dispărut, dar cu siguranță 
era mai suportabilă. Când a intrat în restaurant, i-a 
ieşit în cale un ospătar. 

- E închis. 

- Cum adică, e închis? 

- Da. 

Ospătarul a încuviinţat din cap. 

- Întregul Tivoli e închis din cauza unui atac terorist. 

- Şi asiaticul cu păr negru lung care tocmai a venit 
aici? Unde s-a dus? 

- Spre hotel, a zis ospătarul, arătând cu degetul. 

Fabian și-a continuat drumul cu cârjele prin resta- 
urant și a ajuns într-un hol de hotel pustiu, care dădea 
spre stradă și spre gara centrală, aflată vizavi. 


1 Ia-le pe astea. (în limba engleză în original) 
2 Vă mulțumesc. (în limba engleză în original) 

Puteai să ieşi, pur și simplu. Nu erau acolo angajați. 
Nu erau paznici. Nimeni, puteai să ieşi, pur și simplu, 
spre libertate. 

Însă, dacă îl cunoştea pe Milwokh, ar fi făcut asta 
doar dacă ar fi dat un unu. Era o șansă din șase, ceea ce 
însemna că șansa ca el să fie pe undeva, prin apropiere, 
era considerabil mai mare. 

O scară ducea spre primul etaj și, de vreme ce Fabian 
nu vedea nici un ascensor, a început să urce încet. 
În capătul scărilor a văzut un coridor gol, cu camere 
de hotel numerotate pe latura dinspre Tivoli, care l-a 
condus la o sală de bal mare, ca dintr-un palat, cu trei 
candelabre de cristal enorme atârnând din tavanul 
înalt, arcuit. De-a lungul peretelui din dreapta era un 
bar şi din loc în loc erau grupuri de canapele de piele 
cafenie şi plante în ghivece mari. 

Dar nu se vedeau nici clienţi, nici angajați. După 
ce îşi croise drum prin mulțime atâta timp, acum 
avea impresia că este unicul supravieţuitor din bătă- 
lie. Hotelul fusese evacuat, ceea ce, cu siguranță, îl 
făcea să fie locul ideal dacă Milwokh dăduse un doi 
urmat de un cinci. 

Găseşte un loc retras, a mormăit în vreme ce se în- 
drepta spre cele trei uşi duble înalte de la stânga. Două 
erau deschise, așa că a şontâcăit spre a treia şi s-a oprit 
să se calmeze înainte de a intra. 

Încăperea dreptunghiulară era mobilată cu o masă 
mare de conferințe, neagră, împodobită cu sfeșnice și 
flori. Fotografii în rame de argint și aplice se înșirau 
pe pereţii din amândouă părțile, iar deasupra mesei 
era un luminator mare, ca o cupolă. 

La capătul îndepărtat, lângă fereastra triplă, stătea 
Milwokh, purtând încă peruca aceea cu părul lung 

până la umeri, privind spre Tivoli, unde mișunau încă 
destui oameni. 

-Loc retras. Cuţit. Roşu, a zis Fabian şi a intrat şon- 
tâcăind cu cârjele. Poate că nu-i cea mai ușoară com- 
binaţie. 

Milwokh s-a răsucit cu cuțitul însângerat în mână 
şi şi-a plimbat privirea de la fața lovită a lui Fabian 
la cămașa de in murdară, blugii jerpeliți şi picioarele 
desculțe. 

- Scuze. Nimic roșu cât vezi cu ochii. 

Fabian a făcut un gest larg cu cârjele. 

- Dar, desigur. Poate că iei în calcul petele de sânge? 

A zâmbit. În ciuda gravităţii situaţiei, era ceva atât 
de absurd în toată treaba asta, încât un zâmbet putea 
fi o cale la fel de bună de înaintare ca oricare alta. 

Însă fața lui Milwokh a rămas fără nici o expresie 
în vreme ce continua să-l cerceteze din cap până-n 
picioare, ca şi cum ar fi vrut să se asigure că nu-i scă- 
pase nimic, ceea ce trebuia să fie interpretat ca semn 
că sângele nu era bine văzut de zaruri. 

- Dă-ți jos pantalonii, a zis, în cele din urmă, și a 
făcut un pas în faţă. 

Fabian n-avea habar ce culoare au chiloţii lui. 
Puteau foarte bine să fie roșii. 

- Dă-i, a zis din nou Milwokh şi a dus cuțitul în 
față, ca şi cum se pregătea. 

-Şi dacă nu-i dau? Ce faci atunci? Cu siguranţă nu 
mă poți omorî decât dacă îţi dă voie zarul. 

- Pot, pur și simplu, să întreb. 

Milwokh a început să-și scuture braţul stâng, făcând 
să țopăie zarul din cupola de plastic. 

- Nu-mi trebuie decât un unu, un doi sau un trei. 

- De ce nu invers? Sau numere cu soț şi fără soț? 


X FELURI DE A MURI | 499 


- Pentru că ceea ce a fost hotărât a fost hotărât și 
nu depinde de mine sau de tine. 

Milwokh s-a oprit din scuturare și a întins brațul 
ca să vadă și Fabian rezultatul. 

Doi. 

- Zarul a grăit. Mingea e în terenul tău. Ori îți dai 
jos pantalonii, ori peste un minut o să te goleşti de 
sânge. Tu alegi. 

Gândul să facă doi paşi în faţă, cu pretextul că veri- 
fică dacă este într-adevăr un doi, să-i înșface braţul și 
să-l trântească la podea n-a ajuns dincolo de tărâmul 
unei fantezii vagi. Imagini de la camerele de supra- 
veghere din ICA Maxi, în care Milwokh s-a azvânlit 
peste tejgheaua raionului de carne şi l-a înjunghiat pe 
Lennart Andersson încă mai fulgerau prin fața ochilor 
lui Fabian. 

N-ar avea nici o șansă. 

Pentru ultima oară a încercat să-și aducă aminte 
cu ce se îmbrăcase în acea dimineață. Dar n-avea nici 
o idee şi n-a găsit altă soluție decât să-și desfacă, cu 
mâinile tremurând, cureaua şi să descheie nasturii 
șlițului. Apoi şi-a tras în jos blugii şi a coborât privirea 
ca să afle verdictul. 

Era o pereche de chiloți ieftini de la Hennes & Mau- 
ritz, pe care în mai multe rânduri Sonja fusese pe punc- 
tul de a-i arunca la gunoi. Dar de fiecare dată el s-a 
împotrivit aprig, argumentând că, de vreme ce n-aveau 
găuri, ar trebui să fie păstraţi printre schimburi. Acum, 
dungile galbene și verzi îi salvau viața. 

- Trage-ți în sus cămașa, a continuat Milwokh, iar 
Fabian s-a supus. 

Elasticul era alb, cu Dobber scris de jur împrejur cu 
litere verzi. Eticheta cu instrucțiunile pentru spălat 
poate că era roșie sau albă. Însă o tăiase demult. 

Fabian a dat drumul aerului din piept, a ridicat pri- 
virea și l-a văzut pe Milwokh trăgându-și brusc brațul 
în spate, ca şi cum s-ar fi pregătit să atace. 

- Ei, ce naiba, eşti daltonist? Nu-i nimic roşu. Nu 
poți să... 

Însă cuțitul plecase deja din mâna lui Milwokh, și 
lui Fabian nu i-a mai rămas decât să-l vadă cum se 
rotește prin aer la vreo jumătate de metru de el. Când 
s-a răsucit, neștiind sigur dacă fusese o ratare a țintei, 
cuțitul străpunsese deja cravata roșie și era înfipt adânc 
în pieptul ospătarului care stătea în prag. 

Cu sângele țâșnindu-i pe gură şi prelingându-se pe 
cămașa albă, ospătarul s-a prăbușit pe podea și a în- 
ceput să dea din mâini şi din picioare într-o încercare 
disperată de a se ridica, la fel ca un gândac răsturnat 
pe spate. 

Peste o clipă Milwokh a fost deasupra lui, a scos 
cuțitul şi l-a înjunghiat iar și iar, până ce, în sfârşit, 
membrele care se zbăteau și-au încetinit mişcarea și, 
în cele din urmă, au încremenit. 

Apoi a şters cuțitul pe hainele ospătarului și a tras 
cadavrul destul de departe în cameră ca să lase uşa să 
se închidă. 

Totul s-a petrecut atât de repede, încât Fabian n-a 
avut timp decât să-și tragă la loc blugii şi să încheie 
nasturii. 

Între timp, Milwokh şi-a scuturat iar braţul, a obser- 
vat rezultatul și l-a scuturat din nou. 

- Acum aș vrea să mă laşi în pace. 

În vreme ce se întorcea la fereastră, a vârât cuțitul 
în teacă şi, cu o mişcare lină, a scos pușca din teaca 
prinsă pe spinare. 

- Asta nu se poate. Ştii la fel de bine ca mine că 
sunt aici ca să te arestez. 

- Poţi să pleci. Consideră asta un cadou înainte ca 
zarul să-mi ceară să trec la victime cu verde. 

-Altă alegere ar fi să preiei controlul asupra vieții 
tale și să termini cu asta, chiar dacă n-ai dat un unu. 

-Să preiau controlul? 

Milwokh a chicotit. 

- Da. Nu-i decât un zar obișnuit. Un afurist de zar 
de yams. 

- Pleacă. Milwoch s-a dus spre Fabian cu ochi care 
păreau brusc fără viață. Pentru binele tău, pleacă, pur 
şi simplu. 

-Eşti un sclav, nu pricepi? Un mic sclav fără nici o 
importanță, cu o mulțime de impulsuri perverse... 

Durerea l-a fulgerat ca şi cum i-ar fi explodat ceva în 
față când patul puștii l-a izbit cu toată puterea. Dar, la 
fel de repede durerea a pierit în întunericul leșinului. 

Kim Sleizner şi-a încuiat mașina și a pornit gră- 
bit prin garajul de sub sediul poliției din Copenhaga, 
îndepărtându-se de sunetul sirenelor. Îndepărtându-se 
de ambuteiajele care făcuseră ca drumul din Amager 
până la sediul poliției să dureze mai mult de patruzeci 
de minute. Îndepărtându-se de haos și de confuzie. 
Dar era imposibil. 

Până şi în ascensor, unde domnea de obicei o liniște 
ca în vid, nu auzea decât cacofonia urletelor mașinilor 
de poliţie și ambulanţelor. Nici măcar nu ştiuse că 
erau atâtea mașini. Și el era cel care nu scăpa nici 
o ocazie să bată toba despre faptul că poliția nu are 
destule resurse. 

Nu ştia exact ce se întâmplă, pentru că nu îndrăz- 
nise să-și deschidă telefonul. Puținele informaţii pe 
care le avea le culesese, pe când se întorcea de la cui- 
buşorul Dunjei, de la radio, unde vorbeau despre un 
atac terorist în Tivoli, cu mai mulți morți și răniți. 

Asta era cumplit, desigur. Dar şi mai rău era că se 
dovedise că suedezii au avut din nou dreptate. Dacă 
ieşea la iveală că avertizaseră poliția daneză, însă fuse- 
seră ignoraţi și respinși, n-avea să arate bine deloc. 
Mai avusese o dată probleme din cauza Dunjei. Dacă 

se întâmpla din nou, avea să-i fie foarte greu să evite 
repercusiunile. 

Şi ca asta să se întâmple în ziua în care descoperise 
că telefonul i-a fost piratat era, pur și simplu, prea de 
tot. Câte dintre convorbirile lui ascultase târfulița? Câte 
mesaje citiseră ea şi cei doi ciudaţi? I-au citit e-mailu- 
rile şi i-au triangulat poziția când a intrat în Club? Sau 
a avut ea acces la microfon și a putut să asculte orice 
conversaţie care a avut loc în preajma telefonului? Sau 
camera video. Şi dacă a avut acces la asta? 

Era o adevărată furtună de rahat, plănuită de Satana 
însuşi. De parcă întreaga lume, din cine ştie ce motiv, 
se găsise să aibă ceva tocmai împotriva lui, fir-ar să fie! 

Lumina de la capătul tunelului era Hesk. El era cel 
cu care vorbiseră, de fapt, suedezii. El era cel care fusese 
alunecos și evaziv. El era cel care fusese mai interesat 
să-i pună bețe în roate lui Risk decât să ia în serios 
amenințarea teroristă și să pună pe primul plan sigu- 
ranța publicului. El era cel care părea să fi uitat de ce 
se hotărâse să intre în poliție, odinioară. 

- Aici erai, a zis vocea enervantă a lui Morten 
Heinesen înainte ca uşile ascensorului să se fi deschis 
cu totul. Te-am tot sunat, dar... 

- Ştiu, i-a tăiat vorba Sleizner pe când ieșea din lift. 
A trebuit să-mi țin telefonul închis. Cineva l-a piratat. 

- Piratat? Heinesen s-a luat repede după Sleizner. 
Scuză-mă, vrei să zici că ar putea să aibă legătură cu 
ce se întâmplă în Tivoli? 

- Posibil, a minţit Sleizner şi și-a continuat drumul 
pe coridor până a ajuns într-un birou comun, care în 
acel moment era într-o mare agitaţie, cu telefoane 
sunând şi oameni vorbind între ei. De aceea o să am 
nevoie de al tău. 

Sleizner a întins mâna. 

- Pardon, telefonul meu? 


504 | STEFAN AHNHEM 


- Exact. Haide. 

Şi-a fluturat mâna nerăbdător, până ce Heinesen 
i-a dat, în cele din urmă, mobilul. 

- Şi PIN-ul? 

- 3287, a răspuns Heinesen. Dar pentru cât timp? 
O să am nevoie... 

- Doar pentru o oră, cam așa ceva. Nu-ţi face griji, 
l-a întrerupt Sleizner. Mai bine spune-mi ce se întâmplă. 

- Păi, mă rog, problema e că nimeni nu știe cu ade- 
vărat. Heinesen l-a urmat pe Sleizner pe alt coridor. 
Destule lucruri indică un fel de atac terorist, însă ches- 
tia e că se deosebește de orice am mai văzut până acum. 

-În ce fel? 

- Atacatorul nu pare să fi făcut nici unul dintre 
lucrurile obişnuite, cum ar fi să dea năvală cu o armă 
automată și să deschidă focul asupra mulțimii, încer- 
când să omoare cât mai mulţi oameni în cel mai 
scurt timp posibil, lucru pentru care, evident, suntem 
recunoscători. În schimb, a folosit o gamă de metode. 
Unele dintre victime au fost înjunghiate şi în altele a 
tras cu arbaleta. Ni s-a spus chiar că una dintre victime 
a fost strangulată. 

- Și despre ce cifre vorbim? 

- Nouă morți şi cinci răniți. 

Cel puțin erau unități. 

-Să sperăm că rămâne așa. 

- Speranţa moare ultima, a răspuns Heinesen, încer- 
când să țină pasul cu Sleizner. Însă, după ultimele 
informații, starea a doi dintre răniți nu e bună. Și patru 
persoane s-au plâns că cineva i-a înțepat. 

-I-a înțepat? Sleizner s-a oprit şi s-a răsucit spre 
Heinesen. Cum adică, i-a înțepat? 

Heinesen a ridicat din umeri. 

- Păi, în fine, oamenii devin paranoici. Stai să 
vezi. Curând vor face plângere că au băşșici la picioare, 

considerând că atacatorul le-a provocat. Dar, bine. 
Întrebarea este ce facem ca să reducem la minimum 
numărul victimelor şi să-l prindem pe tipul ăsta. Cum 
merge evacuarea? 

- Încet. Numărul total de vizitatori este peste două- 
zeci de mii şi toţi trebuie să fie percheziționați și verifi- 
cați, și apoi există posibilitatea de răspândire a panicii. 
Dar am început deja... 

- Început? l-a întrerupt Sleizner. Aţi început ce? 
Balamucul? Pentru că asta văd când mă uit în jur. 
Şi-a fluturat mâna în vreme ce mergea mai departe. 
Oameni care aleargă fără rost ca nişte găini cu capul 
retezat. 

- Păi, de fapt, cred că cei mai mulți știu ce fac, a zis 
Heinesen. Evident, e o situaţie foarte tensionată, însă... 

- Te rog să nu mă mai întrerupi, a zis Sleizner, oprin- 
du-se în fața ușii închise a serviciului IT. Ţi-ai folosi 
mai bine timpul dacă te-ai asigura că sunt închise 
H.C. Andersen, Vesterbrogade, Bernstorffsgade și... 

- Tietgensgade, i-a tăiat vorba Heinesen, ceea ce i-a 
atras o privire severă din partea lui Sleizner. Îmi pare 
rău, dar închidem deja străzile din jurul parcului Tivoli, 
ca să putem muta mai repede vizitatorii într-o zonă 
exterioară și să-i verificăm acolo înainte să-i lăsăm 
să plece. 

- A, da? Şi cine a dat ordinul? 

- Hesk. 

- Nu, zău? 

Ticălosul ăla nu s-a putut abţine să intervină. 

- Bine, atunci. Cel puţin s-a făcut ceva. Și echipele 
de operațiuni speciale? 

- Două au intrat deja acolo și încă patru sunt pe 
drum, dintre care două vor fi... 

Sleizner a ridicat o mână ca să-l facă pe Heinesen 
să tacă şi a deschis ușa serviciului IT fără să bată la ea. 

Nu suporta să audă ce altceva mai ordonase Hesk. Nu 
lipsise decât câteva ore și stârpitura aia lingușitoare 
căzuse deja pradă megalomaniei. 

Michael Rønning vorbea la telefon la biroul din 
capătul îndepărtat al încăperii. 

- Hei, te sun eu. 

A închis telefonul şi a ridicat privirea spre Sleizner. 

- Convorbiri particulare în timpul programului, 
a zis Sleizner, intrând. Nu-i bine. A început să-și curețe 
unghiile. Nu-i bine deloc. Mai ales dacă ne gândim că 
suntem în mijlocul unui atac terorist. Ce crezi despre 
asta, Morten? 

S-a răsucit spre Heinesen, care părea că nu știe ce 
să spună. 

-Nu era particulară. Rønning s-a ridicat în picioare. 
De fapt, vorbeam cu... 

- Linişteşte-te, i-a tăiat Sleizner vorba, chicotind. 
Ai auzit vreodată de un lucruşor numit glumă? Ştii 
tu, „ha, ha“. Şi-a plimbat privirea de la Rønning la 
Heinesen și înapoi, însă nici măcar n-au zâmbit. Bine, 
las-o baltă. Principalul motiv pentru care am venit este 
ca să-mi cer scuze că am fost așa de morocănos când 
am auzit că trebuie să-ți dau telefonul meu. A zâmbit. 
Mai bine mai târziu decât niciodată, așa că acum sunt 
aici și aş vrea să instalezi acea actualizare a setărilor de 
securitate cât de repede este omeneşte posibil. 

-După cum vă amintiţi, rezervasem întreaga după-a- 
miază de ieri, iar acum, având în vedere ce se petrece 
la Tivoli, am alte lucruri de care să mă ocup. 

-Atunci îți sugerez să-ți revezi prioritățile. Asta n-ar 
trebui să fie greu. 

-O să văd ce pot să fac. Puneţi-l pe masa de acolo, 
cu PIN-ul pe un bileţel. 

- Ai două ore. După aceea mă întorc şi mă aştept 
să fie gata. 

-Atunci aşteptați-vă să fiți dezamăgit. N-am să pot 
nici măcar să mă apuc de el înainte de seară, aşa că 
n-are rost să treceţi pe aici mai devreme de mâine-di- 
mineață, după micul dejun. 

Sleizner a pus telefonul pe masă cu un fornăit dis- 
prețuitor și a pornit înapoi spre uşă. 

-Nu uitaţi PIN-ul, a zis Rønning și a luat iar în mână 
telefonul său. 

Sleizner a scrâșnit din dinţi, s-a întors, a mâzgălit 
PIN-ul pe un post-it şi a ieşit trântind şi bufnind, cu 
Heinesen ținându-se după el. 

- Dar, Kim, a zis Heinesen. Nu cred că pot să stau 
fără telefon până... 

- Încă ceva, până nu uit. 

Sleizner s-a oprit şi s-a întors spre Heinesen. 

- Suedezul ăla. Rusk, sau cum dracu” i-o fi... 

- Vrei să zici Fabian Risk? 

- Aşa. Şi-a ițit deja capul urâcios? 

-Cred că ar fi mai bine să vorbeşti cu Hesk despre 
asta. El e la fața locului și... 

- Dar acum vorbesc cu tine. 

Sleizner a zâmbit. 

- Hesk are altele pe cap. Așa că îţi cer ţie să te uiţi 
după Rysk. Dacă nu mă înșel foarte tare, o să facă 
tot ce-i stă în puteri ca să fie el cel care-l arestează 
pe criminal, ca să-şi atribuie meritele. Dar noi n-o 
să lăsăm să se întâmple asta, în nici un caz, e clar? 
În Danemarca facem lucrurile aşa cum scrie la carte. 
Asta e tot ce voiam să zic. 

L-a bătut pe umăr pe Heinesen. 

- O să facem arestarea astăzi. 

- Şi asta ce înseamnă? 

Heinesen a înghiţit în sec. 

-Cred că ştii exact ce înseamnă. 

A auzit o împușcătură. Era departe, dar destul de 
tare ca Fabian să se trezească și să-și deschidă ochii 
umflați. A recunoscut pe loc sunetul unui obiect tare 
care se izbeşte de ceva făcut din plastic, cum era zarul 
care țopăia prin cupola de plastic pe care Milwokh și-o 
legase de încheietura mâinii stângi. 

Însă nu putea să vadă. Doar petice de lumină înce- 
țoșate. Durerea îi zvâcnea în toate părțile corpului, dar 
nicăieri mai mult ca în față și în șold. Era ca şi cum 
corpul lui îşi acceptase, în cele din urmă, toate vătă- 
mările și, în loc să țipe îngrozit, schimbase abordarea 
şi încerca să se vindece. 

Zăcea culcat pe o parte, atâta izbutise să deslușească, 
cu mâinile legate la spate. În faţa lui, în diagonală, 
era un petic rotund mult mai luminos, care sugera că 
se află încă în sala cu luminator în formă de cupolă. 
Ceva mai departe îl vedea vag pe Milwokh, o silu- 
etă desenată pe fereastra triplă, ochind cu arma, apoi 
a răsunat altă împușcătură. 

-De ce? a zis și şi-a frecat ochii de umăr, încercând 
să şteargă de pe ei o parte din sângele uscat. De ce 
continui să faci asta? 

Durerea i-a fulgerat faţa, un semn că era tare învi- 
nețit și rănit, dar, cel puțin, vedea un pic mai bine. 

- Nu eu sunt cel pe care trebuie să-l întrebi. 

Milwokh, care purta peste perucă o șapcă de base- 
ball neagră, s-a întors cu fața spre el și a început să-și 
scuture brațul stâng. 

- Zarul, ştiu. Un unu, şi s-a terminat. Şi dacă nu 
iese unu? 

- Atunci merg mai departe. Ce altceva să fac? 

- Să încetezi. N-ai făcut destul rău? 

-Se pare că nu. 

Milwokh s-a dus la Fabian, s-a lăsat pe vine și a 
întins brațul, ca să vadă și el cum saltă zarul sub cupola 
de plastic. 

- Dar hai să vedem ce spune. Poate că s-a săturat. 
A ridicat din umeri. Poate că e mai flămând ca oricând. 

S-a oprit din scuturat și şi-a ținut brațul complet 
nemișcat. 

Patru - Schimbă culoarea. 

- Măi, să fie. Un patru. 

Milwokh a început din nou să-și scuture braţul. 

- la să vedem dacă norocul e tot cu tine. 

Purta blugi albaștri, asta știa. Iar chiloţii erau galben 
cu verde. Trei culori reprezentate de cifrele trei, patru 
şi cinci. Probabilitatea era de cincizeci la sută. 

- Nu pricep, a zis. Ce anume te face să fii sclavul 
norocului? 

Milwokh a lipit țeava puștii de fruntea lui Fabian, 
fără să lase zarul să se oprească. 

-Te-ai gândit vreodată care este relația ta cu noro- 
cul? Dintre noi doi, aş zice că tu ești mai mult în 
mâinile lui decât mine. Ce crezi? 

- Cel puţin am liber-arbitru. Asta-i mai mult decât 
poți spune tu. 

- Liber-arbitru? Milwokh a rânjit. Așa-zisul tău 
liber-arbitru e o iluzie. La fel ca majoritatea oameni- 
lor, nu ești decât un algoritm blocat pe repetare, ca 
o zgârietură de pe un disc vechi. Pariez că ai prefera 
să fii acasă, cu ai tăi, nu aici, snopit în bătaie și cu o 
pușcă aţintită spre capul tău. Însă algoritmul tău 
te-a programat să vrei să mă arestezi cu orice preț. Așa 
că, oricât de mult ar prefera așa-numitul tău liber-arbi- 
tru să stai acasă, pe canapea, și să citeşti în ziar despre 
atacul din Tivoli, te afli aici, la o aruncare cu zarul 
de moarte. 

-E adevărat că eu sunt cel legat şi cu puşca ațin- 
tită asupra mea. Însă dintre noi doi nu eu sunt vic- 
tima, tu eşti. Nu înţelegi? Tu eşti cel bolnav. Tu ești 
cel care n-are nici un cuvânt de spus. Care nu poate 
să ia nici cea mai mică hotărâre fără să-i ceară voie 
norocului. Ca un copil care trebuie să implore ca să 
capete dulciuri. 

În loc să răspundă, Milwokh nu şi-a mai scuturat 
brațul și l-a întins, ca Fabian să poată vedea. 

Doi - portocaliu. 

-Ar trebui să mergi la un cazinou. Cu norocul tău, 
ai putea să te îmbogăţeşti. 

Milwokh s-a ridicat în picioare, s-a dus la fereastră 
şi a început imediat să privească afară prin luneta puş- 
tii. Peste un minut, a răsunat o împușcătură, însoțită 
de ţipete răzlețe și zbierete. 

- Tu, eu și toți ceilalți suntem victimele norocului, 
că vrem sau nu, a continuat Milwokh, începând din 
nou să-și scuture brațul. E pretutindeni, tot timpul. 
Am putea să fim călcați de un autobuz. Un avion ar 
putea să se prăbușească pe clădirea asta înainte să-mi 
termin eu propoziția. Dacă eşti cu adevărat ghinionist, 

capeți un glonț în piept doar din pricină că porți o 
șapcă de baseball portocalie. 

- Primele sunt accidente tragice. Ultimul este crimă. 

Fabian a reușit să se ridice în capul oaselor, în ciuda 
faptului că avea mâinile legate la spate. 

- Poți să dai cât pofteşti vina pe noroc şi pe blestema- 
tul tău de zar, dar ceea ce faci este crimă, pur și simplu. 

Milwokh s-a apropiat și s-a lăsat pe vine lângă Fabian, 
în vreme ce zarul dansa sub cupola de plastic. 

-Cu numai câteva minute înainte susțineai că sunt 
sclavul norocului. Că sunt incapabil să iau hotărâri de 
capul meu și că nu sunt decât o marionetă ale cărei 
sfori sunt legate de zar. Adevărul este că tu ești sclavul 
norocului. Tu și toți ceilalți. Sunteţi cu toții sclavi. 
Numai că n-o știți. Credeţi că voi deţineţi controlul. 
Că sunteți la cârma propriei vieți. Că doriţi sincer să 
vă sculați devreme în fiecare dimineață, să vă pierdeţi 
vremea în trafic și, după ce aţi ajuns într-un birou 
anost cu mulți angajați și aerisire proastă, chiar doriți 
să scrieți rapoarte pe care știți că n-o să le citească 
nimeni. Algoritmii voştri programați dinainte dictează, 
şi vă mişcați în cerc, ca nişte peştişori aurii drăgălași. 

Milwokh își mișca brațul stâng din ce în ce mai vio- 
lent, iar zarul se izbea de plastic așa de tare, că părea 
pe cale să-l spargă. 

- Dar apoi, într-o bună zi, se dovedeşte că șeful tău 
de la, să zicem, bancă, a fost mai interesat de noile 
silicoane ale amantei decât de rapoartele tale despre 
bănuiala de spălare a banilor, ceea ce duce la un scandal 
şi cursul acțiunilor se înjumătăţește. Clienţii părăsesc 
banca și te numeri printre cei câteva mii de concediați. 
Din nefericire, ai ajuns la acea vârstă la care ești fie prea 
calificat, fie prea bătrân. Peste câțiva ani, nevasta s-a 
săturat până peste cap și singurul lucru pe care ţi-l mai 

poţi permite după ce s-a terminat divorţul și a fost răs 

cumpărată ipoteca este un apartament cu două camere 
într-o clădire mohorâtă cu trei etaje de la periferic şi 
stai acolo, întrebându-te ce naiba s-a întâmplat. Eral 
la cârma propriei vieţi. Ştiai exact ce vrei. Îşi scutura 
mai departe brațul, de parcă n-avea să se mai opreasci 
niciodată. Şi iată-mă pe mine. Ţin sub control norocul. 
Spre deosebire de voi, ceilalți, am reușit să-l îmblânzese 
şi să-l reduc la şase fețe. Şase variante posibile, toate 
definite de mine. 

Fabian nu putea decât să fie de acord. Într-un fel, 
tot ce spunea era adevărat. 

-Ai dreptate, a zis, încuviințând din cap. Aşadar, 
hai să urmăm linia ta de gândire și să preluăm con- 
trolul asupra a ceea ce se întâmplă mai departe. Tu 
şi cu mine, împreună. Hai s-o facem. Să facem lista 
opțiunilor și apoi zarul o să hotărască. 

Milwokh n-a zis nimic, însă ochii l-au dat de gol. 
Parcurgea în minte permutările și calcula rezultatele. 

- Îmi dau seama că ești ispitit, a continuat Fabian. 
Dar, hei, poate că eşti prea speriat. Poate că n-ai curaj. 

- Ce vrea să însemne asta? 

- Poate că te temi de ceea ce o să-ți spună zarul. 
De rezultat. De fapt, sunt surprins de asta. Nu-i cam 
rușinos? Așa-i? După tot ce s-a întâmplat, după tot 
ce ai făcut, nici măcar n-ai curajul să laşi zarul să 
hotărască ceva atât de simplu. 

- Crezi că nu ştiu ce faci? Milwokh şi-a scuturat 
brațul mai tare ca oricând, cu sălbăticie, ca și cum ata- 
curile lui Fabian îl nimereau. Crezi că nu m-am prins? 
Dar nu tu eşti la conducere aici. Nu tu iei hotărârile. 

- Nu, și nici tu. Zarul o face. Așadar, n-am putea 
măcar să-l întrebăm ce crede? Fabian s-a silit să zâm- 
bească. Nu asta ai spus acum o vreme? Că poți, pur 

şi simplu, să întrebi. Şi cum era? Un unu, un doi sau 
un trei e tot ce-ţi trebuie. 

Milwokh n-a reacționat, dar și-a oprit brusc miş- 
carea braţului. 

Trei. 

- Ca să vezi, a zis „da“. Zarul ni s-a alăturat, a con- 
tinuat Fabian. Dă un unu şi câştigi. 

Nu stătuse nici măcar o clipă să judece sugestia, şi 
abia la câteva secunde după ce a vorbit şi-a dat seama 
că pusese brusc o miză pe propria viață. Habar n-avea 
de ce alesese unu. Dar n-avea importanţă. Era prea 
târziu ca să dea înapoi. 

-Şi de la doi la şase? a întrebat Milwokh. Ce repre- 
zintă? 

-Te predai, mă laşi să te arestez şi îți accepți pe- 
deapsa. 

Milwokh a scos un hohot de râs ascuţit și şi-a scu- 
turat capul. 

-Nu eu sunt cel legat. Nu eu sunt cel care e disperat 
şi luptă pentru supraviețuire, în ciuda tuturor aştep- 
tărilor. Eu pot, pur şi simplu, să mă ridic și să plec. 

-Nu cât timp nu îți dă voie zarul și îţi poruncește 
să-ți schimbi poziţia. Până ce nu face asta, o să stai 
aici şi o să vezi ce are de zis despre ce facem mai 
departe, tu și cu mine. 

-Un şase, și mă dau bătut, te las să mă arestezi. 
Milwokh l-a privit pe Fabian în ochi. Unu, doi, trei, 
patru sau cinci, eşti terminat. 

- Propunerea mea împotriva propunerii tale, a zis 
Fabian. Cred că nu există decât o cale ca să hotărâm: 
lăsăm zarul să aleagă. Unu, doi sau trei, câştigă pro- 
punerea mea. 

Milwokh n-a trebuit să se gândească mult înainte să 
înceapă din nou să-și scuture brațul. Sunetul zarului 

care lovea plasticul fusese tot timpul puternic, dai 
de-abia acum începea să-l supere. Ca şi cum fiecare 
lovitură pe cupolă era un pas mai aproape de sfârşit 
Când sunetul a încetat, aproape că i-a fost prea frica 
să privească. 

Cinci. 

- Sorry. Milwokh i-a aruncat un zâmbet tăios. Chia 
credeai că o să fie de partea ta? 

Fabian nu știa ce să spună. Fiecare muşchi din cor 
pul lui era în pragul renunțării și s-a lăsat moale, cu 
şi cum corpul se pregătea pentru ce avea să urmeze. 
Încercase totul. Absolut totul. Și totuşi, așa avea să se 
sfârșească. Cu o aruncare a zarului avea să piardă, în 
afară de cazul în care ieșea șase. 

Era de cinci ori mai mare probabilitatea ca creierul 
său să împroaște peretele, iar ucigașul să fie în conti- 
nuare liber. Un ucigaș care avea să-și continue jocul cu 
zarurile altundeva, urmărit de alți polițiști care aveau 
să caute în zadar motivul care să-i ajute să înțeleagă. 

Auzea cum Milwokh începe din nou să-şi scuture 
brațul, dar nu suporta să vadă zarul țopăind, aşa că a 
stat cu ochii închişi. Dacă n-ar fi avut mâinile legate la 
spate, și-ar fi acoperit urechile, ca să nu mai trebuiască 
să audă pocnetele ascuţite care îl sfredeleau. 

În adâncul său, ştiuse întotdeauna că ar putea 
să fie ucis la datorie. Nu-şi petrecuse nici o noapte 
nedormită fără să se întrebe cum anume va fi. Dar cu 
siguranță nu se imaginase legat și bătut, așteptând o 
aruncare cu zarul. 

Într-un fel, totuși, era tipic. Toate lucrurile pentru 
care luptase, toate cele prin care trecuse, doar ca să se 
sfârșească în acest fel. Şi pentru ce luptase cu adevărat? 
Privind înapoi, de pe patul de moarte, sincer, n-avea 
nici o idee. Poate că Milwokh avea dreptate. Poate că 

era doar un algoritm blocat pe repetare până ce, într-o 
zi, s-a terminat. Până ce s-a descărcat bateria. 

O nouă investigație a unei crime, doar atât îi tre- 
buia ca să lase baltă tot ce îi era drag şi să înceapă să 
urmărească bucata de pânză albă ca un câine de curse 
îmbăloşat. Familia, prietenii, dacă măcar avea vreunul, 
şi tot ce însemna cu adevărat ceva pentru el, nimic din 
toate astea nu fusese niciodată în stare să concureze 
cu perspectiva de a soluţiona altă crimă. 

Prin urmare, era mai bine să se termine acum. Dacă 
se dovedea că acel duh cu care Matilda pretindea că 
e în legătură are dreptate, era bucuros să fie el și nu 
altcineva din familia lui. Dacă puneai la socoteală toate 
prin care trecuseră, toată suferința pe care au îndurat-o 
şi toate greutățile prin care au răzbătut, n-aveai cum 
să negi faptul că el era problema și rădăcina întregu- 
lui rău. 

Dacă nu era el, lucrurile ar fi fost altfel. I-a dez- 
amăgit pe toți. Dacă Sonja, Theodor şi Matilda ar fi 
avut un soț și un tată care să fie lângă ei când au avut 
nevoie, nu doar în gând, ci fizic, totul ar fi fost mult 
mai bine. 

Problema era că nu era gata să plece. Încă nu. Cumva, 
simţea că mai avea mult de dăruit înainte de a fi termi- 
nat. Nici măcar nu-și luase rămas-bun. De la Matilda. 
De la Theodor, care se baza pe el să fie prezent când 
se relua procesul. De la Sonja, care se aştepta ca el să 
apară la „lucrarea-spectacol“ prezentată de ea în seara 
asta. l-a spus că are nevoie să fie lângă ea, iar moartea 
lui n-ar fi decât altă trădare dintr-un șir lung. 

Dacă ar putea să mai aibă doar o șansă, ar face 
orice, absolut orice. Poate că şi-ar putea schimba cari- 
era. Să plece din poliţie și să facă cu totul altceva. Însă 

ce rost avea să se gândească la asta? Ce rost avea să sc 
gândească la orice, acum, când... 

Şi-a dat seama brusc că se lăsase liniștea. Că poc 
netul zarului în cupola de plastic încetase. Nu știa de 
cât timp, doar că era un rezultat. O sentință. 

- Nu vrei să vezi ce este? a zis Milwokh cu un ton 
imposibil de descifrat. 

- Fă, pur şi simplu, ce ai de făcut şi să terminăm cu 
asta, a zis şi şi-a deschis ochii. 

Kim Sleizner a cotit repede de pe Stoltenbergsgade 
pe Bernstorffsgade, cu telefonul lipit de ureche. Pășea 
cât de repede putea fără să se încingă. Nu se cădea să 
ajungă acolo transpirat, cu disperarea țâşnindu-i prin 
toți porii. El era la comandă, și oamenii care sunt la 
comandă nu se înfățișează cu pete cât farfuriile la sub- 
suori, arătând înnebuniţi. 

Nu, asta era organizaţia lui, oraşul lui, țara lui. 
El era șeful. El dădea ordinele și făcea legea. Nu vreo 
afurisită de amibă umilă care nu ştia cu ce mână să-și 
țină mădularul. 

Dar de ce afurisita aia de vacă tâmpită nu răspun- 
dea? De ce îl făcea să aștepte, după ce își petrecuse o 
jumătate de zi încercând să dea de el? Ciudat era că 
telefonul continua să sune. Nu intra căsuţa vocală sau 
rugămintea să lase un mesaj. Nimic, doar blestematul 
ăsta de țârâit, iar și iar. 

Cel puţin, secția de poliție era la patru-cinci sute de 
metri de Tivoli, aşa că în câteva minute a ajuns la cor- 
donul de poliție de pe Tietgensgade. Era o harababură 
de mașini, biciclişti şi pietoni care nu ştiau încotro 
s-o ia. Ca să nu mai vorbim de afurisiții de jurnaliști 
şi de gură-cască de care se împiedica. 


518 | STEFAN AHNHEM 


- Hei, tul a strigat cineva din spate tocmai când 
reușise să ajungă în rândul din față al mulțimii și la 
banda pusă de poliție. Opreşte-te. Această stradă este 
închisă pentru cei care nu sunt autorizaţi. 

Sleizner s-a răsucit spre polițistul în uniformă care 
stătea în spatele său. 

- Păi, atunci, suntem norocoşi că sunt autorizat, 
sau, mai exact, sunt șeful Serviciului Omucideri din 
Copenhaga. 

A zâmbit, fierbând de furie. 

Polițistul în uniformă a înghițit în sec. 

- Înţeleg. Aveţi vreun act care să confirme asta? 

- Act? Cine mama dracului te crezi? 

Gesticula furios cu mâna liberă. 

-Sunt Kim, la dracu, Sleizner, iar tu ești un bleste- 
mat de nimeni care e pe cale să se scape în pantaloni. 

- Da, sunt Astrid Tuvesson de la Serviciul Omucideri 
din Helsingborg, a zis deodată o voce în urechea lui. 

- Ştii ce cred eu despre cei care par să nu ştie cine îi 
sună, cu toate că văd pe ecran? a zis Sleizner, în vreme 
ce vâra sub nasul polițistului legitimaţia și se strecura 
pe sub banda poliţiei. 

- Va trebui să mă scuzi, nu văd decât că e un număr 
danez, a răspuns Astrid. Dar acum, că îți aud vocea, nu 
mai încape îndoială. Bună, Kim. 

Fir-ar să fie, aşa-i, nu folosea propriul telefon. 

- Ai încercat să dai de mine. 

- Da, aşa este. Am încercat în zadar toată ziua să 
luăm legătura cu voi, ca să putem acţiona împreună. 
Dar, date fiind evenimentele recente, pare cam târziu să 
veniţi acum târâş. 

- Despre ce mama dracului vorbeşti? Să acționăm 
împreună? Târâș? a zis, ridicând legitimaţia în faţa altui 
polițist în uniformă, ca să evite altă scenă, în vreme ce 

păşea pe una dintre intrările în Tivoli. Să dai năvală, 
fluturând un pistol și să deschizi focul în public este 
ceea ce înţelegeţi voi prin a acționa împreună? 

-Ce ar fi trebuit să facă? Era o situaţie disperată. 

Sleizner a coborât telefonul de la ureche, a acoperit 
microfonul şi s-a răsucit spre polițistul în uniformă. 

- Du-mă cât mai repede la cel care e la comandă. 

Polițistul a încuviințat din cap şi a pornit înainte. 

- Scuze, unde rămăsesem? 

- Ziceam că este vorba despre salvarea unor vieţi. Nu 
despre marcarea teritoriului! 

- Potoleșşte-te, domnişoară Tossesson. Nu eu sunt cel 
care are un smintit bântuind prin Tivoli. Tu ești. Sau, 
de fapt, ai doi smintiți înarmaţi care bântuie pe aici. 
Ai pierdut orice urmă de control. Din fericire, orga- 
nizația de care răspund eu este mai bine condusă şi 
chiar în clipa în care vorbim munceşte din greu ca 
să evacueze publicul și să aresteze făptaşul. Asta e tot 
ce voiam să-ți spun. Că în Danemarca noi controlăm 
perfect situațiile pentru că urmăm regulile. 

- Și ce vrea asta să însemne în ceea ce-l priveşte pe 
Fabian Risk? 

- Nu mă întreba pe mine. Asta depinde în întregime 
de el. 

Şase. 

Primul său gând a fost că îi joacă feste vederea. 
Dar era un șase. Zarul hotărâse că i se va permite să 
respire în continuare, iar Milwokh lăsase deja pușca 
din mână fără să protesteze și începea să-și dea jos 
toate borsetele prinse în jurul pieptului. 

Încă nu îndrăznea să creadă. Era ca și cum ar fi avut 
nevoie de mai mult timp ca să treacă peste convingerea 
că totul se terminase cu adevărat și viața lui ajunsese la 
capăt. S-a înșelat. Sorţii s-au înșelat. Pentru că mergea, 
sau, mai degrabă, şontâcăia, ieșind din hotel şi în jos pe 
trepte, lăsându-se greu pe o cârjă. Pe cealaltă o ducea 
pe umăr, ca suport pentru toate borsetele și armele. 

Pontus Milwok mergea alături de el, cu mâinile 
legate la spate. Aşa cum căzuseră de acord, a acceptat 
să fie arestat în momentul în care zarul de sub cupola 
de plastic s-a oprit cu cele șase puncte în sus. 

Se terminase. Se terminase cu adevărat. 

Toată munca făcută de el şi de echipa lui în ultima 
lună. Toate orele. Toate teoriile şi presupunerile. Toate 
fundăturile și suspecţii falși. Toate momentele în care 
au crezut că au găsit o soluţie, când, de fapt, erau pe 

o pistă greşită. La un loc, toate acele lucruri au con- 
tribuit la faptul că Milwokh era, în sfârşit, arestat. 

Însă adevărul adevărat era că norocul jucase cel 
mai mare și mai important rol. Norocului trebuia să-i 
mulțumească. Dacă nu era el, niciodată n-ar fi... 

- Ridică mâinile şi culcă-te pe jos! a strigat cineva 
prin megafon. 

Fabian s-a răsucit și a văzut bărbați cu veste anti- 
glonț și căşti, înarmați cu puşti automate, care îna- 
intau spre ei din direcţii opuse. 

-S-a terminat deja, le-a strigat. S-a predat, puteți 
veni să-l luaţi. 

-I said, hands high and get down!! a strigat Jan Hesk, 
care stătea într-o parte, cu megafonul în mână. 

- He can't! His hands are tied?, a strigat Fabian și s-a 
răsucit spre Milwokh, ai cărui ochi fulgerau între cele 
două echipe de operațiuni speciale. Pontus. Ar trebui 
să faci se zic ei şi să te culci pe jos. 

- Face on the ground! 

- Calm down! He's on his way!“ Fă ce spun ei, ca să 
nu mai fie rănit nimeni. 

- Bine, a zis în cele din urmă Milwokh, s-a lăsat în 
genunchi şi apoi s-a culcat pe burtă. 

- Bine, a zis Fabian. 

Peste o fracțiune de secundă a auzit un pocnet 
undeva, în spatele lui. 

Părea un foc de pistol, subțire şi găunos ca o pocni- 
toare de mărime medie. Dar nu putea să fie un pistol, 


1 Am zis să ridici mâinile şi să te culci pe jos! (în limba en- 
gleză în original) 

2 Nu poate! Are mâinile legate! (în limba engleză în ori- 
ginal) 

3 Cu faţa în jos! (în limba engleză în original) 

4 Potoliţi-vă! E pe cale s-o facă! (în limba engleză în original) 

deoarece echipele de operațiuni speciale aveau puști 
automate, iar Hesk avea doar un megafon. Fabian n-a 
înţeles, se simţea tot mai confuz și, în cele din urmă, 
a fost ca şi cum incertitudinea s-ar fi transformat 
într-o problemă fizică din cauza căreia îi era tot mai 
greu să stea în picioare. 

Apoi a observat sângele care înflorea pe cracul blu- 
gilor săi și şi-a dat seama că a fost împușcat, că fusese 
cu adevărat un foc de pistol ceea ce auzise. În vreme 
ce se prăbușea, a reușit să se răsucească și să-l zărească 
pe Kim Sleizner care venea spre el cu pistolul în mână, 
înainte să i se izbească de pământ capul, și totul 
s-a întunecat. 


88 


Sperase că Fabian o să fie unul dintre primii care 
să intre în sală când se deschideau ușile. Că o să stea 
retras într-un colț și o va lăsa să facă ce avea de făcut, 
în același timp fiind gata să intervină dacă ceva mergea 
rău, sau cineva împingea lucrurile prea departe. 

Dar el nu fusese printre primii. Nu stătea într-un 
colț, așteptând să înceapă. Nici măcar nu era acolo. 

Era sigură că există o explicație. Întotdeauna exista. 
Dar acum, în seara asta, explicația nu conta. Oricare 
ar fi fost, indiferent cât de rezonabilă și plauzibilă era, 
avea nevoie ca soțul ei să-i fie alături. 

Faptul că era pe podea, culcată pe o parte cu genun- 
chii strânși la piept, o făcea şi mai vulnerabilă şi nu 
putea decât să lase vizitatorii să intre și să se răspân- 
dească în spațiu. Nu exista vreun manual. Nu existau 
instrucțiuni despre ceea ce se aştepta de la ei. Nimic, 
în afară de ea însăși. 

Spectatorii erau mai numeroși decât îndrăznise să 
spere. Mult mai numeroși. Era greu să-şi dea seama 
exact câți. Dar cu siguranţă o sută, poate şi mai mulți. 
Voia să se ridice şi să fugă de acolo. S-o ia la goană. 
Nu știa încotro, însă cât mai departe cu putinţă. 

Exact de aceea era important să rămână pe podea. Să 
îndure şi să-și croiască drum prin chinul acesta. Dacă 

eşua, n-avea să mai iasă niciodată pe partea cealaltă. 
Avea să fie blocată veşnic în impresia pe care o căra cu 
ea în ultimele luni. Impresia că aşteaptă să se termine 
ceva, fără să-şi dea seama că deja se terminase. 

O simțţise în ultima săptămână, cam aşa ceva, şi 
o simţea acum, mai intens ca oricând. Nu era vorba 
despre spectatori. Nu era drumul său înapoi spre artă. 

Puteau să fie într-o galerie de artă și programul 
putea s-o numească „lucrare-spectacol“, făcând parte 
dintr-o expoziție, dar nu era așa. Era ceva ce trebuia să 
facă pentru ea însăşi, pentru propria supravieţuire, ca 
încercare de a-și găsi drumul înapoi spre un loc în care 
simțea că mai avea lucruri pentru care merită să tră- 
iască. Că nu a ajuns la sfârșitul sfârșitului. Spectatorii 
erau acolo ca figuranţi, privitori care contribuiau cu 
privirile lor, ca nişte martori. 

Fără ei n-avea nici un rost. Fără ei, ceea ce era pe 
cale să se întâmple nu s-ar fi petrecut niciodată. 

Apoi ușile s-au închis. Zarva îndepărtată de afară 
s-a stins și sunetul din sală a devenit mai intim. Cam 
după un minut, aşteptarea era palpabilă. Aerul tremura 
din cauza ei. Sau era doar o impresie? 

Acum în sală era o tăcere de moarte, dar s-a silit să 
mai aştepte un pic. Nu era un lucru pe care l-ar putea 
forța, pur și simplu, să se dea deoparte din cale. Stai în 
durere, își repeta în gând ca pe o mantră. Stai şi rabdă. 

Apoi s-a ridicat încet, întâi în capul oaselor și apoi, 
la fel de încet, în genunchi. În cele din urmă s-a ridicat 
în picioare, cu spatele drept, cu mâinile pe lângă corp. 
Acum tăcerea era atât de adâncă, încât părea că fiecare 
moleculă din aer își ține respirația. 

S-a uitat ţintă în ochii unui bărbat până ce el a 
întors privirea. N-a durat mult. Nu destul de mult. 

A ales atunci o femeie. S-a descurcat mai bine, dar până 
la urmă și ea a cedat și și-a ferit privirea. 

Trebuia să-l aleagă pe următorul cu mai multă grijă, 
aşa încât s-a plimbat prin sală, studiind spectatorii, 
timp de câteva minute. Stilurile, formele trupurilor 
şi personalitățile. O persoană mirosea puternic, alta 
era într-un scaun rulant şi a treia i-a zâmbit ciudat. 

Bărbatul la care s-a oprit, în cele din urmă, era de 
vârsta ei, poate un pic mai tânăr, atletic şi cu trăsături 
bine desenate. A simțit pe loc că este dintre cei îndrăz- 
neţi, care nu s-ar retrage în cochilie. Aşa că a lăsat să 
treacă minutele, în vreme ce se uitau unul la altul, 
iar când a fost sigură că el va fi în stare să reziste, a 
început să-şi descheie bluza, câte un nasture, pe rând. 

Fusese convinsă că o să-i tremure mâinile, dar 
n-a fost aşa. Bărbatul i-a susținut privirea până ce 
bluza a fost descheiată cu totul, apoi şi-a ferit privi- 
rea, iar ea s-a dus în mijlocul sălii și şi-a lăsat bluza 
să cadă pe podea. 

Şi-a coborât privirea spre sânii săi și spre sutienul de 
dantelă roşie pe care i-l cumpărase Fabian în urmă cu 
câţiva ani, ca parte dintr-un set de Crăciun. Îi păruse 
un gest discriminator și înjositor, l-a mustrat aspru și 
a refuzat să poarte setul. 

Zăcuse într-un sertar până ce a început relația extra- 
conjugală. Şi acum. A vrut să-l ardă, să-l prefacă în 
cenușă, ca și cum n-ar fi existat niciodată. În loc de 
asta și l-a pus, şi uluia toată lumea cu roșul lui. 

Apoi a ales-o pe soția unuia dintre bărbaţii un pic 
mai vârstnici care o devora cu ochii, s-a dus la ea și s-a 
întors cu spatele. Din nou a lăsat minutele să treacă, 
şi le-a pierdut șirul până ce femeia și-a luat inima-n 
dinți şi i-a descopciat sutienul, iar ea s-a înapoiat în 
mijlocul încăperii și l-a lăsat și pe el să cadă. 

Așa arăta ea. De obicei, nu voia s-o vadă nici măcar 
Fabian. Şi totuși, iat-o aici, în fața a o sută de străini, 
simțind cum i se întăresc sfârcurile. N-avea cum să ştie 
dacă era din cauza stării de spirit din sală sau a aerului 
rece de la ventilația de pe tavan. Nu știuse că avea să 
se întâmple, dar o făcea să se simtă mai puternică. 

Apoi și-a descheiat pantalonii largi și i-a lăsat să cadă. 
Au mai rămas doar chiloţii. 

În cele din urmă i-a scos şi pe ei și a stat acolo, goală, 
vulnerabilă. 

Îşi dădea seama doar vag ce gândesc spectatorii. 
Înainte, asta ar fi fost ceea ce conta. Părerile din spatele 
tuturor acelor priviri. Acum, era ca și când se anulau 
între ele. 

În afară de una. 

Îl văzuse, și totuşi nu. Bărbatul din scaunul rulant. 
La fel de lașă ca toți ceilalți, trecuse repede la urmă- 
toarea persoană, ocolind ceea ce părea să fie o durere 
copleșitoare. Toate acele tăieturi şi vânătăi. De-abia 
acum avea destul curaj ca să vadă. Acum, că ea însăşi 
era goală și, la fel ca el, nu mai avea nimic de pierdut. 

Nu știa ce i se întâmplase acelui bărbat. Prin ce tre- 
cuse, în afară de faptul că trebuie să fi fost îngrozitor 
de violent. Nu știa sigur decât că a ascultat. În ciuda a 
tot ceea ce trebuie să fi înfruntat, a auzit fiecare cuvânt. 

Pentru că iată-l acolo, cel care îi aparținea ei, şi, 
dintr-odată, s-a simţit liniştită. 

S-a răsucit spre cutia de lemn, care era pe podea, 
la câţiva metri, și s-a dus cu pași înceţi spre ea. Când 
a ajuns acolo, s-a întors cu fața spre spectatori și a mai 
stat un minut înainte să intre în cutie, să se culce pe 
spate cu brațele pe lângă corp şi să închidă ochii. 

S-a trezit când capacul, care fusese rezemat de cutie, 
a fost aşezat deasupra. Apoi a auzit cum unii dintre 

ei iau şurubelnițele împrăștiate pe podea, iau câte un 
şurub și încep să fixeze capacul pe cutie. Din când 
în când, cineva scăpa din mână șurubelnița, ceea ce 
sugera că lucrau cu schimbul. 

Când capacul a fost fixat, peste sală s-a lăsat din 
nou tăcerea. Ca și cum tocmai și-ar fi dat seama că au 
participat cu toții la înmormântarea ei. Apoi a ațipit 
din nou. Cel puţin, așa părea. N-avea cum să fie sigură. 
Timpul părea că înaintează în cercuri. 

În cele din urmă, cineva trebuie să fi luat o hotărâre 
şi a mai convins cel puțin încă o persoană. Poate mai 
multe. A auzit clar cum cele patru sârme de oțel care 
atârnau din tavan au fost prinse de inelele din patru 
colțuri ale cutiei. 

Apoi a fost ridicată tot mai sus, tot mai departe 
de mormântul spre care cobora cu doar câteva săptă- 
mâni înainte. 

Astrid Tuvesson a încheiat convorbirea, a pus telefo- 
nul în poșetă și a privit din balcon. În afară de bubui- 
turile şi zumzetul mânios al fierăstraielor din dormitor, 
era o seară frumoasă. Genul de seară în care vara 
strălucește cu adevărat, cu o adiere perfectă, călduţă. 

Şi totuşi, trotuarele și terasa restaurantului de la 
parter erau, practic, pustii. Doar câte o maşină trecea, 
din când în când. Toţi oamenii stăteau în livingurile lor, 
cu ochii lipiți de televizoare, într-un fel de șoc colectiv. 

Nu din cauza Campionatului European de Fotbal, 
semifinala între Germania și Italia, ci din cauza ştirilor. 
Vedea asta prin câteva ferestre de peste drum. Ştirile 
din Tivoli, Copenhaga. 

Cu câteva ore înainte, nu era decât încă o zi de vară 
splendidă, în plin sezon al concediilor. Cu câteva ore 
înainte, oamenii habar n-aveau de întunecimea care 
mocnea imediat sub suprafață. Acum, cu toţii aveau 
să-şi amintească în tot restul vieții unde se aflau și ce 
făceau când veştile au ajuns la ei. 

Până acum, doar danezii făcuseră o conferință de 
presă, cu Kim Sleizner preluând conducerea și scăldân- 
du-se în gloria arestării. Asta avea să se schimbe cu totul 
mâine, când avea să facă ea conferința de presă şi să 
spună lumii toate lucrurile pe care danezii hotărâseră 

să le măture sub preș. Despre cât de greu era să 
lucrezi cu danezii. Despre toate celelalte cazuri 
pe care le crezuseră rezolvate, însă acum se dovedea că 
fuseseră legate de acesta. Și despre Molander... 

Încă nu era în stare să digere asta. Nici măcar nu 
avusese timp să se gândească, şi pe moment n-avea 
habar cum o să abordeze subiectul când va sta pe 
podium, mâine. 

S-a aşezat pe scaunul de pe balcon, oftând din greu. 
Geanta din poală era încă deschisă, şi acolo, alături 
de telefon, deasupra pachetului argintiu de gumă de 
mestecat, stătea așteptând hotărârea ei. 

A fost cuminte, chiar a fost. Ultimele douăzeci și 
patru de ore au fost ca nimic din ce trăise vreodată 
în toți anii de când era în poliție. Dar s-au descurcat. 
Ea s-a descurcat. 

Acum nu mai așteptau decât ca zgomotul din dor- 
mitor să înceteze. Apoi, în mod oficial, terminaseră, 
şi puteau cu toții să se privească în oglindă și să fie 
mândri. Fabian, Klippan, Irene și ea însăși. Mândri 
că, în ciuda eşecurilor, până la urmă au putut să facă 
ceea ce trebuie. Dacă nu merita acum o dușcă, atunci 
când? Doar o înghițitură, una mică. 

Înainte chiar să fi luat în mod conştient hotărârea, 
o mână scotea deja flaconul din poșetă, în vreme ce 
cealaltă deșuruba capacul. Apoi alcoolul i-a ars limba 
şi a lăsat o dâră fierbinte, zvâcnitoare, pe gâtlej în jos. 
Ca la comandă, căldura i s-a împrăștiat prin corp și 
a simțit pe dată cum i se relaxează umerii. A mai luat 
o înghițitură și apoi alta până să se poată stăpâni, să 
lase flaconul din mână și să-și arunce în gură două 
gume de mestecat. 

- Așadar, aici te ascundeai. 

Astrid s-a răsucit fulgerător și l-a văzut pe Klippan 
în cadrul ușii. 

- Dumnezeule mare, mi-ai tras o sperietură! 

A închis poşeta şi s-a ridicat în picioare. 

-Tocmai am vorbit cu Stina Hogsell. Se pare că 
danezii insistă să preia cazul şi să facă procesul acolo. 
Dar încă n-a fost spus ultimul cuvânt. 

- Sunt sigur că totul o să fie în ordine, a zis Klippan, 
şi a închis în spatele ei ușa balconului, ca să astupe 
hărmălaia din dormitor. Astrid. Eşti bine? 

- Nu. Astrid a oftat şi a clătinat din cap. Cum aş 
putea să fiu după o zi ca asta? Şi-a şters umezeala din 
ochi. O zi cu atâtea victime nevinovate şi cu Molander, 
care... Aşa că nu, sunt departe de bine, dacă tot ai între- 
bat, şi da, am băut ceva, dar numai ca să-mi limpezesc 
un pic capul. Dar tu? 

- Nu ştiu. Klippan a ridicat din umeri. Ce ştiu e că 
nu ești singura care are nevoie să-și adune mințile. 

Fără o vorbă, Astrid a deschis poşeta, a scos flaconul 
şi i l-a dat lui Klippan, câre a deșurubat capacul și a luat 
câteva înghiţituri lungi. 

- Când m-ai sunat să-mi spui, a continuat, după o 
tăcere îndelungată, n-am fost în stare să înțeleg. Am 
auzit ce ai spus. Fiecare vorbuliță, dar nu înţelegeam. 
Cuvintele treceau, cumva, prin mine, ca și cum n-ar fi 
însemnat nimic. A mai luat o dușcă şi i-a înapoiat lui 
Astrid flaconul. De-abia când am văzut-o pe Gertrud 
zăcând acolo, pe fundul pivniţei. Până atunci n-am 
priceput de-a binelea. Şi-a scuturat capul, luptând cu 
lacrimile. Optsprezece ani am lucrat împreună, el şi 
cu mine. Optsprezece ani lungi, împărțind totul. Cel 
puțin așa am crezut eu. Nu știu cum a fost pentru 
tine, dar, în ce mă priveşte, l-am considerat nu numai 
coleg, ci şi prieten. Poate că nu cel mai bun prieten. 
Dar, totuşi, prieten pe care eu... 

S-a oprit şi a clătinat din cap, fără să mai ştie ce 
să spună. 

Când Astrid s-a dus la el și l-a îmbrățișat, uşa bal- 
conului din spatele lor a fost deschisă de un agent în 
uniformă. 

- Aproape am terminat. 

Astrid a încuviințat din cap și, împreună cu Klippan, 
l-a urmat în bucătăria zugrăvită în negru, prin livingul 
la fel de negru, până în dormitor, unde patul fusese 
aşezat pe o latură și alți doi agenţi în uniformă făceau 
în zid o gaură destul de mare ca să treacă prin ea un om. 

Astrid a trecut prin gaură, cu Klippan pe urmele ei, 
şi a văzut-o pe Irene culcată pe un pat pliant îngust. 

- Bună, Irene. Cum te simţi? a zis, s-a așezat pe 
marginea patului și s-a uitat în jur, încercând să-și 
închipuie prin ce trecuse Irene. 

La computer şi la toate zarurile. La pânza în care 
erau înfăşurate mâinile lui Irene şi care era pătată cu 
roșu, la conserve şi la ravioli împrăștiat pe podea. La 
prelungitorul care dispărea printr-o gaură din zid. 

-Spune-mi că l-aţi prins, a zis Irene, în cele din urmă. 
Spune-mi că am avut dreptate. Spune-mi că totul a 
ieşit bine, că l-aţi prins înainte să mai omoare și alți 
oameni. 

- Ai avut dreptate, a zis Astrid, şi a înghiţit un nod. 
Ai avut perfectă dreptate. Nu-i așa că a avut, Klippan? 
Spune-i. 

- Absolut, a zis, Klippan, încuviințând din cap. 

- Şi, da, l-am prins până la urmă, Irene. Fabian l-a 
prins, a zis Astrid. Îi pare rău că nu a putut să fie aici 
şi m-a rugat să-ți spun că, dacă n-ai fi fost tu și ceea ce 
ai făcut tu, mult mai mulți oameni şi-ar fi pierdut viața. 

Irene n-a zis nimic, ca și cum ar fi avut nevoie de 
timp ca să digere înțelesul celor spuse de Astrid. 

- Dar mai trebuie să-ți spunem ceva, a continuat 
Astrid şi s-a răsucit spre Klippan ca s-o ajute. 

Era, fără umbră de îndoială, unul dintre cele mai 
frumoase albume scoase vreodată. Hounds of Love al 
lui Kate Bush. Pe lista preferințelor sale, era acolo, sus, 
alături de Abbey Road, Computer World, Nevermind, 
Hunky Dory şi alte câteva. 

„Running Up That Hill“ nu era doarunul dintre cele 
mai grozave cântece din lume, era o capodoperă legen- 
dară care dura ceva mai puțin de cinci minute, şi de 
fiecare dată când o auzea cântând Tell me, we both 
matter, don't we? cu o voce firavă ca aripa unui fluture, 
i se umpleau ochii de lacrimi. N-ar fi putut spune de 
ce, dar versul îi mergea drept la inimă. 

Însă nu acela a fost cântecul pe care l-a ales acum, 
ci s-a dus direct la penultimul cântec, „Hello Earth“. 
Era preferatul Sonjei şi, când a dat muzica mai tare, 
reacţia ei a fost imediată, în forma unui zâmbet, din 
bucătărie, unde pregătea o cină simplă. 

- Ce-ai zice de un pahar de vin? a spus ea, ridicând 
o sticlă de vin roșu. 

El a încuviinţat, iar ea a desfăcut-o imediat şi a scos 
paharele. Nici că ar fi putut să aibă mai multă drep- 
tate despre „lucrarea-spectacol“ de la Dunkers, din 
seara aceea. După ce spectatorii au plecat de la expoziție 

şi angajații au coborât din nou cutia și au deschis-o, 
din ea a ieşit o nouă Sonja și s-a dus la el. 

Dispăruseră nesiguranța și întunecimea introver- 
tită. Răceala. Acum era în ea o forță care îi amintea 
de primii lor ani împreună. Înainte de copii, când 
nu erau decât ei doi. Când viața era o ușă deschisă și 
nimic nu era imposibil. 

A umplut amândouă paharele, iar el s-a dus cu scau- 
nul cu rotile până la insula din bucătărie, a luat unul 
şi l-a ridicat, ca pentru un toast. Ea l-a luat pe celălalt, 
l-a ciocnit de al lui și l-a sărutat. Blând, ca să nu stâr- 
nească și mai multă durere feței lui stâlcite. 

Încă durea. Dar lui nu-i păsa. Intimitatea revenise, 
şi asta era tot ce conta. Intimitatea şi tandrețea care 
spuneau atât de limpede că, dacă a fost vreodată o 
îndoială că sunt ei doi, acum era izgonită pe vecie. 

În acelaşi timp, anestezia de la operaţia făcută la 
Rigshospitalet din Copenhaga dispărea treptat, și sim- 
țea cum revine durerea rănii de glonţ din coapsă. Dar 
asta nu era nimic în comparaţie cu ceea ce suferise 
trupul său mai devreme în acea zi și, de vreme ce nu 
fuseseră vătămate organe vitale, medicul a acceptat, 
călcându-și pe inimă, să nu-l țină peste noapte sub 
supraveghere și a aranjat transportarea lui la Casa de 
Cultură Dunkers din Helsingborg. 

Acum erau, în sfârşit, acasă și Fabian nu-și dorea 
să fie nicăieri altundeva și, cu toate că amândoi aveau 
atât de multe să-și spună şi atât de multe întrebări, 
ultima oră trecuse, practic, în tăcere. Aveau tot tim- 
pul din lume, iar în acest moment toate întrebările, 
răspunsurile și explicaţiile păreau inutile, un balast pe 
care cel mai bine era să-l arunce peste bord. 

- Tati... 


534 | STEFAN AHNHEM 


Fabian s-a răsucit și a văzut-o pe Matilda privindu-l 
din hol. 

-Bună, Matilda, a zis şi a zâmbit, cu toate că îl durea. 

Pentru prima dată după câteva săptămâni o recu- 
noșştea, fiica lui. Era cu adevărat Matilda, stând acolo 
şi uitându-se la el, Matilda lui. Ce-i drept, făcuse ochii 
mari din caza șocului și a îngrijorării, dar erau ochii ei. 
Ai ei, nu ai altcuiva. 

- Tati, ce s-a întâmplat? 

A fugit spre el. 

-Ce ţi-au făcut? Arăţi... groaznic. 

- Matilda, promit să-ți spun. Promit să-ți spun totul. 
Dar nu în acest moment. În acest moment nu vreau 
decât să am o cină plăcută și să mă bucur că suntem 
împreună. Bine? 

Matilda a încuviințat din cap, s-a aplecat și l-a îm- 
brățişat cu toată blândeţea. El i-a răspuns la îmbrăţi- 
şare, iar Sonja li s-a alăturat. Nu lipsea decât Theodor. 


EPILOG 


28 iunie-1 iulie 2012 


Numărul oficial anunțat mai târziu, seara, al victi- 
melor din Tivoli, Copenhaga, a fost de unsprezece morţi 
şi cinci răniți, în ceea ce mult timp avea să fie numit cel 
mai mare atac terorist din istoria daneză. Dezbaterea 
care a urmat, despre lipsa cooperării dintre poliția sue- 
deză şi cea daneză, a fost aprigă și îndelungată. 

Dintre cei şase oameni care au fost otrăviți cu ricin 
nu a supravieţuit decât băieţelul. Trebuia să le mulţu- 
mească părinţilor săi pentru asta. În special mamei, 
care l-a dus la secția de urgență din Malmö în clipa 
în care și-a dat seama că ceva nu-i în ordine. Ceilalți 
cinci au murit, cu dureri cumplite de stomac, în decur- 
sul următoarelor zile. 

Kim Sleizner s-a folosit de conferinţa de presă de 
după atac pentru a arăta că Jan Hesk, colegul său, 
şi întreaga poliție daneză, sub conducerea lui, şi-au 
demonstrat capacitatea de a acționa în mod decisiv, 
cuplată cu o eficiență cu care puține țări ar putea 
să rivalizeze. După spusele lui, nu încape îndoială că 
ucigașul în serie suedez ar fi fost încă în libertate dacă 
nu erau ei. 

Fabian Risk n-a fost pomenit niciodată în timpul 
conferinţei de presă care a durat aproape două ore. N-a 
fost spus nici un cuvânt despre rolul pe care l-a jucat 
el în timpul atacului. A figurat în descrierea arestării 
ca alt suedez care îl însoțea pe Milwokh şi care a fost 
împușcat în picior când a refuzat să se supună ordine- 
lor poliţiştilor danezi de a se culca la pământ. Totuși, 
mai târziu, Jan Hesk avea să arate că suedezul s-a dove- 
dit a fi un polițist şi, ținând cont de împrejurări, se 
simte bine. 

Încă nu era clar în ce țară avea să fie judecat Pontus 
Milwokh. În orice caz, probele împotriva lui erau cople- 
şitoare, așa încât nu încăpea îndoială că îl aştepta 
condamnarea pe viață. 

Activitatea amplă de colectare a probelor împotriva 
lui Ingvar Molander a demarat deja. Va fi suplimen- 
tată de interogarea multor martori, cum ar fi Conny 
Öhman şi Fabian însuşi. 

Sunt multe indicii că și pe el îl așteaptă o condam- 
nare pe viață, cu toate că încă nu se știe dacă marto- 
rul-cheie, Gertrud Molander, va fi în stare să depună 
mărturie. După ce la fața locului a fost declarată 
moartă, acum este la secția de terapie intensivă a spi- 
talului din Helsingborg, unde medicii sunt rezervaţi 
în privința recuperării depline. 

Din păcate, la fel stau lucrurile și cu mâna stângă 
a lui Irene Lilja. După nenumărate intervenții chi- 
rurgicale complicate, nu și-a recăpătat mobilitatea 
decât la degetul mare, arătător și mijlociu. Sudarea 
chirurgicală a inelarului și degetului mic va fi o veşnică 
amintire a celor suferite. 

În câteva zile de la „lucrarea-spectacol“ a Sonjei la 
Dunkers, se vorbea despre ea în cercuri artistice care 

depășeau mult hotarele Suediei. Spectacole de artă, gale- 
rii şi muzee făceau coadă la repetarea evenimentului. 

Dar, cu toate că reușise, în sfârşit, să creeze ceva plin 
de sens, nu doar pentru sine, ci pentru toți cei care 
au fost de față, Cutia atârnată era pentru Sonja un 
capitol încheiat. leşise din ea cu totul alta, mai teafără 
şi mai puternică decât oricând, și n-avea să mai intre 
în ea niciodată. 

În următoarele zile, Fabian, Sonja şi Matilda s-au 
dus la Helsingør cât de des au putut, ca să se întâl- 
nească cu Jadwiga Komorovski şi să-l sprijine pe Theo- 
dor în vreme ce așteptau reluarea procesului, după 
weekend. Însă luni au primit vestea neașteptată că 
procesul a fost amânat din nou. De această dată, din 
motive necunoscute. 


MULTUMIRI 


Cartea de față se presupunea că va fi ușor de scris. 
Dacă există vreo carte ușor de scris. Mi-am închipuit 
că tot ce aveam de făcut era să urmez ceea ce am 
început în Motivul X şi să duc povestea la bun sfârșit. 
Însă, pe măsură ce cartea era citită de tot mai mulţi 
oameni din întreaga lume și aşteptările deveneau tot 
mai mari, am simțit o vreme că n-am cum să mă ridic 
la înălțimea lor. În ciuda laudelor care au fost dăruite 
cu generozitate primelor patru volume despre Risk și 
succesului lor, nesiguranța pândește mereu la cotitură. 

Acela este momentul în care ai nevoie de o echipă 
bună. O echipă care crede în tine, te încurajează și 
îți dă putere. O echipă care îţi trage palme până ce te 
trezești şi îți dai seama că ai cel mai bun loc de muncă 
din lume. O echipă care te face să perseverezi şi să 
regăseșşti distracţia. 

Mi, tu faci parte din ea. Îți mulțumesc că ești alături 
de mine şi îmi îngădui să fiu atât de enervant cât pot 
fi atunci când rumeg o problemă legată de intrigă. Îţi 
mulțumesc că citeşti, comentezi și te bosumfli când nu 
fac exact ceea ce vrei tu. Îți mulțumesc că ai capacitatea 
de a-ţi aminti fiecare capitol pe care l-am scris, aşa 
încât semnalezi când mă repet. Nu cred că există cineva 
care cunoaște universul lui Risk la fel de bine ca tine. 


X FELURI DE A MURI | 539 


Poate cu excepţia redactorului meu, Andreas. Am 
făcut împreună cinci cărți, și simt că ești la fel de 
adâncit ca mine în lumea lui Risk. Un mare mulțu- 
mesc pentru asta. 

Tor, de la Salomonsson Agency, este altă stâncă. 
Împreună cu Julia şi Marie, cârmiţi cu mâna sigură 
această corabie, în ciuda toanelor mele și insistenţei de 
a merge pe calea mea, care nu întotdeauna este cea mai 
dreaptă. Multe mulțumiri că aveţi răbdare cu mine. 

Îmi scot pălăria în faţa lui Adam și a tuturor celor- 
lalți de la Sveavägen. Aţi făcut și faceţi o treabă minu- 
nată pentru publicarea cărților. Încă din prima zi am 
simţit că aveți grijă de mine, iar acum, după cinci 
ani, Sveavägen este pentru mine casa de departe de 
casă când sunt în Stockholm. Mulţumesc, mulțumesc, 
mulțumesc. 

Reidar Jönsson, parcă dintotdeauna am lucrat îm- 
preună la diferite scenarii de film. Din acest motiv, 
îți sunt incredibil de recunoscător pentru că tu, cu 
experiența ta de marinar, ai fost de acord să citeşti, să 
verifici faptele și să-mi răspunzi la toate întrebările. 
Un mare mulțumesc pentru asta. 

Nils, dacă ne gândim câte coperte proiectezi în fie- 
care an, e o adevărată minune că reușești de fiecare 
dată să te întreci pe tine la cărțile mele. Un mare mul- 
țumesc pentru faptul că nu lași nici un detaliu să-i 
scape lupei tale. 

Filippa & Kasper, vă mulțumesc pentru sprijinul, 
întrebările şi dragostea voastră. 

Noomi & Sander, încă sunteți prea mici ca să-mi 
citiți cărțile, cu toate că v-aţi dat seama că tati scrie 
despre lucruri înspăimântătoare. Dar vă mulțumesc 
că existați şi vă mulțumesc că dați năvală în biroul 
meu și mă îmbrățișați în fiecare zi, când vă întoarceţi 
de la școală. 

În sfârşit, doresc să le spun un mare mulțumesc 
editorilor mei din întreaga lume. Pe unii dintre voi 
i-am cunoscut în călătoriile mele, pe alții sper să-i 
întâlnesc curând. În cazul în care uit să o spun atunci, 
o spun acum. Sunteţi de milioane! Un mare mulțu- 
mesc pentru toată munca depusă de voi pentru a face 
cărțile mele să ajungă la cititori din țări în care n-aş 
fi cutezat să visez că voi ajunge. 


Michael Rønning a sorbit din apa minerală în care 
cuburile de gheaţă se topiseră de mult, iar sâmburii 
din feliile de lămâie pluteau ca nişte sâmburi de măs- 
line minuscule, curăţaţi bine. Era al doilea pahar și, 
cu toate că transpira în soarele serii, a avut grijă să 
nu bea atât de mult încât să trebuiască să meargă la 
toaletă şi să riște să rateze venirea ei. 

Cafe Diamanten era, în afară de distanța convena- 
bilă față de secția de poliţie, o alegere ciudată pentru o 
întâlnire. Mai ales acel fel de întâlnire pe care aveau s-o 
aibă. Cu o terasă care dădea spre Gammel Strand, de-a 
lungul canalului, numai izolată nu puteai s-o numești. 
Ba mai rău, era atât de aglomerată, încât n-aveai cum 
să nu auzi conversațiile de la mesele din jur. 

Dacă măcar catadicsea să se arate. Trecuse o oră 
de la momentul pe care îl stabiliseră și, până acum, 
nu era nici urmă de ea. Și studiase fiecare client care 
a venit şi a plecat. 

Dar, ce-i drept, ea nu se numărase niciodată printre 
prietenii lui punctuali. Pentru ea, o întârziere de o 
jumătate de oră era mai degrabă regula decât excepția 
şi, pe când petreceau timp împreună în mod regulat, el 
îi spusese adesea că filmul, concertul sau orice urma să 

vadă începe cu o jumătate de oră înainte de ora reală, 
ceea ce a mers de minune până când ea s-a prins. 

Dar trecuseră luni întregi de când n-o mai văzuse, 
şi acum nu mergeau la cinematograf. Aceasta era 
o întâlnire cu totul altfel, și el șovăise mult până să 
accepte. Singurul motiv pentru care o făcuse era acela 
că acum era vorba de ea, și ea nici măcar nu venise. 

Se întâmplase ceva sau nu era decât faptul că obiș- 
nuita ei abordare a timpului se înrăutăţise și mai mult? 
Oricum ar fi, asta nu-i suna bine. Mai ales că nici 
măcar nu avea un număr la care să dea de ea. 

A prins privirea ospătarului și i-a făcut semn că 
vrea să plătească. Dată fiind înghesuiala din cafenea, 
probabil că avea să treacă destul până când nota avea 
să ajungă pe masa lui. 

Era ciudat gândul că planeta continua să se învâr- 
tească, cu toate că nu trecuseră decât câteva ore de 
când tipul ăla, Pontus Milwokh, dăduse atacul în 
Tivoli. Sigur, oamenii își exprimau simpatia punând 
steagul danez pe portretele lor de pe Facebook, și în 
zilele următoare avea să domine știrile din toată lumea. 
Dar aici totul era ca întotdeauna, cu toate că încă 
mai auzea din când în când o sirenă de poliţie, iar 
străzile de la depărtare de numai câteva intersecții 
fuseseră blocate. 

Ospătarul a venit cu nota, dar a dispărut înainte 
ca el să-şi poată scoate portofelul şi să dea de cardul 
potrivit. Când a ridicat din nou privirea, o femeie 
se aşezase în fața lui. O văzuse așezată la două mese 
mai departe, împreună cu doi bărbați cu înfățișare de 
străini, şi a hotărât să-i arate clar că nu-l interesează. 

- Bună, Michael, a zis ea, întinzând mâna spre el 
peste masă. Mă bucur să te revăd. 

Până nu i-a auzit vocea nu şi-a dat seama că e Dunja 
Hougaard, persoana pe care o așteptase în tot acest 

timp. Arăta cu totul altfel cu părul scurt, decolorat în 
argintiu, cercei mari și buze de un roșu viu. Dar nu de 
aceea n-o recunoscuse. 

-Şi eu mă bucur, a zis și i-a prins mâna. Nici nu știi 
ce dor mi-a fost de tine. 

Nu era nici trupul ei suplu, pantalonii scurți de blugi 
sau bocancii grei. 

- Şi mie mi-a fost dor de tine. 

Era din cauza ochilor. Ei erau ceea ce se schimbase. 

-Şi mi-ar plăcea grozav să te țin de mână, a con- 
tinuat ea. Dar va trebui să fie în altă zi. N-avem prea 
mult timp. 

- Nu eu sunt cel care l-a irosit. 

A scos telefonul lui Sleizner, cu PIN-ul scris pe post-it, 
şi i l-a pus în mână. Ea l-a pasat pe furiș unuia din- 
tre bărbații cu care stătuse la masă și acum trecea pe 
lângă ei. 

-A trebuit să mă asigur că n-ai fost urmărit. 

El a încuviințat din cap și s-a uitat la masa la care 
cei doi bărbaţi demontau deja telefonul și îl conectau 
la un laptop. 

- Mulţumesc, a zis ea după ce unul dintre ei a făcut 
din cap semn că e în ordine și a semnalat cu trei degete 
că durează trei minute. 

- Nici o problemă, a minţit el. Când ne mai vedem? 
Eşti persoana mea preferată dintre heterosexuali, 
ştii asta. 

-Iar tu eşti preferatul meu dintre gay. 

Ea a zâmbit și a chicotit, părând că nu-i poate răs- 
punde la întrebare. 

Însă el avea deja răspunsurile pe care le căutase. 

Că ea nu ştia. 

Că asta s-ar putea să fie ultima dată când o vedea. 

Că ea nu mai avea nimic de pierdut. 


Foto: Thron Ullberg 

„9 Ne 
eo CE n T 
hi află un individ care poartă o sabie ascunsă la spate, sub haine. Misi- 
| "unea lui a fost hotărâtă de zaruri: cineva trebuie să moară. Cine 
, anume, nu stie încă. 

i Timp de patru săptămâni, poliția din Helsingborg s-a ocupat de 
investigarea complexă a unor crime aparent fără legătură, pe care 
politistii le cred, în sfârșit, rezolvate. Dar când este descaperită 0 
nouă victimă, ei sunt nevoiti să accepte că tot ceea ce cred că știu 
este greșit. 

ii X feluri de a muri, cel de-al cincilea 1 roman din seria Fabian Risk, : 
începe din momentul în care acțiunea s-a oprit în Motivul X. Stefan | 
Ahnhem continuă să dezvolte în forță construcţia sa epică de investi- 
gatie și universul în plină expansiune din jurul lui Fabian Risk și al. 
colegilor lui, iar cititorul este invitat să se Aae cursei finale i împo 
triva omului cu zarurile. 5 


„X feluri de a muri aste a poliţist cel 1 mai plin e 
pe care l-am citit în ultimii ani. E atât de captivant și de terifiant, 
încât uneori a trebuit să mă întrerup din citit... X feluri de a muri 

este un thriller desăvârşit şi perfect conceput, cu o intrigă 
impecabilă și un suspans care se construiește treptat... 

Intensitatea creşte de la începiit până la sfârsit, şi ești atât 

de absorbit de acţiune încât ajungi să te uiţi constant peste umăr 

n încercând să te ascunzi de omul cu zarurile.“ 

= Aniem continuă. la aceleași cote înalte cu care ne-a obișnuit, 
iar acest thriller î în ritm alert este absolut remarcabil. 4, 

„Felul în care Ahnhem își construiește acţiunea este intens 

A și genial... Cu adevărat palpitant. a, 
AU Scriitura lui Stefan Ahnhem îţi taie respirația.“ - 
A „ Bogfidusen, Danemarca... ia i 

